
Pratarmė 


Rašyti karalienės Marijos Antuanetės istoriją — tai atnaujinti 
daugiau nei šimtmetį trunkantį procesą, kuriame kaltintojų 
ir gynėjų kalbos kuo smarkiausiai vienos kitoms prieštarauja. 
Dėl aistringo diskusijos tono kalti yra kaltintojai. Triuškin- 
dama karaliaus valdžią, revoliucija turėjo pulti karalienę, 
o karalienės asmenyje — moterį. Tačiau tikroviškumas ir 
politika retai kada gyvena po vienu stogu, ir ten, kur de- 
magogijos tikslais koks nors asmuo turi būti paženklintas, 
menkai tegalima tikėtis, kad paslaugūs viešosios nuomonės 
parankiniai paisys teisingumo. Nepagailėta jokių priemonių, 
jokių šmeižtų apie Mariją Antuanetę, kad tik ji būtų pakišta 
po giljotina, visos ydos, visokiausias moralinis pagedimas, 
visos perversijų atmainos laikraščiuose, brošiūrose ir kny- 
gose be jokių dvejonių buvo priskiriamos louve autrichien- 
ne; net tikrojoje teisingumo buveinėje, net teismo salėje, 
visuomeninis kaltintojas „našlę Kapet“ patetiškai lygino su 
garsiausiomis pasaulio istorijos nedoromis moterimis — su 
Mesalina, Agripina ir Fredegunde. Juo ryžtingesnė tad buvo 
pervarta, kai 1815 m. Burbonas vėl sėdo į Prancūzijos sostą; 
pataikaujant monarchijai, demonizuotasis paveikslas buvo 
perdažytas tirščiausiomis spalvomis: iš to meto nerasime nė 
vieno Marijos Antuanetės aprašymo be smilkalų debesėlio ir 
aureolės. Viena liaupsinamoji giesmė lydi kitą, Marijos An- 


6 Stefan Zueig 


tuanetės neliečiamas dorybingumas nuožmiai ginamas, jos 
ryžtas aukotis, jos gerumas, jos nepriekaištingas herojiškumas 
garbstomas eilėmis ir proza; ir ašaromis gausiai sulaistytas 
nutikimų ir istorijų šydas, dažniausiai nertas aristokratiškų 
rankų, apgaubia reine martyre, kankinės karalienės, veidą. 
Psichologinė tiesa, kaip dažniausiai kad esti, yra kažkur 
apie vidurį. Marija Antuanetė nebuvo nei didi rojalizmo 
šventoji, nei paleistuvė, revoliucijos grue*; ji buvo viduti- 
niškas charakteris, tiesą sakant, paprasta moteris, nei per 
protingiausia, nei per kvailiausia, ne ugnis, bet ir ne ledas, 
nepasižymėjusi nei kokia ypatinga galybe daryti gera, nei kad 
ir menkiausia valia daryti pikta, vakarykštės, šios ir rytojaus 
dienos vidutiniška moteris, be demoniškų polinkių, be he- 
rojiško ryžto ir todėl, regisi, vargu bau galinti būti tragedijos 
objektas. Tačiau istorijai, didžiajam demiurgui, sukrečiamai 
dramai sukurstyti visai nereikia, kad pagrindinio veikėjo 
charakteris būtų herojiškas. Tragiška įtampa randasi ne vien 
dėl pernelyg didelio kurios nors figūros masto, bet visados ir 
dėl to, kad žmogaus ir jo lemties santykis yra neproporcingas. 
Ši įtampa gali reikštis, kai perdėm galingas žmogus, herojus, 
genijus susivaidija su savo aplinka, kuri jam pasirodo esanti 
pernelyg ankšta, pernelyg priešiška jo įgimtajai užduočiai — 
sakysim, Napoleonas, dūstantis mažučiame Šv. Elenos ke- 
turkampyje, Bethovenas, įkalintas savo kurtume, - visados ir 
visur ten, kur didi figūra neranda jai deramo masto ir negali 
išsilieti. Tačiau tragizmas klostosi ir tuomet, kai vidutinišką 
ar net silpną prigimtį ištinka kraupiai didinga lemtis, kai jai 
tenka gniuždanti ir triuškinanti asmeninė atsakomybė, ir ši 
tragizmo atmaina žmogišku požiūriu, man regisi, net labiau 
jaudinama. Mat nepaprastas žmogus nesąmoningai ieško ne- 

paprastos lemties; jo itin didelio masto prigimčiai organiškai 
dera gyventi herojiškai arba, kaip sako Nyčė, „pavojingai“; 
savyje slypinčiom didingom pretenzijom jis meta pasauliui 
nuožmų iššūkį. Taip tad genialus charakteris galų pagalė- 
je nėra nekaltas dėl savo kančių, mat jame slypinti misija 
mistiškai trokšta šio išmėginimo ugnimi, nes tik ši ugnis 
atpalaiduoja jo paskutines galias; kaip audra žuvėdrą, taip 
tokį žmogų jo stipri lemtis tvirčiau ir aukščiau kelia į viršų. 
O vidutiniškas charakteris iš prigimties nusiteikęs laikytis 
taikingų gyvenimo formų, jis negeidžia didesnės įtampos, 
ši įtampa jam anaiptol nereikalinga, jis verčiau pageidau- 
tų gyventi ramiai ir šešėlyje, kur neužpučia vėjai, o lemties 
temperatūros laikosi malonios; todėl jis ir ginasi, todėl jis 
ir baiminasi, todėl jis ir bėga, pajutęs, kad neregima ranka 
stumia jį į sukrėtimą. Jis negeidžia atsakomybės pasaulio is- 
torijai, priešingai, jis tokios atsakomybės bijosi; jis neieško 
kančios, kančia jam primetama; iš išorės, ne iš vidaus jis 
verčiamas būti didesnis už savo tikrąjį mastą. Dėl to, kad 
tokiai neherojaus, vidutiniško žmogaus, kančiai stinga regi- 
mos prasmės, man ji neatrodo menkesnė už patetiškas tikro 
didžiavyrio kančias; galbūt ji net dar labiau sukrečiama, nes 
toks šiaip sau žmogus gauna ją pats vienas iškęsti, mat ne- 
turi to palaimingo išsigelbėjimo, kurį turi menininkas, savo 
skausmus paverčiantis į veikalą ir tvarią formą. 

"Tačiau kaip tokį vidutinišką žmogų lemtis kartais įstengia 
išarti ir išakėti, savo valdingu kumščiu prievarta prispirdama 
jį pakilti viršum savosios vidutinybės, - tam Marijos Antua- 
netės gyvenimas galbūt yra iškalbingiausias istorijos pavyz- 
dys. Pirmuosius trisdešimt savo trisdešimt aštuonerių metų 
ši moteris žengia abejingu keliu — nors ir išskirtinėje steroje; 
ji niekados neperžengia vidutiniškųjų mastų nei į gėrio, nei 
į blogio pusę; drungna siela, vidutiniškas charakteris ir, is- 

toriškai žvelgiant, iš pradžių — tik statistė. Jeigu revoliucija 
nebūtų įsibrovusi į jos giedrai nerūpestingą žaidimų pasaulį, 
ši pati savaime nereikšminga Habsburgų atžala atsainiai sau 
būtų toliau gyvenusi kaip šimtas milijonų visų laikų moterų; 
būtų šokusi, plepėjusi, mylėjusi, juokusis, pusčiusis, vaikš- 
čiojusi į svečius ir dalijusi išmaldą; būtų gimdžiusi vaikus, 
o galiausiai tykiai atgulusi į patalą numirti, iš tikrųjų taip ir 
negyvenusi pasaulio dvasios tarnystėje. Ji būtų buvusi, kaip 
karalienė, iškilmingai pašarvota, būtų buvęs laikomas rūmų 
gedulas, bet paskui ji būtų lygiai taip pat pradingusi iš žmo- 
nijos atminties, kaip visos tos nesuskaitomos kitos princesės, 
visos tos Marijos Adelaidės ir Adelaidės Marijos, visos Onos 
Kotrynos ir Kotrynos Onos, kurių antkapiai su meile nedvel- 
kiančiom šaltom ir niekieno neskaitomom raidėm sudėti į 
Gotos genealogijos žinynus. Niekados gyvam žmogui nebūtų 
sukilęs troškimas domėtis jos figūra, jos užgesusia siela, nie- 
kas nebūtų žinojęs, kas ji iš tikrųjų buvo, be to- ir tai esmin- 
giausia — niekados nė ji pati, Marija Antuanetė, Prancūzijos 
karalienė, be savojo išmėginimo nebūtų sužinojusi ir patyrusi, 
kas ji per viena. Mat vidutiniško žmogaus laimė ar nelemtis 
yra tai, kad jis pats savaime nejaučia būtinybės save tikrin- 
ti, kad jis nejaučia smalsumo kelti klausimus apie save patį, 
iki lemtis tų klausimų nekelia; jis leidžia savo galimybėms 
nenaudojamoms snūduriuoti, savo tikriesiems gabumams 
nunykti, savo jėgoms, lyg nemankštinamiems raumenims, 
suglebti, iki neganda priverčia jį ginantis tas galias iš tikrų- 
jų įtempti. Vidutiniškas charakteris pirma turi būti išgintas 
pats iš savęs, idant taptų viskuo, kuo gali tapti, — galbūt 
net kai kuo daugiau, nei jis pats anksčiau nujautė ir žino- 
jo; ir tam lemtis neturi jokio kito botago, išskyrus nelemtį. 
Menininkas, norėdamas atskleisti savo galias, kartais vietoj 
patetiškos ir visą pasaulį aprėpiančios tyčia ieško kokios 

menkos išorinės dingsties, — ir lygiai taip pat lemtis retsykiais 
susiranda nereikšmingą herojų, idant gautų parodyti, kad ji 
ir iš trapios medžiagos geba sukurti didžiausią įtampą, ir iš 
silpnos ir neryžtingos sielos - didžią tragediją. Tokia trage- 
dija — ir dar, kalbant apie šį nesavanorišką heroizmą, viena 
pačių gražiausių — yra vardu Marija Antuanetė. 

Su kokia išmone, su kokiu epizodų išradingumu, su kokiais 
kraupiai didingais istorinės įtampos mastais istorija Čia įstato 
šį vidutinišką žmogų į savąją dramą, kaip nuovokiai ir kontra- 
punktiškai ji išdėsto principus aplink šį iš pradžių bemaž visai 
neįspūdingą pagrindinį veikėją! Su šėtoniška klasta istorija 
paikina šią moterį. Dar kūdikystėje vietoj namų ji dovanoja 
Marijai Antuanetei imperatoriaus rūmus, paauglei - karūną, 
jauną moterį švaistūniškai apipila visomis žavesio ir turtų 
gėrybėmis ir dar duoda jai lengvą širdį, nelinkusią klausinėti, 
kokia tų gėrybių kaina ir vertė. Metų metus istorija paikina, 
popina šią neapdairią širdį, kad ji, apimta svaigulio, darytųsi 
vis nerūpestingesnė. Tačiau, taip sparčiai ir lengvai išsviedusi 
šią moterį į aukščiausias laimės viršūnes, lemtis juo rafinuo- 
čiau ir žiauriau, juo pamažiau verčia ją paskui kristi žemyn. 
Su melodramos ryškumu ši drama kaktomis suremia išorines 
priešingybes; ji nepermaldaujamai vis giliau ir giliau stumia 
Mariją Antuanetę iš valdovų rūmų su šimtais kambarių į 
apgailėtiną kalėjimo celę, nuo karalienės sosto - ant ešafoto, 
iš stiklu ir auksu tviskančios karietos — į budelio vežimą, iš 
prabangos - į vargą, iš viso pasaulio meilės - į neapykantą, 
iš triumfo — į apšmeižtį, ir galiausiai priverčia pasiekti net 
patį giliausią dugną. O šis menkas, šis vidutiniškas žmogus, 
ilgai paikintas, bet ūmai užpultas, ši nenuovoki širdis niekaip 
nesuvokia, ką svetimoji galybė yra jai sumaniusi, tik jaučia 
ją maigantį kietą kumštį, į iškankintą kūną smingančius 
degančius nagus; šis nieko nenutuokiantis žmogus, visiškai 

nelinkęs ir nepratęs kentėti, ginasi ir kratosi, vaitoja, bėga, 
mėgina pasprukti. Tačiau lyg dailininkas, kuris tol nesiliau- 
ja, kol iš savo medžiagos išspaudžia didžiausią įtampą, net 
pačią paskutinę galimybę, nuovokioji nelemties ranka tol 
nepermaldaujamai nesitraukia nuo Marijos Antuanetės, 
kol ši minkšta ir nestipri siela, pliekiama kūju, užsigrūdina 
ir įgyja orią laikyseną, kol visa iš tėvų ir prosenių paveldėta, 
tačiau jos sieloje po žemių klodais palaidota didybė plastiškai 
išplėšiama į paviršių. Kančių varstoma, išmėginimų užklupta 
moteris, niekados nemąsčiusi apie save, su išgąsčiu įžvelgia 
persimainymą; kaip tik tuo metu, kai jos išorinė valdžia ei- 
na į pabaigą, ji pajunta, kad joje prasideda kažkas nauja ir 
didinga, kas be tų išmėginimų nebūtų buvę įmanoma. „Tik 
nelaimėje iš tikrųjų sužinai, kas esi“, - tokie pusiau išdidumo 
kupini, pusiau sukrečiami žodžiai išsprūsta jai iš nustebusių 
lūpų: ją apima nuojauta, kad kaip tik per šią didžią kančią 
jos menkas vidutiniškas gyvenimas lieka tverti kaip pavyzdys 
vėlesniems laikams. Ir dėl šio aukštesnės pareigos suvokimo 
jos charakteris vis auga ir auga, pranokdamas pats save. Prieš 
pat sudūžtant mirtingajai formai, ją pergyvensiantis meno 
kūrinys kaip tik sėkmingai baigiamas, nes paskutinę, pačią 
paskutinę gyvenimo valandą Marija Antuanetė, vidutiniškas 
žmogus, galiausiai pasiekia tragedijos mastą ir tampa tokia 
pat didi kaip lemtis. 


Kūdikis tekinamas 


Šimtmečių šimtmečius Habsburgai ir Burbonai grūmėsi už 
viršenybę Europoje tuzinuose Vokietijos, Italijos, Flandrijos 
kovos laukų; galiausia ir vieni, ir antri pailsta. Laikrodžiui 
bemušant dvyliktą, senieji varžovai pamato, kad jų nepaso- 
tinamas pavydas ir karai tiktai atvėrė kelią kitoms valdovų 
dinastijoms; iš Anglijos salos eretikų padermė jau puldinėja 
pasaulio imperiją, protestantiška Brandenburgo marka aug- 
dama jau bevirstanti į galingą karalystę, pusiau stabmeldiška 
Rusija jau taikosi nebeišmatuojamai plėsti savo valdžios sfe- 
rą; tai ar ne geriau būtų, - pradeda, kaip visados pavėluotai, 
klausti patys save valdovai ir diplomatai, - palaikyti taiką, o 
ne nuolatos vis iš naujo leistis į pragaištingą karo žaidimą, iš 
kurio pelnosi vien netikėliai ir prasisiekėliai? Šuazelis Liudvi- 
ko XV rūmuose ir Kaunicas, kaip Marijos Teresės patarėjas, 
surenčia sąjungą; kad ji būtų tvari, o ne vien trumpas atopū- 
tis tarp dviejų karų, juodu siūlo abi dinastijas - Habsburgus 
ir Burbonus - susaistyti kraujo ryšiais. Habsburgų giminėje 
tekinamų princesių jokiais laikais nestokota; ir šįkart esama 
gausaus visokių amžiaus tarpsnių pasirinkimo. Iš pradžių 
ministrai ketina apvesdinti su kuria nors Habsburgų prin- 
cese Liudviką XV — kad ir jau pasiekusį senelių luomą ir 
garsėjantį abejotina dorove. Tačiau visų krikščioniškiausiasis 
karalius iš Pompadur patalo skubiai pasprunka į kitos favo- 

ritės, Diubari, guolį. Imperatorius Juozapas, antrąsyk tapęs 
našliu, irgi nerodo jokio noro duotis superšamas su kuria 
nors iš trijų senstelėjusių Liudviko XV dukterų - taigi, kaip 
natūraliausia jungtis, lieka galimybė sutuokti bebręstantį 
dofiną, Liudviko XV vaikaitį ir būsimą Prancūzijos karūnos 
savininką, su kuria nors Marijos Teresės dukterimi. 1766 
m. anuomet vienuolikametė Marija Antuanetė jau gali bū- 
ti laikoma rimta partija; gegužės 24 d. austrų pasiuntinys 
pabrėžtinai rašo imperatorei: „Karalius pasisakė taip, kad 
Jūsų Didenybė projektą jau galite laikyti užtikrintu ir nu- 
spręstu.“ Tačiau diplomatai nebūtų diplomatai, jeigu jiems 
garbės reikalas nebūtų paprastus dalykus daryti sudėtingus, 
o pirmiausia — dirbtinai vilkinti kiekvieną rimtą reikalą. Pa- 
sitelkiamos ir vienų, ir kitų rūmų intrigos, praeina metai, 
antri, treti, ir Marija Teresė, pagrįstai įtari, ima būgštauti, kad 
jos atgrasusis kaimynas, Prūsijos karalius Frydrichas, tasai 
le monstre, kaip jį, apimta nuoširdaus pasipiktinimo, vadi- 
na imperatorė, šėtoniškomis makiavelistinėmis išmonėmis 
galiausiai dar sukliudys įgyvendinti šį Austrijos galybei tokį 
lemtingai svarbų planą; tad ji pasitelkia visą meilumą, visą 
įkarštį ir visą klastą, kad tik Prancūzijos rūmai nebegalėtų 
išsisukti nuo puse lūpų duoto pažado. Nenuilstamai, kaip 
tikra profesionali piršlė, pasitelkdama visą savo ištvermingą 
ir neatlyžtamą diplomatės kantrybę, ji vis liepia pranešinėti 
Paryžiui apie princesės pranašumus; ji pilte apipila pasiun- 
tinius mandagumo ženklais ir dovanomis, kad tik šie galų 
gale pargabentų iš Versalio tvirtą vedybų pasiūlymą; būdama 
veikiau imperatorė, o ne motina, veikiau rūpindamasi gau- 
sinti „giminės valdžią“, o ne padaryti savo kūdikį laimingą, 
ji nesiduoda sustabdoma net savo pasiuntinio, kai šis per- 
spėja, kad prigimtis ničniekuo neapdovanojusi dofino: šis 
esąs riboto proto, nerangus ir visiškai bejausmis. Tačiau 

kam erchercogaitei laimė, jeigu tik ji taps karaliene? Juo 
karščiau Marija Teresė mygia sudaryti ir pasirašyti sutartį, 
juo pranašesnis jaučiasi ir juo santūriau laikosi pasaulio po- 
litiką gerai išmanantis Liudvikas XV; trejus ilgus metus jis 
vis reikalauja mažosios erchercogaitės portretų ir pranešimų 
apie ją, iš principo reikšdamas prielankumą vedybų planui. 
"Tačiau vis neištaria išganingojo žodžio, vis tiesiai nesiperša, 
vengia susisaistyti. 

"Tuo tarpu nieko nenutuokiantis šio svarbaus valstybinio 
sandorio laidas, vienuolikametė, dvylikametė, trylikametė 
"Tuanetė, dailaus sudėjimo, žavi, liekna ir neabejotinai gra- 
ži, temperamentingai dūksta ir žaidžia su seserimis, broliais 
ir draugėmis Šenbruno kambariuose ir soduose; mokslais, 
knygomis ir lavinimusi ji menkai užsiėmusi. Guvernantes 
ir abatus, turinčius ją ugdyti, natūraliu meilumu ir gyvsi- 
dabrio guvumu ji geba taip mikliai apvynioti aplink pirštą, 
kad įstengia išsisukti nuo visų pamokų. Vieną dieną Marija 
Teresė, dėl gausybės valstybės reikalų niekados negalėjusi 
nuodugniau pasirūpinti kuriuo nors paskiru vaiku iš savo 
įpėdinių kaimenės, su siaubu pamato, kad būsimoji Prancū- 
zijos karalienė, sulaukusi trylikos metų, nemoka taisyklingai 
rašyti nei vokiškai, nei prancūziškai, kad ji neturi net pačių 
paviršutiniškiausių istorijos ir bendrojo lavinimosi žinių; mu- 
zikos reikalai ne ką geresni, nors groti fortepijonu ją mokė 
ne bet kas, o pats Gliukas. Dabar, bemaž bemušant dvyliktą, 
reikia atsigriebti už tuščiai praleistą laiką, privalu išugdyti 
užsižaidusią ir tinginę Tuanetę, kad ji pagaliau taptų išsila- 
vinusia dama. Būsimajai Prancūzijos karalienei pirmiausia 
svarbu, kad ji mokėtų padoriai šokti ir su gera tartimi kalbė- 
tų prancūziškai; tam reikalui Marija Teresė kuo skubiausiai 
pasamdo didijį šokių mokytoją Noverą ir du Vienoje gast- 
roliuojančio prancūzų teatro aktorius: vienas turės mokyti 

tarties, o.kitas - dainuoti. Tačiau, vos prancūzų pasiuntinys 
apie tai praneša Burbonų rūmams, Versalis tučtuojau atsako 
pasipiktinimo gestu: nejau būsimąją Prancūzijos karalienę 
mokys kažin kokie valkatos komediantai? Skubiai pradeda- 
mos naujos diplomatinės derybos, mat Versalis siūlomosios 
dofino nuotakos ugdymą jau laiko savu reikalu, ir po ilgų svy- 
ravimų, Orleano vyskupui rekomendavus, į Vieną auklėtoju 
išsiunčiamas toks abatas Vermonas; jis mums paliko pirmuo- 
sius patikimus pranešimus apie trylikametę erchercogaitę. 
Vermonui ji regisi patraukli ir simpatiška: „Jos dailus veidas 
derinasi su visų žavingiausia laikysena, ir jeigu ji, kaip kad 
galima viltis, dar ūgtelės, tai turės tikrai visas tas grožybes, 
kurių galima linkėti aukštakilmei princesei. Jos charakteris 
ir būdas yra tiesiog puikūs.“ Tačiau apie faktines savo mo- 
kinės žinias ir uolumą mokytis dorasis abatas kalba kur kas 
atsargiau. Užsižaidusi, neatidi, padūkusi, nenustygstanti kaip 
gyvas sidabras, mažoji Marija Antuanetė, nors būdama itin 
lengvos pagavos, niekados nerodė nė menkiausio polinkio 
gilintis į kokį nors rimtą dalyką. „Jos nuovoka didesnė, nei 
ilgą laiką apie ją manyta, tačiau ši nuovoka, deja, iki dvy- 
liktųjų metų nebuvo įpratinta sutelkti dėmesį. Šioks toks 
tingumas ir gausybė lengvabūdystės pamokas man dar labiau 
sunkino. Pirmąsias šešias savaites pradėjau nuo dailiosios 
literatūros pagrindų, ji viską gebėjo gerai perprasti, mokėjo 
teisingai vertinti, tačiau man niekaip nepavyko paskatinti jos 
giliau skverbtis į šį dalyką, nors aš ir jaučiau, kad gabumų ji 
tam turi. Taip tad galiausiai supratau, kad ją įmanu ugdyti, 
tiktai sykiu linksminant.“ 

Bemaž tais pačiais žodžiais dar ir po dešimties, dvidešimties 
metų visi valstybės vyrai skųsis, kad šis didis protas nenori 
mąstyti, kad Marija Antuanetė nuobodžiaudama sprunka ša- 
lin nuo bet kokio nuodugnaus pokalbio; jau sulaukus trylikos 

metų, atsiskleidęs visas šio viską galėjusio ir nieko iš tikrųjų 
nenorėjusio charakterio pavojingumas. Tačiau Prancūzijos 
rūmuose nuo to meto, kai ten ėmė šeimininkauti metresės, 
moters laikysena labiau vertinama nei jos turinys; Marija 
Antuanetė yra daili, ji reprezentatyvi ir padoraus charakte- 
rio — to ir pakanka, ir pagaliau 1769 m. iškeliauja taip ilgai 
geistas Liudviko XV laiškas Marijai Teresei, kuriuo karalius 
iškilmingai prašo princesės rankos savo vaikaičiui ir siūlo 
vestuves surengti ateinančių metų Velykų dienomis. Mari- 
ja Teresė laiminga priima pasiūlymą; po daugybės rūpesčių 
kupinų metų tragiškos rezignacijos apimta moteris dar kartą 
patiria giedrą valandą. Imperijos, o sykiu ir Europos taika 
dabar jai regisi užtikrinta; raiti pasiuntiniai ir kurjeriai vi- 
suose valdovų rūmuose iškilmingai skelbia, kad Habsburgai 
ir Burbonai, buvę priešai, nuo šiol visiems laikams tampa 
kraujo sąjungininkais. Bella gerant alii, tu, felix Austria, nube; 
senasis Habsburgų giminės šūkis dar sykį pasitvirtino. 


Diplomatų užduotis sėkmingai baigta. Tačiau tik dabar 
suvokiama: tai buvo lengvesnioji darbo dalis. Mat įtikinti 
Habsburgus susitarti su Burbonais, sutaikyti Liudviką XV su 
Marija Terese yra vien vaikų žaidimas, palyginti su nenuma- 
tytais sunkumais, iškilusiais prireikus tokių reprezentatyvių 
iškilmių proga kaip nors suderinti Prancūzijos ir Austrijos 
rūmų ir giminių ceremonialus. Žinia, abiejų pusių vyriausieji 
hofmeisteriai ir visi kiti tvarkos fanatikai turi ištisus metus 
laiko suderinti visus ligi vieno vestuvių iškilmių protokolo 
paragrafus, bet ką gi tie trumpučiai, vos dvylika mėnesių 
trunkantys metai reiškia, ėmus gilintis į tokius painius eti- 
keto kinų kalbos niuansus. Prancūzijos sosto įpėdinis veda 
Austrijos erchercogaitę - kokių visą pasaulį sukrėsti galinčių 
takto klausimų kelia tokia proga, kaip giliamintiškai čia turi 

būti apmąstyta kiekviena smulkmena, kiek neatitaisomų 
faux pas* privalu išvengti, pasitelkus šimtmečių senumo 
dokumentus! Dieną ir naktį sukaitusiomis galvomis mąsto 
šventieji ritualų ir papročių sergėtojai Versalyje ir Šenbrune; 
dieną ir naktį pasiuntiniai derasi dėl kiekvieno paskiro kvieti- 
mo, greitieji kurjeriai laksto su vienos ir kitos pusės siūlymais 
pirmyn ir atgal, - tik pamanykite, kokių neįsivaizduojamų 
(baisesnių už septynis karus) katastrofų galėtų kilti, jeigu šia 
iškilnia proga būtų užgauta kurių nors aukštakilmių namų 
rango puikybė! Ir dešiniajame, ir kairiajame Reino krante 
nesuskaičiuojamose disertacijose svarstomi ir nagrinėjami 
keblūs daktariniai klausimai, pavyzdžiui, kieno vardas - ar 
Austrijos imperatorės, ar Prancūzijos karaliaus — vedybų 
sutartyje turi būti minimas pirmas, kuris jų turi teisę pirmas 
pasirašyti, kokios dovanos turi būti teikiamos, koks kraitis 
privalo būti suderėtas, kas privalo nuotaką palydėti, kas ją 
turės pasitikti, kiek kavalierių, palydos damų, karių, gvardi- 
jos raitininkų, vyresniųjų ir žemesniųjų kamerisčių, kirpėjų, 
nuodėmklausių, gydytojų, raštininkų, rūmų sekretorių ir 
skalbėjų pridera būti Austrijos erchercogaitės vestuvių vilks- 
tinėje iki sienos ir kiek jų turės būti Prancūzijos sosto įpėdi- 
nės vilkstinėje nuo sienos iki Versalio. Tačiau tuo metu, kai 
abiejų pusių perukuotos galvos dar anaiptol nėra susitarusios 
dėl pamatinių klausimų pamatinių linijų, savo ruožtu, lyg 
grumtynės vyktų dėl rojaus raktų, abejuose rūmuose kava- 
lieriai ir jų damos vieni su kitais, vieni prieš kitus ir vieni per 
kitus vaidijasi, rungtyniaudami dėl garbės vienur palydėti, 
kitur pasitikti vestuvių vilkstinę, ir kiekvienas jų skyrium 
gina savo teises, grįsdami jas ištisais pergamentų kodeksais; 
ir nors ceremonmeisteriai plūkiasi lyg galerų kaliniai, jie vis 


* Klaidingų žingsnių (pranc.). 

dėlto per ištisus metus su tais pasaulinės svarbos klausimais, 
kam teiktina pirmenybė ir kas įsileistinas į rūmus, susido- 
roja ne iki galo; paskutinę akimirką, pavyzdžiui („kad būtų 
išvengta ilgus ginčus keliančių etiketo klausimų, kuriems 
spręsti nebėra laiko“), iš programos išbraukiamas Elzaso 
diduomenės prisistatymas. Ir jeigu karaliaus įsakymu data 
nebūtų buvusi susieta su visiškai konkrečia diena, Austrijos 
ir Prancūzijos ceremonijų sergėtojai ir po šiai dienai dar ne- 
būtų sutarę dėl „teisingos“ vestuvių formos ir nebūtų buvę 
nei jokios karalienės Marijos Antuanetės, nei galbūt jokios 
Prancūzijos revoliucijos. 

Nors ir Prancūzijai, ir Austrijai mirtinai derėtų taupyti, 
abiejose pusėse vestuvėms rengiamasi su didžiausia pompa 
ir prabanga. Habsburgai nenori atsilikti nuo Burbonų, o 
Burbonai — nuo Habsburgų. Prancūzijos pasiuntinio rūmai 
Vienoje pasirodo esą per maži priimti pusantro tūkstančio 
svečių; šimtai darbininkų skubių skubiausiai stato priesta- 
tus, o Versalyje tuo pačiu metu vestuvių iškilmėms rengiama 
speciali operos salė. Rūmų tiekėjams, rūmų siuvėjams, juve- 
lyrams, karietų dirbėjams ir vienur, ir kitur ateina palaimos 
metas. Vien princesei parsigabenti Liudvikas XV užsako 
rūmų karietų meistrui Fransjenui Paryžiuje padirbdinti 
dvi iki tol neregėtos prabangos kelionines karietas: bran- 
gaus medžio, žibančias stiklu, iš vidaus muštas aksomu, iš 
lauko — švaistūniškai puoštas tapyba, su karūnų skliautais 
ir, nepaisant tokios prabangos, kuo švelniausiai linguojan- 
čias ir riedančias nuo lengviausio trūktelėjimo. Dofinui ir 
karaliaus rūmams siuvami nauji, tauriais brangakmeniais 
nusagstyti paradiniai apdarai, didysis Pitas, įstabiausias ano 
meto deimantas, puošia vestuvinę Liudviko XV skrybėlę, ir 
su tokia pat prašmatnybe Marija Teresė ruošia savo dukters 
trousseau: nėriniai, specialiai nerti Mechelene, ploniausia 

drobė, šilkas ir brangakmeniai. Galiausiai, kaip piršlys, į 
Vieną atkanka pasiuntinys Diurforas — įstabus spektaklis 
aistringai reginius mėgstantiems vieniečiams: keturiasde- 
šimt aštuonios šešiakinkės karietos, tarp jų — ir abu stiklo 
stebuklai, iš lėto ir majestotiškai rieda vainikais puoštomis 
gatvėmis į Hofburgą, imperatorių rūmus, šimtą septynis tūks- 
tančius dukatų kainavo vien naujosios piršlį lydinčių šimto 
septyniolikos asmeninės gvardijos karių ir liokajų livrėjos, 
visa vilkstinė — ne mažiau kaip tris šimtus penkiasdešimt 
tūkstančių. Nuo tos valandos šventė lydi šventę: viešos 
piršlybos, iškilmingas Marijos Antuanetės atsisakymas visų 
Austrijos teisių priešais Evangeliją, kryžių ir žvakes, rūmų, 
universiteto sveikinimai, kariuomenės paradas, Thėūtre parė, 
priėmimas ir puota Belvederyje trims tūkstančiams asmenų, 
atsakomasis priėmimas ir vakarienė penkiolikai tūkstančių 
svečių Lichtenšteino rūmuose, galiausiai, balandžio 19 d., 
santuoka per procurationem Augustinų bažnyčioje, per kurią 
dofiną pavaduoja erchercogas Ferdinandas. Tada dar meili 
šeimos vakarienė, o balandžio 21 d. - iškilmingos išlydėtuvės, 
paskutinis pasiglėbesčiavimas. Ir buvusi Austrijos ercher- 
cogaitė, Marija Antuanetė, Prancūzijos karaliaus karietoje 
tarp pagarbiai išsirikiavusių garbės sargybos gretų išvažiuoja 
pasitikti savo lemties. 

Atsisveikinimas su dukterimi Marijai Teresei buvo sun- 
kus. Metų metus senstanti, pailsusi moteris Habsburgų 
„giminės galybės“ gausinimo labui siekė šios santuokos kaip 
didžiausios laimės, tačiau paskutinę valandą jai ima kelti 
rūpestį lemtis, jos pačios nuskirta savo kūdikiui. Pažvelgę 
giliau į jos laiškus, į jos gyvenimą, pamatome: šiai tragiškai 
valdovei, vienintelei didžiai austrų dinastijos monarchei, 
karūna jau seniai tėra vien našta. Per begalinius vargus, per 
nuolatinius karus ji apsaugojo šios santuokomis sukurtos ir 

tam tikra prasme dirbtinės imperijos vienybę nuo prūsų ir 
turkų, nuo Rytų ir Vakarų, tačiau kaip tik dabar, kai regisi, 
kad išorinis jos saugumas užtikrintas, Marija Teresė nebe- 
tenka ryžto. Garbingąją moterį kankina keista nuojauta, 
kad ši imperija, kuriai ji atidavė visas jėgas ir visą aistrą, jos 
įpėdiniams valdant, nusmuks ir subyrės, ši įvykius numatyti 
gebanti ir kone aiškiaregė politikė žino, kokie netvirti sai- 
tai laiko draugėje šį atsitiktinai suburtų tautų mišinį ir kiek 
atsargumo bei santūrumo, kiek protingo pasyvumo reikia 
rūpinantis prailginti jo gyvavimą. Bet kas gi tęs jos rūpes- 
tingai pradėtą darbą? Gilus nusivylimas vaikais pažadino jos 
širdyje Kasandros dvasią, ji regi, kad jiems visiems stinga to, 
kas buvo savičiausia jos esybės galia, - didžios kantrybės, lėto 
užtikrinto planavimo ir ištvermės, gebėjimo atsižadėti ir iš- 
mintingai save riboti. Tačiau lotaringiškasis jos vyro kraujas, 
matyt, bus paleidęs jos vaikų gyslomis tekėti karštą nerimo 
bangą; visi jie yra pasiryžę už akimirkos smagybę sugriauti 
akim neaprėpiamas galimybes; menka, nerimta, netikėlė ir 
vien laikina sėkme susirūpinusi padermė. Marijos Teresės 
sūnus, Juozapas II, drauge su ja valdantis imperiją, su sosto 
įpėdinio kantrybe gerinasi visą gyvenimą ją persekiojusiam 
ir patyčias kęsti vertusiam Frydrichui Didžiajam; sūnus 
meilinasi Volterui, kurio Marija Teresė, maldinga katalikė, 
nekenčia kaip Antikristo; kitas kūdikis, jos irgi nuskirtas 
sėdėti soste, erchercogaitė Marija Amalija, vos ištekėjusi 
ir atsidūrusi Parmoje, savo lengvabūdiškumu laiko be amo 
visą Europą. Per du mėnesius ji sužlugdo finansus, dezorga- 
nizuoja kraštą, smaginasi su meilužiais. Kita duktė Neapolyje 
irgi nedaro motinai didelės garbės; nė viena dukterų nerodo 
tos rimties ir dorovinės griežtybės, tų neįtikėtino pasiauko- 
jimo ir pareigingumo pastangų, kurioms didžioji imperatorė 
nepermaldaujamai aukojo visą savo asmeninį ir privatųjį 

gyvenimą, visus džiaugsmus, visus lengvus malonumus. 
Užvis mieliausiai ji dabar užsidarytų vienuolyne, ir tiktai 
baimė, tiktai teisinga nuojauta, kad greitas spręsti sūnus 
neapgalvotais eksperimentais tučtuojau sugriaus viską, ką 
ji pastačiusi, verčia senąją kovotoją tvirtai laikyti skeptrą, 
nuo kurio josios ranka jau seniai pavargusi. 

Ir dėl paskutiniosios iš lizdo beskrendančios paukštytės, 
dėl Marijos Antuanetės, puikioji charakterių žinovė neap- 
gaudinėja savęs; Marija Teresė žino, kokios yra šios jaunėlės 
dukters gerosios pusės — didelis geraširdiškumas ir širdingu- 
mas, guvus ir žvalus protas, neapsimestinai humaniška esybė, 
bet įžvelgia ir pavojus - jos nebrandumą, lengvabūdiškumą, 
polinkį užsižaisti, netvarkingumą. Norėdama labiau su duk- 
terimi suartėti, norėdama dar pačią paskutinę valandą su- 
formuoti karalienę iš šio temperamentingo vėjo pamušalo, 
ji imasi Mariją Antuanetę miegoti į savo miegamąjį; mėgina 
ilgais pašnekesiais paruošti ją būsimai aukštai padėčiai; o 
rūpindamasi pelnyti dangaus pagalbą, imasi kūdikį su sa- 
vimi į maldingą kelionę į Mariacelį. Ir juo labiau artinasi 
atsisveikinimo valanda, juo neramiau darosi imperatorei. 
Kažkokia niūri nuojauta gniaužia jai širdį. Besiartinančios 
nelaimės nuojauta — ir Marija Teresė sutelkia visas pajėgas 
tamsiosioms galybėms atremti. Prieš atsisveikindama ji įduo- 
da Marijai Antuanetei išsamią elgsenos instrukciją ir parei- 
kalauja, kad nerūpestingasis kūdikis prisiektų ją kas mėnesį 
atidžiai perskaityti. Be oficialaus laiško, ji rašo dar ir asmeninį 
Liudvikui XV, kuriame senoji moteris meldžia senąjį vyrą at- 
laidžiai žiūrėti į vaikišką keturiolikametės nerimtumą. Tačiau 
Marijos Teresės vidinis nerimas vis dar neatslūgsta. Marija 
Antuanetė dar negali būti nė pasiekusi Versalio, o motina 
jau kartoja persergėjimą ieškoti patarimo minėtojoje atmin- 
tinėje. „Primenu Tau, mylimoji dukra mano, kad kiekvieno 

mėnesio 21 dieną perskaitytum tą lakštą. Įvykdyk šį mano 
pageidavimą, prašau Tave to; juk, galvodama apie Tave, aš 
nieko daugiau nebijau, tiktai kad apleisi maldą ir skaitymą, 
oiš to rasis neatidumas ir tinginystė. Grumkis su tomis ydo- 
mis... ir nepamiršk savo motinos, kuri, kad ir toli būdama, 
nesiliaus iki paskutinio atodūsio dėl Tavęs rūpintis.“ Pasau- 
liui džiūgaujant dėl jos dukters triumfo, senoji moteris eina 
į bažnyčią ir meldžia Dievą, kad šis nukreiptų į šalį nelemtį, 
kurią ji viena iš visų nujaučia. 


Milžiniškoji kavalkada — trys šimtai keturios dešimtys ar- 
klių, kuriuos privalu keisti kiekvienoje pašto stotyje — pa- 
lengva traukia per Aukštutinę Austriją bei Bavariją ir po 
nesuskaitomos gausybės pokylių ir priėmimų artinasi prie 
sienos, 0 tuo metu Reino saloje tarp Kelio ir Štrasburgo 
dailidės renčia neįprastą statinį. Čia Versalio ir Šenbruno 
vyriausieji hofmeisteriai paleido į žaidimą savo didijį kozirį; 
po begalinių svarstymų, ar iškilmingas nuotakos perdavimas 
privalo įvykti dar Austrijos, ar jau Prancūzijos valdose, kaž- 
koks gudragalvis iš jų tarpo sumanė saliamonišką sprendimą 
iškilmingajam perdavimui pastatyti mažoje negyvenamoje 
saloje tarp Prancūzijos ir Vokietijos, taigi niekieno žemėje, 
specialų medinį paviljoną, tikrą neutralumo stebuklą - du 
prieškambariai dešiniojoje Reino pusėje, į kuriuos Marija 
Antuanetė įžengs dar kaip erchercogaitė, du prieškambariai 
kairiojoje Reino pusėje, iš kurių ji po ceremonijos išeis kaip 
Prancūzijos dofinė, o per vidurį - didžioji iškilmingo perdavi- 
mo menė, kurioje erchercogaitė galutinai pavirs į Prancūzijos 
sosto įpėdinę. Brangūs kilimai iš arkivyskupo rūmų uždengia 
skubiai sukaltas medines sienas, Štrasburgo universitetas 
paskolina baldakimą, turtingi Štrasburgo miestiečiai — savo 
gražiausius baldus. Įsismelkti į šią karališką prabangą mies- 

tiečio akims, be abejo, uždrausta; tačiau pora sidabrinių 
sargus visur padaro atlaidžius, taigi, likus kelioms dienoms 
iki Marijos Antuanetės atvykimo, pulkelis jaunų vokiečių 
studentų, tenkindami smalsumą, įsmunka į pusiau baigtas 
patalpas. Ir ypač vienas jų, aukšto ūgio, atvirų aistringų akių, 
su genijaus aura viršum vyriškos kaktos, negali atsižiūrėti į 
nuostabius, pagal Rafaelio kartonus austus gobelenus; jau- 
nuoliui, kuriam ką tik prie Štrasburgo katedros apsireiškė 
gotikos dvasia, jie sužadina audringą troškimą su tokia pat 
meile suprasti klasikos meną. Susižavėjęs jis aiškina ne to- 
kiems iškalbiems bičiuliams šį jam netikėtai atsivėrusį italų 
meistrų grožio pasaulį, bet paskui ūmai stabteli, paniursta, 
ryškūs tamsūs antakiai kone rūsčiai pritemdo ką tik tokį 
liepsningą žvilgsnį. Mat tik dabar jis pamatė, ką šie sienų 
kilimai vaizduoja; iš tikrųjų, jie vaizdavo legendą, labiau 
nei bet kuri kita netinkamą vestuvių iškilmėms, - Jasono, 
Medėjos ir Kreuzos istoriją, klasikinį pragaištingos santuo- 
kos pavyzdį. „Ką, - garsiu balsu, nekreipdamas dėmesio į 
aplinkinių nuostabą, sušunka genialusis jaunuolis, - nejau 
valia jaunai karalienei, pirmą kartą įžengiančiai į šalį, taip 
neapdairiai brukti po akių pavyzdį galbūt pačių atgrasiausių 
vestuvių, kokios tik kada nors yra vykusios? Negi tarp pran- 
cūzų architektų, dekoratorių ir kilimininkų nebėra nė vieno 
žmogaus, suprantančio, kad paveikslai šį tą vaizduoja, kad 
vaizdai veikia jusles ir jausmus, kad jie žadina įspūdžius, kad 
jie skatina nuojautas? Juk lygiai tas pat būtų buvę, jeigu šios 
gražios ir, kaip kalbama, gyvenimo džiaugsmo kupinos damos 
pasitikti būtų buvusi pasiųsta visų baisingiausia pamėklė.“ 
Vargais negalais bičiuliams pavyksta apraminti įsiaistrinusį 
bendrą, jie kone per prievartą išveda Gėtę — mat ne kas kitas, 
o Gėtė yra tasai jaunas studentas - iš ką tik sukalto lentinio 
pastato. O netrukus atplūsta ir tasai „galingas rūmų ir pra- 

bangos srautas“, vestuvių vilkstinė, kuri smagiomis kalbomis 
ir džiugia nuotaika užlieja išpuoštą menę, visai nenujaus- 
dama, kad prieš kelias valandas aiškiaregė poeto akis šiame 
margame audinyje jau įžvelgė juodą pragaišties giją. 


Marijos Antuanetės perdavimas turi akivaizdžiai pademonst- 
ruoti atsisveikinimą su visais ir viskuo, kas ją sieja su Austrijos 
gimine; ir čia ceremonmeisteriai prasimanė ypatingą simbolį: 
negana, kad niekas iš jos tėvynainių palydos negalės lydėti jos 
per neregimąją sieną; etiketas net reikalauja, kad jai nevalia 
pasilikti ant nuogo kūno jokio savo krašto siūlelio — nei bate- 
lių, nei kojinių, nei marškinių, nei kokio raištelio. Nuo tos aki- 
mirkos, kai ji tampa Prancūzijos dofine, Mariją Antuanetę gali 
gaubti vien prancūziškos kilmės audiniai. Taigi austriškajame 
prieškambaryje keturiolikametė privalo visos austrų palydos 
akivaizdoje viską nusivilkti; švelnus, dar neišsiskleidęs mer- 
gaitės kūnas nuogut nuogutėlis akimirką suboluoja tamsioje 
patalpoje; paskui jai užmetami prancūziško šilko marškiniai, 
apatinis sijonas iš Paryžiaus, apmaunamos kojinės iš Liono, 
apaunami rūmų batsiuvių siūdinti bateliai, ji apkaišoma nė- 
riniais ir mezginiais, nieko jai nevalia pasilaikyti kaip mielo 
prisiminimo, nei žiedo, nei kryžiaus, — nejau etiketo pasaulis 
sugriūtų, jeigu ji būtų pasilikusi vieną vienintelę sagę ar pa- 
mėgtą kaspiną? — ir nė vieno iš metų metus įprasto veido 
jai nuo šiol nevalia bus regėti. Argi nuostabu, kad, pagauta 
jausmo, jog yra ūmai išstumta į svetimą pasaulį, visos tos 
pompos ir ceremonijų išgąsdinta mergaitė visai vaikiškai pra- 
trūksta ašaromis? Tačiau tučtuojau privalu vėl pasitempti, nes 
jausmų protrūkiai nederami per politines vestuves; anapus, 
kituose prieškambariuose, jau laukia prancūzų svita, ir gėda 
būtų drėgnomis užverktomis akimis baikščiai žengti prie tos 
naujosios palydos. Nuotakos globėjas, grafas Štarhembergas, 

paduoda jai ranką žengti lemtingąjį žingsnį, ir ji, tas dvi pas- 
kutines minutes dar austrė, prancūziškais apdarais aprengta, 
paskutinį kartą lydima savo austriškosios svitos, įžengia į 
perdavimo menę, kur jos laukia aukštakilmė ir prabangiai 
išsipusčiusi Burbonų delegacija. Liudviko XV piršlys pasako 
iškilmingą kalbą, perskaitomas protokolas, paskui — visi net 
sulaiko kvapą — prasideda didžioji ceremonija. Kiekvienas jos 
žingsnelis apskaičiuotas lyg menueto, iš anksto surepetuotas 
ir išmoktas. Stalas menės viduryje simboliškai vaizduoja sie- 
ną. Prieš jį stovi austrai, už jo — prancūzai. Iš pradžių austras 
nuotakos globėjas grafas Štarhembergas paleidžia Marijos 
Antuanetės ranką; vietoj jo tą ranką pastveria prancūzas 
nuotakos globėjas ir iš lėto, iškilmingu žingsniu apveda dre- 
bančią mergaitę aplink stalo šoną. Per tas tiksliai suskaičiuotas 
minutes, iš lėto žengdama atbulomis, tuo pačiu taktu, kuriuo 
būsimosios karalienės pasitikti žengia prancūzų svita, austrų 
palyda traukiasi prie durų, tad tiksliai tą pačią akimirką, kai 
Marija Antuanetė atsiduria savo naujosios rūmų aplinkos vi- 
duryje, austrų pulkas jau palikęs menę. Be garso, pavyzdingai, 
pamėkliškai didingai vyksta ši etiketo orgija; tik paskutinę 
akimirką mažutė sugluminta mergytė nebeištveria šio šalto 
iškilmingumo. Užuot vėsiai ir atsainiai atsakiusi į nuolankų 
ir rūmų manieras atitinkantį savo naujosios damos kompa- 
nionės, grafienės de Noajė, tūptelėjimą, Marija Antuanetė, 
kūkčiodama ir lyg melsdama pagalbos, puola jai į glėbį, - gra- 
žus ir jaudinamas vienišumo gestas, kurį ir vienos, ir antros 
pusės didieji slaptieji magistrai buvo pamiršę numatyti. Tačiau 
jausmai nėra įskaičiuoti į rūmų taisyklių logaritmus, lauke jau 
laukia stiklo karieta, Šrrasburgo katedroje jau gaudžia varpai, 
jau griaudžia patrankų salvės ir Marija Antuanetė, nešama 
džiūgavimų bangos, visiems laikams palieka nerūpestingas 
vaikystės pievas; jos moteriškoji lemtis prasideda. 

Marijos Antuanetės įžengimas į kraštą tampa nepamirš- 
tama šventės valanda švenčių jau seniai nebepaikinamai 
prancūzų tautai. Jau kelis dešimtmečius Strasbūras nėra 
regėjęs būsimos karalienės — o tokios kerimai žavios būsi- 
mos karalienės kaip ši jaunutė mergaitė jis galbūt ir apskritai 
niekados neregėjęs. Baltaplaukis, liekno stoto, šis kūdikis 
guviomis žydromis akimis juokiasi ir šypsosi iš stiklo karietos 
neaprėpiamiems pulkams, kurie, apsirengę puošniais Elzaso 
tautiniais drabužiais, suplūdo iš visų kaimų ir miestų džiaugs- 
mingai pasveikinti prabanga tviskančios vilkstinės. Šimtai 
baltai aprengtų vaikų, berdami gėles, eina pirma karietos, 
įrengta triumfo arka, vartai gatvėse apkaišyti vainikais, mies- 
to aikštėje iš fontano švirkščia vynas, jaučiai kepami ant 
iešmų, duona iš milžiniškų krepšių dalijama vargdieniams. 
Vakare visi namai iliuminuojami, ugnies gyvatės raitosi 
aukštyn katedros bokštu, perregimi žioruoja raudoni šio 
dieviško statinio akmens nėriniai. Lyg švytinčiais apelsinais 
apkabinėti lampionais, su spalvotais deglais Reinu čiužinėja 
nesuskaitoma gausybė laivų ir barkasų, medžiuose, žiburių 
nušviesti, blyksi margaspalviai stiklo rutuliai, o nuo salos, 
visiems matoma, grandiozinio fejerverko pabaigoje tarp 
mitologinų personažų pasirodo susipynusi dofino ir dofi- 
nės monograma. Iki gilios nakties reginių ištroškusi liaudis 
vaikštinėja krantinėmis ir gatvėmis. Groja trimitai, dunda 
būgnai, šimtuose vietų vyrai ir merginos įsileidę į guvų šokį; 
su šia šviesiaplauke pasiuntine iš Austrijos, regisi, bus atėjęs 
laimės aukso amžius, ir dar kartą kartėlio apimtoje, suirzu- 
sioje Prancūzijos tautos širdyje įsižiebia giedra viltis. 
"Tačiau ir šiame įstabiame paveiksle slypi mažytė skylutė, 
ir čia, kaip sutikimo menės gobelenuose, lemtis simboliškai 
įaudžia nelemties ženklą. Kitą rytą Marija Antuanetė, prieš 

iškeliaudama, dar nori išklausyti mišias, ir prie katedros 
portalo dvasininkų priešakyje vietoj garbingojo vyskupo 
ją pasveikina jo sūnėnas ir koadjutorius. Su banguojančiu 
violetiniu drabužiu šis pasaulį pamėgęs dvasininkas atrodo 
šiek tiek panašus į moterį, jis išrėžia galantiškai patetišką 
kalbą — ne veltui juk Akademija priėmusi jį į savo gretas, — 
kuri baigiama tokiais rūmų dvasiai deramais sakiniais: „Jūs 
mums esate gyvas atvaizdas be galo gerbiamos imperatorės, 
kuria Europa nuo seno lygiai taip pat žavisi, kaip ateinančios 
kartos ją garbins. Marijos Teresės siela nuo šiol susijungia 
su Burbonų siela.“ Po šio sveikinimo eisena, pagarbiai susi- 
rikiavusi, žengia į žydroje prieblandoje skendinčią katedrą, 
jaunasis dvasininkas nulydi jaunąją princesę prie altoriaus 
ir gležna, žiedais apmaustyta meilužio ranka iškelia monst- 
ranciją. Šitaip pirmasis Prancūzijoje Mariją Antuanetę pa- 
sveikina princas Luji Rohanas, vėliau tapęs tragikomišku 
vėrinio aferos herojumi, pavojingiausias jos priešininkas, 
jos pražūtingiausias priešas. Ir ranka, kuri dabar laiminamai 
pakilusi jai viršum galvos, yra ta pati, kuri vėliau į purvyną 
ir panieką nublokš jos karūną ir garbę. 


Marijai Antuanetei nevalia ilgai užsibūti Strasbūre, pusiau į 
gimtinę panašiame Elzase; laukia Prancūzijos karalius, ir bet 
koks delsimas būtų nusižengimas. Tarp audringai šniokščian- 
čių džiugesio krantų, pro vainikais išpuoštus triumfo vartus 
nuotakos vilkstinė galiausiai pasuka į pirmąjį tikslą - Komp- 
jeno girią, kur milžiniškoje vežimų stovykloje savo naujosios 
narės laukia karaliaus šeimyna. Rūmininkai ir rūmų damos, 
karininkai, asmeninės gvardijos kariai, būgnininkai, trimiti- 
ninkai ir dūdų orkestro muzikantai, visi naujais tviskančiais 
apdarais, stovi pagal rangus susibūrę į margaspalvį pulką; 
visa dar šviesi gegužės giria švytėte švyti nuo to spalvų mir- 

guliavimo. Vos abiejų palydų fanfaros praneša, kad vestuvių 
vilkstinė artinasi, Liudvikas XV lipa iš karietos ir žengia 
pasveikinti vaikaičio žmonos. Tačiau Marija Antuanetė 
savo taip visus kerėjusiu lengvu žingsneliu jau puola jam 
priešpriešiais ir, kuo žaviausiai tūptelėjusi (ne veltui didžiojo 
šokių mokytojo Novero mokinė), parpuola ant kelių prieš 
sutuoktinio senelį. Karalius, nuo savojo briedžių parko lai- 
kų būdamas geras šviežio mergaičių kūno žinovas ir labai 
gyvai reaguojantis į gracingą žavesį, patenkintas švelniai 
pasilenkia prie jaunos, šviesiaplaukės, apetitą žadinančios 
paauglės, pakelia nuo žemės vaikaičio nuotaką ir pabučiuoja 
ją į abu skruostus. Tik tada jis pristato Marijai Antuanetei 
jos būsimąjį sutuoktinį, kuris, penkių pėdų ir dešimties colių 
ūgio, pastirusiais drobės apdarais ir nerangiai sutrikęs, iki 
šiol stovėjo nuošalyje, o dabar galiausiai pakelia užmiegotas 
trumpareges akis ir ne per uoliausiai, kaip reikalauja etiketas, 
pabučiuoja nuotaką į skruostą. Karietoje Marija Antuanetė 
sėdi tarp senelio ir vaikaičio, tarp Liudviko XV ir būsimojo 
Liudviko XVI. Senasis valdovas, regisi, veikiau vaidinantis 
jaunikio vaidmenį, karštai šnekučiuojasi su Marija Antua- 
nete ir net jai truputuką meilinasi, o būsimasis sutuoktinis 
nuobodžiaudamas nebylomis kiūto kamputyje. Vakare, kai 
sužieduotiniai ir per procurationem jau net sutuoktiniai eina 
miegoti į atskirus kambarius, nykusis meilužis dar nepasa- 
kęs nė vieno švelnaus žodelio tai žavingai paauglei, o savo 
dienoraštyje, apibendrindamas lemtingąją dieną, jis įrašo 
tik skurdžią eilutę: Entrevue avec Madame la Douphine*. 
Po trisdešimt šešerių metų toje pat Kompjeno girioje kitas 
Prancūzijos valdovas, Napoleonas, irgi pasitikdamas lauks 
savo būsimos žmonos, irgi Austrijos erchercogaitės Marijos 


* Susitikimas su ponia dofine (pranc.). 

Luizės. Apvalaina, nuobodžiai švelni Marija Luizė bus ne 
tokia dailutė, ne tokia šviežutėlė kaip Marija Antuanetė. 
"Tačiau energingasis vyras ir jaunikis iškart švelniai ir aud- 
ringai stveria jam nuskirtąją nuotaką. Dar tą pat vakarą jis 
klausia vyskupą, ar Vienoje įvykusios vestuvės jam jau su- 
teikia sutuoktinio teises, ir, nė nelaukdamas atsakymo, daro 
savas išvadas: kitą rytą abu jau drauge pusryčiauja lovoje. O 
Marija Antuanetė Kompjeno girioje nesutiko nei meilužio, 
nei vyro; ji ten sutiko tik valstybinį jaunikį. 


Antroji, tikroji vestuvių iškilmė įvyksta gegužės 16 d. Ver- 
salyje, Liudviko XIV koplyčioje. Toks visų krikščioniškiau- 
siosios valdovų giminės rūmų ir valstybės aktas yra pernelyg 
intymus, pernelyg šeimyniškas, nors iškilnus ir suverenus 
reikalas, kad liaudžiai būtų leidžiama jį pamatyti ar bent per 
jį už durų gretose pastovėti. Tik diduomenės kraujas — ma- 
žiausiai šimto šakų genealoginis medis — turi teisę įžengti į 
bažnyčios ertmę, kuri, ryškiai pavasario saulei žeriant vidun 
spindulius pro spalvotus vitražus, lyg paskutinį Senojo pa- 
saulio fanalą dar kartą priverčia pribloškiamai sužaižaruoti 
siuvinėtą brokatą, mirguliuojantį šilką, plačiai paskleistą 
neišmatuojamą rinktinių giminių prabangą. Reimso arkivys- 
kupas atlieka jungtuvių apeigas. Jis palaimina trylika aukso 
monetų ir jungtuvių žiedą; dofinas užmauna žiedą Marijai 
Antuanetei ant bevardžio piršto, įteikia jai monetas, tada 
abu atsiklaupia priimti palaiminimo. Vargonų gaudesiu 
prasideda mišios, per Pater noster viršum jaunųjų poros iš- 
keliamas baldakimas, tik tada karalius ir, rūpestingai paisant 
rangų pakopų, visi kraujo giminaičiai pasirašo sutuoktuvių 
sutartį. Dokumentas išėjo baisingai ilgas, daug kartų per- 
lenktas; dar šiandien išblukusiame pergamente matyti keturi 
žodžiai Marie Antoinettte Josepha Jeanne, su vargu nedailiai 

ir nevikriai išvedžioti vaikiškos penkiolikametės rankos, o 
greta — ir vėl visi ima kuždėtis: negeras ženklas — didžiulė 
rašalo dėmė, jai vienai iš visų pasirašiusių nutiškusi nuo ne- 
klusnios plunksnos. 

Dabar, baigus ceremoniją, liaudžiai irgi maloningai lei- 
džiama pasidžiaugti monarchų švente. Nesuskaičiuojamos 
žmonių minios — pusė Paryžiaus pajudėjo iš namų - pasipila 
į Versalio sodus, kur šiandien ir profanum vulgus gali išvysti 
visas vandens išmones ir kaskadas, visus ūksmingus takus 
ir vejos plotus; o didžiausia linksmybė turi būti vakarinis 
fejerverkas — visų didingiausias kada nors regėtas karalių 
rūmuose. Tačiau dangus surengia savą fejerverką. Popietę 
ima tvenktis niūrūs, negandą pranašaujantys debesys, pra- 
trūksta audra, prapliumpa kraupi liūtis, ir liaudis, pašėlusiai 
subruzdusi, nusivylusi, kad negavo pamatyti spektaklio, 
plūsteli atgalios į Paryžių. Dešimtys tūkstančių, tirtėdami 
nuo šalčio, permirkę, audros genami, it paklaikę skuodžia 
gatvėmis, medžiai, lietaus čaižomi, linguoja parke, o anapus 
daugybės tūkstančių žvakių nušviestų neseniai pastatytos 
salle de spectacle* langų su visom pavyzdinėm, jokių uraga- 
nų ir jokių žemės drebėjimų nesutrikdomom ceremonijom 
prasideda didžioji vestuvių puota; pirmą ir paskutinį kartą 
Liudvikas XV mėgina prabanga pranokti savo didijį pirm- 
taką Liudviką XIV. Šeši tūkstančiai rinktinių didikų svečių 
per vargus išsikovojo bilietus - leidžiančius, tiesa, ne drau- 
ge pasivaišinti, o vien pagarbiai iš galerijos pasižiūrėti, kaip 
dvidešimt du karališkosios giminės nariai kelia prie burnų 
peilius ir šakutes. Visi šeši tūkstančiai stovi sulaikę kvapą, 
rūpindamiesi nesutrikdyti šio didžiai iškilmingo spektaklio; 
iš marmuro arkadų valdovų puotą lydi tik švelnūs ir prislo- 


* Teatro salės (pranc.). 

pinti aštuoniasdešimties muzikantų orkestro garsai. Paskui, 
Prancūzijos gvardijai saliutuojant, visa karališkoji šeima 
žengia tarp nuolankiai besilankstančių diduomenės gretų; 
oficialiosios iškilmės baigėsi, ir karališkajam jaunikiui dabar 
nebereikia atlikti jokių kitų pareigų, išskyrus tas, kurios pri- 
dera kiekvienam vedusiam vyrui. Po dešinei paėmęs dofinę, 
po kairei - dofiną, karalius veda vaikų porą (drauge jiedviem 
vargu bau būtų trys dešimtys metų) į miegamąjį. Dar ir iki 
pat sugultuvių kambario braunasi etiketas, nes kas gi kitas 
galėtų įteikti sosto įpėdiniui naktinius marškinius, jei ne pats 
Prancūzijos karalius, ir kas gi savo ruožtu įteiks naktinius 
marškinius dofinei, jei ne vėliausiai ištekėjusi aukščiausiojo 
rango dama, šiuo atveju — Šartro kunigaikštienė? Tačiau 
prie paties patalo, be sutuoktinių, valia prisiartinti tik vie- 
nam asmeniui - Reimso arkivyskupui, jis patalą palaimina 
ir pašlaksto švęstu vandeniu. 

Galiausiai rūmai palieka intymiąją patalpą; Liudvikas ir 
Marija Antuanetė pirmą kartą pasilieka vieni kaip vyras ir 
žmona, ir ant jųdviejų šnarėdamas nusileidžia lovos balda- 
kimas, brokatinė neregimos tragedijos uždanga. 


Alkovo paslaptis 


O tame patale iš pradžių nenutinka nieko. Ir didžiai nelemta 
dviprasmybė, kad jaunasis sutuoktinis kitą rytą savo dieno- 
raštyje įrašo: Rien. Nei rūmų ceremonijos, nei arkivyskupo 
laiminimas nepajėgė įveikti nemalonaus dofino prigimties 
kliuvinio, matrimonium non consumatum est, santuoka tik- 
rąja prasme neįvyko — nei šiandien, nei rytoj ir net per ar- 
timiausius metus. Marija Antuanetė gavo nonchalant mari, 
aplaidų sutuoktinį, ir iš pradžių manoma, kad šešiolikametį 
su šia kerimai jauna mergina nepajėgų daro tik drovumas, 
nepatyrimas ar nature tardive (šiandien pasakytume - in- 
fantilinis atsilikimas). Tik nereikia spausti, nereikia kelti 
nerimo psichikos kliuvinių kamuojamam sutuoktiniui, mano 
patyrusi motina ir ragina Antuanetę pernelyg nesidėti į širdį 
šio santuokinio nusivylimo - point d humeur lūdessus*, rašo ji 
1771 m. gegužės mėnesį ir pataria dukrai imtis caresses, cajo- 
lis, švelnumo, glamonių, bet, kita vertus, jų ir nepadauginti: 
Irop d'empressement gūterait le tout**. Tačiau ši padėtis tveria 
štai jau ir metus, ir antrus, ir imperatorė pradeda nerimauti 
dėl tokios jaunojo sutuoktinio conduite si ėtrange*** 
valia nėra pagrindo abejoti, mat mėnuo po mėnesio dofinas 


„Gerajo 


* Tam tikra nuotaika, užplūstanti dėl anksčiau aprašytų dalykų (pranc.). 
** Perdėm švelnus ir dažnas dėmesys gali viską sugadinti (pranc.). 
*** Itin keisto elgesio (pranc.). 

darosi vis švelnesnis ir prielankesnis savo žaviajai žmonai, 
jis be paliovos vis mėgina naktimis ją lankyti, tik iš tų mė- 
ginimų jokios naudos, mat parodyti paskutinį ir lemiamą 
meilės ženklą jam trukdo kažkoks maudit charme*, mįslin- 
gas fatališkas kliuvinys. Nenuovoki Antuanetė mano, kad 
tai tik maladresse et jeunesse, vien nevikrumas ir jaunystė; 
per savo nepatyrimą ji, vargšelė, kuo ryžtingiausiai neigia 
„nedorus gandus, šiame krašte sklindančius apie jo nepa- 
jėgumą“. Tačiau dabar reikalo imasi motina. Pasikvietusi 
rūmų gydytoją van Svyteną, ji prašo patarimo dėl froideur 
extraordinaire du Dauphin**. Gydytojas gūžčioja pečiais. 
Jeigu tokiai žavingai merginai nesiseką įkaitinti dofino, 
tai jokios medicinos priemonės čia nepadėsiančios. Mari- 
ja Teresė siunčia Paryžiun vieną laišką po kito; galiausiai 
karalius Liudvikas XV, šioje srityje sukaupęs daug patirties 
ir įgūdžių, imasi vaikaičio; pakviečiamas Prancūzijos rūmų 
gydytojas Lasonas, liūdnasis meilės herojus ištiriamas, ir 
dabar paaiškėja, kad ši impotencija yra ne psichologinės 
kilmės, kad jos priežastis — nereikšmingas organinis trū- 
kumas (fimozė): (Ouien dice gue el frenillo sujeta tanto et 
prepucio gue no cede a la introduccion y causa un dolor vivo 
en el, por el gual se retrahe S. M. del impulso gue conviniera. 
Ouien supone gue el dicho brepucio esta tan cerrado gue no 
puede explayarse para la dilatacion de la punta o cabeza de 
la parte, en virtud de lo gue no Ilegua la ereccion al punto de 
elasticidad neccessaria. (Slaptas ispanų pasiuntinio praneši- 
mas.) Dabar vienas po kito prasideda konsiliumai, ar čia su 
skalpeliu turėtų įsikišti chirurgas — pour lui rendre la voix***, 
kaip ciniškai kuždamasi prieškambariuose. Marija Antu- 


* Demoniškas užkerėjimas (pranc.). 
** Keisto dofino abejingumo (pranc.). 
*** Kadjis atgautų kalbos dovaną (pranc.). 

anetė, dabar jau irgi apšviesta patyrusių draugių, daro, ką 
įmanydama, kad tik paskatintų savo vyrą leistis chirurgo 
gydomą. (Je travaille d le dėterminer d la petite opėration, 
dont on dėja parlė et gue je crois nėcessaire*; 1775 m. laiškas 
motinai). Tačiau Liudvikas XVI - dofinas jau spėjęs tapti 
karaliumi, bet ir po penkerių metų vis dar ne sutuoktinis, — 
būdamas neryžtingo charakterio, niekaip neapsisprendžia 
imtis energingo veiksmo. Jis dvejoja ir delsia, vis nesiliauja 
mėginęs, ir ši atgrasi, kokti, juokinga amžinų mėginimų ir 
amžinų nesėkmių situacija, užtraukianti nešlovę Marijai 
Antuanetei, duodanti dingstį tyčiotis visiems rūmams, va- 
ranti nirtulį Marijai Teresei, žeminanti patį Liudviką XVI, 
trunka dar dvejus metus, kol galiausiai pats imperatorius 
Juozapas specialiai vyksta į Paryžių įtikinti ne per narsiau- 
sio svainio leistis operuojamam. Tiktai tuomet liūdnajam 
meilės Cezariui pavyksta sėkmingai peržengti Rubikoną. 
Tačiau sielos karalystė, kurią jis pagaliau užkariauja, jau 
nuniokota šitų septynerius metus trukusių juokingų grum- 
tynių, šitų dviejų tūkstančių naktų, per kurias Marija An- 
tuanetė kaip moteris ir žmona kentė visų didžiausią savo 
lyties pažeminimą. 


Ar jau tikrai neišvengiamai reikėjo (galbūt klausia ne viena 
jautri siela) liestis prie šios delikačios ir švenčiausios alkovo 
paslapties? Ar nebūtų pakakę neatpažistamai pridengti kara- 
liaus nepajėgumo faktą, droviai prasliūkinti pro sutuoktinių 
patalo tragediją, blogiausiu atveju - miglotai sumurmėti ką 
nors apie „motinystės palaimos stygių '? Ar tokių intymiausių 
smulkmenų akcentavimas būtinai reikalingas charakterolo- 


* Aš stengiuosi jį pratinti prie minties ryžtis nedidelei operacijai, apie kurią 
mudu jau kalbėjome ir kuri, mano nuomone, jam būtina (pranc.). 

giniame veikale? Taip, jis reikalingas, nes visos įtampos ir 
priklausomybės, visi vergiški prieraišumai ir priešiškumai, 
kurie, palengva susiklostę tarp karaliaus ir karalienės, tarp 
sosto įpėdinių ir rūmų, toli įsismelkė į pasaulio istorijos įvy- 
kius, liktų nesuprantami, jei atvirai neprašnektume apie jų 
tikrąją kilmę. Alkovuose ir po karališkųjų lovų baldakimais 
prasidėjo daugiau pasaulio istorijai padarinių turėjusių da- 
lykų, nei paprastai norima pripažinti, bet vargu bau kada 
nors kitą kartą loginė itin privačios dingsties ir politinio 
poveikio pasaulio istorijai grandinė yra tokia vienareikš- 
mė ir akivaizdi kaip šios intymios tragikomedijos atveju ir 
bet koks charakterologinis aprašymas liks nesąžiningas, 
jei nustums į šešėlį įvykius, kuriuos pati Marija Antuane- 
tė pavadino article essentiel, pagrindiniu savo rūpesčių ir 
lūkesčių dalyku. 

Be to, argi, atvirai ir sąžiningai kalbant apie ilgametį san- 
tuokinį Liudviko XVI nepajėgumą, iš tikrųjų atskleidžiama 
paslaptis? Visai ne. Tiktai devynioliktasis šimtmetis, pasi- 
davęs liguistam moraliniam šventeiviškumui seksualiniais 
klausimais, bet kokį atvirą fiziologinių dalykų nagrinėjimą 
paženklino noli me tangere ženklu. O aštuonioliktajame 
šimtmetyje, kaip ir visais ankstesniais, karaliaus santuoki- 
nis pajėgumas ar nepajėgumas, karalienės vaisingumas ar 
nevaisingumas laikyti ne privačiu, bet politikos ir valstybės 
reikalu, nes jie lėmė „sosto paveldėjimą“, taigi sykiu ir viso 
krašto likimą; tad guolis lygiai taip pat akivaizdžiai priklausė 
žmogiškajai būčiai kaip krikštykla ar karstas. Marijos Teresės 
ir Marijos Antuanetės susirašinėjime, šiaip ar taip, ėjusiame 
per valstybės archyvaro ir perrašinėtojo rankas, anuomet 
Austrijos imperatorė ir Prancūzijos karalienė visiškai atvirai 
kalbėjo apie visas šios keistos šeimyninės padėties smulkme- 
nas ir nesėkmes. Marija Teresė iškalbingai aiškina dukrai 

bendro patalo pranašumus ir duoda jai smulkių moteriškų 
patarimėlių, kaip įmanu mitriai pasinaudoti kiekviena proga 
ir pasiekti intymų susijungimą; duktė savo ruožtu praneša 
apie stojusią ar nestojusią mėnesinę negalią, apie tai, kad 
jos vyrui vėl nieko neišėjo, apie kiekvieną un petit mieux*, o 
galiausiai triumfuodama — apie prasidėjusį nėštumą. Kartą 
tokias intymias naujienas nugabenti patikima net „Ifigenijos“ 
kompozitoriui, net pačiam Gliukui, nes jis iškeliauja pirmiau 
už kurjerį; aštuonioliktajame šimtmetyje į natūralius dalykus 
dar žvelgiama visiškai natūraliai. 

Bet kad tik viena motina būtų anuomet žinojusi apie kiek- 
vieną slaptą nepajėgumo atvejį! Iš tikrųjų apie tai plepa visos 
kambarinės, visos rūmų damos, kavalieriai ir karininkai; apie 
tai žino Versalio rūmų tarnai ir skalbėjos, net prie savo paties 
stalo karaliui kartais tenka kęsti nešvankius juokelius. Be to, 
turint galvoje paveldėjimo teises, Burbonų giminės atstovo 
negebėjimas pradėti kūdikį yra didžiai politinis reikalas, to- 
dėl šiuo klausimu kuo gyviausiai domisi visi užsienio rūmai. 
Nuodugnių nesmagiojo reikalo aptarinėjimų aptinkame 
Prūsijos, Saksonijos, Sardinijos pasiuntinių pranešimuose; 
uoliausias jų, Ispanijos pasiuntinys grafas Aranda, norėda- 
mas kuo tiksliau susekti šį fiziologinį įvykį, net papirkinėja 
tarnus ir liepia jiems tikrinti karališkojo patalo paklodes. 
Visoje Europoje valdovai raštu ir žodžiu juokiasi ir tyčiojasi 
iš nesėkmingojo savo luomo bičiulio; ne vien Versalyje, bet 
ir visame Paryžiuje, visoje Prancūzijoje santuokinis kara- 
liaus apsijuokimas yra Polišinelio paslaptis. Ji aptarinėjama 
visose gatvėse, lyg laumžirgis skraido iš rankų į rankas, o 
paskyrus Morepa ministru, visus linksmindamas, ima plisti 
toks smagus kupletas: 


* Smulkmeną (pranc.). 

Maurepas ėtait impuissant 

Le Roi Va rendu plus puissant, 
Le Ministre reconnaissant 
Dit: Pour vous, Sire, 

Ce gue je dėsire, 

D'en faire autant*. 


"Tačiau tai, kas skamba lyg pokštas, iš tikrųjų turi lemtingą 
ir grėsmingą reikšmę. Mat tie septyneri nepajėgumo metai 
psichologiškai nulemia karaliaus ir karalienės charakterį ir 
sukelia politinių padarinių, kurie, šio fakto nežinant, būtų ne- 
suprantami; santuokos lemtis čia siejasi su pasaulio likimu. 


Pirmiausiai, nežinant minėto intymaus defekto, nesupran- 
tama liktų psichologinė Liudviko XVI nuostata. Mat jo 
žmogiškajame habite bemaž kliniškai aiškiai įžvelgiami visi 
tipiški iš vyriško silpnumo kylantys menkavertiškumo jausmo 
požymiai. Stokodamas kūrybinių galių privačiojoje sferoje, 
šis vidinių kliūčių varžomas žmogus jų stokoja ir bet kokiam 
darbui viešajame gyvenime. Jis nemoka deramai laikytis, 
negeba pareikšti savo valios, o juo labiau — tos valios įgy- 
vendinti; negrabiai ir droviai šis slaptos gėdos kamuojamas, 
iš esmės garbingas ir doras vyras išsisukinėdamas vengia bet 
kokių rūmų pramogų, ypač — bendravimo su moterimis, 
mat supranta, kad jo nesėkmė rūmuose kiekvienam žino- 
ma, ir ironiškos viską nutuokiančiųjų šypsenos išgąstingai 


* Morepa buvo niekas, 
Karalius suteikė galias. 
Dėkingas jo ministras 
Karaliui išsiliejo: 

Valdove, jums norėčiau 
Atlygint tuo pačiu (pranc.). 


Marija Antuanetė 37 


paralyžiuoja visą jo elgseną. Kartais jis mėgina prisiverstinai 
susikurti autoritetą, vyriškumo regimybę. Tačiau tuomet vi- 
sados užgriebia viena pakopa per aukštai, kerta lyg kirviu, 
darosi šiurkštus ir brutalus, — tipiškas slapstymasis už galios 
demonstravimo gestų, kuriais niekas netiki. Tačiau niekados 
Liudvikui XVI nepavyksta elgtis laisvai, natūraliai, pasitikint 
savimi, o jau labiausiai jam nesiseka majestotiška laikysena. 
Nebūdamas vyras miegamajame, jis nemoka kitų akivaizdoje 
vaidinti karaliaus vaidmens. 

Su šiuo klinikiniu paveikslu nė kiek nesikerta, net jį tik 
patvirtina ta aplinkybė, kad Liudviko asmeniniai polinkiai 
yra itin vyriški - medžioklė ir sunkus fizinis darbas; jis įsitaisęs 
nuosavą kalvystės dirbtuvę, jo varstotą dar ir šiandien galime 
pamatyti. Mat kaip tik tas, kuris nėra vyras, nesąmoningai 
linkęs vaidinti itin vyrišką, kaip tik slaptas silpnuolis mėgs- 
ta žmonių akyse puikuotis stiprybe. Valandų valandas ant 
putoto žirgo vaikantis šerną, iki visiško nuovargio alinant 
savo raumenis prie priekalo, grynai fizinės savosios stiprybės 
ir galios suvokimas maloniai kompensuoja slaptąją silpnybę: 
Hefaisto vaidmenyje gerai jaučiasi tas, kuris prastai eina 
Veneros tarnybą. Tačiau, vos užsivilkęs paradinę uniformą 
ir pasirodęs tarp rūmininkų, Liudvikas pajunta, kad tai tėra 
vien raumenų, o ne širdies galybė, todėl jis iškart sutrinka. 
Retai kas jį pamato besijuokiantį, retai kada - tikrai laimin- 
gą Ir smagų. 

"Tačiau charakterologiniu požiūriu pavojingiausių padari- 
nių šis silpnybės jausmas turi Liudviko santykiams su žmona. 
Daugelis jos elgsenos bruožų kertasi su jo asmeniniu skoniu. 
Jis nemėgsta jos pobūvių, jį erzina jos nuolatinis triukšmingas 
pramogų šurmulys, jos švaistūniškumas, jos nekarališkos lais- 
vybės. Tikras vyras gebėtų čia kuo skubiausiai susitvarkyti. 
"Tačiau kaip gali vyras vaidinti dieną viešpatį su moterimi, 

kuri jį kasnakt patiria kaip gėdingai bejėgį ir juokingai ne- 
pajėgų? Būdamas vyrišku požiūriu bejėgis, Liudvikas XVI 
visiškai neįstengia priešintis žmonai; priešingai, juo ilgiau 
trunka jo gėdinga būsena, juo labiau jis darosi nuo jos vi- 
siškai ir apgailėtinai priklausomas, net tikras jos vergas. 
Antuanetė gali reikalauti iš jo, ko tik įsigeidusi, Liudvikas 
nuolatos beribiu nuolaidumu išpirkinėja savo slaptąjį kal- 
tės jausmą. Valdingai įsikišti į jos gyvenimą, užkirsti kelią 
jos akivaizdžioms paikystėms — Liudvikui stinga valios 
išgalių, kurios galų pagalėje yra ne kas kita, kaip psicho- 
loginė fizinės potencijos išraiška. Nevilties apimti regi mi- 
nistrai, regi motina imperatorė, regi visi rūmai, kaip visa 
valdžia patenka į lengvabūdiškai ją švaistančios jaunos, 
sūkuringos moters rankas. Tačiau, kaip rodo patirtis, jėgų 
paralelograma, sykį santuokoje susiklosčiusi, kaip psicho- 
loginė konsteliacija lieka nebepakeičiama. Net tuomet, 
kai Liudvikas XVI iš tikrųjų jau yra sutuoktinis ir vaikų 
tėvas, jis, privalėdamas būti Prancūzijos viešpačiu, ir toliau 
yra bevalis Marijos Antuanetės tarnas, — ir vien todėl, kad 
laiku nebuvo jos vyras. 

Ne mažiau pragaištingai Liudviko XVI seksualinis nepajė- 
gumas paveikia Marijos Antuanetės psichologinę raidą. Dėl 
lyčių priešingybės tas pat sutrikimas sukelia tiesiog priešingus 
reiškinius vyro ir moters charakteriuose. Sutrikus vyro seksu- 
aliniam mitrumui, randasi neryžtingumas ir nepasitikėjimas 
savimi; O tais atvejais, kai moteriai nepadeda jos pasyvus 
pasirengimas atsiduoti, neišvengiamai pradeda reikštis 
perdėtas dirglumas ir nesitramdymas, spurdesys ir pernelyg 
smarkus gyvybingumas. Iš prigimties Marija Antuanetė yra, 
tiesą sakant, visiškai normali, moteriška, švelni moteris, pa- 
šaukta keleriopai motinystei, veikiausiai tik ir laukianti, kada 
galės paklusti tikro vyro valiai. Tačiau nelemtis skyrė, kad 

kaip tik ji, gebanti ir linkusi atsiduoti jausmams, atsiduria 
nenormalioje santuokoje, kad ji tenka ne vyrui. Tiesa, per 
tuoktuves jai tik penkiolika metų; pats savaime nemalonusis 
jos vyro nepajėgumas dar neturėtų reikštis kaip psichologinė 
našta; kas gi pavadintų fiziologiškai nenormaliu faktą, kad 
mergina išsaugo mergystę iki dvidešimt antrųjų gyvenimo 
metų! Tačiau šiuo ypatingu atveju sukrėtimą ir pavojingą 
nervų būklės perkaitimą sukelia ta aplinkybė, kad valstybinės 
politikos jai skirtasis sutuoktinis tuos septynerius pseudosan- 
tuokos metus neleido jai tverti netrikdomos ir neliečiamos 
skaistybės būklėje, kad du tūkstančius naktų prie jos jauno 
kūno be atvangos plūkiasi nerangus ir kliuvinio varžomas 
vyras. Metų metus jos seksualumas šitaip nepatenkinamai, 
gėdingai ir žeminamai vis dirginamas be jokio, net vieno 
vienintelio pasotinimo. Tad nereikia nė nervų ligų gydytojo 
konstatuoti, kad jos toks pragaištingas perdėtas gyvumas, 
tasai blaškymasis į visas puses ir amžinas nepasitenkinimas, 
tasai palaidūniškas malonumų vaikymasis klinikos požiūriu 
yra stačiai tipiški padariniai nuolatinio seksualinio dirginimo 
ir seksualinio nepasitenkinimo, dėl kurių kaltas jos sutuok- 
tinis. Kadangi jos gelmės lieka nesujudintos ir nenumaldy- 
tos, ši ir po septynerių santuokos metų vis dar neužkariauta 
moteris nuolatos stengiasi, kad aplink ją tvertų nerimas ir 
bruzdesys, ir pamaži tai, kas iš pradžių buvo vien vaikiškai 
guvus žaismingumas, išvirsta į konvulsingą, liguistą ir visų 
rūmų skandalingu laikomą pramogų nirtulį, su kuriuo veltui 
mėgina kovoti Marija Teresė ir visi bičiuliai. Karaliaus atveju 
neišlaisvintas vyriškumas išvirsta į šiurkštų kalvio triūsą ir 
medžioklės aistrą, į bukas ir alinančias raumenų pastangas, o 
Marijos Antuanetės netinkamai naudojama ir nepritaikoma 
jausmų galybė ieško išeities švelniose bičiulystėse su mote- 
rimis, koketavime su jaunais kavalieriais, puošeivystėje ir 

panašiuose daliniuose temperamento tenkinimuose. Naktis 
po nakties Marija Antuanetė vengia vedybinio patalo, liūd- 
nos ir jos moteriškumą žeminančios vietos, ir tuo metu, kai 
jos sutuoktinis ir nesutuoktinis išsidrėbęs miega, nusialinęs 
po medžioklių, ji pati, orumo nepaisanti, nes nevertam su- 
tuoktiniui tekusi karalienė, šildydamasi prie svetimų židinių, 
ligi ketvirtos, ligi penktos ryto šlaistosi po operos balius, 
lošimų sales, vakarienes ir abejotinas draugijas. Tačiau apie 
tai, kad ši laisvybė iš tikrųjų neteikia džiaugsmo, kad ji tėra 
vidinio nusivylimo dangstymas šokiais ir linksmybėmis, by- 
loja retsykiais vis ištinkanti piktos melancholijos akimirka, 
o ryškiausiai kartą — tas riksmas, kai jos giminaitė, Šartro 
kunigaikštienė, negyvą pagimdo savo pirmąjį kūdikį. Tuo- 
met Marija Antuanetė rašo motinai: „Kad ir kaip tas turi 
būti kraupu, norėčiau, kad būčiau nors tiek pelniusi.“ Kad 
ir miręs, bet vis dėlto kūdikis. Kad tik pagaliau ištrūkus iš 
tos niokojamos, negarbingos būklės, kad tik pagaliau tapus 
tikrai normalia savo vyro žmona, kad tik nebebuvus nekalta 
mergele net po septynerių santuokos metų. Tas, kuris nesu- 
geba suprasti, kad po Marijos Antuanetės pramogų nirtuliu 
slepiasi moters neviltis, negalės nei paaiškinti, nei suvokti 
tos keistos permainos, kuri stoja tada, kai ji galiausiai tampa 
moterimi ir motina. Nervai ūmai darosi pastebimai ramesni, 
randasi kita, antroji Marija Antuanetė — toji santūri, valinga 
ir narsi, kokia ji pasirodo antrojoje savo gyvenimo dalyje. 
"Tačiau ši permaina ateina pavėluotai. Kaip kiekvienoje 
vaikystėje, taip ir kiekvienoje santuokoje pirmieji išgyveni- 
mai yra lemiami. Ir nė dešimtmečiai negali atitaisyti to, ką 
menkutis kliuvinys sukelia subtiliausiame ir be galo jautria- 
me sielos audinyje. Kaip tik pačios slapčiausios, neregimos 
jausmų žaizdos niekados visiškai neužgyja. 

"Tačiau visa tai tebūtų privati tragedija - viena tų, kurios dar 
ir šiandien kasdien klostosi anapus uždarų durų. Bet šiuo at- 
veju pragaištingi tokios santuokinės nesėkmės padariniai už- 
griebia toli už asmeninio gyvenimo ribų. Vyras ir moteris čia 
yra karalius ir karalienė, jie neišvengiamai stovi prieš viską 
iškraipantį išgaubtą viešojo dėmesio veidrodį; tai, kas kitais 
kartais lieka intymus dalykas, jų atveju teikia peno gandams 
ir kritikai. Tokie pašaipūniški rūmai kaip Prancūzijos, be 
abejo, nesitenkina vien apgailėtinos nesėkmės konstatavimu, 
jie be paliovos šniukštinėja ir svarsto klausimą, kaip Marija 
Antuanetė kompensuoja savo vyro nepajėgumą. Rūmai regi 
žavią, savimi pasitikinčią ir koketišką jauną moterį, tempe- 
ramentingą būtybę, pulsuote pulsuojančią jaunu krauju, ir 
žino, kokiam apgailėtinam nevykėliui ši dangiška meilužė yra 
tekusi; tad visai šiai duris ramstančių dykaduonių šutvei rūpi 
tik vienas klausimėlis — su kuo ji apgaudinėja savo vyrelį. 
Kaip tik todėl, kad iš tikrųjų nėra ko apkalbinėti, karalienės 
garbė tampa palaidų paskalų auka. Užtenka jai pajodinėti su 
kokiu nors kavalierium, su Lozunu ar Kuanji, ir dykaduoniai 
plepiai jau apskelbia jį esant karalienės meilužiu; užtenka 
pavaikštinėti parke su rūmų damomis ir kavalieriais, ir tuč- 
tuojau pasklinda kalbos apie neįtikimiausias orgijas. Mintys 
apie apviltosios karalienės meilės gyvenimą nesiliauja kir- 
binusios visų rūmų; paskalos virsta dainelėmis, pašaipiais 
rašiniais, pamfletais ir pornografiniais eilėraščiais. Iš pradžių 
kantaridiškuosius posmelius, dangstydamosi vėduoklėmis, 
viena kitai kaišioja rūmų damos, paskui jie įžūliai skrenda 
iš namų, pradedami spausdinti ir pasklinda liaudyje. Vėliau, 
pradėjus plisti revoliucinei propagandai, jakobinų žurnalis- 
tams nereikia ilgai ieškoti argumentų, kad galėtų pateikti 
Mariją Antuanetę kaip visokiausio ištvirkavimo įsikūnijimą, 

kaip begėdę nusikaltėlę, o viešajam kaltintojui pakanka vien 
kyštelti ranką į šią galantiškų šmeižtų Pandoros skrynią, kad 
pavyktų pakišti jos liauną galvą po giljotinos kirviu. 


"Taigi čia santuokinio kliuvinio padariniai, pranokdami asme- 
ninę lemtį, nelemtį ir nesėkmę, paveikia ir pasaulio istoriją; 
karaliaus autoriteto griovimas iš tikrųjų prasidėjo ne su Bas- 
tilijos šturmu, o Versalyje. Mat tai, kad ši žinia apie karaliaus 
nepajėgumą ir piktavališki melai apie karalienės seksualinį 
nepasotinamumą taip plačiai pasklido iš Versalio ir tapo ži- 
nomi visai tautai, buvo ne atsitiktinis dalykas, — tam būta ir 
slaptų šeimos politikos priežasčių. Mat šiuose rūmuose gyvena 
keturi ar penki asmenys, ir tai artimiausi giminaičiai, kuriems 
santuokinis Marijos Antuanetės nusivylimas yra asmeninio 
intereso reikalas. Pirmiausiai čia kalbame apie abu karaliaus 
brolius, kuriems be galo paranku, kad dėl šito juokingo fizio- 
loginio defekto ir Liudviko XVI baimės atsiduoti į chirurgo 
rankas griaunamas ne tik normalus santuokinis gyvenimas, bet 
ir normali sosto paveldėjimo seka, mat jie čia įžvelgia netikėtą 
šansą patiems pasiekti sostą. Amžiumi artimesnis Liudviko 
XVI brolis, Provanso grafas, vėliau ir tikrai tapęs Liudviku 
XVIII, - savo tikslą pasiekė, ir tik vienas Dievas težino, ko- 
kiais kreivais keliais, — niekados neįstengė susitaikyti su tuo, 
kad yra priverstas visą gyvenimą stovėti sosto užnugaryje, o 
ne pats laiko rankoje skeptrą; jeigu sosto įpėdinio neatsirastų, 
jis taptų regentu, o gal ir karaliaus įpėdiniu, taigi jo nekantros 
kone neįmanoma sutramdyti; o kadangi ir jis yra abejotinas 
sutuoktinis ir neturi vaikų, tai antrajam broliui, Artua grafui, 
vyresniųjų brolių negebėjimas pradėti vaikų irgi yra naudin- 
gas, nes tada jo sūnūs tampa teisėtais sosto paveldėtojais. Tad 
jiems abiem Marijos Antuanetės nelaimė yra tikra laimė, ir juo 
ilgiau trunka ši kraupi padėtis, juo tvirčiau jaučiasi šie perne- 

lyg besiskubinantys sosto kandidatai. Todėl tad tokia besaikė, 
tokia netramdoma neapykanta juos pagavo, kai septintaisiais 
metais Marijai Antuanetei pagaliau pavyksta stebuklas ūmai 
padaryti savo sutuoktinį tikru vyru, ir karaliaus bei karalie- 
nės santuokiniai ryšiai tampa visiškai normalūs. Už šį šiurpų 
kirtį, sužlugdžiusį visus jo lūkesčius, Provanso grafas Marijai 
Antuanetei niekados neatleido; ir tai, kas jam tiesiais keliais 
nepanoro atitekti, jis stengėsi laimėti kreivais; nuo to momen- 
to, kai Liudvikas XVI tapo tėvu, jo brolis ir giminaičiai tapo 
jo pavojingiausiais priešininkais. Revoliucija rūmuose turėjo 
gerų pagalbininkų, princų ir kunigaikščių rankos atvėrė jai 
duris ir parūpino pačius geriausius ginklus; šis vienas alkovo 
epizodas smarkiau už visus išorinius įvykius iš vidaus pagraužė 
ir pragaišino autoritetą. Bemaž visados juk išoriškai regimą- 
ją ir viešąją lemtį prišaukia kokia nors slapta lemtis, bemaž 
kiekvienas pasaulio įvykis yra vidinio asmeninio konflikto 
atspindys. Nuolatos viena didžiausių istorijos meno paslapčių 
yra jos gebėjimas iš mikrobinės dingsties sukurti nebeapžvel- 
giamų padarinių, ir čia tikriausiai ne paskutinis kartas, kai dėl 
paskiro vyro laikino seksualinio sutrikimo neramumai išplito 
po visą kosmosą; Serbijos karaliaus Aleksandro impotencija, 
jo vergiškas erotinis prisirišimas prie savo išvaduotojos Dragos 
Mašin, jų abiejų nužudymas, Karageorgevičių iškėlimas į sostą, 
susipriešinimas su Austrija ir pasaulinis karas yra lygiai tokia 
pat nepermaldaujama lavinos raida. Mat istorija iš voratinklių 
audžia neišvengiamą lemties tinklą; jos įstabiai sunarstytame 
pavarų mechanizme pats menkiausias varomasis ratukas at- 
palaiduoja šiurpulingiausias galias; taip ir Marijos Antuanetės 
gyvenime menkniekis tampa galinga jėga, tariamai juokingas 
pirmųjų naktų ir santuokos metų išgyvenimas formuoja ne 
vien jos charakterį, bet ir pasaulio raidą. 

"Tačiau kokioje tolybėje dar tik tvenkiasi šie grėsmingi de- 
besys! Kaip toli dar visi šie padariniai, visa ši painiava nuo 
vaikiškos nuovokos penkiolikametės, kuri, nieko nenujaus- 
dama, juokauja su nepaslankiuoju savo likimo draugu, kuri 
guviai plakančia mažute širdimi ir giedrai smalsiomis akimis 
šypsodama tariasi lipanti sosto pakopomis — o kelio gale stovi 
ešafotas. Tačiau tam, kuriam dievai nuo pat pradžių nusky- 
rė juodąjį burtą, jie nesiunčia ženklų ir užuominų. Dievai 
leidžia jam, nieko nenutuokiančiam, ramiai sau žengti sa- 
vuoju keliu, o iš vidaus, žengdama priešpriešiais, auga tokio 
žmogaus lemtis. 


Debiutas Versalyje 


Dar ir šiandien Versalis daro visų didingiausio ir visiems 
iššūkį sviedžiančio autokratijos gesto įspūdį; be jokios re- 
gimos dingsties, atokiau nuo sostinės, vidury plyno lauko 
ant dirbtinai supiltos kalvos stūkso milžiniška pilis, viršum 
dirbtinai nutiestų kanalų ir dirbtinai apkarpytų sodų šimtais 
langų žvelgianti tuštumon. Pro šalį čia neteka jokia mainus 
ir prekybą palaikanti upė, čia nesikerta jokie keliai, jokios 
trasos; kaip visiškas atsitiktinumas, kaip akmeniu virtusi 
didžio valdovo užgaida, šie rūmai laiko atkišę savo bepras- 
miškai milžinišką prabangą nustebusiam žvilgsniui. 

"Tačiau cezariškoji Liudviko XIV valia kaip tik to ir gei- 
dė - pastatydinti puikybe tviskantį altorių savo paties savi- 
monei, polinkiui save sudievinti. Tasai ryžtingas autokratas, 
valdingas žmogus pergalingai primetė savo vienijamąją valią 
susiskaldžiusiam kraštui, diktatu sukurdamas ir karalystės 
tvarką, ir visuomenės papročius, ir rūmų etiketą, ir tikė- 
jimo vienybę, ir kalbos grynumą. Nuo jo asmens sklido ši 
vieningumo valia, prie jo asmens tad turėjo ir grįžti visas 
šios šviesos spindesys. „Kur aš esu, ten yra ir valstybė“, kur 
aš gyvenu, ten Prancūzijos šerdis, pasaulio bamba; ir geis- 
damas apčiuopiamai išreikšti šį niekaip nesaistomos savo 
padėties absoliutumą, Roi-soleil tyčia perkelia rūmus nuo- 
šaliau nuo Paryžiaus. Kaip tik įkurdamas savo rezidenciją 

visiškoje tuštumoje, jis pabrėžia, kad Prancūzijos karaliui 
nereikalingi nei miestas, nei piliečiai, nei masės, įkūnijančios 
jo galybės atramą ar išorinį apvalkalą. Jam užtenka ištiesti 
ranką ir įsakyti — ir štai iš pelkynų ir smėlynų randasi sodai 
ir girios, kaskados ir grotos, gražiausi ir didingiausi rūmai; 
iš šio astronominio taško, kurį užgaidžiai pasirinko jo savi- 
valė, nuo šiol tekės jo karalystės saulė, į šį tašką nuo šiolei 
ji leisis. Versalis pastatytas parodyti Prancūzijai, kad tauta 
yra niekas, o karalius — viskas. 

"Tačiau kūrybinė galia visados lieka susijusi su tuo žmo- 
gumi, kurį ji pripildo; paveldimas tiktai karūnos lankas, ne 
jame tverianti galia ir didybė. Liudviko XV ir Liudviko XVI 
asmenyse šiuos erdvius rūmus, šią didingai įsteigtą karalystę 
paveldi ankštos, stiprių jausmų nekurstomos ir vartotojiš- 
kos, o ne kuriančios sielos. Jiems valdant, išoriškai niekas 
nekinta - nei sienos, nei kalba, nei papročiai, nei religija, nei 
kariuomenė; pernelyg tvirtai anoji ryžtinga ranka nukalė šias 
formas, kad jos galėtų išblankti per šimtą metų, tačiau ne- 
trukus formoms pradeda stigti turinio, karščiu žioruojančios 
kūrybinių paskatų materijos. Versalio paveikslas, valdant 
Liudvikui XV, nesikeičia, kinta tik jo reikšmė: koridoriuose 
ir kiemuose tebekirba trys ar keturi tūkstančiai puošniomis 
livrėjomis vilkinčių tarnų, arklidėse tebestovi du tūkstančiai 
žirgų, per visas puotas, priėmimus, pokylius ir maskaradus 
gerai suteptais lankstais tebefunkcionuoja dirbtinis etiketas, 
veidrodinėse salėse ir auksu tviskančiuose kambariuose te- 
bevaikštinėja kavalieriai ir damos puošniais, brangakmeniais 
nusagstytais brokato ir plisuoto šilko apdarais, šie rūmai 
tebėra įžymiausi, rafinuočiausi ir kultūringiausi ano meto 
Europoje. Tačiau tai, kas anksčiau buvo plūste plūstančios 
galios gausybės išraiška, dabar jau seniai tėra tuščia eiga ir 
besielis, beprasmis bruzdesys. Valdžioje ir vėlei Liudvikas, 

tačiau jis nebe valdovas, o abejingas moterų vergas; jis irgi 
aplink rūmus telkia arkivyskupus, ministrus, karo vadus, 
architektus, poetus ir muzikus, tačiau ir jis pats nėra Liud- 
vikas XIV, ir tie yra nebe Bosiuė, nebe Turenai, nebe Rišeljė, 
nebe Mansarai, Kolberai, Rasinai ar Korneliai, o tik postų 
besivaikanti, į visas puses besilankstanti, vaidytis linkusi 
padermė, geidžianti nebe kurti, o tik vartoti, tik parazitiš- 
kai naudotis sukurtaisiais dalykais, užuot juos persunkus 
valios ir dvasios krauju. Šiame marmuriniame šiltnamyje 
nebegimsta jokie drąsūs planai, jokios ryžtingos naujovės, 
jokie poezijos veikalai, čia veši tiktai pelkių žolynai - intrigos 
ir galantiškumas. Viską lemia nebe tai, ką žmogus geba, o 
klasta ir pinklės, nebe nuopelnai, o protekcija; tas, kuris per 
rytinį priėmimą žemiausiai nulenkia kuprą prieš Pompadur 
ar Diubari, užkopia aukščiausiai; čia vertinamas ne darbas, 
bet žodis, ne esmė, bet regimybė. Be jokio tikslo, užtat su 
gausybe gracijos šie amžinos kraujomaišos įsukti žmonės 
vien patys sau ir vieni kitiems vaidina savuosius karaliaus, 
valstybės vyro, kunigo ar karo vado vaidmenis; Prancūziją, 
tikrovę, jie visi pamiršę, jie galvoja vien apie save, apie savo 
karjerą, savo malonumus; Versalis, Liudviko XIV suma- 
nytas kaip Europos Forum Maximum, Liudviko XV laikais 
nusmunka iki kilmingų mėgėjų visuomenės teatro — tiesa, 
paties išmoningiausio ir brangiausiai atsieinančio iš visų, 
kada nors gyvavusių pasaulyje. 


Dabar šioje didingoje scenoje nedrąsiu debiutantės žingsniu 
pirmą kartą pasirodo penkiolikametė mergina. Iš pradžių ji 
vaidina tik nedidelį bandomąjį vaidmenį — dofinės, sosto 
įpėdinės. Tačiau aukštakilmiai žiūrovai žino, kad šiai mažu- 
tei šviesiaplaukei Austrijos erchercogaitei vėliau Versalyje 
numatytas pagrindinis — karalienės — vaidmuo, todėl, vos 

jai atvykus, visi žvilgsniai smalsiai nukrypsta į ją. Pirmasis 
įspūdis yra puikus; jau seniai čia niekas nematė pasirodant 
tokios dailios merginos — kerimai liauna figūrėlė lyg iš Sevro 
biskvito, oda — lyg paspalvintas porcelianas, žvalios žyd- 
ros akys, mikli, valiūkiška burna, gebanti be galo vaikiškai 
kvatotis, be galo patraukliai nepatenkinta papūsti lūpas. 
Nepriekaištinga laikysena; skrajus, gracingas žingsnis, žavus 
šokis, tačiau — juk ne veltui ji imperatorės duktė - ir gebė- 
jimas tvirtai, tiesiai ir išdidžiai žengti veidrodžių galerija, be 
jokios drovos sveikinant visus po kairei ir dešinei. Prastai 
slėpdamos apmaudą, damos, kurios, stokojant primadonos, 
dar galėjo vaidinti pagrindinį vaidmenį, įžvelgia, kad ši siau- 
rų pečių, dar ne visai suaugusi mergaitė yra jas pergalėsianti 
varžovė. Tiktai vieną laikysenos ydą griežtoji rūmų draugi- 
ja, tiesa, priversta sutartinai konstatuoti: tasai penkiolikos 
metų vaikas turi keistą užgaidą šiose šventose menėse judėti 
ne suakmenėjusiu žingsniu, bet vaikiškai laisvai; būdama 
iš prigimties padauža, mažoji Marija Antuanetė, žaisdama 
su jaunesniaisiais savo vyro broliais, taip skraido, kad net 
jos padurkai plevėsuoja; ji dar neįstengia apsiprasti su tuo 
nykiu orumu, su tuo lediniu santūrumu, kurio čia be jokios 
atvangos reikalaujama iš karališko kraujo princo sutuoktinės. 
Didžiosiomis progomis ji moka elgtis nepriekaištingai, nes juk 
ir pati yra augusi, laikydamasi tokio pat pompastiško Ispa- 
nijos Habsburgų etiketo. Tačiau Vienos Hofburgo rūmuose 
ir Šenbrune tik iškilmingomis dingstimis buvo laikomasi 
taip iškilmingai, per priėmimus ceremonialas buvo išsitrau- 
kiamas lyg iškilmių drabužis, o paskui, haidukams uždarius 
duris įkandin svečių, su palengvėjimo atodūsiu vėl nusime - 
tamas. Tada, būdavo, visi atsipalaiduoja, įsitaiso jaukiai ir 
šeimyniškai, vaikams leidžiama guviai šėlti ir linksmintis; 
Šenbrune, žinia, etiketu naudotasi, bet jam vergiškai, lyg 

dievui, netarnauta. O čia, šiuose pretenzinguose ir perse- 
nusiuose rūmuose, žmogus gyvena ne tam, kad gyventų, bet 
vien tam, kad reprezentuotų, ir juo aukštesnis jo rangas, juo 
daugiau nurodymų. Taigi, dėl Dievo meilės, tik niekados 
jokio spontaniško mosto, tik nieku gyvu niekados nepasi- 
rodyti natūraliai, nes tai būtų neatitaisomas nusižengimas 
papročiui. Nuo ankstyvo ryto iki nakties ir nuo nakties iki 
ankstyvo ryto — amžinai tik tvardytis, tvardytis, tvardytis, 
kitaip nepermaldaujama pataikūniškų rūmininkų publika, 
kurios visos egzistencijos tikslas yra gyventi šiame teatre ir 
šiam teatrui, tuoj ims murmėti. 

Šitos atgrasios ir perdėtai svarios rimtybės, šitos Versalio 
ceremonijų šventybės Marija Antuanetė nei būdama dar 
vaikas, nei tapusi karaliene niekados nesuprato; ji nesuvo- 
kia tos kraupios reikšmės, kurią čia visi žmonės teikia galvos 
linktelėjimui ar kito praleidimui į priekį. Iš prigimties linkusi 
viską daryti savaip, būdama užsispyrusi ir, pirmiausiai, be 
atodairos nuoširdi, ji kęste nekenčia bet kokių apribojimų; 
kaip tikra austrė ji nori jaustis laisvai ir leisti sau gyventi, o 
ne nuolatos paisyti to nepakenčiamo apsimetinėjimo, neva 
visi tavo pačios ir kitų veiksmai yra nepaprastai svarbūs. 
Namuose ji stengėsi išsisukti nuo mokyklinių užduočių, o 
čia irgi taikosi kiekviena proga pasprukti nuo savo griež- 
tosios rūmų damos, madam de Noajė, kurią šaipydamasi 
vadina „madam Etiketu“; šis politikos rinkon per anksti 
įmestas kūdikis nejučiomis trokšta to, kas jam, gaubiamam 
visos jo padėties prabangos, yra neduodama: kelerių metų 
tikros vaikystės. 


"Tačiau sosto įpėdinė neturi ir nebegali būti vaikas; visa 
aplinka sutelktomis pastangomis rūpinasi priminti jai ne- 
pajudinamo orumo pareigą. Be šventeiviškos vyriausiosios 

rūmininkės, pagrindinis ugdymo triūsas tenka trims tetoms, 
Liudviko XV dukterims, trims taip ir neištekėjusioms, per- 
dėtai dievotoms ir piktavalėms senoms panelėms, kurių do- 
rybingumu net pikčiausi liežuviai nedrįsta suabejoti. Madam 
Adelaidė, madam Viktorija, madam Sofija — tos trys parkos 
neva bičiuliškai imasi auklėti savojo sutuoktinio be globos 
paliekamą Mariją Antuanetę, nuošaliame šių bambeklių 
kamputyje ji supažindinama su visa mažojo rūmų karo stra- 
tegija, ten jai lemta išmokti ir mėdisance, klastingų piktų 
žodelių, ir požeminių intrigų meno, ir smulkių adatos dūrių 
technikos. Iš pradžių šie nauji mokslai mažai ir patyrimo sto- 
kojančiai Marijai Antuanetei atrodo visai smagūs, be jokios 
piktos valios ji čiauškėdama kartoja gerai druska pagardintas 
šmaikščias frazes, tačiau iš esmės jos įgimtas nuoširdumas 
priešinasi tokioms piktos valios apraiškoms. Kad ir prisida- 
rydama dėl to sau bėdos, Marija Antuanetė taip niekad ir 
neišmoko apsimetinėti, slėpti savuosius neapykantos ir prie- 
lankumo jausmus, tad netrukus ji, vadovaudamasi teisingu 
instinktu, išsivaduoja iš tetų globos; bet kokie negarbingi 
dalykai atgrasūs jos tiesiai ir varžtų nepakenčiančiai pri- 
gimčiai. Tiek pat mažai su savo mokine pasiekia ir grafienė 
de Noajė; nesutramdomas penkiolikametės, šešiolikametės 
temperamentas be atvangos maištauja prieš mesure*, prieš 
griežtai apibrėžtą, amžinai su kokiais nors paragrafais sie- 
jamą dienotvarkę. Tačiau čia nieko nevalia keisti. Marija 
Antuanetė pati aprašo savo dieną: „Keliuosi pusę dešimtos 
arba dešimtą valandą, rengiuosi ir kalbu ryto maldas. Tada 
pusryčiauju ir einu pas tetas, kur paprastai sutinku karalių. 
"Tai trunka iki pusės vienuoliktos. Paskui, vienuoliktą, einu 
darytis šukuosenos. Vidurdienį sušaukiama mano svita, ir 


* Įspraudimą į rėmus (pranc.). 

tada gali įeiti visi, išskyrus žmones, neturinčius nei rango, nei 
vardo. Pasirausvinu skruostus ir susirinkusiųjų akivaizdoje 
plaunuosi rankas, tada vyrai pasišalina, damos pasilieka, ir 
aš jų akivaizdoje persirenginėju. Dvyliktą einame į bažny- 
čią. Jei karalius būna Versalyje, einu mišių su juo, savo vyru 
ir tetomis. O jeigu jis išvykęs, einu viena su ponu dofinu, 
bet visados tuo pačiu laiku. Po mišių mes viešai pietauja- 
me; tačiau pusę antros pietūs būna baigti, nes mudu abu 
labai greitai valgome. Tada einu pas poną dofiną, o jeigu 
jis būna užsiėmęs, grįžtu į savo kambarį, skaitau, rašau arba 
dirbu, nes gaminu karaliui švarką; tas darbas lėtai stumia- 
si į priekį, bet viliuosi, kad, Dievo padedama, per kelerius 
metus jį baigsiu. Trečią valandą vėl einu pas tetas, pas ku- 
rias tokiu metu atkanka karalius; ketvirtą pas mane ateina 
abbė, penktą - fortepijono arba dainavimo mokytojas, taip 
iki šeštos valandos. Pusę septintos, jei tik neinu pasivaikš- 
čioti, beveik visados einu pas tetas. Žinok, kad mano vyras 
beveik visados su manim eina pas tetas. Nuo septintos iki 
devintos žaidžiama, bet kai oras gražus, aš einu pasivaikš- 
čioti, ir tada žaidžiama ne pas mane, bet pas tetas. Devintą 
vakarieniaujame, ir jeigu karaliaus nebūna rūmuose, tetos 
vakarieniauja pas mus. Bet jeigu karalius būna rūmuose, mes 
einame pas jas po vakarienės. Palaukiame karaliaus, kuris 
paprastai atvyksta be penkiolikos vienuoliktą. Tačiau aš tuo 
metu prigulu ant kanapos ir miegu, iki karaliui atvykstant, 
bet jeigu jo nebūna rūmuose, vienuoliktą mes einam mie- 
goti. Tokia yra mano dienos tvarka.“ 

Šiame tvarkaraštyje nedaug vietos lieka pramogoms, bet 
kaip tik jų geidžia nekantri Marijos Antuanetės širdis. Jos 
jaunatviškai pulsuojantis kraujas trokšta išsišėlti, jai norisi 
žaisti, krėsti eibes, tačiau tada „madam Etiketas“ išsyk kelia 
griežtąjį pirštą, persergėdama, girdi, tas ir anas dalykas, ir, 

tiesą sakant, viskas, ko Marija Antuanetė norinti, esą ne- 
suderinama su dofinės padėtimi. Dar menkiau su Marija 
Antuanete geba susitvarkyti abatas Vermonas, buvęs jos 
mokytojas, o dabar nuodėmklausys ir knygų skaitytojas. Po 
teisybei, Marijai Antuanetei dar reikėtų kraupiai daug mo- 
kytis, nes jos išsilavinimas gerokai menkesnis už vidutinį; 
būdama penkiolikos metų, vokiečių kalbą ji jau smarkiai pri- 
miršusi, prancūzų kalbos dar dorai neišmokusi, jos rašysena 
apgailėtinai negrabi, stiliuje knibždėte knibžda neįmanomų 
dalykų ir rašybos klaidų; laiškus vis dar už ją gauna rašyti 
paslaugusis abatas. Be to, jis kasdien vieną valandą privalo 
Marijai Antuanetei skaityti knygas ir versti ją pačią skaityti, 
nes Marija Teresė kone kiekviename laiške teiraujasi apie jos 
lektūrą. Motina ne itin tiki pranešimu, kad josios Tuanetė 
iš tikrųjų kiekvieną popietę skaitanti arba rašanti. „Stenkis 
išdailinti savo galvą gera lektūra, — perserginėja motina, — 
nes tau ji būtinesnė nei bet kam kitam. Jau du mėnesius 
laukiu sąrašo iš abato ir baiminuosi, kad Tu tuo neužsiėmei 
ir kad asilai ir žirgai bus pasiglemžę knygoms skirtąjį laiką. 
Dabar, žiemą, neužmesk šio užsiėmimo, nes juk dorai ne- 
moki ir jokio kito, nei muzikos, nei piešimo, nei šokio, nei 
tapybos ar kurio kito dailiojo mokslo.“ Deja, Marija Teresė 
teisingai daro, kad įtarinėja, nes mažoji Tuanetė sykiu naiviai 
ir sumaniai geba abatą Vermoną - juk dofinės nei priversi, 
nei nubausi! — taip visiškai apkerėti, kad skaitymo valanda 
vis išvirsta į pasišnekučiavimų valandą; Marija Antuanetė 
mokosi mažai ar išvis nesimoko, ir motina jokiais ragini- 
mais neįstengia jos įtikinti užsiimti rimtais dalykais. Tiesią, 
sveiką raidą sutrikdė pernelyg ankstyvas ištekinimas. Pagal 
titulą moteris, iš tikrųjų dar vaikas, Marija Antuanetė jau 
privalo majestotiškai įkūnyti orumą ir rangą, tačiau, kita 
vertus, mokinės suole dar turi įgyti bent pamatinių pradžios 

mokyklos žinių. Čia su ja elgiamasi kaip su aukšta dama, čia 
ji barama kaip mažas, nesavarankiškas vaikas; rūmų dama 
reikalauja, kad ji reprezentuotų, tetos - kad imtųsi intrigų, 
motina - kad lavintųsi; o jos jauna širdis tetrokšta gyventi ir 
būti jauna, ir dėl šių amžiaus ir padėties, savos ir kitų valios 
prieštarų šiame perdėm tiesiai susiformavusiame charak- 
teryje randasi tasai netramdomas nerimas ir tas nekantrus 
laisvės geismas, kurie vėliau taip pragaištingai lemia Marijos 
Antuanetės dalią. 


Apie šią pavojingą ir grėsmių siaučiamą dukters padėtį 
svetimuose rūmuose nusimano Marija Teresė, ji žino ir tai, 
kad ši pernelyg jauna, nerimta ir plevėsiška būtybė nieka- 
dos nesugebės apeiti visų intrigos spąstų ir rūmų politikos 
spendžiamų kilpų. Todėl ji, kaip ištikimą palydovą, atidavė 
dukrai geriausią iš visų turimų savo diplomatų, grafą Mersi. 
„Mano dukters jaunatvės perteklius, - įstabiai atvirai rašė 
Marija Teresė, — per didelė ją supančio pataikavimo gausa, 
jos tingumas ir nusiteikimo imtis rimtos veiklos stoka kelia 
man baimę, todėl, visiškai Jumis pasitikėdama, pavedu Jums 
budėti, kad ji nepatektų į blogas rankas.“ Imperatorė negalėjo 
geriau pasirinkti. Gimęs belgas, bet visiškai atsidavęs monar- 
chei, rūmų žmogus, bet ne pataikūnas rūmininkas, blaivaus 
proto, bet dėl to ne šaltos širdies, aiškios galvos, nors ir ne 
genialus, šis turtingas, garbės nesivaikantis senbernis, nieko 
daugiau gyvenime netrokštantis, tik tobulai tarnauti savo 
monarchei, imasi šių sargybinio pareigų su visu įmanomu 
taktu ir jaudinama ištikimybe. Tariamai būdamas imperato- 
rės pasiuntinys Versalio rūmuose, iš tikrųjų jis yra vien moti- 
nos akys, ausys ir gelbėti pasirengusios rankos; dėl jo tikslių 
pranešimų Marija Teresė lyg per žiūronus gali iš Šenbruno 
stebėti savo dukrą. Ji žino kiekvieną Marijos Antuanetės 

ištartą žodį, kiekvieną jos skaitomą ar, veikiau, neskaitomą 
knygą, kiekvieną suknelę, kurią ji vilki, patiria, kaip Mari- 
ja Antuanetė leidžia ar švaisto kiekvieną dieną, su kokiais 
žmonėmis kalbasi, kokias klaidas daro, — mat Mersi aplink 
savo globotinę be galo apsukriai ištempęs itin tankų tinklą. 
„Užsitikrinau trijų erchercogaitei patarnaujančių asmenų 
paramą, mano prašomas, ją kasdien stebi Vermonas, o iš 
markizės Diurfor iki paskutinio žodelio žinau, apie ką ji šne- 
kučiuojasi su tetomis. Turiu ir daugiau būdų bei priemonių 
patirti, kas vyksta pas karalių, kai dofinė esti tenai. Dar pri- 
dedu ir savo paties stebėjimus, tad nėra nė vienos vienintelės 
dienos valandos, apie kurią negalėčiau pateikti apyskaitos, ką 
ji darė, sakė ar girdėjo. Ir savo tyrinėjimais visados užgriebiu 
tik tiek, kiek yra būtina Jūsų Didenybei nuraminti.“ Tai, ką 
išgirsta ar sušnipinėja, šis ištikimas ir doras tarnas atpasako-- 
ja teisingai ir be jokių pagražinimų. Kadangi abipusės pašto 
siuntų vagystės anuomet buvo diplomatijos meno pamatas, 
tik specialūs kurjeriai gabena šiuos intymius, vien Marijai 
Teresei skirtus pranešimus, kurie antspauduotuose vokuose 
su užrašu tibi soli nėra prieinami net valstybės sekretoriui ar 
imperatoriui Juozapui. Teisybė, kartais nieko nenumananti 
Marija Antuanetė stebisi, kaip sparčiai žinios apie kiekvieną 
jos gyvenimo smulkmeną pasiekia Šenbruną, tačiau ji nieka- 
dos nenujaučia, kad tasai žilagalvis, tėviškai prielankus ponas 
yra intymusis jos motinos šnipas ir kad persergėjimų kupini, 
mislingai visažinės motinos laiškai yra paties Mersi išprašyti 
ir su juo suderinti. Mat Mersi, be motinos autoriteto, neturi 
jokios kitos priemonės paveikti nesutramdomąją merginą. 
Kaip svetimų, kad ir draugiškų rūmų pasiuntiniui, jam nėra 
leidžiama moralizuojamai aiškinti sosto įpėdinei, kaip šiai 
privalu elgtis, jam nevalia būti tokiam įžūliam, kad drįstų 
mėginti auklėti ar paveikti būsimąją Prancūzijos karalienę. 

Todėl kiekvieną sykį, norėdamas ko nors pasiekti, jis užsaki- 
nėja tuos meiliai griežtus laiškus, kuriuos Marija Antuanetė 
visada priima ir atplėšia smarkiai plakančia širdimi. Šiaip 
niekam daugiau šioje žemėje nepavaldų, šį nerimtą vaiką 
vis dėlto pagauna šventa drova, išgirdus — tegu ir rašytinio 
žodžio pavidalu — motinos balsą; net ir rūsčiausiai barama, 
ji pagarbiai lenkia galvą prieš Mariją Teresę. 

Ši nepaliaujama priežiūra pirmaisiais metais Mariją Antu- 
anetę apsaugo nuo paties didžiausio pavojaus — nuo jos pa- 
čios nesaikingumo. Kita, tvirtesnė dvasia, didis platų akiratį 
aprėpiančios motinos intelektas mąsto už ją, ryžtinga rimtybė 
sergi jos lengvabūdystę. Tai, ką imperatorė, pernelyg anksti 
paaukojusi šią jauną gyvastį valstybės interesams, skolinga 
Marijai Antuanetei, motina mėgina išpirkti tūkstanteriopu 
rūpesčiu. 


Geravalė, širdinga ir nelinkusi į apmąstymus Marija An- 
tuanetė, dar vaikas, iš tiesų nejaučia antipatijos visiems 
tiems ją supantiems žmonėms. Jai visai patinka bičiuliškai 
ją tapšnojantis senolis Liudvikas XV, ji pakenčiamai suta- 
ria su senosiomis panelėmis ir „madam Etiketu“, pasitiki 
geruoju nuodėmklausiu Vermonu ir jaučia vaikiškai pagar- 
bų prielankumą tykiajam, bičiuliškajam motinos bičiuliui, 
pasiuntiniui Mersi. Bet vis tiek, bet vis tiek — tai vis seni 
žmonės, visi rimti, santūrūs, iškilnūs, be galo orūs, ojai, pen- 
kiolikametei, taip norėtųsi turėti kokių paprastų, linksmų ir 
prieraišių draugų; jai norėtųsi turėti žaidimo bendrų, o ne 
vien mokytojų, prižiūrėtojų ir drausmintojų; jos jaunystė 
ilgisi jaunystės. Tačiau su kuo gi čia pabūsi linksmas šiuose 
šiurpiai iškilminguose šalto marmuro namuose, su kuo gi 
čia pažaisi? Pagal amžių tinkamas žaidimų draugas būtų tas, 
kuris jai iš tikrųjų skirtas į draugiją, jos pačios sutuoktinis, 

vos vienais vieninteliais meteliais vyresnis už ją. Tačiau, 
paniuręs, drovus ir iš drovumo dažnai net šiurkštus, tasai 
nerangus bernaitis vengia bet kokios savo jaunos žmonos 
artumos; jis irgi niekados nerodė nė menkiausio troškimo 
būti taip anksti apvesdintas, ir reikia geroko laiko, iki jis ap- 
skritai apsisprendžia su šia svetima mergaite elgtis daugmaž 
mandagiai. Taigi lieka tik jaunesnieji sutuoktinio broliai, 
Provanso ir Artua grafai; su keturiolikamečiu ir trylikame-- 
čiu Marija Antuanetė kartais leidžiasi į vaikiškus pokštus, 
susiskolinę kostiumus, slapčiomis žaidžia teatrą, tačiau viską 
skubomis tenka slėpti, vos ima artintis „madam Etiketas“; 
dofinei neleistina, kad būtų užklupta bežaidžianti! Tačiau 
šitas nesutramdomas vaikas turi turėti ką nors, su kuo galėtų 
linksmintis, ką galėtų švelniai priglausti; sykį Marija Antu- 
anetė kreipiasi į pasiuntinį, kad jai iš Vienos būtų atsiųstas 
šuo, un chien Mops, kitą sykį griežtoji guvernantė aptinka, 
kad Prancūzijos sosto įpėdinė — o siaube! - atsivedusi į savo 
kambarį du mažus vienos tarnaitės vaikus ir, nekreipdama 
dėmesio į savo gražius drabužius, raičiojasi ir šėlioja su jais 
ant grindų. Nuo pirmos iki pat paskutinės valandos laisvas, 
natūralus žmogus Marijos Antuanetės sieloje grumiasi su 
šios per santuoką įgytos aplinkos nenatūralumu, su įmantria 
parauktų sijonų ir suvaržytos krūtinės patetika. Ši lengva ir 
laisva vienietė iškilminguose tūkstančialangiuose Versalio 
rūmuose visados jautėsi svetima. 


Kova už žodį 


„Nesikišk į politiką, nesirūpink kitų reikalais“, — nuo pat 
pradžių kartoja Marija Teresė savo dukrai — tiesą sakant, 
tas persergėjimas nė nereikalingas, nes jaunajai Marijai 
Antuanetei niekas žemėje nėra taip svarbu, kaip jos pačios 
pramogos. Visi dalykai, reikalingi nuodugnaus apgalvojimo 
ar sistemingo mąstymo, neapsakomai nuobodūs šiai jaunai, 
pačią save įsimylėjusiai moteriai, ir iš tikrųjų ji tik visai prieš 
savo valią jau pirmaisiais metais įtraukiama į tą apgailėtinai 
menką intrigų karą, kuris Liudviko XV rūmuose pakeitęs 
didžiadvasę jo pirmtako valstybės politiką. Vos atvykusi, ji 
randa Versalį pasidalijusį į dvi partijas. Karalienė seniai pa- 
simirusi, tad pirmosios damos rangas ir autoritetas teisėtai 
priklauso trims karaliaus dukterims. Tačiau šios trys negra- 
bios, naivios, smulkmenose paskendusios, intrigas rezgančios 
ir dievotos damos savo padėtimi geba naudotis tik tiek, kad 
per mišias sėdi pirmoje eilėje ir esti praleidžiamos į priekį per 
priėmimus. Nuobodžios, senmergiško kartėlio griaužiamos, 
jos nedaro jokios įtakos karališkajam tėvui, kuris ieško vien 
savų malonumų - ir tai šiurkščiai juslinių, net visų vulga- 
riausių atmainų; o kadangi tos trys damos neturi jokios 
galios, jokios įtakos, kadangi jos nedalija jokių postų, tai nė 
mažiausias rūmininkas nesistengia pelnyti jų palankumo, 
o visas spindesys, visa garbė tenka tai, kuri su garbe labai 

menkai tėra susijusi, — paskutinei karaliaus metresei madam 
Diubari. Iškilusi iš pačiam dugne nusėdusių liaudies mielių, 
tamsios praeities ir, jei tik valia kliautis gandais, į karaliaus 
miegamąjį patekusi aplinkiniu keliu per viešuosius namus, ji, 
stengdamasi susikurti bent priklausymo rūmams regimybę, pri- 
vertė savo bevalį meilužį nupirkti jai kilmingą sutuoktinį, grafą 
Diubari, - didžiai paslaugų vyrą, amžiams pradingusį jau kitą 
dieną po šių popierinių vestuvių. Tačiau, šiaip ar taip, jo vardas 
suteikė buvusiai gatvės merginai teisę įžengti į rūmus. Visos 
Europos akyse antrą kartą įvyko tasai juokingas ir žeminamas 
farsas, kai karaliaus nurodymu gerai jam pažįstama favoritė 
oficialiai pristatoma kaip svetimšalė aukštuomenės dama ir 
taip įvesdinama į rūmus. Per tokį priėmimą įteisinta, karaliaus 
meilužė gyvena didžiuosiuose rūmuose, už trijų kambarių nuo 
skandalo užkluptų dukterų, specialiai pastatytais laiptais ga- 
lėdama patekti į karaliaus apartamentus. Savo pačios gerai 
išlavintu kūnu ir dar neišlavintais kūnais dailių, paslaugių 
merginų, kurių ji parūpina senajam gašlūnui pasmaginti, ma- 
dam Diubari laiko senatvinėn erotikon įnikusį Liudviką XV 
visiškoje savo valdžioje; nėra kelio pelnyti karaliaus prielan- 
kumą, aplenkiančio josios saloną. Kadangi madam Diubari 
dalija valdžią, savaime aišku, prie jos sprauste spraudžiasi visi 
rūmininkai, visų valdovų pasiuntiniai su didžia pagarba laukia 
jos prieškambaryje, karaliai ir kunigaikščiai siunčia jai dova- 
nas; ji gali atstatydinti ministrus, dalyti postus, gali statydintis 
pilis, disponuoti karaliaus lobynu; sunkūs deimantų vėriniai 
tviska jai ant putnaus kaklo, milžiniški žiedai žiburiuoja ant 
rankų, kuo pagarbiausiai bučiuojamų visų eminencijų, kuni- 
gaikščių ir prasisiekėlių, o jos kupliuose rusvuose plaukuose 
neregimas žybsi karūnos lankelis. 

Visa karaliaus malonės šviesybė gausiai liejasi ant šios 
neteisėtos patalo valdovės, visi pataikavimai ir visa pagarba 

kekšiškai meilinasi šiai patrakusiai kekšei, kuri Versalyje pui- 
kuojasi įžūliau už bet kurią karalienę. Tačiau galiniuose kam- 
bariuose kiūto pasipiktinusios karaliaus dukterys, jos širsta 
ir plūsta visiems rūmams gėdą užtraukusią įžūliąją mergšę, 
per kurią karalius pasidarė juokingas, vyriausybė - bejėgė, o 
bet koks krikščioniškas šeimos gyvenimas - tiesiog neįjmano- 
mas. Pasitelkdamos visą savo nesavanoriško dorybingumo 
neapykantą, vienintelį savo turtą — mat šiaip jos nepasižymi 
nei grožiu, nei protu, nei orumu, — šios trys dukterys didžiai 
nekenčia Babilono ištvirkėlės, kuri čia jų motinos vietoje 
puikuojasi karalienės garbe; nuo ryto ligi vakaro jos puo- 
selėja tik vieną vienintelę mintį, kaip tą ištvirkėlę pašiepti, 
paniekinti ir kaip jai pakenkti. 

Ir - kokia maloni laiminga proga - rūmuose pasirodo šis 
svetimšalis vaikas, ši erchercogaitė, Marija Antuanetė, vos 
penkiolikos metelių, tačiau dėl jai deramo būsimosios ka- 
ralienės rango dabar teisėtai tapusi pirmąja rūmų dama; ja 
naudotis, kovojant su Diubari, trims senoms panelėms darosi 
maloni užduotis, ir nuo pat pirmos akimirkos jos negaili 
pastangų, mėgindamos visaip pakurstyti šią neapdairią ir 
nieko nenutuokiančią merginą. Ji stumiama į priekį; pačios 
panelės lieka šešėlyje, o Marija Antuanetė turi pergalėti 
netyrąjį padarą. Taip trys karaliaus dukterys neva švelniai 
įtraukia mažąją princesę į savo pulką. Ir po kelių savaičių 
Marija Antuanetė, nieko net neįtardama, atsiduria pačiame 
nuožmaus mūšio viduryje. 


Atvykdama Marija Antuanetė nežinojo nei kad tokios ma- 
dam Diubari apskritai esama, nei kad ji užima tokią keistą 
padėtį; griežtų papročių Marijos Teresės rūmuose metresės 
sąvoka buvo visiškai negirdėta. Dabar Marija Antuanetė 
per pirmąją vakarienę tarp kitų rūmų damų regi pilnakrūtę, 

smagiai išsipusčiusią ir brangiais papuošalais apsikarsčiusią 
damą, smalsiai žvilgčiojančią josios pusėn, ir girdi, kad ji ti- 
tuluojama „grafiene“, grafiene Diubari. Tačiau tetulės, išsyk 
meiliai pradėjusios globoti nepatyrusią rūmų naujokę, tyčia 
ir nuodugniai ją apšviečia, nes jau po kelių savaičių Marija 
Antuanetė rašo savo motinai apie sotte et impertinente crėatu- 
re*. Balsiai ir neapdairiai kartoja ji visas tas piktas ir patyčių 
kupinas kalbeles, kurias jai ant palaido liežuvio sudeda te- 
tulės, ir šit ūmai nuobodulio kamuojami ir tokių sensacijų 
visados išsiilgę rūmai gauna puikiausią pramogą: mat Marija 
Antuanetė įsikalė sau į galvą — ar, veikiau, tetos jai įkalė į 
galvą - kuo nuodugniausiai pamokyti įžūliąją įsibrovėlę, ku- 
ri, pasipūtusi lyg povas, vaikštinėja čia, po karaliaus rūmus. 
Pagal geležinį etiketo įstatymą Versalio karalių rūmuose 
žemesnio rango dama niekados neturi teisės užkalbinti aukš- 
tesnio rango damos, ji privalo pagarbiai laukti, kol aukštesnio 
rango dama pati ją užkalbins. Karalienės rūmuose nėra, tad, 
savaime suprantama, dofinė čia yra aukščiausio rango dama 
ir plačiai naudojasi šia savo teise. Lediniu veidu, šypsodama 
ir lyg sviesdama iššūkį, Marija Antuanetė verčia šitą grafie- 
nę Diubari vis laukti ir laukti; savaičių savaites, mėnesių 
mėnesius verčia nekantruolę lyg lašo vandens trokšti vieno 
vienintelio žodelio. Skundikai ir pataikūnai tatai, žinoma, 
tuojau pastebi, jiems ši dvikova yra pragariška smagybė, visi 
rūmai patenkinti šildosi prie tetulių rūpestingai pakurstytos 
ugnies. Visi įtemptai stebi Diubari, kuri, prastai slėpdama 
įniršį, sėdi tarp rūmų damų ir yra priversta žiūrėti, kaip ši 
mažutė, penkiolikametė, įžūli šviesiaplaukė smagiai, gal net 
pabrėžtinai smagiai vis šnekučiuojasi ir šnekučiuojasi su 
visomis damomis; tiktai ties ja Marija Antuanetė visados 


* Kvailą ir akiplėšišką būtybę (pranc.). 

griežtai patempia šiek tiek atsikišusią viršutinę Habsburgų 
lūpą ir, nepratardama nė žodžio, per deimantais žybsinčią 
grafienę žvelgia kiaurai lyg per stiklą. 

Diubari, tiesą sakant, nėra kokia piktavalė persona. Bū- 
dama tikra moteris iš liaudies, ji pasižymi visomis geromis 
žemojo luomo savybėmis, rodydama tam tikrą prasistiebėlės 
geraširdystę, globėjišką draugingumą kiekvienam, kas tik jai 
linki gera. Iš tuštybės ji linkusi padėti kiekvienam, kas jai 
pataikauja; atsainiai ir kilniadvasiškai duoda ji kiekvienam 
tai, ko šis prašo; ji anaiptol nėra negera ar pavydi moteris. 
"Tačiau, taip svaiginamai iš apačių pasikylėjusiai į aukšty- 
bes, Diubari negana vien jausti savo valdžią, valdžia ji nori 
mėgautis juslėmis ir regimai, ji trokšta tuščiagarbiškai ir 
gausiai maudytis jai nederamos didybės spinduliuose, o pir- 
miausiai — geidžia, kad ši didybė būtų laikoma jai ir derama. 
Diubari geidžia sėdėti pirmojoje rūmų damų eilėje, nori segėti 
gražiausius deimantus, turėti prabangiausias suknias, gra- 
žiausias karietas, eikliausius žirgus. Visa tai ji be vargo gauna 
iš bevalio ir seksualiai nuo jos visiškai priklausomo vyro; jai 
niekas neatsakoma. Tačiau — ir tai kiekvienos neteisėtos 
valdžios tragikomedija, nutinkanti net Napoleonui! — jos 
paskutinė, jos kraštutinė garbėtroška kaip tik trokšta būti 
pripažinta ir teisėtos valdžios. Tad ir grafienė Diubari, nors 
visų kunigaikščių apspista, nors visų rūmininkų lepinama, 
išsipildžius visiems josios norams, turi dar vieną: kad pir- 
moji rūmų dama pripažintų ją egzistuojant, kad Habsburgų 
giminės erchercogaitė širdingai ir prielankiai ją priimtų. 
"Tačiau negana to, kad ši betite rousse* (taip, pagauta bejė- 
giško įniršio, Diubari vadina Mariją Antuanetę), ši mažutė 
šešiolikametė žąsytė, dar nemokanti deramai nė prancūziškai 


* Jaunoji rudaplaukė (pranc.). 

kalbėti, neįstengianti padaryti net tokio juokingo nieknie- 
kio kaip paskatinti savo vyrą iš tikrųjų atlikti sutuoktinio 
priedermę, negana to, kad ši mergelė ne savo noru amžinai 
tampo lūputes ir ignoruoja ją visų rūmų akivaizdoje; ji dar 
yra ir tokia įžūli, kad visai atvirai, visai begėdiškai šaiposi iš 
Diubari, iš jos, iš galingiausios rūmų moters, - ir jau to, ne, 
to tai Diubari nekentės! 


Teisė šiose homeriškose rangų varžytuvėse, laikantis raidės, 
nenuneigiamai yra Marijos Antuanetės pusėje. Ji aukštes- 
nio rango, jai nėra reikalo kalbėtis su šia „dama“, kuri, kaip 
grafienė, rangu yra kur kas žemiau už sosto įpėdinę, nors jai 
ant krūtinės ir blizguliuoja deimantai už septynis milijonus. 
Tačiau už Diubari nugaros stovi tikroji valdžia: ši moteris 
visiškai valdo karalių. Jau kone pasiekęs žemiausiąją savo 
moralinio nuosmukio pakopą, visiškai abejingas valstybei, 
šeimai, valdiniams ir pasauliui, Liudvikas XV, pasipūtęs 
cinikas — aprės moi le dėluge - ieško vien ramybės ir savųjų 
smagybių. Jis viskam leidžia plaukti sava vaga ir nesirūpina 
rūmų dorove, mat gerai žino, kad tada turėtų pradėti pats 
nuo savęs. Jau pakankamai ilgai jisai valdė, tuos kelerius pas- 
kutinius metus jis nori pagyventi, pagyventi pats sau, nors 
aplink jį ir jam už nugaros viskas subyrėtų į šipulius. Todėl 
šis ūmai pratrūkęs moteriškių karas jį piktina, mat trikdo 
jo ramybę! Laikydamasis savųjų epikūrietiškų principų, jis 
užvis mieliausiai būtų linkęs nesikišti. Tačiau Diubari kas- 
dien baigia išūžti jam ausis, girdi, ji nesiduosianti žeminama 
tokios jaunos mergiotės, nesileisianti apjuokiama visų rūmų 
akivaizdoje, jis privaląs apginti ją, apsaugoti jos, o sykiu ir 
savo paties garbę. Galiausiai karaliui įgrysta šios scenos ir 
ašaros, jis šaukiasi Marijos Antuanetės vyriausiąją hofmeis- 
terę, madam de Noajė, kad pagaliau pasidarytų aišku, iš kur 

vėjas pučia. Iš pradžių jis beria vien malonias pagyras savo 
vaikaičio žmonai. Tačiau pamažiukais įpina ir visokių pasta- 
bėlių: girdi, jo nuomone, dofinė leidžianti sau šiek tiek per 
laisvai kalbėti apie tai, ką matanti, ir būtų gerai atkreipti 
jos dėmesį į tą aplinkybę, kad toks elgesys galįs turėti ne- 
gerų padarinių intymiajame šeimos būrelyje. Rūmų dama 
iškart (kaip ir numatyta) perduoda šį persergėjimą Marijai 
Antuanetei, ši pasipasakoja tetoms ir Vermonui, Vermonas 
papasakoja austrų pasiuntiniui Mersi, šis, be abejo, baisin- 
gai pakraupsta - sąjunga, sąjunga! — ir su greituoju kurjeriu 
siunčia visos aferos aprašymą imperatorei į Vieną. 

Kebli padėtis maldingajai, net per daug dievotai Marijai 
Teresei! Negi ji, kuri, pasitelkdama garsiąją dorovės komi- 
siją, Vienoje tokios padermės damas įsakė plakti botagu ir 
uždaryti į pataisos įstaigą, turės savo pačios dukteriai liepti 
mandagiai elgtis su tokia būtybe? Tačiau, kita vertus, ar 
gali ji stoti į karaliaus priešininkų pusę? Jos širdyje kyla be 
galo keblus motinos, griežtos katalikės ir politikės konflik- 
tas. Galiausiai ji, būdama gudri diplomatė, išsisuka iš šios 
aferos, visą reikalą pavesdama valstybės kanceliarijai. Ne 
ji pati rašo dukrai, bet paliepia valstybės ministrui Kau- 
nicui surašyti reskriptą pasiuntiniui Mersi, pavedant jam 
perskaityti šį politinį ekskursą Marijai Antuanetei. Šitaip, 
viena vertus, išsaugoma dorovinė laikysena, bet mažylei vis 
dėlto pasakoma, kaip jai dera elgtis, nes Kaunicas dėsto: 
„Nepaisyti mandagumo su žmonėmis, kuriuos karalius yra 
priėmęs į savo draugiją, reiškia įžeisti jo draugiją, o tokiais 
asmenimis laikytini visi, į kuriuos viešpataujantis valdovas 
pats žiūri kaip į savo patikėtinius, ir niekas tegu nedrįsta 
tikrinti, ar karalius tai daro pagrįstai, ar nepagrįstai. Paties 
valdovo, monarcho pasirinkimas privalo būti gerbiamas be 
jokio prieštaravimo.“ 

Tai aiškūs, net pernelyg aiškūs žodžiai. Tačiau Marija An- 
tuanetė stovi tetulių kūrykloje. Išklausiusi skaitomą laišką, 
ji savo įprastiniu nerūpestingu balsu atsainiai sako pasiunti- 
niui Mersi „taip, taip“ ir „gerai jau, gerai“, tačiau širdyje sau 
mąsto, girdi, senasis perukuotasis Kaunicas tegu sau plepa, 
ką tinkamas, į jos privačius reikalus jokiam kancleriui ne- 
valia kištis. Nuo to laiko, kai Marija Antuanetė pastebėjo, 
kaip kraupiai nervinasi kvailoji persona, toji sotte crėature*, 
visas reikalas mažajai pasipūtėlei merginai yra net dviguba 
pramoga; lyg niekur nieko ji ir toliau pabrėžtinai tyli - sykiu 
piktai ir linksmai. Kas dieną ji favoritę sutinka per puotas, 
pokylius, prie lošimų stalo, net prie karaliaus skobnių, ir ne- 
siliauja stebėjusi, kaip toji vis laukia, kaip skersakiuoja, kaip 
virpa iš jaudulio, Marijai Antuanetei priėjus artyn. Bet lauk 
sau, lauk kad ir iki pat Paskutinio teismo: Marija Antuanetė 
vis niekinamai papučia lūpą, jos žvilgsniui atsitiktinai kryp- 
telėjus ton pusėn, ir ji lediniu veidu eina pro šalį; Diubari, 
karaliaus, Kaunico, Mersi, o slapčiomis ir Marijos Teresės 
geidžiamas žodis taip ir nepratariamas. 

Dabar jau karas atvirai paskelbtas. Lyg aplink gaidžių 
peštynes rūmininkai pulkuojasi aplink abi moteris, kurios 
ryžtingai tyli viena priešais kitą — viena su bejėgiško įtūžio 
ašaromis akyse, kita su silpnute paniekos šypsena lūpose. 
Visi trokšta pamatyti, sužinoti, kirsti lažybų, ar teisėtoji, ar 
neteisėtoji Prancūzijos valdovė įtvirtins savo valią. Smages- 
nio spektaklio Versalis jau daugybę metų nėra regėjęs. 


Bet dabar jau susierzina ir karalius. Įpratęs, kad rūmuose visi 


bizantiškai paklūsta, vos jam blakstieną pakrutinus, kad visi 
lankstydamiesi skuba jo valios kryptimi, dar jam nespėjus 


* Kvaila būtybė (pranc.). 

tos valios nė aiškiai pareikšti, dabar jis, visų krikščioniškiau- 
siasis Prancūzijos karalius, pirmą kartą pajunta priešinimąsi; 
paauglė mergina drįsta viešai nepaisyti jo įsakymo. Papras- 
čiausia, žinia, būtų tą įžūlią atžaruolę pasišaukti pas save ir 
gerai jai ištrinkti galvą; tačiau net ir šio dorovę pamiršusio 
ir perdėm ciniško vyro širdyje dar sukirba paskutiniai drovos 
likučiai; jam, šiaip ar taip, keblu suaugusiai vaikaičio žmonai 
įsakyti, kad kalbėtųsi su pono senelio metrese. Tad sutrikimo 
pagautas Liudvikas XV daro lygiai tą patį, ką darė Marija Te- 
resė: privatų reikalą paverčia valstybės aktu. Didžiai nustebęs 
austrų pasiuntinys Mersi pamato esąs Prancūzijos užsienio 
reikalų ministerijos kviečiamas ne į audiencijų menes, 0 į 
grafienės Diubari apartamentus. Toks neįprastas vietos pasi- 
rinkimas išsyk sužadina jam visokiausių nuojautų, o paskui ir 
nutinka tai, ko jis tikėjosi: vos jam persimetus keliais žodžiais 
su ministru, į kambarį įžengia grafienė Diubari ir, širdingai 
su juo pasisveikinusi, išsamiai ima pasakoti, kaip neteisingai 
apie ją manoma, tariant, kad ji esanti priešiškai nusistačiusi 
dofinės atžvilgiu; priešingai, tai ji esanti šmeižiama, niekingai 
šmeižiama. Dorajam pasiuntiniui Mersi nelabai jauku, kad 
jis taip ūmai iš imperatorės pasiuntinio paverstas į Diubari 
patikėtinį, jis visaip diplomatiškai išsisukinėja. Tačiau čia 
be garso prasiveria slaptosios, apmušalais pridengtos durys 
ir pats Liudvikas XV įsikiša į šį keblų pašnekesį. „Iki šio- 
lei, — sako jis, kreipdamasis į Mersi, - Jūs buvote imperatorės 
pasiuntinys, o dabar prašau Jus kurį laiką pabūti mano pa- 
siuntiniu.“ Tada jis atvirai prabyla apie Mariją Antuanetę. 
Girdi, ji esanti žavi; tačiau, būdama jauna ir pernelyg guvi, 
be to, atiduota sutuoktiniui, negebančiam jos suvaldyti, ji 
patenkanti į klastų pinkles ir klausanti kitų asmenų (čia 
turimos omeny tetos, paties karaliaus dukterys) patarimų. 
Todėl Liudvikas XV prašąs Mersi pasitelkti visą savo įtaką ir 

pasiekti, kad dofinė pakeistų laikyseną. Mersi išsyk supranta, 
kad šis reikalas virto į politiką, čia atvira ir aiški užduotis, 
kurią privalu įvykdyti: karalius reikalauja visiškos kapitu- 
liacijos. Savaime aišku, Mersi kuo skubiausiai praneša apie 
susiklosčiusią padėtį į Vieną; norėdamas sušvelninti nema- 
lonų savo misijos atspalvį, jis truputėlį papudruoja Diubari 
portretą, girdi, ji esanti ne tokia jau bjauri, be to, vienintelis 
dalykas, kurio ji trokštanti, yra tik tas menkniekis, kad dofinė 
bent vieną kartelį viešai tartų jai žodį. Drauge Mersi lankosi 
pas Mariją Antuanetę, įkalbinėja ją, nevengdamas griebtis 
net pačių šiurkščiausių priemonių. Gąsdina, užsimindamas 
apie nuodus, kuriais Prancūzijos rūmuose, girdi, jau visokių 
aukštų asmenų pašalinta, ir itin iškalbingai vaizduoja vaidus, 
galinčius kilti tarp Habsburgų ir Burbonų. Tai jo stipriausias 
koziris: jis užkrauna Marijai Antuanetei vienai visą kaltę, 
jeigu sąjunga, jos motinos gyvenimo veikalas, dėl jos laiky- 
senos kartais imtų ir subyrėtų. 

Ir tikrai: sunkioji artilerija pradeda daryti poveikį; Marija 
Antuanetė duodasi įbauginama. Su pykčio ašaromis akyse 
ji pažada pasiuntiniui tam tikrą konkrečią dieną, kai bus 
lošiama kortomis, tarti žodį Diubari. Mersi su palengvėjimu 
atsikvepia. Dėkui Dievui! Sąjunga išgelbėta. 


Dabar artimiausios aplinkos rūmininkų laukia aukščiausio 
lygio karališkas spektaklis. Iš lūpų į lūpas sklinda slaptingasis 
pranešimas apie būsimąjį vaidinimą: šįvakar dofinė pagaliau 
pirmą kartą užkalbins Diubari. Kruopščiai statomi kulisai ir 
iš anksto sutarti visi žodžiai. Vakare, susirinkus palošti, — taip 
sutarė pasiuntinys su Marija Antuanete, - lošimo pabaigoje 
Mersi prieisiąs prie grafienės Diubari ir pradėsiąs su ja šne- 
kučiuotis. Tada, irgi neva atsitiktinai, dofinė eisianti pro šalį, 
prisiartinsianti prie pasiuntinio, pasveikinsianti jį ir ta proga 

tarsianti kelis žodžius ir favoritei. Puikiai viskas suplanuota. 
"Tačiau, deja, vakarinis vaidinimas nenusiseka, nes tetos, pavy- 
dėdamos varžovei viešos sėkmės, savo ruožtu susitaria nuleisti 
geležinę uždangą pirmiau, nei ateis eilė susitaikinimo duetui. 
Kupina kuo geriausių ketinimų, Marija Antuanetė vakare 
eina draugijon, scena parengiama. Mersi, kaip ir numatyta 
programoje, imasi iniciatyvos. Neva atsitiktinai jis prisiarti- 
na prie madam Diubari ir užmezga su ja pašnekesį. Tuo metu 
Marija Antuanetė, tiksliai kaip sutarta, pradėjusi savo kelią 
per draugiją. Ji pasišnekučiuoja su viena dama, paskui — su 
kita, tada — dar su kita, iš baimės, jaudulio ir piktinimosi gal- 
būt šiek tiek užvilkina paskutinį pokalbį; dabar štai tarp jos ir 
Diubari jau testovi viena, paskutinė dama - dar dvi minutės, 
dar minutė, ir ji prieis Mersi su favorite. Tačiau tą lemiamą 
mirksnį madam Adelaidė, pagrindinė kiršintoja iš visų tetų, 
atlieka savo didijį triuką. Ji žengia tiesiai prie Marijos Antua- 
netės ir įsakmiai taria: „Mums laikas eiti! Eikš! Turim sulaukti 
karaliaus pas mano seserį Viktoriją.“ Marija Antuanetė, neti- 
kėtai užklupta ir išsigandusi, nebetenka ryžto; įsibauginusi, ji 
neišdrįsta pasipriešinti, bet sykiu neįstengia ir susivokusi dar 
skubiai tarstelti kokį bereikšmį žodį lūkuriuojančiai Diubari. 
Marija Antuanetė nurausta, sutrinka ir pustekine išeina iš 
menės, o žodis, tasai išsiilgtasis, diplomatinėmis priemonė- 
mis iškovotas ir keturių asmenų suderėtas žodis, taip ir lieka 
neištartas. Visi sustingsta. Visa scena buvo veltui režisuota; 
užuot atnešusi susitaikymą, ji tampa tik naujų patyčių šalti- 
niu. Rūmų piktavaliai trina rankas, net tarnų kambariuose 
visi kikendami pasakoja, kaip Diubari laukė ir nieko nepešė. 
"Tačiau pati Diubari putote putoja, o Liudvikas XV —ir tai dar 
pavojingiau - jau iš tikrųjų supyksta. „Matau, pone Mersi, — 
širsdamas sako jis pasiuntiniui, — kad jūsų patarimai, deja, 
nedaro poveikio. Teks man pačiam įsikišti.“ 

Prancūzijos karalius piktas ir imasi grasinimų, madam Diu- 
bari siautėja savo kambariuose, visa Austrijos ir Prancūzi- 
jos sąjunga ima svyruoti, Europos taika atsiduria pavojuje. 
Pasiuntinys apie nelemtą posūkį tučtuojau praneša Vienai. 
Dabar tenka šauktis pagalbon imperatorę, „septyneriopai 
šviečiantį žiburį. Dabar jau pati Marija Teresė priversta įsi- 
kišti, nes iš visų žmonių ji viena geba suvaldyti šį užsispyrusį ir 
neapdairų vaiką. Mariją Teresę tokie įvykiai didžiai išgąsdina. 
Siųsdama dukterį į Prancūziją, ji nuoširdžiai ketino išvaduoti 
savo kūdikį iš drumsto politikos amato ir nuo pat pradžių rašė 
savo pasiuntiniui: „Atvirai prisipažįstu nepageidaujanti, kad 
mano duktė darytų bent kokią įtaką viešiesiems reikalams. 
Pati gavau patirti, kokia sunki našta yra vadovauti didelei 
valstybei, be to, žinau, kokia jauna ir lengvabūdė mano 
duktė, sykiu dar ir nelabai linkusi ko nors rimtai siekti (ji ir 
jokių žinių neturi); dėl to negaliu viltis nieko gera, jeigu ji 
imtų valdyti tokią nusigyvenusią monarchiją kaip Prancūzi- 
jos. Jeigu mano dukteriai šios padėties pataisyti nepasisektų 
arba jei ši padėtis dar pablogėtų, verčiau norėčiau, kad už 
tai būtų kaltinamas koks nors ministras, o ne mano kūdikis. 
"Tad ir negaliu ryžtis su ja kalbėtis apie politiką ir valstybės 
reikalus.“ Tačiau šįsyk — kokia nelemtis! — tragiškajai mo- 
teriai tenka išduoti pačią save, mat Marija Teresė jau kuris 
laikas turi rimtų politinių rūpesčių. Vienoje pradėtas tamsus 
ir ne itin švarus reikalas. Dar prieš kelis mėnesius Frydrichas 
Didysis, kurio Marija Teresė nekenčia kaip gyvo paties Liuci- 
ferio pasiuntinio šioje žemėje, ir Rusijos imperatorė Kotryna, 
kuria ji lygiai taip pat nuoširdžiai nepasitiki, pateikė keblų 
pasiūlymą pasidalyti Lenkiją, ir karštas pritarimas, kurį šiai 
idėjai rodo Kaunicas ir drauge su Marija Terese valdantis 
Juozapas II, nuo to laiko trikdo imperatorės sąžinę. „Bet 


Marija Antuanetė 69 


koks dalyvavimas yra iš esmės nederamas ir mums kenks- 
mingas. Negaliu apsakyti, kaip apgailestauju, gavusi tokį 
pasiūlymą, ir turiu prisipažinti, kad man gėda rodytis vie- 
šumoje.“ Marija Teresė išsyk perprato, kad ši politinė idėja 
yra moralinis nusikaltimas, plėšikiškas žygis prieš beginklę 
ir niekuo nenusikaltusią tautą. „Kokią turime teisę apiplėšti 
nekaltąjį, kurį visados gyrėmės giną?“ Rimtai ir nuoširdžiai 
pasipiktinusi, Marija Teresė atmeta siūlymą, nesirūpindama 
tuo, jog gali būti manoma, kad jos moralinės abejonės yra 
silpnumo ženklas. „Verčiau tegu mus laikys silpnais, bet ne 
nedorais“, — tauriai ir protingai sako ji. Tačiau Marija Teresė 
jau seniai nebėra vienvaldė monarchė, Juozapas II, drauge 
su ja viešpataujantis sūnus, svajoja vien apie karą, imperijos 
išplėtimą ir reformas, o ji, išmintingai suvokdama, kokia labili 
ir dirbtinė yra Austrijos valstybės reforma, rūpinasi vien kraš- 
to palaikymu ir išsaugojimu; mėgindamas priešintis Marijos 
"Teresės įtakai, Juozapas II baimingai mėgdžioja karingąjį vyrą, 
Frydrichą Didijį, kuris buvo nuožmiausias motinos priešas, ir 
senstanti moteris, smarkiai priblokšta, regi, kaip jos pačios 
didis padarytas ištikimasis tarnas Kaunicas vis labiau linksta 
į kylančios sūnaus žvaigždės pusę. Užvis labiausiai ji, nusiplū- 
kusi ir pavargusi, patyrusi visišką nusivylimą ir kaip motina, 
ir kaip valdovė, norėtų atsisakyti valstybės valdymo. Tačiau 
ją sulaiko atsakingumo jausmas, su pranašės tikrumu - ir čia 
situacija mislingai panaši į Pranciškaus Juozapo, kuris, irgi 
pailsęs, taip pat nepaleidžia valdžios iš rankų — Marija Teresė 
nujaučia, kad pasklida ir nerami šio skuboto reformatoriaus 
dvasia tučtuojau pasės nerimą visame sunkiai suvaldomame 
krašte. Todėl ši maldinga ir didžiai dora moteris iki paskutinio 
akimirksnio grumiasi už tai, kas jai yra visų aukščiausia, — už 
garbingumą. „Prisipažįstu, — rašo ji, - kad per visą gyvenimą 
nesijaučiau taip įsibaiminusi. Kai mano kraštai buvo užkabi- 

nami, tvirtai laikiausi, remdamasi savo teise ir kliaudamasi 
Dievo pagalba. Tačiau dabartiniu atveju, kai teisė ne tik 
nėra mano pusėje, bet įsipareigojimai, teisė ir padorumas 
stoja prieš mane, man nebėra ramybės, veikiau mane ima 
nerimas ir širdies priekaištai, mat niekados nebuvau pratusi 
slopinti nei kitų, nei savo pačios sąžinės ir dviveidystės pa- 
teikinėti kaip nuoširdumo. Ištikimybė ir tikėjimas visiems 
laikams žuvę, o juk jie yra didžiausia monarcho brangenybė 
ir tikroji jo galybė kitų akivaizdoje.“ 

"Tačiau Frydricho Didžiojo sąžinės priekaištai nekamuo- 
ja, jis šaiposi Berlyne: „Mudu su imperatore Kotryna esava 
seni plėšikai, bet kaipgi toji šventuolėlė susitvarkys su savo 
nuodėmklausiu?“ Frydrichas Didysis skubina, Juozapas II 
grasina, nuolatos įtikinėdamas, kad tuo atveju, jei Austrija 
nenusileis, karas būsiąs neišvengiamas. Galiausiai, apsipy- 
lusi ašaromis, skaudžia sąžine ir žaizdota siela, imperatorė 
Marija Teresė pasiduoda: „Nesu pakankamai stipri viena 
tvarkyti affaires*, todėl leidžiu, kad ir be galo krimsdamasi, 
jiems patiems klostytis savu keliu“; ir ji pasirašo, pridurda- 
ma pasiteisinimą: „kadangi visi protingi ir patyrę vyrai taip 
pataria“. Tačiau širdies gelmėse ji pati irgi jaučiasi kalta ir 
drebėte dreba, laukdama tos dienos, kai slaptoji sutartis ir jos 
padariniai atsiskleis visam pasauliui. Ką pasakys Prancūzija? 
Ar ji, atsižvelgdama į sąjungą, abejingai sutiks šį plėšikišką 
Lenkijos užpuolimą, ar pasipriešins pretenzijoms, kurias ir 
pati Marija Teresė nemano esant teisėtas (žodį „teisėtas“ ji 
savo ranka išbraukia iš okupacijos dekreto)? Viskas priklauso 
vien nuo širdingo arba vėsaus Liudviko XV nusiteikimo. 

Ir čia, pačiame šių rūpesčių, šio deginančio sąžinės kon- 
flikto įkarštyje atskrieja pavojaus varpais skambantis Mersi 


* Reikalus (pranc.). 

laiškas: girdi, karalius supykęs ant Marijos Antuanetės, jis 
atvirai parodęs pasiuntiniui nepasitenkinimą, — ir tai tuo 
metu, kai Vienoje vis dar tą patį naivuolį pasiuntinį, princą 
Rohaną, sekasi taip puikiai mulkinti, kad jis per pramogas, 
pokylius ir medžiokles visai nepastebi politikos. Dėl to, kad 
Marija Antuanetė nesikalba su Diubari, Lenkijos padali- 
jimas gali tapti valstybine afera, galbūt net karu; Marija 
Teresė išsigąsta. Ne, ten, kur ji pati, penkiasdešimt penkerių 
metų moteris, dėl valstybės interesų privalėjo sudėti tokią 
skaudžią sąžinės auką, — ten josios kūdikis, toji nieko nenu- 
tuokianti šešiolikametė, neturi teisės būti šventesnė už patį 
popiežių, moralesnė už savo motiną. Taigi, mėginant kartą 
ir visiems laikams palaužti mažylės užsispyrimą, rašomas 
laiškas, ryžtingesnis nei bet kada. Be abejo, jame nė žodžio 
apie Lenkiją, nieko nekalbama nė apie valstybės interesus, 
ne (senajai imperatorei tas turėjo būti nelengva), visa afera 
čia paverčiama menkniekiu: „Ak, kas per baimė ir varžy- 
masis kalbėtis su karalium, visų geriausiu iš tėvų! Arba su 
tais žmonėmis, su kuriais Tau patariama kalbėtis! Kas per 
baimė tiesiog imti ir pasakyti „laba diena“! Negi žodis apie 
kokį nors niekniekį Tau vertas tokios gausybės grimasų, 
gal net dar ko daugiau? Leidaisi įtraukiama į tokią vergiją, 
kad, regis, nei protas, nei Tavo pareiga nebepajėgūs Tavęs 
perkalbėti. Nebegaliu ilgiau tylėti. Pasikalbėjusi su Mersi ir 
iš jo sužinojusi, ko pageidauja karalius ir reikalauja Tavo 
pareiga, Tu išdrįsai jam nepaklusti! Kokį protingą motyvą 
galėtum čia man pateikti? Jokio. Į Diubari neprivalai žvelgti 
kitaip, kaip į visas kitas moteris, kurioms rūmuose leidžiama 
būti karaliaus draugijoje. Būdama pirmoji karaliaus valdinė, 
šitaip privalai visiems rūmams parodyti, kad Tavo valdovo 
pageidavimas turi būti vykdomas. Žinoma, jei iš Tavęs būtų 
prašoma kokių žemų dalykų ar reikalaujama intymybių, nei 

aš, nei kas nors kitas nepatartų Tau į jas leistis, bet juk čia 
tik koks nieko nereiškiantis žodis — ne dėl pačios damos, bet 
dėl senelio, Tavo valdovo ir geradario!“ 

Ši kanonada (ne visai garbingi argumentai) palaužia 
Marijos Antuanetės energiją; nesutramdoma, įnoringa, 
užsispyrusi, ji vis dėlto niekados nedrįso priešintis motinos 
autoritetui. Habsburgų disciplina čia, kaip ir visados, per- 
galingai pasitvirtina. Iš pradžių Marija Antuanetė dar tru- 
putuką spyriojasi dėl formos. „Nesakau „ne“ ir nesakau, kad 
niekados su ja nesikalbėsiu. Tik negaliu prisiversti kalbėtis 
su ja tam tikrą nustatytą tam tikros nustatytos dienos valan- 
dą, kad ji galėtų iš anksto apie tai apsiskelbti ir triumfuoti.“ 
Tačiau iš tikrųjų priešinimasis iš vidaus jau palaužtas, o šie 
žodžiai tėra vien paskutinis atsitraukiamasis mūšis; kapitu- 
liacija iš anksto pasirašyta. 


1772 m. Naujųjų metų dieną šios herojiškai komiškos moterų 
grumtynės pagaliau išsisprendžia, Diubari triumfuoja, Mari- 
ja Antuanetė pasiduoda. Scena vėl teatrališkai surikiuota, 
iškilmingai susirinkę rūmai pakviesti būti liudininkais ir 
žiūrovais. Prasideda didžioji sveikinimų eisena. Viena po 
kitos, laikydamosi rangų tvarkos, rūmų damos traukia pro 
dofinę, tarp jų - ir Egijono kunigaikštienė, ministro žmona, 
su madam Diubari. Dofinė tarsteli kelis žodžius Egijono ku- 
nigaikštienei, paskui pasuka galvą daugmaž madam Diubari 
pusėn ir gal ne visai jai, bet vis dėlto taip, kad, turint šiek 
tiek geros valios, galima pamanyti, jog kreiptasi į ją, — visi 
rūmai net kvapą sulaiko, kad tik nepraleistų pro ausis nė 
vieno skiemens, - pasako seniai išsiilgtąjį, negirdėtąjį, tiek 
nuožmių kovų kainavusį lemtingąjį žodį, Marija Antuanetė 
pasako jai: „Šiandien Versalyje daug žmonių.“ Keturis žo- 
džius, keturis tiksliai suskaičiuotus žodžius pasisekė iš savęs 

išspausti Marijai Antuanetei, tačiau koks tai neapsakomai 
reikšmingas įvykis rūmuose, svarbesnis už dar vienos pro- 
vincijos užkariavimą, jaudulingesnis už visas seniai būtinas 
reformas, — pagaliau dofinė užkalbino favoritę! Marija An- 
tuanetė kapituliavo, madam Diubari laimėjo. Dabar viskas 
ir vėl gerai, Versalio padangėje griežia smuikai. Karalius su- 
tinka dofinę išskėstomis rankomis, apkabina ją švelniai lyg 
susigrąžintą kūdikį, Mersi jai susijaudinęs dėkoja, Diubari lyg 
povė žengia per sales, pasipiktinusios tetos netveria įtūžiu, 
visi rūmai sujudę, tik dūzgia, tik kuždasi nuo pastogės ligi 
pat rūsių, ir visa tai tik todėl, kad Marija Antuanetė pasakė 
madam Diubari: „Šiandien Versalyje daug žmonių.“ 

Tačiau tie keturi banalūs žodžiai turi gilesnę prasmę. Šiais 
keturiais žodžiais užantspauduojamas politinis nusikaltimas, 
jais nuperkamas tylus Prancūzijos pritarimas Lenkijos pada- 
lijimui. Šiais keturiais žodžiais savo valią įtvirtino ne vien 
Diubari, bet ir Frydrichas Didysis su Kotryna. Pažeminta ne 
vien Marija Antuanetė, bet ir ištisas kraštas. 


Marija Antuanetė nugalėta, ji žino tatai, jos jaunam ir dar 
vaikiškai netramdomam išdidumui suduotas kraupus smūgis. 
Pirmą kartą ji palenkė sprandą, bet antrą kartą jo nebenu- 
lenks iki pat giljotinos. Ta proga ūmai pasimatė, kad šioje 
minkštaširdėje ir lengvabūdėje būtybėje, kad šioje bonne 
et tendre Antoinette* slypi išdidi ir nepalaužiama siela. Su 
kartėliu ji sako Mersi: „Kartą su ja pasikalbėjau, bet esu pa- 
siryžusi, kad to ir užteks. Daugiau toji moteriškė niekados 
nebeišgirs mano balso.“ Ir motinai ji aiškiai parodo, kad po 
šio vienkartinio nuolaidumo daugiau aukų iš jos nereikia 
tikėtis: „Galite patikėti manimi, kad visados atsisakysiu savo 


* Geroje ir lipšnioje Antuanetėje (pranc.). 

prietarų ir priešinimosi, tačiau tik tol, kol iš manęs nebus 
reikalaujama nieko, kas būtų pernelyg įžūlu ar nesuderina- 
ma su mano garbe.“ Veltui tada motina, kurią šis pirmas 
savarankiškas jos viščiuko krustelėjimas didžiai papiktino, 
mėgina jai energingai atsikirsti: „Juokas man vienas, kai Tu 
vaizduojiesi, kad aš ar mano pasiuntinys kada nors patarsime 
Tau tai, kas kirstųsi su Tavo garbe ar net menkiausia padoru- 
mo priederme. Baisu man dėl Tavęs, regint tokį jaudinimąsi 
dėl kelių žodžių. O kai sakai, kad niekados to nebedarysi, aš 
stačiai drebu dėl Tavęs.“ Veltui Marija Teresė laiškuose jai 
vis kartoja: „Privalai kalbėtis su ja kaip su bet kuria kita ka- 
raliaus rūmų moterimi; tai Tavo priedermė karaliui ir man.“ 
Veltui Mersi ir kiti be perstogės ją įkalbinėja maloniai elgtis 
su Diubari ir šitaip užsitikrinti karaliaus prielankumą: viskas 
atsimuša į ką tik išmoktąją savigarbą, siaura, iš Habsburgų 
paveldėta Marijos Antuanetės lūpa, vos vieną vienintelį 
kartelį nenoromis prasivėrusi, lieka mirtinai pričiaupta, jo- 
kie grasinimai, jokios vilionės nebeįstengia nuplėšti to tylos 
antspaudo. Keturis žodžius ji pasakė Diubari, ir penktojo 
nekenčiamoji moteris niekados nebeišgirdo. 

Tą vieną kartą, 1772 m. sausio 1 d., madam Diubari patyrė 
triumfą, pergalėjusi Austrijos erchercogaitę ir Prancūzijos 
dotinę; turėdama tokius galingus sąjungininkus kaip karalių 
Liudviką ir imperatorę Mariją Teresę, ši rūmų koketė, ko 
gera, ir toliau būtų galėjusi tęsti kovą su būsimąja karaliene. 
"Tačiau esama kautynių, po kurių nugalėtojas, pripažindamas 
priešininko galybę, pats išsigąsta savo pergalės ir pradeda 
mąstyti, ar ne protingiau būtų savo valia pasitraukti iš mū- 
šio lauko ir sudaryti taiką. Madam Diubari nelabai smagiai 
pasijunta, pasiekusi triumfą. Ši geraširdė, niekinga būtybė 
juk ir nuo pat pradžių nejautė tikro vidinio priešiškumo Ma- 
rijai Antuanetei; tik jos išdidumas buvo pavojingai užgautas, 

todėl ji ir troško šios mažos satisfakcijos, bet nieko daugiau. 
Dabar ji patenkinta, dar daugiau: po viešos pergalės ji jau- 
čiasi sugėdinta ir įsibauginusi. Mat, šiaip ar taip, tiek proto 
ji turi, kad žinotų, jog visa jos galybė laikosi ant netvirto 
pagrindo, ant podagros kamuojamų sparčiai senstančio vyro 
kojų. Pakanka, kad šešiasdešimt dvejų metų Liudviką XV 
ištiktų insultas, ir jau rytoj ši petite rousse gali būti Prancūzijos 
karalienė; lettre de cachet*, toks fatališkas palydimasis raštas 
Bastilijon, yra greit pasirašomas. Todėl madam Diubari, vos 
nugalėjusi Mariją Antuanetę, griebiasi kuo energingiausių, 
doriausių ir nuoširdžiausių mėginimų su ja susitaikyti. Ji beria 
cukraus į savąją tulžį, tvardo savąjį išdidumą; ji vis lankosi 
Marijos Antuanetės rengiamuose vakarėliuose ir, nors ne- 
pagerbiama nė žodeliu, nerodo jokių susierzinimo ženklų, 
tik per pataikūnus ir retsykiais pasitaikančius pasiuntinius 
vis perduoda dofinei žinią, kaip širdingai esanti jai prielanki. 
Šimtais būdų stengiasi ji globėjiškai rūpintis buvusia prieši- 
ninke, kalbėdamasi su savo karališkuoju meilužiu, galiausiai 
griebiasi net tikrai patrakusių priemonių; neįstengdama 
meilumu pelnyti Marijos Antuanetės prielankumo, mėgina 
jį nors nusipirkti. Rūmuose žinoma - ir, kaip vėliau pasirodys 
iš nelemtai išgarsėjusios vėrinio aferos, žinoma net pernelyg 
gerai, — kad Marija Antuanetė nesutramdomai pakvaišusi 
dėl brangių puošmenų. Taigi Diubari - ir čia įsidėmėtina, kad 
po dešimtmečio lygiai tą pačią mintį puoselėja ir kardinolas 
Rohanas, - mano pati sau, girdi, gal pavyks papirkti Mariją 
Antuanetę dovanomis. Stambus juvelyras, tas pats čekas iš 
vėrinio aferos, turi deimantų auskarus, vertinamus septyniais 
šimtais tūkstančių livrų. Galbūt Marija Antuanetė jau kada 
nors slapčiomis ar viešai grožėjosi šiais papuošalais, ir Diu- 


* Slaptas laiškas (pranc.). 

bari patyrė apie šį jos troškimą. Mat vieną dieną ji paprašo 
rūmų damą šnibžtelti dofinei, girdi, jeigu ši tikrai norinti tų 
deimantų auskarų, ji su džiaugsmu pasistengsianti įtikinti 
Liudviką XV, kad tas juos Marijai Antuanetei padovanotų. 
"Tačiau Marija Antuanetė nė vienu žodžiu neatsako į tokį 
begėdišką siūlymą, ji paniekinamai gręžiasi šalin ir toliau 
suka šaltas akis į šoną nuo savo priešininkės; ne, net už vi- 
sus šios žemės karūnų brangakmenius toji madam Diubari, 
kartą viešai ją pažeminusi, nesulauks iš jos lūpų penktojo 
žodžio. Septyniolikametės širdyje radosi naujas išdidumas, 
naujas pasitikėjimas savimi; jai nebereikia brangakmenių, 
gaunamų per svetimą prielankumą ir malonę, nes ji jaučia, 
kad karalienės diadema jau nebetoli jos kaktos. 


Paryžiaus užkariavimas 


"Tamsiais vakarais nuo Versalio kalvų aiškiai matyti danguje 
išsigaubęs Paryžiaus žiburių vainikas — taip arti miestas yra 
nuo pilies; ant lingių siūbuojantis kabrioletas nuvažiuoja tą 
kelią per dvi valandas, pėsčiajam neprireikia nė visų šešių; 
taigi kas būtų natūraliau, jei naujoji sosto įpėdinė išsyk antrą, 
trečią ar ketvirtą dieną po vestuvių aplankytų savo būsimo- 
sios karalystės sostinę? Tačiau tikroji ceremonialo prasmė ar 
beprasmybė kaip tik ir yra ta, kad jis slopina arba iškreipia 
visų gyvenimo formų natūralumą. Tarp Versalio ir Paryžiaus 
kelią Marijai Antuanetei pastoja neregima kliūtis - etike- 
tas. Mat Prancūzijos sosto įpėdinis su sutuoktine į sostinę 
pirmą kartą gali įžengti tik iškilmingai, tik tada, kai apie šį 
įžengimą specialiai pranešama ir kai sosto įpėdinis gauna 
karaliaus leidimą. Tačiau kaip tik šį iškilmingą įžengimą, šį 
joyeuse entrėe mielieji Marijos Antuanetės giminaičiai sten- 
giasi kuo ilgiau atidėlioti. Kad ir kaip jie visi - dorybingosios 
tetos, Diubari ir garbėtroškų brolių pora, Provanso ir Artua 
grafai, — vieni kitų negali pakęsti, jie visi sutartinai veja vie- 
ną virvę, užtveriančią Marijai Antuanetei kelią į Paryžių; 
mat pavydi jai triumfo, pernelyg regimai parodysiančio jos 
būsimąjį rangą. Kas savaitę, kas mėnesį kamarilė prasimano 
vis kitokių kliuvinių, vis kitokių dingsčių, ir taip praeina 
šeši mėnesiai, dvylika mėnesių, dvidešimt keturi mėnesiai, 

trisdešimt šeši mėnesiai, vieni, dveji, treji metai, o Marija 
Antuanetė vis dar lieka įkalinta už auksinių Versalio gro- 
tų. Galiausiai, 1773 m. gegužės mėnesį, Marija Antuanetė, 
nebetekusi kantrybės, pereina į atvirą puolimą. Kadangi 
ceremonmeisteriai, išgirdę jos pageidavimą, vis susirūpinę 
purto pudruotus perukus, ji pasiprašo priimama Liudviko 
XV. Karaliui toks prašymas pasirodo nė kiek ne keistas, tad 
jis, jausdamas silpnybę visoms gražioms moterims, žaviajai 
savo vaikaičio sutuoktinei išsyk atsako „taip“ ir „amen“, 
duodamas dingstį piktintis visai klikai. Karalius netgi leidžia 
jai pačiai pasirinkti šventinio įžengimo dieną. 

Marija Antuanetė pasirenka birželio aštuntąją. Bet dabar, 
karaliui galutinai davus leidimą, nutrūktagalvei darosi smagu 
slapčiomis iškrėsti dar vieną pokštą nekenčiamajam rūmų 
reglamentui, trejus metus užtvėrusiam jai kelią į Paryžių. Ir 
lygiai taip kaip kartais įsimylėjusios jaunavedžių poros, šeimai 
nieko nenujaučiant, praleidžia pirmąją meilės naktį dar prieš 
kunigo palaiminimą, Marija Antuanetė prisikalbina savo 
sutuoktinį ir svainį prieš pat viešąjį įžengimą į Paryžių apsi- 
lankyti ten slapčiomis. Likus kelioms savaitėms iki joyeuse 
entrėe, jie vėlų vakarą įsako kinkyti karietas ir, dangstydamie - 
si kaukėmis bei persirengę, vyksta į operos balių Paryžiaus 
Mekoje, uždraustajame mieste. O kadangi kitą rytą jie be 
galo tvarkingai pasirodo ankstyvųjų mišių, šis neleistinas 
nuotykis lieka visiškai neatskleistas. Niekas nesipiktina, ir 
vis dėlto Marijai Antuanetei sėkmingai pavyksta pirmą sykį 
atsikeršyti nekenčiamajam etiketui. 

Užtat, slapčiomis jau paragavus Paryžiaus rojaus vaisių, 
juo didingesnis darosi viešasis iškilmingas įžengimas. 


Po Prancūzijos karaliaus dangaus karalius irgi duoda savo 
iškilmingą leidimą: toji birželio aštuntoji yra be jokio de- 

besėlio, saulės nutvieksta vasaros diena, sutraukianti pa- 
sižiūrėti akimis neaprėpiamas liaudies minias. Visas kelias 
nuo Versalio iki Paryžiaus pavirsta į vientisą, gaudžiančią, 
skrybėlėmis mosuojančią, iš vėliavų ir gėlių girliandų spal- 
vingai supintą žmonių gyvatvorę. Prie miesto vartų šventinės 
karietos laukia maršalas de Brisakas, miesto gubernatorius; 
pagarbiai ant sidabro padėklo jis įteikia raktus taikingiesiems 
užkariautojams. Tada ateina Halės moterys, šiandien šven- 
tiškai apsirengusios (kaip visai nepanašiai vėliau jos sveikins 
Mariją Antuanetę!), nešinos pirmaisiais metų vaisiais ir žie- 
dais, skanduodamos dinastinius šūkius. Griaudžia Invalidų 
rūmų, miesto rotušės ir Bastilijos patrankos. Rūmų karieta 
iš lėto rieda toliau per visą miestą, Tiuilri krantine iki pat 
Dievo Motinos katedros; visur — katedroje, vienuolynuo- 
se, universitete — jie sutinkami iškilmingomis sveikinimo 
kalbomis, važiuoja pro ta proga įrengtas triumfo arkas ir 
vėliavų miškus, tačiau nuostabiausią sveikinimą jiedviem 
padovanoja liaudis. Dešimtimis, šimtais tūkstančių žmonės 
suplūdo iš visų milžiniško miesto gatvių pamatyti jaunosios 
poros, ir šios netikėtai žavios moters reginys kelia neapsa- 
komą entuziazmą. Žmonės ploja, džiūgauja, mosuoja ske- 
petaitėmis ir skrybėlėmis; vaikai, moterys veržiasi artyn, ir 
Marija Antuanetė, iš Tiuilri balkono išvydusi neužmatomus 
susižavėjusių žmonių pulkus, kone išsigąsta: „Viešpatie, kiek 
daug žmonių!“ Bet čia greta jos stovintis maršalas de Brisa- 
kas, nusilenkęs atsiliepia su tikru prancūzo galantiškumu: 
„Madam, gal jo aukštybei dofinui ir nepatiks, bet jūs čia 
regite du šimtus tūkstančių jus įsimylėjusių žmonių.“ 

Šio pirmojo Marijos Antuanetės susitikimo su liaudimi 
įspūdis yra neapsakomas. Būdama iš prigimties nelinkusi į 
apmąstymus, tačiau greitos pagavos, visus įvykius ji visados 
suvokia vien per tiesioginį asmeninį įspūdį, per tai, kas už- 

griebiama juslėmis, kas krinta į akis. Tiktai tomis minutėmis, 
kai neapžvelgiamas, milžiniškas gyvas miškas su vėliavomis, 
riksmais ir skraidančiomis skrybėlėmis, kai ši bevardė masė 
šilta banga pakyla iki jos, Marija Antuanetė pirmą kartą ima 
nujausti visą tviskesį ir didybę tos padėties, kurion ją iškėlė 
likimas. Iki šiol Versalyje į ją buvo kreipiamasi žodžiais Ma- 
dame la Dauphine, tačiau tai buvo vien titulas tarp tūkstan- 
čių kitų titulų, vien viršutinė negyva begalinių diduomenės 
laiptų pakopa, tuščias garsas, šalta sąvoka. Dabar Marija 
Antuanetė pirmą kartą juslėmis pagauna šiuose žodžiuose 
„Prancūzijos sosto įpėdinė“ slypinčius liepsningą prasmę ir 
didį pažadą. Sukrėsta ji rašo motinai: „Praeitą antradienį 
patyriau šventę, kurios nepamiršiu visą gyvenimą, —- mūsų 
įžengimą į Paryžių. Buvome sutikti su didžiausia įmanoma 
pagarba, tačiau giliausiai mane sujaudino ne tai, o švelnu- 
mas ir aistra vargšės liaudies, kuri, nepaisant ją slegiančių 
mokesčių naštos, buvo pagauta džiaugsmo, kad gavo mus pa- 
matyti. Tiuilri soduose buvo tokios neįtikėtinos minios, kad 
mes tris ketvirčius valandos negalėjome pajudėti nei pirmyn, 
nei atgal, o grįždami iš to pasivaikščiojimo dar pusvalandį 
pasilikome atviroje terasoje. Negaliu Tau, brangioji mama, 
aprašyti tų meilės ir džiaugsmo protrūkių, kurie buvo mums 
tuo metu reiškiami. Prieš pasitraukdami, mes dar rankų mos- 
tu pasveikinome liaudį, kuri dėl to didžiai džiaugėsi. Kokia 
vis dėlto laimė būti mūsų padėties, kad taip lengvai galima 
pelnyti draugiškumą. Ir vis tiek nėra nieko už tai brangesnio, 
aš tai gerai pajutau ir niekados nepamiršiu.“ 

"Tai pirmieji tikrai asmeniniai žodžiai, aptinkami Marijos 
Antuanetės laiškuose motinai. Jos paslanki prigimtis iškart 
duodasi paveikiama stiprių įspūdžių, ir gražus sukrėtimas 
patyrus šią niekaip nepelnytą ir vis dėlto taip audringai 
prasiveržusią liaudies meilę sužadina jai kilniadvasiškus dė- 

kingumo jausmus. Tačiau, būdama greitos pagavos, Marija 
Antuanetė geba ir greit pamiršti. Po kelių kitų apsilankymų 
ji šį džiūgavimą priima jau kaip jos rangui ir padėčiai dera- 
mą, savaime suprantamą garbinimą ir džiaugiasi juo taip pat 
vaikiškai ir neapdairiai, kaip ir apskritai priimdama visas 
gyvenimo dovanas. Nuostabu jai regisi būti apsiaustai to- 
kios šiltos gaudžiančios minios, nustabu jai būti mylimai šios 
nepažįstamos tautos; vėliau ji dvidešimties milijonų meile 
mėgaujasi kaip savo teise, nenumanydama, kad teisė užde- 
da ir pareigą ir kad net pati tyriausia meilė, nesulaukdama 
atsako, galų pagalėje pailsta. 


Jau pačia pirmąja kelione Marija Antuanetė užkariavo Pa- 
ryžių. Tačiau sykiu ir Paryžius užkariauja Mariją Antuanetę. 
Nuo tos dienos ji yra pakerėta šio miesto. Dažnai (netru- 
kus — ir pernelyg dažnai) važiuoja ji į viliojantį, neišsemiamas 
pramogas siūlantį miestą, čia dieną, su karališkomis iškilmė- 
mis ir visomis savo rūmų damomis, čia vėlei naktį, su maža, 
intymia palyda — lankytis teatruose ir puotose ir įtartinais 
arba ir neitartinais būdais išsišėlti. Tik dabar, atitrūkusi nuo 
monotoniškos rūmų kalendoriaus dienotvarkės, ši patrakusi 
mergaitė, dar pusiau vaikas, pamato, kokia atgrasiai nuobodi 
yra Versaliu vadinama šimtalangė marmuro ir akmens dėžė 
su visais rūmų tūpčiojimais, klastomis ir lyg drobė pastirusio- 
mis šventėmis, kokios nykios buvo tos tulžingos ir pelėsiais 
trenkiančios tetos, su kuriomis ji rytais turėjo drauge sėdėti 
per mišias, o vakarais — prie mezgamos kojinės. Palyginti su 
nevaržomai plūstančiu Paryžiaus gyvenimo pilnatvės srau- 
tu, visas tas rūmų gyvenimas be linksmybės ir laisvės, su 
visais atgrasiai įmantriais mostais, tas amžinas vis tų pačių 
figūrų menuetas su vis tokiais pat judesiais ir vis tuo pačiu 
baisėjimusi dėl menkiausio klaidingo kryptelėjimo jai regisi 

pamėkliškas, dirbtinis, lyg iš kokių mumijų pasaulio. Marija 
Antuanetė jaučiasi taip, lyg iš šiltnamio būtų ištrūkusi į gryną 
orą. Čia, milžiniško miesto bruzdesyje, galima pradingti ir 
ištirpti, pasprukti nuo nepermaldaujamų dienotvarkės laik- 
rodžio rodyklių ir žaisti su atsitiktinumu, čia galima gyventi 
pačiai sau ir mėgautis, o ten tenka gyventi vien veidrodžiui. 
"Taip tad dabar reguliariai du tris kartus per savaitę karieta 
su smagiomis, išsipuošusiomis moterimis naktimis rieda Pa- 
ryžiun ir grįžta tiktai paryčiais. 

"Tačiau ką gi Paryžiuje regi Marija Antuanetė? Pirmosiomis 
dienomis, vedama smalsumo, ji dar apžiūri visokias įžymybes, 
muziejus, didžiąsias parduotuves, lankosi liaudies šventėje, 
o sykį - net paveikslų parodoje. Tačiau šitaip jos ugdymosi 
Paryžiuje poreikis artimiausioms dviem dešimtims metų ir 
visiškai patenkinamas. Šiaip ji visą dėmesį skiria išimtinai 
pramogų vietoms, reguliariai važinėja į operą, į prancūzų 
Comėdie, į italų Commedia, į puotas, pokylius, lankosi lošimų 
salėse, taigi regi lygiai tą patį Paris at night, Paris city of plea- 
sure, kurį lanko turtingi šių dienų amerikiečiai. Labiausiai ją 
vilioja operos baliai, mat kaukės laisvė yra vienintelė, leistina 
jai, savosios padėties kalinei. Su kauke ant akių moteris gali 
leisti sau šiek tiek pajuokauti, kas šiaip Madame la Dauphine 
būtų neįmanoma. Galima kelioms minutėms įtraukti į guvų 
pašnekesį svetimus kavalierius - savasis nykus ir nepajėgus 
sutuoktinis miega namuose; galima nesivaržant užkalbinti 
žavų jauną švedų grafą, pavarde Fersenas, ir, prisidengus 
kauke, čiauškėti su juo, iki rūmų damos tave vėlei nusives į 
ložę; galima šokti, iki tikro nuovargio atpalaiduoti karštą ir 
lankstų kūną; čia galima nerūpestingai kvatotis, ak, Pary- 
žiuje galima taip nuostabiai pasidžiaugti gyvenimu! Tačiau 
per visus tuos metus Marija Antuanetė nė karto neįžengia 
į miestiečio namus, niekados nedalyvauja parlamento ar 


Marija Antuanetė 83 


Akademijos posėdyje, nė sykio neapsilanko ligoninėje, rin- 
koje, — nė vieno kartelio ji nepamėgina bent šiek tiek patirti 
apie kasdienį savo tautos gyvenimą. Per šiuos ištrūkimus į 
Paryžių Marija Antuanetė visados lieka mirguliuojančiame 
aukštuomenės pramogų verpete, tardamasi, kad gerajai liau- 
džiai, bon peuple, ji padaro pakankamai, jeigu šypsodamasi ir 
atsainiai atsako į susižavėjimo kupinus sveikinimus; ir štai, 
žiūrėkite, - apkerėti pulkai vis stovi apgulę gatvės pakraščius, 
ir lygiai taip pat džiūgauja diduomenė bei miestiečiai, jai va- 
karais teatre pasirodžius prie rampos turėklų. Visur ir visados 
jaunoji moteris jaučia pritarimą savo guviam dykinėjimui, 
savo šurmulingiems pobūviams — ir vakare, važiuodama į 
miestą, kai pavargę žmonės kaip tik grįžta po darbų, ir ly- 
giai taip pat rytais, šeštą valandą, kai „liaudis“ vėlei traukia 
į darbą. Tai kuo gi šis valiūkavimas, šis laisvas mėgavimasis 
gyvenimu gali būti nederamas? Apimta paikos jaunystės 
siautulio, Marija Antuanetė visą pasaulį laiko smagiu ir ne- 
rūpestingu, nes ji pati nerūpestinga ir laiminga. Tačiau, per 
savo nenuovokumą manydama, kad išsižada rūmų ir savo- 
siomis pramogų iškylomis Paryžiuje priartėja prie liaudies, 
iš tikrųjų ji, riedėdama savąja stiklu skambančia, prabangia 
ir ant lingių siūbuojančia karieta, ištisus dvidešimt metų vis 
prasilenkia ir su tikrąja liaudimi, ir su tikruoju Paryžium. 


Nuo stipraus įspūdžio, kurį jai padarė Paryžiaus sutikimas, 
Marija Antuanetė pasikeičia. Kitų žmonių žavėjimasis visa- 
dos sustiprina tavo paties savimonę: jauna moteris, kuriai 
tūkstančiai patvirtino, kad ji yra graži, dėl to, jog sužino 
esanti graži, išsyk darosi dar gražesnė; tas pat nutinka ir šiai 
droviai merginai, kuri ligi šiol Versalyje visados jautėsi esan- 
ti svetimšalė ir niekam nereikalinga. Tačiau dabar šviežias, 
pats sau netikėtas išdidumas jos esybėje išdildo bet kokią 

nedrąsą. Drovos nebelieka; pradingsta penkiolikametė, kuri, 
globojama ir prižiūrima pasiuntinio ir nuodėmklausio, tetų 
ir giminaičių, sliūkino iš kambario į kambarį, gąsčiodamasi 
kiekvienos sutiktos rūmų damos. Dabar Marija Antuanetė 
akimoju išmoksta ilgai reikalautos karališkos laikysenos, ji 
tarsi pasitempia iš vidaus; tiesi, gracingu lengvu žingsniu 
žengia ji pro visas rūmų damas kaip pro savo valdines. Visa 
jos laikysena pasikeičia, asmenybė pradeda muštis paviršiun, 
net rašysena ūmai pakinta: iki šiol buvusi negrabi, su milži- 
niškom vaikiškom raidėm, dabar ji susispaudžia į dailučius, 
moteriškai nervingus laiškučius. Tiesa, jos esybės nekantra, 
pasklidumas, trūkčiojimas ir neapdairumas niekados nepra- 
dings iš rašysenos, užtat raiškoje pradeda justis tam tikras 
savarankiškumas. Dabar ši degte deganti, tvinksinčios jau- 
natvės jausmo sklidina mergina būtų pribrendusi gyventi as- 
meninį gyvenimą, ką nors pamilti. Tačiau politika prirakino 
ją prie šio nerangaus sutuoktinio, kuris vis dar netapęs vyru, 
tad aštuoniolikametė Marija Antuanetė, dar neatradusi 
savosios širdies ir nepažįstanti nieko kito, ką galėtų mylėti, 
yra įsimylėjusi pati save. Saldūs pataikavimo nuodai karščiu 
tvilko jai gyslas. Juo labiau ja gėrimasi, juo labiau ji trokšta 
patirti šį gėrėjimąsi ir, įstatymo galia dar netapusi valdove, 
geidžia kaip moteris savo žavesiu pakerėti rūmus, miestą ir 
karalystę. Galia, kartą save įžvelgusi, tučtuojau geidžia pati 
save išmėginti. 

Laimė - kone norisi pasakyti: graži išimtis, - kad pirmasis 
jaunosios moters mėginimas pasitikrinti, ar ji įstengs primes- 
ti savo valią rūmams ir miestui, susijęs su gera dingstimi. 
Maestro Oliukas užbaigė savo „Ifigeniją“ ir nori, kad operos 
premjera įvyktų Paryžiuje. Itin muzikaliems Vienos rūmams 
maestro sėkmė yra lyg ir garbės reikalas, tad Marija Teresė, 
Kaunicas ir Juozapas II tikisi, kad dofinė atvers jam kelius. 

Apskritai Marijos Antuanetės gebėjimas skirti meno verty- 
bes anaiptol nebuvo ypatingas — nei muzikos, nei meno, nei 
literatūros srityse. Tam tikrą natūralų skonį ji turėjo, bet ne 
tokį, kuris linkęs savarankiškai tikrinti, o tą atsainiai smal- 
sų, kuris klusniai seka paskui kiekvieną madą ir su trumpu 
degančios šiaudų gniūžtės įkarščiu žavisi viskuo, ką pripa- 
žįsta bendruomenė. Nuodugnesniam supratimui Marija 
Antuanetė, niekados neįstengusi iki galo perskaityti knygos 
ir gebėjusi išsisukti nuo bet kokio skvarbesnio pašnekesio, 
stokojo būtinų parengiamųjų charakterio bruožų: rimties, 
pagarbos, pastangų ir mąslumo. Menas jai tebuvo gyveni- 
mo puošmena, pramoga tarp kitų pramogų, jai priimtinas 
buvo tik pastangų nereikalaujantis, taigi ir niekados tikras 
netapęs mėgavimasis menu. Muzika, kaip ir kitais dalykais, 
ji užsiiminėjo tiktai atsainiai, maestro Gliuko fortepijono 
pamokos Vienoje ne kažin ką jai davė, ji diletantiškai ge- 
bėjo skambinti klavesinu - lygiai kaip ir vaidinti scenoje ar 
dainuoti intymiame būrelyje. Suvokti „Ifigenijos“ naujumą 
ir didybę ji, Paryžiuje išvis nepastebėjusi savo kraštiečio 
Mocarto, be abejo, visiškai nebūtų pajėgusi. Tačiau Marija 
Teresė primygtinai ragino ją remti Oliuką, ji iš tikrųjų jau- 
čia linksmą prielankumą tam tariamai rūsčiam, plačiam ir 
geraširdžiam vyrui, be to, kaip tik todėl, kad Paryžiuje italų 
ir prancūzų opera klastingiausiomis intrigomis ginasi nuo 
„barbaro“, jai norisi pasinaudoti proga ir parodyti savo galią. 
Marija Antuanetė tučtuojau išreikalauja, kad opera, kurią 
ponai rūmų muzikai paskelbė „neįgyvendinama“, būtų pri- 
imta ir kad repeticijos prasidėtų be jokios gaišaties. Tiesa, 
tasai nelankstus, choleriškas, kiekvienam didžiam meninin- 
kui būdingo nenuolaidumo apsėstas vyras protegavimo jai 
nepalengvina. Per repeticijas jis taip piktai bara išpaikintas 
dainininkes, kad šios raudodamos lekia skųstis pas savo ka- 

rališko kraujo meilužius; jis be gailesčio spaudžia prie tokio 
tikslumo nepratusius muzikantus ir šeimininkauja operos 
teatre lyg koks tironas, pro uždaras duris girdėti, kaip karin- 
gai griaudžia jo galingas balsas. Tuzinus kartų jis vis grasinasi 
viską mesiąs ir išvyksiąs į Vieną, ir tik baimė užsitraukti jį 
globojančios sosto įpėdinės nemalonę užkerta kelią skanda- 
lui. Galiausiai, 1774 m. balandžio 14 d., paskiriama premjera, 
rūmai jau užsisakinėja vietas ir karietas. Čia suserga vienas 
dainininkas, ir jį tenka skubiai keisti kitu. Ne, įsako Gliukas, 
premjera atidedama. Puolama desperatiškai jį įkalbinėti, 
girdi, ką jis sau manąs, juk rūmai jau viską susirikiavę; juk 
dėl vieno geresnio ar prastesnio dainininko kompozitorius, 
juolab miestiečių luomo ir dar užsienietis, neišdrįsiąs aukštyn 
kojom versti aukštųjų rūmų nurodymų, visų šviesiausiųjų 
viešpačių planų. Jam tas nerūpį, griausmingai atkerta kie- 
takaktis kaimietis, verčiau jis įmesiąs savo partitūrą į židinį, 
nei leisiąs netinkamai vaidinti operą; nirtulingai jis puola pas 
savo globėją Mariją Antuanetę, kurią toks patrakėlis tiktai 
linksmina. Ji tučtuojau skubinasi užtarti bon Gluck, suirzę 
princai atšaukinėja rūmų karietas, ir premjera atidedama 
iki balandžio devynioliktosios. Be to, Marija Antuanetė 
paliepia policijos leitenantui imtis priemonių, kad įsižeidę 
aukštieji ponai nepradėtų švilpimu reikšti nepasitenkinimo 
rūmų papročių nesilaikančiu muziku; kuo primygtiniausiai 
Marija Antuanetė parodo, kad čia jau nebe josios kraštiečio, 
bet jos pačios reikalas. 

Ir iš tikrųjų „Ifigenijos“ premjera tampa triumfu — bet vei- 
kiau Marijos Antuanetės nei Gliuko. Laikraščiai ir publika 
nusiteikę veikiau šaltokai; jų nuomone, operoje, „be labai 
lėkštų, esama ir labai gerų vietų“, nes, kaip visados esti me- 
no srityje, nenuovoki auditorija retai kada iš pirmo žvilgsnio 
pagauna didingos drąsos dalykus. Tačiau Marija Antuanetė 

nusitempė į premjerą visus rūmus; net jos sutuoktinis, kuris 
šiaip nė į dangaus sterų muziką nebūtų iškeitęs savo medžiok- 
lės ir kuriam patiestas elnias svarbesnis už visas devynias 
mūzas, šįkart priverstas važiuoti į operą. Kadangi pagei- 
daujama nuotaika ne iš karto randasi, Marija Antuanetė iš 
savo ložės demonstratyviai ploja po kiekvienos arijos; vien 
iš mandagumo uoliai pliaukšėti tenka ir svainiams, svainėms 
bei visiems rūmams, tad, nepaisant visų intrigų, tasai vakaras 
tampa muzikos istorijos įvykiu. Gliukas užkariavo Paryžių, 
o Marija Antuanetė pirmą kartą viešai primetė savo valią 
miestui ir rūmams; tai pirmoji jos asmenybės pergalė, pir- 
masis jaunosios moters pasirodymas visai Prancūzijai. Praeis 
dar vos kelios savaitės, ir karalienės titulas įtvirtins galybę, 
kurią ji jau savavališkai išsikovojo savomis jėgomis. 


Le Roi est mort, vive le Roi! 


1774 m. balandžio 27 d. karalių Liudviką XV per medžioklę 
suima ūmus silpnumas; kamuojamas smarkių galvos skaus- 
mų, jis grįžta į savo pamėgtą Trianono pilį. Naktį gydytojai 
konstatuoja, kad jis karščiuoja, ir pašaukia prie jo patalo 
madam Diubari. Jau kitą rytą jie sunerimę paliepia gabenti 
ligonį į Versalį. Net ir nepermaldaujamoji mirtis privalo pa- 
klusti dar labiau nepermaldaujamiems etiketo įstatymams: 
Prancūzijos karaliui nevalia rimtai sirgti ar mirti kur nors 
kitur nei savo karališkajame paradiniame guolyje. C est d Ver- 
sailles, Sire, gu il faut ėtre malade*. Ten aplink ligos patalą išsyk 
susiburia šeši gydytojai, penki chirurgai, trys vaistininkai, iš 
viso - keturiolika asmenų, šešiskart per valandą kiekvienas 
jų tikrina ligonio pulsą. Tačiau tik atsitiktinumas padeda 
nustatyti diagnozę; vakare, tarnui kilstelėjus žvakę, vienas 
aplink stovinčių žmonių karaliaus veide pastebi nelemtai 
pagarsėjusias raudonas dėmes, ir išsyk visi rūmininkai, visa 
pilis nuo slenksčio iki pat pastogės supranta: raupai! Baugus 
vėjo gūsis perlekia milžiniškus namus: baimė užkrečiamos 
ligos, artimiausiomis dienomis iš tikrųjų užklumpančios kelis 
asmenis, o dar labiau —- rūmininkų baimė dėl savo padėties, 
iei karalius pasimirtų. Dukterys demonstruoja tikrai mal- 


* Versalis yra toji vieta, valdove, kur tikrai verta kaip reikiant susirgti (pranc.). 

dingų moterų narsą, kiaurą dieną jos budi prie karaliaus, 
naktį prie ligonio patalo aukodamasi lieka madam Diubari. 
O sosto įpėdiniams, dofinui su dofine, namų įstatymas dėl 
užkrato pavojaus draudžia įžengti į kambarį: per tris dienas jų 
gyvastis pasidariusi kur kas brangesnė. Ir šit rūmus perskiria 
baisingas pjūvis; prie Liudviko XV ligos patalo drebėdama 
budi senoji karta, vakarykštė galybė, tetos ir Diubari; jos 
puikiausiai žino, kad sulig paskutiniu šių karščiuojančių lūpų 
atodūsiu baigiasi jų viešpatystė. Kituose kambariuose telkiasi 
ateities karta, būsimasis karalius Liudvikas XVI, būsimoji 
karalienė Marija Antuanetė ir Provanso grafas, kuris, kol 
jo brolis Liudvikas neįstengia ryžtis pradėti vaikų, slapčio- 
mis irgi jaučiasi kaip būsimas sosto pretendentas. Tarp šių 
dviejų patalpų tveria lemtis. Niekam nevalia įžengti į ligonio 
kambarį, kur leidžiasi senojo valdovo saulė, niekam nevalia 
įkelti kojos nė į kitą patalpą, kurioje teka naujoji valdžios 
saulė; o per vidurį, didžiuliame prieškambaryje, vadinama- 
me CEil-de-Boeuf, baimingai svyruodama laukia rūmininkų 
minia, neapsisprendžianti, kur kreipti savo troškimus — ar 
mirštančio, ar būsimojo karaliaus, ar saulėlydžio, ar saulė- 
tekio pusėn. 


"Tuo metu liga mirtinu svoriu plūkia nugyventą, sudėvėtą 
ir išsekusį karaliaus kūną. Sąmonei nė akimirksnio nepri- 
temstant, atgrasiai išburkęs, spuogais nusėtas, gyvas kūnas 
virsta kraupaus irimo židiniu. Dukterims ir madam Diubari 
reikia tikros narsos ištverti, nes karaliaus miegamajame, nors 
jo langai atviri, tvyro baisingas dvokas. Netrukus gydytojai 
traukiasi į šalį, jie nebeturi vilties išgelbėti kūną - ir dabar 
prasideda antroji kova, grumtynės už nuodėmingąją sielą. 
Bet koks siaubas: kunigai atsisako eiti prie ligonio patalo, 
išklausyti išpažinties ir suteikti komuniją; pirma, girdi, mir- 

timi besivaduojantis karalius, taip ilgai gyvenęs nemaldingai 
ir vien savo geismams pataikavęs, privaląs darbais parodyti 
atgailaująs. Pirma turįs būti pašalintas didysis kliuvinys, 
ištvirkėlė, desperatiškai budinti greta patalo, kuriuo ji taip 
ilgai nekrikščioniškai su valdovu dalijosi. Karaliui sunku 
ryžtis kaip tik dabar, kraupiąją paskutinės vienatvės valandą, 
išsiųsti šalin vienintelį žmogų, prie kurio jis širdimi prisirišęs. 
"Tačiau pragaro liepsnų baimė vis nuožmiau smaugia jam 
gerklę. Slopstančiu balsu atsisveikina jis su madam Diubari, 
ir ši tučtuojau nepastebimai karieta išgabenama į netoliese 
esančią Riuej pilaitę; ten ji turės laukti, kad galėtų sugrįžti 
tuo atveju, jei karalius imtų ir pasitaisytų. 

Tik dabar, atlikus šį akivaizdų atgailos darbą, išpažintis ir 
komunija pasidaro įmanoma. Tik dabar į karaliaus miega- 
mąjį įžengia vyras, per trisdešimt aštuonerius metus turėjęs 
mažiausiai darbo visuose rūmuose, — Jo Didenybės nuodėm- 
klausys. Įkandin jo durys užsiveria, ir prieškambaryje susirin- 
kę smalsūs rūmininkai didžiai nusimena, kad negalės išgirsti 
briedžių parko karaliaus nuodėmių sąrašo (o juk jis būtų toks 
įdomus!). Tačiau, laikydami rankose laikrodžius, jie kruopš- 
čiai skaičiuoja už durų minutes, kad galėtų nors šitaip paten- 
kinti savo piktavališką skandalų pomėgį ir apskaičiuoti, kiek 
Liudvikui XV prireikė laiko išpažinti visas savo nuodėmes 
ir paklydimus. Pagaliau, lygiai po šešiolikos minučių, durys 
vėl atsidaro, nuodėmklausys išeina. Bet jau esama kai kurių 
ženklų, kad Liudvikui XV galutinis išrišimas dar nesuteiktas, 
kad Bažnyčia iš monarcho, trisdešimt aštuonerius metus ne- 
palengvinusio nuodėmingos širdies ir savo vaikų akivaizdoje 
gyvenusio nedoroje ir kūno smagybėse, reikalauja dar didesnio 
nusižeminimo už šį slaptą išpažinimą. Kaip tik todėl, kad jis 
buvo šiame pasaulyje aukščiausias ir nerūpestingai tarėsi esąs 
nepavaldus dvasiniams įstatymams, Bažnyčia reikalauja, kad 

jis itin žemai nusilenktų prieš Visų Aukščiausiąjį. Viešai, visų 
akivaizdoje ir visiems nuodėmingasis karalius privaląs pa- 
reikšti atgailaująs už savo nederamą gyvenseną. Tik tuomet 
jam būsiąs suteiktas Švenčiausiasis Sakramentas. 

Didinga scena kitą rytą: galingiausias krikščionijos auto- 
kratas privalo atlikti krikščionišką atgailą susirinkusio savo 
paties valdinių būrio akivaizdoje. Išilgai visų pilies laiptų stovi 
ginkluoti gvardiečiai, šveicarai išsirikiavę dviem eilėm nuo 
koplyčios iki mirtinojo ligonio kambario; aukštiesiems dva- 
sininkams iškilminga procesija po baldakimu pasirodžius su 
taurėje nešama ostija, dusliai sutrata būgnai. Visi laikydami 
rankose degančias žvakes, paskui arkivyskupą ir jo palydą žen- 
gia dofinas su abiem broliais, princai ir princesės; jie lydi Šven- 
čiausiąjį iki pat durų. Prie slenksčio visi sustoja ir suklaupia. 
Tiktai karaliaus dukterys ir sosto paveldėti negalintys princai 
su aukštąja dvasininkija įžengia į mirtino ligonio kambarį. 

Kvapą gniaužiančioje tyloje girdėti, kaip kardinolas tyliai 
sako trumpą pamokslą, pro atviras duris matyti, kaip tei- 
kiama komunija. Paskui jis — tai šiurpulį kelianti pagarbaus 
netikėtumo akimirka —- žengia prie prieškambario slenksčio 
ir pakeltu balsu kreipiasi į visus susirinkusius rūmus: „Ma- 
no ponai, karalius paveda man Jums pasakyti, kad jis prašo 
Dievą atleisti už jam padarytus įžeidimus ir už blogą pavyzdį, 
kurį rodė savo tautai. Jeigu Dievas jam sugrąžins sveikatą, jis 
pasižada atgailauti, remti tikėjimą ir palengvinti savo tautos 
lemtį.“ Iš patalo pasigirsta tyki aimana. Tik tie, kurie stovi 
arčiausiai, aiškiai išgirsta, kaip mirštantysis sumurma: „No- 
rėčiau pats turėti jėgų tai pasakyti.“ 


Tai, kas toliau vyksta, yra viena kraupybė. Ne žmogus čia 
miršta, tik pati savaime nyksta išburkusi, juodomis dėmė- 
mis nusėta maita. Tačiau Liudviko XV kūnas, lyg sutelkęs 

visų savo protėvių burboniškąją galybę, baisingai priešinasi 
nesulaikomam sunaikinimui. Šiurpios tos dienos visiems. 
"Tarnai alpsta nuo baisaus dvoko, dukterys budi iš paskutinių 
jėgų, gydytojai, praradę viltį, jau seniai pasitraukė, vis labiau 
nekantraudami rūmai laukia, kad tik greičiau baigtųsi ši at- 
grasi tragedija. Apačioje jau kelinta diena stovi parengtos, 
pakinkytos karietos, mat, senajam karaliui išleidus paskutinį 
kvapą, naujasis Liudvikas dėl užkrato pavojaus negaišdamas 
nė minutės su visa savo palyda turi persikelti į Šuazi. Raite- 
liai jau pabalnoję žirgus, lagaminai sudėti, valandų valandas 
apačioje laukia tarnai ir vežėjai; visų akys įbestos į tą vieną 
vienintelę degančią žvakę, įstatytą mirštančiojo lange, kuri — 
toks yra visiems praneštas sutartinis ženklas - numanomąją 
akimirką turės būti užgesinta. Tačiau milžiniškas senojo Bur- 
bono kūnas priešinasi dar visą dieną. Pagaliau antradienį, 
gegužės dešimtąją, pusę ketvirtos po pietų žvakė užgęsta. 
Murmesys išsyk virsta į ošimą. Iš kambario į kambarį, nely- 
ginant kokia greita banga, skrieja žinia, kylančio vėjo gūsis: 
„Karalius mirė, tegyvuoja karalius!“ 

Marija Antuanetė su vyru laukia mažame kambarėlyje. 
Umai jie išgirsta tą paslaptingą šniokštesį, vis garsėdama, vis 
artėdama iš kambario į kambarį plūsta nesuprantamų žodžių 
mūša. Ir štai durys plačiai atsiveria, lyg audra jas būtų atplė- 
šusi, madam de Noajė žengia vidun ir, suklupusi ant kelių, 
pirmoji sveikina karalienę. Įkandin jos spraudžiasi kiti, jų vis 
daugiau, vis daugiau, dabar ten visi rūmai, nes kiekvienas 
nori kuo skubiau prasibrauti, pareikšti pagarbą, pasirodyti, 
būti pastebėtas tarp pirmųjų sveikintojų. Tamburinai trata, 
karininkai saliutuoja kardais, ir iš šimtų lūpų veržiasi šūksnis: 
„Karalius mirė, tegyvuoja karalius!“ 

Karaliene Marija Antuanetė žengia iš kambario, į kurį 
atėjo dofine. Apleistuose namuose, visiems su palengvėjimu 

atsidusus, pajuodęs ir pamėlynijęs Liudviko XV lavonas sku- 
biai grūdamas į seniai parengtą karstą, rūpinantis jį pakasti 
be didelio šurmulio, o pro paauksuotus Versalio parko vartus 
karieta jau veža naują karalių, naują karalienę. O gatvėse 
juos džiūgaudama pasitinka tauta, tarytum su senuoju ka- 
ralium būtų pasibaigęs ir senasis skurdas, o su naujaisiais 
valdovais prasidėtų naujas pasaulis. 


Senoji pleputė madam Kampan savo čia saldžiuose lyg me- 
dus, čia ašaromis paplūdusiuose memuaruose pasakoja, kad 
Liudvikas XVI ir Marija Antuanetė, pranešus jiems apie 
Liudviko XV mirtį, sukniubę ant kelių ir pasikūkčiodami 
sušukę: „Viešpatie, globok ir sergėk mus, mes per jauni, per- 
nelyg jauni valdyti.“ Ši istorijėlė didžiai graudulinga, Dievas 
regi, ji tikrai tinkama vaikų knygelėms; tik gaila, kad ji, kaip 
ir dauguma istorijų apie Mariją Antuanetę, turi tą trūkumą, 
jog yra be galo nevikriai ir nepsichologiškai prasimanyta. 
Mat toks dievotas jaudulys tikrai menkai dera žuviakraujam 
Liudvikui XVI, neturėjusiam jokio pagrindo būti sukrėstam 
įvykio, kurio visi rūmai jau aštuonias dienas kas valandą lau- 
kė su laikrodžiu rankoje, o juo labiau — Marijai Antuanetei, 
kuri šios valandos dovaną - kaip ir visas kitas - priėmė jokių 
rūpesčių neslegiama širdimi. Nesakyčiau, kad ji buvo ištroš- 
kusi valdžios ar jau nekantravusi, kada gaus paimti vadžias 
į rankas; Marija Antuanetė niekados nesvajojo tapti kokia 
nors Elžbieta, Kotryna ar Marija Terese; tam jos sielos ener- 
gija buvo pernelyg menka, dvasios erdvė - pernelyg ankšta, 
visa esybė — pernelyg tingi. Kaip visados esti vidutiniško 
charakterio atvejais, jos troškimai nesiekia daug toliau už 
savojo asmens ribų; ši jauna moteris neturi politinių idėjų, 
kurias geistų primesti pasauliui, neturi jokio polinkio engti 
ir žeminti kitus; nuo jaunumės jai būdingas tik stiprus, užsi- 


04 Stefan Zweig 


spyrėliškas ir dažnai vaikiškas nepriklausomybės instinktas, 
ji netrokšta valdyti, bet nenori ir būti valdoma ar pasiduoti 
niekieno kito įtakai. Būti ponia jai reiškia ne daugiau, nei 
pačiai būti laisvai. Tik dabar, po daugiau nei trejus metus 
trukusios globos ir priežiūros, ji pirmą kartą jaučiasi nebevar- 
žoma, nes arti nebėra nieko, kas galėtų ją pristabdyti (mat 
griežtoji motina gyvena už tūkstančio mylių, o baimingus 
nuolankaus sutuoktinio protestus ji niekinamai atremia 
vien kvatojimu). Pakilusi aukštyn tą vieną lemiamą pakopą 
nuo sosto įpėdinės iki karalienės, ji pagaliau atsiduria vir- 
šum visų, nepavaldi niekam daugiau, išskyrus savo pačios 
kaprizingas užgaidas. Dabar jau baigėsi tetų aimanavimai, 
nebereikia prašyti karaliaus leidimo, ar valia jai, ar nevalia 
važiuoti į operos balių, baigėsi nekenčiamosios priešininkės 
Diubari įžūlumas; rytoj toji crėature visiems laikams bus iš- 
siųsta tremtin, niekada jos brangakmeniai nebetviskės per 
iškilmingas vakarienes, niekada jos buduare nebesibūriuos 
kunigaikščiai ir karaliai, trokštantys pabučiuoti jai ranką. 
Išdidžiai ir visai nesigėdydama savo išdidumo Marija An- 
tuanetė stveria jai tekusią karūną: „Nors Dievas leido man 
jau ateiti į šį pasaulį to rango, — rašo ji motinai, - kurį dabar 
turiu, aš vis tiek negaliu nesistebėti dovanomis Apvaizdos, 
kuri mane, jauniausią iš Jūsų vaikų, pasirinko visų gražiau- 
siai Europos karalystei.“ Tas, kuris šiame pranešime negirdi 
virpančio džiugaus obertono, yra prastos klausos. Kaip tik 
todėl, kad Marija Antuanetė jaučia tik padėties didybę, o 
ne sykiu ir jos užkraunamą atsakomybę, ji kopia į sostą ne- 
rūpestinga ir smagiai nusiteikusi. 

Ir vos jai ten užkopus, iš apačios jau atšniokščia džiūga- 
vimas. Jaunųjų valdovų pora dar nieko nenuveikė, nieko 
nežadėjo ir netesėjo, bet juodu jau sveikinami su visuoti- 
niu susižavėjimu. Argi dabar neateis aukso amžius, svajoja 

amžinai stebuklais tikėti linkusi tauta, juk syvus čiulpusi 
metresė ištremta, senasis abejingasis gašlūnas Liudvikas 
XV pakastas, o Prancūziją valdo jaunas, paprastas, taupus, 
kuklus, maldingas karalius ir kerimai žavi, miela, jauna ir 
geraširdė karalienė? Visose vitrinose puikuojasi naujųjų, 
su dar nė kiek neišblukusiomis viltimis mylimų monarchų 
portretai; žmonės susižavėję sveikina kiekvieną jų veiksmą, 
o iš baimės pastirusius rūmus irgi suima džiaugsmas; dabar 
vėlei grįžta puotos ir paradai, linksmybė ir gyvenimo džiaugs- 
mas, jaunatvės ir laisvės viešpatija. Senojo karaliaus mirtis 
sveikinama su palengvėjimo atodūsiu, ir gedulingi varpai 
visos Prancūzijos bokštuose skamba taip gyvai ir džiugiai, 
lyg kviestų į šventę. 


Tikrai sukrėstas ir išsigandęs, mat apniktas niūrių nuojau- 
tų, dėl Liudviko XV mirties visoje Europoje yra tik vienas 
žmogus — imperatorė Marija Teresė. Kaip monarchė, per tris 
dešimtis plūkimosi metų ji pažino karūnos naštą, kaip mo- 
tina, ji žino savo dukters silpnybes ir ydas. Iš visos širdies ji 
būtų geidusi dar šiek tiek atidėti sėdimo į sostą akimirką, iki 
šis lengvapėdis ir varžtų nepripažįstantis padaras šiek tiek 
labiau subręs ir ne taip greit pasiduos švaistymo pagundoms. 
Sunki senosios moters širdis, ją, regisi, prislėgusios niūrios 
pajautos. „Esu tos naujienos didžiai sukrėsta, — gavusi žinią 
rašo ji ištikimajam pasiuntiniui, — ir dar daugiau mąstau apie 
savo dukters lemtį, kuri bus arba labai puiki, arba be galo 
nelaiminga. Karaliaus, ministrų, valstybės padėtis niekaip 
neleidžia man nusiraminti, o ji pati juk dar tokia jaunutė! Ji 
niekados neturėjo jokių rimtesnių siekių, vargu bau kada jų 
turės, veikiausiai niekados neturės.“ Melancholiškai ji atsako 
ir į išdidaus pasitikėjimo savimi kupiną dukters pranešimą: 
„Nesakau Tau komplimentų dėl Tavo naujos garbės, už kurią 

brangiai sumokėta ir už kurią teks dar brangiau mokėti, jeigu 
Tu nepasiryši ir toliau gyventi tą patį ramų ir nekaltą gyveni- 
mą, kurį per šio gerojo tėvo gerumą ir atlaidumą gyvenai tuos 
trejus metus ir kuris Jums abiem pelnė Jūsų tautos pritarimą 
ir meilę. Tai didelis Jūsų dabartinės padėties pranašumas; ta- 
čiau dabar reikia mokėti jį išsaugoti ir juo naudotis karaliaus 
ir valstybės gerovei. Judu abu dar labai jauni, o našta didelė; 
todėl mane slegia rūpestis, tikras rūpestis... Vienintelis daly- 
kas, kurį dabar galiu Jums patarti, yra niekur neskubėti; pa- 
matykite viską savo pačių akimis, nieko nekeiskite, leiskite 
viskam vykti, kitaip chaosas ir intrigos bus nepabaigiamos, 
ir Judu, mano brangieji vaikai, pateksite į tokias painiavas, 
kad vargu bau įstengsite iš ių išsinarplioti.“ Iš tolybių, iš savo 
ilgametės patirties aukštumų visokių išmėginimų regėjusi re- 
gentė Kasandros žvilgsniu geriau įžvelgia Prancūzijos padėtį 
nei Marija Antuanetė iš arti; Marija Teresė primygtinai ragi- 
na abu pirmiausiai saugoti draugystę su Austrija, o sykiu - ir 
taiką pasaulyje. „Abiem mūsų monarchijoms nieko daugiau 
nereikia, tik ramybės, kad jos galėtų susitvarkyti savo pačių 
reikalus. Jeigu ir toliau veiksime kuo sutartiniau, niekas ne- 
kliudys mums darbuotis, o Europa džiaugsis gerove ir ramybe. 
Ne vien mūsų tauta bus laiminga, laimingos bus ir visos kitos.“ 
"Tačiau primygtiniausiai ji perspėja savo kūdikį dėl asmeninės 
lengvapėdystės, dėl polinkio pasiduoti pramogų troškuliui. 
„Galvodama apie Tave, to bijau labiau nei bet ko kita. Tikrai 
būtina, kad užsiimtum rimtais dalykais, o pirmiausiai — kad 
nepasiduotum pernelyg didelių išlaidų pagundai. Viskas pri- 
klauso nuo to, kad ši sėkminga pradžia, pranokstanti visus 
mūsų lūkesčius, ir toliau tvertų ir kad Jūs būtumėte laimingi, 
nešdami laimę savo tautoms.“ 

Marija Antuanetė, sujaudinta motinos rūpesčio, negaili 
pažadų. Ji prisipažįsta, kad neturi polinkio imtis rimtos veik- 

los, ir prisiekia pasitaisysianti. Tačiau pranašiškai sujudusios 
senosios moters rūpestis nesiduoda numaldomas. Ji netiki 
nei šios karūnos, nei savo dukters laime. Visas pasaulis džiū- 
gaudamas pavydi Marijai Antuanetei, o Marija Teresė siun- 
čia savo patikimajam pasiuntiniui tokį motinišką atodūsiį: 
„Manau, kad gražiausios jos dienos jau praeityje.“ 


Karaliaus ir karalienės portretas 


Pirmosiomis savaitėmis po įžengimo į sostą visur ir visados 
vario raižytojai, tapytojai, skulptoriai ir medalių meistrai turi 
į valias darbo. Ir Prancūzijoje su aistringa skuba šalinamas 
jau seniai nebe „visų karštai mylimo“ karaliaus Liudviko 
XV portretas, jis keičiamas šventiškai vainikuotu naujosios 
valdovų poros portretu: Le roi est mort, vive le roi. 
Įgudusiam medalių raižytojui, norinčiam suteikti doram 
miesčioniškam Liudviko XVI veidui cezariškų bruožų, visai 
nereikia didelių gebėjimų pataikauti. Mat, jei nekreipsime 
dėmesio į trumpą tvirtą sprandą, naujojo karaliaus galvos 
anaiptol nepavadinsi netauria: taisyklinga nuožulni kakta, 
tvirta, kone ereliškai kumpa nosis, sodrios, juslingos lūpos, 
mėsingas, bet dailių proporcijų smakras, apvalainai sujungti 
daiktan, sudaro solidų, net visai simpatišką profilį. Gražina- 
mųjų pastangų reikia pirmiausiai žvilgsniui, mat be lorneto 
šis nepaprastai trumparegis vyras jau per tris žingsnius neat- 
pažįsta jokio žmogaus; čia graverio rėžtukui jau tenka gerokai 
ryškinti ir gilinti, mėginant suteikti bent šiek tiek autoriteto 
šioms sunkių vokų slegiamoms, blausiai pavandeniavusioms 
akims. Prasti reikalai neranguoliui Liudvikui su laikysena; 
visiems rūmų tapytojams baisus vargas parodyti jį su man- 
tija iš tikrųjų stačią ir impozantišką, mat, anksti nutukęs, 
gremėzdiškas ir dėl trumparegystės tiesiog juokingai negra- 

bus, Liudvikas XVI, nors šešių pėdų ūgio ir tiesiai nuaugęs, 
visomis oficialiomis dingstimis atrodo kaip tikras nevykėlis 
(la plus mauvaise tournure gu'on pūt voir*). Blizgančiu Ver- 
salio parketu jis mina sunkiais žingsniais ir siūbuodamas 
per pečius „kaip kaimietis paskui plūgą“, nemoka nei šokti, 
nei žaisti kamuoliu; vos pasileidęs sparčiau žengti, kojomis 
kliūva už savo paties kardo. Šį fizinį nevikrumą vargšas vy- 
ras ir pats gerai suvokia, dėl to jis trinka, o sutrikimas dar 
labiau didina jo nevėkšliškumą; todėl kiekvienas, išvydęs 
Prancūzijos karalių, iš pradžių susidaro įspūdį, kad jis ap- 
gailėtinas stuobrys. 

Tačiau Liudvikas XVI anaiptol nėra kvailas ir siau- 
raprotis; tik išorės požiūriu jam trukdo trumparegystė, o 
dvasios požiūriu — drova (kuri galiausiai turbūt atsiradusi 
dėl seksualinio nevyriškumo). Palaikyti pokalbį Liudvikui 
XVI visados yra psichologinė kančia, mat žinodamas, kaip 
lėtai ir nerangiai pats mąsto, jis neapsakomai bijo protingų, 
šmaikščių ir sumačių žmonių, kuriems žodis mikliai sprūs- 
ta iš lūpų; garbingasis vyras, lygindamasis su jais, susigėdęs 
jaučia savo paties negrabumą. Tačiau tais atvejais, kai jam 
duodama laiko susirikiuoti mintis, kai jis nemygiamas per- 
nelyg skubotai spręsti ir atsakyti, Liudvikas XVI net tokius 
skeptiškus partnerius kaip Juozapas II ar Petjonas nustebina 
savuoju, tiesa, ne kažin kokiu nepaprastu, bet vis dėlto do- 
ru ir tiesiu sveiku protu; vos įveikęs savo nervingą drovą, 
jis atrodo visiškai normalus. Bet apskritai jis mieliau linkęs 
skaityti ir rašyti, o ne kalbėti, nes knygos yra tylūs ir never- 
čiantys skubintis daiktai; Liudvikas XVI (sunku tuo patikėti) 
mėgsta skaityti ir skaito daug, gerai nusimano apie istoriją 
ir geografiją, be perstogės tobulina anglų ir lotynų kalbų 


* Baisesnės laikysenos nė negalėtum įsivaizduoti (pranc.). 

žinias, ir čia jam padeda puiki atmintis. Jis nepriekaiš- 
tingai tvarko dokumentus ir sąskaitų knygas; kas vakarą 
savo aiškia, apvalaina, kone kaligrafiška rašysena fiksuoja 
skurdžiai blaivius savo gyvenimo faktus („nušoviau šešis 
elnius“; „pasiprašiau laisvinamųjų“) dienoraštyje, kuris 
daro tiesiog sukrečiamą įspūdį kaip tik tuo, kad jame šis 
nieko nenutuokiąs žmogus nė neužsimena apie svarbiuosius 
pasaulio istorijos dalykus, — apskritai čia tikras pavyzdys 
vidutiniško, nesavarankiško intelekto, iš prigimties skirto 
būti kokiu patikimu muitinės inspektoriumi ar kanceliari- 
jos valdininku, atlikti kokį nors grynai mechaninį valdinio 
darbą, taigi tinkamo kam tik norite, bet visai netinkamo 
vienam asmeniui — valdovui. 

"Tačiau tikroji Liudviko XVI natūros pragaištis yra štai 
kas: jo kraujas švininis. Kažkokia lipni, sunki tyrė užkimšusi 
jam gyslas, niekas jam nesiseka lengvai. Norėdamas ką nors 
padaryti, sumąstyti ar vien pajusti, šis dorų pastangų vyras 
amžinai priverstas grumtis su materijos priešinimusi, lyg ir 
su kokiu savo paties mieguistumu. Nelyginant suglebusios 
gumos juostelės jo nervai neįstengia įsitempti, pasidaryti 
stamantrūs, suvirpėti, jie nežeria elektros kibirkščių. Šis 
įgimtas nervų atbukimas neleidžia Liudvikui XVI patirti 
jokių smarkių jausmų; meilė (nei dvasiniu, nei fiziologi- 
niu požiūriu), džiaugsmas, malonumas, baimė, skausmas, 
šiurpas — nė vienas šių jausmo elementų neprasiskverbia 
pro storą lyg dramblio jo abejingumo odą, ir net tiesioginis 
pavojus gyvybei nepajėgia išbudinti jo iš tokio letargo. Re- 
voliucionieriams šturmuojant Tiuilri rūmus, jo pulsas nė 
sekundės nepasidaro tankesnis, net naktis prieš giljotiną nesu- 
purto dviejų pagrindinių jo geros savijautos stulpų - miego ir 
pomėgio pavalgyti. Niekados šis žmogus, net krūtinėn įrėmus 
pistoletą, neišblykš, niekados jo blausiose akyse nežybtelės 

įniršis, niekas jo neįstengia išgąsdinti, bet niekas ir nesuža- 
vi. Tik tokios pačios šiurkščiausios pastangos kaip kalvystė 
ir medžioklė bent išoriškai priverčia sujudėti jo kūną; o bet 
koks švelnumas, subtilus dvasingumas, gracingumas, taigi 
menas, muzika, šokis jo jausmų pasauliui išvis neprieinami; 
jokia mūza ir joks dievas, net Erosas, neįstengia suvirpinti 
jo aptingusių juslių. Per dvi dešimtis metų Liudvikas XVI 
niekados negeidė kitos moters, išskyrus tą, kurią senelis jam 
skyrė į sutuoktines; jis lieka su ja laimingas ir patenkintas, — 
kaip ir apskritai jis viskuo patenkintas, mat jo gebėjimas 
nieko negeisti yra stačiai erzinamas. Todėl tikrai šėtoniška 
lemties valia buvo kaip tik iš tokios klampios ir bukai gy- 
vuliškos prigimties reikalauti istorijos požiūriu svarbiausių 
viso šimtmečio sprendimų, tokį perdėm jaukiai kiūtoti lin- 
kusį žmogų konfrontuoti su kraupiausia pasaulio katastrofa. 
Mat kaip tik ten, kur prasideda veiksmas, kur valios raumuo 
puldamas ar gindamasis privalo įsitempti, šis fiziniu požiūriu 
tvirtas kūnas pasirodo esąs apgailėtinai silpnas: kiekvienas 
sprendimas Liudvikui XVI visados yra baisingiausio sutriki- 
mo šaltinis. Jis gali tik nusileisti, daryti tai, ko nori kiti, nes 
pats geidžia vien ramybės, ramybės, ramybės. Užspeistas ir 
netikėtai užkluptas, jis kiekvienam žada tai, ko tas reikalauja, 
ir — lygiai taip pat glebiai ir nuolankiai - kitam reikalauto- 
jui visai priešingą dalyką; tas, kuris prieina prie jo, jį jau yra 
ir priveikęs. Per šitą neapsakomą silpnumą Liudvikas XVI 
nuolatos darosi be kaltės kaltas, negarbingas, nors turintis 
kuo garbingiausių ketinimų, — savo žmonos, savo ministrų 
žaisliukas, linksmumo nepažįstantis ir laikytis negebantis 
šiaudinis karalius, laimingas, kai paliekamas ramybėje, nevil- 
ties apimtas ir visus neviltin varantis tomis valandomis, kai 
iš tikrųjų privalėtų valdyti. Jeigu revoliucija šitam nuovokos 
neturinčiam, bukam žmogui, užuot suvariusi giljotinos kir- 

vį į trumpą ir storą sprandą, būtų davusi kur nors nedidelį 
kaimo namuką su sodeliu ir nereikšmingomis priedermėmis, 
ji būtų Liudviką XVI padariusi laimingesnį nei Reimso arki- 
vyskupas, uždėjęs jam Prancūzijos karūną, kurią šis karalius 
dvidešimt metų abejingai dėvėjo be savigarbos, be džiaugsmo 
ir be orumo. 


Garbstyti tokį geraširdiškai nevyrišką vyrą kaip didį impe - 
ratorių niekados neišdrįso net pats didžiausias rūmininkas 
iš visų rūmų bardų. Užtat visi menininkai vienas per kitą 
skubinasi visomis formomis ir žodžiais, marmuru, terakota, 
biskvitu, pastele, dailutėmis dramblio kaulo miniatiūromis 
ir gracingomis eilėmis aukštinti karalienę, nes jos veidas, jos 
manieros stačiai tobulai atspindi ano meto idealą. Gležna, 
liekna, žavi, meili, žaisminga ir koketiška devyniolikametė 
nuo pat pirmos valandos tampa Rokoko karaliene, pavyz- 
diniu mados ir viešpataujančio skonio tipu; norėdama būti 
laikoma gražia ir patrauklia, moteris stengiasi būti panaši į 
Mariją Antuanetę. O juk Marijos Antuanetės veidas nei 
reikšmingas, nei kaip nors ypatingai įspūdingas; jos glotnus, 
dailiai išpjautas ovalas su mažučiais pikantiškais netaisyk- 
lingumais, pavyzdžiui, truputuką atsikišusia apatine lūpa ir 
šiek tiek per daug nusklembta kakta, nežavi nei dvasios iš- 
raiškingumu, nei kokiu nors asmeniniu fizionominiu bruožu. 
Kažkokia vėsa ir tuštuma lyg nuo vienspalvio emalio dvelkia 
iš to nesusiformavusio, dar pačiu savimi susidomėjusio mer- 
ginos veido, kurį tik vėlesnieji moterystės metai padarys šiek 
tiek pilnesnį ir ryžtingesnį. Vien švelnios ir išraišką itin dažnai 
keičiančios akys, lengvai pritvinkstančios ašarų, o paskui iš- 
syk vėl žaismingai ir linksmai sužibančios, leidžia spėti apie 
jausmo gyvumą, o trumparegystė jų sekliai, ne itin tamsiai 
žydrynei suteikia ūkanotą ir jaudinamą pobūdį; tačiau niekur 


Manija Antuanetė 103 


stamantri valia nėra įrėžusi griežtesnės charakterio linijos 
šiame blyškiame ovale; gali justi vien minkštą, nuolaidžią pri- 
gimtį, kuri leidžiasi vedama nuotaikos ir, perdėm moteriška, 
visados duodasi nešama vien giluminių savo jutimų srovių. 
Kaip tik šis švelnus žavesys ir yra tas Marijos Antuanetės 
bruožas, kuriuo visi pirmiausiai taip gėrisi. Tiesą sakant, šios 
moters paveiksle tikrai gražu tik tai, kas esmingai moteriška: 
kuplūs, rusvais atšvaitais žvilgantys pelenų spalvos plaukai, 
porcelianinis odos baltumas ir glotnumas, putnus formų 
minkštumas, tobulos glotnių lyg dramblio kaulas ir švelniai 
apvalainų pečių linijos, išpuoselėtas rankų grožis, visa ta 
žydinti ir kvapais dvelkianti, dar vos pusiau prasiskleidusi 
mergystė; tiesa, tai pernelyg efemeriškas ir sublimuotas ža- 
vesys, kad jį iki galo galėtum pajusti iš atvaizdų. 

Mat ir tie keli tarp jos portretų esantys meistriški darbai 
dar neperteikia mums pačių esmingiausių jos prigimties 
aspektų, asmeniškiausių jos daryto poveikio ypatumų. At- 
vaizdai bemaž visados įstengia užfiksuoti tiktai dirbtinę 
sustingusią žmogaus pozą, o tikruosius Marijos Antuanetės 
kerus lėmė - apie tai turime tik vieną balsą - nepakartojamas 
jos judesių žavesys. Tiktai judrioje laikysenoje atsiskleidžia 
įgimtas Marijos Antuanetės kūno muzikalumas: jai, aukštai 
ir lieknai, grakščiomis kojytėmis žengiant per veidrodinių 
salių virtines, koketiškai nuolaidžiai per pašnekesį atsilošus 
krėsle, ūmai pašokus ir sparčiai pasileidus laiptų pakopomis, 
įgimtai žaviu gestu duodant pabučiuoti akinamai baltą ranką 
ar švelniai apkabinant draugės liemenį, jos laikysena, kurioje 
nematyti jokios pastangos, kuri vadovaujasi vien moteriška 
kūniška intuicija, daro tobulybės įspūdį. „Stovėdama, - rašo 
visiškai apkvaitęs šiaip jau santūrus anglas Horacijus Volpo- 
lis, — ji yra grožio statula, o judėdama - įsikūnijusi gracija.“ 
Ir tikrai — Marija Antuanetė ir jodinėja, ir kamuoliu žaidžia 

kaip amazonė; visur, kur į vyksmą įsitraukia jos lanksčiai 
suformuotas, talentingas kūnas, ji ne vien mitrumu, bet ir 
jusliniais kerais pranoksta gražiausias savo rūmų moteris, ir 
priekaištą, kad šokdama ji ne visados tiksliai laikosi ritmo, 
Volpolis energingai atremia dailiais žodžiais, girdi, tada ne- 
teisinga esanti muzika. Todėl Marija Antuanetė, vadovau- 
damasi nuovokiu instinktu — kiekviena moteris žino savojo 
grožio dėsnį, — mėgsta judėti, nerimas yra jos tikroji sitchija; 
o ramiai sėdėti, klausytis pašnekovo ar kokių garsų, skaityti, 
mąstyti ir tam tikra prasme net miegoti jai yra nekenčia- 
mi kantrybės išmėginimai. Tik vis aukštyn ir žemyn, sykį 
čia, kitą — ten, tik vis amžinai daryti ką nors kita ir nieko 
nepabaigti, tik amžinai būti užsiėmusiai ir užimtai, pačiai 
nepadedant nė truputėlio pastangų; tik amžinai justi, kad 
laikas nestovi vietoje, tik vis vytis jį, tik vis jį tekinomis pra- 
lenkti! Tik ilgai nevalgyti, tik paskubom kokį kąsnelį, tik 
pasmaližiauti kokiu saldumynu, tik ilgai nemiegoti, tik ilgai 
nemąstyti, tik vis tolyn ir tolyn, tik vis permainingai dykinėti! 
Taip tad dvi dešimtys karališkų Marijos Antuanetės metų 
tampa amžinu, aplink savąjį Aš ratus sukančiu bruzdesiu, 
kuris, nekrypdamas į jokį išorinį ar vidinį tikslą, žmogišku ir 
politiniu požiūriu išvirsta į visiškai tuščią eigą. 

Šis Marijos Antuanetės negalėjimas stabtelti, šis ne- 
įstengimas apsistoti ties savimi, tasai savo didžios ir tik 
neteisingai naudojamos galybės švaistymas kaip tik ir kelia 
tokį kartėlį Marijai Teresei; senoji moteris, puikiai gebanti 
pažinti žmones, gerai žino, kad ši iš prigimties gabi ir įkvėpi- 
mo nestokojanti mergina galėtų šimtąkart daugiau iš savęs 
išspausti. Marijai Antuanetei tereikėtų panorėti būti ta, 
kuria ji iš esmės yra, ir ji turėtų karalienės valdžią; tačiau — 
ir tai tikra nelemtis — ji renkasi, kas patogiau, ir nuolatos 
gyvena žemiau savo pačios dvasinio lygmens. Būdama tikra 


Marija Antuanetė 105 


austrė, ji neabejotinai turi daug ir įvairių talentų, tačiau, 
deja, neturi nė menkiausios valios rimtai tomis įgimtomis 
dovanomis naudotis ar juolab jas gilinti; ji lengvapėdiškai 
žarsto savo talentus, vien norėdama prasiblaškyti. „Pirmoji 
jos reakcija, — rašo Juozapas II, — visados yra teisinga, ir jei- 
gu ji jos laikytųsi, jei bent šiek tiek pamąstytų, būtų tiesiog 
puiki.“ Tačiau kaip tik ta būtinybė bent šiek tiek pamąstyti 
jos sūkuringam temperamentui jau yra našta; bet koks ki- 
toks mąstymas, nei čia pat galvon šovusi mintis, jai reiškia 
pastangas, o jos kaprizingai atsaini prigimtis nekenčia bet 
kokio stengimosi. Ji nori vien žaisti, visur ieško tiktai leng- 
vybės, — kad tik nereikėtų vargti, kad tik nereikėtų iš tikrųjų 
dirbti. Marija Antuanetė šnekučiuojasi vien lūpomis, ne 
galva. Kitam žmogui su ja kalbantis, ji klausosi išsiblaškiusi, 
vien priešokiais; per pokalbį, paperkantį kerimu meilumu ir 
žaižaruojančia lengvybe, ji čia pat pameta vos pradėtą regzti 
mintį, nieko ji nepasako, neišmąsto, neperskaito iki galo, į 
nieką ji neįsikimba, mėgindama iščiulpti tikros patirties pras- 
mę ir būtį. Todėl ji ir nemėgsta knygų, nemėgsta valstybės 
dokumentų, nemėgsta jokių rimtų dalykų, reikalaujančių 
kantrybės ir atidos, ir vien nenoromis, nekantriai popierių 
dreskiančia rašysena ji imasi pačių būtiniausių laiškų; net 
iš motinai siųstųjų dažnai aiškiai matyti, kad ji trokšta kuo 
greičiau juos pabaigti. Kad tik neapsisunkinus sau gyvenimo, 
kad tik nepatyrus nieko, nuo ko galva apniunka, apsunksta 
ar puola į melancholiją! Tas, kuris geriausiai geba apžaisti 
šį jos tingumą mąstyti, yra laikomas protingiausiu vyru, tas, 
kuris reikalauja pastangos, — įkyriu pedantu; palikusi visus 
protingus patarėjus, Marija Antuanetė akimoju strykteli 
prie savo kavalierių ir tokio pat nusistatymo sesučių. Tik 
mėgaukis, tiktai neleisk, kad tave imtų trikdyti mąstymas, 
skaičiavimas ir taupymas, — taip mąsto ji pati, taip mąsto ir 

daugelis jos aplinkoje. Gyventi vien juslėmis, nemėginant 
susivokti, — tokia yra visos padermės, vadinamos dix-hui- 
tiėme*, moralė, o lemtis Mariją Antuanetę skyrė būti šios 
padermės karaliene, kad ji regimai draug su ja gyventų ir 
regimai draug su ja numirtų. 


Ryškesnės charakterologinės priešybės už šią nelygią porą 
negalėtų prasimanyti joks rašytojas; ligi pat paskutinių sa- 
vo kūno nervų, ligi pat kraujo ritmo, ligi menkiausių savo 
temperamento virpesių Marija Antuanetė ir Liudvikas XVI 
visomis savybėmis ir ypatumais yra stačiai mokyklinė antite- 
zė. Jis sunkus, ji lengva, jis apkūnus, ji lanksti, jis lėtapėdis, 
ji veržli, jis atbukusių nervų, ji nervinga lyg žvakės liepsnelė. 
Ir toliau, pereinant į psichologiją: jis neryžtingas, ji pernelyg 
greit pasiryžtanti, jis linkęs iš lėto viską apmąstyti, ji spon- 
taniškai sako „taip“ ir „ne“, jis griežtos tikybos ir dievotas, 
ji palaimingai įsimylėjusi pasaulį, jis kukliai nuolankus, ji 
koketiškai pasitikinti savimi, jis pedantas, ji aplaidi, jis tau- 
pus, ji švaistūnė, jis perdėtai rimtas, ji be saiko žaisminga, 
jis — sunkiai vandenis skiriantis gilios grimzlės laivas, ji - vien 
putos ir bangelių šokis. Jam smagiausia vienam, jai - garsioje 
ir triukšmingoje draugijoje, jis su gyvuliškai buku pasiten- 
kinimu mėgsta gausiai pavalgyti ir gerti sunkų vyną, ji vyno 
niekados neliečia, o valgo mažai ir žvitriai. Jo stichija yra 
miegas, jos — šokis, jo pasaulis — diena, jos — naktis; tad jų 
gyvenimo laikrodžių rodyklės nuolatos sukasi priešingomis 
kryptimis, nelyg saulė su mėnesiu. Vienuoliktą valandą, kai 
Liudvikas XVI gulasi miego, Marijos Antuanetės liepsnelė 
kaip tik iš tikrųjų įsidega, šiandien — veidrodžių salėje, ry- 
toj — kokioje nors puotoje, kasdien vis kitur; rytais, kai jis 


* „Aštuonioliktoji“. Turimas omenyje aštuonioliktasis amžius (pranc.). 

jau kelias valandas jodinėja medžiodamas, ji dar tik pradeda 
keltis. Niekur, jokiame taške, nesusikerta jųdviejų įpročiai, 
jų polinkiai, jų laiko skirstymas; tiesą sakant, Marija Antu- 
anetė ir Liudvikas XVI didžiąją savo gyvenimo dalį gyvena 
ir bemaž visą laiką lit d part* (dėl to taip kremtasi Marija 
Teresė), ir vie d part**. 

Taigi netikusi, vaidinga, dirgli, vargais negalais išlaikoma 
santuoka! Anaiptol! Priešingai, ši santuoka net perdėm jau- 
ki, savimi patenkinta; jeigu ne pradinis vyriškumo stygius su 
mums jau žinomais kebliais padariniais — net ir visai laiminga. 
Mat tam, kad rastųsi įtampos, abiejose pusėse turi veikti tam 
tikros galios, viena valia turi skaudžiai atsitrenkti į kitą va- 
lią. O šiuodu — Marija Antuanetė ir Liudvikas XVI - vengia 
bet kokios trinties ir įtampos: jis iš fizinio, ji iš psichologinio 
atsainumo. „Mano skonis nėra toks pat kaip karaliaus, — at- 
virai čiauška viename laiške Marija Antuanetė, - jis nesi- 
domi niekuo, išskyrus medžioklę ir mechaninį darbą... juk 
sutiksite, kad mano padėtis kalvėje nebūtų itin gracinga: 
nebūčiau tenai Vulkanas, o Veneros vaidmuo mano vyrui, 
ko gera, dar labiau nepatiktų už kitus mano polinkius.“ 
Liudvikui XVI savo ruožtu visas tas sūkuringas, šurmulin- 
gas jos pasilinksminimų pobūdis anaiptol nėra prie širdies, 
tačiau glebusis vyras neturi nei valios, nei jėgų imtis čia ką 
nors energingai tvarkyti; jis geraširdiškai šypsosi, regėdamas 
Marijos Antuanetės nesaikingumą, ir iš esmės didžiuojasi, 
turėdamas tokią daugybės garbstomą, žavingą žmoną. Kiek 
jo vangūs jausmai apskritai pasirodo gebą bent krustelti, 
šis doras vyras savaip — taigi nerangiai ir nuoširdžiai — yra 
prisirišęs prie savo gražios, protu jį pranokstančios ir savo 


* Miega atskirai (pranc.). 
** Gyvena atskirai (pranc.). 

valią visiškai jam primetančios žmonos; suvokdamas savo 
menkavertiškumą, jis traukiasi į pašalį, kad tik neužstotų jai 
šviesos. Marija Antuanetė savo ruožtu į parankųjį sutuok- 
tinį žvelgia truputį šypsodama, tačiau be piktumo, mat ir ji 
Liudviką XVI, sakytumei, atlaidžiai myli — nelyg kokį didžiulį 
gauruotą senbernarą, kurį retsykiais pakasai ir paglostinėji, 
nes jis niekados neurzgia ir nesispyrioja, švelniai ir klusniai 
atsiliepia į menkiausią mostą; ilgainiui Marija Antuanetė 
negali pykti ant dorojo storaodžio — negali jau vien iš dė- 
kingumo. Mat jis leidžia daryti ką tinkamai, pajutęs, kad 
yra nepageidaujamas, delikačiai traukiasi į šoną, niekados 
nepranešęs neužsuka į jos kambarį, - stačiai idealus sutuok- 
tinis, kuris, kad ir koks taupus būdamas, nuolatos apmoka 
jos skolas ir viską jai leidžia, galiausiai — net ir turėti meilužį. 
Juo ilgiau Marija Antuanetė gyvena su Liudviku XVI, juo 
labiau ji brangina kad ir daug trūkumų turintį, bet vis dėlto 
didžiai pagarbos vertą jo charakterį. Iš diplomatų suregztos 
santuokos pamaži randasi tikra draugystė, geras ir širdingas 
sugyvenimas — šiaip ar taip, bent jau širdingesnis už didžiu- 
mos ano meto valdovų porų. 

Tik meilės, to didžio ir švento žodžio, šia proga verčiau 
neminėti. Tikrai meilei nevyriškasis Liudvikas stokoja širdies 
energijos; kita vertus, Marijos Antuanetės prielankume jam 
matyti pernelyg daug užuojautos, pernelyg daug atsainumo, 
pernelyg daug atlaidumo, kad šį drungną mišinį dar galė- 
tum pavadinti meile. Vadovaudamasi pareigos jausmu ir 
valstybiniais sumetimais, Marija Antuanetė, jautrių nervų 
ir švelni moteris, galėjo ir privalėjo kūniškai atsiduoti savo 
sutuoktiniui, tačiau tarti, kad šis nerangus storulis, šis pa- 
togų gyvenimą pamėgęs vangių jausmų vyras būtų įstengęs 
sužadinti guviajai moteriai erotinių įtampų tvaną ar šį tvaną 
patenkinti, būtų tiesiog beprasmiška. „Mylėti ji jo nė trupu- 

čio nemyli“, — ramiai, dalykiškai konstatuodamas, trumpai ir 
drūtai praneša Vienai Juozapas II iš savo vizito Paryžiuje, o 
kai pati Marija Antuanetė rašo motinai, kad iš trijų brolių jai 
vis dėlto mieliausias tasai, kurį Dievas jai skyrė į sutuoktinius, 
tasai „vis dėlto“, tasai išdavikiškai tarp eilučių įsibrovęs „vis 
dėlto“ byloja daugiau, nei ji pati norėjo pasakyti, jis byloja 
maždaug štai ką: kadangi negalėjau gauti geresnio vyro, šis 
doras sutuoktinis dar „vis dėlto“ yra pats priimtiniausias 
pakaitalas. Šiais dviem žodeliais išmatuojama visa drungna 
jų ryšio temperatūra. Dabar Marija Teresė pagaliau būtų — 
apie kitą dukrą iš Parmos ji girdi kur kas prastesnių daly- 
kų — patenkinta tokia elastinga santuokos samprata, jeigu 
tik Marija Antuanetė savo laikysena demonstruotų nors šiek 
tiek gebėjimo apsimetinėti ir psichologinio takto, jeigu tik ji 
geriau mokėtų slėpti nuo kitų, kad savo karališkąjį sutuoktinį 
vyriškumo požiūriu laiko grynu nuliu, guantitė nėgligeable! 
Tačiau Marija Antuanetė — ir to jai Marija Teresė negali 
atleisti — pamiršta, kad privalo išlaikyti deramas manieras 
ir sykiu saugoti vyro garbę; laimė, kad kaip tik motina laiku 
pagauna vieną tų lengvabūdiškų žodelių. Vienas Marijos 
Teresės politinių bičiulių, grafas Rozenbergas, atvyko pavie- 
šėti Versalyje, Marija Antuanetė pamėgo šį delikatų, seną ir 
galantišką poną ir ėmė taip juo pasitikėti, kad parašo jam į 
Vieną guvų laiškutį, kuriame pasakoja, kaip slapčia pergud- 
ravusi savo vyrą, kai jos audiencijos pasiprašęs kunigaikštis 
de Šuazelis. „Juk parikėsite, kad nesusitikau su juo, pirma 
neinformavusi karaliaus. Tačiau tikrai nenumanysite, kokį 
mitrumą pasitelkiau, kad nesudaryčiau įspūdžio, jog prašau 
leidimo. Pasakiau, kad norėčiau susitikti su ponu de Šuaze- 
liu, tiktai man dar nėra aiški tinkama diena, ir padariau tai 
taip apsukriai, kad vargšelis (le pauvre homme) pats atrado 
patogiausią valandą, kada galėčiau su juo pasimatyti. Manau, 

kad šiame reikale tiktai iki galo pasinaudojau savąja moters 
teise.“ Visai paprastai žodžiai pauvre homme sprūsteli Marijai 
Antuanetei iš po plunksnos, ji nerūpestingai antspauduoja 
laišką, manydama, kad papasakojo tik linksmą istorijėlę, ir 
žodžiai bpauvre homme jos širdies kalboje visai nuoširdžiai 
ir geraširdiškai reiškia: „vargšas vyrelis“. Tačiau Vienoje 
šie simpatijos, užuojautos ir paniekos mišinį perteikiantys 
žodžiai skaitomi kitaip. Marija Teresė išsyk supranta, koks 
pavojingas netaktas Prancūzijos karalienei privačiame laiš- 
ke Prancūzijos karalių, aukščiausiąjį krikščionijos viešpatį, 
viešai vadinti pauvre homme, savo vyro asmenyje nereiškiant 
pagarbos net monarchui. Kažin kokiu tonu tada šis vėjo 
pamušalas, kažin kokiu tonu tada Marija Antuanetė žodžiu 
šaiposi iš Prancūzijos valdovo, per savo sodų šventes ir po- 
būvius plepėdama su visais tais Lambaliais ir Polinjakais, 
jaunais kavalieriais! Vienoje tučtuojau šaukiamas griežtas 
pasitarimas ir Marijai Antuanetei surašomas toks energin- 
gas laiškas, kad imperatoriškasis archyvas neleido jo skelbti 
dar ištisus dešimtmečius. „Negaliu nutylėti, — bara senoji 
imperatorė pareigą pamiršusią dukrą, — kad Tavo laiškas 
grafui Rozenbergui mane be galo pribloškė. Kas per raiškos 
formos, kas per lengvapėdystė! Kurgi pradingusi geroji, tokia 
minkšta, tokia atsidavimo kupina erchercogaitės Marijos 
Antuanetės širdis? Regiu ten vien intrigas, kuriose vaidmenį 
galėtų vaidinti kokia nors Pompadur ar Diubari, bet ne prin- 
cesė, — ir juolab ne didi, gerumo ir takto kupina Habsburgų 
ir Lotaringijos giminės princesė. Sparti Tavo sėkmė ir visa, 
kas Tave pataikūniškai supa, pradedant šia žiema, kai Tu 
puolei į pramogas, juokingas madas ir apgerbstus, visados 
kėlė man drebulį. Šis lakstymas iš vienos pramogos į kitą be 
karaliaus, nors Tu juk žinai, kad jis to nemėgsta ir vien iš 
gryno nuolaidumo lydi Tave ar jas pakenčia, — visa tai jau 

ankstesniuose laiškuose vertė mane pagrįstai nerimauti. 
Dabartinis laiškas tik patvirtina jį. Kas per kalba! Le pauvre 
homme!, Kurgi pagarba ir dėkingumas už visą jo prielanku- 
mą? Palieku Tave vieną pamąstyti ir nesakau daugiau nieko, 
nors dar daug ką reikėtų... Bet jeigu ir vėliau pastebėsiu tokių 
nederamų dalykų, negalėsiu ištylėti, nes pernelyg Tave myliu 
ir, deja, net labiau nei kada nors numatau, jog tokių dalykų 
bus, nes žinau, kad esi tokia lengvapėdė, tokia ūmi ir tokia 
visiškai neapdairi. Tavo laimė gali pernelyg greitai baigtis ir 
per Tavo pačios kaltę įstumti Tave į didžiausią nelaimę, ir 
visa tai vien dėl to kraupaus pramogų vaikymosi, per kurį Tu 
neatsidedi jokiam rimtam dalykui. Kokias gi knygas skaitai? 
O paskui dar drįsti visur kištis, į svarbiausius reikalus ir mi- 
nistrų parinkimą!?.. Atrodo, kad abatas ir Mersi Tau pasidarę 
nemalonūs, nes nemėgdžioja tų niekingų pataikūnų ir nori 
padaryti Tave laimingą, o ne vien Tave linksminti ir naudotis 
Tavo silpnybe. Vieną dieną tai dar suprasi, bet bus per vėlu. 
Viliuosi, kad man tos akimirkos neteks sulaukti, ir meldžiu 
Dievą kuo greičiau užbaigti mano dienas, nes nebegaliu Tau 
būti naudinga, nes negalėčiau ištverti, jei reikėtų prarasti ir 
matyti nelaimingą savo kūdikį, kurį kuo švelniausiai mylėsiu 
iki pat paskutinio atodūsio.“ 

Ar Marija Teresė neperdeda, ar tik nepaišo ji velnio bai- 
sesnio, nei jis yra, dėl šio vieno vienintelio, iš tikrųjų tik 
valiūkiškai paleisto šmaikštaus žodelio pauvre homme? Tačiau 
šiuo atveju Marija Teresė kalba ne apie atsitiktinį žodį, bet 
apie simptomą. Iš to žodžio jai žaibiškai paaiškėja, kaip men- 
kai Liudvikas XVI tegerbiamas savo paties šeimoje ir visuose 
rūmų sluoksniuose. Jos siela darosi nerami. Jeigu valstybėje 
nepagarba monarchui pakirtusi tvirčiausias atramines sijas, 
jo paties šeimą, tai kaipgi tuomet, audrai užėjus, išlaikys kitos 
sąsparos ir stulpai? Kaipgi grėsmės užklupta monarchija išgy- 

vuos be monarcho, kaip išsilaikys sostas tarp vienų statistų, 
kurie karalystės idėjos nejaučia nei kraujyje, nei smegenyse, 
nei širdyje? Silpnavalis ir malonumų ieškotoja, vienas per- 
nelyg neryžtingas mąstyti, kita pernelyg neapdairi — kaipgi 
šie du lengvabūdžiai apgins savo dinastiją nuo grėsmingai 
susitelkusios epochos? Senoji imperatorė iš tikrųjų visai ne- 
pyksta ant savo dukters, ji tik dėl jos susirūpinusi. 

Ir tikrai — kaipgi ant tųdviejų pyksi, kaip juos pasmerksi)? 
Net Konventui, jų kaltintojui, buvo žiauriai sunku kalbėti 
apie šį „vargšelį“ kaip apie tironą ir piktadarį; giliausioje savo 
esybėje šie du žmonės neturėjo nė kruopelės piktavališku- 
mo; kaip dažnai esti vidutiniškos prigimties atvejais, juodu 
neturėjo nei rūstybės, nei nuožmumo, net garbėtroškos 
ar šiurkščios tuštybės. Tačiau, deja, ir jų gerosios savybės 
neišauga viršum vidutiniško biurgeriško stoto: doras gera- 
širdiškumas, atsainus atlaidumas, santūrus prielankumas. 
Atsidūrę laikuose, tokiuose pat vidutiniškuose kaip ir jie 
patys, juodu būtų buvę visų gerbiami ir pasirodę visai pa- 
kenčiamai. Tačiau nei Marija Antuanetė, nei Liudvikas ne- 
įstengė pasitikti dramatiškai įsiaudrinusios epochos tokiom 
pat vidinėm permainom ir tokiu pat širdies pasikylėjimu; jie 
pajėgė padoriai numirti, bet ne tvirtai ir herojiškai gyventi. 
Kiekvieną ištinka tik ta lemtis, kurios žmogus neįstengia 
suvaldyti, - kiekviename pralaimėjime esama prasmės ir kal- 
tės. Marijos Antuanetės ir Liudviko XVI atveju išmintingą 
nuosprendį jiems paskelbė Gėtė: 


Kodel lyg šluota į šalį 
Karalius pastumtas ūmai? 

Jei būtų buvę karaliai, 
Karaliautų ir šiandien ramiai. 


Rokoko karalienė 


Tą akimirką, kai Marija Antuanetė, senos jo priešininkės 
Marijos Teresės duktė, sėda į Prancūzijos sostą, Frydrichas 
Didysis, mirtinas Austrijos priešas, išsyk sunerimsta. Laišką 
po laiško siunčia jis Prūsijos pasiuntiniui, ragindamas kuo 
kruopščiausiai uostinėti jos politinius planus. Pavojus jam 
tikrai didelis. Marijai Antuanetei užtektų tik panorėti, tik 
truputuką pasistengti, ir visos prancūzų diplomatijos gijos 
atsidurtų jos vienos rankose, Europą valdytų trys mote- 
rys — Marija Teresė, Marija Antuanetė ir Rusijos Kotryna. 
"Tačiau —- tai Prūsijos laimė ir jos pačios nelemtis — Marijos 
Antuanetės nė truputėlio nevilioja didingoji pasaulio isto- 
rijos užduotis, ji neketina perprasti laikų, jai rūpi tik laiką 
leisti, ji atsainiai stveria karūną lyg kokį žaislą. Užuot nau- 
dojusis jai tekusia valdžia, Marija Antuanetė nori šia valdžia 
vien mėgautis. 

Nuo pat pradžių tai buvo pragaištingiausia Marijos An- 
tuanetės klaida: ji norėjo pasiekti pergalę kaip moteris, o ne 
kaip karalienė, menki moteriški triumfai jai buvo brangesni 
už didžiuosius ir toli užgriebiančius pasaulio istorijos trium- 
fus, ir kadangi jos žaidimus pamėgusi širdis gebėjo suteikti 
karalystės idėjai ne kokį nors psichologinį turinį, o vien 
tobulą formą, didi užduotis jos rankose susitraukusi virto į 
trumpalaikę žaismę, aukšta tarnystė — į aktoriaus vaidme- 

nį; penkiolika lengvapėdiškų metų būti karaliene Marijai 
Antuanetei reiškia tik tiek: pasiekti, kad visi ja žavėtųsi 
kaip elegantiškiausia, koketiškiausia, geriausiai apsidariusia, 
labiausiai išpaikinta, o pirmiausiai —- smagiausia rūmų mote- 
rimi, būti arbiter elegantiarum, toną diktuojančia elegantiška 
gražuole to perdėm aristokratiškai išpuoselėto aukštuomenės 
pasaulio, kuris pats save laiko pasauliu. Dvi dešimtis metų ji, 
įsimylėjusi pati save ir savąjį primadonišką tobulos Rokoko 
karalienės vaidmenį, stilingai ir žaviai vaidina savo privačio- 
je Versalio scenoje, kuri nelyginant japoniškas gėlių tiltelis 
pastatyta viršum bedugnės. 


"Tačiau koks skurdus lieka šios papročių komedijos repertua- 
ras: keli trumpalaikiai pakoketavimai, kelios lėkštos intrigos, 
labai mažai dvasios ir labai daug šokių. Per tuos žaidimus ir 
vaidinimus Marija Antuanetė neturi greta savęs partnerio 
karaliaus, neturi tikro herojaus priešininko, ji turi tik vis tą 
pačią, nubodžiai snobistinę publiką; o anapus paauksuotų 
vartų milijoninė tauta kantriai laukia savo valdovės. Tačiau 
apakėlė nesiliauja vaidinusi savo vaidmens, ji nenuilstamai 
vis naujais niekniekiais svaigina savo paikai apsvaigusią 
širdį; net tada, kai nuo Paryžiaus pusės per Versalio sodus 
jau grėsmingai atidunda perkūnija, ji vis nesiliauja. Tik tuo- 
met, kai revoliucija ją smurtu ištempia iš šios mažutėlaitės 
Rokoko scenos į didžiąją ir tragišką pasaulio istorijos areną, 
ji susivokia padariusi neapsakomą klaidą, kad dvi dešimtis 
metų rinkosi pernelyg menkus subretės, salonų damos vaid- 
menis, nors lemtis jai buvo davusi jėgų ir sielos stiprybės im- 
tis herojinio vaidmens. Vėlai Marija Antuanetė pamato šią 
klaidą — bet vis dėlto ne per vėlai. Mat kaip tik tą akimirką, 
kai karalienės vaidmenį ji gali vaidinti jau nebe gyvenimu, 
o tik mirtimi, tragiškajame piemenaičių komedijos epiloge, 

ji pasiekia savo tikrąjį mastą. Tik tada, kai žaismė virsta į 
rimtą dalyką ir iš jos atimama karūna, Marija Antuanetė iš 
širdies gelmių tampa karaliene. 

Ši Marijos Antuanetės daryta suvokimo ar, veikiau, ne- 
susivokimo klaida, kad ji bemaž dvi dešimtis metų esmę 
aukoja dėl niekučių, pareigą dėl malonumų, sunkybę dėl 
lengvybės, Prancūziją dėl mažučio Versalio, tikrąjį pasaulį dėl 
savo žaislinio, — ši istorinė klaida yra kone nesuprantama. 
Norint juslėmis pagauti jos beprasmybę, geriausia paimti į 
rankas Prancūzijos žemėlapį ir pasižymėti jame tą mažutę 
gyvenimo erdvę, kurioje Marija Antuanetė praleido šias dvi 
dešimtis savo valdymo metų. Rezultatas stulbinamas. Mat 
tas ratukas toks mažas, kad vidutiniško mastelio žemėlapyje 
virsta kone į taškelį. Versalis, Trianonas, Marli, Fontenblo, 
Sen Klu, Rambujė - po šešias pilis, išsidėsčiusias juokinga- 
me kelių kelio valandų plote, be paliovos pirmyn ir atgal 
raičiojasi auksinis jos veiklios nuobodybės vilkelis. Marija 
Antuanetė nė kartelio nei erdvės, nei net dvasios požiūriu 
nepajuto poreikio peržengti liniją šios pentagramos, kurioje 
ją laikė įkalinęs visų kvailiausias - pramogų — šėtonas. Per 
bemaž penktadalį šimtmečio Prancūzijos valdovė nepasidavė 
troškimui susipažinti su savo karalyste, pamatyti provincijas, 
kurių karalienė ji buvo, išvysti krantus skalaujančią jūrą, 
kalnus, tvirtoves, miestus ir katedras, visą platų ir įvairialypį 
kraštą. Nė kartelio ji nenugvelbė valandos savo dykinėjimų 
laiko, per kurį būtų aplankiusi kokį valdinį ar bent apie val- 
dinius pagalvojusi, nė kartelio ji neįžengė į miestiečio namus: 
visas šis tikrasis pasaulis anapus ją supančios diduomenės 
sferos faktiškai jai neegzistavo. Marija Antuanetė niekados 
nesužinojo, kad aplinkui Paryžiaus operą plyti milžiniškas 
miestas, tvinkte pritvinkęs skurdo ir nepasitenkinimo, kad 
anapus Trianono tvenkinių su juose plaukiojančiomis ki- 

niškomis antimis ir gerai nupenėtomis gulbėmis bei povais, 
anapus švariai ir dailiai rūmų architekto suplanuoto paradi- 
nio kaimo Hamo pamaži griūva tikrieji kaimiečių namai ir 
stovi tušti kluonai, kad anapus paauksuotų jos parkų tvorų 
triūsia, badą kenčia ir viltį puoselėja milijoninė tauta. Gal- 
būt tik tasai nežinojimas ir nenorėjimas nieko žinoti apie 
pasaulio tragizmą ir niūrastį galėjo suteikti Rokoko laikams 
tą kerimą gracingumą, tą lengvą, nerūpestingą žavesį; juk 
tik tas gali taip palaimingai žaisti, kam pasaulio rimtybė nėra 
pažįstama. Tačiau karalienė, pamirštanti savo tautą, leidžiasi 
į labai rizikingą lošimą. Vienas klausimas būtų atvėręs Ma- 
rijai Antuanetei akis į pasaulį, tačiau ji nepanoro paklausti. 
Vieno žvilgsnio į epochą būtų pakakę, kad ji viską suprastų, 
tačiau ji nepanoro suprasti. Ji norėjo smagi, jauna ir nekliu- 
doma likti savo nuošalėje. Sekdama paskui žaltvykslę, ji be 
perstogės suka ratus ir, supama dirbtinės kultūros, su savo 
rūmų marionetėmis vėjais leidžia lemtinguosius ir niekados 
nebesusigrąžinamus savo gyvenimo metus. 


"Tai Marijos Antuanetės kaltė, nenuneigiama kaltė: kad ji ne- 
apsakomai lengvapėdiškai pasitiko didingą istorijos užduotį, 
kad minkšta širdimi sutiko rūsčiausius šimtmečio kontliktus. 
Kaltė nenuneigiama, bet vis dėlto atleistina, nes suprantama, 
turint galvoje mastą gundymo, kuriam ir tvirtesnis charak- 
teris vargu bau būtų įstengęs atsispirti. Iš vaikų kambario 
paguldyta į vedybų guolį, iš galinių rūmų kambarių per vieną 
naktį, sakytumei, dar sapnuose pašaukta perimti aukščiausi- 
ąją valdžią, dar nesusiformavusi, dar nenubudusios dvasios, 
ši neitari, ne itin stipri, ne itin budri siela ūmai pasijunta, 
kad yra apsupta susižavėjimo planetų šokio; ir kaip niekšiš- 
kai apsukriai ši dix-huitiėme padermė geba suvedžioti jauną 
moterį! Kaip klastingai įgudusi ji maišyti subtilaus pataika- 

vimo nuodus, kaip išradingai ji moka apžavėti niekučiais, 
kaip meistriškai ji perpratusi aukštąją galantiškumo mokyklą 
ir fajakų meną lengvai žvelgti į gyvenimą! Patyrę ir net per 
daug sukaupę įgūdžių vilioti ir silpninti sielą, rūmininkai 
šią nepatyrusią, šią dar savimi pačia smalsiai susidomėjusią 
mergaitės širdį nuo pat pradžių įtraukia į savo kerų ratą. Nuo 
pat pirmosios karaliavimo dienos Mariją Antuanetę gaubia 
besaikio dievinimo smilkalų debesis. Ką ji sako, tas laikoma 
protinga, ką daro, tas tampa įstatymu, ko ji pageidauja, tas 
įvykdoma. Jai užeina užgaida, o rytoj tas jau tampa mada. 
Ji daro paikystę, ir visi rūmai susižavėję ją mėgdžioja. Jos 
artuma yra nelyginant saulė tam tuščiagarbių garbėtroškų 
pulkui, jos žvilgsnis — dovana, jos šypsnys — palaima, jos pa- 
sirodymas — šventė; jai rengiant priėmimą, visos damos nuo 
pačių seniausių iki pačių jauniausių, nuo iškilniausių iki ką 
tik į rūmus įsileistų negaili desperatiškiausių, smagiausių, 
juokingiausių, kvailiausių pastangų nors akimirką - dėl Die- 
vo meilės! - atkreipti į save jos dėmesį, išvilioti iš jos kokį 
malonų žodį, o jeigu tas nepasisektų - bent būti pastebėtos, 
bent atsidurti jos akiratyje. Gatvėse savo ruožtu pulkais su- 
sirikiavusi ją su pasitikėjimu džiūgaudama sveikina liaudis, 
teatre nuo pirmosios iki pačios paskutinės eilės pakyla visi 
žiūrovai, o žengdama pro veidrodžius ji regi juose puikiai 
apsidariusią ir savo pačios triumfo įkvėptą jauną ir dailią 
moterį, nekamuojamą rūpesčių ir laimingą, tokią pat gra- 
žią kaip ir pačios didžiausios rūmų gražuolės, taigi — juk ji 
šiuos rūmus painioja su pasauliu — ir visų gražiausią žemėje. 
Kaipgi, turint kūdikio širdį, kaipgi vidutiniškomis jėgomis 
atsispirsi tokiam svaigulingam ir galvą apsukančiam laimės 
gėrimui, sumaišytam iš visų gailių ir saldžių jausmo esencijų, 
iš vyrų žvilgsnių, iš susižavėjimo kupino moterų pavydo, iš 
tautos atsidavimo, iš savo pačios išdidumo? Kaipgi nepasi- 


118 Stefan Zweig 


darysi lengvapėdė, kai viskas taip lengva? Kai pinigai sklęste 
atsklendžia su vis naujais rašteliais, ir vienas žodis, vienas 
vienintelis žodelis payez*, paskubom lakšte brūkšteltas, pa- 
rūpina tūkstančius dukatų ir lyg kokiais kerais neša tau bran- 
gius akmenis, sodus ir pilis? Kai švelnus laimės dvelksmas 
taip saldžiai atpalaiduoja ir atlaisvina visus nervus? Kaipgi 
nepasidarysi nerūpestinga ir lengvabūdė, kai tau prie jaunų, 
baltumu švytinčių pečių iš dangaus nusileidę prilimpa tokie 
sparnai? Kaipgi nepamesi žemės iš po kojų, kai tave nuo jos 
kelia tokios vilionės? 

Šis lengvabūdiškas požiūris į gyvenimą, kuris, žvelgiant 
istorijos aspektu, be abejo, buvo Marijos Antuanetės kaltė, 
sykiu buvo ir visos jos kartos kaltė: kaip tik tuo, kad visiš- 
kai susiliejo su savojo meto dvasia, Marija Antuanetė tapo 
tipiška dix-huitiėme epochos atstove. Rokoko, tasai perdėm 
išpuoselėtas ir gležnutėlis senų senos kultūros žiedas, dailių 
ir dykų rankų, žaidimuose paskendusios ir lepios dvasios 
šimtmetis, prieš pragaišdamas panoro įsikūnyti vienoje figū- 
roje. Joks karalius, joks vyras nebūtų galėjęs reprezentuoti 
šio damos šimtmečio paveiksluotoje istorijos knygoje — tik 
moters, tik karalienės figūra galėjo jis pats save simboliškai 
pavaizduoti, ir tokia Rokoko karalienė Marija Antuanetė 
buvo tiesiog pavyzdinė. Nerūpestingiausia iš nerūpestingųjų, 
didžiausia švaistūnė iš visų švaistūnų, gležnai galantiškiau- 
sia ir pabrėžtinai koketiškiausia tarp galantiškų ir koketiškų 
moterų, ji savo pačios asmeniu stačiai dokumentiškai aiškiai 
ir nepamirštamai perteikė dix-huitiėme epochos papročius ir 
meninę gyvenimo formą. „Neįmanoma, - sako apie ją ma- 
dam de Stal, - mandagumo atmiešti didesniu gracingumu 
ir gerumu. Jos bendravimo pobūdis yra toks, kad niekados 

Marija Antuanetė 119 


neleidžia jai pamiršti, jog ji karalienė, ir sykiu ji visados 
apsimeta, tarytum būtų tai pamiršusi.“ Marija Antuanetė 
grojo savo gyvenimu nelyginant kokiu itin švelniu ir leng- 
vai sulaužomu instrumentu. Užuot visiems laikams tapusi 
žmogiškai didi, ji tapo tokia būdinga savojo laiko atstove; 
beprasmiškai pragaišindama savo vidines galias, ji vis dėlto 
įkūnijo prasmę: su ja dix-huitiėme epocha pasiekia tobulybę, 
su ja ši epocha baigiasi. 


Koks pirmasis Rokoko karalienės rūpestis, rytą nubudus 
savojoje Versalio pilyje? Pranešimai iš miesto, iš valstybės? 
Pasiuntinių laiškai, klausimai, ar armijos pasiekė pergalę, 
ar skelbti karą Anglijai? Tai jau ne. Marija Antuanetė, kaip 
paprastai, grįžo tiktai ketvirtą ar penktą ryto - ji miegojo 
tik kelias valandas, jos nerimui ilgas poilsis nereikalingas; 
dabar diena prasideda svarbia ceremonija. Vyriausioji kam- 
barinė, prižiūrinti garderobą, įeina pradėti rytinio tualeto, 
nešina keleriais marškiniais, nosinaitėmis ir rankšluosčiais, 
jai prie šalies — ir pirmoji kameristė. Pastaroji nusilenkusi pa- 
duoda pasižiūrėti foliantą, kuriame adatėlėmis prismaigstyti 
visų garderobe esančių tualetų audeklo pavyzdžiai. Marija 
Antuanetė turi nuspręsti, kokius rūbus šiandien pageidau- 
ja vilkėti: koks sunkus, koks atsakingas rinkimasis, mat 
kiekvienam sezonui taisyklės reikalauja dvylikos oficialių, 
dvylikos laisvo kirpimo, dvylikos iškilmių suknių, jau nė 
neskaičiuojant šimtų kitų, kurios kasmet turi būti naujai 
įsigyjamos (tik pamanykit, kokia gėda būtų, jeigu mados 
karalienė, pavyzdžiui, keliskart dėvėtų tuos pačius rūbus!). 
Dar pridėkime rytinius chalatus, liemenėles, nėriniuotas 
skepetas ir trikampes skareles, gobtuvus, apsiaustus, diržus, 
pirštinaites, kojines ir apatinius drabužius iš neregimojo ar- 
senalo, kuriame darbuojasi ištisa siuvėjų ir garderobininkių 

kariuomenė. Rinkimasis paprastai trunka ilgai; galų gale 
adatėlėmis pažymimi pavyzdžiai tų tualetų, kuriuos Marija 
Antuanetė pageidauja vilkėti šiandien — oficialioji suknia 
priėmimui, deshabillė popietei, iškilmingoji suknia vakarui. 
Pirmasis rūpestis įveiktas, ir knyga su audinių pavyzdžiais 
išnešama, o vidun įnešami išsirinktųjų apdarų originalai. 
Nėra ko stebėtis, kad, teikiant tiek svarbos tualetui, 
vyriausioji modistė, dieviškoji madmuazelė Berten, įgyja 
Marijai Antuanetei daugiau valdžios nei visi valstybės mi- 
nistrai; juk pastarųjų yra tuzinai, jie visados pakeičiami, 
o toji — vienintelė ir neprilygstama. Kilme, teisybė, tiktai 
paprasta, žemiausios liaudies klasės skrybėlininkė, šiurkšti, 
pasitikinti savimi, gebanti skintis kelią alkūnėmis ir veikiau 
vulgari nei dailių manierų, ši haute couture meistrė laiko 
karalienę visiškoje savo įtakoje. Dėl jos aštuoniolika metų 
anksčiau, nei prasidėjo tikroji revoliucija, Versalyje surengia- 
ma rūmų revoliucija: madmuazelė Berten pralaužia etiketo 
reikalavimus, draudžiančius miestelėnei įžengti į karalienės 
petits cabinets*; ši savo srities menininkė pasieka tai, kas 
niekados nepavyko Volterui ir visiems ano meto poetams ir 
menininkams, - kad ją karalienė priimtų vieną. Jai dukart per 
savaitę pasirodžius su naujais piešiniais, Marija Antuanetė, 
palikusi kilmingąsias rūmų damas, leidžiasi slapta tartis su 
garbinamąja menininke į uždarus asmeninius apartamentus, 
kur drauge su ja paleidžia nuo grandinės naują, dar paikesnę 
nei vakarykštė madą. Savaime suprantama, verslioji modis- 
tė iš tokio triumfo skambiai papildo savo kasą. Pakursčiusi 
Mariją Antuanetę išlaidauti brangiems apdarams, ji siaubia 
visus rūmus ir visą diduomenę: milžiniškomis raidėmis lie- 
pia viršum parduotuvės Sent Onorė gatvėje išrašyti savąjį 

karalienės rūmų tiekėjos titulą ir atsainiai, iš aukšto aiškina 
laukti gavusiems klientams: „Mudvi ką tik dirbom su Jos Di- 
denybe.“ Netrukus jai jau tarnauja visas siuvėjų ir siuvinėtojų 
pulkas, mat juo elegantiškiau vilki karalienė, juo audringiau 
kitos damos stengiasi nuo jos neatsilikti. Kai kurios net sva- 
riomis aukso monetomis papirkinėja neištikimąją kerėtoją 
pasiūdinti joms tokį modelį, kokio pati karalienė dar nėra 
dėvėjusi; tualetų prabanga plinta lyg kokia liga. Neramumai 
krašte, vaidai su parlamentu, karas su Anglija anaiptol taip 
nejaudina šios tuštybėn įsileidusios rūmų draugijos, kaip 
madmuazelės Berten madon įvesta nauja blusos rudumo 
spalva arba koks nors itin drąsiai išgaubtas sijono turniū- 
ras, arba Lione pirmąsyk išgautas šilko atspalvis. Kiekviena 
save gerbianti dama laiko savo pareiga žingsnis po žingsnio 
kartoti beždžioniaujamąjį perdėjimų šokį, ir vienas sutuok- 
tinis atsidūsėdamas skundžiasi: „Niekados dar Prancūzijoje 
moterys neleido tiek pinigų žmonėms juokinti.“ 

"Tačiau būti karaliene šioje sferoje Marija Antuanetė laiko 
savo ypatingiausiąja pareiga. Tris mėnesius paviešpatavusi, 
mažoji princesė jau pasikylėja iki elegantiškojo pasaulio 
madų lėlės, iki visų kostiumų ir šukuosenų modelio; visuose 
salonuose, visuose rūmuose šniokšdama plūsta jos triumfo 
banga. Žinia, ji pasiekia ir Vieną, o iš ten atsklinda nedžiu- 
gus aidas. Marija Teresė, linkėjusi savo dukrai garbingesnių 
užduočių, suirzusi siunčia pasiuntiniui atgal į Paryžių por- 
tretą, kuriame jos duktė pavaizduota madingai ir pernelyg 
prabangiai išsipusčiusi, — girdi, tai esąs artistės, o ne Pran- 
cūzijos karalienės portretas. Suirzusi ji perserginėja dukterį, 
nors, tiesa, vis veltui: „Juk žinai, kad aš visados laikiausi 
nuomonės, jog madų privalu saikingai laikytis, bet nevalia 
jų niekados perdėti. Jaunai dailiai moteriai, žaviai karalienei 
visos tos nesąmonės nereikalingos, priešingai, paprasti apda- 

rai ją labiau puošia ir labiau dera karalienės rangui. Kadangi 
karalienė diktuoja toną, visas pasaulis stengsis mėgdžioti net 
jos menkus klaidingus žingsnelius. Tačiau aš, mylėdama savo 
mažąją karalienę ir sekdama akimis kiekvieną jos žingsnį, 
privalau negaišuodama atkreipti jos dėmesį į šią menką 
lengvapėdystę.“ 


Antrasis kiekvieno rytmečio rūpestis: šukuosena. Laimė, ir 
čia atsiranda didis menininkas, ponas Leonaras, neišsemia- 
mos vaizduotės ir nepranokstamas Rokoko Figaro. Lyg koks 
didis ponas šešiais žirgais kinkyta karieta jis kas rytą važiuoja 
iš Paryžiaus į Versalį, o ten, pasitelkdamas į pagalbą šukas, 
plaukų vandenis ir tepalus, taiko karalienei savo taurų ir 
kasdien naują meną. Didis architektas Mansaras ant namų 
stato jo vardu pavadintas pastoges, o ponas Leonaras lygiai 
taip pat viršum kiekvienos save gerbiančios aukšto rango 
moters kaktos kelia tikrus plaukų bokštus, iš tų aukštyn 
sušiauštų darinių modeliuodamas simbolinius ornamentus. 
Pasitelkiant milžiniškus plaukų smeigtukus ir sunaudojant 
besaikius tirštos pomados kiekius, plaukai iš pradžių nuo 
pat šaknų viršum kaktos tiesiai lyg žvakės sukeliami viršun, 
kol pasidaro maždaug dvigubai aukštesni už prūsų grena- 
dieriaus kepurę, ir tik tada tose skaidriose aukštumų erd- 
vėse, per pusmetrį nuo akių lygio, prasideda tikroji plastinė 
menininko viešpatija. Ant šių poufs* arba guūsacos (taip 
jie praminti viename Bomaršė pamflete) šukomis ne vien 
modeliuojami ištisi kraštovaizdžiai ir panoramos su vaisias, 
sodais, namais ir laivais, su audringa jūra, tiesiog spalvotas 
viso pasaulio paveikslas, bet ir, rūpinantis, kad mada būtų 
tikrai išmoninga, šios skulptūros kiekvieną kartą simboliš- 

kai vaizduoja tos dienos įvykį. Visa, kas rūpi šioms kolibrių 
smegenims, visa, ko pilnos šios tuščios moteriškių galvos, 
būtinai turi būti afišuojama ir ant galvos. Visiems sušnekus 
apie Gliuko operą, Leonaras akimoju išranda coiffure d la 
Iphigėnie — su juodais gedulo kaspinais ir Dianos pusmėnu- 
liu. Karalių paskiepijus nuo raupų, tučtuojau šis jaudulingas 
dienos įvykis atsiranda kaip poufs de Vinoculation*. Į madą 
atėjus Amerikos sukilimui, dienos nugalėtoja išsyk tampa 
laisvės šukuosena, bet būna ir dar šlyktesnių ir kvailesnių 
dalykų: kai Paryžiuje, užėjus badui, pradedamos plėšti ke- 
pyklų parduotuvės, įžūlioji rūmų draugija nesugalvoja nieko 
reikšmingesnio, tik viešai demonstruoja šį įvykį kaip bonnets 
de la rėvolte. Tie meno statiniai ant tuščių galvų kaskart vis 
labiau patrakėliškai taikosi pranokti kits kitą. Pamaži plaukų 
bokštai, pasitelkus masyvius kamšalus ir dirbtines sruogas, 
darosi tokie aukšti, kad damos su jais nebegali karietose sė- 
dėti ir turi, pasikėlusios sijonus, klūpėti, kitaip prabangusis 
plaukų statinys remsis į karietos stogą; pilyje aukštinamos 
durų staktos, kad damoms su didžiuliais tualetais nereikėtų 
einant vis lankstytis; aukščiau keliami teatro ložių skliautai. 
O žavingiausių istorijų apie tai, kokių ypatingų kebeknių 
antžemiškieji kuokštai pridarydavo šių damų meilužiams, 
galima aptikti ano meto satyrose. Tačiau, kaip žinome, dėl 
mados moterys pasiryžusios bet kokiai aukai, ir karalienė 
akivaizdžiai yra įtikėjusi, kad nebus tikra karalienė, jeigu 
nevadovaus tam šėlsmui ar net jo nepranoks. 

Ir vėlei ataidi persergėjimai iš Vienos: „Norom nenorom 
turiu paliesti vieną reikalą, kurį taip dažnai aptinku vis mi- 
nimą laikraščiuose, — tavo šukuosenas! Kalbama, kad jos 
nuo plaukų pašaknių yra trisdešimt šešių colių aukščio, o 

viršuje dar prisideda plunksnos ir kaspinai.“ Duktė išsisuki- 
nėdama atsakinėja chėre Maman, girdi, čia, Versalyje, akys 
jau taip su tuo apsipratusios, kad visam pasauliui — kalbė- 
dama apie pasaulį, Marija Antuanetė visados turi galvoje 
tik šimtą aukštakilmių rūmų damų - tai nebeatrodą kažkas 
ypatinga. Ir meisteris Leonaras žvaliai sau vis stato ir stato, 
kol paskui tas visagalis viešpats malonėja sutramdyti madą, 
ir kitais metais bokštai nugriaunami, teisybė, vien tam, kad 
rastųsi vietos dar brangiau kainuojančiai — stručio plunks- 
nų — madai. 


"Trečiasis rūpestis: ar galima nuolatos vis kitaip rengtis be 
tiems apdarams deramų puošmenų!? Ne, karalienei reikia 
didesnių deimantų, stambesnių perlų nei visoms kitoms. Jai 
reikia daugiau žiedų ir žiedelių, daugiau apyrankių, diademų, 
vėrinių ir brangakmenių, daugiau batų sagčių ar deimantinių 
Fragonaro tapytų vėduoklių aptaisų nei jaunesniųjų karaliaus 
brolių žmonoms, nei visoms kitoms rūmų damoms. Žinia, ji 
dar iš Vienos gavo gausų deimantų kraitį, o Liudvikas XV 
vestuvių proga jai padovanojo šeimos brangenybių skrynelę. 
"Tačiau argi ne tam esi karalienė, kad nuolatos pirktumeisi vis 
naujų, gražesnių ir brangesnių akmenų? Marija Antuanetė, 
kaip visi Versalyje žino — ir greit paaiškės, kad nėra gerai, jog 
visi apie tai kalbasi ir kuždasi, - yra pamišusi dėl puošmenų. 
Ji niekados negali atsispirti tiems apsukriems ir paslaugiems 
juvelyrams, visiems tiems iš Vokietijos atkakusiems žydams, 
čekams ir basengams, kurie jai ant aksominių padėklų ro- 
do naujausius savojo meno dirbinius, nuostabius auskarus, 
žiedus ir sages. Be to, pirkti iš dorųjų vyrų jai niekados nėra 
vargo. Jie geba gerbti Prancūzijos karalienę, nustatydami, 
tiesa, dvigubas kainas, užtat suteikdami kreditą ir bent jau 
pusvelčiui priimdami iš jos senuosius deimantus; nepastėba- 

dama, kokie žeminami yra tokie lupikiški sandoriai, Marija 
Antuanetė perka skolon į visas puses — blogiausiu atveju, 
kaip ji žino, į pagalbą atskubės taupusis sutuoktinis. 

Bet dabar iš Vienos ateina jau rūstesnis perspėjimas: „Vi- 
si pranešimai iš Paryžiaus sutartinai tvirtina, kad Tu ir vėl 
nusipirkai apyrankes už du šimtus penkiasdešimt tūkstančių 
livrų, šitaip sujaukdama savąsias pajamas ir prasiskolindama, 
ir kad net, mėgindama iš skolų vaduotis, už menką kainą 
pardavinėji savo deimantus... Nuo tokių pranešimų širdis 
man plyšte plyšta, ypač pagalvojus apie ateitį. Kada gi Tu 
tapsi pati savimi? — desperatiškai šaukia jai motina. — Val- 
dovė žemina save, šitaip pustydamasi, o dar labiau — taip 
išlaidaudama tokiais laikais. Man ši švaistymo dvasia net per 
daug gerai pažįstama, ir aš negaliu tylėti, nes myliu Tave dėl 
Tavęs, o ne Tau pataikaudama. Saugokis tokiomis įžūliomis 
laisvybėmis neprarasti žmonių pagarbos, kurią pelnei valdy- 
mo pradžioje. Visuotinai žinoma, kad karalius labai kuklus, 
tad visa kaltė tektų Tau vienai. Tokios permainos, tokios 
pervartos aš nenorėčiau sulaukti.“ 

Deimantai kainuoja pinigus, tualetai kainuoja pinigus, ir 
nors geraširdiškasis sutuoktinis, vos pradėjęs valdyti, žmo- 
nos apanažą padvigubino, toje gausiai pripiltoje skrynelėje 
vis dėlto, matyt, esama skylės, nes joje nuolatos viešpatauja 
bauginamas atoslūgis. 

Kaipgi tad prasimanyti pinigų? Laimė, lengvapėdžiams 
šėtonas išrado tikrą rojų — lošimą. Iki Marijos Antuanetės 
lošimas karaliaus rūmuose dar laikytas nekalta vakaro pra- 
moga, maždaug tokia kaip biliardas ar šokiai; iš nedidelių 
sumų buvo lošiamas nepavojingasis landsknechtas. Marija 
Antuanetė pati sau ir kitiems atranda nelemtai pagarsėjusį 
faraoną, kuris mums iš Kazanovos žinomas kaip mėgsta- 
miausias visų sukčių ir apgavikų medžioklės plotas. Tai, kad 

atnaujintas karaliaus įsakymas bet kokius azartinius lošimus 
paskelbė esant baustinus, jos bendrams nerūpi: į karalienės 
salonus policija negali įžengti. O tai, kad pats karalius ne- 
nori kęsti šitų auksu apkrautų lošimo stalų, įžūliajai gaujai 
apskritai nė motais; tiesiog toliau lošiama jam už nugaros, o 
durininkams liepiama, pasirodžius karaliui, tučtuojau skelbti 
pavojų. Tada, lyg burtų lazdele mostelėjus, kortos dingsta po 
stalu, visi tiktai šnekučiuojasi, visi juokiasi iš dorojo vyro, 
ir partija lošiama toliau. Geisdama pagyvinti vyksmą ir pa- 
didinti statymus, karalienė leidžia bet kam, kas tik papildo 
kasą, sėstis prie savo žaliojo stalo; artyn spraudžiasi visokio 
plauko apgavikai ir aferistai, ir netrukus mieste pasklinda 
gėdą darančios kalbos, kad karalienės draugijoje lošiant 
sukčiaujama. Tik viena apie tai nieko nežino, nes, apakinta 
savo pramogų geismo, nenori nieko žinoti: Marija Antu- 
anetė. Ten, kur ji sykį su užsidegimu įsismarkauja, niekas 
jos nebegali sustabdyti, diena po dienos ji lošia iki trečios, 
ketvirtos, penktos ryto, o sykį, skandalingai nustebindama 
rūmus, net kiaurą Visų Šventųjų naktį. 

Ir vėlei atskamba aidas iš Vienos: „Lošimas, be abejo, 
yra visų pavojingiausia pramoga, nes jis pritraukia prastą 
draugiją ir kursto netikusias apkalbas... Jis pernelyg pri- 
kausto žmogų aistra laimėti, o jeigu teisingai suskaičiuosi, 
tai lošdamas esi apgautasis, nes per ilgesnį laiką tas, kuris 
lošia dorai, negali laimėti. Todėl prašau Tave, mylimoji duk- 
ra: jokių nuolaidžiavimų, nuo tokios aistros privalu vienu 
trūktelėjimu atsiplėšti.“ 


"Tačiau apdarai, puošmenos ir lošimas užima juk tik pusę 
dienos, tik pusę nakties. Dar vienas rūpestis dukart per parą 
suka ratą drauge su laikrodžio rodykle: kokių čia pasilinksmi- 
nimų susigalvojus? Jodinėjama, traukiama į medžioklę — tai 

senų senos valdovų pramogos; tiesa, į jas retai kada lydimas 
savasis sutuoktinis, juk tas mirtinai nuobodu, verčiau ren- 
kamasi mitrųjį svainį d'Artua ir kitus kavalierius. Kartais 
dėl pokšto jodinėjama ir ant asilo, tas, žinia, ne taip tauru, 
užtat, tokiam pilkajam draugužiui pradėjus spardytis, gali 
kuo žaviausiai nukristi žemėn ir parodyti rūmams nėriniuotus 
apatinius ir dailias karalienės kojas. Žiemą, šiltai apsikamšius, 
traukiama pasivažinėti rogėmis, vasaros vakarais tave links- 
mina fejerverkai, kaimiškos puotos, maži naktiniai koncertai 
parke. Nužengi kelis žingsnius nuo terasos, ir su savo rinkti- 
ne draugija esi visai priglobiama tamsos, gali ten sau guviai 
šnekučiuotis ir pokštauti — viskas, žinoma, padoru, bet vis 
dėlto galima tenai žaisti su pavojumi kaip ir su visais kitais 
gyvenimo dalykais. Kažin koks piktavalis rūmininkas parašo 
eiliuotą brošiūrą apie naktinius karalienės nuotykius — Le 
lever de Vaurore*. Na ir kas? Karalius, atlaidusis sutuoktinis, 
juk dėl tokių adatos bakstelėjimų neima šiauštis, o tu gavai 
smagią pramogėlę. Kad tik nebūtum viena, kad tik nė vie- 
no vakaro neliktum namie, su knyga, su savu vyru, kad tik 
be paliovos guviai blaškytumeisi ir būtum blaškoma. Vos 
įsisiūbavus kokiai naujai madai, Marija Antuanetė pirma 
skuba ją puoselėti; vos grafas dArtua — tai vienintelis jo 
nuopelnas Prancūzijai - iš Anglijos perima žirgų lenktynes, 
karalienė jau regima tribūnoje, apspista tuzino anglomanų 
puošeivų, — ji ten kerta lažybų ir lošia, naujoji nervų įtampa 
ją aistringai audrina. Tiesa, paprastai šis į šiaudų gniūžtės 
liepsną panašus užsidegimas ilgai netrunka, dažniausiai jau 
kitą dieną jai nuobodu regisi tai, kas dar vakar ją žavėjo; tik 
nuolatinė pramogų kaita gali nustelbti jos nervingą nenusty- 
gimą vietoje, kuris, kaip nėra abejonės, nulemtas jau minėtos 

alkovo paslapties. Mėgstamiausi iš šimtų nuolat kintančių 
linksminimosi būdų, vieninteliai, dėl kurių Marija Antua- 
netė nuolatos kraustosi iš proto, tiesa, jie ir pavojingiausi 
jos geram vardui - kaukių baliai. Jie tampa pastovia Marijos 
Antuanetės aistra, nes ten ji gali patirti dvigubą malonumą: 
vieną — būti karaliene, o antrą — po tamsaus aksomo kauke 
jau, kaip karalienė, nebeatpažįstama, leistis iki pat kraštuti- 
nės meilių avantiūrų ribos, taigi rizikuoti nebe vien pinigais, 
kaip prie kortų stalo, bet ir savimi pačia, kaip moterimi. Per- 
sirengus Artemide arba užsidėjus koketišką domino, galima 
nusileisti iš lediniu šalčiu dvelkiančių etiketo aukštumų į 
nepažįstamą, šiltą žmonių spūstį, pajusti iki kaulų smegenų 
nusmelkiantį meilės glamonių dvelksmą, priartėti prie pat 
suviliojimo ribos, pasijusti jau beslystančia į pavojų, galima, 
pasislėpus po kauke, visą pusvalandį vaikštinėti įsikibus į 
parankę kokiam anglų džentelmenui ar kerimai dailiam 
švedų kavalieriui Hansui Akseliui Fersenui keliais drąsiais 
žodžiais parodyti, kaip labai jis patinka moteriai, kuri, deja, 
deja, būdama karalienė, priversta elgtis dorybingai. Apie 
tai, kad šie menki pokštai, Versalio apkalbų šiurkščiai ero- 
tizuoti, pasklinda po visus salonus, kad sykį, rūmų karietai 
kelyje sulūžus ir Marijai Antuanetei iki Operos likusias dvi 
dešimtis metrų nuvažiavus samdomu fiakru, slaptuose melų 
žurnaluose tos paikystės paverčiamos palaidomis avantiū- 
romis, - apie tai Marija Antuanetė nežino ar nenori žinoti. 
Veltui ją perserginėja motina: „Jeigu dar karaliaus draugijoje, 
aš nieko nesakyčiau, bet amžinai be jo ir amžinai su pačia 
prasčiausia ir jauniausia Paryžiaus publika, ir dar kai žavingoji 
karalienė pati jauniausia visoje gaujoje. Laikraščiai, anksčiau 
man reiškę tikrą palaimą, nes garsinę mano dukters kilnią 
dvasią ir širdies gerumą, ūmai visai pasikeitė. Nieko daugiau 
nebegirdėti — vien arklių lenktynės, azartiniai lošimai ir be 

miego leidžiamos naktys, tad man nė nebesinori jų matyti; 
o vis tiek nieko negaliu padaryti, kad visas pasaulis, žinoda- 
mas, kaip aš karštai myliu savo vaikus, apie tai nekalbėtų ir 
nepasakotų. Dažnai net vengiu lankytis draugijoje, kad tik 
nieko apie tai negirdėčiau.“ 

"Tačiau jokie raginimai negali paveikti nenuovokiosios mo- 
ters, įsivažiavusios jau taip toli, kad nebenorinčios suprasti, 
jog yra kitiems nesuprantama. Kodėl gi nesimėgauti gyveni- 
mu, juk jis neturi kitos prasmės. Tad ji sukrečiamai atvirai 
šitaip atsako pasiuntiniui Mersi į motinos persergėjimus: „Ko 
gi ji nori? Man baisu, kad nepradėčiau nuobodžiauti.“ 


„Man baisu, kad nepradėčiau nuobodžiauti“ — tais žodžiais 
Marija Antuanetė itin taikliai nusakė savo epochą ir visą 
ją supančią draugiją. Aštuonioliktasis šimtmetis baigiasi, jis 
savo prasmę realizavęs. Karalystė įkurta, Versalis pastatytas, 
etiketas užbaigtas, dabar rūmams, tiesą sakant, nebėra kas 
veikti, maršalai, kadangi nėra karo, pavirtę vien uniformuo- 
tais pamaivomis, vyskupai, kadangi ši padermė nebetiki Die- 
vo, - galantiškais ponais violetinėmis sutanomis, karalienė, 
neturint greta savęs tikro karaliaus ir pareigos ugdyti sosto 
įpėdinius, — guvia lengvapėde. Nuobodžiaudami ir nieko 
nesuprasdami jie visi stovi ir žvelgia į atplūstantį galingą 
epochos srautą; smalsiomis rankomis jie kartais grybšteli ten 
ir nusistveria kelis žvilgančius akmenukus; juokdamiesi lyg 
vaikai žaidžia jie su kraupiuoju gaivalu, nes jis taip lengvai 
jiems trykšta tarp pirštų. Tačiau nė vienas nejaučia, kaip 
sparčiai, kaip vis sparčiau kyla tvano banga; o kai galiausiai 
pastebi pavojų, bėgti darosi jau tuščias reikalas, lošimas jau 
praloštas, gyvenimas pragaišintas. 


"Irianonas 


Lengva, nerūpestinga ranka Marija Antuanetė stveria karū- 
ną kaip netikėtai jai tekusią dovaną; ji dar per jauna žinoti, 
kad gyvenimas nieko neduoda veltui ir kad viskas, ką gauni 
iš lemties, turi slapčiomis įspaustą kainą. Šios kainos Mari- 
ja Antuanetė neketina mokėti. Ji prisiima tik karališkosios 
padėties teises ir lieka skolinga pareigas. Ji geidžia sujungti 
daiktan du dalykus, kurie žmogui yra nesuderinami, ji gei- 
džia sykiu ir valdyti, ir mėgautis. Kaip karalienė, ji trokšta, 
kad visa tarnautų jos norams ir nekliudomai nusileistų net 
kiekvienai jos užgaidai; ji geidžia mėgautis ir valdovės val- 
džios pilnatve, ir moters laisve, abiem dalykais išsyk, — taigi 
geidžia dvigubai mėgautis savo jaunu, audringu gyvenimu. 

"Tačiau Versalyje laisvė yra neįmanoma. Tarp šių ryškiai 
apšviestų veidrodinių galerijų paslaptyje nelieka nė men- 
kiausias žingsnis. Kiekvienas judesys reglamentuojamas, 
kiekvienas žodis tolyn nešamas išdavikiško vėjo. Čia ne- 
įmanoma pabūti vienam ar dviese, neįmanoma atsipūsti ir 
atsipalaiduoti, karalius yra nepaliaujamai taisyklingai toliau 
ratus sukančio milžiniško laikrodžio centras, kiekvienas pa- 
skiras gyvenimo aktas nuo gimimo iki mirties, nuo kėlimosi 
iki gulimosi ir net pati meilės valanda čia tampa valstybės ak- 
tu. Valdovas, kuriam viskas priklauso, čia priklauso visiems, 
bet ne sau pačiam. O Marija Antuanetė nekenčia bet kokios 

kontrolės; tad, vos tapusi karaliene, ji prašo savo visados pa- 
slaugų sutuoktinį įtaisyti jai užuoglaudą, kur ji neprivalėtų 
būti karalienė. Ir Liudvikas XVI, pusiau iš silpnumo, pusiau 
iš galantiškumo, padovanoja jai kaip vestuvių ryto dovaną 
"Trianono vasaros pilaitę — antrąją mažutėlaitę, užtat visiškai 
nuosavą karalystę greta galingosios Prancūzijos karalystės. 


Pati savaime dovana, kurią Marija Antuanetė Trianono pavi- 
dalu gauna iš savojo sutuoktinio, tėra žaisliukas, kuriam buvo 
lemta ilgiau nei dešimtmetį žavėti ir laikyti prikaustytą užsi- 
ėmimo nerandančią karalienę. Statytojas niekados nemanė, 
kad ši pilaitė galėtų kada nors būti nuolatine karališkosios 
šeimos buveine, ji buvo sumanyta vien kaip maison de plai- 
sir*, kaip buen retiro, kaip saugus kampelis, ir šiąja niekam 
nematomo meilės lizdelio prasme Liudvikas XV ja dažnai 
naudojosi su savo Diubari ir kitomis atsitiktinėmis damomis. 
Nagingas mechanikas galantiškoms vakarienėms padirbdino 
po grindimis nuleidžiamą stalą, su kuriuo padengtosios vaišės 
be galo diskretiškai iš požeminės virtuvės pakildavo į valgo- 
mąją menę, tad joks tarnas negalėjo pasiklausyti užstalės sce- 
nų; už šį erotinį jaukumą šaunusis Leporelas gavo papildomą 
dvylikos tūkstančių livrų atlygį, pridėtą prie septynių šimtų 
trisdešimt šešių tūkstančių, kuriuos valstybės kasai kaina- 
vo visi smagybės namai. Dar visą pradvisusią meilės scenų 
kvapais, šią Versalio parke stovinčią nuošalią pilaitę perima 
Marija Antuanetė. Dabar ji turi savo žaisliuką, ir dar vieną 
pačių žavingiausių, kada nors sukurtų prancūzų skonio, — 
švelnių linijų, tobulų proporcijų, tikrą brangenybių dėžutę 
elegantiškai ir jaunai karalienei. Paprastos, vos vos Antiką 
mėgdžiojančios architektūros, baltai švytintys gaivioje sodų 

žalumoje, šie favoritės, o dabar karalienės rūmai ne didesni 
už šių dienų vienos šeimos gyvenamus namus ir ne ką už 
juos patogesni ar prabangesni: iš viso septynios ar aštuo- 
nios patalpos, prieškambaris, valgomasis, mažasis ir didysis 
salonai, miegamasis, vonia, miniatiūrinė biblioteka (Iucus 
a non lucendo, mat sutartiniu visų šaltinių liudijimu Marija 
Antuanetė per visą gyvenimą niekados neatsivertė knygos, 
išskyrus kelis prabėgomis pavartytus romanus). Šios mažutės 
pilaitės vidaus įrangą karalienė per visus tuos metus men- 
kai tekeičia, vadovaudamasi puikiu skoniu, ji į šias grynai 
intymumo įspūdį žadinti skirtas erdves neįneša jokios pra- 
bangos, jokios pompastikos, jokių šiurkščiai brangių dalykų; 
priešingai, ji viską kreipia švelnumo, šviesumo ir santūrumo 
pusėn, formuodama tą naują stilių, kuris lygiai taip pat ne- 
pagrįstai vadinamas Liudviko XVI, kaip Amerika - Amerigo 
Vespučio vardu. Tai jos, šios švelnios, judrios, elegantiškos 
moters vardu, tai Marijos Antuanetės stiliumi turėjo būti 
jis vadinamas, nes šios, regisi, visai gležnos formos niekaip 
negali būti siejamos su nutukusiu, masyviu Liudviku XVI 
ir jo šiurkščiu skoniu, ir viskas čia verčia prisiminti lengvą, 
žavią figūrą moters, kurios portretas ir šiandien tebepuošia 
šias patalpas; vientisas nuo lovos iki pudrinės, nuo klavesi- 
no iki dramblio kaulo taurės, nuo šezlongo iki miniatiūros, 
naudojantis vien rinktines medžiagas ir į akis visiškai nekrin- 
tančias formas, tariamai trapus ir vis dėlto tvarus, daiktan 
sujungęs Antikos linijas ir prancūzišką dailybę, šis šiandien 
mums nebesuprantamas stilius kaip joks kitas lig tol skel- 
bia Prancūzijoje pergalingą damos, išpuoselėtos, skoningos 
moters viešpatiją, pakeisdamas dramatišką Liudviko XIV ir 
Liudviko XV pompastiką intymumu ir muzikalumu. Namų 
centru dabar tampa nebe puikybe aidinčios reprezentaci- 
nės erdvės, bet salonas, kuriame vyksta pokalbiai, laisvi ir 

meilūs pašnekesiai; atžarų sienų marmurą keičia raižytas ir 
auksuotas medis, slogų aksomą ir sunkų brokatą - nuolaidžiai 
žvilgantis šilkas. Čia tveria maloni blyškių ir švelnių spalvų, 
blankių kreminių atspalvių, persiko rausvumo, pavasario 
žydrumos viešpatija; šis menas orientuojasi į moteris ir pava- 
sarį, į fėtes galantes ir nerūpestingą būriavimąsi; čia tikslas yra 
ne įžūlus didingumas, ne teatrališkas impozantiškumas, bet 
tai, kas prislopinta ir įkyriai nekrinta į akis, čia ne karalienės 
valdžia turi būti pabrėžiama, bet visi jauną moterį supantys 
daiktai privalo atliepti jos žavesį. Tiktai šiuose brangiuose ir 
koketiškuose rėmuose savo tikrą ir teisingą mastą įgyja dai- 
lios Klodiono statulėlės, Vato ir Patero paveikslai, sidabrinė 
Bokerinio muzika ir visi kiti rafinuoti dix-huitiėme kūriniai; 
niekur kitur toji palaimingo nerūpestingumo žaismė prieš 
pat didijį rūpestį neatrodo tokia pateisinama ir tikroviška. 
Trianonas visiems laikams lieka subtiliausias, švelniausias ir 
vis dėlto nesudaužomas šio perdėm išpuoselėto žiedo indas; 
čia rafinuoto mėgavimosi menas tobulai susiformavo vienų 
namų, vienos figūros pavidalu. Ir Rokoko zenitą ir nadyrą, 
sykiu jo klestėjimo ir mirties valandą, dar ir šiandien geriau- 
siai rodo mažutis švytuoklinis laikrodis ant marmuro židinio 
Marijos Antuanetės kambariuose. 


Miniatiūrinis žaidimų pasaulėlis yra tasai Trianonas; ir 
simboliška regisi, kad pro jo langus negali išvysti tikro gy- 
venimo — nei miesto, nei Paryžiaus, nei krašto. Per dešimtį 
minučių apeinami jo keliolika sieksnių, o vis dėlto ši mažutė- 
laitė erdvė Marijai Antuanetei buvo svarbesnė ir gyvybiškai 
reikšmingesnė už visą Prancūziją su jos dviem dešimtimis 
milijonų valdinių. Mat čia ji nesijaučia saistoma jokios pa- 
reigos — nei ceremonijos, nei etiketo, nei bemaž dorovės. 
Norėdama aiškiai parodyti, kad šiose keliose žemės pėdose 

visa valdžia priklauso tik jai, ir niekam kitam, ji, didžiai 
piktindama Salijų įstatymo griežtai paisančius rūmus, visus 
nurodymus rašo ne vyro, bet savo pačios vardu, de par la 
reine; tarnai dėvi ne karališkąsias raudonos, baltos ir žydros, 
bet jos pačios, raudonos ir sidabrinės, spalvų livrėjas. Net 
jos sutuoktinis čia pasirodo vien kaip svečias - beje, labai 
taktiškas ir parankus, mat niekados nesilanko nekviestas 
ar nederamu laiku ir griežtai paiso žmonos teisių tvarkytis 
savo namuose. Tačiau paprastasis vyras mielai užsuka, nes 
čia viskas klostosi jaukiau nei didžiojoje pilyje: par ordre de 
la reine* čia panaikintas bet koks griežtumas ir pūtimasis, 
čia ne rūmai laikomi, bet sėdima sode be skrybėlių, laisvais 
lengvais apdarais; smagiai sau bendraujant pradingsta visi 
rangai, pradingsta bet koks oficialumas, o kartais, teisybė, 
ir orumas. Čia karalienei malonu, ir netrukus ji jau taip 
pripranta prie šios laisvesnės gyvensenos, kad vakarais jai 
vis sunkiau darosi grįžti į Versalį. Sykį paragavusiai tokios 
kaimiškos laisvės, rūmai jai darosi vis svetimesni, vis nuobo- 
desnės jai regisi reprezentacinės, o veikiausiai ir santuokinės 
priedermės, vis dažniau ji dienomis traukiasi į savo linksmąją 
balandinę. Užvis mieliausiai ji Trianone liktų visą laiką. O 
kadangi Marija Antuanetė visados daro tai, ko nori, ji ir 
iš tikrųjų visai persikelia į savo vasaros rūmus. Įrengiamas 
miegamasis, tiesa, tik su viengule lova, kurioje apkūniajam 
karaliui vargu bau rastųsi vietos. Kaip ir visa kita, santuo- 
kinis intymumas dabar irgi priklauso nebe nuo karaliaus; 
kaip Sabos karalienė lankėsi pas Saliamoną, taip ir Marija 
Antuanetė lanko dorąjį sutuoktinį tik tada, kaip pati ma- 
lonėja (ir kai motina jau pernelyg smarkiai barasi dėl lit d 
part). Jos lovoje Liudvikas nė kartelio negauna apsilankyti, 


* Karalienės įsakymu (pranc.). 

nes Trianonas Marijai Antuanetei yra palaiminga nelytėta 
viešpatija, skirta vien Kiterietei, vien malonumams, o ji 
pareigų, juolab santuokinių, prie malonumų niekados ne- 
priskyrė. Čia Marija Antuanetė geidžia besąlygiškai gyventi 
savo pačios gyvenimą, būti vien išpaikinta, garbinama ir 
saiko nepaisanti jauna moteris, per tūkstančius dykaduo- 
niškų užsiėmimų pamirštanti viską - karalystę, vyrą, rūmus, 
laiką ir pasaulį, o kartais — ko gera, tai didžiausios palaimos 
minutės — net pačią save. 


Su Trianonu ši užsiėmimo neturinti siela pagaliau gauna 
„užsiėmimą, nuolatos atsinaujinantį žaisliuką. Kaip suknią 
po suknios iš siuvėjos, kaip vis naujas puošmenas iš rūmų 
juvelyro, taip ir savo viešpatijai gražinti Marija Antuanetė 
sugalvoja užsisakyti vis ką nors nauja; be siuvėjos, be juve- 
lyro, baletmeisterio, muzikos ir šokių mokytojų, ilgą, ak, 
taip kraupiai ilgą laiką jai dabar, sykiu kuo smarkiausiai 
patuštindami valstybės kapšą, užpildo architektai, sodinin- 
kai, tapytojas, dekoratorius — visi tie nauji jos miniatiūrinės 
karalystės ministrai. Pagrindinis Marijos Antuanetės rūpestis 
yra sodas, nes, savaime suprantama, jis nė truputėliu neturi 
būti panašus į istorinį Versalio parką ir turi tapti visų moder- 
niausiu, madingiausiu, savičiausiu, koketiškiausiu epochos 
sodu, tikrų tikriausiu Rokoko sodu. Ir vėlei — gal jučia, gal 
nejučia — šiuo savo pageidavimu Marija Antuanetė seka 
įkandin pakitusio savosios epochos skonio jausmo. Mat 
visiems jau pabodę sodų generolo Lenotro lyg su liniuote 
nubrėžti pievų plotai, lyg skustuvu apipjaustytos gyvatvorės, 
pieštuku šaltai apskaičiuoti ornamentai, pagyrūniškai turėję 
rodyti, kad saulėtasis karalius Liudvikas į savo pageidaujamą 
formą įspraudė ne vien karalystę, diduomenę, luomus ir na- 
ciją, bet ir patį Dievo kraštovaizdį. Visi iki soties prisižiūrėję 

tos žalios geometrijos, visiems įgrisusios tos „gamtos žudy- 

ės“; kaip ir visam kultūriniam epochos nepasitenkinimui, 
ir Čia išganingąjį žodį randa už „visuomenės“ ribų gyvenantis 
Žanas Žakas Ruso, savo „Naujojoje Eloizoje“ reikalaujantis 
„natūralaus parko“. 

Marija Antuanetė, be abejo, „Naujosios Eloizos“ niekados 
neskaitė, Žanas Žakas Ruso jai geriausiu atveju žinomas kaip 
muzikinės bliuetės Le devin du village* kompozitorius. Tačiau 
Žano Žako Ruso pažiūros anuomet tvyro ore. Markizams ir 
kunigaikščiams akys drėksta, jei kas nors jiems prašnenka 
apie šį taurų nekaltybės advokatą (kuris privačiame gyve- 
nime buvo Homo perversissimus). Jie dėkingi Žanui Žakui 
Ruso už tai, kad jiems po visos daugybės tonizuojančių 
priemonių dar, laimė, surado paskutinį dirgiklį: žaidimą su 
naivybe, nekaltybės perversiją, maskaradinį natūralumo 
kostiumą. Savaime suprantama, Marija Antuanetė dabar 
pageidauja „natūralaus“ sodo, nekalto kraštovaizdžio - ir, 
aišku, visų natūraliausio iš visų naujamadžių natūraliųjų. 
"Tad ji susikviečia geriausius, rafinuočiausius to meto me- 
nininkus ir patiki jiems dirbtiniausiu būdu išgudrauti visų 
natūraliausią sodą. 

Mat - epochos mada! - šiame „anglokinų sode“ geidžiama 
atvaizduoti ne šiaip gamtą, bet visą gamtą, kelių kvadrati- 
nių kilometrų mikrokosme sutalpinti iki žaislo sumažintą 
kosmoso pilnatvę. Šiame mažutėlaičiame plotelyje privalo 
viename daikte būti viskas — Prancūzijos, Indijos, Afrikos 
medžiai, olandų tulpės, pietų kraštų magnolijos, tvenkinys 
ir upelis, kalnas ir grota, romantiški griuvėsiai ir kaimiški 
namai, graikų šventykla ir rytietiški prospektai, olandų vė- 
jo malūnai, Šiaurė ir Pietūs, Vakarai ir Rytai, natūraliausi 

dalykai ir rečiausios keistenybės; viskas turi būti dirbtina, 
bet sykiu ir kiek įmanoma tikroviškiau; iš pradžių architek- 
tas į tą pėdą žemės ketina įstilizuoti net ugnimi spjaudantį 
ugnikalnį ir kinų pagodą, bet, laimė, jo siūlymas pasirodo 
esąs pernelyg brangus. Karalienės nekantros genami, šimtai 
darbininkų imasi pagal statytojų ir tapytojų planus lyg ko- 
kiais kerais perkėlinėti į tikrąjį landšaftą kuo tapybiškesnį, 
tyčia laisvai ir natūraliai sumanytą kraštovaizdį. Pirmiausiai 
tarp pievų nutiesiamas tykus ir lyriškai čiurlenantis upelis, 
neatskiriamas kiekvienos piemenaičių idilės priedėlis; tiesa, 
vandenį tenka dviejų tūkstančių pėdų ilgio vamzdynais at- 
vesti iš Marli, ir tais vamzdžiais drauge sruvena ir gausybė 
pinigų, tačiau, svarbiausia, jo vinguriuojanti vaga maloni 
akiai ir atrodo natūrali. Tykiai pliuškendamas, upelis teka 
į dirbtinį tvenkinį su dirbtinai supilta sala, paslaugiai neria 
po dailučiais tiltukais, žaviai gaubiasi švytinčiu baltų gulbių 
pūku. Lyg iš Anakreonto eilių paimta dirbtinėm samanom 
apželdinta uola su dirbtinai paslėpta meilės grota ir roman- 
tišku belvederiu; niekas neduoda dingsties numanyti, kad 
šis taip graudulingai naivus kraštovaizdis pirmiausiai buvo 
nupieštas nesuskaitomoje gausybėje spalvintų lakštų, kad 
būta dviejų dešimčių gipsinių viso šio ploto modelių, kuriuo- 
se tvenkinys ir upelis išpjauti iš veidrodinio stiklo, o pievos 
ir medžiai lyg prakartėlėje padaryti iš kimštų ir paspalvintų 
samanų. Bet vis dar negana! Karalienei kasmet randasi 
naujų igeidžių, jos karalystę turi pagražinti vis rafinuotesni 
ir natūralesni dariniai, ji neketina laukti, kol visos sąskaitos 
bus apmokėtos; savąjį žaidimą ji turi dabar ir trokšta jį toliau 
žaisti. Lyg atsitiktinai pažertos, o vis dėlto jos romantiškojo 
architekto tiksliai apskaičiuotos sodan, gausindamos jo mie- 
lumą, terpiasi mažutės brangenybės. Ant kalvelės išdygsta 
šventyklėlė, skirta anų laikų dievui, — meilės šventyklėlė; 

jos atviroje antikinėje rotondoje matyti viena gražiausių 
Bušardono skulptūrų, Amūras, iš Heraklio kuokos bedrožiąs 
savo toli ir taikliai šaudantį lanką. Grota, meilės grota, taip 
sumaniai iškalama uoloje, kad ten flirtuojanti pora laiku 
pastebi besiartinantį ir nebus užklupta besimyluojanti. Per 
giraitę nutiesiami raizgūs keliukai, pievose pridaigstoma retų 
rūšių gėlių, netrukus pro vešlią žalumą suboluoja ir muzikos 
paviljonas, baltai švytintis aštuonkampis, ir visa tai taip sko- 
ningai liejasi ir šliejasi daiktan, kad iš tikrųjų toje grožybėje 
nebejusti dirbtinumo ir tyčios. 

Tačiau mada pageidauja dar daugiau tikroviškumo. Sten- 
giantis gamtą dar išradingiau sugamtinti, dar rafinuočiau 
apteplioti kulisus gyvenimo tiesos dažais, šioje visų laikų 
brangiausioje piemenaičių komedijoje tikroviškumo apgau- 
lei padidinti pasitelkiami gyvi figūrantai: tikri kaimiečiai ir 
tikros kaimietės, tikros karvių melžėjos su tikromis karvėmis, 
veršiais ir kiaulėmis, triušiais ir avimis, tikri kirtėjai, pjovėjai 
ir piemenys, medžiotojai, skalbėjai ir sūrininkai, — jie ten 
pjauna šieną ir skalbia, tręšia ir melžia, kad tik marionečių 
spektaklis be paliovos guviai sau vis vyktų ir vyktų. Ir vėl, 
dar giliau grybštelėjus į kasą, Marijos Antuanetės įsakymu 
žaidimus pamėgusiems vaikams greta Trianono iš dėžutės 
ištraukiamas natūralaus dydžio lėlių teatras - garsusis Ha- 
mo su kūtėmis, svirnais ir daržinėmis, su balandinėmis ir 
vištidėmis. Didysis architektas Mikas ir tapytojas Juberas 
Roberas, tiksliai mėgdžiodami krašte įprastus statinius, nu- 
piešia, suprojektuoja ir pastato aštuonias kaimiečių sodybas 
su šiaudų stogais, vištų aptvarais ir mėšlo krūvomis. Kad tik 
šis naujutėlaitis padirbinys vidur taip brangiai sukurdintos 
gamtos, dėl Dievo meilės, neatrodytų netikroviškas, išoriškai 
mėgdžiojamas net tikrų vargo lūšnų skurdas ir apgriuvimas. 
Kūju pradaužiami plyšiai mūro sienose, kalkės romantiškai 

nulaupomos, nuplėšiamos ką tik uždengtos kelios čerpės; 
kad viskas regėtųsi be galo sena ir aplūžę, Juberas Roberas 
dažais sutepa medžio plyšius, kaminai aprūkomi dūmais. Už- 
tat kai kuriuose tariamai griūvančiuose namuose įrengiami 
visi patogumai, įtaisomi veidrodžiai ir židiniai, biliardo stalai 
ir jaukios kanapos. Mat jeigu karalienė kada imtų nuobo- 
džiauti ir įsigeistų pažaisti Žaną Žaką Ruso, sakysim, su rūmų 
damomis savomis rankomis susimušti sviesto, tai juk jai nie- 
ku gyvu nevalia susitepti pirštukų. Jai lankant kūtėje savo 
karves Briunetę ir Blanšetę, savaime suprantama, neregima 
ranka pirma nušveičia grindis nelyg parketą, gyvulių kailis 
iššukuojamas iki sniego baltumo ir raudonmedžio rusvumo, 
O putojantis pienas patiekiamas, aišku, ne gremėzdiškuose 
kaimiečių kibiruose, bet specialiai Sevro fabrike pagamintose 
ir Marijos Antuanetės monograma paženklintose porceliano 
vazose. Tasai Hamo, šiandien nunykęs ir tuo malonus akiai, 
Marijai Antuanetei buvo teatras vidury dienos, lengva, kaip 
tik savo lengvumu kone dirginanti comėdie champėtre*. Mat 
visoje Prancūzijoje kaimiečiai jau telkiasi į gaujas, tikrasis, 
mokesčių slegiamas kraštas be galo sujudęs maištingai reika- 
lauja neištveriamos padėties gerinimo, o šiame Potiomkino 
kulisų kaimelyje viešpatauja paikas ir melagingas pasiten- 
kinimas. Avys už žydros juostelės vedamos ganyklon, po 
rūmų damos nešamu saulės skėčiu karalienė žiūri, kaip prie 
čiurlenančio upelio skalbėjos skalauja drobes; ak, tasai pa- 
prastumas juk toks puikus, toks moralus ir patogus, viskas 
šiame rojaus pasaulyje švaru ir žavu, gyvenimas čia toks 
pat šviesus ir skaidrus kaip pienas, trykštantis karvėms iš 
tešmenų. Čia vilkimos plonyčio muslino suknelės, kaimiš- 
kai paprastos (ir su tokia suknele užsisakomas portretas už 

du tūkstančius livrų); čia atsidedama nekaltoms pramo- 
goms, su visa dviprasmiška persisotinimo lengvapėdyste čia 
garbinamas goūt de la nature*. Žvejojama, skinamos gėlės, 
einama — labai retai vienumoje — pasivaikščioti vingriais ke- 
liukais, bėgiojama po pievas, žiūrima į dirbančius doruosius 
statistus kaimiečius, žaidžiama sviediniu, šokamas menuetas 
ir gavotas ne ant glotnių grindų plytelių, bet tarp gėlių; tarp 
medžių pasikabinamos sūpuoklės, įsirengiamas kiniškas žiedų 
svaidymo žaidimas, pasimetama ir susitinkama tarp namukų 
ir ūksmėtuose takeliuose, jodinėjama ir linksminamasi, ver- 
čiant kitus vaidinti tau teatrą šio natūralaus teatro viduryje, 
o galiausiai ir pačiai imant vaidinti teatrą kitiems. 

Šią aistrą Marija Antuanetė atrado paskiausiai. Iš pra- 
džių ji pasistatydina mažą, iki šių dienų išlikusį ir dailutėmis 
proporcijomis kerintį privatų teatrą — ši užgaida tekainuoja 
vos 141 000 livrų - ir kviečiasi jame vaidinti italų ir pran- 
cūzų komediantus, bet paskui ūmai, drąsiai pasiryžusi, pati 
šoka ant scenos. Ją supantis linksmasis pulkelis irgi užside- 
ga vaidyba, svainis, grafas d'Artua, madam Polinjak ir jos 
kavalieriai mielai prisideda, keliskart net ir karalius ateina 
pasigrožėti savo žmona kaip actrice, ir taip linksmasis Iria- 
nono karnavalas trunka ištisus metus. Šventės rengiamos 
čia pagerbiant sutuoktinį, čia brolį, čia svetimšalius svečius 
valdovus, kuriems Marija Antuanetė nori parodyti savąją 
kerų karalystę, — šventės, per kurias, dangų raižant tratan- 
tiems ugnies plūpsniams ir muzikai sklindant iš neregimos 
artumos, tūkstančiai mažučių paslėptų liepsnelių, atspindėtų 
spalvotų stiklų, mirguliuoja patamsyje lyg ametistai, rubinai 
ir topazai. Cia rengiami šimtams žmonių dengiami banketai, 
pokštams ir šokiams statomos mugės būdelės, nekaltybės 


* Natūralumas (pranc.). 

kraštovaizdis klusniai eina rafinuoto prabangos fono tarny- 
bą. Ne, „gamtoje“ nenuobodžiaujama. Marija Antuanetė į 
Trianoną pasitraukė ne tam, kad susimąstytų, o tam, kad 
galėtų geriau ir nevaržomiau pramogauti. 


Galutinė sąskaita už Trianoną pateikiama tiktai 1791 m. 
rugpjūčio 31 d., ji sudarė 1 649 529 livrus, o iš tikrųjų drauge 
su kitomis nuslėptomis paskiromis pozicijomis — per 2 mili- 
jonus; žinia, tai tik lašas netikusio karaliaus ūkio danaidžių 
statinėje, bet vis dėlto perdėtai didelės išlaidos, turint gal- 
voje pašlijusius finansus ir visuotinį skurdą. „Našlė Kapet“ 
prieš revoliucijos tribunolą ir pati gaus pripažinti: „Galimas 
daiktas, kad mažasis Trianonas kainavo milžiniškas sumas 
ir galbūt net daugiau, nei aš pati norėjau. Pamaži vis buvai 
įveliama į išlaidas.“ Tačiau ir politikos požiūriu karalienei 
jos užgaida brangiai atsiėjo. Mat palikdama visą rūmų drau- 
giją Versalyje niekuo neužsiėmusią, ji atima iš rūmų visą jų 
gyvenimo prasmę. Dama, turinti paduoti jai pirštinaites, 
ir kita, pagarbiai pristumianti jai krėslą su naktipuodžiu, 
ir visos garbės palydos damos bei kavalieriai, ir tūkstan- 
čiai sargybinių, tarnų bei pataikautojų — ko gi jiems dabar 
griebtis, netekus tarnybos? Jie kiauras dienas dyki kiurkso 
pas CEil-de-bceutf, ir kaip mašina, kuri nedirbdama pradeda 
rūdyti, visi šie abejingai palikti rūmai vis pavojingiau per- 
sigeria tulžimi ir nuodais. Netrukus pasidaro net taip, kad 
kilmingoji bendruomenė slapčiomis susitarusi pradeda veng- 
ti rūmų švenčių: tegu sau toji pasipūtėlė „austrė“ savajame 
petit Schėnbrunn, savojoje petite Vienne viena linksminasi, 
ši diduomenė, amžiumi nenusileidžianti Habsburgams, vis 
dėlto jaučiasi daugiau verta nei vien skuboto ir vėsaus link- 
telėjimo galva per priėmimą. Karalienei palikus Versalį, 
Prancūzijos rūmų aukštosios aristokratijos fronda prieš ją 

darosi vis atviresnė, ir kunigaikštis de Levi labai vaizdžiai 
perteikia šią padėtį: „Pramogavimo ir lengvapėdystės metais, 
pagauta aukščiausios valdžios svaigulio, karalienė nemėgo 
savęs prievartauti. Etiketas ir ceremonijos jai buvo dingstis 
nekantrauti ir nuobodžiauti. Jai buvo įrodyta, kad tokiame 
apsišvietusiame šimtmetyje, kai žmonės vaduojasi iš visų 
prietarų, ir valdovams reikia nusimesti papročių jiems uždė- 
tas nepatogias grandines, trumpai tariant, kad esą juokinga 
manyti, jog tautų klusnumas priklausąs nuo didesnio ar ma- 
žesnio skaičiaus valandų, karališkosios šeimos praleidžiamų 
nuobodžių ir nuobodžiaujančių rūmininkų pulke... Išskyrus 
kelis privilegijuotuosius, kurie už savo išsirinkimą turėjo būti 
dėkingi įgeidžiui ar intrigai, visas pasaulis buvo nuo rūmų 
atskirtas. Rangas, tarnybos nuopelnai, autoritetas, aukšta 
kilmė nebebuvo teisinis pagrindas būti įtrauktam į artimąjį 
karališkosios šeimos ratą. Tie, kurie buvo pristatomi, tik sek- 
madieniais galėjo kelias akimirkas išvysti valdovų asmenis. 
"Tačiau daugumas jų greitai prarado ūpą taip tuščiai vargti, 
nes už šį vargą jiems niekas neketino padėkoti; jie savo ruožtu 
suvokė, kad paika keliauti tokion tolybėn ir nebūti geriau 
sutinkamiems, todėl jie ir liovėsi... Versalis, Liudviko XIV 
didybės arena, į kurią džiugiai keliauta iš visų Europos dalių 
mokytis rafinuotos gyvensenos ir mandagumo, tapo mažu 
provincijos miesteliu, į kurį leistasi vien su pasidygėjimu ir 
iš kurio kuo greičiau stengtasi vėl iškeliauti.“ 

Ir šiuos pavojus per atstumą laiku numatė Marija Teresė: 
„Man pačiai pažįstamas visas tas reprezentavimo nuobodulys 
ir tuštybė, tačiau patikėk, apleidus tą reikalą, randasi dar kur 
kas didesnio masto nemalonumų nei šie menki nepatogu- 
mai, - ypač pas Jus, tokioje gyvoje tautoje.“ Tačiau ten, kur 
Marija Antuanetė nenori suprasti, nėra prasmės kalbėtis su 
ja protingai. Kam kelti tiek šurmulio dėl pusvalandžio, per 

kurį ji nutolusi nuo Versalio! Tačiau iš tikrųjų ji šiomis dviem 
ar trimis myliomis visam gyvenimui atitolo ir nuo rūmų, ir 
nuo tautos. Jeigu Marija Antuanetė būtų likusi Versalyje, 
Prancūzijos diduomenės ir tradicinių papročių centre, pa- 
vojaus akimirką ji būtų savo pusėje turėjusi princus, kuni- 
gaikščius, didikų kariuomenę. Jeigu ji, kita vertus, kaip kad 
mėgino jos brolis Juozapas, būtų demokratiškai suartėjusi 
su tauta, šimtai tūkstančių Paryžiaus, milijonai Prancūzijos 
gyventojų būtų ją dievinę. Tačiau Marija Antuanetė, ab- 
soliuti individualistė, viską daro, nesistengdama įtikti nei 
aristokratams, nei liaudžiai, ji galvoja vien apie save, ir dėl 
šios mėgstamiausios užgaidos, dėl Trianono, ji išsyk darosi 
nemėgstama nei pirmojo, nei antrojo, nei trečiojo luomo; 
pernelyg ilgai geidusi būti viena savosios laimės valandomis, 
ji lieka vieniša nelaimėje ir už vaikišką žaisliuką gauna su- 
mokėti karūna ir savo gyvastimi. 


Naujoji draugija 


Vos Marijai Antuanetei apsigyvenus savo guviuosiuose na- 
muose, naujoji šluota imasi smarkiai šluoti. Pirmiausiai šalin 
senus žmones — seni žmonės yra nuobodūs ir šlykštūs. Jie 
nemoka šokti, negali tavęs palinksminti, amžinai pamoks- 
lauja apie atsargumą ir apdairumą, o toks amžinas stabdy- 
mas ir persergėjimas temperamentingajai moteriai dar nuo 
sosto įpėdinės laikų didžiai įkyrėjęs. Taigi šalin nepaslankiąją 
auklėtoją, madam Etiketą, grafienę de Noajė; karalienės ne- 
reikia auklėti, jai valia daryti ką tinkamai! Deramu atstumu 
pastumti motinos jai įduotąjį nuodėmklausį ir patarėją, abatą 
Vermoną, šalin, šalin visus, su kuriais tenka įtempti dvasios 
pajėgas! Arti tebus vien jaunatvė, guvi padermė, dėl paikai 
rimto požiūrio į gyvenimą nelinkusi pražiopsoti žaismės ir 
linksmybės! Ar tie pramogų bendrai yra aukšto rango, iš 
geriausios šeimos, ar jų charakteriai garbingi ir nepriekaiš- 
tingi, nėra labai svarbu, itin protingiems ir išsilavinusiems 
jiems irgi nereikia būti: išsilavinę žmonės esti pedantiški, 
o protingieji —- piktavaliai; pakaks, kad jie gebėtų žarstyti 
sąmojo žiežirbas, pasakoti kutenamus anekdotus ir gražiai 
pasirodyti per šventes. Pramoga, pramoga, pramoga — toks 
pirmasis ir vienintelis Marijos Antuanetės reikalavimas sa- 
vo artimajai aplinkai. Tad ji, kaip atsidusdama sako Marija 
Teresė, susideda avec tout ce gui est du plus mauvais d Paris 

et de plus jeune*, su soidisante sociėtė**, kaip suirzęs niurna 
jos brolis, Juozapas II, — su pulku tariamai atsainių, bet iš 
tikrųjų be galo savanaudiškų išpuikėlių, kurie už lengvą ka- 
ralienės maitre de plaisir* ** tarnybą apmokami svariausiomis 
beneficijomis ir per galantiškus žaidimėlius į arlekinų kišenes 
šluojasi gausiausias pensijas. 

Vienas vienintelis nuobodus ponas retsykiais pagadina šią 
linksmą draugiją. Tačiau jo neįsileisti yra keblu, juk jis — vos 
nepamiršome! — yra šios smagios moters sutuoktinis, be to, dar 
ir Prancūzijos valdovas. Dorai įsimylėjęs savo kerimąją žmoną, 
Liudvikas Nuolaidusis, iš anksto pasiprašęs leidimo, kartkar- 
tėmis užsuka į Trianoną, pasižiūri, kaip linksminasi jaunimas, 
kartkartėmis — kai konvencijos ribos pernelyg siautulingai 
peržengiamos ar išlaidos išauga iki padebesių — pamėgina 
droviai papriekaištauti; tačiau tuomet karalienė kvatojasi, ir 
tuo jos kvatojimu visas reikalas baigiamas. Į karalių, visados 
stropiai ir klusniai dailia rašysena vedžiojantį savąjį Louis po 
visais tais dekretais, kuriais karalienė jiems parūpina pačias 
aukščiausias tarnybas, guvieji pasienių ramstytojai irgi žvelgia 
su tam tikra atsainia simpatija. Juk gerasis vyras niekados ilgai 
jų netrukdo, visados pabūna tik vieną ar dvi valandas, o tada 
sau tipena atgalios į Versalį, prie savo knygų ar į savąją kalvę. 
Sykį, jam pernelyg ilgai užsisėdėjus, karalienė, jau pradėjusi 
nekantrauti, kada su savo guviąja draugija galės išvažiuoti 
Paryžiun, slapčiomis pasuka švytuoklinio laikrodžio rodykles 
valanda atgal, ir karalius, nepastebėjęs tos smulkios suktybės, 
kaip avinėlis traukia ne vienuoliktą, bet dešimtą į lovą, ir visa 
elegantiškųjų niekšelių gauja kvatoja net susiriesdama. 


* Su visokiomis Paryžiaus padugnėmis, o ypač tokiais, kuriems dar nė pienas 
nuo lūpų nenudžiūvęs (pranc.). 

** Vadinamąja „visuomene“ (pranc.). 

*** Kaprizų tenkintojų (pranc.). 

Žinia, tokiais pokštais karališkojo orumo sąvoka nėra 
išaukštinama. Bet ką gi Trianonui veikti su tokiu negrabiu 
nevėkšla? Jis nemoka pasakoti palaidokų anekdotų, nemoka 
juoktis. Įsibaiminęs ir drovus, lyg pilvo skausmų suriestas, 
sėdi jis smagiosios draugijos viduryje ir žiovaudamas laukia 
miego valandos, o kiti juk apie vidurnaktį dar tik kaip rei- 
kiant išsibudina. Jis nevaikšto į maskaradus, nelošia azartinių 
lošimų, nesimeilina jokiai moteriai — ne, tas gerasis nuo- 
bodusis žmogelis čia nėra reikalingas; Trianono draugijoje, 
Rokoko karalijoje, šiuose arkadiškuose lengvapėdystės ir 
valiūkystės plotuose jam tikrai ne vieta. 


Taigi karalius, kaip dalyvis, naujajai draugijai apskritai ne- 
priskirtinas. Jo brolis, Provanso grafas, tariamu abejingumu 
dangstantis savo ambicijas, irgi mano būsiant protingiau 
nemenkinti savo orumo, susidėjus su šiais jaunais dykaduo- 
niais. Bet kadangi koks nors vyriškosios lyties rūmų narys 
privalo lydėti į pramogas pasinėrusią karalienę, šventojo 
globėjo vietą užima jauniausias Liudviko XVI brolis, Ar- 
tua grafas. Lengvabūdis, palaidas, įžūlus, bet lankstus ir 
apsukrus, jis kamuojamas tos pačios baimės kaip ir Marija 
Antuanetė: kad tik netektų nuobodžiauti ar užsiimti rimtais 
dalykais. Mergišius, paskendęs skolose, linksmas elegantas, 
pagyrūnas, veikiau įžūlus nei drąsus, veikiau paviršutiniškai 
kibirkščiuojantis nei aistringas, jis vadovauja guviajam pul- 
kui, vos tik kur atsiranda koks naujas sportas, nauja mada, 
nauja linksmybė, ir netrukus prisirenka daugiau skolų nei 
karalius, karalienė ir visi rūmai, drauge paimti. Tačiau kaip 
tik toks, koks yra, jis puikiai tinka greta Marijos Antua- 
netės. Ji ne itin gerbia palaidąjį lengvapėdį ir juo labiau jo 
nemyli, nors pikti liežuviai greitai pradeda apie tai kalbėti; 
Artua grafas tik pridengia jos užnugarį. Lyg brolis ir sesuo, 

pagauti to paties linksmybių kvaitulio, juodu greitai tampa 
neperskiriama pora. 

Grafas d'Artua yra išrinktasis viršininkas leibgvardijos, 
su kuria Marija Antuanetė leidžiasi į dieninius ir naktinius 
žygius po visas smagaus dykinėjimo provincijas; tiesą sakant, 
šis pulkas yra nedidelis, o jo vadų sudėtis nuolat kinta. Mat 
atlaidžioji karalienė savo palydovams dovanoja bet kokius 
prasižengimus - skolas ir puikybę, įžūlų ir pernelyg bičiulišką 
elgesį, meilės istorijėles ir skandalus; tačiau visas jos prielan- 
kumas baigiasi, vos palydovai darosi jai nuobodūs. Kurį laiką 
dominuoja baronas Besenvalis, penkiasdešimtmetis šveicarų 
didikas, pasižymintis triukšmingu seno kareivos atžarumu, 
paskui pirmenybė tenka kunigaikščiui de Kuanji, un des plus 
constamment favorisės et le plus consultės*. Šiem dviem, drau- 
ge su kunigaikščiu de Ginė ir vengrų grafu Esterhaziu tenka 
keista užduotis slaugyti raudonuke susirgusią karalienę; dėl 
to rūmuose randasi dingstis piktai klausinėti, kažin kurias 
keturias rūmų damas, girdi, tokioje pat situacijoje išsirink- 
tų karalius. Nuolatos savo vietą išlaiko grafas de Vodrėjus, 
Marijos Antuanetės favoritės grafienės Polinjak meilužis, 
šiek tiek labiau pasitraukęs į gilumą laikosi protingiausias, 
rafinuočiausias iš visų princas de Linji - vienintelis, kuris iš 
savo padėties Trianone nesunkia pelningos valstybinės ren- 
tos, vienintelis ir iš tų, kuris, dar ir būdamas senas žmogus, 
savo memuaruose išsaugo pagarbą karalienės atminimui. 
Permainingos šio arkadiškojo dangaus žvaigždės yra „gražu- 
sis“ Dijonas ir jaunasis karštasis patrakėlis kunigaikštis de 
Lozanas, kurie abu trumpą laiką darosi gana pavojingi ne 
savo valia mergauti turinčiai karalienei. Tik vargais nega- 
lais energingomis pastangomis pasiuntiniui Mersi pavyksta 


* Vienam iš labiausiai vertinamų ir išsilavinusių (pranc.). 

nustumti jaunąjį nutrūktagalvį į šoną pirmiau, nei jis lai- 
mi daugiau nei vien simpatiją. Grafas Ademaras dailiai 
dainuoja, pritardamas sau arfa, ir gerai vaidina teatre: 
to pakanka, kad jis gautų pasiuntinio postą Briuselyje, o 
paskui — ir Londone. Tačiau kiti verčiau lieka namuose ir 
dirbtinai drumstame vandenyje meškerioja pelningiausias 
rūmininkų vietas. Nė vienas tų kavalierių, išskyrus princą 
de Linji, neturi tikro dvasinio rango, nė vienas neturi gar- 
bėtroškos politine prasme kilniadvasiškai naudotis karalie- 
nės draugystės teikiama padėtimi ir valdžia, nė vienas šių 
maskaradinių Trianono didžiavyrių netapo tikru istorijos 
herojumi. Nė vienas jų širdyje iš tikrųjų nė negerbė Marijos 
Antuanetės. Vienam kitam jaunoji koketiška moteris leido 
patirti daugiau intymumo bendraujant, nei būtų derėję ka- 
ralienei, tačiau nė vienam jų — ir tai lemiamas dalykas - ji 
nei psichologiškai, nei kaip moteris visiškai neatsidavė. 
Vienintelis iš jų visų, tas, kuris turės būti ir bus vienintelis, 
vienintelis, kada nors ir visiems laikams pasiekęs jos širdį, 
tebestovi pasislėpęs šešėlyje. Ir margas tų statistų bruzde- 
sys galbūt vien tam reikalingas, kad geriau pridengtų jo 
artinimąsi ir artumą. 

Pavojingesnės už tuos nepatikimus ir besimainančius ka- 
valierius karalienei tampa jos draugės; čia žaismėn pragaiš- 
tingai įsikiša slėpiningai sumišusios jausmų galybės. Marija 
Antuanetė charakterio požiūriu yra perdėm natūrali, labai 
moteriška ir minkšta moteris, trokštanti atsiduoti ir geidžian- 
ti švelnumo, o šis poreikis tais pirmaisiais metais dėl mieguis- 
to, atbukusių jausmų sutuoktinio liko be atsako. Būdama 
nuoširdaus būdo, ji geidžia kam nors patikėti savo sielos 
įtampas, o kadangi vyras, draugas dėl dorovės reikalavimų 
tuo asmeniu būti negali — ar dar negali, - Marija Antuanetė 
nuo pat pradžių nejučiomis dairosi draugės. 

Kad Marijos Antuanetės bičiulystėse su moterimis gir- 
dėti tam tikras meilumo tonas, yra visiškai natūralus daly- 
kas. Šešiolikametės, septyniolikametės, aštuoniolikametės 
Marijos Antuanetės, nors ištekėjusios ar, veikiau, tariamai 
ištekėjusios, amžius ir dispozicija psichologijos požiūriu yra 
tipiški pensiono bičiulystėms. Dar vaikas anksti atplėšta nuo 
motinos, nuo labai nuoširdžiai mylimos ugdytojos, pastatyta 
greta negrabaus, nešvelnaus vyro, ji dar niekados negavo 
progos išlieti to palaimingai patiklaus troškimo kam nors 
atsiverti, kuris jaunos merginos prigimčiai toks pat būdin- 
gas kaip kvapas žiedui. Visos tos vaikiškos smulkmenos, tas 
vaikštinėjimas susiėmus už rankų, tas kibimasis į parankę, tas 
kikenimas pakampėmis, tas siautimas po kambarius, tas vie- 
na kitos garbinimas - visi tie naivūs „bundančio pavasario“ 
simptomai dar neišsivadėję iš jos vaikiško kūno. Nei šešio- 
likos, nei septyniolikos, nei aštuoniolikos, nei devyniolikos, 
nei dvidešimties metų Marija Antuanetė vis dar neturėjo 
galimybės būti dorai jaunatviškai ir vaikiškai įsimylėjusi — 
tokiais audringais protrūkiais reiškiasi visai ne seksualumas, 
bet jos drovioji nuojauta, svajingumas. Todėl tad Marijos 
Antuanetės pirmieji santykiai su draugužėmis turėjo būti kuo 
švelniausio atspalvio, ir šį konvencijos nepaisantį karalienės 
elgesį galantiškieji rūmai išsyk išsiaiškino piktinamai netei- 
singai. Būdami perdėm sukultūrinti ir perversiški, jie neįsten- 
gė suprasti to, kas natūralu, ir netrukus prasideda pakuždos 
ir šnekos apie karalienės sapfinius polinkius. „Labai dideliu 
mastu buvau įtarinėjama, kad esu itin pamėgusi moteris ir 
meilužius“, — tvirtai kliaudamasi savo jausmu, visai atvirai 
ir linksmai rašo Marija Antuanetė motinai; puikybės kupina 
ir nuoširdi, ji niekina rūmus, viešąją nuomonę, pasaulį. Kol 
kas ji dar nežino, kas yra tūkstantliežuvio šmeižto galybė, 
kol kas ji dar be atodairos atsiduoda netikėtam džiaugsmui, 

kad pagaliau gali mylėti ir pasitikėti, ir, atsižadėdama bet 
kokio atsargumo, stengiasi savo bičiulėms įrodyti, kad geba 
jas besąlygiškai mylėti. 


Pirmoji karalienės favoritė, madam de Lambal, buvo paly- 
ginti laimingas pasirinkimas. Priklausanti vienai pirmųjų 
Prancūzijos giminių, todėl negodi pinigų ar valdžios, švel- 
nios, sentimentalios prigimties, nelabai protinga, bet užtat 
ir ne intrigantė, nelabai reikšminga, bet ir ne garbėtroška, ji 
tikra bičiulyste atsako į karalienės prielankumą. Jos dorovė 
laikoma nepriekaištinga, jos įtaka užgriebia tik privačiąją 
karalienės gyvenimo sferą, ji neelgetauja protekcijų savo 
draugams, nesikiša į valstybės reikalus ar politiką. Nelaiko 
lošimų salono, nestumia Marijos Antuanetės dar giliau į už- 
burtą pramogų ratą, tik tykiai ir niekam nekrisdama į akis 
saugo ištikimybę, ir herojiška mirtis galiausiai antspaudu 
paženklina jos bičiulystę. Tačiau vieną vakarą jos galia už- 
gęsta lyg užpūstas žibintas. Per vieną rūmų pokylį 1775 m. 
karalienė pastebi jauną, jai dar nepažįstamą moterį, - grau- 
džiai kuklią ir žavią, angeliškai tyrų žydrų akių, mergaitiš- 
kai gležnos figūros; jai pasiteiravus, pasakomas tos moters 
vardas: grafienė Žiulė de Polinjak. Šįkart viskas kitaip nei 
princesės de Lambal atveju, šįsyk tai jau ne simpatija, bet 
ūmus aistringas domesys, coup de foudre*, lyg ir koks karštas 
įsimylėjimas. Marija Antuanetė žengia prie nepažįstamosios 
ir klausia, kodėl ji taip retai rodosi rūmuose. Reprezentuoti ji 
nesanti pakankamai turtinga, garbingai prisipažįsta grafienė 
Polinjak, ir šis atvirumas sužavi karalienę; kokia gi tyra siela 
turi slypėti šioje žavingoje moteryje, jeigu ji taip graudžiai 
paprastai sulig pirmu žodžiu prisipažįsta patį gėdingiausią 


* Perkūnas iš giedro dangaus (pranc.). 

ano meto dalyką — kad neturi pinigų! Ar tik čia nebus toji 
ideali, seniai ieškota draugužė? Marija Antuanetė tučtuojau 
pritraukia grafienę Polinjak prie rūmų, apipila ją tokiais į akis 
krintančiais palankumo ženklais, kad šie žadina visuotinį pa- 
vydą; viešai vaikštinėja su ja susikibusi už parankių, leidžia jai 
gyventi Versalyje, visur imasi su savimi, o sykį net visus rūmus 
perkelia į Marli — vien tam, kad būtų netoli dievinamosios 
bičiulės gimdyvės patalo. Po kelių mėnesių nuskurdusi didikė 
tampa Marijos Antuanetės ir visų rūmu viešpate. 

"Tačiau, deja, tasai švelnus, nekaltas angelėlis ne iš dan- 
gaus atskrido, bet priklauso smarkiai prasiskolinusiai šeimai, 
kuri uoliai stengiasi pasinaudoti tokiu netikėtu valdovės 
prielankumu ir paversti jį skambančiomis monetomis; ne- 
trukus finansų ministrai jau gali apie tai giesmėmis giedoti. 
Pirmiausiai sumokama 400 000 livrų skolų, 800 000 kraičio 
gauna duktė, žentas - kapitono vietą, po metų dar ir dvarą, 
duodantį septyniasdešimt tūkstančių dukatų rentos, tėvas — 
pensiją, o paslaugusis sutuoktinis, kurį iš tikrųjų jau seniai 
pavaduoja meilužis, - kunigaikščio titulą ir paštą, vieną pa- 
čių pelningiausių Prancūzijos beneficijų. Sesuo, Diana de 
Polinjak, nepaisant apgailėtinai prasto vardo, tampa rūmų 
garbės dama, pati grafienė Žiulė - karaliaus vaikų guver- 
nante, jos tėvas, greta pensijos, — dar ir pasiuntiniu, visa 
šeimyna maudosi piniguose ir garbėje, be to, dar iš sklidino 
gausybės rago pilsto protekcijas savo bičiuliams; galiausiai ši 
viena karalienės užgaida, ši viena Polinjakų šeimyna valstybei 
kasmet kainuoja po pusę milijono livrų. „Nėra kito pavyz- 
džio, - siaubo apimtas, rašo Vienon pasiuntinys Mersi, - kad 
per tokį trumpą laiką vienai paskirai šeimai būtų buvę skirta 
tokia didelė suma.“ Net Mentenon, net Pompadur nekai- 
navo brangiau už šią favoritę angeliškai žemėn nudelbtomis 
akutėmis, už tą tokią kuklutę, tokią geraširdę Polinjak. 

Tie, kurie patys nėra įtraukti į šį sūkurį, stebisi neatsistebi, 
niekaip nesuprasdami, kodėl karalienė tokia be ribų nuolaidi, 
kodėl ji leidžia, kad šios negarbingos, nieko vertos ir išnau- 
dotojiškos padermės labui būtų piktnaudžiaujama jos titulu, 
jos padėtimi ir geru vardu. Visi žino, kad karalienė natūraliu 
intelektu, vidine jėga ir nuoširdumu šimtą kartų pranašesnė už 
tuos menkus padarus, su kuriais kas dieną bendrauja. Tačiau 
charakterių įtampos atvejais visados lemia ne jėga, bet mit- 
rumas, ne dvasios, bet valios pranašumas. Marija Antuanetė 
yra atsaini, o Polinjak — veržli, Marija Antuanetė nepastovi, 
o toji — atkakli, Marija Antuanetė viena, o anie susimetę į 
sąmokslininkų gaują, planingai atitveriančią karalienę nuo 
visų likusių rūmų; linksmindami karalienę, jie laiko ją įkalin- 
tą. Kas iš to, kad vargšas senasis nuodėmklausys Vermonas 
perserginėja buvusią savo mokinę: „Jūs pasidarėte pernelyg 
atlaidi savo draugų ir draugių dorovei ir šlovei“, kad jis jai 
įsidėmėtinai drąsiai priekaištauja: „Bloga elgsena, netikusi gy- 
vensena, pažeista ar prarasta šlovė tapo tiesiog priemone būti 
priimtam į Jūsų draugiją“; bet ką gali žodis, palyginti su tais 
saldžiais švelniais pasišnekučiavimais, susikibus už parankių; 
ką reiškia protas, palyginti su šia kasdien viską apskaičiuo- 
jančia klasta! Polinjak ir visa jos gauja turi magiškąjį Marijos 
Antuanetės širdies raktą, mat jie karalienę linksmina, duoda 
peno jos nuoboduliui, ir po kelerių metų Marija Antuanetė 
yra visiškai priklausoma nuo tos šaltai viską apskaičiuojančios 
šutvės. Polinjak salone remia vienas kito prašymą skirti pos- 
tus ir tarnybas, jie vienas kitam pasuka beneficijas ir pensijas, 
kiekvienas jų neva rūpinasi tik kito gerove, ir taip paskutinės 
aukso versmės iš senkančių valstybės lobynų iš po karalienės 
rankos teka tik mažam pulkeliui. Ministrai tokiam vyksmui 
negali užkirsti kelio. Faites parler la Reine - „Pasistenkite, kad 


Marija Antuanetė 153 


karalienė Jus užtartų“, atsako jie, gūžčiodami pečiais, visiems 
prašytojams, nes rangus ir titulus, postus ir tarnybas Prancū- 
zijoje teikia tiktai karalienės ranka, o šią ranką savo ruožtu 
neregimai vedžioja moteris žibuoklių žydrumo akimis, gražioji, 
švelnioji Polinjak. 


"Tomis nuolatinėmis pramogomis Mariją Antuanetę supantis 
pulkelis sukuria aplink ją neįveikiamą užtvarą. Kiti rūmininkai 
tatai netrunka pastebėti, jie žino, kad už šios mūro sienos yra 
žemiškasis rojus. Ten veši postai, ten upėmis teka pensijos, ten 
vienu šmaikščiu žodeliu, vienu guviu komplimentu nusiski- 
namas prielankumas, kurio kiti dešimtmečiais siekė atkaklia 
tarnyba. Tame palaimingame Anapusyje viešpatauja amžinoji 
linksmybė, nerūpestingumas ir džiaugsmas, ir tiems, kuriems 
pavyko prasismelkti į šiuos karališkojo prielankumo Eliziejaus 
laukus, prirengtos visos šios žemės malonės. Tad nėra ko ste- 
bėtis, kad kaskart vis smarkesnis apmaudas ima tuos, kurie 
ištremti šiapus mūro sienos, — visos tos daug nusipelniusios, 
senosios didikų giminės, kurios neįsileidžiamos į Trianoną, 
kurioms irgi godžių rankų niekados nesuvilgo aukso lietus. 
Negi mes menkesni už tuos nuskurdėlius Polinjakus? — mur- 
ma Orleaniečiai, Rohanai, Noajė, Marsanai. Argi tam turime 
jauną ir kuklų karalių, pagaliau tokį, kuris nėra savo metresių 
žaisliukas, kad po visų Pompadur ir Diubari ir vėl tenka iš 
favoritės, iš numylėtinės rankų maldauti to, kas tau visiškai 
teisėtai pridera! Negi iš tikrųjų reikia kęsti tą įžūlų stūmimą 
į šalį, tą šaltą ignoravimą jaunosios austrės, kuri apsistačiusi 
svetimtaučiais berneliais ir abejotinomis moterytėmis, o ne 
nuo šimtmečių čia įsitvirtinusia diduomene? Vis glaudžiau 
telkiasi atstumtieji pulkan, kiekviena diena, kiekvieni metai 
gausina jų gretas. Ir netrukus pro nykumos apniktus Versalio 
langus į nerūpestingą ir nieko nenujaučiantį karalienės žaidi- 
mų pasaulį ima smigti šimtai neapykanta degančių akių. 


Brolis lanko seserį 


1776 m. ir per 1777 m. karnavalą Marijos Antuanetės pra- 
mogų siautulys pasiekia aukščiausią ūmiai kylančios kreivės 
tašką. Į linksmybes pasinėrusi karalienė nepraleidžia nė 
vienų žirgų lenktynių, nė vieno operos ar kviestinio kaukių 
baliaus, niekados negrįžta į namus prieš aušrą, nuolatos ven- 
gia santuokinio guolio. Iki ketvirtos ryto ji sėdi prie lošimų 
stalo, jos prasilošimai ir skolos jau žadina viešą piktinimąsi. 
Pasiuntinys Mersi desperatiškai siunčia Vienon vieną pra- 
nešimą po kito: „Jos Karališkoji Didenybė visiškai pamiršta 
savo išorinį orumą“, girdi, esą bemaž nebeįmanoma jos pa- 
mokyti, nes „įvairios pramogų atmainos seka viena paskui 
kitą tokiu greičiu, kad tik per didžiausius vargus nugriebiama 
viena kita akimirka pasikalbėti su ja apie rimtus dalykus.“ 
Jau seniai, girdi, niekas neregėjęs Versalio tokio apleisto kaip 
šią žiemą; per paskutinį mėnesį karalienės užsiėmimai arba, 
veikiau, jos pramogos nepakitusios ir jų nesumažėję. Atrodo, 
lyg koks demonas būtų apsėdęs jaunąją moterį; dar nieka- 
dos jos nerimastingumas, jos nenustygimas vietoje nebuvo 
beprasmiškesnis nei tais lemtingaisiais metais. 

Čia dar pirmą kartą prisideda naujas rimtas pavojus. 
1777 m. Marija Antuanetė nebėra tas naivus penkiolikame- 
tis kūdikis, kokia ji atkako į Prancūziją; dabar ji - dvidešimt 
dvejų metų, visu gražumu pražydusi, viliojanti ir jau pati 

viliojama moteris; būtų veikiau nenatūralu, jeigu ji, supama 
erotiškos, jusliniu požiūriu net perdėtai dirglios Versalio at- 
mostferos, liktų visiškai abejinga ir vėsi. Visi jos amžiaus gimi- 
naičiai, visos jos draugužės jau seniai turi vaikų, visos - tikrus 
vyrus ar bent meilužius; tik ji viena per savo nelaimingojo 
sutuoktinio negrabumą tebėra atskirtų, tik ji viena, gražesnė 
už visas, didesnio geismo kankinama ir labiau geidžiama už 
bet kurią kitą savo aplinkoje, dar niekam savo jausmų ne- 
atidavusi. Veltui ji mėgino smarkų švelnumo poreikį kreipti 
į bičiules, nustelbti vidinę tuštumą nepaliaujamomis drau- 
gijomis — niekas negelbsti, prigimtis iš kiekvienos, taigi ir iš 
šios visiškai natūralios ir normalios moters reikalauja savųjų 
teisių. Būdama su jaunais kavalieriais, Marija Antuanetė vis 
labiau netenka ankstesnio nerūpestingumo ir pasitikėjimo 
savimi. Tiesa, ji dar bijosi pavojingiausio žingsnio. Tačiau 
nepaliaujamai žaidžia su pavojumi ir nebeįstengia suvaldyti 
savo išdavikiško kraujo, todėl rausta ir bala, pradeda drebėti, 
glumsta ir ašaroja tų nesąmoningai geidžiamų jaunų žmonių 
artumoje, bet vis tiek vis iš naujo provokuoja galantiškus 
šių kavalierių komplimentus; Lozeno memuarai su ta keista 
scena, kurioje dar ką tik piktai suglumusi karalienė ūmai jį, 
paskubomis apkabinusi, suspaudžia glėby, o paskui, pati dėl 
savęs išsigandusi, tučtuojau susigėdusi pasprunka, aiškiai 
pažymėti tikroviškumo ženklu, nes švedų pasiuntinio prane- 
šimas apie atvirą Marijos Antuanetės pasiją jaunajam grafui 
Fersenui atspindi tokią pat susijaudinimo būseną. Visiškai 
akivaizdu: nukamuota, nevykėlio sutuoktinio neužvaldyta 
ir paaukota dvidešimt dvejų metų moteris priėjusi paskutinę 
savitvardos ribą. Nors Marija Antuanetė ginasi, o galbūt ir 
kaip tik todėl, kad ji ginasi, jos nervai nebeišlaiko neregimos 
įtampos. Iš tikrųjų, tarytum norėdamas papildyti klinikinį 
paveikslą, pasiuntinys Mersi rašo apie ūmai pasireiškiančias 

affectations nerveuses*, apie vadinamuosius vapeurs**. Kol 
kas karalienę nuo tikro nusižengimo santuokinei garbei dar 
gelbsti baiminga jos pačios kavalierių atodaira — abu jie, ir 
Lozenas, ir Fersenas, vos pastebėję pernelyg akivaizdų kara- 
lienės domesį jais, skubomis palieka rūmus, tačiau nėra abe- 
jonės: jeigu tik kuris nors jaunųjų favoritų, su kuriais Marija 
Antuanetė koketiškai žaidžia, drąsiai stvertų palankią progą, 
jis lengvai galėtų užkariauti šią iš vidaus tik vangiai besaugo- 
mą dorybės tvirtovę. Iki šiol Marijai Antuanetei, laimė, dar 
sekėsi susistabdyti, likus vos žingsniui iki nuopuolio. Tačiau 
drauge su vidiniu nerimu pavojus vis auga, vis artėja, vis 
smarkiau plasnodamas drugelis suka ratus aplink viliojantį 
žiburį; užtektų vieno nevikraus sparnelių mosto, ir žaidėją 
nebeišgelbstimai įtrauktų viską niokojąs gaivalas. 

Ar motinos paskirtasis sargybinis žino apie šį pavojų? Ga- 
lima daryti tokią prielaidą, nes jo perspėjimuose dėl Lozeno, 
dėl Dijono, dėl Esterhazio justi užuomina, kad senasis pa- 
tyręs senbernis geriau perpranta tikrąsias įtemptos padėties 
priežastis nei karalienė, nenutuokianti, kokie išdavikiški yra 
jos ūmai pratrūkstantis jaudrumas, jos patrakęs ir nenuram- 
domas blaškymasis. Pasiuntinys suvokia visą mastą katast- 
rofos, kuri susiklostytų, jei Prancūzijos karalienė, nespėjusi 
pagimdyti savo sutuoktiniui tikro įpėdinio, taptų kokio nors 
meilužio grobiu; tam kelias bet kokia mada turi būti užkirs- 
tas. Todėl jis ir siunčia laišką po laiško Vienon, girdi, impe - 
ratorius Juozapas tegu malonėjąs galiausiai atkakti į Versalį 
ir pasižiūrįs, kas čia dedasi. Mat tykusis, ramusis stebėtojas 
žino: laikas spiria gelbėti karalienę nuo jos pačios. 


* Nervingas nenatūralias elgsenas (pranc.). 
** Karščio mušimus (pranc.). 

Juozapo II kelionės į Paryžių tikslas yra trejopas. Jis turi kaip 
vyras su vyru pasikalbėti su karaliumi, savo svainiu, apie 
keblų vis dar neatliekamų santuokinių pareigų reikalą. Jis 
privalo, remdamasis vyresniojo brolio autoritetu, ištrinkti 
galvą pramogas pernelyg pamėgusiai seseriai, parodyti jai 
politinius ir žmogiškuosius jos siautulingo įsitraukimo į 
pramogas pavojus. Trečia, jis turi žmogiškaisiais aspektais 
sutvirtinti valstybinę Prancūzijos ir Austrijos valdovų gi- 
minių sąjungą. 

Prie šių trijų jam skirtų užduočių Juozapas II savo noru 
prisideda dar ir ketvirtą: jis ketina, naudodamasis šio į akis 
krintančio vizito proga, padaryti jį dar labiau krintantį į 
akis ir pelnyti kuo daugiau žavėjimosi savo paties asmeniu. 
Šį širdies gilumoje garbingą, proto nestokojantį, nors ir ne 
gabiausią, o pirmiausiai — tuščiagarbį žmogų jau daugelį me - 
tų kamuoja tipiška sosto įpėdinių liga; jam apmaudu, kad, 
būdamas suaugęs vyras, vis dar neturi teisės valdyti laisvai 
ir be jokių apribojimų, kad jam tenka išgarsėjusios, visų gar- 
binamos motinos šešėlyje politikos scenoje vaidinti antrąjį 
vaidmenį arba, kaip jis suirzęs pats sako, „būti penktuoju 
vežimo ratu“. Kaip tik todėl, kad žino, jog negali pranokti 
jam šviesą užstojančios didžiosios imperatorės nei protu, nei 
moraliniu autoritetu, jis susiranda šiam antraeiliam vaidme- 
niui itin į akis krintantį niuansą. Jeigu jau motina Europos 
akivaizdoje įprasmina herojinę valdovės sampratą, tai jis 
savo ruožtu vaidins liaudies imperatorių —- modernų, filan- 
tropišką, prietarų nesaistomą, apsišvietusį krašto tėvą. Kaip 
darbo žmogus žengia jis paskui plūgą, su kukliu miestiečio 
surdutu įsimaišo į minią, miega paprastoje kareivio lovoje, 
norėdamas patirti, ką tatai reiškia, paliepia save įkalinti 
Špilbergo tvirtovėje, tačiau sykiu vis rūpinasi, kad pasaulis 
kuo plačiau patirtų apie šį jo parodomąjį kuklumą. Tačiau 

iki šiol Juozapas II šį žmonėms prielankaus kalifo vaidme - 
nį galėjo įkūnyti tik savo paties valdinių akyse; o kelionė į 
Paryžių pagaliau duoda jam progą pasirodyti ir didžiojoje 
pasaulio scenoje. Ir jau daugelį savaičių imperatorius iš 
anksto su visomis įmanomomis smulkmenomis repetuoja 
savąjį kukluolio vaidmenį. 

Sumanymas imperatoriui Juozapui perpus pavyko. Tiesa, 
jis neįstengė apgauti istorijos, kuri jo skolų knygoje prirašė 
gausybę klaidų, - pernelyg ankstyvas reformas, pragaištin- 
gą skubotumą, — ir galbūt tik jo ankstyva mirtis išgelbėjo 
Austriją nuo jau tada grėsusio subyrėjimo; tačiau legendo- 
je, patiklesnėje už istoriją, - legendoje Juozapas II laimėjo. 
Dar ilgai giedota giesmė apie gerąjį liaudies imperatorių, 
nesuskaitoma gausybė pigių romanų vaizduoja, kaip taurus 
nepažįstamasis, susisupęs į kuklų apsiaustą, meilia ranka 
žarsto geradarystes ir myli merginas iš liaudies; tų romanų 
pabaiga vis ta pati; nepažįstamasis atbloškia atgalios ap- 
siaustą, visi nustebę išvysta puošnią uniformą, o taurusis 
vyras gręžiasi ir eina tolyn su tokiais giliaprasmiais žodžiais: 
„Mano vardo jūs niekad nesužinosite, aš esu imperatorius 
Juozapas.“ 

Paiki juokai, tačiau vis dėlto instinktyviai protingesni, nei 
galima pamanyti; jie kone genialiai perteikia istorinį impera- 
toriaus Juozapo savitumą, viena vertus, vaidinti kuklų žmogų 
ir sykiu padaryti viską, kad šiuo kuklumu būtų ir deramai 
žavimasi. Jo kelionė į Paryžių mums čia pateikia įsidėmėti- 
ną pavyzdį. Mat imperatorius Juozapas II, be abejo, vyksta 
į Paryžių ne kaip imperatorius, jis nenori kelti šurmulio, ne, 
jis keliauja kaip grafas Falkenšteinas, ir kuo primygtiniausiai 
pabrėžiama, kad apie šį inkognito niekam nevalia patirti. 
Ilguose dokumentuose nurodoma, kad niekam, net Prancū- 
zijos karaliui, negalima kreiptis į jį kitaip nei žodžiu Monsieur, 

kad jis nenakvos pilyse ir naudosis tik paprastais samdomais 
vežėjais. Tačiau, aišku, visi Europos rūmai dienos ir valandos 
tikslumu žino, kada jis atkaks; jau Štutgarte jam Viurtember- 
go kunigaikštis iškrečia netikusį pokštą - įsako pašalinti nuo 
nakvynės namų visas iškabas, tad liaudies imperatoriui nelieka 
kitos išeities, kaip vis dėlto nakvoti kunigaikščio rūmuose. Ta- 
čiau naujasis Harūnas ar Rašidas su pedanto užsispyrimu iki 
pat paskutinės akimirkos įsikibęs laikosi savojo visam pasau- 
liui seniai žinomo inkognito. Į Paryžių jis atvažiuoja paprastu 
fiakru, kaip niekam nežinomas grafas Falkenšteinas apsistoja 
de Trevilio — šiandien Fojo — viešbutyje; Versalyje jis renkasi 
kambarį menkesniame pastate, miega ten, lyg būtų kariuo- 
menės stovykloje, žygio lovoje, užsiklojęs vien apsiaustu. Ir 
jo apskaičiavimai pasitvirtina. Paryžiaus gyventojams, savo 
karalius regėjusiems tik apsuptus prabangos, toks valdovas, 
kuris ligoninėse ragauja vargšams dalijamas sriubas, dalyvauja 
akademijų posėdžiuose ir Parlamento debatuose arba lanko 
laivininkus, prekybininkus, kurčnebylių prieglaudą, botanikos 
sodą, muilo fabriką ir amatininkus, yra tikra sensacija; Pary- 
žiuje Juozapas daug pamato ir sykiu džiaugiasi, kad pats yra 
matomas; jis visus apkeri savo prielankumu, o pats yra dar 
labiau apžavėtas už tai pelnyto audringo pritarimo. Vaidinda- 
mas tokį dvejopą vaidmenį, balansuodamas ant nuoširdumo 
ir nenuoširdumo ribos, šis mįslingas charakteris nuolatos su- 
vokia savąjį dvilypumą ir, prieš atsisveikindamas su Paryžium, 
rašo broliui: „Iu esi už mane vertingesnis, bet aš esu didesnis 
šarlatanas, o šiame krašte šarlatanu reikia būti. Esu paprastas 
ir dėl apsisprendimo, ir iš kuklumo, bet viską tyčia perdedu; 
sukėliau čia tokį entuziazmą, kad man jau pačiam iš tikrųjų 
darosi nesmagu. Palieku šią karalystę patenkintas, bet ne ap- 
gailestaudamas, nes jau esu sotus savojo vaidmens.“ 

Be šios asmeninės sėkmės, Juozapas pasiekia ir jam iškel- 
tuosius politinius tikslus; visų pirma pašnekesys su svainiu 
apie visiems žinomą keblų reikalą susiklostė netikėtai leng- 
vai. Liudvikas XVI, garbingas ir geros širdies vyras, sutinka 
svainį, visiškai juo pasitikėdamas. Frydrichas Didysis nieko 
nepešė, nurodydamas savo pasiuntiniui, baronui Golcui, vi- 
same Paryžiuje paskleisti gandą, kad imperatorius Juozapas 
jam kalbėjęs: „Turiu tris svainius, ir visi trys jie apgailėtini: 
Versalyje silpnaprotis, Neapolyje — juokdarys, o Parmoje — 
kvailys.“ Šiuo atveju „nedorasis kaimynas“ veltui kurstė 
ugnį, nes Liudviko XVI tuštybė nėra lengvai pakutenama, 
strėlė atsimuša į jo dorą geraširdiškumą. Svainiai kalbasi 
laisvai ir garbingai, Liudvikas XVI po artimesnės pažinties 
priverčia ir Juozapą II pajusti jam tam tikrą žmogišką pa- 
garbą: „Tasai vyras yra silpnadvasis, bet ne kvailys. Jis turi 
žinių ir geba vertinti, tačiau ir kūno, ir dvasios požiūriu yra 
apatiškas. Moka protingai šnekėtis, tačiau neturi tikro noro 
giliau lavintis, neturi ir tikro smalsumo; fiat lux jo dar ne- 
pasiekė, materija tebėra pirmykštės būklės.“ Po kelių dienų 
Juozapas II jau visiškai valdo karalių, juodu sutaria visais 
politikos klausimais, ir bemaž nėra abejonės, kad jam be di- 
delio vargo pavyksta prikalbinti svainį nesipriešinti minėtajai 
diskretiškai operacijai. 

Sudėtingesni, nes atsakingesni susiklosto Juozapo santy- 
kiai su Marija Antuanete. Sesuo brolio apsilankant laukė, 
apnikta prieštaringų jausmų, džiaugdamasi, kad pagaliau 
galės nuoširdžiai išsikalbėti su kraujo giminaičiu, ir dar iš visų 
artimiausiu, bet ir baimindamasi tos atžarios, pamokomos 
manieros, kurios imperatorius mėgsta griebtis, bendrauda- 
mas su jaunesne seserimi. Dar neseniai brolis ją barė lyg 
kokią mokinukę: „Į ką tu kišiesi, — rašė jis Marijai Antuane- 

tei. — Įsakai atleisti vieną ministrą, kitą ištremti į jo dvarus, 
steigi naujas brangias tarnybas rūmuose! Ar kada nors esi 
save klaususi, kokią turi teisę kištis į rūmų ir Prancūzijos 
monarchijos reikalus? Kokių žinių esi sukaupusi, kad drįsti 
kištis ir vaizduotis, jog Tavo nuomonė kokiu nors atžvilgiu 
galėtų būti svarbi — ypač valstybės požiūriu, kuriam juk rei- 
kia net itin gilių žinių? Ir tai Tu, miela jauna persona, visą 
dieną galvojanti vien apie įžūlias laisvybes, savo tualetus 
ir pramogas, nieko neskaitanti, net ketvirčio valandos per 
mėnesį nepraleidžianti protingai šnekėdamasi arba klausy- 
damasi, nemąstanti, nieko neišmąstanti iki galo ir niekados, 
esu tikras, nesusimąstanti apie pagalvotų, pasakytų ar pa- 
darytų dalykų padarinius...“ Tokio kartaus pamokomo tono 
ši išpaikinta, išpopinta moteris nėra pratusi girdėti iš savo 
rūmininkų Trianone, ir nesunku suprasti, kaip jai daužosi 
širdis, rūmų maršalkai ūmai pranešus, kad grafas Falkenš- 
teinas atkakęs į Paryžių ir rytoj būsiąs Versalyje. 

"Tačiau viskas klostosi geriau, nei Marija Antuanetė tikė- 
josi. Juozapas II yra pakankamas diplomatas, kad nesiverž- 
tų į namus išsyk su perkūnais; priešingai, brolis šneka jai 
malonius žodžius apie jos žavią išvaizdą, užtikrina, kad tuo 
atveju, jeigu jis sumanytų dar kartą vesti, jo žmona turėsianti 
būti panaši į ją, taigi veikiau vaidina galantišką kavalierių. 
Marija Teresė ir vėl teisingai išpranašavo, iš anksto praneš- 
dama pasiuntiniui: „Tiesą sakant, nesibaiminu, kad jis bus 
pernelyg griežtas jos elgsenos vertintojas, veikiau manau, 
kad, būdama daili ir žavi, ir dar gebėdama pašnekesyje derinti 
šmaikštumą ir deramą laikyseną, ji sulauks jo pagyrimų, o tai 
savo ruožtu ir jam pačiam bus malonu.“ Iš tikrųjų, kerimai 
dailios sesers meilumas, jos nuoširdus džiaugsmas, kad ga- 
vo su broliu pasimatyti, pagarba, su kuria sesuo jo klausosi, 
o, kita vertus, šeimyniškas svainio geraširdiškumas ir didis 

triumfas, kurį Juozapas II pasiekia Paryžiuje savąja kuklybės 
komedija, užčiaupia burną baimę kėlusiam pedantui; gavęs 
tokią gausybę medaus, griežtasis bambeklis lokys leidžiasi 
apraminamas. Pirmasis jo įspūdis yra veikiau prielankus: 
„Ji yra miela ir padori moteris, dar truputėlį per jauna ir per 
mažai linkusi susimąstyti, tačiau turinti gerą padorumo ir 
dorybingumo pamatą, kurį dar papildo mane dažnai stebinęs 
tam tikras gebėjimas teisingai viską suvokti. Pirmoji reakcija 
visados teisinga, ir jeigu tik ji tai reakcijai pasiduotų ir trupu- 
čiuką daugiau pamąstytų, o ne nuolaidžiautų ją supančiam 
legionui palaižūnų, ji būtų tiesiog tobula. Jos pramogų po- 
traukis labai smarkus, o kadangi ši silpnybė visiems žinoma, 
jos ir laikomasi įsikibus, o ji vis labiausiai klauso tų, kurie jai 
čia moka pasitarnauti.“ 

"Tačiau, nors Juozapas II tariamai atsainiai linksminasi 
per visas šventes, kurių jam prirengia sesuo, ši įstabi dvi- 
planė galva sykiu atidžiai ir tiksliai viską stebi. Pirmiausiai 
jam tenka konstatuoti, kad Marija Antuanetė „nejaučia nė 
truputėlio meilės savo sutuoktiniui“, kad elgiasi su juo ap- 
laidžiai, abejingai ir nederamai iš aukšto. Be to, Juozapas II 
be vargo geba perprasti nelemtąją „vėjo pamušalo“ draugiją, 
pirmiausiai — Polinjakus. Tik vienu požiūriu jis, regisi, apsi- 
raminęs. Juozapas II su palengvėjimu atsidūsta - ko gera, jis 
tikėjosi blogesnių dalykų, - kad, nepaisant viso koketavimo 
su jaunais kavalieriais, jo sesers dorovė kol kas atsilaikiusi, 
kad šitos pairusios moralės apsuptyje — čia Juozapas II rū- 
pestingai įterpia išlygą „bent ligi šiol“ — jos elgesys doroviniu 
požiūriu yra geresnis už sklindantį apie ją gandą. Tiesa, tai, 
ką jis šiuo požiūriu išgirdo ir pamatė, regis, neįkvėpė jam 
labai tvirto pasitikėjimo ateitimi; keli griežti persergėjimai 
regisi būsią ne pro šalį. Kelis kartus jis imasi barti jaunąją 
seserį, nutinka smarkūs susikirtimai, pavyzdžiui, tais kartais, 

kai Juozapas II prie liudininkų jai šiurkščiai prikiša, kad ji 
esanti „niekam netinkama savo vyrui“, ar jos bičiulės ku- 
nigaikštienės de Gemenė lošimų kambarį pavadina un vrai 
tripot, tikra sukčių landyne. Tokie vieši priekaištai piktina 
Mariją Antuanetę; kartais brolio ir sesers pokalbiai darosi 
itin aršūs. Vaikiškas jaunosios moters užsispyrimas ginasi 
nuo kėsinimųsi elgtis su ja globėjiškai; tačiau sykiu Mari- 
ja Antuanetė širdies gelmėse jaučia, kokie teisingi visi tie 
brolio priekaištai, koks, turint galvoje jos pačios charakterio 
silpnumą, būtinas jai būtų toks sargas prie šono. 

Atrodo, kad galutinio baigiamojo brolio ir sesers pašneke- 
sio nebūta. Tiesa, vėliau Juozapas II viename laiške primena 
Marijai Antuanetei tam tikrą pokalbį ant akmenų suolelio, 
tačiau esmingiausių ir svarbiausių dalykų jis, matyt, nenori 
dėstyti jai per atsitiktinius pašnekesius. Per du mėnesius Juo- 
zapas pamatė visą Prancūziją, apie šį kraštą jis žino daugiau 
nei jo tikrasis karalius; geriau už pačią seserį jis nusimano ir 
apie jos tykančius pavojus. Tačiau Juozapas II įžvelgė ir tai, 
kad šiai vėjavaikei personai vėjai išvaiko ir visus pasakytus 
žodžius, kad ji jau kitą valandą viską esti pamiršusi - ypač 
tai, ką geidžia pamiršti. Todėl brolis patyliukais surašo in- 
strukciją, kurioje daiktan sudėta visa, ką jis pastebėjo ir kas 
jam kėlė abejonių; šį trijų dešimčių puslapių dokumentą Juo- 
zapas II tyčia perduoda seseriai pačią paskutinę akimirką ir 
paprašo perskaityti jį tik tada, kai jis pats jau bus išvažiavęs. 
Scribta manent, surašyta nuomonė turės jai pagelbėti, kai jo 
paties nebebus šalia. 

Toji instruction, kalbant apie Marijos Antuanetės cha- 
rakterį, yra, ko gera, pats iškalbingiausias iš mūsų turimų 
dokumentų, nes Juozapas II rašo jį kupinas geros valios ir 
nė trupučio nepataikaudamas. Gal pernelyg iškilmingos 
formos, mūsų skoniui gal ir pernelyg patetiškai moralizuo- 

jamas, jis sykiu atspindi didį diplomatinį sumanumą, nes 
Austrijos imperatorius čia taktiškai vengia tiesiogiai nuro- 
dinėti Prancūzijos karalienei elgsenos taisykles. Juozapas II 
tik rikiuoja klausimą prie klausimo, tai lyg koks katekizmas, 
turintis paskatinti mąstyti nelinkusią seserį pamąstyti, pažinti 
save ir pačiai į tuos klausimus atsakyti; tačiau šie klausimai 
nejučiomis tampa kaltinimu, o jų pažiūrėti palaidas rikiavi- 
mas — išsamiu Marijos Antuanetės klaidų sąrašu. Juozapas II 
pirmiausiai primena seseriai, kiek laiko jau tuščiai iššvaistyta. 
„Tavo amžius darosi vis brandesnis, taigi nebegali teisintis, 
kad esi vaikas. Kas nutiks, kas iš Tavęs išeis, jeigu dar ilgiau 
delsi?“ Ir jis pats atsako su bauginamu įžvalgumu: „Nelai- 
minga moteris ir dar nelaimingesnė karalienė.“ Juozapas II 
klausimų pavidalu skyrium vardija visus Marijos Antuanetės 
aplaidumus; ryški šalta žaibo šviesa pirmiausiai krinta ant 
jos elgesio su karalium. „Ar tikrai ieškai kiekvienos progos? 
Ar atsiliepi į jo Tau rodomus jausmus? Ar, jam su Tavimi 
kalbantis, nesi šalta ir išsiblaškiusi? Ar kartais neatrodai nuo- 
bodžiaujanti ar besidyginti? Kaip tada nori, kad, Tau šitaip 
elgiantis, iš prigimties šaltokas vyras artintųsi prie Tavęs ir 
tikrai Tave mylėtų?“ Be jokio gailesčio brolis — vis neva tik- 
tai klausdamas, o iš tikrųjų rūsčiai kaltindamas - prikaišioja 
seseriai, kad ji, užuot pripažinusi sutuoktinio pirmenybę, 
naudojasi jo nerangumu ir silpnumu, vietoj jo pasisavinda- 
ma visas sėkmes ir visą dėmesį traukdama į pačią save. „Ar 
gebi iš tikrųjų pasidaryti jam reikalinga? — griežtai klausia 
Juozapas II. - Ar įtikini jį, kad niekas nuoširdžiau už Tave 
jo nemyli ir labiau nepuoselėja širdyje jo šlovės ir laimės? 
Ar kada nors nuslopini savo troškimą sužibėti jo sąskaita? 
Ar rūpiniesi dalykais, kuriuos jis apleidžia, kad nesusidarytų 
įspūdis, jog kaupi nuopelnus jo sąskaita? Ar ką nors dėl jo 
aukoji? Ir ar tyli kaip kapas apie jo klaidas ir silpnybes? Ar 


Marija Antuanetė 165 


teisini jas, ar tučtuojau įsakai nutilti tiems, kurie išdrįsta 
apie tai užsiminti?“ 

Paskui imperatorius Juozapas lakštas po lakšto išdėsto 
visą pašėlusio pramogų vaikymosi sąrašą: „Ar bent kartą 
susimąstei apie tai, kokį blogą poveikį viešajai nuomonei 
gali ir turi daryti Tavo visuomeniniai ryšiai, Tavo bičiulystės, 
jeigu tik jos aprėpia ne vien visais atžvilgiais nepriekaištingus 
asmenis? Juk šitaip gali kilti įtarimas, kad tu tokiam neti- 
kusiam elgesiui arba pritari, arba ir pati esi jį perėmusi. Ar 
bent kartą apsvarstei kraupius padarinius, kurių dėl prastos 
draugijos ir jos atnešamo tono gali sukelti azartinis lošimas? 
Prisimink tuos dalykus, kurie dėjosi Tavo akyse, prisimink, 
kad karalius pats nelošia ir kad atrodo kaip papiktinimas, 
kai Tu, sakytumei, vienintelė iš visos šeimos palaikai šį 
blogą paprotį. Lygiai taip pat bent akimirką pagalvok apie 
visus nemalonumus, susijusius su operos baliais, apie visus 
nelemtus nuotykius, kuriuos juk man ir pati šiuo požiūriu 
minėjai. Negaliu nutylėti, kad iš visų pramogų šioji, be jo- 
kios abejonės, yra nederamiausia — ir ypač dėl to, kaip Tu į 
tuos balius trauki, nes ta aplinkybė, kad Tavo svainis Tave 
lydi, nieko nereiškia. Kokia gi prasmė būti ten nepažįsta- 
mai, prašalaitei, mėginti vaidinti kaukę, argi Tu nematai, 
kad visi Tave vis tiek pažįsta ir kalba Tau kartais dalykus, 
kurių Tau nedera girdėti, bet kurie Tau tyčia sakomi, norint 
"Tave palinksminti ir įtikinti, kad jie buvo pasakyti visiškai 
nekaltai. Jau pati vieta labai prastai pagarsėjusi. Ko Tau ten 
ieškoti? Kaukė neleidžia pradėti padoraus pokalbio, šokti 
ten irgi negali, tai kam tada tie nuotykiai, tie nederami pa- 
silinksminimai, kam tada dėtis į draugę su visa šita palaidų 
vaikėzų ir mergšių gauja, kam klausytis dviprasmiškų kalbų 
ir pačiai galbūt panašiai kalbėti? Ne, taip nedera. Prisipažįs- 
tu, kad čia yra dalykas, dėl kurio, kaip pamačiau, visi Tave 

mylintys ir padoriai mąstantys žmonės labiausiai piktinasi: 
karalius ištisas naktis Versalyje paliekamas vienas, o Tu vi- 
sos tos šutvės draugijoje esi Paryžiuje!“ Juozapas primygtinai 
kartoja Marijai Antuanetei senuosius motinos pamokymus, 
girdi, ji pagaliau turinti bent šiek tiek atsidėti skaitymui, dvi 
valandos per dieną nesą daug, o padarysiančios ją protinges- 
nę ir išmintingesnę kitoms dvidešimt dviem. Ir ūmai šiame 
ilgame pamoksle sušmėžuoja aiškiaregiškas žodis, kurio ne- 
įmanoma skaityti nešiurpstant. Jeigu Marija Antuanetė, sako 
Juozapas II, šiuo požiūriu jo nepaklausysianti, jis numanąs, 
kad nutiksią nelemtų dalykų, ir pažodžiui šitaip parašo: „Jau 
dabar drebu dėl Tavęs, nes toliau taip viskas tęstis nebegali; 
la rėvolution sere cruelle si vous ne la prėparez*.“ „Revoliucija 
bus žiauri“ — tas kraupus žodis čia pirmąkart parašytas. Nors 
čia turima galvoje kitokia jo prasmė, jis vis dėlto pasakytas 
pranašiškai. Tačiau tik po viso dešimtmečio Marija Antua- 
netė supras šio žodžio prasmę. 


* Revoliucija smogs skaudžiai, jei jūs nebūsite tam pasiruošę (pranc.). 


Motinystė 


Istoriškai žvelgiant, šis imperatoriaus Juozapo II apsilanky- 
mas regisi buvęs nereikšmingas epizodas Marijos Antuanetės 
gyvenime, tačiau iš tikrųjų jis atneša lemiamą permainą. Mat 
jau po kelių savaičių pasirodo imperatoriaus pašnekesio su 
Liudviku XVI kebliąja alkovo tema vaisiai. Jėgų įgavęs ka- 
ralius su nauju ryžtu imasi savųjų sutuoktinio priedermių. 
Dar 1777 m. rugpjūčio 19 d. Marija Antuanetė praneša 
Vienai tiktai un petit mieux*: „jos (mergautinė) būklė esan- 
ti nepakitusi“, didysis šturmas nenusisekęs, „tačiau aš vis 
dėlto neabejoju, nes nedidelis pagerėjimas yra pastebimas, 
ir būtent, kad karalius darosi švelnesnis nei ligi tol, o tai jo 
atveju daug reiškia“. Rugpjūčio 30 d. pagaliau suskamba 
pergalės fantaros; pirmą kartą po nesuskaitomos daugybės 
pralaimėjimų šiame septynmečiame Eroso kare nonchalant 
mari** pagaliau paėmė visai neginamą tvirtovę. „Patyriau 
didžiausią savo gyvenimo laimę, — skuba pranešti Marija 
Antuanetė motinai. — Jau aštuonios dienos, kai mano san- 
tuoka visiškai įvykusi; mėginimas buvo pakartotas ir vakar 
jis išėjo dar nuodugnesnis nei pirmąjį sykį. Iš pradžių ketinau 
tučtuojau siųsti kurjerį pas brangiąją mamą, bet paskui pabi- 


* Smulkmeną (pranc.). 
** Abejingas sutuoktinis (pranc.). 

jojau, kad dėl to kils pernelyg didelis sujudimas ir apkalbos, 
be to, norėjau pirma būti visiškai tikra. Dar nemanau, kad 
esu nėščia, tačiau dabar bent turiu viltį bet kurią akimirką 
pastoti.“ Beje, ilgai šis pergalingas posūkis nelieka paslapti- 
mi: ispanų pasiuntinys, geriau informuotas už visus, įstengia 
pranešti savo vyriausybei net dieną, kurią lemtingasis posūkis 
įvyko (rugpjūčio 25 d.), ir priduria: „Kadangi toks įvykis yra 
įdomus ir turi viešą reikšmę, atskirai apie tai kalbėjausi su 
ministrais Morepa ir Verženu, ir juodu abu man patvirtino 
tas pačias aplinkybes. Beje, aišku ir tai, kad karalienė apie 
šį reikalą pasakojo vienai savo tetų ir labai valiūkiškai sakė: 
„Man labai patinka šios rūšies pramogos ir aš apgailestauju, 
kad taip ilgai nebuvau jų patyrusi.“ Jo Didenybė dabar kur 
kas linksmesnis nei anksčiau, o karalienės paakiai dabar 
dažniau pajuodę, nei ligi šiol pasitaikydavo.“ Beje, pirmasis 
jaunos moters džiūgavimas dėl savo šaunaus sutuoktinio 
pasirodo buvęs pernelyg ankstyvas, nes į šią „naują pra- 
mogą“ Liudvikas XVI leidžiasi anaiptol ne taip uoliai kaip 
į medžioklę, ir jau po dešimties dienų Marija Antuanetė 
priversta vėl skųstis motinai: „Karalius nemėgsta miegoti 
dviese. Stengiuosi jį paskatinti bent visiškai neatsisakyti 
tokios bendrystės. Kartais jis praleidžia naktį su manimi, 
ir man regisi, kad nevalia jo kamuoti, verčiant tai dažniau 
daryti.“ Motinai tatai nėra džiugu girdėti, nes ji šį reikalą 
laiko „esminiu“, tačiau ji pritaria taktiškajai dukteriai, kad 
nereikia spausti sutuoktinio; tiktai, girdi, dabar ir ji pati tu- 
rinti labiau derintis prie vyro poilsio valandų. Taigi Vienoje 
be galo nekantriai laukiamos žinios apie prasidėjusį nėštumą 
šioje neaistringoje santuokoje vis dar tenka palaukti, tiktai 
balandžio mėnesį nekantraujanti moteris tariasi pajutusi, kad 
jos karščiausias troškimas yra išsipildęs. Sulig pirmaisiais žen- 
klais Marija Antuanetė susirengia siųsti greitąjį kurjerį pas 

motiną, tačiau rūmų gydytojas, nors privačiame pokalbyje ir 
pasirengęs lažintis iš tūkstančio luidorų, kad karalienė mano 
teisingai, iš pradžių pataria palūkėti. Tiktai gegužės 5 d. at- 
sargusis Mersi praneša, kad dalykas yra tikras, o rugpjūčio 4 
d. apie nėštumą oficialiai paskelbiama rūmuose, - mat liepos 
31 d. pusę vienuolikos vakaro karalienė pajuto pirmuosius 
kūdikio judesius. „Nuo to laiko, — rašo ji Marijai Teresei, — 
kūdikis nuolat juda ir mane tas didžiai džiugina.“ Gerai nusi- 
teikusiai, jai ypatingas malonumas stačiokiškai pranešti apie 
tėvystę vėlokai savo priedermę įvykdžiusiam sutuoktiniui. 
Žengusi prieš jį ir nutaisiusi niūrų veidą, Marija Antuanetė 
apsimeta įsižeidusi: „Valdove, esu priversta skųstis vienu Jūsų 
valdiniu, kuris taip suįžūlėjo, kad ėmė spardyti kojomis man 
į pilvą.“ Dorasis karalius neišsyk susivokia, paskui išdidžiai 
ir nerangiai nusikvatoja ir, visiškai apstulbęs dėl savo paties 
netikėto šaunumo, stveria žmoną į glėbį. 

"Tučtuojau prasideda įvairialypės viešos ceremonijos. Baž- 
nyčiose giedamas Te Deum, parlamentas siunčia sveikinimus, 
Paryžiaus arkivyskupas paliepia melstis, kad nėštumas klos- 
tytųsi sėkmingai; neapsakomai kruopščiai parkeliaujančiam 
karaliaus kūdikiui ieškoma žindyvė, vargšams pasiruošiama 
išdalyti šimtą tūkstančių livrų. Visas pasaulis smalsiai laukia 
didžiojo įvykio, ne paskutinis čia yra ir pribuvėjas, nes, gimus 
sosto įpėdiniui, jam šypsosi keturiasdešimties tūkstančių 
livrų pensija, o tuo atveju, jei bus princesė, - tik dešimties 
tūkstančių. Tačiau tiesiog sujudę ilgai neregėto spektaklio 
laukia rūmai, nes, laikantis šimtmečių pašventinto papro- 
čio, Prancūzijos karalienės gimdymo valanda anaiptol nėra 
vien privatus šeimos reikalas; senų sena taisyklė reikalauja, 
kad ši sunki jos valanda vyktų visų princų ir princesių aki- 
vaizdoje, visų rūmų priežiūroje. Visi karaliaus šeimos nariai 
ir visas pulkas dignitorių turi teisę per gimdymo aktą būti 

gimdyvės kambaryje, ir nė vienam nė galvon nešauna mintis 
atsisakyti šios barbariškos ir sveikatai kenksmingos privile- 
gijos. Iš visų provincijų, iš tolimiausių pilių važiuoti traukia 
smalsuoliai, apgyvendinama net pati ankščiausia mažutėlio 
Versalio miestuko mansarda, ir milžiniškas žmonių antplū- 
dis trigubai padidina maisto prekių kainas. Tačiau karalienė 
priverčia neprašytus svečius ilgokai palaukti spektaklio. Pa- 
galiau gruodžio 18 d. naktį per visus rūmus nuaidi varpas, 
sąrėmiai prasidėjo. Pirmoji į gimdyvės kambarį įpuola madam 
de Lambal, įkandin jos - visos garbės palydos damos. Trečią 
valandą pažadinami karalius, princai ir princesės, pažai ir 
gvardiečiai sėda ant žirgų ir šuoliais lekia į Paryžių ir Sen Klu 
laiku kviesti liudininkais visus, kas tik turi karališko kraujo 
ar yra princo rango; tetrūksta, kad būtų pradėta varpais ar 
patrankų šūviais skelbti pavojų. 

Praslinkus kelioms minutėms nuo tos akimirkos, kai rū- 
mų gydytojas garsiu balsu pranešė, kad atėjusi sunkioji ka- 
ralienės valanda, visa kilmingoji gauja bildėdama įsiveržia 
vidun, spauste susipaudę ankštame kambaryje, žiūrovai pagal 
rangus sėdasi į aplink patalą surikiuotus fotelius. Tie, kurie 
priekinėse eilėse neberado vietų, net lipa ant krėslų ir suolų, 
kad tik, dėl Dievo meilės, nepražiopsotų jokio krustelėjimo, 
jokio nusikamavusios moters vaitojimo. Uždaroje patalpoje 
oras darosi vis troškesnis ir tvankesnis nuo maždaug penkių 
dešimčių žmonių alsavimo, nuo aitrių acto ir esencijų kvapų. 
"Tačiau niekas nepraveria lango, niekas nesitraukia iš savo 
vietos, ir ištisas septynias valandas trunka viešoji kankinimų 
scena, kol galiausiai pusę dvyliktos, kone vidurdienį, Marija 
Antuanetė padovanoja gyvastį kūdikiui - hėlas! - dukrelei. 
Karališkoji atžala pagarbiai nešama į gretimą kabinetą, kur 
bus numaudyta ir tučtuojau perduota guvernantei; išdidžiai 
susijaudinęs, pasigrožėti vėlyvu savo strėnų kūriniu įkan- 

din žengia karalius, jam iš paskos, kaip visada smalsaudami, 
spraudžiasi visi rūmai; bet ūmai pasigirsta šaižus pribuvėjo 
įsakymas: „Oro ir karšto vandens! Reikia nuleisti kraują.“ 
Karalienei ūmai kraujas mušė į galvą; apalpusi, pusiau už- 
dususi nuo troškaus oro, o galbūt ir nuo pastangų slėpti 
skausmus penkių dešimčių žiūrovų akivaizdoje, ji sustingusi 
ir gargaliuodama guli ant priegalvių. Visus suima šiurpas, 
karalius savo rankomis atplėšia langus, visi persigandę pul- 
dinėja kas kur. Tačiau karšto vandens vis nėra ir nėra. Viso- 
mis viduramžių ceremonijomis per šį gimdymą pasirūpino 
pataikūnai rūmininkai, tik ne pačia natūraliausia priemo- 
ne - karštu vandeniu. Taigi chirurgas rizikuoja leisti kraują 
be ilgesnių pasirengimų. Iš prarėžtos kojos gyslos ištrykšta 
kraujo čiurkšlė, ir ką gi: karalienė atmerkia akis, ji išgelbėta. 
Tik dabar jau nebetramdomas prasiveržia visuotinis džiū- 
gavimas, visi glėbesčiuojasi, verkia iš džiaugsmo, o varpai 
gausdami skelbia kraštui linksmąją naujieną. 


Moters kančios baigėsi, motinos džiaugsmai prasideda. 
Nors, tiesa, džiaugsmas nėra visiškas, patranka sugriaudė- 
jo tik dvidešimt vieną kartą princesės garbei, o ne šimtą ir 
vieną kartą, sveikindama gimusį sosto įpėdinį, bet Versalis 
ir Paryžius vis tiek džiūgauja. Raitieji kurjeriai siunčiami į 
visas Europos šalis, visame krašte dalijama išmalda, skoli- 
ninkai ir prasižengėliai paleidžiami iš kalėjimų, šimtas jaunų 
susižadėjusių porų karaliaus sąskaita aprengiamos naujais 
drabužiais, sutuokiamos ir apdovanojamos kraičiu. Karalie- 
nei, pakilusiai iš gimdyvės patalo, atkakus į Dievo Motinos 
katedrą, tasai šimtas laimingų porų - policijos ministras ty- 
čia parinko itin dailias — stovi ten išsirikiavusios ir džiaugs- 
mingai sveikina savo geradarę. Paryžiaus liaudžiai rengiami 
fejerverkai, miestas šventiškai apšviečiamas, vynas trykšta 

iš fontanų, dalijama duona ir dešra, nemokamai leidžiama 
į Comėdie-Francaise; angliadegiams paskiriama karaliaus, o 
žuvų pardavėjoms — karalienės ložė; vargšams irgi bent kartą 
valia pašvęsti. Dabar viskas, regis, klostosi laimingai ir gerai, 
dabar Liudvikas XVI, tapęs tėvu, galėtų būti smagus, savimi 
pasitikintis vyras, o Marija Antuanetė, tapusi motina, — lai- 
minga, rimta, sąžininga moteris; didysis kliuvinys pašalintas, 
santuoka išgelbėta ir sutvirtinta. Rūmams ir visam kraštui 
valia džiaugtis, ir jie iš tikrųjų džiaugiasi, rengdami gausias 
šventes ir pramogas. 

Tik viena vienintelė nėra patenkinta - Marija Teresė. Jos 
akimis žvelgiant, šios anūkės gimimas, tiesa, pagerino jos 
mylimiausio kūdikio padėtį, tačiau jos dar galutinai nesu- 
tvirtino. Imperatorės, politikės mintys nesitenkina vien pri- 
vačia šeimos laime, jos pirmiausiai be paliovos susitelkusios 
į dinastijos išsaugojimą. „Mums būtinai reikalingas dofinas, 
sosto įpėdinis.“ Kaip litaniją kartoja ji priesaką dukteriai, tik 
jau dabar negyventi lit d part, nepasiduoti lengvapėdystei. 
Vėl slenkant mėnesiui po mėnesio ir dukteriai nepastojant, ji 
tiesiog piktinasi, kaip netikusiai Marija Antuanetė naudojasi 
santuokinėmis naktimis. „Karalius anksti eina gulti, anksti 
keliasi, karalienė elgiasi priešingai, — kaipgi čia tikėsiesi ko 
nors gera! Tik šitaip prabėgomis matantis, tikros sėkmės nėra 
ko viltis.“ Jos tonas darosi vis atkaklesnis, primygtinesnis. 
„Iki šiol laikiausi diskretiškai, bet dabar pasidarysiu įkyri; 
nusikaltimas būtų nepradėti daugiau šio kraujo vaikų.“ Tai 
vienintelis dalykas, kurį Marija Teresė dar trokšta patirti: „Aš 
nekantrauju — mano amžiuje negalima labai ilgai laukti.“ 

"Tačiau šio paskutinio džiaugsmo išvysti būsimą savojo 
Habsburgų kraujo Prancūzijos karalių jai neskirta patirti. 
Antrasis Marijos Antuanetės nėštumas lieka bevaisis; nuo 
smarkaus judesio, uždarant karietos langą, įvyksta persi- 

leidimas, ir pirmiau, nei gimsta ar bent yra laukiamas taip 
ilgai trokštas, taip nekantriai geistas vaikaitis, Mariją Teresę 
1780 m. lapkričio 29 d. priveikia plaučių uždegimas. Žiloji, 
gyvenimo seniai apvilta moteris šiame pasaulyje dar turėjo 
du troškimus. Pirmajam — išvysti Prancūzijos soste dukters 
pagimdytą savo vaikaitį — išsipildyti lemta nebuvo. Tačiau 
antrąjį maldingos moters prašymą — nebebūti priverstai 
patirti, kaip jos pačios mylimas kūdikis per paikystę ir ne- 
nuovokumą atsiduria bėdoje — Dievas išklausė. 


Tiktai praslinkus metams po Marijos Teresės atsisveikini- 
mo su šiuo pasauliu Marija Antuanetė padovanoja gyvastį 
išsiilgtajam sūnui: prisimenant jaudulingus įvykius per pir- 
mąjį gimdymą, šįkart didysis spektaklis gimdyvės kambary- 
je buvo atšauktas; vidun buvo įleisti tik artimiausi šeimos 
nariai. Šįkart gimdymas vyksta lengvai. Tačiau, išnešus 
naujagimį iš kambario, karalienė nebeturi jėgų paklausti, ar 
gimė berniukas, ar vėl tik mergaitė. Bet čia prie jos patalo 
prieina karalius, ašaros teka šiaip jau sunkiai sujaudinamo 
vyro skruostais ir jis skambiu balsu paskelbia: „Sosto įpėdi- 
nis pageidauja įžengti vidun.“ Dabar pratrūksta visuotinis 
džiūgavimas, abejos durys iškilmingai atveriamos, aidint 
susirinkusių rūmininkų pritarimo šūksniams numaudytas 
ir suvystytas kūdikis - Normandijos kunigaikštis - sugrąži- 
nimas laimingajai motinai. Dabar pagaliau galima iki galo 
pasimėgauti didžiąja sosto įpėdinio gimimo ceremonija. 
Ir vėl krikštą atlieka lemties skirtasis Marijos Antuanetės 
priešininkas, kardinolas Rohanas, likiminę valandą būti- 
nai turintis kirsti jos kelią; parūpinama puiki žindyvė, kuri, 
smagiam atsitiktinumui lėmus, vadinasi madam Poitrine*, 


* Krūtinė (pranc.). 

sugriaudžia patrankos, netrukus apie įvykį sužino Paryžius. Ir 
vėl, kur kas didingesnis, nei gimus princesei, prasideda švenčių 
sūkurys. Visi cechai siunčia muzikantų lydimas delegacijas į 
Versalį, spalvingos gildijų eisenos trunka devynias dienas, nes 
kiekvienas luomas geidžia savaip ir išskirtinai pasveikinti ką 
tik gimusį būsimą karalių. Kaminkrėčiai triumfuodami atvel- 
ka visą kaminą, kurio viršuje, dainuodami linksmas dainas, 
sėdi mažiukai kaminkrėtukai; mėsininkai atsigena riebų jautį, 
palankinų nešėjai atsigabena paauksuotą palankiną, kuriame 
sėdi žindyvės ir mažojo dofino lėlės, batsiuviai atneša mažučius 
vaikiškus batelius, siuvėjai - miniatiūrinę jo būsimo pulko uni- 
formą, kalviai — priekalą, mušamą į muzikos taktą. O spynų 
meistrai, žinodami, kad karalius, kaip to paties amato mėgėjas, 
yra jų kolega, padovanoja menišką slaptą spyną, ir, Liudvikui 
XVI su žinovo smalsumu ją atidarius, laukan iššoka mažutis, 
įstabiai iš plieno nukaltas dofinas. Halės damos savo ruožtu — 
tos pačios, kurios po kelerių metų vulgariausiomis grimasomis 
tyčiosis iš karalienės, — prakilniai apsivilkusios juodo šilko 
drabužiais, deklamuoja La Harpo sveikinimus. Bažnyčiose 
laikomos pamaldos, Paryžiaus rotušėje pirkliai surengia didžiulį 
banketą; karas su Anglija, skurdas — visi nemalonumai pa- 
miršti. Akimirką nebėra nesantaikos, nebėra nepatenkintųjų, 
net būsimieji revoliucionieriai ir respublikonai gieda triukš- 
mingiausio rojalizmo giesmes. Būsimasis jakobinų prezidentas, 
Kolo d'Herbua, anuomet dar kuklus Liono aktorius, specialiai 
sukuria pjesę „aukštosios valdovės, kurios dorybės užkariavo 
visų širdis“, garbei, jis, vėliau pasirašęs mirties nuosprendį Luji 
Kapetui, pagarbiai meldžia dangų: 


Pour le bonheur des Francais, 
Notre bon Louis seize 
S'est alliė pour jamais 

Au sang de Thėrėse. 

De cette heureuse union 

II sort un beau rejeton. 

Pour rėpandre en notre ceeuT 
Fėlicitė parfaite, 

Conserve, o ciel brotecteur, 
Les jours d Antoinette. * 


"Tauta dar jaučia sąsają su savo valdovais, šis kūdikis dar 
gimęs visam kraštui, ir jo atėjimas į pasaulį yra visuotinė 
šventė. Ties gatvių kampais pasirodo smuikininkai ir trimi- 
tininkai, grojama, griežiama, dūduojama, mušami būgnai, 
dainuojama ir šokama visuose miestuose ir kaimuose. Visi 
myli, visi giria karalių ir karalienę, pagaliau taip narsiai at- 
likusius savo priedermę. 


Dabar pragaištingasis užkeikimas pagaliau įveiktas. Dar du- 
kart Marija Antuanetė tampa motina, 1785 m. ji pagimdo 
antrą sūnų, būsimąjį Liudviką XVII, tvirtą, sveiką kūdikį, 
„tikrą kaimietuką“, 1786 m. - savo ketvirtą ir paskutinį vai- 
ką, dukrelę Sofiją Beatričę, tačiau ši sulaukė vos vienuolikos 
mėnesių. Su motinyste prasideda pirmoji Marijos Antuane- 
tės permaina — dar ne lemiamoji, bet jau lemiamosios pra- 
džia. Nėštumai savaime verčia ją susilaikyti nuo beprasmiškų 


* Vardan Prancūzijos gerovės 
Šešioliktasis Liudvikas 
Gyvenimą sujungė amžiams 
Su gimine didžios Teresės. 
Iš tos palaimintos poros 
Sulaukėm sosto atžalos, 
Kad ji paskleistų mumyse 
Palaimą nenusakomą. 
Dangau, meldžiu, leisk mums tikėtis, 
Kad vėl ateis diena Antuanetės (pranc.). 

pramogų, švelnus žaidimas su vaikais greitai pasidarys jai 
patrauklesnis už lengvabūdišką lošimą prie žaliojo stalo, jos 
stiprus, ligi šiolei niekingam troškimui patikti švaistytas švel- 
numo poreikis pagaliau aptikęs normalią galimybę išsilieti. 
Susivokimo kelias pagaliau atsivėręs. Dabar tik dar keleri 
tykūs, keleri laimingi metai, ir ji pati, toji graži švelnių akių 
moteris, pasidarys tyki, pasitrauks iš niekybių šurmulio ir 
patenkinta žiūrės, kaip pamaži, įsiterpdami į gyvenimą, au- 
ga jos vaikai. Tačiau kelerių metų lemtis jai nebedavė; kaip 
tik tuo metu, kai neramumai Marijos Antuanetės širdyje 
baigiasi, jie prasideda pasaulyje. 


Karalienė darosi nemėgstama 


Dofino gimimo valanda reiškė Marijos Antuanetės galybės 
viršūnę. Padovanodama karalystei sosto įpėdinį, ji tarytumei 
antrąsyk tapo karaliene. Dar kartą lyg bangų mūša šniokš- 
čiantis minios džiūgavimas jai parodė, kokiu neišsemiamu 
meilės ir pasitikėjimo kapitalu, nepaisant visų nusivylimų, 
prancūzų tautoje disponuoja šimtmečius tverianti karalių 
dinastija, kiek nedaug pastangų tereikia valdovui, kad ši 
nacija prie jo prisirištų. Dabar Marijai Antuanetei tereikia 
žengti lemiamą žingsnį, iš Trianono grįžti į Versalį, į Paryžių, 
iš Rokoko pasaulio - į tikrąjį, iš savo plevėsiškos draugijos — 
pas diduomenę, pas liaudį, ir viskas būtų laimėta. Tačiau 
Marija Antuanetė iš savo sunkiosios valandos dar kartą be 
rūpesčio grįžta į lengvąsias pramogų valandas; po liaudies 
džiūgavimo vėl prasideda švaistūniškai pragaištingos šven- 
tės Trianone. Tačiau dabar jau didžioji kantrybė baigiasi, 
pasiekiama laimės takoskyra. Nuo dabar vandenys plūsta 
žemyn, į pačią gilumą. 

Iš pradžių nenutinka jokių regimų, į akis krintančių da- 
lykų. Tiktai Versalyje darosi vis tyliau ir tyliau, vis mažiau 
ponų ir damų pasirodo per didžiuosius priėmimus, o ir to 
negausaus pulko sveikinimai esti, sakytumei, dalykiškai vė- 
sūs. Kol kas rūmų svečiai dar paiso etiketo — tačiau vien dėl 
formos, o ne dėl karalienės. Jie dar tebepriklaupinėja, man- 

dagiai tebebučiuoja karališkąją ranką, bet jau nebesivaržo 
dėl malonės pasišnekučiuoti, jų žvilgsniai lieka niūrūs lyg 
svetimų. Marijai Antuanetei įžengus į teatrą, dabar, jau 
kitaip nei anksčiau, parteris ir ložės nepakyla audringai 
sveikinti, gatvėse nutyla seniai įprasti šūksniai Vive la Reine! 
Tiesa, kol kas nejusti atviro priešiškumo, tik nebėra šilu- 
mos, anksčiau maloniai gaivinusios privalomąją pagarbą; 
dar paklūstama valdovei, bet jau nebegarbinama moteris. 
Pagarbiai tarnaujama karaliaus sutuoktinei, tačiau nebe- 
sistengiama pelnyti jos prielankumo. Jos pageidavimams 
atvirai nesipriešinama, bet tylima; tai rūsti, pikta, santūri 
sąmokslo tyla. 


Šio slapto sąmokslo vyriausioji būstinė pasiskirsčiusi per ke- 
turias ar penkias karališkosios šeimos pilis - Liuksemburgą, 
Palė Rojalį, Belvju pilį ir patį Versalį; jos visos susivienijusios 
prieš Trianoną, karalienės rezidenciją. 

Piktos valios chorui vadovauja trys senosios tetos. Jos 
vis dar nepamiršo, kad jaunoji mergina ištrūko iš jų pikty- 
bės mokyklos ir, tapusi karaliene, iškilo joms viršum galvų; 
apimtos kartėlio dėl to, kad nebevaidina jokio vaidmens, 
jos pasitraukė į Belvju pilį. Pirmaisiais Marijos Antuanetės 
triumfo metais jos kiūto ten, gerokai visų apleistos ir nuo- 
bodžiaudamos savo kambariuose; niekas jomis nesirūpina, 
nes visi dūgzdami sukasi aplink jaunąją žavią valdovę, savo 
lengvose baltose rankose laikančią visą valdžią. Tačiau juo 
labiau Marija Antuanetė darosi nemėgstama, juo dažniau 
varstomos durys Belvju pilyje. Visos tos damos, kurios ne- 
buvo pakviestos į Trianoną, atleistoji „madam Etiketas“, 
iš kėdžių išverstieji ministrai, bjaurios ir todėl dorybingos 
likusios moterys, atstumtieji kavalieriai, ant sausumos už- 
plaukę šiltų vietų piratai, nekenčiantys „naujojo kurso“ ir 

ilgesingai gedintys senosios prancūzų tradicijos, bažnytinio 
pamaldumo ir „gerųjų“ papročių, — visi jie reguliariai traukia į 
pasimatymus šiame atstumtųjų salone. Tetų kambarys Belvju 
pilyje tampa slapta nuodų vaistine, kurioje visos piktos rū- 
mų paskalos, naujausios „austrės“ paikystės, jos galantiškos 
pramogos lašas po lašo distiliuojami ir pilstomi į buteliukus; 
čia steigiasi didysis visų piktavališkų skundikų arsenalas, ne- 
lemtai pagarsėjusi atelier des calomnies*; čia kuriami, skaitomi 
ir sparnus įgyja trumpi kandūs kupletai, paskui guviai sau 
sklandantys Versalyje; čia telkiasi visos pasalūniškos, klas- 
tingos personos, geidžiančios epochos ratą dar sykį suktelti 
atgalios, visi gyvi nusivylėlių, sosto netekusiųjų, pribaigtųjų 
lavonai, praėjusio pasaulio pamėklės ir mumijos, visa atgy- 
venusi senoji padermė, trokštanti atsikeršyti už tai, kad yra 
sena ir atgyvenusi. Tačiau sutelktosios neapykantos nuodai 
skirti ne „vargšui gerajam karaliui“, kurį jie šventeiviškai už- 
jaučia, bet vienai Marijai Antuanetei, jaunai, spindulingai, 
laimingai karalienei. 


Pavojingesnė už visas tas bedantes vakarykštės ir užvaka- 
rykštės dienos pamėkles, nebegalinčias įkąsti ir tik besi- 
drabstančias putomis, yra naujoji visuomenė, dar niekados 
nepasiekusi valdžios ir nebenorinti ilgiau likti patamsiuose. 
Savo išskirtine ir atsainia laikysena Versalis taip be jokios 
nuovokos atsitvėrė nuo tikrosios Prancūzijos, kad apskritai 
nepastebi naujųjų, kraštą jaudinančių tėkmių. Nubudo in- 
teligentiškoji miestietija, iš Žano Žako Ruso veikalų ji šio 
to pasimokė apie savo teises, kaimyninėje Anglijoje ji regi 
demokratinę valdymo formą; sugrįžėliai iš Amerikos nepri- 
klausomybės karų atneša jai žinią iš svetimo krašto, kur kastų 


* Liežuvautojų ateljė (pranc.). 


180 Stefan Zweig 


ir luomų skirtumus panaikinusi lygybės ir laisvės idėja. O 
Prancūzijoje tie žmonės regi vien rūmų nepajėgumo sukeltą 
sąstingį ir nuosmukį. Mirus Liudvikui XV, liaudis sutartinai 
vylėsi, kad dabar ateis galas gėdingam metresių šeimininka- 
vimui, pasipiktinimą keliančioms nešvarioms protekcijoms; 
o dabar štai ir vėlei valdo moterys, Marija Antuanetė ir už 
jos pasislėpusi Polinjak. Apsišvietusi miestietija su vis smar- 
kėjančiu kartėliu mato, kaip nyksta politinė Prancūzijos 
galia, kaip didėja skolos, kaip menkėja kariuomenė ir laivy- 
nas, kaip prarandamos kolonijos, kaip aplinkui energingai 
vystosi visos kitos valstybės, ir plačiuosiuose sluoksniuose 
stiprėja ryžtas padaryti galą tokiam ištižimui ir netikusiam 
ūkininkavimui. 

Šis susitvenkęs nuoširdžiai patriotiškai ir tautiškai nu- 
siteikusių žmonių nepasitenkinimas gręžiasi — ir gana pa- 
grįstai — pirmiausiai prieš Mariją Antuanetę. Negebantis ir 
nenorintis nieko iš tikrųjų spręsti karalius - kaip žino visas 
kraštas, — kaip valdovas, apskritai nieko nereiškia, viską le- 
mia vien karalienės įtaka. Marija Antuanetė būtų turėjusi 
dvi galimybes: arba rimtai, veikliai, energingai kaip motina 
imtis valdymo reikalų, arba išvis į juos nesikišti. Į politiką 
kištis ją stengiasi pastūmėti austrų grupuotė, tačiau tos pa- 
stangos bergždžios, nes tam, kad valdytum ar dalyvautum 
valdyme, reikėtų kasdien reguliariai po kelias valandas skai- 
tyti dokumentus, tačiau karalienė skaityti nemėgsta. Reikėtų 
klausyti ministrų pranešimų ir juos apmąstyti, tačiau Marija 
Antuanetė mąstyti nemėgsta. Jau vien grynas klausymasis 
jos padebesiais skrajojančiam būdui yra nemaloni pastanga. 
„Jeigu jai ką nors sakai, ji beveik nesiklauso, — skundžiasi 
Vienai pasiuntinys Mersi, — ir bemaž nėra galimybės aptar- 
ti su ja svarbius ir rimtus reikalus ar sutelkti jos dėmesį į 
reikšmingą dalyką. Pramogų potraukis pernelyg mislingai ją 

užvaldęs.“ Geriausiu atveju, jam ėmus pernelyg smarkiai 
remti Mariją Antuanetę jos motinos ar brolio pavedimu, 
ji retkarčiais atsako: „Pasakykite, ką turiu padaryti, ir aš 
padarysiu“, — ir tada iš tikrųjų nueina pas karalių. Tačiau 
kitą dieną dėl nepastovaus būdo ji jau vėl viską pamiršusi, 
jos kišimasis baigiasi „tam tikrais nekantriais impulsais“, 
ir galiausiai Kaunicas Vienos rūmuose praranda paskutinę 
viltį. „Niekados ir jokiu klausimu ja nesikliaukime. Ten- 
kinkimės tuo, kad iš jos, kaip iš blogo mokėtojo, išgauname 
bent tai, ką įmanu išgauti.“ Tenką guostis mintimi, rašo 
jis pasiuntiniui Mersi, kad ir kituose rūmuose moterys į 
politiką nesikiša. 

Bet kad ji nors iš tikrųjų nekištų rankos prie valstybės 
vairo! Tada bent liktų nekalta ir neatsakinga! Tačiau, stu- 
miama savosios Polinjakų šutvės, ji, vos prireikus paskirti 
naują ministrą ar skirti kokią valstybės tarnybą, be perstogės 
kišasi; ji daro tai, kas politikoje yra visų pavojingiausia: nors 
nė truputėlio apie reikalą nenutuokia, visur diletantiškai 
kaišioja savo trigrašį, atžagaria ranka sprendžia svarbiausius 
klausimus, naudojasi savo nepaprasta valdžia karaliui vien 
savo numylėtinių labui. „Prakalbus apie rimtus dalykus, — 
skundžiasi Mersi, — ji išsyk darosi baikšti ir nesiryžta nieko 
daryti; bet jeigu ją ima spirti jos klastinga ir intrigas pamėgusi 
draugija, ji padarys viską, kad tie pageidavimai būtų igyven- 
dinti.“ „Niekas karalienei neužtraukė tokios neapykantos, — 
rašo valstybės ministras Sen Pristas, — kaip tie mėginimai 
kištis priešokiais, kaip tie nepateisinami protekcionistiniai 
skyrimai.“ Kadangi piliečių akyse ji tvarko valstybės reikalus, 
kadangi visi tie jos įpiršti generolai ir ministrai nepateisina 
vilčių, kadangi šios sauvale pagrįstos autokratinės sistemos 
laivas dūžta ir Prancūzija vis greitėjančios srovės yra nešama 
į ūkinio bankroto krantą, visa kaltė tenka savo atsakomy- 

bės visiškai nesuvokiančiai karalienei (ak, juk ji tik keliems 
žaviems žmonėms padėjo gauti geras vietas!). Visi, kurie 
geidžia Prancūzijoje pažangos, persitvarkymo, teisingumo ir 
kūrybinio ryžto, kalba, murma ir grasinamai burnoja prieš 
švaistūnę ir nerūpestingą, amžinai guvią Trianono pilies 
viešpatę, kuri dvidešimties milijonų žmonių meilę ir gerovę 
paikai ir nesusimąstydama aukoja dviejų dešimčių pasipū- 
tusių damų ir kavalierių šutvės labui. 


Šis didis nepasitenkinimas visų tų žmonių, kurie reikalauja 
naujos sistemos, geresnės tvarkos ir prasmingesnio atsa- 
komybės pasidalijimo, ilgai stokojo vieno telkimosi taško. 
Galiausiai šis taškas atsiranda vienų namų, vieno žmogaus 
pavidalu. Ir šio kartėlio apimto priešgynos gyslomis teka 
karališkas kraujas: reakcija renkasi pas tetas Belvju pilyje, 
o revoliucija — Orleano kunigaikščiui priklausančiuose Palė 
Rojalio rūmuose; kova prieš Mariją Antuanetę pradedama 
išsyk dviem frontais, nors ir visai priešingomis prasmėmis. Iš 
prigimties veikiau malonumais mėgautis linkęs nei garbėt- 
roškos valdomas Orleano kunigaikštis, mergininkas, lošėjas, 
pagyrūnas ir elegantas, anaiptol ne protingiausias ir, tiesą 
sakant, ne piktavalis, visiškai vidutiniškas aristokratas turi 
nekūrybingos prigimties žmonėms itin būdingą silpnybę — 
vien išorinius ženklus branginančią tuštybę. Ir šią jo tuštybę 
Marija Antuanetė asmeniškai užgavo, linksmai pasišaipiusi 
iš karinių pusbrolio laimėjimų ir taip sukliudžiusi jam gauti 
Prancūzijos didžiojo admirolo lazdą. Orleano kunigaikštis, 
didžiai įsižeidęs, pakelia numestą pirštinę; būdamas tokios 
pat senos karalių giminės palikuonis, be galo turtingas ir ne- 
priklausomas vyras, jis nesidrovi parlamente įžūliai priešintis 
karaliui ir atvirai elgtis su karaliene kaip su savo prieše. Jo 
asmenyje nepasitenkinimas pagaliau susirado išsiilgtąjį va- 

dą. Tas, kuris nori šiauštis prieš Habsburgus ir valdančiąją 
Burbonų atšaką, kas neribotą karaliaus autokratiją laiko 
pasenusiu dalyku ir našta, kas reikalauja Prancūzijoje nau- 
jos, protu pagrįstos ir demokratinės santvarkos, nuo šiolei 
ieško Orleano kunigaikščio globos. Palė Rojalyje, iš tikrųjų 
pirmajame, dar kunigaikščio proteguojamame revoliucijos 
klube, telkiasi visi naujovių šalininkai, liberalai, konstitu- 
cininkai, Voltero sekėjai, filantropistai, masonai; tarp jų 
maišosi visi nepasitekinimo gaivalai, prasiskolinę ar atstumti 
aristokratai, išsilavinę, bet vietų negavę miestiečiai, darbo 
neturintys advokatai, demagogai ir žurnalistai — visos tos 
kunkuliuojančios ir gyvybės net pernelyg kupinos jėgos, 
kurios vėliau visos drauge sudarys smogiamąją revoliucijos 
gvardiją. Silpno, tuščiagarbio vedlio vadovaujama sutelkta 
ir pasirengusi galingiausia protų kariuomenė, su kuria Pran- 
cūzija išsikovos laisvę. Ženklas pulti dar neduotas. Tačiau 
visiems žinoma kryptis, žinomas šūkis: prieš karalių! Ir pir- 
miausiai — prieš karalienę! 

Tarp tų dviejų priešininkų grupių, tarp revoliucionierių 
ir reakcionierių, kaip paskiras žmogus stovi galbūt pavo- 
jingiausias ir pragaištingiausias karalienės priešas, tikras 
jos pačios vyro brolis, „Mesjė“, Provanso grafas Pranciškus 
Ksaveras, vėliau tapęs karalium Liudviku XVIII. Tylūnas 
ir pasalūnas, intrigantas ir atsarguolis, jis, nenorėdamas 
pirma laiko susikompromituoti, nesideda nė prie vienos tų 
grupių, lūkuriuodamas lyg švytuoklė juda čia dešinėn, čia 
kairėn, iki likimo rodyklės parodys jam reikiamą valandą. 
Jam visai smagu matyti nuolat didėjančius sunkumus, ta- 
čiau jis vengia viešai juos kritikuoti; nelyg juodas nebylus 
kurmis rausia jis po žemėmis savo koridorius, laukdamas, 


iki jo brolio padėtis pasidarys pakankamai netvirta. Mat tik 
tada, jeigu Liudvikas XVI ir Liudvikas XVII bus pribaigti, 

Provanso grafui Pranciškui Ksaverui galų pagalėje pavyks 
tapti karaliumi, tapti Liudviku XVIII - o tai juk nuo pat vai- 
kystės buvo slapčiausias jo garbėtroškos tikslas. Sykį jis jau 
buvo pasidavęs pagrįstoms viltims, kad taps savo brolio pa- 
vaduotoju, „regentu“ ir teisėtu įpėdiniu; septyneri tragiškieji 
metai, kol Liudviko XVI santuoka dėl nelemtojo kliuvinio 
liko nevaisinga, nekantraujančiai Provanso grafo garbėtroš- 
kai buvo septyneri derlingieji Biblijos metai. Tačiau paskui 
atėjo nuožmusis smūgis įpėdinystėn besitaikančiom jo vil- 
tim; Marijai Antuanetei pagimdžius dukterį, viename laiške 
Švedijos karaliui jam išsprūsta skausmingas prisipažinimas: 
„Neslepiu pats nuo savęs, kad mane ši aplinkybė skaudžiai 
palietė... Išoriškai greit įstengiau susivaldyti ir elgiausi taip 
pat kaip anksčiau, tiesa, per daug nereikšdamas džiaugsmo, 
nes tai būtų buvę palaikyta apsimetinėjimu - taip juk galų 
pagalėje ir iš tikrųjų būtų buvę; širdyje man sunkiau sekėsi 
save pergalėti. Kartais jausmai dar sukildavo, bet viliuosi, 
kad įstengsiu juos tramdyti, — jeigu jau neimanoma jų visai 
nugalėti.“ 

Dofino gimimas galutinai palaužia paskutines Provanso 
grafo svajas apie sosto paveldėjimą; dabar tiesus kelias už- 
kirstas, ir jam tenka eiti tais vingiuotais ir apsimetėliškais 
takučiais, kurie galiausiai — tiesa, tik po trijų dešimčių metų — 
nuvedė jį į išsvajotąjį tikslą. Provanso grafo priešiškumas yra 
ne toks kaip Orleano kunigaikščio, tai ne atvira neapykantos 
liepsna, bet po apsimetinėjimo pelenais rusenanti pavydo 
ugnis; kol Marija Antuanetė ir Liudvikas XVI neabejotinai 
laiko valdžią rankose, slaptasis pretendentas į karūną, viešai 
niekaip neparodydamas savo pretenzijų, laikosi santūriai 
ir tykiai; tiktai drauge su revoliucija prasideda jo įtartinas 
klajojimas čia vienon, čia kiton pusėn, keistieji pasitarimai 
Liuksemburgo rūmuose. Tačiau, vos sėkmingai išgelbėtas ir 

pergabentas per sieną, savo įžūliomis proklamacijomis jis 
guviai padeda kasti kapą broliui, svainei, sūnėnui, puoselė- 
damas - tikrai išsipildžiusią viltį - jų karste atrasti išsvajotąją 
karūną. 

Ar Provanso grafas padarė dar daugiau? Ar jo vaidmuo, 
kaip tvirtina tokia daugybė, buvo dar labiau mefistofeliškas? 
Ar jo pretendentiškoji garbėtroška iš tikrųjų taip įsismar- 
kavo, kad jo paties nurodymu buvo spausdinamos ir plati- 
namos svainės garbę teršiančios brošiūros? Ar iš tikrųjų jis 
nelaimingąjį vaiką, Liudviką XVII, slapčiomis išgelbėtą iš 
Tamplio, dokumentų vagyste vėlei nubloškė į patamsiuose 
skendinčią ir net šiandien dar nevisiškai švieson išnirusią 
lemtį? Daug ženklų duoda erdvės patiems baisiausiems įta- 
rinėjimams. Mat, vos sėdęs į sostą, karalius Liudvikas XVIII 
už didelius pinigus arba šiurkščia prievarta susigrąžino arba 
šiaip sunaikinti paliepė daugelį laiškų, kuriuos kitados ra- 
šė Provanso grafas. O ta aplinkybė, kad jis neišdrįso kaip 
Liudviką XVII palaidoti Tamplyje mirusį vaiką, - kaipgi ją 
kitaip aiškintis, jei ne taip, kad Liudvikas XVIII pats buvo 
įsitikinęs, jog ten ne Liudvikas XVII pasimirė, bet iš tikrųjų 
buvo pakištas svetimas vaikas? Tačiau šis atkaklus pasalū- 
nas gerai mokėjo tylėti ir slapstytis, šiandien tos požeminės 
štolnės, kuriomis jis prisikasė iki Prancūzijos sosto, seniai 
užgriuvusios. Žinoma tiktai tiek: net tarp nuožmiausių prie- 
šininkų Marija Antuanetė neturėjo pavojingesnio priešo už 
šį klastūną ir neperprantamą vyrą. 

Po dešimties pražaistų, praloštų, prašvaistytų valdymo 
metų Marija Antuanetė jau iš visų pusių apsupta, 1785 m. 
neapykantos daigai jau vešliai sužaliavę. Visos karalienei 
priešiškos grupės — apimančios bemaž visą diduomenę ir 
pusę miestiečių luomo — užėmusios savo pozicijas ir laukia 
ženklo pulti. Tačiau kol kas dar paveldėtosios valdžios auto- 

ritetas yra pernelyg stiprus, dar nepuoselėjamas joks paskiras 
ryžtingas planas. Versalyje girdėti tik kalbos ir kuždesiai, tik 
plunksnuotų strėlių zvimbesys ir dūzgesys; kiekviena jų ant 
smaigalio neša lašelį aretiniškų nuodų, ir visos jos, aplenk- 
damos karalių, nutaikytos į karalienę. Mažučiai spausdinti 
ar ranka rašyti lapukai keliauja po stalu iš rankų į rankas, 
o, pasigirdus svetimiems žingsniams, tučtuojau slepiami po 
skvernu. Palė Rojalio knygynuose aukštakilmiai didikai su 
Liudviko kryžiumi ir deimantinėmis batų sagtimis duoda- 
si pardavėjo vedami į užpakalinį kambarį, kur tas, pirma 
kruopščiai užrakinęs duris, iš kokios nors dulkėtos slėptuvės 
ištraukia tarp senų skaitalų įkištą naujausią libelą prieš kara- 
lienę; neva kontrabanda atgabentas iš Londono ar Amster- 
damo, tas spausdinys iš tikrųjų yra dar keistai šviežias, net 
drėgnas, galbūt jis spausdintas net tuose pačiuose namuose, 
Palė Rojalyje, priklausančiame Orleano kunigaikščiui, arba 
Liuksemburgo rūmuose. Kilmingieji pirkėjai nedvejodami 
moka dažnai daugiau auksinų, nei tos brošiūros turi lapelių; 
kartais tų lapelių ne daugiau nei dešimt ar dvidešimt, užtat 
jie gausiai papuošti nepadoriais vario raižinėliais ir pagardinti 
piktais juokeliais. Toks sodrus paskvilis dabar laikomas mėgs- 
tamiausia dovana kilmingai meilužei, — vienai tų, kurioms 
Marija Antuanetė nesuteikė garbės ir nepasikvietė į Iria- 
noną; tokia klastūniška dovanėlė džiugina labiau už brangų 
žiedą ar vėduoklę. Nežinomų autorių kuriami, slaptų rankų 
spausdinami, nesučiumpamų rankų platinami, šie karalienės 
garbę teršiantys rašiniai šikšnosparnių sparnais plasnoda- 
mi sklendžia pro Versalio parkų vartus į damų buduarus 
ir provincijos pilis; o policijos leitenantas, mėginantis juos 
medžioti, pasijunta neregimų jėgų kliudomas. Tie lapeliai 
prasismelkia visur; karalienė randa jų prie stalo po servetėle, 
karalius — ant savo rašomojo stalo tarp dokumentų; karalie- 

nės ložėje priešais jos krėslą, siuvamąja adata prismeigtas prie 
aksomo, atsiranda piktas eilėraštukas, o naktį, persisvėrusi 
pro langą, ji girdi patyčių kupiną gatvės dainelę, nuo seno 
kartojamą visų lūpų ir prasidedančią klausimėliu: 


Chacun se demande tous bas: 
Le Roi peut-il? Ne peut-il pas? 


La triste Reine en dėsespėre...* 
ir po erotinių smulkmenų pasibaigiančią grasinimu: 


Petite Reine de vingt ans 
Ouit traitez aussi mal les gens 
Vous repasserez en Baviėre**. 


Šie pirmųjų metų pamfletai ir „polisonerijos“, palyginti su 
vėlesniais, yra, tiesa, dar santūrūs, veikiau ne piktavališki, 
o pikti. Strėlių antgaliai pamirkyti dar ne į nuodus, o tik į 
šarmą, apdrožti veikiau taip, kad suerzintų, bet ne mirtinai 
pakirstų. Tiktai nuo tos valandos, kai karalienė tampa nėščia 
ir šis netikėtas įvykis be galo suerzina rūmuose besitrainio- 
jančius visokiausius įpėdinystės tykotojus, tonas pastebimai 
darosi aštresnis. Kaip tik dabar, kai tai jau nebėra tiesa, visi 
tyčia pradeda šaipytis iš karaliaus, kaip impotento, o iš kara- 
lienės — kaip iš svetimautojos, šitaip mėgindami iš anksto - ir 
galima nujausti, kas tuo suinteresuotas - būsimus palikuonis 


Visi patyliukais šnabždėjosi: 

Ar Karalius pajėgs? O gal nesugebės? 
Liūdnoji karalienė nevilty... (pranc.). 
Jaunoji karaliene vos dvidešimties, 
Liaukitės gi žmones menkinti išties, 
Nes vėl turėsit grįžti į Bavjerą (pranc.). 


** 

pavaizduoti kaip pavainikius. Ypač kai gimsta dofinas, ne- 
abejotinai teisėtas sosto įpėdinis, iš minėtųjų užmaskuotų 
ir slaptų apkasų į Mariją Antuanetę pradedama šaudyti 
„raudonomis kulkomis“. Jos draugužės Lambal ir Polinjak 
kalamos prie gėdos stulpo kaip įgudusios lesbietiškojo meilės 
meno meistrės. Marija Antuanetė — kaip nepasotinama ir 
perversiška erotomanė, karalius — kaip vargšas raguotas vy- 
relis, dofinas — kaip pavainikis; pavyzdys tegu bus posmelis, 
anuomet guviai vaikštinėjęs iš lūpų į lūpas: 


Louis, si tu veux voiT 
Būtard, cocu, putain, 
Regarde to miroir, 


La Reine et le Daubhin*. 


1785 m. šmeižtų koncertas jau visiškai įsismarkavęs, taktas 
padiktuotas, tekstas pateiktas. Revoliucijai, nusprendusiai 
kviesti Mariją Antuanetę į savo tribunolą, tereikia balsiai 
visai gatvei surikti tai, kas surimuota ir prasimanyta salo- 
nuose. Tikruosius pagrindinius kaltinamojo akto žodžius 
pasufleravo rūmai. Ir neapykantos kirvį, parbloškusį kara- 
lienę, budeliui į rankas įdavė išpuoselėtos, liaunos, žieduotos 
aristokratų rankos. 


O kas gi kuria tuos gerą vardą niokojančius rašinius? Tai, 
tiesą sakant, yra nereikšmingas klausimas, nes poetėliai, kur- 
piantys tas eiles, savo darbą dirba dažniausiai visiškai nieko 
nenutuokdami ir nieko pikta nemanydami. Savo triūsu jie už 


* Liudvikai, jei trokšti tu išvysti 
Tikriausią niekšą, pasileidėlį, bjaurybę, 
Į veidrodį pažvelki, 
Į karalienę ir dofiną (pranc.). 


Marija Antuanetė 189 


kitų žmonių pinigus įgyvendina kitų žmonių tikslus. Rene- 
sanso laikais iškilūs ponai, panorėję nusikratyti neparankiu 
asmeniu, už kapšą aukso pirkdavosi patikimą durklą arba 
užsisakydavo nuodų. Aštuonioliktasis šimtmetis, tapęs filan- 
tropiškas, naudojasi subtilesniais metodais. Prieš politinius 
priešininkus samdomi nebe durklai, bet plunksnos, politiniai 
priešai triuškinami ne fiziškai, bet moraliai: žudoma, pada- 
rant priešininką juokingą. Laimė, kaip tik apie 1780 m. už 
gerą pinigą galima pasitelkti pačias geriausias plunksnas. Po- 
nas Bomaršė, nemirtingų komedijų autorius, Briso, būsimasis 
tribūnas, Mirabo, laisvės genijus, Šoderlo de Laklo - visi šie 
didūs vyrai, kad ir tikri genijai, yra atstumti, todėl nebrangiai 
nuperkami. O tiems genialiems paskvilių autoriams už nu- 
garų purvinomis panagėmis ir tuščiais skrandžiais laukia dar 
šimtas kitų, šiurkštesnių ir niekingesnių, visada pasirengusių 
parašyti bet ką, ko tik iš jų bus paprašyta: ar medumi tepti, 
ar nuodais taškytis, ar vestuvinį eilėraštį, ar šmeižikišką raš- 
liavą, ar himną, ar pamfletą, ar ilgą, ar trumpą, ar aštrų, ar 
švelnų, ar politišką, ar nepolitišką, - kaip jau maloningasis 
ponas pageidaus. Be to, jei dar turima įžūlumo ir mitrumo, 
per tokius sandorius galima užsidirbti ir dvigubai ar net tri- 
gubai. Pirmiausiai gaunamas atlygis iš neminimojo užsakovo 
už pateiktą paskvilį prieš Pompadur, prieš Diubari arba, kaip 
dabar, prieš Mariją Antuanetę; tada slaptomis pranešama 
rūmams, kad toks begėdiškas rašinys esąs parengtas spaus- 
dinti Amsterdame ar Londone, ir už tai, kad padedama tiražą 
užgniaužti, gaunami pinigai iš rūmų kasininko arba policijos 
leitenanto. Pagaliau trigubas gudruolis - taip elgėsi Bomar- 
šė — užsidirba trejopai, jeigu, nors prisiekęs ir davęs garbės 
žodį, iš neva sunaikinto tiražo vis dėlto pasilaiko vieną ar du 
egzempliorius ir ima grasinti tekstą —- su papildymais arba ir 
be jų - iš naujo duosiąs į spaudą; tai guvus pokštas, už kurį 

jo genialusis išradėjas Vienoje iš Marijos Teresės užsidirbo 
keturiolika dienų kalėjimo, bet baikščiajame Versalyje — 
tūkstantį aukso guldenų kompensacijos ir dar papildomus 
septynis tūkstančius livrų. Netrukus tarp plunksnagraužių 
pasklinda žinia: pamfletai prieš Mariją Antuanetę esą šiuo 
metu pelningiausias ir net nelabai pavojingas verslas; taip 
tad pragaištingoji mada smagiai sau plinta toliau. Tyla ir 
plepalai, verslas ir niekšybė, neapykanta ir godulys dorai ir 
ištikimai triūsia išvien, kurpdami ir platindami tas rašliavas. 
Ir netrukus jų sutartinomis pastangomis geistoji užmačia yra 
pasiekiama: Marija Antuanetė visoje Prancūzijoje galutinai 
darosi nekenčiama kaip moteris ir kaip karalienė. 

Marija Antuanetė aiškiai jaučia šias piktavališkas machi- 
nacijas jai už nugaros, žino apie pašaipius rašinius ir numano, 
kas yra jų sumanytojai. Tačiau jos desinvoltura, įgimtas ir ne- 
išgydomas Habsburgų išdidumas, laiko didesne drąsa pavojus 
niekinti, o ne juos apdairiai ar atsargiai pasitikti. Ji niekinamai 
braukiasi nuo suknios tuos purvo lašus. „Gyvename satyrinių 
dainelių epochoje, — rašo ji skubia ranka motinai. - Jos kuria- 
mos apie visus rūmų asmenis, apie vyrus ir moteris, ir pran- 
cūzų lengvapėdystė nesusilaiko neužkliudžiusi net karaliaus. 
Jei kalbėsime apie mane, tai aš irgi nebuvau aplenkta.“ Tai ir 
viskas, visas jos piktinimasis, visa jos rūstybė. Ką jau jai gali 
pakenkti pora mėšlinių musių, nutūpusių ant suknios! Apsi- 
šarvavusi karališku orumu, ji tariasi nesužeidžiama popierinių 
strėlių. Tačiau ji pamiršta, kad vienas vienintelis tokių velniškų 
šmeižto nuodų lašas, sykį prasismelkęs į viešosios nuomonės 
kraujo apytaką, gali sukelti karštinę, prieš kurią paskiau bus 
bejėgiai net patys išmintingiausi gydytojai. Šypsodama, lengvu 
žingsneliu Marija Antuanetė žengia toliau, nejausdama pa- 
vojaus. Žodžiai jai tėra vėjo nešiojami pelai. Turės dar audra 
kilti, kad ji pagaliau pabustų. 


Žaibas trenkia į Rokoko teatrą 


Pirmosios 1785 m. rugpjūčio savaitės užtinka karalienę be 
galo užsiėmusią, bet ne dėl to, kad politinė padėtis pasida- 
riusi itin sudėtinga ir Nyderlandų sukilimas tampa pavojin- 
giausiu Prancūzijos ir Austrijos aljanso išmėginimu; Marijai 
Antuanetei jos Rokoko teatriukas Trianone vis dar regisi 
svarbesnis už dramatišką pasaulio sceną. Netramdomas jos 
jaudulys šįsyk susijęs vien su nauja premjera. Didžiai nekan- 
traujama pilies teatre pastatyti „Sevilijos kirpėją“, pono de 
Bomaršė komediją, - ir kokie rinktiniai artistai pašventina 
profaniškuosius vaidmenis! Pats Artua grafas vaidins Figaro, 
Vodrėjus - grafą, o karalienė - guviąją merginą Roziną. 
Pono de Bomaršė? "Tai gal ne to paties policijai gerai žino- 
mo pono Karono, kuris prieš dešimtį metų buvo neva kažkur 
suradęs, o iš tikrųjų pats parašęs ir pasipiktinusiai imperatorei 
Marijai Ieresei perdavęs niekingą pamfletą Avis important 
d la branche espagnole sur ses droits ū la couronne de France*, 
visam pasauliui triukšmingai apskelbusį apie Liudviko XVI 
impotenciją? Ne to, kurį imperatoriškoji motina pavadino 
fripon, „niekšeliu“, o Liudvikas XVI - juokdariu ir mauvais 
sujet**? Ne to paties, kuris Vienoje imperatorės įsakymu kaip 


* Svarbi nuomonė ispaniškosios šeimos linijos atžvilgiu dėl teisių į Prancūzijos 
karūną (pranc.). 
** Cia: netikėliu (pranc.). 

įžūlus šantažuotojas buvo pasodintas už grotų, kuris Sen La- 
zaro kalėjime gavo anuomet įprastą dozę rykščių? Kur tau, 
žinoma, kad to paties! Tais atvejais, kai Marijai Antuanetei 
parūpsta jos pramogos, jos atmintis darosi kraupiai trumpa, 
ir Kaunicas Vienoje nė kiek neperdeda, sakydamas, kad jos 
paikystėms nuolatos lemta „vien augti ir vis gražėti“ (croitre 
et embellir). Mat negana to, kad šis veiklus ir sykiu genialus 
avantiūristas tyčiojasi iš jos pačios ir įžeidė jos motiną; su 
šio komedijų autoriaus vardu siejamas ir kraupiausias kara- 
liaus autoriteto pažeminimas. Ir literatūros, ir net pasaulio 
istorija dar ir po šimto penkiasdešimties metų mena šį ap- 
gailėtiną karaliaus pralaimėjimą poetui; tik paties karaliaus 
žmona jau po ketverių metų jį visiškai pamiršusi. 1781 m. 
cenzūra gudriomis šnervėmis pajuto, kad naujoji šio poeto 
komedija, „Figaro vedybos“, įtartinai kvepia paraku ir kad 
ji, įsižiebusi nuo ugningos vieno skandalingo teatro vakaro 
nuotaikos, gali į orą paleisti visą senąjį režimą; ministrų tary- 
ba vienbalsiai uždraudžia komediją statyti. Tačiau Bomaršė, 
visados neprilygstamai veiklus, kai reikalas susijęs su jo šlove 
ar juolab pinigais, atranda šimtus būdų vis kaip nors prista- 
tyti savo kūrinį, galiausiai net pasiekia, kad komedija būtų 
perskaityta pačiam karaliui, kuris turėsiąs priimti paskutinį 
ir galutinį sprendimą. Kad ir koks atbukęs šiaip būtų tasai 
doras vyras, jis nėra toks ribotas, kad neįžvelgtų maištingos 
šios dieviškos komedijos dvasios. „Tasai žmogus šaiposi iš 
visų dalykų, kuriuos valstybėje privalu gerbti“, — plūstasi jis 
apmaudžiai. „Vadinasi, komedija nebus vaidinama?“ — nusi- 
vylusi klausia karalienė, kuriai įdomi premjera yra svarbesnis 
daiktas už valstybės gerovę. „Ne, tikrai ne, - atsako Liudvi- 
kas XVI, - gali būti tikra.“ 

Šitaip, regis, komedijai paskelbtas nuosprendis; visų krikš- 
čioniškiausiasis Prancūzijos valdovas nepageidauja, kad „Fi- 

garo vedybos“ būtų vaidinamos jo teatre; čia niekas negali 
paprieštarauti. Karaliui reikalas yra baigtas. Bet anaiptol 
ne Bomaršė. Šis nė neketina suskleisti burių; jam pernelyg 
gerai žinoma, kad karaliaus galva viešpatauja tik monetose 
ir valstybės dokumentuose, bet iš tikrųjų valdovą vis dėlto 
valdo karalienė, o karalienę savo ruožtu - Polinjakai. Tada, 
vadinasi, pirmyn prie šios aukščiausiosios instancijos! Bo- 
maršė uoliai skaito savo komediją - dėl to, kad uždrausta, ji 
pasidariusi kaip tik madinga - salonuose, ir visa diduomenė, 
pasiduodama mislingam savęs naikinimo potraukiui, tokiam 
būdingam išsigimusiai ano meto visuomenei, susižavėjusi 
puola globoti pjesę, - pirma, todėl, kad joje pati diduomenė 
yra išjuokiama, antra, todėl, kad Liudvikas XVI nusprendė, 
jog ji nederama. Vodrėjus, madam de Polinjak meilužis, su- 
įžūlėja tiek, kad ryžtasi karaliaus uždraustą pjesę pastatyti 
savo globojamame teatre; bet ir to negana: privalu dar ir 
viešai parodyti, kad karalius neteisus, o Bomaršė — teisus, 
komedija - kaip tik todėl, kad ji uždrausta, - turi būti suvai- 
dinta paties ją uždraudusio karaliaus namuose. Veikiausiai 
viską žinant karalienei, kuriai Polinjak šypsnys svarbesnis 
už sutuoktinio autoritetą, artistams slapčia paliepiama mo- 
kytis vaidmenis; jau dalijami bilietai, jau karietos spiečiasi 
prie teatro durų - bet karalius paskutinę akimirką vis dėl- 
to susivokia, kaip čia užgaunamas jo orumas. Jis uždraudė 
pjesę vaidinti; dabar čia jau jo autoriteto klausimas. Likus 
valandai iki spektaklio pradžios Liudvikas XVI uždraudžia 
vaidinimą, atsiųsdamas lettre de cachet. Šviesos gesinamos, 
ekipažams tenka dardėti namo. 

Ir vėl, regisi, reikalas pabaigtas. Tačiau įžūliajai karalienės 
šutvei tikras malonumas kaip tik dabar ir parodyti, kad jų 
sutelktinė galybė didesnė nei vainikuotojo silpnuolio. Artua 
grafas ir Marija Antuanetė siunčiami pirmieji remti karaliaus 

prie sienos; bevalis vyras palūžta kaip visados, kai tik jį ko 
nors prašo žmona. Mėgindamas pridengti savo pralaimėjimą, 
jis tiktai pareikalauja padaryti pakeitimų pačiose įžūliausiose 
vietose, taigi tose, kurias iš tikrųjų visi seniai atmintinai iš- 
mokę. 1784 m. balandžio 17 d. paskiriama Thėūtre-Frangais 
„Figaro vedybų“ premjera: Bomaršė triumfuoja, nugalėjęs 
Liudviką XVI. Ta aplinkybė, kad karalius spektaklį ketino 
uždrausti ir pareiškė viltį, jog pjesė bus nušvilpta, fron- 
duojantiems didikams šį vakarą paverčia tikra sensacija. 
Antplūdis toks didžiulis, kad išverčiamos durys, sulaužomi 
geležiniai strypai; siautulingais plojimais senoji visuomenė 
sutinka pjesę, kuri jai moraliniu atžvilgiu nusuka sprandą, ir 
šie plojimai, plojantiesiems nieko nenujaučiant, yra pirmasis 
viešas maišto gestas, revoliucijos amalas. 

Bent menkiausias padorumas, taktas ir sveikas protas 
tokiomis aplinkybėmis turėtų paskatinti Mariją Antuanetę 
laikytis atokiau nuo šio pono de Bomaršė komedijų. Kaip 
tik šis vienas ponas de Bomaršė, įžūliai rašalu suteršęs jos 
pačios garbę ir viso Paryžiaus akyse apjuokęs karalių, netu- 
rėtų gauti progos girtis, kad vieną jo pjesių veikėjų įkūnijusi 
Marijos Teresės duktė ir Liudviko XVI žmona, - juk abu 
tie valdovai buvo uždarę jį už suktybes į kalėjimą. Tačiau — 
laisvoką gyvenseną pamėgusiai karalienei tai yra summa lex, 
aukščiausioji instancija - po pergalės prieš karalių ponas de 
Bomaršė Paryžiuje laikomas be galo madingu; o karalienė 
paklūsta madai. Ką čia kalbėti apie garbę ir padorumą, juk 
čia tik teatras. O paskui —- koks žavingas tos valiūkės mer- 
ginos vaidmuo! Kaip ten tekste rašoma! „Įsivaizduokite 
dailiausią meilutę, švelnią, malonią, paslaugią, guvią ir žadi- 
nančią apetitą, skrajomis kojytėmis, tiesutėliu siūruojančiu 
liemeniu, apvalainais petukais, rasos gaiva alsuojančiom 
lūpom! Kas per rankutės! Kas per dantukai! Kas per aky- 

tės!“ Negi iš tikrųjų dar kuri nors kita - kieno gi dar tokios 
baltos rankos, tokie putnūs pečiai? — turi teisę vaidinti šį 
kerimą vaidmenį, o ne Prancūzijos ir Navaros karalienė? 
Taigi šalin visas abejones ir atodairas! Šaunusis Dazankū- 
ras iš Comėdie-Francaise tegu atskuba išmokyti kilmingųjų 
diletantų tikrai gracingos laikysenos, madmuazelė Berten 
gauna užsakymą pasiūti pačius žavingiausius kostiumus! 
Juk norisi vėlei bent kiek pasilinksminti, ne vien visą laiką 
mąstyti apie rūmų neapykantą, mielųjų giminaičių piktybę, 
apie kvailus politikos nemalonumus. Dabar Marija Antua- 
netė dienų dienas užsiėmusi šia komedija savo žavingajame 
baltame, auksu puoštame teatriuke ir visai nenujaučia, kad 
jau kyla uždanga visai kitos komedijos, kurioje jai, nė pačiai 
nieko nežinant, nuskirtas pagrindinis vaidmuo. 


„Sevilijos kirpėjo“ repeticijos eina į pabaigą. Marija Antuane- 
tė vis dar didžiai sunerimusi ir užsiėmusi. Ar ji, vaidindama 
Roziną, iš tikrųjų atrodys pakankamai jauna, pakankamai 
dailutė, ar reiklusis kviestinių bičiulių parteris vėl nepareikš 
jai priekaišto, kad ji esanti nepakankamai vikri ir laisva, kad 
vis dėlto ji veikiau ne artistė, o tik diletantė? Iš tikrųjų, čia 
tai jau rūpesčiai — tikri karalienės rūpesčiai! Ir kodėl gi šian- 
dien dar neateina madam Kampan, su kuria ji turi repetuoti 
vaidmenį! Pagaliau, pagaliau, štai ji pasirodo, bet kas gi čia 
dabar? Ji regisi tokia keistai susijaudinusi. Vakar, girdi, pas 
ją atėjęs rūmų juvelyras Bemeris, buvęs be galo suglumęs ir 
meldęs kuo skubiausios audiencijos pas karalienę, - galų pa- 
galėje įstengia išmikčioti madam Kampan. Tasai Saksonijos 
žydas papasakojęs jai tiesiog pašėlusią ir keisčiausią istoriją, 
neva kaarlienė prieš kelis mėnesius slapta liepusi nupirkti iš 
jo garsųjį brangųjį deimantų vėrinį, ir anuomet buvę sutarta, 
kad pinigai bus mokami dalimis. Tačiau pirmojo mokėjimo 

terminas seniai praėjęs, o nė dukatas dar nesumokėtas. Pa- 
lūkininkai, girdi, spaudžią pirklį, jis tučtuojau turįs atgauti 
savo pinigus. 

Kaip? Ką? Kokie deimantai? Koks vėrinys? Kokie pinigai? 
Kokie mokėjimai? Iš pradžių karalienė nieko nesupranta. Didijį 
brangųjį vėrinį, kurį tuodu juvelyrai, Bemeris ir Basengė, taip 
išmoningai padarę, — tą ji, be abejo, žinanti. Jau ne vieną, ne 
du ir ne tris kartus juodu siūlę šį vėrinį jai už milijoną ir šešis 
šimtus tūkstančių livrų; savaime suprantama, ji būtų norėjusi 
įsigyti tą brangenybę, bet ministrai neduodą pinigų, vis tauškią 
apie deficitą. Tai kaipgi tada tuodu apgavikai galį tvirtinti, kad 
ji vėrinį įsigijusi ir dar sutarusi mokėti dalimis ir slapta, kad ji 
esanti jiems skolinga? Čia turi būti kažkokia pašėlusi painia- 
va. Teisybė, dabar ji irgi prisimenanti, ar tik maždaug prieš 
savaitę nebus ji gavusi iš tų juvelyrų keisto laiško, kuriame jie 
už kažką dėkojo ir kalbėjo apie brangią puošmeną! Kurgi tas 
laiškas? Ak, teisybė, sudegintas. Juk ji niekados nemėgstanti 
laiškų nuodugniai skaityti, o tąsyk irgi išsyk sunaikinusi tuos 
pagarbius ir nesuprantamus paistalus. Bet ko gi, tiesą sakant, 
iš jos norima! Marija Antuanetė tučtuojau paliepia savo sek- 
retoriui parašyti Bemeriui laiškutį. Tiesa, kviečiasi jį ne išsyk 
rytojaus dieną, bet rugpjūčio devintąją; Viešpatie, juk reikalas 
su tuo keistuoliu nėra toks skubus, o per „Sevilijos kirpėjo“ 
repeticijas galva turi būti laisva. 

Rugpjūčio 9 d. susijaudinęs, perbalęs pasirodo juvelyras 
Bemeris. Istorija, kurią jis pasakoja, yra visiškai nesupranta- 
ma. Iš pradžių karalienė mano, kad priešais ją bus atsiradęs 
tikras pamišėlis. Kažkokia grafienė Valua, artima karalienės 
bičiulė - „Ką? Mano bičiulė? Juk aš niekados nesu priėmusi 
damos tokiu vardu!“ - apžiūrėjusi pas juvelyrą tą papuošalą 
ir pareiškusi, kad karalienė pageidaujanti jį slapčiomis nusi- 
pirkti. O Jo Eminencija, ponas kardinolas Rohanas - „Ką, tas 

šlykštus tipas, su kuriuo aš niekados nesu nė žodeliu persime - 
tusi?“ — vėrinį Jos Didenybės pavedimu paėmęs perduoti. 

Kad ir kaip pašėlusiai viskas skamba, kažkas šioje istorijoje 
vis dėlto turi būti teisybė, nes vargšui žmogeliui prakaitas 
išpylęs kaktą, jam dreba ir rankos, ir kojos. Karalienė irgi 
dreba iš įniršio dėl to, kad kažkokie sukčiai niekšiškai pik- 
tnaudžiauja jos vardu. Ji paliepia juvelyrui nedelsiant tiksliai 
raštu išdėstyti visą reikalą. Rugpjūčio dvyliktą dieną ji laiko 
rankose tą dar ir šiandien archyvuose saugomą fantastišką 
dokumentą. Marijai Antuanetei regisi, kad ji sapnuoja. Ji 
vis skaito, vis skaito, jos įniršis, jos pyktis smarkėja sulig 
kiekviena eilute; tokia apgavystė dar tikrai negirdėta! Čia 
privalu taip bausti, kad visi pasimokytų. Kol kas ji dar nieko 
nepasakoja ministrams, nesitaria nė su jokiu savo bičiuliu, 
tik vienam karaliui rugpjūčio 14 d. patiki visą aferą, reika- 
laudama, kad šis apgintų jos garbę. 


Vėliau Marija Antuanetė supras: būtų geriau padariusi, 
jei pirma būtų nuodugniai apmąsčiusi visą šį tokį painų ir 
klastingą reikalą. Tačiau nuodugnūs apmąstymai, apdairūs 
svarstymai niekados nebuvo šios valdingai nekantrios pri- 
gimties stiprybė, juolab tais atvejais, kai būdavo užgaunamas 
lemiamasis jos esybės nervas — impulsyviai pratrūkstantis 
išdidumas. 

Negebėdama tramdytis, karalienė šiame kaltinamajame 
rašte iš pradžių įstengia perskaityti ir mato tik vieną vienin- 
telį vardą - kardinolo Luji Rohano, kurio ji jau daugelį metų 
nekenčia visu savo nevaldomos širdies įkarščiu ir iš kurio yra 
pasirengusi sulaukti bet kokios lengvapėdystės ir bet kokios 
niekšybės. Apskritai šis pasaulį pamėgęs dvasinio luomo 
didikas niekados nėra jai padaręs nieko pikta, tai jis juk, 
Marijai Antuanetei atvykus į Prancūziją, Strasbūro katedros 

tarpduryje sveikino ją net perdėtai liaupsinamais žodžiais. Jis 
krikštijo Marijos Antuanetės vaikus ir ieškojo visokių progų 
bičiuliškai su ja suartėti. Pačiose gelmėse jųdviejų prigimtys 
anaiptol nėra priešiškos; priešingai, šis kardinolas Rohanas, 
tiesą sakant, yra vyriškosios lyties veidrodinis Marijos An- 
tuanetės atspindys — toks pat lengvapėdis, toks pat pavir- 
šutiniškas ir švaistūnas, lygiai taip pat atsainiai žvelgiantis į 
savąsias dvasininko priedermes kaip Marija Antuanetė - į 
karalienės, toks pat pasaulio malonumus pamėgęs vyskupas 
kaip ji — pasaulio pramogas pamėgusi karalienė, Rokoko 
vyskupas, kaip ji - Rokoko karalienė. Rafinuotomis maniero- 
mis, sąmojingu nuoboduliu, beribiu dosnumu Rohanas būtų 
kuo puikiausiai pritapęs Trianone, ir juodu - elegantiškas, 
dailus, lengvapėdis, maloniai palaidaliežuvis kardinolas ir vi- 
siems patikti geidžianti, graži, žaidimus pamėgusi, gyvenimo 
džiaugsmo kupina karalienė - ko gera, būtų kuo puikiausiai 
sutarę. Tik atsitiktinumas juodu padarė priešininkais. Tačiau 
dažnai kaip tik tie, kurie iš esmės esti į kits kitą panašiausi, 
tampa pačiais nuožmiausiais priešais. 

Tikrąjį pleištą tarp Rohano ir Marijos Antuanetės įkalė 
Marija Teresė; karalienės neapykanta yra iš motinos pavel- 
dėta, perimta, motinos jai įkalbėta. Prieš tapdamas Strasbūro 
kardinolu, Luji Rohanas buvo pasiuntinys Vienoje; ten jis 
ir sugebėjo užsitraukti beribę senosios imperatorės rūstybę. 
Marija Teresė laukė diplomato, o sutiko puikybėn pasikėlu- 
sį plepį. Su dvasiniu Rohano menkavertiškumu imperatorė 
dar būtų mielai taiksčiusis, nes naivus svetimos galybės 
pasiuntinys savajai politikai yra tiesiog laiminga dovana. Jo 
prabangą Marija Teresė dar irgi būtų atleidusi, nors ją ir labai 
piktino, kad šis tuščiagarbis Jėzaus tarnas įžengė į Vieną su 
dviem paradinėmis karietomis, kurių kiekviena kainavo po 
keturias dešimtis tūkstančių dukatų, su tokia gausybe žirgų, 

kad jie vos tilptų į karališkas arklides, su kamerjunkeriais ir 
kamerdineriais, haidukais ir lektoriais, hofmeisteriais ir rū- 
mų hofmeisteriais, su marga plunksnų kuodų giria ir žalio 
šilko livrėjomis vilkinčių tarnų pulku, — trumpai tariant, su 
puošnumu, nustelbusiu ir pačius imperatorės rūmus. Tačiau 
dviem klausimais senoji imperatorė lieka nepermaldauja- 
ma: ten, kur kalbama apie religiją arba apie padorumą, ji 
nepakenčia juokų. Reginys Dievo tarno, kuris, nusivilkęs 
šventą drabužį ir apspistas pakerėtų damų, per vieną dieną 
nupyškina 130 žvėrių, maldingajai moteriai kelia neapsa- 
komą pasipiktinimą, kuris virsta doru įniršiu, matant, kad 
toks laisvas, švaistūniškas, palaidas elgesys Vienoje — ir tai 
jos Vienoje, jėzuitų ir dorovės komisijų Vienoje, - žadina ne 
piktinimąsi, bet visuotinį pritarimą. Visa diduomenė, kuriai 
Šenbruno rūmų griežtas taupumas yra lyg ankšta apykaklė, 
laisviau atsikvepia šio aristokratiško, elegantiško plevėsos 
draugijoje; ypač damos, kurioms puritoniškosios našlės do- 
rovinė griežtybė kartina gyvenimą, veržte veržiasi į smagius 
Rohano soupers*. „Mūsų moterys, - priversta pripažinti suir- 
zusi Marija Teresė, - ir jaunos, ir senos, ir gražios, ir bjaurios 
yra jo apžavėtos. Jis — jų stabukas, jos tiesiog kraustosi dėl 
jo iš proto, tad jis čia jaučiasi kuo puikiausiai ir tvirtina net 
po savo dėdės, Strasbūro vyskupo, mirties norįs šičia likti.“ 
Bet ir to dar negana — įsiskaudinusi imperatorė priversta 
net matyti, kaip jos ištikimasis patikėtinis Kaunicas vadi- 
na Rohaną mieluoju draugu, o jos pačios sūnus Juozapas, 
kuriam visados malonumas sakyti „taip“ ten, kur motina 
sako „ne“, bičiuliaujasi su sutanotuoju kavalieriumi; Ma- 
rija Teresė priversta žiūrėti, kaip šis elegantas savo laisvu 
gyvenimo menu veda iš kelio jos šeimą, visus rūmus, visą 


* Vakarėlius (pranc.). 

miestą. Tačiau Marija Teresė nenori savo griežtai katalikiš- 
kos Vienos paversti palaidu Versaliu, nenori jos padaryti 
Trianonu, nepageidauja, kad į jos diduomenę smelktųsi 
santuokos laužymas ir paleistuvystė; tam marui nevalia su- 
leisti šaknų Vienoje, todėl Rohanas privalo išvykti. Laišką 
po laiško siunčia motina Marijai Antuanetei, ragindama 
padaryti viską, kad tasai „smerktinas individas“, tasai vilain 
ėvėgue*, toji „nepataisoma dvasia“, tasai volume farci de 
bien de mauvais propos**, tasai mauvais sujet, tasai vrai panieT 
percė*** dingtų iš jos artumos — čia matyti, kokių nuožmių 
žodžių įtūžis įkvepia apdairiajai moteriai. Ji aimanuoja, ji 
stačiai rėkia iš nevilties, girdi, tegu tik kas nors „išvaduojąs“ 
ją nuo to Antikristo pasiuntinio. Ir Marija Antuanetė, vos 
tapusi karaliene, iš tikrųjų pasiekia, kad Luji Rohanas būtų 
atšauktas iš pasiuntinio tarnybos Vienoje. 

"Tačiau Rohanas, jeigu jau ir krinta, tai tik aukštyn. Nete- 
kęs pasiuntinio posto, jis pakeliamas į vyskupus, o netrukus — 
paskiriamas ir didžiuoju išmaldos dalytoju, aukščiausiuoju 
rūmų dvasiniu pareigūnu, kurio rankos skirsto visą karaliaus 
teikiamą labdarą. Jo pajamos nesuskaičiuojamos; mat jis 
tampa Strasbūro vyskupu ir dar Elzaso landgratu, labai pel- 
ningos Sen Vasto abatijos abatu, vyriausiuoju Karališkosios 
ligoninės prievaizdu, Sorbonos provizoriumi ir net - nežinia 
už kokius nuopelnus - Prancūzų akademijos nariu. Tačiau 
kad ir kaip baisingai kaupiasi jo pajamos, išlaidos jas vis 
tiek viršija, nes Rohanas geraširdiškai, lengvabūdiškai ir 
švaistūniškai pinigus saujomis žarsto į visas puses. Jis leidžia 
milijonus, perstatinėdamas Strasbūro vyskupų rūmus, kelia 
prabangiausias puotas, netaupo lėšų moterims, o pirmiausiai 


* Nedoras vyskupas (pranc.). 
** Knygos tomas, pilnas šmeižtų ir paskalų (pranc.). 
*** Gryniausias veltėdis išlaidautojas (pranc.). 

tarp jo pomėgių yra ir ponas Kaliostras, kuris vienas kai- 
nuoja daugiau nei septynios metresės. Netrukus jau nebėra 
jokia paslaptis, kad vyskupo finansai atrodo be galo liūdnai, 
Kristaus tarnas dažniau sutinkamas pas žydus skolintojus 
nei Dievo namuose - ir dažniau moterų nei mokytų teologų 
draugijoje. Ką tik ir parlamentas svarstė Rohano vadovauja- 
mos ligoninės skolų klausimą; ko tad stebėtis, kad karalienė 
išsyk yra įsitikinusi, jog tasai lengvapėdis sumanė visą suk- 
tybę, šitaip mėgindamas jos vardu gauti kreditą? „Kardino- 
las, — rašo ji, apimta pirmo įtūžio, broliui, — piktnaudžiavo 
mano vardu kaip niekingas, nevykėlis monetų klastotojas. 
Veikiausiai jis, prispirtas pinigų stygiaus, vylėsi, kad įstengs 
sumokėti juvelyrams už deimantus iki nustatytojo termino, 
ir tada niekas neiškils viešumon.“ Nesunku suprasti, kodėl 
Marija Antuanetė taip apsirinka, nesunku suprasti, kodėl ji 
taip piktinasi, kad kaip tik tam vienam vyrui negali atleisti. 
Mat per visus penkiolika metų nuo ano pirmo susitikimo 
prie Strasbūro katedros durų Marija Antuanetė, klausydama 
motinos įsakymo, nėra nė žodelio tam vyrui pratarusi ir visą 
laiką rūmų akivaizdoje viešai jį ignoravo. Tad ji neišvengia- 
mai turi laikyti niekingu keršto aktu tą aplinkybę, kad kaip 
tik šis vyras įtraukia jos vardą į apgaulingą sandėrį; iš visų 
kėsinimųsi į jos garbę, kuriuos Marija Antuanetė patyrė iš 
aukštosios prancūzų diduomenės, šis jai regisi visų įžūliausias 
ir klastingiausias. Tad ji karštais žodžiais, su ašaromis akyse 
paliepia savo vyrui visos viešuomenės akivaizdoje pamokyti 
ir be gailesčio nubausti šį apgaviką - tokiu ji klaidingai laiko 
asmenį, kuris pats apgautas. 


Karalius, bevalis ir priklausomas nuo savo žmonos, ilgai ne- 
svarsto tais atvejais, kai ko nors iš jo reikalauja karalienė, 
pati niekados nesvarstanti, kokių padarinių gali turėti jos 

veiksmai ir pageidavimai. Netikrindamas kaltinimų, nerei- 
kalaudamas dokumentų, nesiimdamas apklausinėti juvelyro 
ar kardinolo, jis vergiškai klusniai sutinka būti neapgalvoto 
moters įniršio įrankiu. Rugpjūčio 15 d. karalius apstulbina 
savo ministrų tarybą pareikšdamas, kad ketina tučtuojau 
suimti kardinolą. Kardinolą? Kardinolą Rohaną? Ministrai 
apstulbsta, išsigąsta, priblokšti dairosi į kits kitą. Galiausiai 
vienas išdrįsta atsargiai pasiteirauti, ar nebūsiąs vis dėlto 
pernelyg didelis akibrokštas viešai lyg prastuolį nusikaltėlį 
suimti tokį aukštą ir dar dvasinį dignitorių. Tačiau kaip tik 
to, kaip tik viešo pažeminimo, reikalauja Marija Antua- 
netė, trokštanti pamokyti įžūlų išsišokėlį. Pagaliau privalu 
parodyti visiems pavyzdį, kad karalienės vardas negali būti 
naudojamas visokioms niekšybėms. Todėl Marija Antuanetė 
nenusileidžia ir reikalauja viešos procedūros. Labai neno- 
rom, labai sunerimę ir apnikti negerų nuojautų, ministrai 
pagaliau nusileidžia. Po kelių valandų prasideda netikėtasis 
spektaklis. Kadangi Marijos Dangun Ėmimo šventė sykiu 
yra ir karalienės vardadienis, visi rūmai susirenka Versalin 
jos pasveikinti; CEil-de-Boeuf ir galerijos grūste prisigrūdusios 
stovinčių rūmininkų ir aukštų dignitorių. Nieko nenutuo- 
kiantis pagrindinio vaidmens atlikėjas, kuriam tenka užduo- 
tis tą iškilmingą dieną celebruoti šventąsias pontifikalines 
mišias, su skaisčiai raudona sutana, jau apsivilkęs kamžą, 
irgi laukia aukštiesiems ponams, grandes entrėes, skirtoje 
patalpoje prie karaliaus kambario. 

Tačiau ne Liudvikas XVI pasirodo, pasirengęs drauge su 
sutuoktine iškilmingai žengti mišių, bet atsiųstas tarnas pri- 
siartina prie Rohano. Karalius prašąs jį ateiti į privatųjį kam- 
barį. Ten, kietai sučiauptomis lūpomis, nusukusi į šalį akis ir 
neatsakydama į kardinolo pasveikinimą, stovi karalienė, o 
greta jos, lygiai tokiu pat lediniu ir oficialiu veidu, - minist- 

ras baronas Bretėjus, jo asmeninis priešas. Rohanui nespėjus 
nė deramai pamąstyti, ko, tiesą sakant, iš jo pageidaujama, 
karalius prabyla tiesmukai ir šiurkščiai: 

— Mielas pusbroli, kaip ten su tuo deimantų vėriniu, kurį 
jūs pirkote karalienės vardu? 

Rohanas išblykšta. To jis nesitikėjo. 

— Valdove, matau, kad esu apgautas, bet aš pats neketinau 
apgaudinėti, - suvapa jis. 

— Jeigu viskas yra taip, mielas pusbroli, tada galite nesi- 
rūpinti. Bet prašom visa tai paaiškinti. 

Rohanas neįstengia nieko atsakyti. Regėdamas priešais 
save nebylią ir grėsmingą Mariją Antuanetę, jis nepajėgia 
nė žodžio pratarti. Kardinolo suglumimas sužadina karaliaus 
užuojautą, jis mėgina rasti išeitį: 

— Surašykite viską, ką turite man pranešti, - sako Liudvi- 
kas XVI ir drauge su Marija Antuanete ir Bretėjumi išeina 
iš kambario. 

Kardinolas, likęs vienas, sudėsto popieriuje kokias penkio- 
lika eilučių ir įteikia grįžusiam karaliui savo pasiaiškinimą. 
Moteris, pavarde Valua, nurodžiusi jam nupirkti tą vėrinį 
karalienei. Dabar kardinolas suprantąs, kad toji persona jį 
apgavusi. 

— Kur yra toji moteris? —- paklausė karalius. 

— Nežinau, valdove. 

— Ar turite vėrinį! 

— Jis tos moters rankose. 

Dabar karalius, liepęs pakviesti karalienę, Bretėjų ir di- 
džiojo antspaudo saugotoją, įsako perskaityti abiejų juvelyrų 
skundą. Tada klausia, kur yra įgaliojimai, rašyti neva kara- 
lienės ranka. 

Visiškai sugniuždytas, kardinolas gauna prisipažinti: 

— Valdove, jie mano žinioje. Akivaizdu, kad jie suklastoti. 

— Tai jau tikrai, — atsako karalius. 

Ir nors kardinolas dabar siūlosi sumokėsiąs už vėrinį, Liud- 
vikas XVI griežtai nusprendžia: 

— Pone, susiklosčiusiomis aplinkybėmis privalau liepti 
užantspauduoti jūsų namus ir suvaržyti jūsų asmens laisvę. 
Karalienės vardas man yra brangus. Jis buvo sukompromi- 
tuotas, neturiu teisės elgtis aplaidžiai. 

Rohanas karštai meldžia neužtraukti jam šios gėdos — ir dar 
tokią valandą, kai jis turįs stoti Dievo akivaizdon ir visiems 
rūmams laikyti pontifikalines mišias. Karalius, būdamas 
minkštas ir geraširdis ir matydamas akivaizdžią apgautojo 
vyro neviltį, sudvejoja. Bet dabar jau Marija Antuanetė 
ilgiau nebeištveria, su įniršio ašaromis akyse ji užsipuola 
Rohaną, kaip šis drįsęs pamanyti, kad ji, aštuonerius metus 
nesiteikusi jam nė žodžio pratarti, išsirinktų jį už karaliaus 
nugaros rezgamų slaptų sandėrių tarpininku. Į šį priekaištą 
kardinolas nežino ką atsakyti; jis dabar ir pats nebesupranta, 
kaip galėjo leistis apmulkinamas ir įtraukiamas į šią avantiū- 
rą. Karalius apgailestaudamas taria paskutinį žodį: 

— Džiaugčiausi, jei jūs galėtumėte pasiteisinti. Bet privalau 
daryti tai, ką man liepia karaliaus ir sutuoktinio pareiga. 

Pokalbis baigtas. Už durų, perpildytame audiencijų kam- 
baryje, jau nekantraudama ir smalsaudama laukia visa di- 
duomenė. Mišios seniai turėjo prasidėti, kodėl taip ilgai del- 
siama, kas gi ten vyksta? Kai kurie taip energingai vaikštinėja 
pirmyn ir atgal, kad net langai ima patyliukais virpėti; kiti 
kuždasi susėdę; galima justi, kad ore tvyro kažkokia audra. 

Umai suveriamos karaliaus kambario durys plačiai atsi- 
daro. Pirmasis pasirodo kardinolas Rohanas su purpurine 
sutana, perbalęs ir kietai sučiauptomis lūpomis, o jam įkan- 
din — Bretėjus, senasis karys, įraudusiu šiurkščiu kaimiečio 
vynininko veidu, iš jaudulio žvilgančiomis akimis. Kambario 

viduryje jis staiga tyčia garsiai rikteli asmeninės gvardijos 
kapitonui: 

— Suimkite poną kardinolą! 

Visi krūpteli. Visi stingte sustingsta. Suimti kardinolą! 
Rohaną! Ir dar karaliaus prieškambaryje! Gal senasis kareiva 
Bretėjus girtas? Bet ne, Rohanas nesipriešina, nesipiktina, 
nudelbtomis akimis klusniai žengia pasitikti sargybinių. Rū- 
mininkai pasibaisėję traukiasi į šalį, ir, plakamas tokių tiriamų, 
gėdinamų, nuožmių žvilgsnių špicrutenų, lyg koks galeroms 
pasmerktas kalinys lydimas ir saugomas rūstaus kario, Roha- 
no princas, didysis karaliaus išmaldos dalytojas, vienintelės 
išganymą teikiančios Bažnyčios kardinolas, Elzaso vietininkas, 
Akademijos narys ir nesuskaitomos gausybės visokių garbės 
titulų savininkas žengia iš salės į salę iki pat laiptų. Nuošaliame 
kambaryje perduodamas rūmų sargybai, iš apdujimo atsipei- 
kėjęs Rohanas, naudodamasis visuotiniu apstulbimu, skubiai 
brūkšteli pieštuku kelias eilutes popieriaus lakšte, liepdamas 
jo namus tvarkančiam abatui nedelsiant sudeginti visus rau- 
doname laiškų aplanke esančius raštus, - kaip vėliau paaiškės 
per procesą, tai ir yra suklastotieji karalienės laiškai. Apačioje 
vienas Rohano haidukų paskubom šoka ant žirgo ir skrieja su 
rašteliu į Hotel de Strasbourg; lėtesni policijos pareigūnai dar 
tik ruošiasi į kelią užantspauduoti visų popierių, o Prancūzijos 
didysis išmaldos dalytojas — tiesiog neregėta negarbė — kaip 
tik tuo metu, kai karaliaus ir visų rūmų akivaizdoje turėjo 
laikyti mišias, išgabenamas į Bastiliją. Sykiu duodamas įsa- 
kymas suimti visus šioje dar miglotoje istorijoje dalyvavusius 
jo parankinius. Tą dieną Versalyje mišios nebelaikomos, o ir 
kam jas laikyti? Niekas nebūtų buvęs pakankamai maldingai 
nusiteikęs jų klausyti; visi rūmai, visas miestas, visas kraštas 
stovi it apdujęs nuo tos lyg perkūnas iš giedro dangaus tren- 
kusios žinios. 

Už uždarų durų pasilieka jaudulio apimta karalienė, ner- 
vai jai dar tebevirpa iš įtūžio; toji scena ir ją pačią kraupiai 
sujaudino — bet pagaliau pričiuptas bent vienas šmeižikų, 
bent vienas klastingųjų jos garbės teršėjų. Argi dabar visi 
geros valios žmonės neskubės jos sveikinti, kad tasai niekšas 
suimtas? Argi dabar visi rūmai neims girti ilgai silpnavaliu 
laikyto karaliaus energijos, tvirta ranka uždariusios belangėn 
šį negarbingiausią iš visų dvasininkų? Bet keistas dalykas: 
niekas neateina. Net artimiausios bičiulės suglumusios suka 
akis į šalį, be galo tylu lieka šiandien Trianone ir Versalyje. 
Diduomenė nė nesistengia slėpti pasipiktinimo, kad vienas 
šios privilegijuotos klasės atstovas taip žeminamai užgau- 
tas, o pats kardinolas Rohanas, kuriam karalius pažadėjo 
būti atlaidus, jeigu tik šis sutiksiąs priimti asmeninį valdo- 
vo nuosprendį, atsigavęs po pirmojo išgąsčio, lediniu veidu 
atstumia tokią malonę ir savo teisėjais renkasi parlamentą. 
Smarkuolei karalienei darosi nesmagu. Marija Antuanetė 
nebesidžiaugia savo pergale; vakare kameristės atranda ją, 
apsipylusią ašarom. 

Bet netrukus viršų paima senoji lengvapėdystė. „O dėl 
manęs, — pasiduodama paikai saviapgaulei, rašo ji broliui 
Juozapui, - tai aš džiūgauju, kad apie šią atgrasią aferą dau- 
giau nieko nebereikės girdėti.“ Juk dabar tik rugpjūtis, o 
procesas parlamente vyks geriausiu atveju gruodį, gal net 
tik kitais metais — tad kam dabar tokiu balastu apsunkinti 
sau galvą? Tegu sau žmonės laido paskalas ir murma, kas čia 
tokio! Taigi mikliai šen dažų puodynėlę ir naujuosius kostiu- 
mus, dėl tokio menkniekio naujosios komedijos juk neimsi 
atšaukinėti. Repeticijos toliau vyksta sava vaga, karalienė 
(užuot gilinusis į policijos dokumentus apie tą didį procesą, 
kurį dar gal būtų buvę įmanoma sustabdyti) mokosi guviosios 

Rozinos vaidmenį iš „Sevilijos kirpėjo“. Bet panašu, kad ir šį 
vaidmenį ji repetavo pernelyg atsainiai. Mat šiaip juk būtų 
turėjusi suklusti ir susimąstyti, girdėdama savo partnerio Ba- 
zilijo žodžius, taip pranašiškai vaizduojančius šmeižto galybę. 
„Šmeižtas! Jūs nė nenutuokiate, ką niekinate, niekindami jį! 
Regėjau jo priveiktų garbingiausių žmonių. Patikėkite, nėra 
tokios lėkštos piktybės, tokios niekšybės, tokios absurdiškos 
istorijos, kurios, jei tik deramai to darbo imsiesi, nebūtų 
įmanoma įteigti didelio miesto dykinėtojams, - o mes šiame 
krašte turime tokių apsukruolių! Iš pradžių tai — tik tylus 
garsas, pralekiantis lyg kregždė prieš audrą, tik pianissimo, 
tik nykstantis murmesys, bet praskriedamas jis pasėja savo 
nuodingą sėklą. Kurios nors lūpos, pastvėrusios jį, piano, 
piano, kuo mitriausiai sukužda kam nors į ausį. Dabar jau 
neganda radusis, ji auga, ji dar tik mėgina jėgas, rinforzan- 
do ji skinasi kelią iš lūpų į lūpas, ji skuodžia kaip velnias. Ir 
ūmai, Dievas vienas težino kaip, šmeižtas pakyla, jis švilpia 
ir plečiasi akyse, jis skrieja į aukštybes, sūkuriuoja, sukasi, 
viską nešasi su savimi, pratrūksta nelyg perkūnija, o tada, 
nuo dangaus atsimušęs, jau suskamba lyg daugybės žmonių 
riksmas, lyg viešas crescendo, lyg visuotinis neapykantos ir 
paniekos choras. Koks šėtonas gebės jam atsispirti?“ 

"Tačiau Marija Antuanetė, kaip visados, menkai tesiklausė 
savo partnerių. Antraip ji juk būtų turėjusi suprasti: čia ta- 
riamai lengvas vaidinimas žaismingai plepa apie jos pačios 
lemtį. Rokoko komedija su šiuo 1785 m. rugpjūčio 19 d. 
spektakliu galutinai baigiasi: incipit tragoedia. 


Vėrinio afera 


Kas gi iš tikrųjų nutiko? Įtikimai tatai perteikti nėra lengva, 
nes tai, kaip vėrinio afera iš tikrųjų klostėsi, yra neįtikimiau- 
sia iš visų neįtikimų istorijų, kuria niekaip nepatikėtum, 
perskaitęs ją romane. Tačiau tada, kai tikrovei ateina rafi- 
nuotas sumanymas ir dar sykiu pasitaiko jos kūrybiška die- 
na, ji fantazijos išmone ir painiavų menu pranoksta pačius 
išradingiausius poetus. Tuomet jau ir tikram poetui verčiau 
nekišti nagų prie tikrovės žaismės, mėginant dar įmantriau 
perkombinuoti jos genialų kombinacijų meną; net pats Gė- 
tė, veikale „Didysis kofta“ mėginęs dramaturgiškai perteikti 
vėrinio aferą, vien negrabiu mediniu pokštu paverčia tai, 
kas iš tikrųjų buvo vienas pačių įžūliausių, spalvomis žaiža- 
ruojančių ir jaudulingiausių istorijos farsų. Visose Moljero 
komedijose, sudėtose daiktan, neaptiksime taip spalvingai ir 
logiškai nuotaikingai sudėliotos sukčių, apgavikų ir apgau- 
tųjų, mulkintojų ir žavingai apmulkintųjų puokštės, kokią 
regime šioje guvioje makalynėje, kurioje šarka vagilė, visus 
šarlatanizmo mokslus išėjusi lapė ir nerangus patiklus meš- 
kinas pateikia mums pačią beprotiškiausią pasaulio istorijos 
komediją. 

Tikros komedijos centre visados esti moteris. Vėrinio afe- 
ros moteris auga kaip elgetos lemčiai nuskirtas, basakojis, 
murzinas ir apleistas nusibaigusio didiko ir nusmurgusios 

tarnaitės vaikas, vagiantis iš laukų bulves ir už duonos kąs- 
nį ganantis kaimiečių karves. Tėvui mirus, motina imasi 
paleistuvės amato, o mažoji leidžiasi valkatauti; septynme - 
tė būtų pražuvusi, jeigu per laimingą atsitiktinumą kelyje 
kaip tik markizės de Bulenviljė nebūtų paprašiusi išmaldos 
tokia stulbinama aimana: „Pagailėkite Valua kraujo vargšės 
našlaitės!“ Kaip? Tokia utėlėmis apėjusi, iš bado perkarusi 
mergaitė yra karališko kraujo palikuonė? Maldingojo Liud- 
viko šventojo kraujo palikuonė? Negali būti, mano pati sau 
markizė. Bet vis dėlto paliepia karietai sustoti ir ima klau- 
sinėti mažąją elgetėlę. 

Vėrinio aferoje nuo pat pradžios privalu pratintis neįtiki- 
miausius dalykus priimti kaip tikrą tiesą; stulbinami dalykai 
joje tampa faktais. Toji Žana iš tiesų yra santuokinė duktė 
tokio Žako de Sen Remi - brakonieriaus, girtuoklio ir kai- 
miečių baubo, bet vis dėlto tikrai ir tiesiogiai priklausančio 
Valua giminei, rangu ir senumu nė kiek nenusileidžiančiai 
Burbonams. Markizė de Bulenviljė, sugraudinta fantastiško 
karališkos atžalos nuosmukio iki šitokio skurdo, tučtuojau 
pasiima mergaitę drauge su jos jaunesne seserim ir savo 
lėšomis įtaiso abi į pensioną. Sulaukusi keturiolikos metų, 
Žana tampa siuvėjos mokine, skalbėja, lygintoja, vandens 
nešėja, baltinių siuvėja, o galiausiai įkurdinama kilmingų 
merginų vienuolyne. 

Tačiau mažoji Žana, kaip netruks paaiškėti, neturi didelio 
vienuolės talento. Iš tėvo pusės paveldėtasis vagantų kraujas 
kunkuliuoja jos gyslose, ir ji, būdama dvidešimt dvejų metų, 
drauge su seserimi ryžtingai perlipa vienuolyno tvorą. Be ska- 
tiko kišenėje, užtat nuotykių pramušta galva jiedvi atsiranda 
Baro prie Obo miestelyje. Ten Žana, daili mergina, susiranda 
iš žemesniosios diduomenės kilusį žandarų karininką Nikola 
de La Mortą, šis netrukus ją veda, - ir tai jau laikrodžiui mu- 

šant dvyliktą, nes kunigo palaiminimas tik vienu mėnesiu 
spėja aplenkti pasaulin bežengiančią dvynių porą. Su tokių 
plačių moralinių pažiūrų vyru - jis niekados nereiškė pavy- 
do - madam de La Mot, tiesą sakant, būtų galėjusi ramiai 
sau gyventi kuklų smulkios miestelėnės gyvenimą. Tačiau 
„Valua kraujas“ reikalauja savo teisių; nuo pat pradžios ši 
mažoji Žana puoselėja tik vieną mintį: aukštyn, nesvarbu 
kaip ir kokiais būdais! Iš pradžių ji užsikaria ant sprando sa- 
vajai geradarei markizei de Bulenviljė, ir jai nusišypso laimė 
drauge su markize tiesiog būti priimtai Caberne, kardinolo 
Rohano pilyje. Būdama daili ir mitri, madam de La Mot išsyk 
geba pasinaudoti miela galantiško ir geraširdžio kardinolo sil- 
pnybe. Kardinolui tarpininkaujant — tas veikiausiai kainavo 
neregimus ragus, — madam de La Mot vyras tučtuojau gauna 
vieno dragūnų pulko rotmistro patentą, drauge apmokamos 
ir jų ligi tol susikaupusios skolos. 

Dabar Žana vėlei galėtų būti patenkinta. Tačiau ir šį 
gražų šoktelėjimą aukštyn ji laiko vien pakopa. Josios La 
Motą karalius pakėlė į rotmistrus, dabar jis dar savavališ- 
kai pats save už dyka pasikelia į grafus. Nejau, galėdama 
puikuotis tokiu skambiu vardu kaip „grafienės Valua de La 
Mot“, turėtum iš tikrųjų skursti provincijoje, versdamasi iš 
maloningai tau skirtos pensijos ir kuklios karininko algos? 
Nesąmonė! Dailiai, skrupulų nekamuojamai moteriai, pa- 
siryžusiai nuodugniai nulupti kailį visiems tuščiagarbiams 
ir kvailiams, toks vardas vertas šimto tūkstančių livrų per 
metus. Turėdami prieš akis tokį tikslą, abu avantiūristai 
išsinuomoja Paryžiuje, Rue Neuve-Saint- Gilles visus na- 
mus, priseka skolintojams pasakų apie milžiniškus turtus, 
į kuriuos grafienė pretenduojanti kaip Valua giminės pali- 
kuonė, o tada, prisiskolinus reikalingų daiktų, pradedamas 
vaidinti aukštuomenės gyvenimas — stalo sidabras visados 

išsinuomojamas trims valandoms iš netolimos parduotuvės. 
Kreditoriams Paryžiuje pradėjus pernelyg griežtai smaugti, 
grafienė Valua de La Mot pareiškia vykstanti į Versalį pa- 
reikšti rūmuose savo pretenzijų. 

Rūmuose, be abejo, niekas jos nepažįsta, ir ji galėtų ten 
savaičių savaites stypsoti, varginti savo dailias kojytes ir 
nepatekti net į karalienės prieškambarį. Tačiau patrakėlė 
avantiūristė jau sumaniusi savo gudrystę. Drauge su kitais 
prašytojais atsistojusi madam Elžbietos prieškambaryje, ji 
ūmai griūva apalpusi. Visi puola prie jos, vyras pasako jos 
skambųjį vardą ir su ašaromis akyse pasakoja, kad šio alpulio 
priežastis esąs metų metus kęstas alkis ir dėl to atsiradęs iš- 
sekimas. Sveikutėlė ligonė su didžiausia užuojauta neštuvais 
pargabenama namo, jai įkandin atsiunčiami du šimtai livrų, 
o jos pensija padidinama nuo aštuonių šimtų iki pusantro 
tūkstančio livrų. Bet argi tai nėra tik menka išmalda tai, kuri 
vardu Valua? Taigi toliau kalame geležį, kol ji neatvėsusi: 
antrasis alpulio priepuolis Artua grafienės prieškambaryje, 
trečiasis — veidrodžių galerijoje, per kurią turi eiti karalienė. 
Deja, Marija Antuanetė, kurios kilniaširdyste prievartau- 
toja elgeta itin kliovėsi, nieko nesužino apie šį nutikimą, 
o ketvirtą kartą alpti Versalyje būtų įtartina; tad abu su 
apymenkiu grobiu grįžta Paryžiun, anaiptol nepasiekę to, 
ko tikėjosi. Tačiau, be abejo, juodu uoliai vengia apie tai pa- 
sakotis, priešingai, guviai išpūtę žandus suokia apie tai, kaip 
širdingai juodu karalienė priėmusi kaip mielus giminaičius. 
O kadangi esama pakankamai žmonių, kuriems karalienės 
aplinkoje didžiai gerbiama grafienė Valua regisi būsianti 
svarbi pažintis, netrunka susiburti pulkelis kerpamų riebių 
avelių, kreditas kurį laiką vėlei atgaunamas. Abu skolose pa- 
skendę elgetautojai - mundus vult decipi - įsitaiso tikrą rūmų 
svitą, vadovaujamą vadinamojo sekretoriaus, kuris yra vardu 

pavarde Reto de Viletas ir iš tikrųjų dalyvauja ne tik visose 
suktybėse, bet ir nedvejodamas gulasi į tauriosios grafienės 
patalą; antrasis sekretorius, Lotas, yra net dvasininkų luo- 
mo. Dar prisisamdoma vežėjų, liokajų, dailučių kambarinių, 
netrukus gyvenimas Rue Neuve-Saint-Gilles darosi net labai 
linksmas. Ten rengiami smagūs lošimų vakarėliai, tiesa, ne 
itin pelningi tiems pamaivoms, kurie leidžiasi prisiviliojami, 
užtat kurstantys įkarštį dviprasmiškų damų draugija. Tiesa, 
paskutinėmis dienomis vis ima kištis įkyrūs žmonės, viso- 
kie palūkininkai ir teismo antstoliai, reikšdami nederamus 
reikalavimus po savaičių ir mėnesių kada nors pagaliau vis 
dėlto sulaukti savo pinigų. Ir vėl garbingoji pora baigia prieiti 
liepto galą, smulkiosios gudrybės jų nebegelbsti. Netrunka 
ateiti laikas užsimoti didesniam pokštui. 


Doro formato sukčių pokštui visados reikalingi du dalykai: 
didis sukčius ir didis kvailys. Laimė, tasai kvailys jau turimas 
po ranka - ir jis ne kas kitas, o Jo Šviesybė Prancūzijos aka- 
demijos narys, Jo Eminencija Strasbūro vyskupas, Prancū- 
zijos didysis išmaldos dalytojas, kardinolas Rohanas. Tikras 
savojo meto vyras, nei protingesnis, nei kvailesnis už kitus, 
tasai pažiūrėti kerimas Bažnyčios kunigaikštis irgi serga savo 
šimtmečio liga - lengvatikyste. Žmonija niekados neįstengia 
ilgai tverti be jokio tikėjimo; o kadangi šimtmečio stabukas, 
Volteras, Bažnyčios skelbiamą tikėjimą išgujo iš mados, į dix- 
huitiėme salonus vietoj jo smelkiasi prietarai. Alchemikams, 
kabalistams, rozenkroiceriams, šarlatanams, nekromantams 
ir stebukladariams gydytojams prasideda aukso amžius. 
Nėra didiko, nėra aukštuomenės damos, kuri praleistų pro- 
gą apsilankyti Kaliostro ložėje, papietauti su grafu de Sen 
Žermenu, pasižiūrėti Mesmerio magnetizmo kerų. Kaip tik 
todėl, kad yra tokio šviesaus proto, tokie šmaikščiai įžūlūs, 


Marija Antuanetė 213 


kaip tik todėl, kad generolai rimtai nebežiūri į savo tarnybą, 
karalienė — į savo orumą, o kunigai - į savo Dievą, „apsišvie- 
tusieji“ aukštuomenės žmonės nuo savo tuštumos gelbėtis 
yra reikalingi kokio nors žaidimo su metafiziniais, mistiniais, 
antjusliniais ir nesuvokiamais dalykais, todėl, kad ir kokie 
būdami budrūs, kad ir kokie nuovokūs, be galo kvailai lenda 
į pačių akivaizdžiausių apgavikų pinkles. Visų patikliausias iš 
šių dvasios vargdienių, Jo Eminencija kardinolas Rohanas, 
atsidūręs kaip tik visų įžūliausio mulkintojo, visų sukčių 
popiežiaus — „dieviškojo“ Kaliostro žabangose. Pastarasis, įsi- 
taisęs Caberno pilyje, meistriškais kerais grūdasi sau į kišenę 
šeimininko pinigus ir sveiką protą. Augurai ir sukčiai kits 
kitą visados pažįsta iš vieno mirktelėjimo, taip čia kits kitą 
atpažįsta ir Kaliostras su madam de La Mot; iš jo, žinančio 
visas kardinolo paslaptis, ji sužino apie visų slapčiausiąjį Ro- 
hano troškimą tapti Prancūzijos pirmuoju ministru, patiria ir 
tai, kokio vienintelio kliuvinio kardinolas baiminasi, - gerai 
žinomo, tačiau pačiam Rohanui nesuprantamo karalienės 
Marijos Antuanetės neprielankumo jo asmeniui. Žinoti 
vyro silpnybę patrakusiai moteriai visados yra tas pat, kas 
jau turėti jį savo rankose; sukčiautoja mikliai nupina vir- 
vę, su kuria galės tol šokdinti vyskupinę mešką, kol ta ims 
prakaituoti auksu. 1784 m. balandžio mėnesį madam de 
La Mot retsykiais vis įterpia kokį žodelį, kaip nuoširdžiai 
jai viską pasipasakojanti jos „mieloji bičiulė“ karalienė; 
vis drąsiau fantazuodama ji išgalvoja epizodus, žadinan- 
čius nieko neįtariančiam kardinolui mintį, kad ši mažutė 
dailutė moteriškutė galėtų būti ideali jo užtarėja karalienės 
akyse. Taip, prisipažįsta kardinolas, jam esą skaudu, kad Jos 
Didenybė jau tiek metų nesiteikia į jį nė dirstelėti, nors jam 
būtų visų didžiausia laimė, jei tik valdovė leistų pagarbiai jai 
tarnauti. Ak, kad taip kas nors pagaliau apsakytų karalienei 

jo tikrąjį nusistatymą! Užuojautos apimta ir susigraudinusi 
„intymioji“ bičiulė pažada užtarti jį Marijai Antuanetei, ir 
koks svarus, kaip stebisi Rohanas, turi jos užtarimas būti, 
nes jau gegužės mėnesį madam de La Mot jam praneša, 
girdi, karalienė perkalbėta ir netrukus duosianti kardinolui 
diskretišką savo pasikeitusio nusistatymo ženklą, tiesa, dar 
ne viešą; girdi, per artimiausią priėmimą rūmuose karalienė 
jam slapčiomis ypatinga maniera linktelėsianti. Jei kuo nori 
tikėti, lengvai tuo patiki. Jei ką nori pamatyti, nesunkiai ir 
pamatai. Iš tikrųjų — per artimiausią priėmimą prisistatyda- 
mas gerasis kardinolas tariasi pastebėjęs tam tikrą galvos 
linktelėjimo „niuansą“ ir dosniai atseikėja dukatų maloniajai 
tarpininkei. 

"Tačiau madam de La Mort ši aukso gysla dar anaiptol ne- 
pakankamai dosniai atsivėrusi. Norint kardinolą dar tvirčiau 
įkišti į kvailių maišą, reikia jam parodyti kokį nors apčiuo- 
piamą karalienės prielankumo ženklą. O ką, jei tai būtų laiš- 
kai? Kam gi namuose ir guolyje turi skrupulų nekankinamą 
sekretorių? Reto iš tikrųjų nedvejodamas prigamina Marijos 
Antuanetės ranka rašytų laiškų josios bičiulei Valua. O ka- 
dangi kvaiša stebėdamasis apžiūrinėja juos kaip tikrus, kodėl 
nežengus dar žingsnio šiuo pelningu keliuku? Kodėl išsyk 
neinscenizavus slapto Rohano ir karalienės susirašinėjimo ir 
šitaip negrybštelėjus į kasą iki pat jos dugno? Madam de La 
Mot patarus, apakėlis kardinolas surašo nuodugnų pasitei- 
sinimą dėl savo ligšiolinio elgesio, kelias dienas jį taisinėja, o 
galiausiai perduoda švarraštį tai tikriausia šio žodžio prasme 
jokiais pinigais neatlyginamai moteriai. Ir še tau - argi ji iš 
tikrųjų nėra burtininkė ir artimiausia karalienės bičiulė? Po 
kelių dienų madam de La Mort jau ir parneša mažo formato 
laiškutį baltame rauplėto popieriaus lakšte aukso kraštais, su 
Prancūzijos lelija viename kamputyje. Šiaip jau neprieina- 


Marija Antuanetė 215 


moji, atžarioji, išdidžioji Habsburgų giminės karalienė rašo 
ligi šiol niekintajam: „Labai džiaugiuosi, kad man nebereikia 
į Jus žiūrėti kaip į prasikaltėlį; kol kas prašytosios audiencijos 
dar negaliu suteikti. Kai tik aplinkybės leis man tai padaryti, 
aš jums pranešiu. Malonėkite neišsiduoti!“ Apmulkintasis 
iš džiaugsmo kone kaip nesavas, klausydamas madam de La 
Mot patarimo, dėkoja karalienei, vėl gauna ir vėl rašo jai 
laiškus, ir juo labiau jo širdis pildosi ilgesio ir išdidumo, kad 
jis nusipelnęs aukščiausio Marijos Antuanetės prielankumo, 
juo smarkiau madam de La Mot tuština jo kišenes. Įžūlusis 
žaidimas dabar pačiam įkaršty. 


Tiktai tenka apgailestauti, kad vienas svarbus asmuo vis dar 
nepareiškia esąs linkęs iš tikrųjų dalyvauti šioje komedijo- 
je — ir kaip tik karalienė, pagrindinė veikėja. Tačiau be jos 
įsikišimo ši pavojinga partija ilgai negali tverti, nes ir paties 
didžiausio lengvatikio negali amžinai mulkinti, kad karalienė 
jį sveikinanti, kai ji iš tikrųjų suka į šalį sustingusį žvilgsnį 
ir niekados neprataria jam nė žodžio. Vis didėja pavojus, 
kad vargšas mulkis galiausiai pradės ką nors numanyti. Tad 
reikia sumąstyti net labai nutrūktagalvišką šachmatų ėjimą. 
Kadangi, savaime suprantama, nėra ko nė svajoti, jog ka- 
ralienė kada nors asmeniškai pasikalbėtų su kardinolu, tai 
argi neužteks, kad tas žioplys patikės, jog jis pats su karaliene 
kalbėjosi? O ką, jeigu taip išsirinkus mėgstamiausią visų suk- 
tybių metą, prietemą, ir dar tinkamą vietą, kokią nors ūks- 
mėtą Versalio parko alėją, o tada Rohanui vietoj karalienės 
atvedus antrininkę su keliais gerai galvon įkaltais žodžiais? 
Naktį sunku ką nors įžiūrėti, tad gerasis kardinolas, jaudu- 
lio apimtas ir savo kvailybės apsėstas, šitaip leisis nė kiek ne 
prasčiau mulkinamas nei Kaliostro pasakėlių ar nemokšos 
raštininko ranka rašytų laiškučių su aukso apvadais. 

Bet kurgi taip skubiai rasti artistę, „dublerę“, kaip šiandien 
sakoma kino pasaulyje? Ogi ten, kur didžiai paslaugios visų 
rūšių ir dydžių damos ir damutės, lieknos ir apvalainos, liesos 
ir putnios, šviesiaplaukės ir brunetės, nuolatos vaikštinėja 
savojo verslo reikalais; Palė Rojalio soduose, Paryžiaus pro- 
stitučių rojuje. „Grafas“ de La Motas imasi keblaus uždavinio 
tokią parūpinti; ilgai nesugaišęs, jis jau ir suranda karalienės 
antrininkę, jaunutę damą vardu Nikolė - vėliau vadintą dar 
ir baroniene d'Oliva, —- neva modistę, bet iš tikrųjų labiau 
įgudusią patarnauti ponams, o ne moteriškosios padermės 
klientėms. Neprireikia daug pastangų įkalbėti ją imtis šio 
lengvo vaidmens, „nes, — kaip savo teisėjams paaiškina 
madam de La Mot, - ji buvo labai kvaila“. Rugpjūčio 11 d. 
paslaugioji meilės tarnaitė atgabenama į Versalyje išnuomotą 
butą, grafienė Valua pati ją aprengia taškuota balto muslino 
suknia, tiksliai nukopijuota nuo tos, kurią karalienė dėvi ma- 
dam Vižė-Lebren portrete. Dabar jai ant kruopščiai pudruotų 
plaukų užvožti veidą pridengiančią plačiakraštę skrybėlę, o 
tada su šita šiek tiek išsigandusia mažyle, turėsiančia dešimtį 
minučių vaidinti Prancūzijos karalienę Prancūzijos didžiojo 
išmaldos dalytojo akivaizdoje, mitriai ir įžūliai traukiama į 
vakaro sutemų gaubiamą parką! Nutrūktagalviškiausia visų 
laikų suktybė prasideda. 

Patyliukais, patyliukais sėlina pora su persirengėle pseu- 
dokaraliene Versalio terasomis. Dangus jiems, kaip visados 
sukčiams, yra prielankus ir atsiunčia tamsą be mėnulio. Triju- 
lė leidžiasi žemyn, prie Veneros giraitės, kurioje, gaubiamoje 
tirštos eglių, kedrų ir pušų ūksmės, kokios nors figūros gali 
įžiūrėti nebent siluetą, tad ji kerimai tinkama meilės žaidi- 
mams, o dar labiau - šitam fantastiškam mulkinimui. Vargšė 
mažoji kekšytė ima drebėti. Į kokią čia avantiūrą ji leidosi 
įtraukiama nepažįstamų žmonių? Užvis mieliausiai ji spruktų 

iš čia. Suimta baimės, ji laiko rankoje rožę ir laiškutį, kurį jai 
nurodyta perduoti čia ją užkalbinsiančiam aukštam ponui. 
Štai jau ir žvyras sugurgžda. Sušmėžuoja vyro siluetas, tai 
sekretorius Reto, kuris, vaidindamas karalienės tarną, atveda 
Rohaną. Nikolė akimirksniu pasijunta energingai stumtelėta 
į priekį — greta buvę abu sąvadautojai pradingsta lyg tamsos 
kažin kur nuplauti. Ji stovi viena arba, veikiau, nebe viena, 
nes dabar priešpriešiais ateina aukštas ir lieknas, skrybėlę 
žemai ant kaktos užsismaukęs vyras: tai kardinolas. 

Keista, kaip paikai elgiasi tasai nepažįstamasis. Jis pagarbiai 
lenkiasi iki pat žemės, bučiuoja mažajai kekšiukei drabužio 
kraštą. Dabar Nikolė turėtų paduoti jam rožę ir paruoštą lai- 
komą laišką. Tačiau susijaudinusi ji paleidžia rožę iš rankų, 
o laišką pamiršta. Tad slopstančiu balsu tik pralemena tuos 
kelis žodžius, kurie jai per vargus buvo įkalti į galvą. „Galite 
tikėtis, kad visa praeitis pamiršta.“ Ir tie žodžiai, kaip regisi, 
nepažįstamąjį kavalierių be saiko sužavi, jis vis linkčioja ir 
linkčioja, jis, akivaizdžios palaimos apimtas, mikčiodamas 
reiškia kuo nuolankiausią padėką, tiktai kad vargšė mažoji 
modistė nė nenumano už ką. Ji tik suimta baimės, mirtinos 
baimės ką nors pasakyti ir šitaip išsiduoti. Tačiau, dėkui Die- 
vui, žvyro takelyje vėlei sugurgžda skubūs žingsniai, kažkas 
tyliai susijaudinęs šūkteli: „Greičiau, greičiau iš čia! Madam 
su grafiene Artua visai netoli.“ Tie žodžiai padaro poveikį, 
kardinolas išsigandęs kuo skubiausiai pasišalina, lydimas 
madam de La Mot, 0 taurusis jos vyras nusiveda atgalios 
Nikolę; tvaksinčia širdimi šios komedijos pseudokaralienė 
sėlina pro pilį, kurioje tikroji karalienė, nieko nenutuokda- 
ma, miega už aklinai užtamsintų langų. 


Aristofaniškoji išdaiga pasisekė kuo puikiausiai. Dabar 
vargšas jautis, kardinolas, gavo tokį smūgį į kaktą, kad visai 

nebeteko amo. Iki šiolei jo nepatiklumą vis teko chlorofor- 
muoti, tariamasis galvos linktelėjimas juk buvo tik pusinis 
įrodymas - lygiai kaip ir laiškai; bet dabar, kai apmulkintasis 
tariasi pasikalbėjęs su karaliene ir iš jos lūpų išgirdęs, kad 
valdovė jam atleidusi, kiekvienas grafienės de La Mot žodis 
kardinolui darosi tvirtesnis už Evangeliją. Dabar jis duodasi 
vedžiojamas už virvutės, kur tik La Mot panorės. Tą vakarą 
visoje Prancūzijoje nėra laimingesnio žmogaus. Rohanas jau 
regi save pirmuoju ministru, karalienės favoritu. 

Po kelių dienų La Mot praneša kardinolui apie naują ka- 
ralienės prielankumo įrodymą. Jos Didenybė - juk Rohanui 
žinoma, kokia geradarė esanti jos širdis, — pageidaujanti su- 
šelpti vieną bėdon patekusią didikų šeimą penkiomis dešim- 
timis tūkstančių livrų, tačiau šiuo metu esanti ne itin moki. 
Ar kardinolas nesutiktų už ją padaryti šią malonią paslaugą? 
Rohanas, be galo laimingas, nė valandžiukės nesistebi, kad 
karalienės kasa, nors jos pajamos tikrai milžiniškos, yra iš- 
tuštėjusi. Juk visas Paryžius žino, kad ji nuolatos įklimpusi 
skolose. Jis tučtuojau kviečiasi Elzaso žydą pavarde Cert- 
Beras, skolinasi iš jo penkiasdešimt tūkstančių, ir po dviejų 
dienų auksas jau žvanga ant La Motų stalo. Dabar jie paga- 
liau laiko rankose giją, kuria duodasi šokdinama marionetė. 
Po trijų mėnesių jie jau ir smarkiau trukteli; karalienė ir vėl 
pageidauja pinigų, ir Rohanas nuolankiai įkeičia baldus ir 
stalo sidabrą, kad tik įstengtų spėriai ir dosniai pagelbėti 
savo globėjai. 

Dabar grafui ir grafienei de La Motams ateina dangiškos 
palaimos laikai. Kardinolas kiurkso tolimajame Elzase, tačiau 
jo pinigai smagiai skimbčioja jųdviejų kišenėse. Dabar jiems 
nebėra jokių rūpesčių, mokus mulkis surastas. Retsykiais jam 
bus parašomas koks laiškas karalienės vardu, ir jis apsipils 
naujų dukatų prakaitu. O iki tol - prabangiai ir smagiai sau 

gyvename, negalvodami apie rytdieną! Tais laisvybės lai- 
kais lengvapėdžiai yra ne tik valdovai, ne tik kunigaikščiai 
ir kardinolai, bet ir sukčiai. Kuo skubiausiai perkami namai 
užmiestyje, Bare prie Obo, su nuostabiu sodu ir turtingu 
ūkio kiemu; tuose iškilniuose rūmeliuose valgoma iš aukso 
dubenų, geriama iš mirguliuojančių krištolo taurių, lošiama 
ir muzikuojama, visuomenės grietinėlė varžosi dėl garbės 
lankytis pas grafienę Valua de La Mot. Koks mielas pasaulis, 
kuriame esama tokių kvaišų! 


Lošėjas, triskart ištraukęs aukščiausią kortą, nedvejodamas 
rizikuos ir ketvirtą kartą statyti didžiausią sumą. Netikėtas 
atsitiktinumas įbruka madam de La Mot į rankas kozirių 
tūzą! Per vieną jos surengtą pobūvį kažkas papasakoja; girdi, 
vargšai rūmų juvelyrai Bemeris su Basenge turį baisų rūpestį. 
Visą savo kapitalą ir dar gerą gabalą skolų jie sudėję į patį 
nuostabiausią deimantų vėrinį, koks tik kada nors šioje že- 
mėje regėtas. Po teisybei jis buvęs skirtas Diubari, toji tikrai jį 
būtų nupirkusi, jeigu tik per nelaimę raupai nebūtų pabaigę 
Liudviko XV gyvasties; paskui juvelyrai siūlę vėrinį Ispanijos 
rūmams, triskart ir Marijai Antuanetei, kuri juk dėl puoš- 
menų pamišusi ir šiaip jau greit ką perkanti, ilgai neklausi- 
nėdama kainos. Tačiau Liudvikas, nelaimingasis taupuolis, 
nepanorėjęs skirtis su milijonu ir šešiais šimtais tūkstančių 
livrų; dabar juvelyrai įklimpę iki ausų, palūkanos graužian- 
čios puikiuosius deimantus; ko gera, jie turėsią nuostabųjį 
vėrinį, o sykiu ir savuosius pinigus vėl paleisti trupiniais. Gal 
ji, grafienė Valua, taip artimai susibičiuliavusi su karaliene 
Marija Antuanete, galėtų įkalbėti savo karališkąją draugužę 
nupirkti papuošalą, be abejo, mokant dalimis, geriausiomis 
sąlygomis, - šitaip, girdi, būsią galima užsidirbti gerą kapšelį 
pinigų. Madam de La Mot, uoliai besirūpinanti palaikyti le- 

gendą apie savo įtaką, maloningai pažada užtarti, ir gruodžio 
29 d. abu juvelyrai atneša brangiąją skrynutę apžiūrėti į Rue 
Neuve-Saint-Gilles. 

Koks reginys! Madam de La Mot net širdis sustoja krū- 
tinėje. Kaip deimantai saulės šviesoje, taip ir jos mintys 
žybsėdamos ir mirguliuodamos šaudo po gudrią galvelę: o 
ką, jeigu tą arkiasilą kardinolą pavyktų įtikinti, kad jis vėrinį 
slapčiomis nupirktų karalienei? Vos grįžusį iš Elzaso, ma- 
dam de La Mot imasi jį griežtai sunkti. Girdi, jam šypsanti 
nauja proga pelnyti malonę. Karalienė, be abejo, vyrui ne- 
žinant, pageidaujanti nusipirkti brangią puošmeną, o tam 
jai reikalingas tarpininkas, gebąs laikyti liežuvį už dantų; šią 
slaptą ir garbingą užduotį ji numačiusi Rohanui kaip savo 
pasitikėjimo ženklą. Iš tikrųjų, jau po kelių dienų La Mot 
triumfuodama gali pranešti laimės apimtam Čekijos žydui, 
kad pirkėjas atsiradęs — kardinolas Rohanas. Sausio 29 d. 
kardinolo rūmuose Hėtel de Strasbourg sudaroma pirkimo 
sutartis: milijonas šeši šimtai tūkstančių livrų, sumokėtini 
per dvejus metus keturiomis dalimis kas pusmetį. Papuošalas 
turįs būti pateiktas vasario 1 d., pirmasis mokėjimas atlik- 
tas 1785 m. rugpjūčio 1 d. Kardinolas savo ranka parafuoja 
sąlygas ir perduoda jas madam de La Mot, kad ši pateiktų 
sutartį savo „bičiulei“ karalienei; be jokios gaišaties, sausio 
30 d., apgavikė atneša atsakymą, Jos Didenybė su viskuo 
sutinkanti. 

"Tačiau, likus žingsniui iki tvarto durų, iki šiol toks gerašir- 
dis asilas užsiožiuoja. Vis dėlto kalbama apie milijoną ir šešis 
šimtus tūkstančių livrų, net švaistūnui kunigaikščiui tai nėra 
pigiau grybų! Imantis tokios milžiniškos sumos laidavimo, 
žūtbūt privalu rankose turėti bent ką nors panašaus į skolos 
raštą — pačios karalienės pasirašytą dokumentą. Reikia raš- 
to? Prašom, kas per bėda! Kam gi laikomas sekretorius? Kitą 

dieną La Mot vėl atneša sutartį, ir še tau — ties kiekvienu 
punktu manu propria paraštėje įrašyta „neprieštarauja!“, o 
sutarties gale - „savos rankos“ parašas: Marie Antoinette de 
France. Tiesa, turėdamas galvoje bent šiek tiek košės, didysis 
rūmų išmaldos dalytojas, Akademijos narys, buvęs pasiunti- 
nys, O sapnuose - jau ir būsimasis valstybės ministras išsyk 
būtų privalėjęs pareikšti, kad Prancūzijoje karalienė niekados 
nepasirašinėja dokumentų kitaip, kaip tik savo vardu, taigi 
kad parašas Marie Antoinette de France iš pirmo žvilgsnio 
leidžia demaskuoti ne kokį sumanų, bet visai neišprususį 
paskutinės rūšies klastotoją. Bet kaipgi suabejosi, jei kara- 
lienė tave asmeniškai slapčiomis priėmė Veneros giraitėje? 
Apakintasis visais šventaisiais prisiekia apgavikei niekados 
to skolos rašto nepaleisiąs iš rankų ir jo niekam nerodysiąs. 
Kitą rytą, vasario 1 d., juvelyras atneša kardinolui papuošalą, 
o šis jį vakare pats gabena pas La Mot, norėdamas asmeniš- 
kai įsitikinti, kad vėrinys bus patikimai perimtas karalienės. 
Rue Neuve-Sant-Gilles jam netenka ilgai laukti, jau girdėti 
laiptais aukštyn kopiančio vyro žingsniai. Madam de La Mot 
prašo kardinolą eiti į gretimą kambarį, iš kurio jis pro stiklo 
duris galėsiąs stebėti ir patvirtinti, kad papuošalas deramai 
perduotas. Iš tikrųjų, atėjo jaunas vyras, visas juodai apsida- 
ręs, - be abejo, vėlei Reto, guvusis sekretorius, — ir prisistatęs 
žodžiais: „Karalienės vardu.“ Kokia įstabi moteris toji grafie- 
nė Valua de La Mot, matyt, mąsto pats sau kardinolas, kaip 
diskretiškai ir ištikimai ji visur tarpininkauja savo bičiulei! 
Nusiraminęs Rohanas perduoda kasetę La Mot, ši įteikia ją 
paslaptingajam pasiuntiniui; pasiuntinys su puikiuoju nešu- 
liu dingsta taip pat skubiai, kaip ir buvo pasirodęs, o drauge 
su juo dingsta ir vėrinys — jau ligi Paskutinio teismo dienos. 
Kardinolas atsisveikina susigraudinęs; dabar, po tokios bi- 
čiuliškos paslaugos, jau nebegali ilgai trukti ir jis, slaptasis 

karalienės pagalbininkas, turės greitai tapti pirmuoju kara- 
liaus tarnu, Prancūzijos valstybės ministru! 


Po kelių dienų vienas žydas juvelyras savo žalą patiriančių 
luomo bendrų vardu ateina į Paryžiaus policiją pasiskųsti, 
girdi, kažkoks Reto de Viletas vertingiausios rūšies deiman- 
tus siūlo pirkti tokiomis žemomis kainomis, kad tenką įtarti, 
jog jie esą vogti. Policijos ministras susiranda Reto. Šis pa- 
reiškia, kad deimantus parduoti jis gavęs iš vienos karaliaus 
giminaitės, grafienės Valua de La Mot. Grafienė Valua - šis 
iškilnus vardas paveikia valdininką lyg laisvinamieji, jis 
kuo skubiausiai paleidžia persigandusį Reto. Bet vis dėlto 
grafienė dabar pastebėjo, kaip pragaištinga būtų paskirus 
išlaupytuosius akmenis - brangųjį, ilgai medžiotą laimikį jie 
tučtuojau išskrodė ir išmėsinėjo - ir toliau pardavinėti pačia- 
me Paryžiuje; tad ji prigrūda briliantų į kišenes apsukriajam 
sutuoktiniui ir siunčia jį į Londoną - New Bond Street gatvės 
ir Pikadilio juvelyrai netrukus jau nebegali skųstis stokoją 
gausios ir pigios pasiūlos. 

Olialia, dabar ūmai atsiranda pinigų, tūkstanteriopai dau- 
giau, nei drįso svajoti net ši visų drąsiausioji avantiūristė. Pa- 
šėlusi sėkmė padarė ją begėdiškai įžūlią, tad ji negaišuodama 
ima pasipūtėliškai demonstruoti naujuosius turtus. Įsigyjama 
karieta su keturiom anglų kumelėm, liokajai prabangiom 
uniformom, negras, nuo pakaušio iki pat pėdų nusagstytas 
sidabro galionais, kilimų, gobelenų, plunksnomis puoštų 
skrybėlaičių, skaisčiai raudono aksomo lova. Vėliau, oriajai 
porai sumanius keltis į savo iškilniąją rezidenciją Bare prie 
Obo, skubiai supirktoms brangenybėms pergabenti prireikia 
ne mažiau nei keturiasdešimt dviejų krovininių vežimų. Ba- 
ras prie Obo patiria nepamirštamą šventę iš „Tūkstančio ir 
vienos nakties“ pasakų. Puošnūs kurjeriai joja pirma naujojo 

didžiojo mogolo karietos, tada pasirodo angliška, lyg perlai 
pilkai lakuota, balta drobe mušta karieta. Atlaso gūnios, 
kuriomis pora šildosi kojas (verčiau jie jas pustytųsi užsie- 
nin), išpuoštos Valua herbais: Rege ab avo sanguinem, nomen 
et lilia — „Iš karaliaus, savo protėvio, gavau kraują, vardą ir 
lelijas.“ Andainykštis žandarmerijos karininkas prabangiai 
išsipuošęs: ant visų pirštų žiedai, batų sagtys deimantinės, 
trijų ar keturių laikrodžių grandinėlės tabaluoja ant didvy- 
rio krūtinės, o jo garderobo apraše — jį galima pasižiūrėti 
vėlesniuose teismo dokumentuose — minima ne mažiau 
kaip aštuoniolika naujutėlaičių šilko arba brokato kostiu- 
mų, puoštų Mecheleno nėriniais, raižyto aukso sagomis 
ir apkarstytų brangiausiomis virvelėmis. Žmona jam prie 
šalies prabanga niekuo nenusileidžia; ji tik žvilga, tik spindi 
brangakmeniais nelyg koks indų stabas. Tokių turtų mažasis 
Baras prie Obo dar niekados neregėjo, netrukus ima reikš- 
tis jų magnetinė trauka. Visa apylinkių diduomenė plūsta 
į namus, mėgaudamasi čia rengiamomis Lukulo puotomis, 
liokajų pulkai brangiuose sidabro induose nešioja rinktinius 
valgius, muzikantai groja užstalės muziką, lyg naujasis Kre- 
zas grafas žengia per savo karališkus kambarius, saujomis 
žarstydamas žmonėms pinigus. 

Šioje vietoje vėrinio afera ir vėl darosi tokia absurdiška 
ir fantastiška, kad atrodo neįtikima. Argi apgavystė neturi 
išaiškėti po trijų, penkių, aštuonių, na, po dešimties savai- 
čių? Kaipgi tie du sukčiai — nejučiomis klausia normalus 
sveikas protas — gali taip nerūpestingai ir įžūliai puikuotis 
savo turtais, tarytum policijos išvis nebūtų? Tačiau madam 
de La Mot, tiesą sakant, samprotauja visai teisingai, ji mąs- 
to: jeigu jau tikrai užklups smarkus smūgis, tai juk turime 
gerą ariergardą. Jeigu reikalas kada nors paaiškėtų, jis, kar- 
dinolas Rohanas, viską juk užglostys! Prancūzijos didysis 

išmaldos dalytojas juk saugosis, kad neišaiškėtų afera, per 
kurią jis pasidarys amžinos pajuokos objektu. Verčiau jau jis 
patyliukais iš savo kišenės sumokės už vėrinį. Taigi kam čia 
baimintis — turint tokį verslo kompanijoną, galima ramiai 
sau miegoti damasto pataluose. Ir jie — apsukrioji La Mot, 
jos garbingasis sutuoktinis ir rašyti įgudęs sekretorius - tikrai 
neprislėgti rūpesčių, jie kaip įmanydami mėgaujasi palūkano- 
mis, kurias savo mikliomis rankomis pasiėmė iš neišsemiamo 
žmogiškosios kvailybės kapitalo. 

Viena smulkmena gerajam kardinolui vis dėlto darosi 
keista. Jis tikėjosi per artimiausią oficialų priėmimą pamatyti 
karalienę jau pasipuošusią brangiuoju vėriniu, galbūt vylėsi 
sulaukti kokio žodžio ar sąmokslininkiško galvos linktelė- 
jimo, kokio nors visiems kitiems neįžvelgiamo ir tik jam 
vienam suprantamo dėkingumo ženklo. Bet nieko! Marija 
Antuanetė kaip visados gręžia ledinį žvilgsnį nuo jo į šalį, 
vėrinys nešvyti ant jos balto kaklo. „Kodėl karalienė nesegi 
mano papuošalo?“ — galiausiai klausia jis labai nustebęs, 
madam de La Mot. Klastingoji moteriškė, prireikus atsakyti, 
niekados neieško žodžio kišenėje: girdi, karalienei nemalonu 
segėti vėrinį, kol už jį nėra visiškai atsiskaityta. Tik tada ji 
ketinanti tuo papuošalu nustebinti savo sutuoktinį. Ir vėl 
kantrusis asilas kiša galvą į šieną ir tenkinasi paaiškinimu. 
Tačiau balandis pamaži virsta į gegužę, gegužė jau pavir- 
to ir į birželį, vis labiau artinasi rugpjūčio 1 d., nelemtasis 
terminas mokėti pirmuosius keturis šimtus tūkstančių. No- 
rėdama pasiekti, kad jis būtų atitolintas, apgavikė sumano 
naują gudrybę. Karalienė dar sykį apsvarsčiusi visą reikalą, 
pasakoja ji, kaina jai vis dėlto per didelė; jeigu juvelyrai ne- 
nuleisią dviejų šimtų tūkstančių livrų, ji pasiryžusi grąžinti 
papuošalą. Klastūnė tikisi, kad juvelyrai pradės derėtis, ir 
šitaip laikas slinks po truputį į priekį. Tačiau ji apsirinka. 

Juvelyrai kainą buvo smarkiai užkėlę, o dabar jiems jau svy- 
la padai, taigi jie tiesiog pareiškia sutinką. Basengė surašo 
laišką, kuriuo karalienei turi būti pranešta apie jų sutikimą, 
ir Bemeris, gavęs Rohano leidimą, įteikia jį liepos 12 d., dar 
ir šiaip nešdamas perduoti Marijai Antuanetei kitą papuo- 
šalą. To laiško tekstas yra toks: „Jūsų Didenybe, esame be 
galo laimingi, galėdami manyti, kad paskutinės mokėjimo 
sąlygos, kurios buvo mums pasiūlytos ir kurias mes su visu 
uolumu ir pagarba priimame, bus laikomos nauju įrodymu, 
su kokiu atsidavimu ir kaip klusniai mes vykdome Jūsų įsa- 
kymus. Tikrą pasitenkinimą mums teikia mintis, kad visų 
gražiausias deimantų papuošalas šioje žemėje galės pasitar- 
nauti visų iškilniausiai ir geriausiai karalienei.“ 

Šis laiškas dėl savo įmantrios formos nieko nenutuokian- 
čiai Marijai Antuanetei iš pirmo žvilgsnio yra nesupranta- 
mas. Vis dėlto, atidžiai jį perskaičiusi ir bent šiek tiek pamąs- 
čiusi, karalienė turėjo nustebusi paklausti: kokios mokėjimo 
sąlygos? Koks deimantų papuošalas? Tačiau iš šimtų kitų 
atvejų žinome: Marija Antuanetė retai kada ranka rašytą ar 
spausdintą tekstą atidžiai iki galo perskaito, jai tas pernelyg 
nuobodu; rimtai mąstyti niekados nebuvo jai būdinga. Tad 
ji šį laišką apskritai atplėšia tik tada, kai Bemeris jau atsi- 
sveikinęs. Ničnieko nenutuokdama apie tikruosius įvykius 
ir todėl negalėdama suprasti šių maldingai išraitytų frazių 
prasmės, ji liepia kameristei sugrąžinti Bemerį. Tačiau, kad ir 
gaila, juvelyras jau palikęs pilį. Na, vis tiek netruks paaiškėti, 
ką tasai juokdarys Bemeris turi galvoje! Tada, vadinasi, kitą 
kartą, mąsto sau pati karalienė ir išsyk metą laišką į ugnį. 

Ir šis laiško sunaikinimas, ta aplinkybė, kad karalienė 
nieko toliau neklausinėjo — kaip ir visi vėrinio aferos epizo- 
dai — iš pirmo žvilgsnio atrodo neįtikimi, ir net tokie garbingi 
istorikai kaip Luji Blankas šiame skubiame dokumento paša- 

linime buvo linkę įžvelgti įtartiną aspektą, tarytum karalienė 
vis dėlto kažką būtų apie miglotąjį reikalą žinojusi. Iš tikrųjų 
toks skubotas sudeginimas nėra joks ypatingas dalykas, kai 
kalbame apie moterį, kuri visą gyvenimą, baimindamasi savo 
pačios neatidumo ir rūmų šnipinėjimo, visados tučtuojau 
naikino kiekvieną jai adresuotą eilutę - net po Tiuilri šturmo 
jos rašomajame stale nebuvo aptikta net vieno vienintelio jai 
skirto rašto. Tačiau tai, kas šiaip buvo atsargumo priemonė, 
šį kartą pavirto į neatsargumą. 

Taigi turėjo susirikiuoti visa atsitiktinumų virtinė, kad 
apgaulė anksčiau neišaiškėtų. Bet dabar jau jokie gudra- 
galviavimai nebegelbsti, rugpjūčio 1 d. artinasi ir Bemeris 
pageidauja gauti savo pinigus. La Mot pamėgina griebtis dar 
vieno gynybos triuko — ūmai ji atidengia juvelyrams kortas ir 
įžūliai pareiškia: „Jūs esate apgauti. Laidavimo rašte, kurį turi 
kardinolas, parašas yra suklastotas. Tačiau princas turtingas, 
jis gali ir pats sumokėti.“ Šitaip ji tikisi nukreipti kirtį į šalį, 
tikisi — tiesą sakant, visai logiškai samprotaudama, - kad ju- 
velyrai dabar įpykę puls pas kardinolą, viską jam papasakos, 
o šis, bijodamas tapti amžinos pajuokos objektu visų rūmų 
ir visos visuomenės akyse, susigėdęs laikys liežuvį už dantų 
ir verčiau sukrapštys milijoną šešis šimtus tūkstančių livrų. 
"Tačiau Bemeris su Basenge nemąsto logiškai ir psichologiš- 
kai, jiedu dreba dėl savo pinigų. Su prasiskolinusiu kardi- 
nolu juodu nebenori turėti jokių reikalų. Karalienė - juodu 
tebemano, kad Marija Antuanetė dalyvauja žaidime, juk 
ji tylomis priėmė aną laišką, - jų akyse yra mokesnis skoli- 
ninkas nei šis vėjo pamušalas kardinolas. Be to, blogiausiu 
atveju — čia juodu vėl klysta — karalienė juk turi vėrinį, 
brangųjį užstatą. 

Dabar jau prieitas taškas, kai virvutė, kuria tampomas 
kvailys, smarkiau nebegali būti įtempta. Bemeriui nuvykus 

į Versalį ir pareikalavus audiencijos pas karalienę, visas šis 
melų ir abipusių klaidinimų Babelio bokštas vienu vienin- 
teliu trūktelėjimu sugriaunamas. Po minutės ir juvelyrai, ir 
karalienė žino, kad čia būta niekšiškos apgavystės; tačiau tai, 
kas buvo tikrasis apgavikas, dabar turės aiškintis procesas. 


Po visų dokumentų ir liudijimų, turimų apie šį visų painiausią 
procesą, šiandien vienas dalykas yra nenuneigiamai tikras: 
Marija Antuanetė visiškai nieko nenutuokė apie tą niekingą 
žaidimą jos vardu, jos asmeniu ir jos garbe. Teisės požiūriu ji 
buvo tiek nekalta, kiek tik įmanu įsivaizduoti — gryna šios 
visoje pasaulio istorijoje įžūliausios sukčių aferos auka, o ne 
jos slėpėja ar juolab bendrininkė. Ji niekados nesusitiko su 
kardinolu, niekados nepažinojo apgavikės La Mot, niekados 
nė ranka nepalietė nė vieno vėrinio akmens. Tik akivaizdžiai 
piktavališkos apkalbos, tik tyčinis šmeižtas galėjo teigti, kad 
Marija Antuanetė buvo susidėjusi su ta avantiūriste, su tuo 
skystapročiu kardinolu; dar ir dar kartą - karalienė, visiškai 
nieko nenumanydama, gaujos sukčių, klastotojų, vagių ir 
kvailių buvo įvelta į šią jos garbę teršiančią aferą. 

Ir vis dėlto: moralės požiūriu Marijos Antuanetės negalima 
visiškai išteisinti. Mat visa ši apgavystė galėjo būti suregzta 
tik todėl, kad visame mieste apie ją plačiai pasklidęs prastas 
garsas drąsino apgavikus, nes apgautiesiems bet koks neap- 
galvotas karalienės žingsnis iš anksto regėjosi įtikimas. Be 
ilgus metus trukusių Trianono lengvapėdysčių ir paikysčių 
šiai melų komedijai nebūtų buvę jokių prielaidų. Joks svei- 
ko proto žmogus nebūtų drįsęs manyti, kad Marija Teresė, 
tikra monarchė, palaiko slaptą susirašinėjimą vyrui už nu- 
garos ar juolab skiria pasimatymus tamsioje parko giraitėje. 
Niekados nei Rohanas, nei abu juvelyrai nebūtų patikėję 
šiurkščia apgavyste, neva karalienė pristigusi pinigų ir norinti 

aplinkiniais keliais, be sutuoktinio žinios, išsimokėtinai ir 
per tarpininkus pirktis brangius deimantų garnitūrus, jeigu 
jau anksčiau visame Versalyje nebūtų buvę kuždamasi apie 
naktinius vaikštinėjimus po parką, apie pardavinėjamus 
anksčiau pirktus brangakmenius, apie nesumokėtas skolas. 
Niekados La Mot nebūtų galėjusi suręsti tokio melų sta- 
tinio, jeigu karalienės lengvapėdystė nebūtų padėjusi jam 
kertinio akmens, o jos prasta šlovė palaikiusi kopėčių. Dar 
ir dar kartą: dėl visų vėrinio aferos suktybių Marija Antua- 
netė buvo tiek nekalta, kiek tik įmanu įsivaizduoti, tačiau 
jos istorinė klaida buvo ir lieka ta, kad tokios apgaulės jos 
vardu apskritai buvo įmanu griebtis ir kad tokia apgaulė 
galėjo pasidaryti įtikima. 


Procesas ir nuosprendis 


Savuoju sakalo žvilgsniu Napoleonas nustatė lemtingą 
Marijos Antuanetės mąstysenos klaidą per vėrinio procesą. 
„Karalienė buvo nekalta ir, norėdama viešai apie savo ne- 
kaltumą paskelbti, pageidavo, kad teisti imtųsi parlamentas. 
Rezultatas buvo tas, kad karalienė buvo laikoma kalta.“ Iš 
tiesų: šia proga Marija Antuanetė pirmą kartą neteko pasi- 
tikėjimo savimi. Šiaip ji, net akių nepasukdama, su panieka 
žengė pro dvokiantį plepalų ir šmeižtų dumblyną, o šįkart 
priebėgos ėmė ieškoti instancijoje, kurią iki tol ignoravo: vie- 
šojoje nuomonėje! Metų metus ji apsimetinėjo, tarytum nei 
girdi, nei pastebi, kaip aplinkui zvimbia užnuodytosios strėlės. 
O dabar, kai, pagauta kone isteriško pykčio priepuolio, ima 
reikalauti teismo, ji išsiduoda, kaip ilgai ir kaip smarkiai jos 
išdidumas jau buvo žeidžiamas; dabar šitas kardinolas Ro- 
hanas, išdrįsęs toliau už visus išsibrukti į priekį, turės - kaip 
matomiausias — už visus atkentėti. Tačiau pragaištinga čia ta 
aplinkybė, kad Marija Antuanetė yra vienintelė, dar tikinti 
piktais vargšo kvaišelio kėslais. Net Vienoje Juozapas II abe- 
jodamas purto galvą, skaitydamas, kaip sesuo jam vaizduoja 
Rohaną esant pikčiausią nusikaltėlį: „Mačiau, kad didysis 
išmaldos dalytojas yra visų didžiausias lengvapėdis ir švais- 
tūnas, bet prisipažįstu, kad niekados nebūčiau pamanęs, jog 
jis galėtų griebtis tokių suktybių ar tokios juodos niekšybės, 

kokiomis jis dabar kaltinamas.“ Dar menkiau Rohano kal- 
te tiki Versalis, ir netrukus randasi keistos pakuždos, girdi, 
tokiu brutaliu suėmimu karalienė norinti tiktai nusikratyti 
neparankaus bendrininko. Motinos įskiepytoji neapykanta 
paskatino Mariją Antuanetę pernelyg neapdairiai kirsti. Ir 
nuo to negrabaus smarkaus judesio nuo peties jai nukrinta 
ją sauganti valdovės mantija; ji pati apsinuogina ir pasidaro 
pasiekiama visuotinei neapykantai. 

Mat dabar visi slaptieji priešininkai gali susitelkti aplink 
vieną bendrą reikalą. Marija Antuanetė nesusimąstydama 
kyštelėjo ranką į visą gyvačių lizdą. Kardinolas Luji Roha- 
nas — kaip ji galėjo tatai pamiršti! — yra vieno seniausių ir 
šlovingiausių Prancūzijos vardų turėtojas, kraujo ryšiais 
susijęs su kitomis feodalų giminėmis, pirmiausiai - su Subi- 
sais, Marsanais, Kondė; visos šios šeimos, be abejo, jaučiasi 
mirtinai įskaudintos, kad vienas jų lyg paprastas kišenvagis 
buvo sulaikytas karaliaus rūmuose. Pasipiktinusi ir aukštoji 
dvasininkija. Įsakyti, kad kardinolą, eminenciją, likus vos 
kelioms minutėms iki to momento, kai jis, vilkėdamas iš- 
kilmingais Bažnyčios drabužiais, turės laikyti mišias, suimtų 
netašytas kareiva! Skundai pasiekia net Romą: ir diduomenė, 
ir dvasininkija jaučia, kad čia paniekinta viso jų luomo garbė. 
Be to, arenon kovingai išeina ir galinga masonų grupė, mat 
Bastilijon nugabentas ne vien jų globėjas kardinolas, bet ir 
bedievių dievas, jų galva, krėslo magistras Kaliostras; dabar 
pagaliau nusišypsojo proga paleisti keletą stambių akmenų į 
visagalės sosto ir altoriaus sąjungos langus. O džiūgauja dėl 
visos tos aferos šiaip jau nuo visų rūmų pasaulio švenčių ir 
pikantiškų skandalų atskirta tauta. Pagaliau bent sykį jai 
pateikiamas didelis spektaklis: kaltinamasis — tikras kardi- 
nolas, purpuriniame vyskupo togos šešėlyje glaudžiasi tiesiog 
pavyzdinis sukčių, apgavikų, sąvadautojų, klastotojų pulkas, 

o scenos gilumoje — tai jau didžiausia pramoga! — stovi iš- 
didžioji pasipūtėlė austrė! Smagesnio siužeto už „gražuolio 
eminencijos“ skandalą visiems plunksnos ir pieštuko sėkmės 
riteriams, pamfletų autoriams, karikatūristams, laikraščių 
pardavėjams niekas nebūtų galėjęs dovanoti. Net Mon- 
golfjė, kuris, pakilęs į orą, užkariauja žmonijai ištisą naują 
sferą, nesukėlė Paryžiuje, ne, net visame pasaulyje tokio 
sujudimo, kaip šis karalienės procesas, pamažu virstantis į 
procesą prieš karalienę. Kadangi ginamosios kalbos pagal 
įstatymą dar prieš bylos nagrinėjimą be cenzūros gali būti 
skelbiamos, knygynai tiesiog šturmuojami, tenka įsikišti 
policijai. Nei Voltero, nei Žano Žako Ruso, nei Bomaršė 
nemirtingieji veikalai per dešimtmečius nepasiekia tokių 
tiražų kaip šios advokatų kalbos per vieną vienintelę savai- 
tę. Septyni tūkstančiai, dešimt tūkstančių, dvidešimt tūks- 
tančių egzempliorių dar drėgni plėšiami knygų prekeiviams 
iš rankų, užsienio ambasadose pasiuntiniai kiauras dienas 
raišto paketus, skubindamiesi be gaišaties siųsti savo bičiu- 
liškai smalsaujantiems valdovams naujausius pamfletus apie 
Versalio rūmų skandalą. Visi geidžia viską perskaityti ir būti 
skaitę, savaičių savaites apie nieką daugiau nebekalbama, 
aklai tikima pačiomis neįtikimiausiomis spėlionėmis. Į patį 
procesą traukia karavanai iš provincijos. Didikai, miestiečiai, 
advokatai; Paryžiaus amatininkai valandų valandas palieka 
be priežiūros savo parduotuvėles. Neklaidingas tautos ins- 
tinktas nesąmoningai jaučia: čia teisiamas ne šiaip vienas 
paskiras nusižengimas, iš šio purvino gniutulo savaime vynio- 
jasi visos gijos, vedančios į Versalį; piktnaudžiavimas lettres 
de cachet*, savavališkais arešto orderiais, švaistūniškas rūmų 
gyvenimas, netinkamas finansų tvarkymas — viskas dabar 


* Slaptais laiškeliais (pranc.). 

gali tapti taikiniu, pirmą kartą visa nacija pro atsitiktinai 
atplėštą stogo lentą gauna pažvelgti į slaptąjį nepasiekiamų- 
jų pasaulį. Šiame procese sprendžiami didesni dalykai nei 
vėrinio klausimas, čia sprendžiamas gyvuojančios valdymo 
sistemos likimas, nes šis kaltinimas, apsukriai pasuktas, gali 
trenkti atgalios visai valdančiajai klasei, karalienei, o sykiu — 
ir karaliaus valdžiai. „Koks didis ir daug žadantis įvykis! — 
surinka vienas slaptųjų frondistų parlamente. — Kardinolas 
demaskuotas kaip sukčius! Karalienė įvelta į skandalingą 
procesą! Kokiais purvais aplipę vyskupo lazda ir skeptras! 
Koks laisvės idėjos triumfas!“ 

Karalienė dar nenumano, kokią nelemtį paleido nuo 
grandinės vienu vieninteliu pernelyg skubotu gestu. Tačiau 
ten, kur pastatas supuvęs ir seniai iš vidaus iškaužėjęs, pa- 
kanka ištraukti iš sienos vieną vienintelę vinį, ir visas namas 
sugriūva. 


Teisme paslaptingoji Pandoros skrynia atveriama atsargiai. 
Mat jos turinys skleidžia ne rožių kvapą. Vienintelė vagilei 
palanki pasirodo ta aplinkybė, kad taurusis sutuoktinis La 
Mortas su vėrinio likučiais laiku spėjo pasprukti į Londoną; 
matomo įkalčio teisme nėra, tad kaltę už neregimo objekto 
vagystę ir pasisavinimą gali versti vienas kitam, sykiu vis 
vogčiomis leisdamas numanyti galimybę, kad vėrinys dar 
galbūt yra karalienės rankose. La Mot, nujausdama, kad kil- 
mingieji ponai visą reikalą suvers jai ant kupros, norėdama 
parodyti juokingoje šviesoje Rohaną ir nukreipti įtarimus 
nuo savęs, vagyste apkaltino ir prievarta į procesą įvėlė vi- 
sai nekaltą Kaliostrą. Ji nesidrovi jokių priemonių. Staigų 
praturtėjimą ji įžūliai ir begėdiškai aiškina tuo, kad buvusi Jo 
Eminencijos meilužė, — o visi juk žiną, koks dosnus esąs šis 
meilusis kunigas! Reikalas darosi kardinolui jau mažiausiai 

nemalonus, bet čia pagaliau pasiseka sučiupti bendrininką 
Reto ir „baronienę D'Oliva“, mažąją modistę, ir iš jų paro- 
dymų viskas paaiškėja. 

"Tačiau vieną vardą ir kaltinimas, ir gynyba vis baimingai 
aplenkia - karalienės vardą. Visi kaltinamieji kruopščiai ven- 
gia ją nors bent kiek kaltinti, net La Mot - vėliau ji kitaip 
prašneks — kaip nusikalstamą piktžodžiavimą atmeta mintį, 
kad karalienė gavusi vėrinį. Tačiau kaip tik ta aplinkybė, kad 
jie visi lyg susitarę taip žemai lankstosi ir su tokia pagarba 
kalba apie karalienę, įtariai viešuomenei daro priešingą 
poveikį; vis plačiau sklinda gandas, girdi, duotas nurody- 
mas „tausoti“ karalienę. Jau net kuždamasi, kad kardinolas 
kilniadvasiškai prisiėmęs kaltę; o laiškai, kuriuos jis taip 
skubotai ir diskretiškai liepęs sudeginti, — kaži ar jie tikrai 
visi buvo suklastoti? O gal ten vis dėlto būta ko nors, ko 
nors — nors, tiesa, niekas nežino ko — vis dėlto ko nors, ko 
nors, kas mestų šešėlį šiame reikale ant karalienės? 

Negelbsti ir tai, kad faktai visiškai paaiškėja, semper aliguid 
haeret; kaip tik todėl, kad teisme jos vardas neminimas, Ma- 
rija Antuanetė yra neregimai teisiama. 


Gegužės 31 d. galiausiai turi būti skelbiamas nuosprendis. 
Nuo penktos ryto akimis neaprėpiama minia susibūrusi 
aplink Teisingumo rūmus, kairiajame krante ji nebetelpa, 
Pont Nefas ir dešinysis Senos krantas irgi kimšte prisikim- 
šęs nekantraujančių žmonių; raitoji policija vargais negalais 
įstengia palaikyti tvarką. Dar pakeliui šešiasdešimt keturi 
teisėjai iš žiūrovų jaudulingų žvilgsnių, iš jų aistringų šūks- 
nių jaučia, kokia svarbi jų ištarmė visai Prancūzijai; tačiau 
lemiamas persergėjimas jų laukia didžiosios posėdžių salės, 
grande chambre, prieškambaryje. Ten teisėjams ateinant, 
abipus tako gedulo apdarais stovi ir žengiantiems teisėjams 

lenkiasi devyniolika Rohanų, Subisų ir Lotaringų giminių 
atstovų. Nė vienas neprataria nė žodžio, nė vienas nežingteli 
nė žingsnio į priekį. Jų apdarai, jų laikysena viską savaime 
byloja. Ir šis nebylus saikdinimas, kad teismas savo ištarme 
privaląs sugrąžinti grėsmės užkluptą Rohanų giminės garbę, 
daro tarybos nariams nepaprastą įspūdį, mat didžioji ir jų pa- 
čių dalis priklauso aukštajai Prancūzijos diduomenei; prieš 
pradėdami posėdį, jie jau žino; tauta ir diduomenė, net visas 
kraštas laukia, kad kardinolas būtų išteisintas. 

Bet vis dėlto - posėdis trunka šešiolika valandų, septynio- 
lika valandų, nuo šeštos ryto iki dešimtos vakaro, Rohanai ir 
dešimtys tūkstančių lauke priversti laukti. Mat teisėjų spren- 
dimas turės juk didelių padarinių. Dėl apgavikės nuosprendis 
jau iš anksto priimtas, lygiai kaip ir dėl jos bendrininkų, o 
mažąją modistę teisėjai mielu noru paleidžia — juk ji tokia 
dailutė ir visai nieko nenutuokdama nukėblino į Veneros 
giraitę. Tikrasis sprendimas susijęs tiktai su kardinolu. Visi 
teisėjai sutaria, kad jis turi būti išteisintas, nes, kaip įrodyta, 
pats buvo apgautas, o ne apgavikas; nuomonių skirtumai 
randasi tik dėl šio išteisinimo pobūdžio, nes čia kalbame 
apie didelį politinį reikalą. Rūmų partija reikalauja - ir visai 
pagrįstai, - kad šis išteisinimas būtų siejamas su papeikimu 
už „baustiną įžūlumą“, nes juk kas kita buvo kardinolui ma- 
nyti, jog Prancūzijos karalienė slapta eis su juo į pasimatymą 
tamsioje giraitėje. Už tokią pagarbos pašventintam karalienės 
asmeniui stoką kaltinimo atstovai reikalauja, kad kardinolas 
nusižeminęs viešai atsiprašytų grande chambre akivaizdoje 
ir atsisakytų visų turimų pareigų. O kita partija, karalienės 
priešininkai, pageidauja, kad procesas būtų nutrauktas. Kar- 
dinolas buvęs apgautas, taigi pats esąs be kaltės ir dėmės. 
Tokiame visiškame išteisinime slypi nuodinga strėlė. Mat jei- 
gu teismas pripažins, kad kardinolas, remdamasis visuotinai 

žinoma karalienės elgsena, galėjo laikyti tokius slapukavimus 
ir savivaliavimus įtikėtinais, tai sykiu bus viešai pasmerkta ir 
karalienės lengvapėdystė. Sunkūs svarsčiai svarstyklių lėkš- 
tėje: jeigu Rohano elgesys bus laikomas bent jau nepagarba 
monarchei, Marijai Antuanetė sulauks kompensacijos už 
patirtą piktnaudžiavimą josios vardu; jeigu kardinolas bus 
visiškai išteisintas, sykiu bus paskelbtas ir moralinis nuosp- 
rendis karalienei. 

Tai žino parlamento teisėjai, tai žino abi pusės, tai žino 
ir godžiai nekantraujanti tauta; šis sprendimas užgriebia 
kur kas daugiau nei vieną paskirą nereikšmingą bylą. Čia 
sprendžiamas ne privatus reikalas, bet epochos politikos 
klausimas — ar Prancūzijos parlamentas karalienės asmenį 
dar laiko „pašventintu“, neliečiamu, ar, lygiai kaip bet kurio 
kito Prancūzijos piliečio, pavaldžiu įstatymui; pirmą kartą 
artėjanti revoliucija pasiunčia aušros atšvaitą į langus to 
pastato, kuriame yra ir Konsjeržeri, tasai kraupus kalėjimas, 
iš kurio Marija Antuanetė bus nuvesta į ešafotą. Tame pa- 
čiame pastate prasideda tai, kas jame ir baigsis. Toje pačioje 
salėje, kaip ir La Mot, vėliau gaus prieš teismą atsakyti ir 
karalienė. 

Šešiolika valandų tariasi teisėjai, nuožmiai kertasi nuo- 
monės, ne mažiau nuožmiai — ir interesai. Mat abi pusės, 
karališkoji ir karalienės priešininkų, paleido į darbą visus 
šaudmenis — taip pat ir auksinius; jau kelinta savaitė visi 
parlamento nariai mėginami paveikti, jiems grasinama, jie 
įtikinėjami, papirkinėjami ir perkami, netrukus gatvėse su- 
skamba tokia daina: 


Si cet arrėt du cardinal 
Vous paraissait trop illėgal 
Sachez gue la finance 

Eh bien 
Dirige tout en France 
Vous m'entendegz bien!* 


Pagaliau karaliui ir karalienei atsirūgsta ilgametis jų abe- 
jingumas parlamentui — pernelyg daug teisėjų, manančių, 
kad atėjo laikas vieną sykį duoti autokratijai nuodugnią ir 
pro ausis nebepraleidžiamą pamoką. Dvidešimt šešiais bal- 
sais „už“ ir dvidešimt dviem balsais „prieš“ — persvara visai 
menkutė — kardinolas išteisinamas „be jokio priekaišto“; 
lygiai taip pat ir jo bičiulis Kaliostras bei mažoji Palė Rojalio 
modistė. Atlaidumas parodomas ir bendrininkams, jie atsi- 
perka vien išvijimu iš šalies. Visą sąskaitą sumoka La Mot, 
vienbalsiai pasmerkta būti budelio nuplakta, paženklinta 
„V“ (voleuse) įdagu, o paskui iki gyvos galvos pradingti Sal- 
petriere. 

"Tačiau dar viena, nors nesėdėjusi kaltinamųjų suole, ištei- 
sinus kardinolą, yra pasmerkta - ir taip pat iki gyvos galvos: 
Marija Antuanetė. Nuo šios valandos ji jau nebeatsigins 
šmeižtų ir netramdomos priešininkų neapykantos. 

Kažkas pirmas puola su nuosprendžiu iš teismo salės, 
šimtai bėga jam įkandin, ekstaziškai skelbdami išteisinimą 
gatvei. Džiūgavimas pakyla toks smarkus, kad jo šniokštimas 
pasiekia net kitą upės krantą. „Tegyvuoja parlamentas!“ — 
tas naujas šūkis, pakeitęs įprastinį „Tegyvuoja karalius!“, lyg 
perkūnas ritasi per miestą. Teisėjams vargiai sekasi atsiginti 


* Jei kardinolo areštas 
Atrodo jums neteisėtas, 
Žinokite, kad pinigai 
Prancūzijoj jau nuo seniai 
Sutvarko viską taip, 

Kaip nori! (Pranc.) 

nuo dėkingų garbintojų. Jie glėbesčiuojami, halės moterys 
puola juos bučiuoti, gėlės beriamos jiems ant tako; didingai 
prasideda išteisintųjų pergalės eisena. Dešimt tūkstančių 
žmonių lyg kokį triumfuojantį karo vadą lydi dabar jau ir 
vėl purpuru vilkintį kardinolą iki Bastilijos, kur jis dar turės 
praleisti šią naktį; iki pat aušros ten džiūgaudami laukia vis 
atsinaujinantys pulkai. Ne mažiau dievinamas ir Kaliostras, 
ir tik policijos įsakymu pavyksta sukliudyti, kad miestas ne- 
būtų iliuminuotas jo garbei. Taip visa tauta — tai susimąstyti 
verčiantis ženklas! — sveikina du vyrus, kurie Prancūzijai 
nenuveikė nieko daugiau, tik mirtinai pakenkė karalienės 
ir karalystės autoritetui. 

Karalienė veltui mėgina nuslėpti savo neviltį; šis rimbo 
kirtis tiesiai į veidą yra pernelyg skaudus, pernelyg viešai 
atšvilpęs. Kameristė randa ją paplūdusią ašarom, Mersi 
praneša Vienon, kad jos sielvartas „didesnis, nei, vertinant 
protingai, dingstis regėtųsi pagrįsta“. Visados stipresnė ins- 
tinktu, nei sąmoningu mąstymu, Marija Antuanetė išsyk 
įžvelgė, koks nebeatitaisomas šis pralaimėjimas; pirmą kar- 
tą nuo to meto, kai ji nešioja karūną, jai pasipriešino už jos 
valią stipresnė galybė. 

"Tačiau kol kas galutinį sprendimą savo rankoje laiko kara- 
lius. Energingomis priemonėmis jis dar galėtų išgelbėti savo 
žmonos garbę ir laiku įvairyti baimės vangiam pasipriešini- 
mui. Stiprus karalius, ryžtinga karalienė tokį maištingą par- 
lamentą turėtų išvaikyti; taip būtų pasielgęs Liudvikas XIV, 
gal dar ir Liudvikas XV. Tačiau Liudviko XVI ryžtas priblėsęs. 
Jis nedrįsta kibti į atlapus parlamentui, tiktai, norėdamas 
suteikti lyg ir kokią satisfakciją žmonai, išsiunčia kardinolą 
tremtin, o Kaliostrą išveja iš krašto — tai pusinė priemonė, 
suerzinanti, bet iš tikrųjų nekertanti smūgio parlamentui, 
užgaunanti teisingumą, bet neatkurianti jo žmonos garbės. 

Kaip visados neryžtingas, Liudvikas XVI žengia vidutinišką 
žingsniuką, kuris politikoje visados pasirodo esąs didžiausia 
klaida. Taip pradedama eiti kreivu keliu, ir netrukus bendro- 
joje abiejų sutuoktinių lemtyje išsipildys senasis Habsburgų 
prakeikimas, kurį Grilparceris taip nepamirštamai suformu- 
lavo tokiomis eilėmis: 


Štai prakeiksmas dinastijos taurios: 
Lig pusės kelio ir lig pusės darbo 
Puse žingsnelio neryžtingai žengti. 


Karalius neatšaukiamai praleido progą padaryti didį spren- 
dimą. Parlamento nuosprendžiu prieš karalienę prasidėjo 
nauja epocha. 


"Tačiau ir La Mot atžvilgiu rūmams būdinga tokia pat pragaiš- 
tinga pusinė laikysena. Ir čia būta dviejų galimybių: arba kil- 
niadvasiškai atleisti nusikaltėlę nuo žiauriosios bausmės - tai 
būtų padarę puikų įspūdį, - arba, priešingai, paliepti bausmę 
vykdyti kuo viešiau. Tačiau vidinis sutrikimas ir šiuo atveju 
slapstydamasis renkasi vidurinę priemonę. Tiesa, iškilmingai 
statoma pakyla ir šitaip visai tautai žadamas barbariškas vie- 
šo paženklinimo įdagu spektaklis - aplinkinių namų langai 
jau nuomojami fantastiškomis kainomis; tačiau paskutinę 
akimirką rūmai išsigąsta savo pačių drąsos. Penktą ryto, taigi 
tyčia tokią valandą, kai liudininkų nėra ko baimintis, ketu- 
riolika budelių veriamai klykiančią ir nirtulingai visus aplink 
kumščiais daužančią moterį atvelka prie Teisingumo rūmų 
laiptų, ten perskaitomas nuosprendis, kad ji bus išplakta ir 
paženklinta įdagu. Tačiau čia sugauta pašėlusi liūtė, isteriš- 
koji moteris įninka spigiai stūgauti, jos piktžodžiavimai prieš 
karalių, prieš kardinolą, prieš parlamentą išbudina visus ap- 

linkui miegančius žmones, ji stvarstosi, kandžiojasi, spardosi, 
galiausiai tenka jai nuplėšti nuo kūno drabužius, kad būtų 
įmanu prispausti įdago geležį. Tačiau tą sekundę, kai ugnies 
antspaudas paliečia jai petį, kankinama moteris konvulsiškai 
šokteli, atskleisdama džiūgaujantiems žiūrovams visą savo 
nuogybę, ir degantis ženklas „V“ nusileidžia jai ne ant peties, 
bet ant krūtinės. Pašėlęs gyvis suklikęs įkanda budeliui net 
per liemenę, o tada iškankinta moteris susmunka apalpu- 
si. Lyg kokia maita ji be sąmonės nuvelkama į Salpetrierą, 
kur, kaip skelbia nuosprendis, vilkėdama pilkais kaip mai- 
šas drobiniais ir avėdama medpadžiais, privalės dirbti ir bus 
maitinama vien juoda duona ir lęšiais. 

Vos pasklidus žiniai apie kraupias šios egzekucijos smul- 
kmenas, visų simpatijos išsyk pakrypsta La Mot pusėn. Prieš 
penkias dešimtis metų — pasiskaitykite Kazanovos raštuo- 
se - kankinant silpnaprotį Damjeną, įbrėžusį Liudvikui XV 
mažučiu peiliuku plunksnoms smailinti, visa diduomenė su 
savo damomis keturias valandas su pasimėgavimu žiūrėjo, 
kaip tasai nelaimingas žmogienos gabalas žnaibomas įkai- 
tintomis žnyplėmis, laistomas verdančiu aliejum, o po bega- 
linės agonijos, per kurią jam plaukai, ūmai pabalę, piestu 
pasistojo ant galvos, dar rišamas ant rato; dabar lygiai ta 
pati, dėl mados filantropiška tapusi viešuomenė staiga pasi- 
junta apimta jaudinamos užuojautos „nekaltajai“ La Mot. 
Mat dabar buvo atrastas naujas ir visai nepavojingas būdas 
fronduoti prieš karalienę — akivaizdžiai demonstruojant 
simpatiją „aukai“, „vargšei nelaimėlei“. Orleano kunigaikš- 
tis surengia viešą rinkliavą, visa diduomenė siunčia į kalėji- 
mą dovanas, kasdien prie Salpetriero važiuoja prabangios 
karietos. Aplankyti nubaustąją vagilę Paryžiaus viešuome- 
nėje laikoma dernier cri. Tačiau abatė nustebusi vieną dieną 
tarp lankyti atvykusių susigraudinusių damų atpažįsta vieną 

pačių artimiausių karalienės bičiulių, kunigaikštytę de Lam- 
bal. Ar ji atkako savo valia, ar, kaip tučtuojau ima kuždėtis 
zmonės, slaptu Marijos Antuanetės pavedimu? Šiaip ar taip, 
ši nederama užuojauta meta nemalonų šešėlį karalienei: ką 
reiškia ši demonstratyvi užuojauta? — klausinėja visi. Gal 
karalienę slegia sąžinė? Ar ji slapčiomis mėgina susisiekti su 
savo „auka“? Kuždesiai netyla. O po kelių savaičių, kai La 
Mot — nežinomoms rankoms naktį jai atvėrus kalėjimo du- 
ris — pasprunka į Angliją, visame Paryžiuje girdėti tik vienas 
balsas: karalienė išgelbėjusi savo „bičiulę“, atsidėkodama už 
tai, kad ši teisme kilniadvasiškai nutylėjo apie jos kaltę ar 
bendrininkystę vėrinio aferoje. Iš tikrųjų padėjimas La Mot 
pabėgti buvo pati niekšiškiausia klasta, kurios iš pasalų ga- 
lėjo griebtis suokalbininkų šutvė. Mat dabar jau ne tik at- 
vertos visos durys paslaptingoms kalboms apie karalienės ir 
vagilės susitarimą, — nuplaktoji ir įdagu paženklintoji La Mot 
savo ruožtu iš Londono gali vaidinti kaltintoją, teikti spau- 
dai begėdiškiausius melus ir šmeižtus; negana to - kadangi 
nesuskaitoma daugybė žmonių Prancūzijoje ir Europoje ty- 
ko tokio pobūdžio „demaskavimų“, ji pagaliau ir vėl gali 
uždirbti daug pinigų. Jau La Mot atvykimo dieną vienas 
Londono spaustuvininkas siūlo jai dideles sumas; veltui 
Prancūzijos rūmai, dabar jau supratę šmeižtų mastą ir pada- 
rinius, mėgina užkirsti kelią nuodingai strėlei; karalienės 
favoritė Polinjak siunčiama siūlyti vagilei du šimtus tūks- 
tančių livrų už tylėjimą; tačiau įžūlioji avantiūristė dar ir 
antrą kartą apmulkina rūmus — paima pinigus, bet paskui 
nedvejodama ir vieną, ir antrą, ir trečią kartą, vis naujais 
pavidalais ir su vis naujais prasimanymais skelbia savo „Me- 
muarus“. Tuose „Memuaruose“ esama visko, ką tik tikisi 
išgirsti skandalų išsiilgusi publika, juose esama net dar kai 
ko daugiau: procesas parlamente buvęs gryna vaidyba, varg- 

šė La Mot buvusi kuo niekšiškiausiai išduota. Aišku, kad ne 
kitas, tik pati karalienė vėrinį užsakiusi ir gavusi jį iš Roha- 
no, o La Mot, nekalčiausia būtybė, vien iš bičiulystės prisi- 
ėmusi kaltę, taip gelbėdama suterštą karalienės garbę. Ir tai, 
kokiomis aplinkybėmis ji su Marija Antuanete taip susibi- 
čiuliavusi, itin geras akis turinti melagė aiškina lygiai taip, 
kaip geidauja goslioji gauja: ogi more lesbico, per patalo in- 
tymybes. Nieko negelbsti tai, kad kiekvienam blaivesniam 
žvilgsniui dauguma šių melų patys save demaskuoja vien 
savo negrabumu; La Mot tvirtina, kad Marija Antuanetė 
turėjusi meilės reikalų su kardinolu Rohanu, dar būdama 
erchercogaitė, jam esant pasiuntiniu Vienoje, - o kiekvienas 
geravalis gali ant pirštų suskaičiuoti, kad Marija Antuanetė 
Rohano pasiuntinystės metu jau seniai buvo dofinė Versa- 
lyje. Tačiau geravaliai labai išretėję. O didžioji publika susi- 
žavėjusi skaito muskusu prakvipusius suklastotus karalienės 
meilės laiškus Rohanui, kuriuos La Mot įterpia į savo me- 
muarus, ir juo daugiau ji geba papasakoti apie Marijos An- 
tuanetės perversijas, juo daugiau jų trokštama patirti. Dabar 
jau rašliavos rodosi viena po kitos, viena kitą lenkdamos 
nepadorumu ir bjaurastimi; netrunka pasirodyti viešas „5ą- 
rašas visų asmenų, su kuriais karalienė palaikė paleistuviškus 
santykius“; jame esama ne mažiau kaip trisdešimt keturių 
abiejų lyčių vardų - kunigaikščių, aktorių, liokajų, karaliaus 
brolis su savo kamerdineriu, madam Polinjak ir Lambal, o 
galiausiai, trumpai drūtai, — toutes les tribades de Paris*, įskai- 
tant ir rykštėmis išplaktas gatvės kekšes. Tačiau tie trisdešimt 
keturi vardai dar anaiptol neaprėpia visų meilės partnerių, 
kuriuos Marijai Antuanetei priskiria dirbtinai sudirginta 
salonų ir gatvės nuomonė; ir šiandien, ir anuomet tas pat — 


* Visos Paryžiaus lesbietės (pranc.). 

vos į erotikos laukus nuklydusi viso miesto, visos tautos 
fantazija įsikimba kokios nors moters, ar ši būtų imperatorė 
ar kino žvaigždė, karalienė ar operos dainininkė, ji lavinomis 
priskiria tokiai moteriai visus įmanomus ekscesus ir perver- 
sijas, mat, patirdama anoniminį orgazmą ir tariamai piktin- 
damasi, drauge mėgaujasi savo svajonėse susikurtomis gaš- 
lybėmis. Kita libela — La vie scandaleuse de Marie 
Antoinette - pasakoja apie tvirtą vengrų karį, kuris dar Aust- 
rijos imperatorės rūmuose malšinęs nepasotinamos trylika- 
metės fureurs utėrines* (tai itin skoninga trečio pamfleto 
antraštė); pasitelkiant gausybę pornografinių vario raižinių, 
vaizduojančių apsinuoginusią karalienę su įvairiais partne- 
riais aretiniškomis meilės pozomis, aprašinėjamas Bordel 
Royal** su visais jo mignons et mignonnes***. Srutos tykšta vis 
aukščiau, vis šlykštesni darosi melai, ir visais jais tikima, nes 
norima tikėti viskuo, kas pasakojama apie šią „nusikaltėlę“. 
Praėjus dvejiems ar trejiems metams nuo vėrinio proceso, 
Marija Antuanetė jau nebeatšaukiamai pagarsėjusi kaip di- 
džiausia pasileidėlė, kaip labiausiai pagedusi, klastingiausia, 
tironiškiausia visos Prancūzijos moteris; o apgavikė ir įdagu 
paženklinta La Mot laikoma nekalta auka. Tad, revoliucijai 
vos prasidėjus, klubai išsyk mėgina, suteikdami pabėgėlei La 
Mot savo apsaugą, susigrąžinti ją į Prancūziją ir iš naujo 
dirbtinai pradėti visą vėrinio aferą — tik šį sykį savajame re- 
voliucijos tribunole, kur La Mot būtų kaltintoja, o Marija 
Antuanetė sėdėtų prasikaltėlių suole; vien staigi La Mot 
mirtis — ištikta persekiojimo manijos priepuolio, ji 1791 m. 
iššoka pro langą — neleido sulaukti akimirkos, kai didžioji 
sukčiautoja su triumfu būtų buvusi nešama per Paryžių ir jai 


* Įsčių šėlsmą (pranc.). 
** Karališkasis viešnamis (pranc.). 
*** Gražuoliukais ir plaštakėmis (pranc.). 

būtų buvęs įteiktas dekretas, garbstantis ją „už nuopelnus 
respublikai“. Jeigu lemtis šitaip nebūtų įsikišusi, pasaulis 
būtų išvydęs dar kur kas groteskiškesnę teismo komediją nei 
vėrinio procesas —- La Mot, kaip visų džiaugsmingai sveiki- 
namą žiūrovę per jos apšmeižtos karalienės egzekuciją. 


Tauta nubunda, karalienė nubunda 


Vėrinio proceso reikšmė pasaulio istorijai yra ta, kad jis nu- 
kreipė ryškų ir stiprų viešuomenės prožektorių į karalienės 
asmenį ir Versalio langus; o sujudimo laikais būti regimam 
visados yra pavojinga. Mat mėgindamas tapti kovingas, 
norėdamas virsti į darbus, nepasitenkinimas - pats savaime 
dar pasyvi būsena — visados reikalingas žmogiško pavidalo, 
ar jis būtų kokios nors idėjos vėliavnešys, ar susitvenkusios 
neapykantos taikinys, biblinis atpirkimo ožys. Mat mįslin- 
goji esybė „tauta“ įstengia mąstyti tik antropomortiškai, tik 
išeities tašku rinkdamasi žmogų; jos suvokimo energijai 
sąvokos niekados nepasidaro visiškai aiškios, jai aiškūs tik 
pavidalai; todėl ten, kur tauta nujaučia kaltę, ji geidžia iš- 
vysti kaltininką. Prancūzų tauta jau seniai miglotai jaučia 
kažkieno jai daromą neteisybę. Ilgai ji klusniai gūžėsi ir, 
tikėdamasi geresnių laikų, sulig kiekvienu nauju Liudviku 
vis apimta įkarščio mosavo vėliavomis, visados pamaldžiai 
mokėjo Bažnyčiai činšą ir ėjo lažą, bet juo žemiau ji lenkėsi, 
juo kiečiau ją spaudė našta, juo godžiau mokesčiai siurbė jos 
kraują. Turtingoje Prancūzijoje daržinės stovi tuščios, žemės 
nuomotojai skursta, trąšioje žemėje po gražiausiu Europos 
dangum pradeda stigti duonos. Kažkas dėl to turi būti kaltas; 
jeigu vieni duonos stokoja, vadinasi, kiti jos suryja per daug; 
jeigu vienus smaugia jų priedermės, vadinasi, esama kitų, 

pasiglemžusių pernelyg daug teisių. Pamaži visame krašte 
randasi tas miglotas nerimas, kuris visados kūrybingai skina 
kelią visokiam blaiviam mąstymui ir ieškojimui. Miestiečiai, 
kuriems tokie vyrai kaip Volteras, Žanas Žakas Ruso atvėrė 
akis, pradeda savarankiškai svarstyti, savarankiškai smerkti, 
pradeda skaityti, ima bendrauti, kartais jau, žiūrėk, ir žybte- 
li amalas, pranašaujantis didelę audrą. Sodybos plėšiamos, 
feodalams grasinama. Didelis nepasitenkinimas lyg juodas 
debesis jau seniai pakibęs viršum viso krašto. 

Ir tada vienas po kito blykstelėję du ryškūs žaibai nušvie- 
čia tautai bendrąją padėtį: vienas jų — tai vėrinio afera, o 
antrasis — Kalono pranešimas apie deficitą. Kliudomas daryti 
savąsias reformas, galbūt ir dėl slapto priešiškumo rūmams, 
finansų ministras pirmą kartą pasakė aiškius skaičius. Dabar 
visi žino tai, kas ilgai buvo slepiama: per dvylika Liudviko 
XVI valdymo metų pasiskolinta vienas milijardas du šimtai 
penkiasdešimt milijonų. Nublyškusi stovi tauta, užklupta šio 
žaibo. Milijardas du šimtai penkiasdešimt milijonų, astro- 
nominis skaičius, — tiek suvartota, o kam! Ir kas juos suvar- 
tojo? Vėrinio procesas pateikia atsakymą; čia skurdžiai, už 
kelis su plušantys dešimtį valandų, patiria, kad tam tikruose 
sluoksniuose pusantro milijono vertės deimantai laikomi 
meilia dovanėle, kad, tautai vargstant, perkamos pilys už 
dešimt ir už dvidešimt milijonų. O kadangi visi žino, kad 
karalius, tasai kuklus žmogelis, dvasios požiūriu — smulkus 
miestelėnas, prie šio fantastiško vartojimo neprisideda, visas 
neprielankumas kataraktos principu plūsteli akinamosios, 
švaistūnės ir lengvapėdės karalienės pusėn. Valstybės skolų 
kaltininkė surasta. Dabar visi žino, kodėl tie popierėliai kas 
dieną darosi vis menkesnės vertės, duona — vis brangesnė, 
o mokesčiai vis didesni: todėl, kad ta kekšė švaisto pinigus, 
savajame Trianone paliepė viso kambario sienas nusagstyti 

briliantais, todėl, kad ji šimtą aukso milijonų slapčiomis pa- 
siuntė Austrijon kariaujančiam broliui Juozapui, todėl, kad 
savo sugulovus ir gašlūnes katytes verste užverčia pensijomis, 
tarnybomis ir beneficijomis. Nelemtis ūmai įgyja priežastį, 
bankrotas — savo kaltininkę, karalienė — naują vardą. Ma- 
dame Defizit - taip ji vadinama nuo vieno Prancūzijos krašto 
iki kito; tas žodis lyg įdagas įspaustas jai ant nugaros. 
Dabar jau tamsusis debesis pratrūko: tikra brošiūrų, pam- 
fletų kruša, tikras traktatų, siūlymų, peticijų tvanas užgriūva 
kraštą, dar niekados Prancūzijoje tiek nekalbėta, nerašyta ir 
nepamokslauta; tauta pradeda busti. Amerikos karo sava- 
noriai ir kareiviai iki pat paskutinio užkampio nuneša pasa- 
kojimus apie demokratišką kraštą, kuriame nėra nei rūmų, 
nei karaliaus, nei diduomenės, kuriame esama tik piliečių ir 
piliečių, kur tveria visiška lygybė ir laisvė. Ir argi Žano Žako 
Ruso veikale Contrat social* jau visai aiškiai, o Voltero ir 
Didro raštuose subtiliau, ne taip atvirai nėra rašoma, kad 
karališkoji santvarka anaiptol nėra vienintelė Dievo nubrėž- 
toji, kad tai nėra geriausias iš visų esamųjų pasaulių? Senoji, 
nebyliai kuprą lenkusi pagarba pirmą kartą smalsaudama 
kelia galvą, ir dėl to diduomenę, tautą ir miestiečius apima 
naujas pasitikėjimas savimi; tylus kuždesys masonų ložėse, 
krašto susirinkimuose, pamaži garsėdamas, virsta į plačiai 
girdimą murmesį ir perkūnijos dundesį, elektros įtampa tvyro 
ore, ugnimi alsuojanti sfera: „Tai, dėl ko nelemtis įgyja krau- 
pias proporcijas, — praneša Vienon pasiuntinys Mersi, - yra 
vis didėjantis protų sujudimas. Galima sakyti, kad agitacija 
pamaži patraukė į savo pusę visas visuomenės klases, ir šis 
karštligiškas nerimas suteikia parlamentui jėgos laikytis sa- 
vo priešiškos pozicijos. Negalėtum patikėti, kaip įžūliai net 


* Socialinis kontraktas (pranc.). 

viešose vietose kalbama apie karalių, princus ir ministrus; 
kritikuojamos jų išlaidos, juodžiausiomis spalvomis piešiamas 
rūmų švaistūniškumas ir pabrėžiama būtinybė šaukti Gene - 
ralinius luomus, tarytum kraštas būtų nebevaldomas. Jau 
nebeįmanoma nuslopinti šios kalbų laisvės baudžiamosiomis 
priemonėmis, nes karštligė pasidariusi tokia visuotinė, kad 
net tuo atveju, jeigu tūkstančius žmonių pasodintum į ka- 
lėjimą, nelemties nebeįveiktum, tik tautos įtūžį pakaitintum 
iki tokio laipsnio, jog sukilimas būtų neišvengiamas.“ 

Dabar visuotiniam nepasitenkinimui nebereikia kaukių 
ir atsargumo, jis atvirai žengia į priekį ir sako tai, ką nori 
pasakyti: nebepaisoma net išorinių pagarbos formų. Kai ka- 
ralienė netrukus po vėrinio proceso pirmą kartą vėl įžengia į 
savo ložę, ji sutinkama tokiu smarkiu šnypštimu, kad nuo tol 
vengia lankytis teatre. Madam Vižė-Lebren sumanius viešai 
pakabinti „Salone“ savo tapytą Marijos Antuanetės portretą, 
tikimybė, kad minia užpuls tapytąją Madame Defizit jau tokia 
didelė, kad verčiau nusprendžiama portretą kuo skubiausiai 
nukabinti. Buduaruose, Versalio veidrodžių salėse - Marija 
Antuanetė dabar jau visur jaučia ledinę neapykantą nebe 
vien nugara, bet atvirai akis į akį, kakta į kaktą. Galiausiai 
ji patiria dar ir paskutinį pažeminimą: policijos leitenantas 
su visokiais išraitymais praneša, girdi, būtų patartina, kad 
karalienė kurį laiką nesilankytų Paryžiuje, nes nebeįmano- 
ma garantuoti jos apsaugos nuo nemalonių nutikimų. Visas 
susitvenkęs krašto jaudulys dabar it nuo grandinės nutrūkęs 
užgriūva vieną vienintelį žmogų; ir karalienė, išbudinta ir 
plakama šių neapykantos špicrutenų, ūmai kniosteli, išsi- 
vaduoja iš savo nerūpestingumo ir vaitodama klausia pas- 
kutinius savo ištikimuosius: „Ko jie iš manęs nori?.. Ką aš 
jiems padariau?“ 

Perkūnas turėjo driokstelti, kad Marija Antuanetė išgąsdinta 
nubustų iš savo pasipūtėliškai abejingo laisser-aller. Dabar 
ji budri, dabar ši prastų patarėjų supama ir jokių laiku duo- 
damų patarimų neklausiusi moteris pradeda suvokti savo 
aplaidumus ir su jai būdingu nervingu ūmumu skubinasi 
regimai taisyti žmones labiausiai erzinančias klaidas. Vienu 
plunksnos brūkštelėjimu ji pirmiausiai apriboja savo itin 
dideles pragyvenimo išlaidas. Atsisakoma madmuazelės Ber- 
ten, ribojamos lėšos garderobams, namų ūkiui, arklidėms, 
šitaip sutaupant daugiau nei milijoną per metus, iš salonų 
drauge su bankų laikytojais pradingsta azartiniai lošimai, 
Sen Klu pilies statybos nutraukiamos, kitos pilys kuo sku- 
biausiai parduodamos, atsisakoma viso pulko nereikalingų 
pareigūnų, pirmiausiai - jos favoritų iš Trianono. Pirmą kartą 
Marija Antuanetė gyvena atviromis ausimis, pirmą kartą ji 
paklūsta nebe senajai galybei, visuomenės madai, bet nau- 
jajai — viešajai nuomonei. Jau per šį pirmąjį mėginimą jai 
gerokai paaiškėja, kokie yra tikrieji jausmai jos lipšiolinių 
bičiulių, kuriems ji, kenkdama savo pačios geram vardui, išti- 
sus dešimtmečius žarstė geradarystes; mat tie išnaudotojai ne 
itin linkę suprasti jų sąskaita vykdomas valstybės reformas. 
Girdi, visiškai viešai murma vienas tų begėdiškų pataikūnų, 
esą neimanoma gyventi krašte, kuriame nesi tikras, kad ry- 
toj tebeturėsi tai, ką turėjai vakar. Tačiau Marija Antuanetė 
lieka tvirta. Pradėjusi žvalgytis budriomis akimis, ji šį ir tą 
geriau įžvelgia. Pastebimai traukiasi iš pragaištingos Polinja- 
kų draugijos ir vėl suartėja su savo senaisiais patarėjais — su 
Mersi ir jau seniai atleistu Vermonu: atrodo, tarytum šiomis 
vėlyvomis įžvalgomis ji, nors ir po laiko, mėgintų parodyti, 
kad bergždi Marijos Teresės persergėjimai buvo teisingi. 
"Tačiau „per vėlu“ — tie du pragaištingi žodžiai nuo šiolei 

bus atsakas į visas Marijos Antuanetės pastangas. Visi šie 
smulkūs atsižadėjimai lieka nepastebėti visuotiniame bruz- 
desyje, skubotai sutaupytos lėšos kaip lašas ištirpsta deficito 
danaidžių statinėje. Paskirais, priešokiais daromais žingsniais, 
kaip dabar suvokia persigandę rūmai, nieko nebeįmanoma 
išgelbėti, reikalingas tikras Heraklis, galintis milžinišką de- 
ficito akmenį pagaliau nuristi šalin. Gelbėtojas po gelbėtojo, 
ministras po ministro kviečiami į finansų tarnybą, tačiau visi 
jie griebiasi tik šiai akimirkai apskaičiuotų priemonių, kurios 
ir mums patiems gerai menamos iš vakarykštės ir šios dienos 
(istorija nuolatos kartojasi): milžiniškų paskolų, tariamai pa- 
dengiančių ankstesniąsias, beatodairiško ir nebepakeliamo 
mokesčių didinimo, asignacijų spausdinimo ir auksinių pi- 
nigų perlydymo, mažinant jų vertę, kitaip sakant - paslėptos 
infliacijos. Bet kadangi liga slypi giliau, kadangi ji randasi dėl 
ydingos cirkuliacijos, dėl nacionalinės ekonomikos požiūriu 
nesveiko substancijos pasiskirstymo, kai visas turtas susikau- 
pia kelių tuzinų feodalų giminių rankose, ir kadangi finansų 
gydytojai nedrįsta imtis būtinos chirurginės intervencijos, 
valstybės iždo negalia lieka chroniška. „Karaliaus iždui dėl 
švaistymo ir lengvapėdystės ištuštėjus, — rašo Mersi, — kyla 
desperatiški riksmai ir baimė. Tada finansų ministrai mėgina 
naudoti vis nuožmesnes priemones, pavyzdžiui, neseniai pa- 
liepdami apgaulingais pavidalais perlydyti aukso monetas ar- 
ba sukurdami naujus mokesčius. Šios momentinės pagalbinės 
priemonės akimirką sušvelnina rūpesčius, ir su nesuvokiama 
lengvapėdyste išsyk pereinama nuo nevilties prie didžiausio 
nerūpestingumo. Galų pagalėje darosi aišku, kad dabartinė 
vyriausybė netvarkos ir išnaudojimo mastu pranoksta anks- 
tesniąją ir kad moralės požiūriu neįmanomas daiktas, jog 
tokia padėtis galėtų dar ilgiau tverti, nesukeldama tikros 
katastrofos.“ Bet juo arčiau jaučiamas besiartinantis žlu- 

gimas, juo didesnis nerimas ima rūmus. Pagaliau, pagaliau 
pradedama suvokti: nepakanka pakeisti ministrus, privalu 
keisti sistemą; prieš pat bankrotą pirmą sykį reikalaujama 
nebe to, kad išsiilgtasis gelbėtojas būtų iš kilmingos šeimos, o 
to, kad jis pirmiausiai — tai nauja sąvoka Prancūzijos rūmuo- 
se — būtų populiarus ir keltų pasitikėjimą tai nepažįstamai ir 
pavojingai būtybei, kuri vadinama „tauta“. 

"Tokio vyro esama, jis rūmuose žinomas, kartą bėdoje jo 
patarimo jau ir prašyta, nors jis yra miestiečių luomo, užsie- 
nietis, šveicaras, ir dar, kas tūkstantį kartų pikčiau, - gyvas 
eretikas, kalvinistas. Tačiau ministrus tasai prašalaitis ne 
itin sužavėjo, ir už tai, kad savuoju Compte rendu* leido 
nacijai pernelyg atvirai pažvelgti į raganų virtuvę, jo buvo 
kuo skubiausiai atsikratyta. Anuomet įsiskaudinęs gelbėtojas 
nusiuntė savo atsistatydinimo prašymą užgauliai mažo for- 
mato keturkampio laiškų popieriaus lakšte; tokio rūmams 
nederamo nepagarbumo Liudvikas XVI neįstengė pamiršti, 
ilgą laiką jis tvirtina — ar net prisiekinėja - niekados daugiau 
Nekero nesišauksiąs. 

"Tačiau Nekeras kaip tik dabar arba jau niekados yra šios 
valandos žmogus; karalienė pagaliau supranta, koks reikalin- 
gas kaip tik jai būtų ministras, gebantis apmaldyti šį laukinį, 
riaumojantį žvėrį — viešąją nuomonę. Jai irgi tenka įveikti 
vidinį priešinimąsi, mėginant pasiekti, kad Nekeras būtų 
pasirinktas, mat ir ankstesnysis, taip sparčiai nemėgstamas 
tapęs ministras Lomeni de Brienas buvo paskirtas vien jai 
pasinaudojus savo įtaka. Ar verta jai ir vėl darytis atsakin- 
gai — o kas, jeigu ir šįkart vėl nepasiseks? Tačiau regėdama, 
kaip jos amžinai neryžtingas sutuoktinis vis dar dvejoja, 
Marija Antuanetė lyg kokius nuodus ryžtingai stveria pa- 

vojingąjį vyrą. 1785 m. rugpjūčio mėnesį ji pasikviečia Ne- 
kerą į savo privatųjį kabinetą ir, pasitelkusi visą įtikinėjimo 
meną, sugeba perkalbėti įsiskaudinusį šveicarą. Tą minutę 
Nekeras išgyvena dvigubą triumfą: karalienė jį ne paskiria, 
bet prašo, o sykiu jo reikalauja ir visa tauta. „Iegyvuoja Ne- 
keras!“ — „Iegyvuoja karalius!“ — taip, vos pasklidus žiniai 
apie jo paskyrimą, griaudžia tą vakarą Versalio galerijos, 
griaudžia Paryžiaus gatvės. 

Tik karalienei stinga drąsos džiūgauti drauge su visais; 
pernelyg baugina ją atsakomybė dėl to, kad ji prikišo savo 
neįgudusias rankas prie lemties rato. Be to, nors ji ir pati ne- 
supranta kodėl, tas vardas žadina jai nepaaiškinamą niūrią 
nuojautą, ir čia vėl pasirodo, kad jos instinktas galingesnis 
už protą. „Drebu pagalvojusi, — rašo ji tą pačią dieną pa- 
siuntiniui Mersi, - kad tai aš jį sugrąžinau. Mano dalia nešti 
nelemtį, ir jeigu jį šėtoniškos intrigos vėl sužlugdys arba jis 
ims gožti karaliaus autoritetą, manęs visi pradės dar labiau 
nekęsti nei iki šiol.“ 


„Drebu pagalvojusi“ — „atleiskite man už tokią silpnybę“ — 
„Mano dalia nešti nelemtį“ — „Šią akimirką man labai reika- 
linga parama tokio gero ir ištikimo bičiulio, koks jūs esate“ — 
tokių Marijos Antuanetės žodžių anksčiau niekados nesame 
nei skaitę, nei girdėję. Tai nauja intonacija, tai sukrėsto, iš 
pačių gelmių sujudinto žmogaus, o ne lengvas ir nuo juoko 
skrajus išpaikintos jaunos moters balsas. Marija Antuane- 
tė paragavo kartaus pažinimo vaisiaus, dabar jos nakvišos 
pasitikėjimas savimi jau dingęs, nes baimės nejaučia tik tas, 
kas neįžvelgia pavojaus. Dabar Marija Antuanetė pradeda 
suprasti atsakomybę — tą didžiulę kainą, kurią tenka mokėti 
už aukštą padėtį; pirmą kartą jai galvą ima spausti karūna, iki 
tol nešiota lengvai lyg kokia madmuazelės Berten skrybėlaitė. 

Koks nedrąsus darosi dabar josios žingsnis, pajutus duslų 
vulkaninį grumesį po trapia žemės pluta; dabar jau tik nė 
žingsnio toliau, verčiau atgalios! Verčiau likti nuošalyje nuo 
visų sprendimų, visiems laikams pasitraukti iš politikos ir jos 
drumstų reikalų, daugiau nebesikišti į pasirinkimus, kurie 
regėjosi tokie lengvi, o dabar pasirodė esą tokie pavojingi. 
Marijos Antuanetės laikysena pradeda iš pagrindų keistis. 
Moteris, iki šiol jautusis laiminga triukšme ir šurmulyje, 
dabar ieško tylos ir nuošalumos. Ji nebesilanko teatre, pobū- 
viuose ir maskaraduose, nebenori dalyvauti karaliaus vals- 
tybės taryboje; dabar ji gali alsuoti tik savo vaikų draugijoje. 
Į šį juoko sklidiną kambarį neprasismelkia neapykantos ir 
pavydo dvokas. Kaip motina, ji jaučiasi saugesnė nei kaip 
karalienė. Apviltoji moteris pavėluotai atrado ir dar vieną 
paslaptį: pirmą kartą jos jausmus jaudina, ramina, džiugina 
vyras, tikras draugas ir sielos bičiulis. Dabar dar viskas galėtų 
pasisukti į gera; dabar tik tykiai sau gyventi visų siauriau- 
sioje ir natūraliausioje aplinkoje ir nebeprovokuoti lemties, 
to paslaptingo priešininko, kurio galybę ir klastą Marija 
Antuanetė pirmą kartą suvokusi. 

"Tačiau kaip tik dabar, kai visa jos širdis trokšta tylos, laikų 
barometras ima rodyti audrą. Kaip tik tą valandą, kai Ma- 
rija Antuanetė pamato savo klaidas ir yra linkusi trauktis 
atatupsta, kur taptų nematoma, negailestinga valia stumia 
ją pirmyn, į visų jaudulingiausius istorijos įvykius. 


Lemtingoji vasara 


Nekeras, vyras, kurį karalienė, užklupta jūroje baisiausios 
audros, pastatė prie valstybės šturvalo, ryžtingai suka laivą 
tiesiai priešais bangas. Jis baimingai neliepia nuleisti burių, 
ilgai nelaviruoja, pusinės priemonės nieko nebepadeda, išsigel- 
bėjimą gali teikti tik ta viena, lemiama ir didinga: pasitikėjimo 
pergręžimas į visai kitą pusę. Paskutiniais metais nacionalinio 
pasitikėjimo svorio centras pasitraukė nuo Versalio. Nacija 
nebetiki nei karaliaus pažadais, nei jo skolos raštais ir asig- 
nacijomis, ji nieko nebesitiki iš diduomenės parlamento ir 
notablių susirinkimo; privalu — bent laikinai - sukurti naują 
autoritetą, galintį sustiprinti kreditą ir prislopinti anarchiją, 
nes rūsti žiema rūsčius padarė ir tautos kumščius; bet kurią 
akimirką iš kaimų pabėgusių ir dabar miestuose badaujančių 
gaujų neviltis gali pratrūkti. Tad karalius, kaip visados ilgai 
dvejojęs, laikrodžiui mušant dvyliktą, apsisprendžia šaukti Na- 
cionalinius luomus, — po dviejų šimtmečių iš tikrųjų visą tautą. 
Norėdamas iš anksto atimti persvarą iš tų, kurių rankose tebė- 
ra teisės ir turtas, iš pirmojo ir antrojo luomo, iš diduomenės ir 
dvasininkijos, karalius, Nekero patartas, padvigubino trečiojo 
luomo atstovų skaičių. Tad radosi abiejų galių pusiausvyra, ir 
monarchui liko išsaugota galutinio sprendimo galimybė. Su- 
šaukus Nacionalinį susirinkimą, sumažės karaliaus atsakomybė 
ir padidės jo autoritetas: taip mano rūmai. 


254 Stefan Zweig 


"Tačiau tauta mano kitaip; ji jaučiasi pirmą kartą pašauk- 
ta ir žino, kad karaliai tautos patarimo klausia tik apimti 
nevilties, o ne iš geros valios. Taip tautai užkraunama ne- 
paprastai sunki užduotis, bet sykiu ir suteikiama niekados 
nebesikartosianti proga; ir tauta pasiryžusi ja pasinaudoti. 
Entuziazmo svaigulys plūsteli iš miestų į kaimus, rinkimai 
virsta švente, susirinkimai — nacionalinio religinio pakilimo 
vietomis; prieš didžiuosius uraganus gamta visados pateikia 
pačias spalvingiausias ir apgaulingiausias aušras. Pagaliau 
galima imtis darbo: 1789 m. gegužės 5 d., per Luomų susi- 
rinkimo atidarymą, Versalis pirmą kartą tampa ne vien ka- 
raliaus rezidencija, bet visos Prancūzijos karalystės sostine, 
smegenimis, širdimi ir siela. 

Mažutis Versalio miestelis niekados neregėjo tokios gausy- 
bės draugėn suplaukusių žmonių, kaip tomis spindulingomis 
1789 m. pavasario dienomis. Kaip visados, keturi tūkstančiai 
asmenų sudaro karaliaus rūmų tarnybą, bemaž du tūks- 
tančius delegatų atsiuntė Prancūzija, prie jų dar prisideda 
nesuskaitoma daugybė pasaulio istorijos spektaklį pamatyti 
geidžiančių smalsuolių iš Paryžiaus ir šimtų kitų vietų. Už 
storą pinigų kapšą vargais negalais įmanu gauti kambarį, už 
saują dukatų — šiaudų čiužinį, šimtai priebėgos nesuradusių 
žmonių miega tarpuvartėse ir namų prieangiuose, daugelis 
dar naktį, nepaisydami pliaupiančio lietaus, stojasi abipus 
tako, nenorėdami pražiopsoti didžiojo reginio. Maisto pro- 
duktų kainos trigubėja ir keturgubėja, pamažu žmonių ant- 
plūdis darosi nebepakeliamas. Jau dabar simboliškai darosi 
aišku: šiame ankštame provincijos miestuke vietos esama 
tik vienam, o ne dviem Prancūzijos valdovam. Laikui bė- 
gant, vienas jų turės pasitraukti iš arenos — arba karalystė, 
arba Nacionalinis susirinkimas. Tačiau pirmoji valanda turi 
būti skirta ne grumtynėms, bet didžiajam karaliaus ir tautos 

susitaikymui. Gegužės ketvirtąją nuo ankstyvo ryto skamba 
varpai: prieš pradedant tartis žmonėms, privalu šventoje 
vietoje melsti Dievo palaiminimo didžiajam darbui. Visas 
Paryžius atkeliavo į Versalį, kad vaikams ir vaikaičiams ga- 
lėtų papasakoti apie dieną, kuria prasideda nauja epocha. 
Languose, pro kuriuos nuleisti brangūs kilimai, galva pri- 
sispaudusi prie galvos, ant kaminų, nepaisydamos mirtino 
pavojaus, pakibusios storos žmonių kekės, niekas nenori 
pražiopsoti net menkiausių didžiosios procesijos smulkme - 
nų. Ir tikrai didingas šis luomų pasirodymas; paskutinį kartą 
Versalio rūmai, geisdami įspūdingai pasirodyti tautai kaip 
tikroji didenybė, kaip valdovas iš prigimties ir pašaukimo, 
pademonstruoja čia visą savo prabangą. Dešimtą ryto ka- 
rališkoji vilkstinė patraukia iš rūmų, priekyje joja pažai 
liepsnotomis livrėjomis, sakalininkai, laikantys sakalus ant 
statmenai pakeltų kumščių, tada, traukiama nuostabiais pa- 
kinktais aptaisytų žirgų, kuriems virš galvų siūbuoja spalvoti 
plunksnų kuokštai, didingai lėtai atrieda karaliaus iškilmių 
karieta iš aukso ir stiklo. Karaliaus dešinėje sėdi vyresnysis, 
ant pasostės — jaunėlis brolis, ant galinės sėdynės - jaunieji 
Angulemo, Beri ir Burbono kunigaikščiai. Džiūgaujančiais 
riksmais „Tegyvuoja karalius!“ audringai sveikinama pirmoji 
karieta, ir dėl to randasi nemaloni priešprieša tai rūsčiai ir 
nuožmiai tylai, kurios supama pro šalį važiuoja antroji ka- 
rieta su karaliene ir princesėmis. Jau šią rytmečio valandą 
viešoji nuomonė aiškiai nubrėžia ryškią skiriamąją liniją tarp 
karaliaus ir karalienės. Tokia pat tyla sutinka ir kitas karietas, 
kuriomis lėta ir iškilminga žingine kiti šeimos nariai rieda prie 
Dievo Motinos bažnyčios, kur, laikydami degančias žvakes 
rankose ir pasirengę drauge leistis į proceciją per miestą, 
rūmų laukia du tūkstančiai vyrų - luomų atstovai. Karie- 
tos sustoja prie bažnyčios. Karalius, karalienė ir visi rūmai 

išlipa, čia jų laukia neįprastas reginys. Tiesa, diduomenės 
luomo atstovai, tie jiems gerai pažįstami iš švenčių ir pokylių, 
prabangiai apsidarę šilkiniais, auksu varstytais apsiaustais, 
šauniai užverstomis, baltomis plunksnomis puoštomis skry- 
bėlėmis, pažįstama jiems ir spalvinga dvasininkijos prabanga, 
ugninis kardinolų raudonis, violetinės vyskupų sutanos; šie 
du luomai, pirmasis ir antrasis, jau ištisus šimtmečius ištiki- 
mai stovi aplinkui sostą, kadų kadės puošia sosto šventes. 
Bet kas gi toji tamsi minia, tyčia vilkinti kukliais juodais 
surdutais, viršum kurių baltai švyti tiktai kaklaskarės, kas gi 
tie svetimi žmonės su paprastomis trikampėmis skrybėlėmis, 
kas tie nepažįstamieji, šiandien dar visi bevardžiai, vientisa 
kupeta sustoję prie bažnyčios? Karalius su karaliene tyrinėja 
savo priešininkus, kurie, draugėje jausdamiesi stiprūs, nei 
vergiškai lankstosi, nei pratrūksta džiūgauti ir sveikinti, tik 
vyriškai nebyliai laukia, kada lygiomis teisėmis su šitais iš- 
didėliais ir puošeivomis, su privilegijuotaisiais ir garsiaisiais, 
gaus drauge imtis atsinaujinimo darbo. Ar jie savo niūriai 
juodais apdarais, savo rimta, neperprantama esybe nėra la- 
biau panašūs į teisėjus, o ne į klusnius patarėjus? Galbūt jau 
per šį pirmąjį susitikimą karalių su karaliene šiurpu nusmelkė 
jų lemties nuojauta. 

"Tačiau šis pirmasis susitikimas nėra skirtas kautynėms: 
prieš neišvengiamą kovą dar turi būti surengta santarvės 
valanda. Milžiniška procesija, rimtai ir atsainiai, kiekvienas 
laikydamas degančią žvakę rankoje, tie du tūkstančiai vyrų 
tarp žibančių prancūzų ir šveicarų gvardijos gretų eina trum- 
putį kelią nuo vienos bažnyčios iki kitos, nuo Notre-Dame 
de Versailles iki Šventojo Liudviko katedros. Jiems virš galvų 
gaudžia varpai, greta jų trata būgnai, plazda uniformos, ir 
tik kunigų giesmės, teikdamos šiam reginiui aukštesnio iš- 
kilmingumo, švelnina jo militarinį pobūdį. 

Ilgos eisenos priešakyje — paskutiniai bus pirmieji — dviem 
vorom žengia trečiojo luomo atstovai, jiems įkandin - diduo- 
menės luomas, paskui — dvasininkija. Pro šalį einant pasku- 
tiniams trečiojo luomo deputatams, minioje (neatsitiktinai) 
kyla sujudimas, žiūrovai pratrūksta audringai džiūgauti. Tas 
entuziazmas skirtas Orleano kunigaikščiui, rūmų atskalū- 
nui, kuris demagoginiais sumetimais nusprendė ne eiti su 
karališkąja šeima, bet stoti į trečiojo luomo deputatų gretas. 
Net pats karalius, žengiantis paskui baldakimą su Švenčiau- 
siuoju — jį neša deimantais nusagstytu arnotu pasipuošęs 
Paryžiaus arkivyskupas - nėra apipilamas tokiais sveikinimo 
šūksniais kaip tas, kuris tautos akivaizdoje demonstruoja 
palaikąs nacijos, o ne karaliaus autoriteto pusę. Norėdami 
išryškinti šį slaptą priešiškumą rūmams, kai kurie, sulaukę 
akimirkos, kai prisiartina Marija Antuanetė, balsiai šūkauja 
ne vive la Reine!, bet tyčia renkasi jos priešo vardą: „Iegyvuo- 
ja Orleano kunigaikštis!“ Marija Antuanetė pajunta esanti 
užgauliojama, sutrinka ir išblykšta; tik vargais negalais jai 
pavyksta susitvardyti ir, neatkreipiant į save dėmesio, tiesiai 
žengti pažeminimo keliu. Bet jau kitą dieną, per Nacionalinio 
susirinkimo atidarymą, jos laukia kitas paniekinimas. Salėn 
įžengęs karalius džiaugsmingai sveikinamas gyvais plojimais, 
ojai pasirodžius nekrusteli nė vienos lūpos, nė vienos rankos; 
ledinė, demonstratyvi tyla lyg smarkus skersvėjis dvelkteli 
jai priešpriešiui. Voilū la victime* — sumurma Mirabo vie- 
nam kaimynui, ir net visai pašalinis žmogus, amerikiečių 
gubernatorius Morisas, stengiasi padrąsinti savo bičiulius 
prancūzus, kad šie kokiu šūksniu padarytų užgauliąją tylą 
ne tokią užgaulią. Bet veltui. „Karalienė verkė, — rašo šis 
laisvos nacijos sūnus savo dienoraštyje, — ir nė vienas vie- 


* Stai ir nukentėjusysis (pranc.). 

nintelis balsas nepasigirdo jos užtarti. Būčiau pakėlęs ranką, 
bet neturiu teisės čia reikšti savo jausmų, o mano pastangos 
priprašyti tai padaryti savo kaimynus buvo tuščios.“ Lyg 
kaltinamųjų suole Prancūzijos karalienė tris valandas pri- 
versta sėdėti priešais tautos atstovus, nesulaukdama jokio 
pasveikinimo ir jokio dėmesio; tik tada, kai ji po begalinės 
Nekero kalbos pakyla drauge su karaliumi eiti iš salės, keli 
deputatai, pagauti užuojautos, ryžtasi droviai šūktelti vive la 
Reine! Marija Antuanetė susijaudinusi galvos linktelėjimu 
padėkoja tam pulkeliui, ir tas gestas pagaliau paskatina ploti 
visus klausytojus. Tačiau Marija Antuanetė, grįždama į savo 
pilį, nepasiduoda saviapgaulei; pernelyg aiškiai ji jaučia, kaip 
labai šis neryžtingas, užuojautos diktuojamas sveikinimas 
skiriasi nuo to didingo, šilto, plūste plūstančio tautos meilės 
šniokštesio, kitados, pirmąkart jai atvykus, be jokio paragini- 
mo apsiautusio jos dar vaikišką širdį. Marija Antuanetė jau 
žino, kad jai susitaikinimo nebus ir kad prasideda žūtbūtinė 
kova. Visiems žiūrovams tomis dienomis krinta į akis, kokia 
sunerimusi ir sutrikusi yra karalienė. Net per Nacionalinio 
susirinkimo atidarymą, kai ji, majestotiška ir graži, pasirodo 
su visa karališka prabanga, su violetinės, sidabro ir baltos 
spalvos suknia, su galvą puošiančiomis nuostabiomis stručio 
plunksnomis, madam de Stal jos laikysenoje pastebi liūdesio 
ir prislėgtos nuotaikos išraišką, kuri autorei regisi visiškai 
nauja ir neįprasta, kalbant apie šią šiaip jau nerūpestingai 
giedrą ir koketišką moterį. Ir tikrai - Marija Antuanetė tik 
vargais negalais, kraštutinėmis valios pastangomis prisivertė 
lipti į šią estradą, jos mintys ir rūpesčiai šiomis dienomis yra 
visai kitoje vietoje. Mat, privalėdama su karališka prabanga 
ir pareigos užkrauta didybe valandų valandas tverti paradą 
tautos akivaizdoje, ji žino, kad tuo metu mažutėje savo lo- 
voje Medono pilyje kankinasi ir merdi jos vyresnysis sūnus, 

šešiametis dofinas. Dar praeitais metais Marija Antuanetė 
patyrė skausmą netekti vieno savo vaikų, vos vienuolikos 
mėnesių sulaukusios princesės Sofijos Beatričės, o dabar štai 
antrą kartą mirtis, tykodama aukos, slankioja aplink vaikų 
kambarį. Pirmieji rachito ženklai jos pirmgimiui pasireiškė dar 
1788 m. „Vyresnysis sūnus kelia man daug rūpesčių, — rašė ji 
anuomet Juozapui II. - Jis šiek tiek sukrypęs, vienas klubas 
aukštesnis už kitą, o nugaroje slanksteliai šiek tiek pasislin- 
kę iš vietos ir išsišovę. Jau kuris laikas jis vis karščiuoja, yra 
sulysęs ir nusilpęs.“ Paskui vis ateidavo apgaulingi sveikatos 
pasitaisymai, bet netrukus išmėginimų užkluptai motinai 
nebelieka jokios vilties. Iškilmingoji procesija per Generali- 
nių luomų pradžią, tasai spalvingas, neįprastas reginys, bus 
paskutinė vargšo pasiligojusio berniuko pramoga; susuktas į 
apsiaustus, paguldytas ant priegalvių, seniai nebeįstengiantis 
vaikščioti, jis blausiomis karščiuojančiomis akimis iš karališ- 
kųjų arklidžių balkono dar gali pamatyti pro šalį traukiančius 
tėvą su motina ir spalvomis kibirkščiuojančias karių gretas; po 
mėnesio jis jau laidojamas. Šią artėjančią, šią neišvengiamą 
kūdikio mirtį Marija Antuanetė nešiojasi mintyse per visas tas 
dienas, visas jos rūpestis sutelktas į kūdikį: todėl nėra nieko 
paikesnio, kaip vis atgaivinama legenda, girdi, Marija An- 
tuanetė šiomis sunkiausių motiniškų ir žmogiškųjų rūpesčių 
savaitėmis nuo ryto iki vakaro vien rezgusi klastingas intrigas 
prieš Nacionalinį susirinkimą. Tomis dienomis jos kovingumą 
visiškai palaužę patirtas skausmas ir neapykanta; tik vėliau, 
likusi viena ir lyg desperatiškai grumdamasi už nuogą gyvastį 
ir savo vyro bei antrojo sūnaus karaliją, ji vėlei sukaups jėgas 
paskutiniam priešinimuisi. O dabar jos jėgos išsekusios, nors 
kaip tik tomis dienomis grėsmingai atriedančiai lemčiai su- 
stabdyti būtų buvusi reikalinga tiesiog Dievo, o ne nelaimingo 
žmogaus galybė. 

Mat įvykiai dabar vejasi vienas kitą su kalnų upokšnio 
sraunumu. Jau po kelių dienų abu privilegijuotieji luomai, 
diduomenė ir dvasininkija, įsitraukia į nuožmias pavydu- 
liavimo grumtynes su trečiuoju luomu; atstumtas trečiasis 
luomas savavališkai pasiskelbia Nacionaliniu susirinkimu ir 
pokylių namuose duoda priesaiką neišsiskirstyti pirmiau, nei 
bus įgyvendinta tautos valia — priimta konstitucija. Rūmai 
išsigąsta pačių prisišauktojo tautos demono; į visas puses 
tampomas prašytų ir neprašytų patarėjų, šiandien pripa- 
žindamas, kad teisus trečiasis luomas, rytoj — kad pirmasis 
ir antrasis, pragaištingai dvejodamas kaip tik tada, kai rei- 
kalingas kraštutinis aiškumas ir tvirtybė, karalius palaiko 
čia gerkles laidančius kareivas, kurie, apimti ssnamadiškos 
puikybės, reikalauja nuogais kardais išvaikyti prasčiokus na- 
mo, čia Nekerą, vis raginantį būti nuolaidžiam. Liudvikas 
XVI tai uždaro trečiajam luomui posėdžių salę, tai vėl bai- 
mingai traukiasi, vos Mirabo pareiškus, kad „Nacionalinis 
susirinkimas nusileis tik durtuvų galybei“. Tačiau tuo pačiu 
mastu, kuriuo rūmuose plinta neryžtingumas, auga ir nacijos 
ryžtas. Nebylioji esybė „tauta“ per spaudos laisvę akimoju 
įgijo balsą, šimtais brošiūrų ji rėkdama reikalauja savo teisių, 
liepsningais laikraščių straipsniais lieja savo maištingą rūs- 
tybę. Palė Rojalio rūmuose, saugomi Orleano kunigaikščio 
namų neliečiamybės, kasdien renkasi dešimtys tūkstančių 
kalbančių, rėkaujančių, agituojančių, vienas kitą be persto- 
gės kurstančių žmonių. Niekam nežinomus asmenis, kurių 
burna visą amžių buvo užverta, ūmai pagauna šišas kalbėti, 
rašyti, šimtai garbėtroškų ir dykaduonių jaučia atėjus pa- 
lankią valandą, visi politikuoja, agituoja, skaito, diskutuo- 
ja, sako viešas kalbas. „Kas valandą, — rašo anglas Arturas 
Jangas, - pasirodo po brošiūrą, šiandien išėjo trylika, vakar 
šešiolika, praeitą savaitę — dvidešimt dvi, ir devyniolika iš 

dvidešimties yra už laisvę“, - kitaip tariant, už privilegijų — 
taip pat ir monarcho privilegijų - panaikinimą. Kas dieną, 
kone kas valandą srautas nuplauna po gabalą karaliaus 
autoriteto, žodžiai „tauta“ ir „nacija“ per dvi ar tris savaites 
šimtams tūkstančių iš šaltų raidžių pavirsta religine visaga- 
lybės ir aukščiausiojo teisingumo sąvoka. Jau ir karininkai, 
ir kareiviai šliejasi prie to nesulaikomo sąjūdžio, suglumę 
miesto ir valstybės valdininkai jau pastebi, kad, tautos ga- 
lybei šitaip stojantis piestu, vadžios jiems slysta iš rankų, 
net Nacionalinis susirinkimas patenka į šio srauto tėkmę, 
pameta dinastinį kursą ir pradeda svyruoti. Vis baiminges- 
ni darosi patarėjai karaliaus rūmuose, ir — kaip dažniausiai 
būna - netvirtybė, apimta baimės, mėgina gelbėtis, griebda- 
masi pribloškiamo galybės gesto: karalius grasindamas įsako 
sutelkti arčiau paskutinius jam dar ištikimus pulkus, paliepia 
parengti Bastiliją, o galiausiai, pats save apgaudinėdamas ir 
pats sau demonstruodamas nesamą stiprybę, meta nacijai 
dvikovos pirštinę — liepos 11 d. atleidžia ir lyg nusikaltėlį 
ištremia vienintelį populiarų ministrą - Nekerą. 

Paskesnės dienos nenykstančiais rašmenimis iškaltos pa- 
saulio istorijoje; tiesa, nederėtų mėginti apie jas pasiskaityti 
tik vienoje vienintelėje knygoje — rankraštiniame nelemtai 
nieko nenutuokiančio karaliaus dienoraštyje. Ten liepos 11 
d. įrašyta tik tiek: „Nieko. Ponas Nekeras išvyko“, o liepos 
keturioliktąją, jo valdžią galutinai sutriuškinusio Bastilijos 
šturmo dieną, ir vėl tas pats tragiškas žodelis Rien - kitaip 
tariant: tą dieną nebūta medžioklės, nėra nušautų briedžių, 
taigi jokių reikšmingų įvykių. Paryžiuje kitaip mąstoma apie 
tą dieną, kurią dar ir šiandien visa nacija švenčia kaip savo 
laisvės suvokimo gimtadienį. Liepos 12 d. ankstų vidudienį 
žinia apie Nekero atleidimą prasismelkia į Paryžių, kibirkštis 
pataiko į parako statinę. Palė Rojalio rūmuose Kamilis De- 

mulenas, vienas Orleano kunigaikščio klubo bičiulių, šoka 
ant krėslo, išsitraukia pistoletą, šaukia, kad karalius rengiąs 
Baltramiejaus naktį, ragina griebtis ginklų. Per minutę iš- 
randama kokarda, sukilimo simbolis, trispalvė respublikos 
vėliava; po kelių valandų jau visur puldinėjami kariškiai, 
plėšiami arsenalai, užtveriamos gatvės. Liepos keturioliktą- 
ją dvidešimt tūkstančių žmonių nuo Palė Rojalio patraukia 
prie Bastilijos, nekenčiamosios Paryžiaus tvirtovės, per ke- 
lias valandas ji paimama, ir nublyškusi ją ginti pamėginusio 
komendanto galva pasišokčiodama susiūbuoja ant smaigo; 
pirmą kartą sušvinta kruvinasis revoliucijos žibintas. Nie- 
kas daugiau nebedrįsta priešintis gaivališkam tautos įniršio 
proveržiui, daliniai, negaudami aiškaus įsakymo iš Versalio, 
atsitraukia, vakare Paryžius tūkstančiais žvakių susirengęs 
švęsti pergalę. 

"Tačiau Versalyje, už dešimties mylių nuo pasaulinės reikš- 
mės įvykių, niekas nieko nenutuokia. Neparankusis mi- 
nistras išsiųstas, dabar bus ramybė, netrukus vėl bus galima 
leistis į medžiokles, gal net jau rytoj. Bet čia vienas po kito 
pradeda traukti pasiuntiniai iš Nacionalinio susirinkimo: 
girdi, Paryžiuje neramumai, plėšiami arsenalai, traukiama 
prie Bastilijos. Karalius išklauso pranešimus, bet nesiima 
nieko tvirtai spręsti; o kam galų pagalėj sušauktas tas atgra- 
susis Nacionalinis susirinkimas? Tegu jis ieško išeities. Kaip 
visados, taip ir šią dieną šventoji valandų tvarka nekeičia- 
ma, kaip visados patogų gyvenimą pamėgęs, flegmatiškas 
ir niekados nesmalsaujantis vyras (rytoj viską sužinosime 
savu laiku) dešimtą gula į patalą ir nugrimzta į savo gūdų, 
slogų, jokių pasaulio įvykių nesupurtomą miegą! Bet kokie 
įžūlūs, pakvaišę, kokie anarchistiški laikai! Jie taip pamiršo 
bet kokią pagarbą, kad net trikdo monarcho miegą. Kuni- 
gaikštis Liankuras putotu žirgu atlekia į Versalį pranešti, 

kas dedasi Paryžiuje. Jam aiškinama, kad karalius jau mie- 
gąs. Kunigaikštis reikalauja pažadinti karalių; galiausiai jis 
įleidžiamas į šventąjį kambarį! Ir praneša: „Bastilija užimta! 
Komendantas nužudytas! Jo galva ant smaigo nešiojama po 
visą miestą!“ 

— Bet juk tai maištas, — išsigandęs sako nelaimingasis 
valdovas. 

"Tačiau negandos pasiuntinys negailestingai patikslina jį: 

— Ne, valdove, tai revoliucija. 


Bičiuliai sprunka 


Dažnai šaipytasi iš Liudviko XVI, kad jis 1789 m. liepos 
14 d., pažadintas iš miegų ir išgirdęs žinią, kad Bastilija pa- 
imta, ne iš karto suprato visą ką tik pasaulyje atsiradusio 
žodžio „revoliucija“ mastą. Tačiau, kaip tiems, kurie po vi- 
sam tariasi esą labai protingi, garsiajame skyriuje iš knygos 
„Išmintis ir lemtis“ primena Morisas Meterlinkas, „tada, 
kai jau visi įvykiai žinomi, labai lengva įžvelgti, ką privalu 
buvo daryti“. Be abejo, sulig pirmaisiais audros gūsiais nei 
karalius, nei karalienė nė iš tolo neįstengė mintimis aprėpti, 
ką lemta sugriauti šiam žemės drebėjimui; tačiau esama ir 
kito klausimo: o kas iš ano meto žmonių, kas net iš tų, kurie 
įžiebė ir įpūtė revoliucijos ugnį, tą pirmąją valandą nujautė, 
kokio kraupaus masto dalykai šičia prasideda? Nė visi nau- 
jojo tautos sąjūdžio vadai, nė Mirabo, Baji ar Lafajetas net 
patys nė iš tolo nenutuokia, kiek daug toliau, nei jie patys 
ketino, nuves ir prieš jų pačių valią drauge su savimi juos 
nusitemps ši nuo grandinės nutrūkusi galybė; juk 1789 m. 
net nuožmiausi iš vėlesniųjų revoliucionierių - Robespjeras, 
Maratas, Dantonas - dar yra perdėm įsitikinę rojalistai. Tik 
per pačią Prancūzijos revoliuciją „revoliucijos“ sąvoka įgijo 
tą plačią, patrakusią ir pasaulio istorijai reikšmingą prasmę, 
kuria mes ją vartojame šių dienų kalboje. Tik laikas, o ne 
jau pati pirmoji valanda paženklino ją kraujo ir dvasios ant- 

spaudu. Ir štai keistas paradoksas: Liudvikui XVI pražūtinga 
buvo ne tai, kad jis neįstengė suprasti revoliucijos, o kaip 
tik priešingai — tai, kad šis vidutiniškų gabumų vyras tiesiog 
jaudinamai stengėsi ją suprasti. Liudvikas XVI mėgo skaityti 
istorijos knygas, ir droviam berniokui niekas nepadarė tokio 
didelio įspūdžio, kaip tas kartas, kai jam asmeniškai buvo pri- 
statytas garsusis ponas Deividas Hiumas, „Anglijos istorijos“ 
autorius, - mat ši knyga buvo Liudviko mėgstamiausioji. O 
toje knygoje dar būdamas dofinas jis itin atsidėjęs skaitė ypač 
tą skyrių, kuriame vaizduojama, kaip revoliucija kilo prieš 
kitą karalių, prieš Anglijos Karolį, ir kaip šis buvo galiausiai 
nukirsdintas: baikščiam pretendentui į sostą šis pavyzdys 
buvo didžiai įtaigus persergėjimas. Todėl dabar, kai panašus 
nepasitenkinimo sąjūdis radosi jo paties krašte, Liudvikas 
XVI tarėsi labiausiai apsisaugosiąs, nuolatos vis skaitinėda- 
mas šią knygą ir iš savo nelaimingojo pirmtako laiku mo- 
kydamasis, ko karaliui tokio maišto atveju nevalia daryti: 
ten, kur Karolis buvo ūmus, Liudvikas XVI stengėsi būti 
nuolaidus, šitaip tikėdamasis išvengti blogiausios pabaigos. 
"Tačiau kaip tik tas mėginimas suprasti Prancūzijos revoliuciją 
pagal analogiją su visai kito pobūdžio įvykiais karaliui tapo 
pragaištingas. Mat pasaulio istorijai reikšmingomis sekun- 
dėmis valdovas negali priimti sprendimų, vadovaudamasis 
užsidūlėjusiais receptais, visados galiojančiais pavyzdžiais; 
tiktai aiškiaregiška genijaus akimirka gali dabartyje įžvelgti 
gelbstimą ir teisingą žingsnį, tik herojiškai ryžtingas veiks- 
mas gali sutramdyti įsišėlusias ir sumišai plūstančias gaivalo 
galybes. Tačiau niekados audros nesutramdysi, nuleisdamas 
bures; audra vis tiek ir toliau siautėja su ne menkesne jėga, 
iki pati išsisems ir nurims. 

"Tokia tad yra Liudviko XVI tragedija: jis stengėsi suprasti 
jam nesuprantamą dalyką, iš istorijos ssmdamasis žinių lyg iš 

mokyklinio vadovėlio, ir mėgino apsisaugoti nuo revoliucijos, 
baimingai atsisakydamas visko, kas jo laikysenoje buvo kara- 
liška. Kitaip elgėsi Marija Antuanetė: ji neieškojo patarimo 
knygose, bemaž neklausė nė žmonių patarimo. Mąstyti apie 
praeitį ir stengtis numatyti ateitį net didžiausio pavojaus 
akimirkomis nebuvo jos būdas, jos spontaniškam charak- 
teriui bet kokie mėginimai apskaičiuoti ir dėstyti galimybes 
buvo svetimas dalykas. Žmogiškoji jos stiprybė rėmėsi vien 
instinktu. Ir šis instinktas nuo pat pirmos akimirkos griež- 
tai taria „ne!“ revoliucijai. Gimusi karalių pilyje, auklėta 
su mintimi, kad yra lydima Dievo malonės, savo valdovės 
teisėmis įsitikinusi kaip dieviška duotybe, bet kokias nacijos 
reiškiamas pretenzijas į teises ji iš anksto laikė nederamomis 
prastuomenės užmačiomis; tas, kuris pats pretenduoja turėti 
visas laisves ir teises, nėra linkęs jų pripažinti kitiems. Ma- 
rija Antuanetė nei širdimi, nei išoriškai nesileidžia į jokias 
diskusijas; kaip ir jos brolis Juozapas, ji sako: Mon mėtier est 
d'ėtre royaliste, „Mano užduotis — būti rojaliste.“ Jos vieta 
viršuje, o tautos — apačioje; ji neketina leistis žemyn, o tau- 
tai nevalia ropštis aukštyn. Nuo Bastilijos šturmo iki pat 
ešafoto ji kiekvieną sekundę jaučiasi nepajudinamai teisi. 
Nė akimirkos ji širdimi nesileidžia į sandėrius su naujuoju 
sąjūdžiu; bet koks revoliucingumas jai tėra švelnesnis žodis 
maištui nusakyti. 

"Tačiau šioje puikybės kupinoje, griežtoje, nepajudinamai 
sustabarėjusioje Marijos Antuanetės laikysenoje (bent iš 
pradžių) nėra nė kruopelės priešiškumo tautai. Užaugusiai 
jaukiojoje Vienoje, Marijai Antuanetei tauta, le bon peuple, 
yra perdėm geravalė, ne itin protinga esybė; kuo tvirčiausiai 
ji tiki, kad vieną dieną doroji kaimenė pati nusivylusi nusi- 
gręš nuo tų kurstytojų ir tuščiakalbių ir pargrįš prie gerosios 
prakartėlės, prie gimimu paveldėtosios valdovų dinastijos. 

Todėl visa jos neapykanta nukreipta prieš factieux*, prieš 
visus tuos sąmokslininkus, kurstytojus, klubininkus, dema- 
gogus, kalbėtojus, prasisiekėlius ir ateistus, kurie dėl miglotų 
ideologijų ar vadovaudamiesi garbėtroškiškais interesais mė- 
gina įkalbėti garbingąją tautą, kad ši imtų reikšti pretenzijas 
sostui ir altoriui. Un amas de fous, de scėlėrats**, pakvaišėlių, 
skurdžių ir nusikaltėlių šutve vadina ji dvidešimties milijonų 
prancūzų atstovus, ir tas, kuris tik šios Koraho gaujos bent 
valandą klausėsi, jai yra jau baigtas žmogus, o tas, kuris su 
tais naujovių fanatikais kalbasi, jau išsyk įtartinas. Jokio pa- 
dėkos žodelio neišgirsta Lafajetas, kuris, rizikuodamas savo 
paties gyvastim, triskart gelbsti jos vyro ir vaikų gyvastį; 
verčiau žūti, nei būti išgelbėtam šito tautai įsiteikinėjančio 
garbėtroškos! Niekados, net kalėjime, Marija Antuanetė 
savo teisėjams, kurių ji nepripažįsta ir kuriuos vadina bu- 
deliais, nesuteiks garbės išgirsti kokį nors jos prašymą; su 
visu savo charakterio užsispyrimu ji iš paskutiniųjų ginasi 
nuo bet kokio kompromiso. Nuo pirmo iki paties paskuti- 
nio akimirksnio Marija Antuanetė į revoliuciją žvelgė vien 
kaip į nešvarią, žemiausių ir niekingiausių žmonijos instink- 
tų išjudintą purvo bangą; ji visiškai nesuprato revoliucijos 
teisių pasaulio istorijos požiūriu, revoliucijos kuriamosios 
valios, nes buvo pasiryžusi suprasti ir teigti tik savo pačios 
karališkąsias teises. 

Šis nenoras suprasti buvo Marijos Antuanetės istorinė 
klaida; to neverta neigti. Gebėjimas aprėpti idėjinius sąry- 
šius, gilios sielos įžvalgos šiai perdėm vidutiniškai ir politikos 
požiūriu siaurakaktei moteriai nebuvo duoti, ji nebuvo nei 
tinkamai išugdyta, nei turėjo tam vidinės valios; visados 


* Maištininkus (pranc.). 
** Bepročių ir niekšų gauja (pranc.). 

jai buvo suvokiami tik žmogiški, tik artimi, tik jusliniai da- 
lykai. O žvelgiant iš arti, iš žmogiškų pozicijų, kiekvienas 
politinis sąjūdis esti drumstas, kiekvienos idėjos paveikslas, 
tapęs žemiškas, visados darosi iškreiptas. Marija Antuanetė 
revoliuciją vertina — o kaip ji būtų galėjusi kitaip? — pagal 
jai vadovaujančius žmones; ir kaip visados pervartų laikais 
balsingiausi čia buvo anaiptol ne doriausieji ir geriausieji. 
Argi karalienei neturi kilti įtarimo, kad kaip tik skolose iki 
ausų įklimpusių ir blogą vardą pelniusių, doroviniu požiūriu 
labiausiai sugedusių aristokratų, kad kaip tik Mirabo ir Ta- 
leirano širdys pirmiausiai užsidega laisvės idėjomis? Kaip gali 
Marija Antuanetė, matydama šykštųjį, godųjį, bet kokiam 
nedoram sandėriui pasiryžusį Orleano kunigaikštį, kliedintį 
naująja brolyste — kaipgi ji gali manyti, kad revoliucijos reika- 
las yra garbingas ir etiškas? O kąjai galvoti, kai Nacionalinis 
susirinkimas savo numylėtiniu išsirenka Mirabo, Aretino 
mokinį ir paperkamumo, ir pajuokų rašymo požiūriu tikrą 
diduomenės drumzlę, dėl žmonių grobimo ir kitų tamsių isto- 
rijų sėdėjusį visuose Prancūzijos kalėjimuose, o paskui tapusį 
šnipu ir taip stūmusį savo dieneles? Ar gali būti dieviškas 
reikalas, statantis altorius tokiems žmonėms? Nejau Marija 
Antuanetė iš tikrųjų turi laikyti naujojo humanizmo arier- 
gardu tas visuomenės atmatas, tas žuvų pardavėjas ir gatvės 
mergšes, kaip kanibališkus savo pergalės ženklus nešiojančias 
ant kruvinų smaigų pamautas galvas? Pirmiausiai regėdama 
vien smurtą, Marija Antuanetė netiki laisve, pirmiausiai 
žvelgdama tik į žmogų, ji neįstengia suvokti idėjos, nere- 
gimai šmėžuojančios už to patrakusio ir pasaulį jaukiančio 
sąjūdžio; ji visiškai nepastebėjo ir nesuprato, kokius didžius 
humanizmo laimėjimus neša šis sąjūdis, iš kurio mes pavel- 
dėjome didingiausius žmonių santykių principus — tikėjimo 
laisvę, nuomonės laisvę, spaudos laisvę, amato laisvę, susirin- 

kimų laisvę — ir kuris pirmasis išrėžė Naujųjų laikų įstatymų 
lentelėse visų klasių, rasių ir konfesijų lygybę bei pašalino 
gėdingas viduramžių atgyvenas - kankinimus, lažą ir vergiją; 
Marija Antuanetė niekados neįžvelgė ir nemėgino įžvelgti nė 
menkiausio iš šių dvasios tikslų, slypinčių anapus brutalaus 
gatvės bruzdesio. Šioje neperžvelgiamoje kamšalynėje ji regi 
tik chaosą, o ne apybraižas naujos sanklodos, gimstančios 
iš šių atgrasių grumtynių ir konvulsijų; todėl ji nuo pirmos 
iki pat paskutinės dienos su visu užsispyrėlės širdies įkarščiu 
neapkentė visų vadų ir vedamųjų. Taigi ir nutiko tai, kas tu- 
rėjo nutikti. Marija Antuanetė buvo neteisinga revoliucijai, 
todėl revoliucija buvo nuožmi ir neteisinga jai. 


Revoliucija yra priešas — tokia yra karalienės pozicija. Ka- 
ralienė yra kliūtis — toks pamatinis revoliucijos įsitikinimas. 
Neklaidingu instinktu tautos masės jaučia, kad karalienė yra 
vienintelė gaivališka priešininkė, nuo pat pradžių visas kovos 
įniršis atsigręžia prieš jos asmenį. Liudvikas XVI nevertas 
dėmesio nei gerąja, nei blogąja prasme, tai žino net pasku- 
tinis kaimietis, net mažiausias gatvės berniūkštis. Šį baikštų, 
drovų vyrą keliais šautuvo šūviais galima taip išgąsdinti, kad 
jis pritars bet kokiam reikalavimui; galima jam užmaukšlin- 
ti raudoną kepuraitę, ir jis nešios ją, o jeigu jam energingai 
paliepsi rėkauti „Šalin karalių! Šalin tironus!“ - jis, nors 
pats būdamas karalius, lyg kokia marionetė, klusniai taip ir 
darys. Sostą ir jo teises Prancūzijoje gina viena vienintelė 
valia, ir tasai „vienintelis karaliaus turimas vyras“ yra, Mirabo 
žodžiais tariant, „jo žmona“. Taigi tas, kas palaiko revoliu- 
ciją, privalo būti priešiškas karalienei; nuo pat pradžių į ją 
taikosi visos kulkos, ir visi revoliuciniai raštai, norėdami ją 
paversti visiems regimu taikiniu ir nubrėžti aiškią skiriamą- 
ją liniją, pradeda Liudviką XVI vaizduoti kaip tikrą tautos 

tėvą, kaip gerą, dorybingą, taurų, tik, deja, pernelyg silpną 
ir „suvedžiotą“ vyrą. Girdi, jeigu būtų to žmonių bičiulio 
valia, tarp karaliaus ir nacijos viešpatautų įstabiausia san- 
tarvė. Bet toji svetimšalė, toji austrė, aklai klausanti savo 
brolio, susipainiojusi savo vyriškosios ir moteriškosios lyties 
meilužių pulke, trokštanti valdžios ir tironė, - ji viena ne- 
norinti tokios santarvės, vis prasimananti naujų sąmokslų ir, 
pasitelkusi užsienio kariuomenes, geidžianti griuvėsiais pa- 
versti laisvąjį Paryžių. Pragariškomis klastomis ji apraizganti 
karininkus, kad šie gręžtų patrankas prieš beginklę tautą, 
trokšdama kraujo, ji vynu ir dovanomis kurstanti kareivius 
surengti Baltramiejaus naktį; iš tikrųjų, girdi, jau būtų lai- 
kas atverti akis vargšui nelaimingam karaliui ir parodyti, su 
kuo jis susidėjęs! Iš esmės abi pusės mąsto ta pačia kryptimi: 
Marijai Antuanetei tauta yra gera, bet suvedžiota tų factieux. 
O tautai geras yra karalius, tik apkerėtas ir apakintas savo 
žmonos. Taigi kova iš tiesų vyksta tik tarp revoliucionierių 
ir karalienės. Bet juo daugiau neapykantos į ją krypsta, juo 
neteisingesni, šmeižikiškesni darosi plūdimai, juo labiau 
tvirtėja Marijos Antuanetės užsispyrimas. Tas, kuris ryžtingai 
vadovauja arba ryžtingai priešinasi didžiam sąjūdžiui, nuo 
priešinimosi pats auga, pranokdamas savąjį mastą; nuo to 
momento, kai visas pasaulis tampa jai priešu, vaikiška Ma- 
rijos Antuanetės puikybė virsta į išdidumą, o jos paskiros 
galios susijungia į tikrą charakterį. 


"Tačiau vėlyvoji Marijos Antuanetės galia geba reikštis tik 
ginantis; negali žengti pasitikti priešo, vilkdama ant kojos 
švino svarstį. O tasai svarstis — tai vargšas, neryžtingasis ka- 
ralius. Gavęs per dešinį skruostą, miniai užėmus jo Bastiliją, 
jis kitą rytą nuolankiai krikščioniškai atkiša kairįjį; užuot 
pykęs, užuot peikęs ir tramdęs, jis pažada Nacionaliniam 

susirinkimui išvesti iš Paryžiaus galbūt dar ir pasiryžusius jį 
ginti dalinius ir šitaip išsižada už jį kovojusių gynėjų. Netar- 
damas jokio griežto žodžio Bastilijos komendanto žudikams, 
jis pripažįsta terorą kaip teisėtą valdžią Prancūzijoje, savo 
atsitraukimu legalizuoja sukilimą. Atsidėkodamas už tokį 
nusižeminimą, Paryžius mielai pasiryžęs uždėti tam paslau- 
giam valdovui vainiką ant galvos ir suteikti jam — bet tik 
labai laikinai — Restaurateur de la libertė frangaise* titulą. Prie 
miesto vartų burmistras sutinka jį dviprasmiškais žodžiais, 
girdi, nacija atsikariavusi savo karalių; Liudvikas XVI klus- 
niai priima kokardą, kurią tauta pasirinko kaip kovos prieš jo 
autoritetą ženklą, ir nepastebi, kad minia iš tikrųjų džiūgau- 
dama sveikina ne jį, o savo pačios galybę, privertusią valdovą 
būtį tokį klusnų ir nuolankų. Liepos keturioliktąją Liudvikas 
XVI neteko Bastilijos, o septynioliktąją sviedžia jai pavymui 
dar ir savo orumą, nusilenkdamas prieš savo priešininką taip 
žemai, kad karūna jam nusirita nuo galvos. 


Karaliui sudėjus savo auką, Marija Antuanetė negali atsi- 
sakyti sudėti ir savosios. Ji irgi privalo pateikti geros valios 
įrodymą, viešai atsižadėdama tų, kurių nacija, naujasis vieš- 
pats, pagrįsčiausiai nekenčia, - žaidimų bičiulių, Polinjakų 
ir Artua grafo; kaip tremtiniams, jiems teks visiems laikams 
lenktis Prancūzijos. Pats savaime atsisveikinimas karalienei 
gal net nebūtų itin sunkus, jeigu tik jis nebūtų priverstinis, 
mat širdimi ji jau seniai atsitraukusi nuo to pasklido spie- 
čiaus. Tik dabar, tik atsisveikinimo valandą, dar kartą atgyja 
seniai atvėsę bičiulystės jausmai šiems jos pačių gražiausių, 
nerūpestingiausių metų bendrakeleiviams. Jie buvo paiki su 
visomis savo paikystėmis, madam de Polinjak žinojo visas jo- 


* Prancūzijos laisvės atkūrėjo (pranc.). 

sios paslaptis, prižiūrėjo josios vaikus, regėjo, kaip jie pamaži 
auga. Dabar ji turi išvykti: kaipgi nesuprasi, kad tai sykiu ir 
atsisveikinimas su savo pačios nerūpestinga jaunyste? Mat 
dabar jau visiems laikams baigėsi nerūpestingosios valandos; 
revoliucijos kumščių sutrupintas pažiro šukėmis šviesus kaip 
porcelianas ir glotnus kaip alebastras dix-huitiėme pasaulis, 
visiems laikams baigėsi mėgavimasis delikačiais ir švelniais 
dalykais. Artinasi gal ir didingi, bet šiurkštūs, gal ir galingi, 
bet žudikiški laikai. Sidabrinė Rokoko muzikos dėžutė baigė 
groti savo melodiją, baigėsi Trianono dienos. Tramdydama 
ašaras, Marija Antuanetė negali ryžtis išlydėti savo andai- 
nykščių bičiulių į šį paskutinį žygį: ji pasilieka savo kambary- 
je — taip baiminasi savo pačios jaudulio. Bet paskui, vakare, 
kai rūmų kieme jau laukia karietos, paruoštos Artua grafui ir 
jo vaikams, kunigaikščiui de Kondė, kunigaikščiui Burbonui, 
madam de Polinjak, ministrams ir abatui Vermonui, visiems 
tiems žmonėms, supusiems ją jaunystėje, Marija Antuanetė 
dar stveria lakštą laiškų popieriaus nuo stalo ir rašo madam 
de Polinjak tokius sukrečiamus žodžius: „Sudie, brangiau- 
sioji drauguže! Tas žodis kraupus, bet turi būti ištartas. Čia 
įsakymas arkliams keisti. Galiu jus tik apglėbti - daugiau 
niekam nebeturiu jėgų.“ 

Ši skambi priegaidė nuo šiol skamba kiekviename ka- 
ralienės laiške, visus jos žodžius pradeda gaubti nuojautos 
kupina melancholija: „Negaliu Jums apsakyti, kaip apgai- 
lestauju, — rašo ji artimiausiomis dienomis madam de Po- 
linjak, - kad esu atskirta nuo jūsų, ir tik viliuosi, kad ir jūs 
panašiai jaučiatės. Mano sveikata visai gera, nors šiek tiek ir 
nusilpusi dėl nuolat patiriamų sukrėtimų. Esame apsupti vien 
negandų, nelaimių ir nelaimingų žmonių — ką ir kalbėti apie 
tuos, kurie išvykę. Visi sprunka, ir aš dar jaučiuosi laiminga, 
galvodama, kad man artimi žmonės dabar nuo manęs toli.“ 

Tačiau, lyg nenorėdama, kad net išmėgintoji bičiulė paste- 
bėtų jos silpnumą, tarytum žinodama, kad dabar jai iš visos 
buvusios karalienės valdžios liko tik vienas dalykas, tiktai 
karališka laikysena, ji skubiai priduria: „Tačiau būkite tikra, 
kad šios negandos nesumažins nei mano jėgų, nei drąsos; jų 
aš neatsisakysiu, priešingai, šios negandos mane tik išmokys 
didesnio atsargumo. Kaip tik tokiomis akimirkomis kaip ši 
išmoksti pažinti žmones ir išmoksti atskirti, kurie tau iš tik- 
rųjų atsidavę, o kurie — ne.“ 


Dabar tylu darosi aplink šurmulį taip labai, gal net per daug 
mėgusią karalienę. Prasidėjo didysis bėgimas. Kurgi andai- 
nykščiai bičiuliai? Visi dingę lyg pernykštis sniegas. Tie, 
kurie šiaip jau lyg godūs vaikai šurmuliavo aplink dovanų 
stalą — Lozanas, Esterhazis, Vodrėjus, — kur jie dabar, visi 
tie kortų stalelio partneriai, šokėjai ir kavalieriai? Raiti ir 
važiuoti — sauve gui peut* — jie persirengę paliko Versalį, 
bet šįsyk ne su kaukėmis išskubėjo į puotą, bet iš tikrųjų 
slėpdami veidus, kad tauta jų nenulinčiuotų. Kas vakarą 
pro paauksuotus pinučių vartus negrįžtamai išvažiuoja vis 
kita karieta, vis tykiau darosi pernelyg erdviose tapusiose 
menėse; nebėra teatro, neberengiami pokyliai, nebėra eisenų 
ir priėmimų, liko tik rytmečio mišios, o paskui, mažajame 
kabinete, — ilgi bevaisiai pasitarimai su ministrais, kurie ir 
patys nebežino, ką patarti. Versalis pavirto į Eskorialį: pro- 
tingesnieji traukiasi. 

"Tačiau kaip tik dabar, kai karalienę palieka visi, kurie pa- 
saulio akyse buvo laikomi jos artimiausiais bičiuliais, iš pa- 
tamsio žengia tasai, kuris iš tikrųjų toks bičiulis buvo: Hansas 
Akselis Fersenas. Kol būti Marijos Antuanetės numylėtiniu 


* Kas kaip išmanė (pranc.). 

reiškė šlovę ir spindesį, šis pavyzdinis mylintysis, tausodamas 
mylimos moters garbę, droviai laikėsi užsiglaudęs ir šitaip 
apsaugojo didžiausiąją jos gyvenimo paslaptį nuo smalsuo- 
lių ir plepių. O dabar, kai buvimas ujamos moters bičiuliu 
neteikia naudos, šlovės, pagarbos ar nežadina kitų pavydo, 
bet reikalauja narsos ir beatodairiško ryžto aukotis, — dabar 
tasai vienintelis mylintysis ir vienintelis mylimasis laisvai ir 
drąsiai stojasi greta Marijos Antuanetės, šitaip įžengdamas 
ir į istoriją. 


Bičiulis pasirodo 


Hanso Akselio Ferseno vardas ir figūra ilgą laiką buvo gau- 
biami paslapties. Jis neminimas nė viename viešai spaus- 
dintame meilužių sąraše, pasiuntinių laiškuose, amžininkų 
pasakojimuose; Fersenas nepriklauso žinomiems madam 
de Polinjak salono lankytojams; niekur, kur tvieskia ryški 
šviesa, jo aukštos ir rimtos figūros nepamatysime. Dėl tokio 
protingo ir tyčinio santūrumo jis išvengia piktavalių rūmų 
intrigantų apkalbų, tačiau ilgai jo nepastebi ir istorija, ir 
galbūt didžiausioji karalienės Marijos Antuanetės gyvenimo 
paslaptis visiems laikams būtų likusi patamsiuose, bet ūmai 
praėjusio šimtmečio antrojoje pusėje pasklinda romantiš- 
kas gandas. Girdi, vienoje švedų pilyje, neprieinamos ir 
užantspauduotos, saugomos ištisos šūsnys intymių Marijos 
Antuanetės laiškų. Iš pradžių tokiomis neįtikimomis kal- 
bomis niekas nelinkęs tikėti, bet paskui staiga toji slapta 
korespondencija paskelbiama; nepaisant nuožmiausios 
visų intymiųjų smulkmenų kastracijos, ji akimoju iškelia šį 
niekam nežinomą Šiaurės didiką į pirmąją, į privilegijuotą 
vietą tarp visų Marijos Antuanetės bičiulių. Ši publikacija 
iš pagrindų pakeičia visą iki tol lengvabūde laikomos moters 
charakterio paveikslą; atsiskleidžia sielos drama, didinga ir 
pavojinga, idilė, tvėrusi pusiau karaliaus rūmų, o pusiau — 
giljotinos pavėsyje, vienas tų sukrečiamų ir neįtikėtinų ro- 

manų, kuriuos sukurti geba tiktai pati istorija: du žmonės, 
atsidavę vienas kitam su liepsninga meile, pareigos ir atsar- 
gumo verčiami kuo baimingiausiai saugoti savo paslaptį, vis 
atplėšiami nuo kits kito ir vis besiveržiantys prie kits kito iš 
savo lyg žvaigždynai tolimų pasaulių: ji —- Prancūzijos kara- 
lienė, o jis - menkas svetimšalis Šiaurės krašto didikas. O už 
tų dviejų žmonių lemties - griūvantis pasaulis, apokalipsinis 
metas — liepsnojantis istorijos lakštas, juo jaudulingesnis, 
kad iš pusiau išblukusių ir apgadintų rašmenų ir ženklų tik 
pamaži įmanu įminti visą įvykių tiesą. 


Ši didi istorinė meilės drama prasideda visai nepompastiš- 
kai, ji atitinka ano meto Rokoko stilių; jos prologas regisi 
lyg iš „Fobla“ nusirašytas. Jaunas švedas, senatoriaus sūnus, 
aukštakilmio vardo paveldėtojas, sulaukęs penkiolikos me - 
tų drauge su namų mokytoju trejiems metams išsiunčiamas 
pakeliauti ir pažinti pasaulį. Vokietijoje Hansas Akselis eina 
aukštuosius mokslus ir mokosi kario amato, Italijoje - medi- 
cinos ir muzikos, Ženevoje, atlikdamas ano meto priedermę, 
aplanko visos išminties Pitiją — Volterą, kuris, išdžiūvusį ir 
lyg plunksnelė lengvutį kūną susisupęs į siuvinėtą chalatą, 
maloningai teikiasi jį priimti. Taip Fersenas pelno dvasinį 
bakalaureatą. Dabar aštuoniolikamečiui stinga tik paskutinio 
nugludinimo — Paryžiaus, rafinuotų pašnekesių intonacijos, 
gerų manierų meno, - o tada tipiškas jauno dix-huitiėme 
epochos didiko ugdymo kelias bus jau ir baigtas. Dabar štai 
tobulasis kavalierius gali tapti pasiuntiniu, ministru ar ge- 
nerolu, aukštuomenės pasaulis jam atviras. 

Be aukštos kilmės, asmeninio padorumo, saikingo dalykiš- 
ko proto, didelių turtų ir užsieniečio nimbo jaunasis Akselis 
Fersenas atsiveža ir dar vieną ypatingą kredito raštą: jis yra 
dailus kaip iš paveikslėlio. Tiesus, plačių pečių, tvirtų rau- 

menų, jis, kaip dauguma skandinavų, atrodo vyriškas, bet dėl 
to nėra sykiu ir nerangiai stambus; su tikra simpatija žvelgi 
portretuose įjo atvirą, taisyklingą veidą su aiškiomis, tvirtai 
zvelgiančiomis akimis, viršum kurių lyg turkų kardai išsirietę 
ryškūs juodi antakiai. Aukšta kakta, šiltos, juslingos lūpos, 
kurios, kaip įstabiai įrodyta, nepriekaištingai geba tylėti; iš 
portretų gali suprasti, kad tikra moteris myli šitokį vyrą, dar 
daugiau - kad žmogiškai juo ir kliaujasi. Tiesa, tik nedauge- 
lis giria Ferseną kaip smagų pašnekovą, kaip homme d'esprit, 
kaip itin linksmą draugijos narį, tačiau jo šiek tiek namudinė 
inteligencija eina išvien su žmogišku atvirumu ir natūraliu 
takto jausmu; jau 1774 m. pasiuntinys gali išdidžiai pranešti 
karaliui Gustavui: „Iš visų švedų, mano laiku čia viešėjusių, 
aukštojoje draugijoje jis buvo mieliausiai sutiktas.“ 

Drauge šis jaunas kavalierius nėra koks niūra ir gardu- 
mynų niekintojas, damos giriamai tvirtina, kad po ledo 
apvalkalu jis turįs coeur de feu*, Prancūzijoje jis nepraleidžia 
progų pasilinksminti ir Paryžiuje uoliai lankosi visuose rū- 
mų ir aukštosios visuomenės pobūviuose. Ten jam pasitaiko 
įstabus nuotykis. Vieną vakarą, 1774 m. sausio 20 d., operos 
baliuje, elegantiškojo, o sykiu ir abejotinojo pasaulio susitiki- 
mo vietoje, tiesiai prie jo žengia ir, dengiama aksomo kaukės, 
galantišką pašnekesį su juo užmezga itin iškilniai apsirengusi 
liaunos talijos ir itin skrajaus žingsnio liekna jauna moteris. 
Fersenas, pamalonintas tokio išskirtinio dėmesio, linksmai 
atsako tuo pačiu guviu tonu, agresyvioji partnerė jam re- 
gisi pikantiška ir smagi, galbūt jis jau puoselėja visokiausių 
vilčių, galvodamas apie artėjančią naktį. Bet čia jis pastebi, 
kad pamaži kiti kavalieriai ir damos, smalsiai kuždėdamie - 
si, ima burtis apie juodu ratu, pasijunta su kaukėtąja dama 


* Karštą širdį (pranc.). 

atsidūręs gyvo domesio centre. Galiausiai — situacija jau ir 
taip pasidariusi nejauki — galantiškoji intrigantė nusiima 
kaukę: tai Marija Antuanetė, —- negirdėtas daiktas rūmų 
analuose, - Prancūzijos sosto įpėdinė, dar kartą pasprukusi 
iš nykaus santuokinio mieguistojo vyro patalo, išvažiavusi į 
operos balių ir susiradusi svetimą kavalierių pasiplepėti. Rū- 
mų damos rūpinasi, kad nekiltų pernelyg didelis sujudimas. 
Jos tučtuojau apsupa ekstravagantiškąją pabėgėlę ir nusiveda 
jąijos ložę. Bet kas gi plepiajame Versalyje gali likti paslaptis? 
Visi kuždasi ir stebisi, kad dofinė, nusižengdama etiketui, taip 
demonstruoja savo prielankumą, veikiausiai jau rytoj suirzęs 
pasiuntinys Mersi pasiskųs Marijai Teresei, ir iš Šenbruno su 
greitaisiais kurjeriais bus išsiųstas vienas tų kartėlio kupinų 
laiškų, adresuotų tėte d vent, vėjo pamušalui dukrelei, girdi, 
tegu ji pagaliau vengianti tokių nederamų dissipations* ir 
neužsitraukianti apkalbų, su pirmu pasitaikiusi taukšdama 
niekus nelemtuosiuose pobūviuose. Tačiau Marija Antua- 
netė pasiekė, ko norėjusi, jaunasis vyras jai patiko ir ji tai 
parodė. Nuo to vakaro šiaip jau nei rangu, nei padėtimi itin 
neišsiskiriantis jaunasis kavalierius Versalio pokyliuose pri- 
imamas su ypatingu prielankumu. Ar jau anuomet, po tokios 
daug žadančios pradžios, tarp jųdviejų radosi tam tikra trau- 
ka? To niekas nežino. Šiaip ar taip, netrukus šį — be abejo, 
nekaltą - flirtą pertraukia didelis įvykis, nes mažoji princesė, 
Liudvikui XV mirus, akimoju tampa Prancūzijos karaliene. 
Po dviejų dienų - gal jam buvo padaryta užuomina? — Han- 
sas Akselis Fersenas išvyksta atgalios į Švediją. 

Pirmasis veiksmas baigėsi. Tai buvo vien galantiška įžanga, 
tikrojo vaidinimo prologas. Du aštuoniolikamečiai susitiko 
ir vienas kitam patiko, voild tout - išvertus į dabarties kalbą: 


* Lengvabūdiškų poelgių (pranc.). 

šokių pamokų bičiulystė, gimnazistiška meilė. Nieko rimta 
dar neįvyko, jausmo gelmė nesujudinta. 


Antrasis veiksmas: po ketverių metų, 1778-aisiais, Fer- 
senas vėl atvyksta į Prancūziją — tėvas išsiuntė dvidešimt 
dvejų metų sūnų susimedžioti turtingos pačios, gal kokios 
panelės Rejel iš Londono, o gal panelės Neker, Ženevos 
bankininko dukters, vėliau išgarsėjusios pasaulyje madam 
de Stal pavarde. Tačiau Akselis Fersenas nerodo ypatingo 
polinkio į vedybinį gyvenimą, ir gretai visi supranta kodėl. 
Vos atvykęs, jaunasis didikas iškilmių apdarais prisistato 
rūmuose. Ar jis ten dar pažįstamas? Ar dar jį kas prisimins? 
Karalius niūriai linkteli, kiti abejingai žvelgia į užsienietį, 
niekas neprataria jam net mandagaus žodžio. Tik karalie- 
nė, vos jį išvydusi, nesitvardydama šūkteli: Ah, c'est une 
vieille connaissance, „Ak, juk mes jau seni pažįstami.“ Ne, ji 
nepamiršusi savo gražuolio kavalieriaus šiauriečio, jos do- 
mesys — vadinasi, tai vis dėlto nebuvo vien šiaudų gniūžtės 
liepsna! — išsyk vėl įsiplieskia. Marija Antuanetė kviečiasi 
Ferseną į savo draugijas, apipila jį maloniais prielankumo 
ženklais; lygiai kaip pačioje pradžioje, Marija Antuanetė 
ir Čia žengia pirmąjį žingsnį. Netrukus Fersenas gali para- 
šyti tėvui: „Karalienė, maloningiausia iš visų mano matytų 
valdovių, teikėsi apie mane teirautis. Ji klausė Kroicą, kodėl 
aš neateinąs sekmadieniais jos draugijoje palošti kortomis, 
o išgirdusi, kad aš buvau atėjęs vieną dieną, kai priėmimai 
buvo atšaukti, lyg ir atsiprašė manęs.“ „Kraupi malonė 
bernaičiui“, — bemaž norisi pasakyti drauge su Gėte, pa- 
galvojus, kad ši išdidėlė, neatsakanti net į kunigaikštienių 
sveikinimus, septynerius metus net galvos nelinktelinti kar- 
dinolui Rohanui, ir ketverius — karaliaus favoritei Diubari, 
atsiprašinėja menką atvykėlį didiką dėl to, kad jam teko sykį 

veltui sukarti kelią į Versalį. „Kiekvieną kartą, man apsi- 
lankius jos lošimų draugijoje, ji mane užkalbina“, - praneša 
tėvui po kelių dienų jaunasis kavalierius. Nusižengdama 
visiems etiketo reikalavimams, „maloningoji valdovė“ 
prašo jaunąjį švedą, kad jis kokį sykį atvyktų į Versalį su 
gimtojo krašto uniforma, ji, girdi, būtinai norinti — tikros 
įsimylėjėlės užgaida! — pamatyti, kaip jam tie svetimšalio 
apdarai tinką. Savaime aišku, kad beau Axel patenkina šį 
pageidavimą. Senasis žaidimas atsinaujino. 

"Tačiau šįsyk tai jau pavojingas žaidimas karalienei, kurią 
rūmai sergsti visu tūkstančiu Argo akių. Marija Antuanetė 
dabar privalėtų būti atsargesnė, juk ji yra nebe andainykštė 
mažutė aštuoniolikametė princesė, kuriai daug kas atleidžia- 
ma dėl vaikiškumo ir jaunų metų, bet Prancūzijos karalienė. 
Tačiau jos kraujas nubudęs. Pagaliau, po septynerių kraupių 
metų, nevykėliui sutuoktiniui Liudvikui XVI pavyko atlikti 
sutuoktinio priedermę, karalienę jis iš tikrųjų padarė savo 
žmona. Ir vis dėlto, ką turi jausti ši subtili moteris, kai ji, 
pražydusi visa savo kone kuplia grožybe, lygina šį nutukėlį 
su jaunyste spinduliuojančiu mylimuoju! Nė pati to nesu- 
vokdama, pirmąkart aistringai įsimylėjusi Marija Antuanetė 
pradeda išsiduoti, gausybe malonių prielankumo ženklų, o 
dar labiau — raudimu ir sutrikimu ji leidžia smalsuoliams 
numanyti, ką jaučia Fersenui. Ir vėl, kaip daugybę kitų kar- 
tų, Marijai Antuanetei pavojų kelia žmogišku požiūriu pati 
simpatiškiausia jos savybė: kad ji nemoka apsimetinėti, kad 
neįstengia paslėpti nei prielankumo, nei neprielankumo. 
Viena rūmų dama tvirtina aiškiai pastebėjusi, kad, Fersenui 
sykį netikėtai įžengus, karalienė, suimta saldaus išgąsčio, 
pradėjusi visa drebėti; kitą kartą, sėdėdama prie pianino ir 
dainuodama Didonės ariją, ji nejučiomis visų rūmų akivaiz- 
doje ties žodžiais Ah, gue je fus bien inspirėe, guand je vous regus 

dans ma couT* svajingai ir švelniai nukreipia šiaip jau vėsių 
žydrų akių žvilgsnį į slaptąjį (dabar jau ir nebe slaptą) savo 
širdies išrinktąjį; jau pradeda sklisti apkalbos. Netrukus visa 
rūmų draugija, kuriai karališkosios intymybės yra svarbiausias 
pasaulio įvykis, aistringai ir gašlūniškai pradeda atidžiai stebė- 
ti padėtį: ar karalienė pasiims jį į meilužius, o kaip pasiims ir 
kada? Mat jos jausmai jau pernelyg akivaizdžiai įsismarkavę, 
kad visi nepastebėtų to, ko, tiesą sakant, tik ji viena sąmo- 
ningai nesuvokia, - kad Fersenas, jei tik turėtų pakankamai 
drąsos ar lengvapėdystės stverti savąjį laimikį, galėtų pelnyti 
bet kurią, net ir pačią paskutinę, karalienės malonę. 

"Tačiau Fersenas yra švedas, tikras vyras ir tikras charak- 
teris: šiauriečiai geba stiprų romantišką polinkį nekliudomai 
derinti su ramiu, net kone blaiviu protu. Jis iškart pamato, 
kad tokia padėtis yra nepakenčiama. Karalienė jaučia jam 
silpnybę, niekas to geriau už jį patį nežino, tačiau, kad ir 
kaip labai jis savo ruožtu myli ir garbina šią jauną ir žavingą 
moterį, padorumas jam neleidžia lengvabūdiškai tokia jusline 
jos silpnybe naudotis ir taip įvelti karalienę į nereikalingas 
apkalbas. Atvira meilės istorija sukeltų neregėtą skandalą: 
jau ir vien platoniško prielankumo ženklais Marija Antua- 
netė pakankamai susikompromitavusi. Kita vertus, vaidinti 
Juozapo vaidmenį, skaisčiai ir šaltai atstumti tokius jaunos, 
gražios, mylimos moters prielankumo ženklus Fersenas jau- 
čiasi vis dėlto esąs pernelyg karštas ir jaunas. Tad šis puikus 
vyras žengia tauriausią žingsnį, kokį tik tokioje keblioje padė- 
tyje vyras apskritai gali žengti — jis atskiria save nuo pavojun 
patekusios moters tūkstančiu mylių, skubiai stoja į Amerikon 
vykstančią kariuomenę Lafajeto adjutantu. Jis nukerpa giją, 
neleisdamas jai nebeatrišamai ir tragiškai susimazgyti. 


* Ak, koks džiugus jausmas mane apėmė, kai išvydau jus savo dvare (pranc.). 

Apie šį mylimųjų atsisveikinimą turime neabejotiną doku- 
mentą —- oficialų švedų pasiuntinio raštą karaliui Gustavui, 
istoriškai liudijantį aistringą karalienės prielankumą Ferse- 
nui. Ambasadorius rašo: „Turiu Jūsų Didenybei pranešti, kad 
jaunąjį Ferseną karalienė taip mėgsta matyti, jog tai keliems 
asmenims pradėjo rodytis įtartina. Prisipažinsiu, aš ir pats 
manau, kad ji nėra jam abejinga; esu matęs pernelyg aiškių 
ženklų, kad galėčiau suabejoti. Jaunasis grafas Fersenas šia 
proga pademonstravo pavyzdinę laikyseną savo kuklumu, 
santūrumu, 0 pirmiausiai tuo, kad ryžosi vykti į Ameriką. 
Iškeliaudamas jis pašalino pavojų, tačiau atsispirti tokiai pa- 
gundai, be abejo, reikalingas jo amžių pranokstantis ryžtas. 
Paskutinėmis dienomis karalienė neįstengė nugręžti nuo jo 
akių, o jai žvelgiant į grafą Ferseną tos akys buvo sklidinos 
ašarų. Meldžiu Jūsų Didenybę išlaikyti šią paslaptį, pranešant 
apie ją tik senatoriui Fersenui. Patyrę, kad grafas išvyksta, 
rūmų favoritai visi labai džiūgavo, o kunigaikštienė Fitc- 
Džeims jam pasakė: „Nejau, pone, paliksite savo laimikį 
be priežiūros?“ — „Jei būčiau jį pelnęs, tai ir nepalikčiau. 
Iškeliauju laisvas ir dėl nieko neapgailestaudamas.“ Jūsų 
Didenybė turės pripažinti, kad šis atsakymas buvo tikrai ne 
pagal metus protingas ir santūrus. Beje, dabar karalienė kur 
kas labiau tvardosi ir elgiasi protingiau nei anksčiau.“ 

Šiuo dokumentu Marijos Antuanetės „dorybingumo“ 
gynėjai nuo to meto mosuoja kaip jos sniego baltumo ne- 
kaltybės vėliava. Girdi, Fersenas paskutinę akimirką išven- 
gęs santuokinės ištikimybės sulaužymo, abu įsimylėjėliai su 
nuostabą keliančiu susitvardymu atsižadėję kits kito, didžioji 
aistra likusi „tyra“. Tačiau šis įrodymas nėra joks galutinis, 
jis įrodo tik laikiną faktą, kad anuomet, 1779 m., Marija 
Antuanetė ir Fersenas nepriėjo iki paskutnio intymumo. 
Tik būsimieji metai taps šiai aistrai lemiamai pavojingi. Mes 

pasiekėme tik antrojo veiksmo pabaigą ir esame dar toli nuo 
jos giliausio susipynimo. 


Trečiasis veiksmas: Fersenas vėlei grįžta. Tiesiai iš Bresto, 
kur po ketverių metų savanoriškos tremties 1783 m. bir- 
zelio mėnesį išsilaipina drauge su Amerikai padėti vykusiu 
korpusu, jis skuba Versalin. Laiškais jis palaikė su karaliene 
ryšį ir iš Amerikos, tačiau meilė reikalauja gyvos artumos. 
Kad tik dabar daugiau nebereikėtų skirtis, pagaliau suleisti 
šaknis netoliese, kad tolybės neskirtų vienų akių nuo kitų! 
Matyt, karalienei pageidaujant, Fersenas iškart prašosi pa- 
skiriamas prancūzų pulko vadu. Kodėl? Šios mįslės senasis 
taupusis tėvas senatorius Švedijoje niekaip negali įminti. 
Kodėl gi Hansas Akselis būtinai nori likti Prancūzijoje? Juk 
jis, patyręs karys, senos didikų giminės palikuonis, roman- 
tiškojo karaliaus Gustavo numylėtinis namie gali rinktis 
bet kokią tarnybą. Kodėl būtinai Prancūzijoje — vis irzliai 
klausinėja nusivylęs senatorius. Girdi, jis norįs vesti žmoną 
su turtingu palikimu, panelę Neker su visais jos šveicariš- 
kaisiais milijonais, — tokias pasakas sūnus skubiai seka tikėti 
nenorinčiam tėvui. Tačiau tai, kad jis galvoja apie ką nori, 
tik ne apie vedybas, išduoda tuo pačiu metu rašytas intymus 
laiškas seseriai, kuriame Fersenas tiesiog ant stalo deda savo 
širdies raktą: „Nusprendžiau niekados nesileisti į santuokos 
ryšį, tai būtų priešinga prigimčiai... Vienintelei, kuriai no- 
rėčiau priklausyti ir kuri mane myli, aš priklausyti negaliu. 
"Taigi ryžtuosi nepriklausyti niekam.“ 

Ar čia viskas pakankamai aišku? Ar dar reikia klausti, 
kas gi buvo toji „vienintelė“, kuri jį myli ir kuriai jis negali 
priklausyti kaip sutuoktinis — ji, elle, kaip Fersenas trum- 
pai vadina karalienę savo dienoraščiuose? Matyt, lemtingi 
dalykai turėjo nutikti, kad jis taip tvirtai, taip atvirai drįs- 

ta ir pats sau, ir seseriai prabilti apie Marijos Antuanetės 
prielankumą. O kad jis tėvui rašo, jog Prancūzijoje likti jį 
verčiančios „tūkstantis asmeninių priežasčių, kurių jis ne- 
galis patikėti popieriui“, tai už viso to tūkstančio slypi tik ši 
viena, apie kurią jis nenori šnekėti, - Marijos Antuanetės 
pageidavimas ar įsakymas, kad išsirinktasis bičiulis nuola- 
tos būtų netoliese. Mat kas gi čia, vos Fersenui pateikus 
prašymą skirti jį pulko vadu, ir vėl „parodo malonę įsikišti 
į šį reikalą“? Ogi Marija Antuanetė, šiaip jau niekados ne- 
sidomėjusi kariuomenės skyrimais. Ir kas — nusižengdamas 
visiems papročiams - praneša Švedijos karaliui apie tai, kad 
siektasis laipsnis Fersenui suteiktas? Ne vyriausiasis kariuo- 
menės vadas, vienintelė derama instancija, bet ranka rašytu 
laišku — jo žmona, karalienė. 

Labai tikėtina, kad tais ar išsyk kitais metais reikia datuoti 
artimų ar, veikiau, artimiausių Marijos Antuanetės ir Ferse- 
no santykių pradžią. Tiesa, dar dvejus metus Fersenui „labai 
nenoromis“ tenka kelionėse kaip adjutantui lydėti karalių 
Gustavą, bet paskui, 1785 m., jis galutinai lieka Prancūzijo- 
je. O tie metai lemiamai pakeitė Mariją Antuanetę. Vėrinio 
afera pasauliu pernelyg pasitikėjusią moterį padarė vienišą 
ir atvėrė jos gebėjimą suvokti tai, kas esminga. Marija An- 
tuanetė pasitraukė iš sūkuringojo nepatikimų šmaikštuolių, 
smagių išdavikų, galantiškų užsižaidėlių pulko, vietoj gausy- 
bės beverčių jos iki šiol apvilta širdis dabar regi tikrą bičiulį. 
Viešpataujant visuotinei neapykantai, jos švelnumo, galėji- 
mo kliautis, būti mylimai poreikis neapsakomai išaugo; da- 
bar ji jau subrendusi tuščiai ir paikai ilgiau nešvaistyti savęs 
veidrodiniams visuotinio žavėjimosi atspindžiams ir atvira 
bei ryžtinga siela atsiduoti vienam žmogui. O Fersenas, kita 
vertus, įstabiai riteriškos prigimties vyras, su visa savo jausmų 
pilnatve iš tikrųjų myli šią moterį tik nuo to meto, kai žino, 

kad ji yra apšmeižta, niekinama, persekiojama ir atsidūrusi 
pavojuje; jis, tol droviai vengęs jos prielankumo, kol pasaulis 
ją dievino, kol ją supo tūkstančiai pataikūnų, išdrįsta ją my- 
lėti tik tada, kai ji pasidariusi reikalinga pagalbos ir vieniša. 
„Ji labai nelaiminga, - rašo Fersenas seseriai, - o jos drąsa, 
kuria negali atsistebėti, daro ją tik dar patrauklesnę. Man 
skaudu tik tai, kad negaliu atlyginti jai už visas kančias ir 
padaryti tokią laimingą, kokia ji būtų nusipelniusi.“ Juo ne- 
laimingesnė, juo vienišesnė, juo labiau sutrikusi darosi Marija 
Antuanetė, juo smarkiau auga vyriško Ferseno valia, meile 
jai už viską atlyginti elle pleure souvent avec moi, jugez, si je 
dois Vaimer*. Ir juo labiau artėja katastrofa, juo audringiau, 
tragiškiau veržiasi juodu draugėn: ji - trokšdama po neišma- 
tuojamos gausybės nusivylimų atrasti su juo paskutinę laimę, 
ojis —- mėgindamas savo riteriška meile, beribiu atsidavimu 
atstoti jai prarastąją karalystę. 

Dabar, kai šis kitados paviršutiniškas prielankumas tapo 
sielų bičiulyste, kai flirtas virto į meilę, abu deda visas įma- 
nomas pastangas savo ryšį laikyti paslaptyje nuo pasaulio. 
Rūpindamasi išsklaidyti visus įtarimus, Marija Antuanetė 
įsako jaunajam karininkui įgulos vieta skirti tik jau ne Pa- 
ryžių, o netoli sienos esantį Valansjeną. O „iškviestas“ (taip 
santūriai rašoma Ferseno dienoraštyje) į rūmus, jis visokio- 
mis išmonėmis slepia nuo visų bičiulių šį tikrąjį kelionės 
tikslą, kad tik niekas negalėtų lengvai pasidaryti išvadų iš 
to, jog jis yra Trianone. „Niekam nesakyk, kad rašau Tau iš 
čia, — persergi Fersenas seserį iš Versalio, - mat aš visus laiš- 
kus datuoju iš Paryžiaus. Lik sveika, dabar turiu eiti pas kara- 
lienę.“ Jis niekados nesilanko Polinjakų draugijoje, niekados 


* Ji dažnai verkia drauge su manimi, ir sakykite, kaip galėčiau jos už tai nemy- 
lėti? (Pranc.) 

jo nepamatysi intymiajame Trianono pulkelyje, jis niekados 
nedalyvauja pasivažinėjimuose rogėmis, pokyliuose, lošimų 
vakaruose; ten tegu sau ir toliau kuo pastebimiau rodosi 
tariamieji favoritai, mat savo galantiškais pataikavimais jie, 
nieko nenutuokdami, kaip tik padeda pridengti nuo rūmų 
tikrąją paslaptį. Jie viešpatauja dieną. O Ferseno karalystė 
yra naktis. Jie Mariją Antuanetę garbina ir kalba, o Fersenas 
yra mylimas ir tyli. Visažinis Sen Pristas, nežinojęs tik to, 
kad jo paties žmona, iki ausų įsimylėjusi Ferseną, rašinėjo 
jam liepsningus meilės laiškus, pasakoja taip pasitikėdamas 
savimi, kad dėl to jo teiginiai darosi patikimesni už visų 
kitų: „Fersenas tris ar keturis kartus per savaitę vykdavo į 
Trianoną. Karalienė be jokios palydos irgi ten nukakdavo, 
ir dėl šių pasimatymų kilo viešos apkalbos, nors favoritas 
buvo kuklus ir santūrus, išoriškai niekados neakcentavo 
savo padėties ir iš visų karalienės bičiulių buvo pats diskre- 
tiškiausias.“ Tiesa, penkerius metus įsimylėjėliams duotos tik 
nuvogtos, trumpos, spėriai prabėgančios valandos drauge, 
mat Marija Antuanetė negali pernelyg daug rizikuoti, nors 
jos kameristės ir labai drąsios bei patikimos; tik 1790 m., 
prieš pat išsiskyrimą, Fersenas gali su įsimylėjėlio palaima 
pranešti pagaliau visą dieną gavęs praleisti „su ja“, avec elle. 
Tiktai tarp nakties ir rytmečio, parko ūksmėje, galbūt ku- 
riame nors Trianone pasklidai pažertų mažučių Amo kaimo 
namukų karalienė gali laukti savojo cherubino; sodo scena 
iš „Figaro“ su visa savo švelniai romantiška muzika — ji slė- 
piningai baigia skambėti Versalio giraitėse ir vingiuotuose 
Trianono takeliuose. Bet štai, nuskambėjus Don Žuano 
muzikos didingų rūsčių dūžių preliudui, už durų jau dunda 
akmeniniai, viską traiškantys komtūro žingsniai: trečiajame 
veiksme nuo Rokoko švelnybių pereinama į didijį revoliu- 
cijos tragedijos stilių. Tiktai paskutinis pakopomis galingai 

aukštyn vedantis veiksmas pasieks crescendo, atsisveikinimo 
neviltį, pragaišties ekstazę. 

Tiktai dabar, kraštutinio pavojaus valandą, kai visi kiti 
išsiskirsto, į priekį žengia tas, kuris laimės laikais tauriai 
stovėjo pasislėpęs, — tikrasis, vienintelis bičiulis, pasiryžęs 
mirti su ja ir už ją; nuostabiai vyriškai dabar išryškėja iki 
tol šešėlyje slypėjęs Ferseno pavidalas blyškaus ir audringo 
epochos dangaus fone. Juo didesnė grėsmė iškilusi mylima- 
jai, juo smarkesnis jo ryžtas; nekreipdami į nieką dėmesio, 
juodu abu peržengia visas konvencijos ribas, iki šiol nu- 
brėžtas tarp Habsburgų princesės, Prancūzijos karalienės, 
ir svetimšalio švedų didiko. Fersenas kasdien rodosi pilyje, 
visi laiškai eina per jo rankas, kiekvienas sprendimas su 
juo apsvarstomas, jam patikimos sudėtingiausios užduotys, 
pavojingiausios paslaptys, jis vienintelis žino visus Marijos 
Antuanetės ketinimus, visus jos rūpesčius ir viltis, bet sykiu 
ir jam vieninteliam žinomos Marijos Antuanetės ašaros, jos 
dvejonės ir kartėlio kupinas liūdesys. Kaip tik tą akimirką, 
kai visi ją apleidžia, kai ji viską praranda, karalienė atranda 
tai, ko visą gyvenimą veltui ieškojo — garbingą, nuoširdų, 
vyriškai drąsų bičiulį. 


Buvo ar nebuvo)? 
(Įterptinis klausimas) 


Tiek dabar jau žinoma ir žinoma nenuneigiamai, kad Han- 
sas Akselis Fersenas buvo ne koks antraeilis Marijos Antu- 
anetės sielos romano personažas, kaip be galo ilgai manyta, 
bet pagrindinis šio romano veikėjas; žinoma, kad jo ryšys su 
karaliene buvo anaiptol ne vien galantiški žaidimėliai, ro- 
mantiškas flirtas, kavalieriškos trubadūrų manieros, bet per 
dvi dešimtis metų užgrūdinta ir išmėginta meilė su visom jos 
valdžios insignijom — ugnine aistros mantija, skeptriškąja 
narsos aukštybe, švaistūniška jausmų didybe. Tik paskutinės 
abejonės dar sklando dėl šios meilės pavidalo. Ar tai, kaip 
praėjusiame šimtmetyje mėgta literatūriškai sakyti, buvo „ty- 
ra“ meilė, — šiuo atveju visados niekingai turėta galvoje tokia, 
kai aistringai mylinti ir aistringai mylima moteris davatkiškai 
atsisako visiškai atsiduoti mylinčiam ir mylimam vyrui? O gal 
ši meilė buvo minėtąja prasme „draustina“, t. y. mūsų prasme 
visiška, laisva, kilniadvasiškai ir drąsiai save ir viską dovano- 
janti meilė? Ar Hansas Akselis Fersenas buvo tik cavaliere 
servente, romantiškas Marijos Antuanetės garbintojas, ar tikras 
ir kūniškas jos mylimasis — buvo ar nebuvo)? 


„Ne!“, „Nieku gyvu!“ - išsyk, keistai susierzinę ir įtartinai 
skubiai, ima šaukti tam tikri rojalistų reakcingieji biografai, 
geidžiantys bet kokia kaina pasiekti, kad karalienė, „jų“ 


Marija Antuanetė 289 


karalienė, liktų „tyra“ ir jos „orumas nebūtų menkinamas“. 
„Jis aistringai mylėjo karalienę, — pavydėtinai tvirtai teigia 
Verneris fon Heidenštamas, — tačiau kūniška mintis nieka- 
dos nesuteršė tos meilės, kuri būtų buvusi verta trubadūrų 
ir Apskritojo stalo riterių. Marija Antuanetė mylėjo jį, nė 
akimirkos nepamiršdama savųjų sutuoktinės priedermių ir 
karalienės orumo.“ Tokio pobūdžio pagarbos fanatikams ne- 
įsivaizduojama — tai yra jie protestuoja dėl to, kad kas nors 
taip mano, - jog paskutinė Prancūzijos karalienė būtų galė- 
jusi išsižadėti dėpot d honneur*, kurį jai kaip palikimą perdavė 
visos ar bemaž visos mūsų karalių motinos. Taigi, dėl Dievo 
meilės, tik jokių gilinimųsi, apskritai jokių diskusijų apie šią 
affreuse calomnie** (Gonkūrai), tik jokių acharmement soumnois 
ou cynigue** *, mėginant atskleisti tikruosius faktus! Besąlygiš- 
kieji Marijos Antuanetės „tyrumo“ gynėjai, vien prisiartinus 
prie šio klausimo, išsyk nervingai skambina varpeliu. 

Ar iš tikrųjų privalu paklusti šiam įsakymui ir sučiauptomis 
lūpomis apeiti klausimą, ar Fersenas Mariją Antuanetę visą 
gyvenimą regėjo vien „su aureole ant kaktos“, ar ir vyro bei 
žmogaus akimis? Ar veikiau nėra taip, kad tas, kuris šio klau- 
simo skaisčiai vengia, prasilenkia su tikrąja problema! Mat 
žmogaus mes tol nepažįstame, kol nežinome ir jo paskutinės 
paslapties, o juo labiau nepažįstame moters charakterio, kol 
neperprantame, kokia yra esminė jos meilės forma. Iokia- 
me pasaulio istorijai reikšmingame ryšyje kaip mūsiškis, kur 
metų metus slopinta aistra ne šiaip sau atsitiktinai paliečia 
gyvenimo paviršių, bet pripildo ir visą sielos erdvę ir net 
perpildo ją per kraštus, klausimas, kokia šios meilės ribi- 
nė forma, yra ne tuščias ir ne ciniškas, o lemiamas, norint 


* Pagarbos ženklo (pranc.). 
** Pasibaisėtiną šmeižtą (pranc.). 
*** Užslėprų bejėgiškų užmačių (pranc.). 

nupiešti moters sielos portretą. Norint teisingai piešti, turi 
teisingai atmerkti akis. Taigi: ženkime artyn, patikrinkime 
situaciją ir dokumentus. Patyrinėkime, galbūt klausimas ir 
duos mums atsakymą. 


Pirmas klausimas: tarkime, kad biurgeriškosios moralės po- 
žiūriu laikoma kalte, jeigu Marija Antuanetė beatodairiškai 
būtų atsidavusi Fersenui - kas gi ją dėl tokio visiško atsida- 
vimo kaltina? Iš amžininkų tik trys — tiesa, trys didžiausio 
formato vyrai, iš tokių, kurie ne šniukštinėja pakampiais, 
bet yra informuoti ir kurių atveju galima manyti, kad jie 
neabejotinai žinojo tikrąją situaciją: Napoleonas, Taleiranas 
ir Liudviko XVI ministras Sen Pristas, tasai kasdieninis visų 
įvykių liudininkas. 

Visi trys be jokių išlygų teigia, kad Marija Antuanetė bu- 
vusi Ferseno mylimoji, - ir teigia taip, kad patys savo ruožtu 
jokių abejonių aiškiai neturi. Sen Pristas, geriausiai žinojęs 
situaciją, pateikia tiksliausių smulkmenų. Be jokio priešiš- 
kumo karalienei, visiškai dalykiškai jis pasakoja apie slaptus 
naktinius Ferseno apsilankymus Trianone, Sen Klu pilyje ir 
Tiuilri rūmuose, į kuriuos Fersenui vienam Lafajetas buvo 
leidęs slapta įžengti. Sen Pristas pasakoja, kad viską žinojusi 
ir Polinjak, kuriai, regisi, labai tiko ta aplinkybė, jog karalie- 
nės prielankumas teko būtent užsieniečiui, nemėginančiam 
iš favorito padėties gauti jokios naudos. Tiesą sakant, ne- 
kreipti dėmesio į tris tokius liudijimus, kaip kad daro smar- 
kieji dorovės gynėjai, išvadinti Napoleoną, Taleiraną ir Sen 
Pristą šmeižikais reikia daugiau drąsos nei leistis į nešališką 
tyrinėjimą. Bet esama ir antro klausimo: kurie amžininkai 
ar įvykių liudininkai tvirtina, kad kaltinimas, jog Fersenas 
buvęs Marijos Antuanetės mylimasis, yra šmeižikiškas? Ogi 
nė vienas. Ir dar krinta į akis ta aplinkybė, kad kaip tik patys 

artimiausieji keistai sutartinai vengia apskritai minėti Ferseno 
vardą: pasiuntinys Mersi, bent triskart apžiūrintis kiekvieną 
smeigtuką, kurį karalienė smeigiasi į plaukus, nė sykio tos pa- 
vardės nemini savo oficialiosiose depešose; rūmų ištikimieji 
nuolatos rašo tik apie „vieną asmenį“, kuriam esą perduoti 
laiškai. Tačiau vardo niekas neištaria; visą šimtmetį viešpa- 
tauja įtartinas tylos sąmokslas, o pirmieji oficialieji biografai 
rūpestingai pamiršta Ferseną apskritai paminėti. Taigi nega- 
lima atsikratyti įspūdžio, kad jau po visam būta mot d'ordre*, 
reikalaujančio rūpintis, kad šis romantiškosios dorybingumo 
legendos trikdytojas būtų kuo nuodugniau pamirštas. 

Todėl istorijos tyrinėtojai ilgą laiką susidurdavo su sudėtin- 
gu klausimu. Visur jie aptikdavo primygtinį įtarimą žadinan- 
čių užuominų, bet lemiamuosius dokumentinius įrodymus 
uolios rankos visur buvo pragaišinusios. Remdamiesi esama 
medžiaga — o esminiai kaltinamieji įrodymai buvo kaip tik 
nebesamojoje, — tikro In flagranti istorikai negalėjo konsta- 
tuoti. Forse che si, forse che no, gal taip, gal ir ne, — taip, vis dar 
trūkstant paskutinių tvirtų įrodymų, Ferseno byloje kalbėjo 
istorijos mokslas, užversdamas dokumentų segtuvą su tokiu 
atodūsiu: jokių rašytinių, jokių spausdintų liudijimų, taigi 
mūsų sferoje galiojančio galutinio įrodymo neturime. 

"Tačiau ten, kur baigiasi akivaizdumo griežtai paisantys ty- 
rinėjimai, prasideda laisvas ir sparnuotas sieložvalgos menas; 
kur nieko nebeistengia paleografija, savo jėgas turi išmėginti 
psichologija, kurios logikos keliu pasiektos tikimybės dažnai 
esti tikresnės už nuogą dokumentų ir faktų tiesą. Jeigu turė- 
tume vien istorijos dokumentus — kokia siaura, kokia skurdi, 
kokia skylėta toji istorija būtų! Tai, kas vienareikšmiška ir 
atvira, yra mokslo domenas, o tai, kas daugiareikšmiška, ką 


* Slaptažodis (pranc.). 

dar reikia aiškinti ir interpretuoti, yra prigimtinė psichologi- 
jos meno zona; kur popieriniam įrodymui stinga medžiagos, 
psichologui lieka dar daug galimybių. Nuojauta apie žmogų 
visados byloja daugiau už visus dokumentus. 


Bet patikrinkime dar kartą ir dokumentus. Hansas Akselis 
Fersenas, nors romantiškos širdies, buvo tvarkos žmogus. Su 
pedanto kruopštumu jis rašo dienoraštį, kas rytą kruopščiai 
aprašo orus, atmosferos slėgį, o greta atmosferos reiškinių 
kalba ir apie politikos bei asmeninio gyvenimo įvykius. Ferse- 
nas — tikrai didžiai tvarkingas vyras — veda ir susirašinėjimų 
knygą, kurioje su datomis registruoja išsiųstuosius ir gautuo- 
sius laiškus. Be to, dar šį bei tą užsirašinėja, metodiškai saugo 
savo korespondenciją — taigi yra tiesiog idealus vyras istorijos 
tyrinėtojui; mirdamas 1810 m., jis palieka nepriekaištingai 
sutvarkytą viso gyvenimo registratūrą, stačiai neprilygstamą 
dokumentų lobyną. 

Ir kas gi su tuo lobynu nutinka? Ogi nieko. Jau tai atrodo 
keistokai. Įpėdiniai kruopščiai — o gal turėtume sakyti: bai- 
mingai — nutyli, kad šio lobyno esama, niekam neleidžiama 
prie archyvų prieiti, niekas nesužino, kad jie egzistuoja. 
Pagaliau, praėjus pusei šimtmečio nuo Ferseno mirties, vie- 
nas jo palikuonis, toks baronas Klinkovstremas, išleidžia 
susirašinėjimą ir dalį dienoraščių. Bet keistas dalykas — jie 
jau su didelėmis spragomis. Pradingęs pluoštas Marijos Antu- 
anetės laiškų, kurie susirašinėjimų knygoje užregistruoti kaip 
„Jozefinės“, nebėra ir lemiamųjų metų Ferseno dienoraščių, 
be to - ir tai visų keisčiausia — laiškuose savo ruožtu ištisos 
eilutės pakeistos daugtaškiais. Kažkieno ranka nuožmiai 
apdorojusi paveldą. O juk visais tais atvejais, kai turima 
kitados be jokių spragų buvusi laiškų medžiaga palikuonių 
apkarpoma ar sunaikinama, mes niekaip negalime atsikra- 

tyti įtarimo, kad šitaip dėl blankios idealizacijos mėginami 
nuslėpti faktai. Bet saugokimės išankstinių nuostatų. Likime 
blaivūs ir teisingi. 

"Taigi laiškuose esama tokių vietų, kurios pakeistos daugtaš- 
kiais. Kodėl? Jos padarytos neįskaitomos originaluose, tvirtina 
Klinkovstremas. O kas jas tokias padarė? Veikiausiai pats Fer- 
senas. „Veikiausiai!, Bet kodėl? Į šį klausimą Klinkovstremas 
(viename laiške) gana sutrikęs atsako, girdi, tose eilutėse būta 
politikos paslapčių ar nepalankių Marijos Antuanetės pasi- 
sakymų apie Švedijos karalių Gustavą. O kadangi Fersenas 
visus tuos laiškus — visus? — rodęs karaliui, veikiausiai — vei- 
kiausiai! — jis pats tas vietas ir užbraukęs. Įstabu! Juk didžioji 
dalis laiškų buvo šifruota, taigi Fersenas galėjo karaliui pateikti 
tik jų nuorašus. Tai kam tada bjauroti ir daryti neįskaitomus 
originalus? Jau tai atrodo įtartina. Tačiau, kaip sakyta, nepa- 
siduokime išankstinėms nuostatoms. 

Tyrinėkime! Pirmiausiai nuodugniau pažvelkime į ne- 
įskaitomas padarytas ir daugtaškiais pakeistas vietas. Kas 
čia krinta į akis? Pirmiausiai štai kas: įtartinieji daugtaškiai 
bemaž visados atsiranda tik ten, kur laiškas prasideda arba 
baigiasi, prie kreipinio arba po žodžio Adieu. Pavyzdžiui, 
rašoma: Je vais finir; tai reiškia: baigiau dalykinius ir politinius 
reikalus, dabar bus... ne, dabar apkarpytojoje publikacijoje 
nieko nėra, tik daugtaškiai, daugtaškiai, daugtaškiai. O jeigu 
praleistų vietų esama laiško viduryje, tai jas, kad ir kaip keis- 
ta, visados aptinkame ten, kur apie politiką visai nekalbama. 
Štai dar pavyzdys: Comment va votre santė? Je parie gue vous 
ne vous soigne7 pas et vous avez toTt... bouT moi je Me soutiens 
mieux gue je ne devrais* — ar koks nors sveikos nuovokos 


* Kaip jaučiatės? Lažinuosi, kad jūs visiškai savimi nesirūpinate, o dėl manęs... 
jūs klydote, nes aš savimi rūpinuosi gal net labiau, nei derėtų (pranc.). 

žmogus čia gebėtų įterpti kokį politikos dalyką? Arba ten, 
kur karalienė rašo apie savo vaikus: Cette occupation fait 
mon seul bonheur... et guand je suis bien triste, je prends mon 
petit garcon*, — juk devyni šimtai devyniasdešimt devyni 
žmonės iš tūkstančio kaip savaime suprantamą dalyką į šią 
spragą įrašytų „tau išvykus“, o ne kokią ironišką frazę apie 
švedų karalių. Taigi į Klinkovstremo išsisukinėjimus nega- 
lime žiūrėti rimtai; čia nuslėptos ne politikos paslaptys, o 
visai kas kita: žmogiška paslaptis. Laimė, ją atskleisti galbūt 
net esama priemonių: mikrofotografija gali nesunkiai vėl 
padaryti regimas tokias užteptas laiškų eilutes. Vadinasi — 
duokit šen originalus! 

"Tačiau — koks netikėtumas! Originalų nebėra: maždaug 
iki 1900 m., taigi daugiau nei visą šimtmetį, laiškai saugiai 
ir tvarkingai laikyti Ferseno paveldėtoje pilyje. O dabar šit 
jų nebėra, jie sunaikinti. Mat techninės galimybės atskleisti 
jo užteptąsias vietas dorybingajam baronui Klinkovstre- 
mui, matyt, buvo tikras košmaras; tad jis prieš mirtį tiesiog 
ėmė ir sudegino Marijos Antuanetės laiškus Fersenui — tai 
stačiai negirdėtas herostratiškas aktas, beprotiškas ir, kaip 
pamatysime, beprasmiškas. Tačiau Klinkovstremas geidė bet 
kokia kaina Ferseno byloje išsaugoti prieblandą, o ne šviesą, 
legendą, o ne aiškią ir nenuginčijamą tiesą. Dabar jis tarėsi 
galėsiąs ramiai numirti, nes Ferseno „garbė“, karalienės gar- 
bė, pašalinus laiškus, būsianti išgelbėta. 

"Tačiau, prisimenant seną ištartį, šis autodafė buvo ne šiaip 
nusikaltimas — tai buvo kvailystė. Pirma, įrodymų sunaiki- 
nimas pats savaime jau yra kaltės jausmo įrodymas, be to, 
kraupus kriminologijos dėsnis teigia, kad kiekvieną kartą, kai 


* Sis užsiėmimas man teikia begalinį malonumą... o kai mane apninka liūdesys, 
priglaudžiu prie krūtinės savo mažylį (pranc.). 


Marija Antuanetė 295 


įrodymų medžiaga paskubomis šalinama, koks nors įrodymas 
vis tiek lieka. Tad Alma Sjederhelm, puiki tyrinėtoja, per- 
žiūrinėdama likusius popierius, aptiko Ferseno ranka darytą 
nuorašą vieno tų Marijos Antuanetės laiškų, kurį leidėjai 
savo laiku buvo pražiūrėję, nes jis ir buvo likęs vien kaip 
Ferseno nuorašas (o „nežinomoji ranka“ veikiausiai sudegino 
originalą). Šis atradimas pirmą kartą įdavė mums į rankas 
intymų karalienės laiškutį in extenso, o sykiu — ir visų kitų 
laiškų raktą ar, veikiau, erotinį kamertoną. Mat ir šio laiško 
pabaigoje parašytas žodis Adieu, „Sudie“; tačiau po jo eina 
ne išskustos ar taškais pakeistos vietos, bet šitaip rašoma: 
Adieu, le puis aimant et le plus aimė des hommes, taigi išvertus: 
„Sudie, labiausiai mylįs ir mylimiausias iš visų vyrų.“ 

Kokį visai kitą įspūdį mums daro šis ženklas! Ar dabar jau 
suprantama, kodėl Klinkovstremai, Heidenštamai ir visi kiti 
prisiekę „tyrumo“ gynėjai, veikiausiai turėję savo rankose 
daugiau tokio pobūdžio dokumentų, nei pasaulis kada nors 
tatai sužinos, taip akivaizdžiai nervinosi ir tebesinervina, vos 
kam nors mėginant be prietarų aiškintis Ferseno bylą? Juk 
tam, kuris geba išgirsti širdies tonus, negali būti abejonių, 
kad karalienė, kuri, peržengdama visas konvencijas, taip drą- 
siai kreipiasi į vyrą, jau seniai yra jam pateikusi ir paskutinį 
savo meilės įrodymą: ši viena išgelbėta eilutė atstoja visas 
kitas, sunaikintąsias. Net jei ir pats sunaikinimas nebūtų 
įrodymas — su šiuo išgelbėtuoju žodžiu įžvalgiam žmogui jis 
dabar jau duotas. 


Bet čia dar ne pabaiga, dar ne viskas! Greta šio išgelbėto 
laiško ir paties Ferseno gyvenime esama scenos, kuri cha- 
rakterologiniu požiūriu daro lemiamą įspūdį. Jos veiksmas 
vyksta praėjus šešeriems metams nuo karalienės mirties. 
Raštato kongrese Fersenui patikėta atstovauti Švedijos 

vyriausybei. Umai Bonapartas šiurkščiai pareiškia baronui 
Edelsheimui, girdi, jis nevesiąs derybų su Fersenu, kurio 
rojalistinės nuostatos jam esančios žinomos ir kuris, be to, 
miegojęs su karaliene. Bonapartas nesako: turėjęs meilės 
ryšių. Ne jis įžūliai trenkia tą kone nešvankų žodį: miegojo 
su karaliene. Baronui Edelsheimui nešauna į galvą ginti Fer- 
seno; jam šis faktas irgi regisi savaime suprantamas. Todėl jis 
tik juokdamasis atsako, girdi, manęs, kad šios ancien rėgime 
laikų istorijos seniai baigtos, jos juk neturinčios nieko ben- 
dra su politika. O tada nueina ir perpasakoja visą pašnekesį 
Fersenui. O Fersenas? Ką jis daro? Arba, tikriau, ką turėtų 
daryti, jeigu Bonaparto žodžiai būtų buvusi netiesa? Argi jis 
neprivalėtų tučtuojau ginti mirusios karalienės nuo tokių 
kaltinimų (jeigu jie būtų nepagrįsti)? Ar neturėtų šaukti: 
šmeižtas? Ar neturėtų to ką tik iškepto mažučio korsikiečio 
generolo, savo kaltinimui dar pasirinkusio ir tokį šiurkščiai 
dalykišką žodį, tučtuojau kviesti į dvikovą? Ar garbingo, 
tiesaus charakterio vyras leistų, kad moteris, kuri iš tikrų- 
jų jo mylimoji nebuvo, būtų šitaip kaltinama? Dabar arba 
niekados Fersenas turi progą ir net priedermę apnuogintu 
kardu parblokšti žemėn seniai slapčiomis sklandantį tvirti- 
nimą, kartą ir visiems laikams išsklaidyti gandus. 

Bet ką gi Fersenas daro? Vajė, jis tyli. Ima plunksną ir vi- 
są Edelsheimo ir Bonaparto pašnekesį drauge su kaltinimu, 
kad jis „miegojęs“ su karaliene, kruopščiausiai perkelia į savo 
dienoraštį. Net intymiausiame pašnekesyje su pačiu savimi 
jis nė vienu žodžiu nepaneigia šio tvirtinimo, šio „niekšingo 
ir ciniško“ kaltinimo, kaip pasakytų jo biografai. Fersenas 
nuleidžia galvą, šitaip pasakydamas: taip. Po kelių dienų, 
anglų laikraščiams ėmus narstyti šį nutikimą ir „kalbėti apie 
jį ir nelaimingąją karalienę“, Fersenas priduria: ce gui me 
chogua, išvertus būtų: kas man buvo atgrasu. Tai visas jo 

protestas arba, veikiau, nemėginimas protestuoti. Dar kartą 
tyla iškalbingesnė už visus žodžius. 


Taigi matome: to, ką baimingieji palikuonys mėgino paslėp- 
ti, - kad Fersenas buvo Marijos Antuanetės mylimasis, — pats 
mylintysis niekados neneigė. Iš gausybės faktų ir dokumentų 
galima išlukštenti tuzinus papildomų įrodomųjų detalių: kad 
sesuo Ferseną, Briuselyje viešai pasirodžiusį su kita mylimą. 
ją, saikdina rūpintis, kad ji (elle) apie tai nesužinotų, nes jai 
būsią skaudu (o kodėl, kyla klausimas, jeigu ji nėra jo myli- 
moji); kad dienoraštyje ištrinta vieta, kurioje Fersenas rašo 
naktį praleidęs Tiuilri rūmuose, karalienės apartamentuose; 
kad revoliucijos tribunole viena kameristė paliudija, jog kaž- 
kas naktimis dažnai slapta išeidavęs iš karalienės kambario. 
Tai detalės, svarios, tiesa, tik tuo, kad jos visos taip nejau- 
kiai dera daiktan, — ir vis dėlto įrodymas, kurio elementai 
taip nuo kits kito nutolę, nebūtų įtikimas, jeigu jam stigtų 
galutinės, lemiamos sąsajos su charakteriu. Elgseną visados 
įmanu paaiškinti tik vadovaujantis individualybės visuma, 
nes kiekvienas paskiras žmogaus valios aktas randasi iš užda- 
ro jo prigimties priežastingumo. Todėl atsakymo į klausimą, 
ar Ferseno ir Marijos Antuanetės santykiai buvo aistringai 
intymūs, ar tik pagarbiai konvenciniai, galų pagalėje reikia 
ieškoti bendrojoje psichologinėje moters laikysenoje, ir po 
visų įtarimus patvirtinančių detalių privalu teirautis: kokia 
elgsena — ar linkusi laisvai atsiduoti, ar baugiai nieko sau 
neleidžianti — logiškai ir charakterologiškai atitiko karalie- 
nės charakterį? Tas, kuris žvelgia iš šios perspektyvos, ilgai 
nedvejos. Mat visas Marijos Antuanetės silpnybes atsveria 
viena didi jėga — jos nevaržoma, beatodairiška, iš tikrųjų 
suvereni drąsa. Pačiose širdies gelmėse nuoširdi, visiškai 
nemokanti apsimetinėti, ši moteris, abejinga už nugaros 

girdimoms apkalboms, šimtus kartų kur kas menkesnėmis 
dingstimis nepaisė jokių konvencijos barjerų. Nors Mari- 
ja Antuanetė tikrą didybę ir pasiekia tiktai lemiamomis 
intensyviausiomis savo lemties akimirkomis, ji vis dėlto 
niekados nebuvo smulkmeniška, niekados nebuvo baikšti, 
niekados kitų garbės ir padorumo atmainų, socialinės ar 
rūmų moralės nelaikė aukštesnėmis už savo pačios valią. Tai 
nejau kaip tik su tuo vieninteliu, kurį ji iš tikrųjų myli, ši 
drąsi moteris turėtų ūmai imti vaidinti dorybingą, baikščią 
ir garbę saugančią sutuoktinę savojo Liudviko, su kuriuo 
ją sujungė valstybių interesai, bet niekados nesiejo meilė? 
Nejau pačiame apokalipsinių laikų siautuly, kai visi dorovės 
ir tvarkos saitai pradėjo trūkinėti, nejau apimta svaigulingai 
pašėlusios mirties artumos ekstazės, supama visų pragaišties 
kraupybių, ji būtų turėjusi aukoti aistrą dėl visuomeninės 
naudos? Nejau ji, toji, kurios niekas neįstengė sutramdyti 
ir pažaboti, būtų pati prisivertusi atsižadėti visų natūra- 
liausios, moteriškiausios jausmo atmainos dėl fantomo, dėl 
santuokos, kuri visados buvo vien pasityčiojimas iš tikros 
santuokos, dėl vyro, kurio ji niekados kaip vyro nepatyrė, 
dėl dorybingo papročio, kurio ji amžinai nekentė su visu 
savo netramdomos prigimties laisvės instinktu? Žmogui, 
kuris nori tikėti tokiais neįtikėtinais dalykais, to juk ne- 
uždrausi. Tačiau Marijos Antuanetės paveikslą bjauroja 
ne tie, kurie atvirai ir laisvai teigia, kad ji drąsiai ir be 
dvejonių leidosi į savo vienintelį aistringą meilės išgyve- 
nimą, o tie, kurie mėgina įteigti, kad šios bebaimės moters 
siela buvo blanki, baili, atodairų ir atsargumo įbauginta, 
nedrįstanti žengti paskutinio žingsnio ir užgniaužianti sa- 
vyje prigimties balsą. Tačiau kiekvienam, kuris charakterį 
geba suvokti tiktai kaip visumą, yra visiškai neabejotina, 
kad Marija Antuanetė ir su visa savo apvilta siela, ir su 

savo ilgai prievartautu ir apviltu kūnu buvo Hanso Akselio 
Ferseno mylimoji. 


O kaip karalius? Visados, kai santuoka sulaužoma, apgau- 
tas tretysis tampa keblia, rūpestį keliančia, juokinga figūra, 
ir galbūt nemenka dalimi kaip tik Liudviko XVI labui tą 
trikampį po visam mėginta dangstyti. Iš tikrųjų Liudvikas 
XVI anaiptol nebuvo juokingas mulkis, nes apie intymius 
Ferseno santykius su žmona jis, be abejonės, žinojo. Sen 
Pristas tiesiai sako: „Ji rado priemonių ir būdų pasiekti, kad 
jis pakęstų jos ryšį su grafu.“ 

"Tokia samprata visiškai dera situacijos paveikslui. Marijai 
Antuanetei nebuvo svetimesnio dalyko už veidmainystę ir 
apsimetinėjimą; klastingai apgaudinėti sutuoktinį neatitinka 
jos psichologinės laikysenos, be to, kalbant apie jos charak- 
terį, neimanoma vaizduotis ir taip dažnai įprasto nešvaraus 
maišymosi, bendrystės su sutuoktiniu ir meilužiu vienu 
metu. Nėra abejonės, kad pagaliau — gana vėlai, veikiausiai 
tarp penkioliktųjų ir dvidešimtųjų santuokos metų — pra- 
sidėjus intymiems Marijos Antuanetės ryšiams su Fersenu, 
ji nutraukė kūniškąjį ryšį su sutuoktiniu; šią vien charakte- 
rologinę spėlionę netikėtai papildo vienas laiškas jos brolio 
imperatoriaus, Vienoje kažkaip patyrusio, kad sesuo, gimus 
ketvirtajam vaikui, linkusi atsitraukti nuo Liudviko XVI; tas 
momentas kuo tiksliausiai atitinka intymesniųjų santykių su 
Fersenu pradžią. Tas, kuris mėgsta blaivų žvilgsnį, geba aiškiai 
išvysti visą situaciją. Marija Antuanetė, valstybių interesais 
išleista už visiškai nemylimo ir anaiptol nepatrauklaus vyro, 
dėl sutuoktinės priedermių metų metus slopina sieloje meilės 
poreikį. Tačiau, vos pagimdžiusi du sūnus, taigi dovanojusi 
dinastijai du neabejotinai Burbonų kraujo sosto įpėdinius, 
ji jaučiasi atlikusi pareigą valstybei, įstatymui, savo šeimai ir 

pagaliau esanti laisva. Po dviejų dešimčių politikai paaukotų 
metų paskutinę ir tragiškai sukrečiamą minutę tiek išmėgi- 
nimų patyrusi moteris susigrąžina sau tyrą ir natūralią teisę 
ilgiau nebesitramdyti ir atsiduoti jau seniai mylimam vyrui, 
kuris jai yra viskas išsyk, — bičiulis ir mylimasis, patikėtinis ir 
bendražygis, drąsus kaip ji pati ir pasiryžęs pasiaukojimu atsi- 
lyginti už pasiaukojimą. Kokios skurdžios visos tos dirbtinės 
hipotezės apie saldžiai dorybingą karalienę, kai palyginame 
jas su aiškia jos elgsenos tikrove, ir kaip smarkiai jos žmogišką 
narsą ir sielos orumą menkina tie, kurie žūtbūt mėgina ginti 
karališkąją šios moters „garbę“! Mat moteris niekados nėra 
tokia garbinga ir tauri, kaip tada, kai ji visai laisvai paklūsta 
savo neklaidingiems, metų metus pasitikrintiems jausmams, 
niekados karalienė nėra tokia karališka, kaip tada, kai ji el- 
giasi visų žmogiškiausiai. 


Paskutinė naktis Versalyje 


Niekados tūkstantmetėje Prancūzijoje pasėtoji sėkla nesu- 
noko taip sparčiai kaip tą 1789 m. vasarą. Aukštai stiebiasi 
javų stiebai, bet dar sparčiau, sykį jau patręšta krauju, dygsta 
nekantrioji revoliucijos sėkla. Vienas vienintelis plunksnos 
brūkštelėjimas naikina dešimtmečių aplaidumus, šimtmečių 
neteisybes, dabar griaunama antroji, neregimoji Bastilija, 
kurioje prancūzų tautos teises buvo įkalinę jos karaliai. Rug- 
pjūčio 4 d., visiems be galo džiūgaujant, griuvėsiais virsta 
ilgaamžė feodalizmo tvirtovė, diduomenė atsisako lažo ir 
dešimtinės, Bažnyčios kunigaikščiai — činšo ir druskos mokes- 
čio, laisvę gauna kaimiečiai, laisvę gauna miestiečiai, laisva 
paskelbiama spauda, paskelbiamos žmogaus teisės; ši vasara 
tikrove pavertė visas Žano Žako Ruso svajones. Langai šioje 
Menus plaisirs* salėje (karalienė ją skyrė pramogoms, o tauta 
joje rūpinasi vien savo teisėmis) dreba čia nuo džiūgavimo 
riksmų, čia nuo vaidų: per šimto žingsnių atstumą jau girdė- 
ti nepaliaujamas šio žmonių spiečiaus dūzgesys. Tačiau dar 
tūkstančiu žingsnių toliau, didžiuosiuose Versalio rūmuose, 
viešpatauja suglumimo tyla. Rūmai pro langus išsigandę žvel- 
gia į tą triukšmingą svečią, kuris, nors pakviestas tik pasitarti, 
jau taikosi į valdovo viešpačius. Kaip čia dabar išginus namo 


* Mažųjų malonumų (pranc.). 

šį burtininko mokinį? Nerasdamas išeities, karalius tariasi 
su vienas kitam prieštaraujančiais savo patarėjais; geriausia 
bus, mąsto patys sau karalienė ir karalius, palūkuriuoti, iki 
audra išsidūks. Dabar tik — tyliai laikytis antrajame plane. 
Laimėti laiko — tada viskas bus laimėta. 

"Tačiau revoliucija veržiasi pirmyn, ji turi veržtis pirmyn, 
jei nenori susigerti į smėlį, mat revoliucija — tekantis sąjū- 
dis: sustoti jai reiškia pragaištį, tekėti atgal - galą, norėdama 
įsitvirtinti, ji turi reikalauti, nuolatos reikalauti daugiau, ji 
privalo plėsti savo užkariavimus, nes kitaip bus pati nugalėta. 
Būgnais, šaukiančiais į šį atvangos nepakenčiantį žygį, muša 
laikraščiai; tie vaikai, tie revoliucijos gatvės vaikėzai, triukš- 
maudami ir nevaldomi skuodžia pirma pačios kariuomenės. 
Vienas vienintelis plunksnos brūkštelėjimas suteikė laisvę 
rašytiniam ir sakytiniam žodžiui, — tą laisvę, kuri, pagauta 
pirmojo siautulio, visados darosi pašėlusi ir besaikė. Randa- 
si dešimt, dvidešimt, trisdešimt, penkiasdešimt laikraščių. 
Laikraštį įsteigia Mirabo, laikraščius steigia Demulenas, 
Briso, Lustalo, Maratas, o kadangi kiekvienas jų stengiasi 
būgnais prisišaukti skaitytojus ir pilietiniu patriotizmu ap- 
lenkti visus kitus, tad ir trata be jokios atodairos; visame 
krašte girdėti vien šie būgnai. Kad tik garsiai, kad tik iš tik- 
rųjų pašėlusiai, juo garsiau, juo geriau, — ir visa neapykanta 
kreipiama rūmų pusėn! Girdi, karalius planuojąs išdavystę, 
vyriausybė trukdanti javų tiekimą, svetimi pulkai jau traukią 
artyn išvaikyti susirinkimų, gresianti nauja Baltramiejaus 
naktis! Pabuskit, piliečiai! Pabuskit, patriotai! Ramtatam, 
ramtatam, ramtatam! — būgnų dundesiu dieną ir naktį laik- 
raščiai gena baimę, nepasitikėjimą, įniršį, nuožmų kartėlį 
į milijonus širdžių. O būgnininkams už nugarų, ginkluota 
ietimis, ardais, o pirmiausiai — neišmatuojama rūstybe, jau 
stovi iki šiol dar neregima prancūzų tautos armija. 

Karaliui viskas vyksta per greitai, revoliucijai — per lėtai, 
atsargus apkūnusis vyras neįstengia žengti į koją su aistrin- 
gu tokių jaunų idėjų proveržiu. Versalis delsia ir atidėlioja: 
vadinasi, pirmyn, Paryžiau! Padaryk galą toms lėtoms par- 
lamentinėms šnekoms, nepakenčiamam karaliaus ir tautos 
derėjimuisi, - tokia būgnų kalba dunda laikraščiai. Tu turi 
šimtą tūkstančių, du šimtus tūkstančių kumščių, arsenaluose 
saugomi šautuvai, laukia patrankos: pasiimk jas ir pasiimk 
karalių su karaliene iš Versalio, tvirtai savo rankon imk juos, 
osykiu - ir savąją lemtį! Pagrindinėje revoliucijos būstinėje, 
Orleano kunigaikščio rūmuose, Palė Rojalyje, gimsta šis šū- 
kis; viskas jau parengta, o vienas perbėgėlis iš rūmų, markizas 
de Uriužas, jau slapta manevruoja, ruošdamas ekspediciją. 

"Tačiau pilį ir miestą jungia tamsūs požeminiai koridoriai. 
Patriotai klubuose iš papirktų tarnų žino viską, kas vyksta 
pilyje, o pilis savo ruožtu iš agentų patiria apie planuojamą 
šturmą. Versalis nusprendžia imtis veiksmų ir, žinodamas, 
kad prancūzais kareiviais, siunčiamais prieš savo bendra- 
piliečius, negalima visiškai pasitikėti, rūmams saugoti pasi- 
telkia Flandrijos pulką. Spalio pirmąją daliniai iš nuolatinių 
buveinių žygiuoja į Versalį, ir rūmai, mėgindami pakaitinti 
jų jausmus, surengia jiems iškilmingą sutikimą. Didžioji ope- 
ros salė patuštinama banketui, ir nors Paryžiuje viešpatauja 
nuožmus maisto produktų stygius, čia nepašykštima nei 
vyno, nei gerų valgių: ištikimybė, kaip ir meilė, irgi dažnai 
ateina per skrandį. Kad kariai dar labiau užsidegtų meile 
karaliui, jis — iki tol niekados neregėta garbė — su karaliene 
ir dofinu ant rankų ateina į pokylio salę. 


Marija Antuanetė niekados nebuvo perpratusi naudingojo 
meno tyčiniu apdairumu, apskaičiavimu ar pataikavimais 

lenkti žmones į savo pusę. Tačiau jos kūne, jos sieloje iš 
prigimties įsispaudęs tam tikras didingumas, prielankiai nu- 
teikiantis kiekvieną, su kuriuo ji pirmą kartą susitinka: nei 
paskiri žmonės, nei minia niekados neįstengė atsispirti šiai 
keistai pirmojo įspūdžio magijai (paskui, artimiau ją pažinus, 
kerai išsisklaido). Ir šįsyk, šiai jaunai moteriai sykiu iškilniai 
ir maloniai įžengus į salę, jauni karininkai ir kareiviai pašoka 
nuo krėslų, kardai iš susižavėjimo skrenda iš makščių, girdi- 
si audringi šūksmai Vivat! valdovui ir valdovei, galbūt net 
pamirštant įstatymu privalomąjį sveikatos linkėjimą nacijai. 
Karalienė žengia tarp eilių. Ji geba kerimai šypsotis, įstabiai 
būti atšiaurokai prielanki, kaip jos autokratiškoji motina, 
kaip brolis, kaip kone visi Habsburgai (šį meną ir toliau 
paveldėjo austrų aristokratija), ji moka, neatsižadėdama 
nepajudinamos puikybės, kuo natūraliausiai, nežadindama 
įspūdžio, kad žiūri į juos iš aukšto, mandagiai ir lanksčiai 
elgtis kaip tik su žemiausios padėties žmonėmis. Nuoširdžiai 
džiugiai šypsodamasi (kaip seniai ji negirdėjo tų šūksnių Vive 
la Reine!) ji eina su vaikais aplink banketo stalą, ir reginys šios 
geraširdiškai maloningos, šios iš tikrųjų karališkos moters, 
atėjusios į svečius pas juos, pas šiurkščius karius, sukelia kari- 
ninkams ir dalinių vyrams tikrą ištikimybės karaliui ekstazę: 
tą valandą kiekvienas pasiryžęs mirti už Mariją Antuanetę. 
"Tačiau ir karalienė palieka šią triukšmingą draugiją, apimta 
palaimos; su pasiūlyta sutiktuvių taure ji paragavo ir tauraus 
pasitikėjimo savimi vyno: dar esama ištikimųjų, dar esama 
vyrų, garantuojančių sosto saugumą Prancūzijoje. 

Bet jau kitą dieną patriotinių žurnalų būgnai vėl ima 
dundėti: ramtatam, ramtatam, ramtatam - girdi, karalienė 
su rūmais prisisamdę žmogžudžių tautai priveikti. Kareiviai 
svaiginti raudonuoju vynu, idant klusniai lietų raudoną 
bendrapiliečių kraują, vergiškos dvasios karininkai trypę ant 

grindų ir niekinę trispalvę kokardą, dainavę pataikūniškas 
dainas —- o karalienė žvelgusi į visa tai, įžūliai šypsodamasi. 
Argi dar vis nieko nepastebit, patriotai? Ketinama pulti 
Paryžių, pulkai jau traukią artyn. Taigi kilkit, piliečiai, kilkit 
į paskutinę kovą, į lemiamą mūšį! Burkitės, patriotai - ram- 
tatam, ramtatam, ramtatam... 


Po dviejų dienų, spalio penktąją, Paryžiuje kyla sambrūzdis. 
Jis kyla, ir tai, kaip jis iš tikrųjų kilo, yra viena iš daugybės 
neperprantamų Prancūzijos revoliucijjos paslapčių. Mat šis 
sambrūzdis, neva gaivališkas, pasirodo buvęs įstabiai gerai 
sumanytas ir organizuotas, politikos požiūriu nepranoksta- 
mai panaudotas, šūvis taip tiesiai ir tiksliai lekia iš teisingai 
pasirinktos vietos į teisingą taikinį, kad jį turėjo paleisti 
labai gudrios, labai nuovokios, labai mitrios ir įgudusios 
rankos. Meistriška idėja - verta Šoderlo de Laklo, kuris juk 
Palė Rojalyje vadovauja Orleano kunigaikščio karo žygiui 
dėl karūnos, - buvo vien sumanymas ištempti karalių iš 
Versalio pasitelkus ne vyrų kariuomenę, bet moterų būrį. 
Vyrus galima vadinti maištininkais ir sukilėliais; gerai ko- 
manduojamas kareivis į vyrus klusniai šaudo. O moterys per 
liaudies sukilimus visados atrodo vien nevilties apimtos, nuo 
jų minkštos krūtinės krūpčiodamas traukiasi net aštriausias 
durtuvas, be to — sumanytojai tatai žino — toks baikštus ir 
sentimentalus vyras kaip karalius niekados neduos įsakymo 
nukreipti patrankas į moteris. Taigi, pirma kuo smarkiau pa- 
kurstyti jaudulį, dvi dienas — ir vėl nežinia kieno rankomis 
ir kokiomis machinacijomis — dirbtinai stabdant duonos 
tiekimą Paryžiui, kad rastųsi badas, toji unikali tautos rūs- 
tybės varomoji spyruoklė. O tada, sūkuriui įsisukus, duokit 
šen moteris, moteris į priekį, į pirmąsias gretas! 

Ir tikrai moteris — kaip tvirtinama, gausiai žieduotomis 


306 Stefan Zueig 


rankomis — spalio penktosios rytą įsiveržia į vieną sargybos 
būstinę ir griebia ten būgną. Įkandin jos akimoju susiburia 
sparčiai besitelkiančių moterų eisena, balsiai reikalaujanti 
duonos. Sambrūzdis radosi, į tą spiečių netrunka įsimaišyti 
persirengę vyrai ir nukreipia putotąjį srautą iš anksto nu- 
matyta linkme - prie miesto rotušės. Po pusvalandžio rotušė 
jau užimta. Pagrobiami pistoletai ir ietys, net dvi patrankos, 
ir ūmai — kas gi jį pašaukė ir įkvėpė? — atsiranda vadovas 
vardu Mejaras, surikiavęs šią netvarkingai burbuliuojančią 
minią jis paverčia į armiją ir pakursto ją žygiuoti į Versalį: 
neva reikalauti duonos, o iš tikrųjų — parsigabenti į Paryžių 
karaliaus. Kaip visados pavėlavęs — šito tauratikio ir dorai 
nemitraus vyro pragaištis yra ta, kad jis visados viena va- 
landa atsilieka nuo įvykių, - ant savo baltojo žirgo atvyksta 
Lafajetas, Nacionalinės gvardijos vadas. Jo pareiga, be abejo, 
būtų (ir jis šią pareigą nuoširdžiai norėtų atlikti) sukliudyti 
žygį, tačiau kareiviai jam nepaklūsta. Tad Lafajetui lieka su 
savo Nacionaline gvardija tiktai žygiuoti įkandin moterų 
armijos, šitaip po visam pridengiant atvirą maištą teisėtumo 
regimybe. Ne itin tauri tai tarnyba — ir jis, senasis laisvės 
svajotojas, tatai žino, tad nesidžiaugia savo užduotimi. Ant 
garsiojo šyvio Lafajetas niūrus risnoja įkandin revoliucinės 
moteriškių armijos, pavirtęs į tikrą simbolį blaivaus, logiškai 
viską apskaičiuojančio, bejėgiškai žmogiško proto, tuščiai 
besistengiančio pasivyti didingai nelogišką gaivalų aistrą. 


Versalio rūmai iki pietų nieko nenutuokia apie atžygiuojan- 
čią tūkstantgalvę grėsmę. Kaip ir kiekvieną dieną, karalius 
paliepė pabalnoti jo medžioklių žirgą ir išjojo į Medono miš- 
kus; karalienė savo ruožtu ankstyvą rytmetį viena pėsčiomis 
išėjo į Irianoną. Ką gi jai beveikti Versalyje, toje milžiniškoje 
pilyje, iš kurios rūmininkai ir geriausi bičiuliai seniai paspru- 

kę ir kurios pašonėje Nacionalinis susirinkimas kasdien teikia 
factieux, piktavališkus, prieš ją nukreiptus siūlymus? Ak, ji 
pavargusi nuo viso to įtūžio, nuo tų grumtynių su tuštuma, 
pavargusi nuo žmonių, pavargusi net nuo savo pačios karalia- 
vimo. Dabar tik atsikvėpti, tik kelias valandas ramiai pasėdėti, 
be žmonių, toli toli nuo visos politikos, rudeniniame parke, 
kur spalio saulė variu dažo medžių lapus. Dabar tik tyliai sau 
skinti paskutines lysvių gėles, kol dar neatėjo kraupioji žiema, 
na, gal ir vištas palesinti ir pašerti kiniškas auksines žuvytes 
tvenkinėlyje. O tada ilsėtis, pagaliau ilsėtis nuo visų tų jaudulių 
ir trikdymų; nieko neveikti, nieko negeisti, tik nuleidus rankas 
paprasta rytine suknele sėdėti štai ten, grotoje, su atversta, bet 
neskaitoma knyga ant suolo, jaučiant didįjį gamtos nuovargį 
ir rudenį savo pačios širdyje. 

Taip karalienė sėdi grotoje ant akmens suolo - jau se- 
niai pamiršusi, kad kitados ši vieta vadinta „meilės grota“; 
ūmai ji išvysta taku ateinantį laišku nešiną pažą. Atsistojusi 
žengia jo pasitikti. Laiškas nuo ministro Sen Pristo, prane- 
šančio, kad prastuomenė žygiuojanti į Versalį, ir raginančio 
karalienę nedelsiant grįžti į pilį. Skubiai susigriebusi skry- 
bėlaitę ir apsiaustą, jaunu ir vis dar skraju žingsniu Marija 
Antuanetė skubinasi grįžti, veikiausiai taip sparčiai, kad 
net nebeatgręžia akių į pamiltąją pilaitę ir tiek žaismingų 
pastangų kainavusį, dirbtinai sukurtą kraštovaizdį. Kaipgi ji 
galėtų nujausti, kad ką tik paskutinį kartą gyvenime regėjo 
šias minkštas pievas, šią švelnią kalvelę su meilės šventykla 
ir rudenišku tvenkiniu, savąjį Amo, savąjį Trianoną, - kad 
čia jau buvo atsisveikinimas visiems laikams! 

Pilyje Marija Antuanetė randa bejėgiškai susijaudinusius 
didikus ir ministrus. Vienas pirma visų išlėkęs tarnas atnešė 
tik miglotų nuogirdų apie žygį iš Paryžiaus, visus kitus pa- 
siuntinius kelyje sulaikė moteriškės. Bet štai pagaliau nuo 

putoto žirgo nušokęs marmuro laiptais skubiai kopia dar 
vienas raitelis — Fersenas. Pastebėjęs grėsmės ženklus, visa- 
dos aukotis pasiryžęs vyras šoko į balną ir, pavojaus akimirką 
trokšdamas būti greta karalienės, smarkiais šuoliais pasileido 
pirma moteriškių armijos, pirma tų „aštuonių tūkstančių 
Juditų“, kaip patetiškai jas vadina Kamilis Demulenas. 
Galiausiai tarybon parsiranda ir karalius. Jis buvo surastas 
miške netoli Port de Šatijono, kur turėjo leistis sutrukdomas 
per visų mėgstamiausią pramogą. Jo dienoraštyje vakare bus 
irzliai paminėti apgailėtinai skurdūs medžioklės rezultatai, o 
šalia atsiras pastaba: „Nutraukta dėl įvykių.“ 

Ir štai jis priblokštas stovi baimingomis akimis, ir dabar, kai 
praleistos jau visos progos, nes per sumaištį buvo pamiršta 
užtverti maištininkų avangardui tiltą prie Sevro, prasideda 
pasitarimas. Dar likusios dvi valandos, dar būtų užtektinai 
laiko energingam ir ryžtingam sprendimui. Vienas ministras 
pataria karaliui sėsti ant žirgo ir dragūnų bei Flandrijos pulkų 
priešakyje leistis pasitikti nedisciplinuotos minios: girdi, vien 
karaliaus pasirodymas priversiąs moteriškių ordą trauktis. 
Antra vertus, atsargesnieji patarinėja, kad karalius su kara- 
liene turėtų tučtuojau palikti pilį ir vykti į Rambujė, tada, 
girdi, klastingai sumanytas smūgis sostui pataikytų į tuštu- 
mą. Tačiau amžinasis dvejotojas vis delsia. Ir vėl Liudvikas 
XVI, neįstengdamas apsispręsti, ne žengia įvykių pasitikti, 
bet laukia, kol jie jį ištiks. 

Karalienė, kietai sučiaupusi lūpas, stovi viduryje šių sutri- 
kusių vyrų, kurių nė vienas nėra tikras vyras. Ji instinktyviai 
žino, kad visi smurtiniai veiksmai turėtų būti sėkmingi, nes 
nuo to momento, kai praliejamas pirmasis kraujas, visi bijosi 
visų: Toute cette rėvolution n'est gu'une suite de la peur*. Tačiau 


* Si revoliucija vra ne kas kita, kaip nuolatinės baimės tęsinys (pranc.). 

argi ji gali viena imtis atsakomybės už visus ir už viską? Apa- 
čioje, rūmų kieme, laukia pakinkytos karietos, per valandą 
karališkoji šeimyna su ministrais ir Nacionaliniu susirinkimu, 
prisiekusiu visur lydėti karalių, galėtų būti jau Rambujė. Bet 
karalius vis dar neduoda ženklo išvykti. Vis smarkiau remia 
jį ministrai, užvis labiausiai — Sen Pristas: „Jeigu Jus rytoj 
išgabens į Paryžių, valdove, karūna bus pražuvusi.“ Neke- 
ras savo ruožtu — mat jam populiarumas rūpi labiau už visų 
karalysčių išsaugojimą — prieštarauja Sen Pristui, o karalius, 
kaip visados, lyg švytuoklė lieka be valios svyruoti tarp tų 
dviejų nuomonių. Pamaži ateina vakaras, o žirgai apačioje, 
kur dabar jau ir dargana prasidėjusi, vis dar nekantraudami 
kapsto kanopomis žemę, jau kelinta valanda prie karietos 
durelių laukia liokajai, bet pasitarimai tebesitęsia. 

Ir štai Avenue de Paris sudrebina sumišas šimtabalsis 
šurmulys. Moteriškės jau čia. Ant galvų užsivertusios 
chalatus ir taip gindamosi nuo pliaupiančio lietaus, Halės 
amazonės - tūkstantgalvė minia nakties tamsybėse - trepsi 
vis artyn, vis artyn. Revoliucijos gvardija pasiekia Versalį. 
Dabar jau vėlu. 


Permirkusios ligi paskutinio siūlo, alkanos ir sušalusios, į 
batus prisisėmusios išskydusio kelių molio, dabar štai at- 
žygiuoja moteriškės. Tos šešios valandos nebuvo malonus 
pasivaikštinėjimas, nors pakeliui ir buvo smurtu lankomos 
smuklės, šitaip mėginant stipriais gėrimais šiek tiek susišildyti 
urzgiantį skilvį. Moterų balsai mauroja šiurkščiai ir kimiai, 
o tai, ką jos rėkauja, nelabai prielanku karalienei. Pirmasis 
moteriškių vizitas skirtas Nacionaliniam susirinkimui. Šis 
posėdžiauja nuo ankstyvo ryto, ir kai kuriems jo nariams, 
skinantiems kelią Orleano kunigaikščiui, šis amazonių žygis 
nėra visai netikėtas. 

Iš pradžių moteriškės reikalauja iš Nacionalinio susirin- 
kimo tik duonos: kaip ir numatyta programoje, kol kas nė 
žodeliu neužsimenama apie karaliaus išsigabenimą į Paryžių! 
Todėl nusprendžiama pasiųsti į pilį moterų deputates, lydi- 
mas pirmininko de Munjė ir kelių deputatų. Šešios parinktos 
moterys leidžiasi į pilį, liokajai mandagiai atidarinėja duris 
šioms siuvėjoms, žuvų pardavėjoms ir gatvės nimfoms; su 
visa pagarba keistoji delegacija vedama aukštyn didžiaisiais 
marmuro laiptais į patalpas, kur šiaip jau buvo valia įžengti 
tik mėlynų mėlyniausio kraujo septyniskart persijotai diduo- 
menei. Tarp deputatų, lydinčių Nacionalinio susirinkimo 
pirmininką, esama ir stuomeninigo, apkūnaus, geraširdiškos 
išvaizdos, ne per labiausiai į akis krintančio pono. Tačiau 
jo pavardė suteikia šiam pirmajam susitikimui su karaliumi 
simbolinį svorį. Mat drauge su daktaru Giljotinu, Paryžiaus 
deputatu, spalio penktąją rūmuose su prisistatomuoju vizitu 
apsilankė giljotina. 


Geraširdis Liudvikas priima damas taip maloniai, kad už jas 
kalbėti išrinkta jauna mergina, Palė Rojalio gyventojams 
pardavinėjanti gėles, o veikiausiai siūlanti dar ir kitokias 
paslaugas, sutrikusi net apalpsta. Ji rūpestingai gaivinama, 
gerasis krašto tėvas apkabina persigandusią merginą, su- 
sižavėjusioms moterims pažada duonos ir visko, ko tik jos 
pageidausiančios, net pasiūlo jas parvežti atgal savo paties 
karietomis. Viskas, regisi, kuo puikiausiai susiklostė, bet 
apačioje, slaptųjų agentų pakaitintas, moteriškių pulkas 
savo pačių deputates pasitinka įniršio kupinais riksmais, 
girdi, jos leidosi paperkamos pinigais, nuraminamos melais. 
Ne tam juk šešias valandas per darganą maknota iš Pary- 
žiaus, kad dabar tektų tenkintis tuščiais pažadais ir tuščiais 
pilvais kinkuoti atgalios. Ne, moteriškės pasiliksiančios čia 

ir nepasitrauksiančios tol, kol pasiimsiančios su savimi į 
Paryžių karalių, karalienę ir visą tą šutvę, o ten jau, girdi, 
jie visi būsią atpratinti nuo klastų ir vilkinimų. Moteriškės 
be jokios atodairos veržiasi į Nacionalinį susirinkimą ir tai- 
sosi ten miegoti, o profesionalės tarp jų, ypač Teruanė de 
Merikur, imasi teikti paslaugas Flandrijos pulko kariams. 
Sąmokslininkių skaičių dar padidino pulkas iš paskos atėju- 
sių nedorėlių, pavojingi siluetai slampinėja aplink pinučių 
tvoras virpančioje alyvos žibintų šviesoje. 

Viršuje rūmai vis dar niekaip neapsisprendę. Gal vis 
dėlto verčiau būtų sprukti? Bet kaip surizikuosi sunkiomis 
karietomis brautis pro tą jaudulio apimtą minią? Per vėlu. 
Pagaliau, pagaliau tolumoje pasigirsta būgnai: artinasi La- 
fajetas. Jis pirma aplanko Nacionalinį susirinkimą, paskui — 
karalių. Nors jis su nuoširdžiu atsidavimu lenkdamasis sako: 
„Valdove, aš atvykau ir esu pasiryžęs gyvybe rizikuoti, kad 
išgelbėčiau Jūsų Didenybės gyvybę“, - niekas jam nedėkoja, 
užvis mažiausiai linkusi dėkoti Marija Antuanetė. Karalius 
pareiškia neketinąs išvykti ar pasitraukti nuo Nacionalinio 
susirinkimo. Dabar viskas, regisi, sutvarkyta. Karalius davė 
pažadą, Lafajetas ir ginkluotosios pajėgos atvyko jo saugoti, 
taigi deputatai skirstosi namo, Nacionalinės gvardijos ka- 
riai ir maištininkai ieško priebėgos nuo kiaurai merkiančio 
lietaus kareivinėse ir bažnyčiose, net tarpuvartėse ar ant 
dengtų laiptų. Pamaži gęsta paskutinės šviesos, ir Lafajetas, 
dar kartą patikrinęs visus postus, ketvirtą valandą ryto eina 
į Hotel de Noailles ir gulasi ten miego, nors buvo pažadėjęs 
budėti ir rūpintis karaliaus saugumu. Karalius ir karalienė 
irgi eina į savo apartamentus; jie nenujaučia, kad paskutinį 
kartą gulasi poilsio Versalio rūmuose. 


Monarchijos katafalkas 


Senoji galybė, karalystė ir jos sergėtojai, aristokratai, nuėjo 
miegoti. Tačiau revoliucija yra jauna, jos kraujas karštas ir 
nesuvaldomas, jai nereikia atvangos, ji nekantraudama lau- 
kia dienos ir darbų. Aplink laužus, tiesiog gatvių viduryje, 
būriuojasi niekur užuoglaudos neradę Paryžiaus sukilimo 
kareiviai: niekas negalėtų paaiškinti, kodėl jie, tiesą sakant, 
tebėra Versalyje, o ne namuose, ne savose lovose, - juk 
karalius su viskuo klusniai sutiko ir viską pažadėjo. Tačiau 
kažkokia požeminė valia laiko čia ir valdo šį nerimo apimtą 
spiečių. Nuo durų prie durų šmėkščioja kažkokios žmogystos, 
nešiojančios slaptus nurodymus, ir penktą ryto, kai rūmus 
dar gaubia tamsa ir miegas, paskiros grupelės, nuovokios 
rankos vedamos, aplinkiniais keliais per koplyčios kiemą 
atsėlina po pačiais pilies langais. Ko tie žmonės nori? Ir kas 
vadovauja toms abejotinoms žmogystoms, kas gena jas pir- 
myn, kas stumia jas dar neįžvelgiamo, bet gerai subrandinto 
tikslo link? Varovai lieka patamsiuose; Orleano kunigaikštis 
ir karaliaus brolis, Provanso grafas, nusprendė - ir galbūt ži- 
nodami kodėl - šią naktį verčiau nebūti rūmuose greta savo 
teisėto karaliaus. Šiaip ar taip: ūmai pokšteli šūvis, vienas 
tų provokacinių šūvių, kurie visados būtini, kad prasidėtų 
geidžiamas susidūrimas. Iš visų pusių tučtuojau pasipila 
sukilėliai — tuzinai, šimtai, tūkstančiai, ginkluoti ietimis, 

alebardomis ir šautuvais, pulkų pulkai moterų ir moterimis 
persirengusių vyrų. Puolimo kryptis tiesi lyg žvakė: į kara- 
lienės apartamentus! Bet kaipgi Paryžiaus žuvų pardavėjos, 
Halės moterys, niekados nesilankiusios Versalyje, taip keistai 
nedvejodamos šioje neaprėpiamoje pilyje su tuzinais laiptų 
ir šimtais kambarių išsyk suranda teisingą kelią? Umiai plūs- 
telėjusi, moteriškių ir persirengusių vyrų banga kyla laiptais 
prie karalienės apartamentų. Keli asmeninės gvardijos kariai 
mėgina užtverti kelią, du jų nutempiami žemyn, barbariškai 
nužudomi, stambus barzdotas vyras atviroje aikštėje nukerta 
lavonams galvas, ir jos po kelių minučių, varvėdamos krau- 
jais, jau šokčioja ant milžiniškų smaigų. 

"Tačiau paaukotieji atliko savo priedermę. Spigus priešmir- 
tinis jų klyksmas laiku pažadino rūmus. Vienas asmeninės 
gvardijos karys ištrūksta užpuolikams iš rankų, sužeistas 
puola laiptais aukštyn ir šaižiai surinka į aukštą marmurinę 
pastato kriauklę: „Gelbėkit karalienę!“ 

Šis riksmas iš tikrųjų ją išgelbsti. Viena kameristė krūptelė- 
jusi pabunda, puola į miegamąjį perspėti karalienės. Nuo ale- 
bardų ir kirvių jau dunda gvardiečių paskubomis užsklęstos 
durys. Nebelieka laiko mautis kojinių ir autis batelių, Marija 
Antuanetė tik užsitempia sijoną ant marškinių ir užsimeta 
ant pečių skraistę. Taip basomis kojomis, laikydama kojines 
rankoje, ji tvaksinčia širdimi bėga koridoriumi, vedančiu į 
(Eil-de-Boeuf, o paskui, per šią ilgą patalpą, - į karaliaus apar- 
tamentus. Bet koks siaubas! Durys užrakintos. Karalienė su 
savo kameriste desperatiškai beldžia kumščiais, vis beldžia, 
vis beldžia, tačiau nepermaldaujamos durys lieka uždarytos. 
Penkias minutes, penkias kraupiai ilgas minutes - tuo metu 
netoliese pasamdyti žudikai jau laužiasi į kambarius, aukštyn 
kojomis verčia lovas ir spintas, — karalienei tenka laukti, 
kol pagaliau vienas tarnas anapus durų išgirsta beldimą ir 

ją išvaduoja; tik dabar karalienė gali pasprukti į sutuoktinio 
apartamentus, tuo pat metu guvernantė atveda dofiną ir ka- 
ralienės dukterį. Šeima vėl drauge, gyvybė išgelbėta. Tačiau 
tik tiek — tik gyvybė. 

Pagaliau pabunda ir miegalis, kuriam šią naktį nevalia 
buvo atnašauti Morfėjui ir kuriam todėl nuo tos valandos 
prigijo paniekinama „generolo Mortėjaus“ pravardė, — pa- 
bunda ir Lafajetas; jis mato, kas nutiko per jo lengvabūdišką 
patiklumą. Dabar jis jau tik prašymais ir maldavimais, o ne 
įsakymus duodančio vyro autoritetu įstengia išgelbėti suim- 
tus asmeninės gvardijos karius, kad šie nebūtų paskersti, tik 
didžiausiomis pastangomis pajėgia išstumti prastuomenę iš 
apartamentų. Dabar, pavojui praslinkus, švariai nusiskutę ir 
pasipudravę atsiranda ir karaliaus brolis, Provanso grafas, bei 
Orleano kunigaikštis; kad ir keista, kad ir labai keista, bet 
jaudulio apimta minia jiedviem pagarbiai padaro taką. Dabar 
gali prasidėti karūnos tarybos posėdis. Bet ką čia dar tartis? 
Dešimties tūkstančių minia laiko pilį lyg mažutį, plonytį, 
trapų riešuto kevalą savo juodame, kraujais aptiškusiame 
kumštyje, iš tų gniaužtų niekur nebepaspruksi, nebeištrūk- 
si. Baigėsi nugalėtojo derybos ir sandėriai su nugalėtuoju; 
tūkstantbalsiu riksmu minia už langų griausmingai skelbia 
reikalavimą, kurį jai vakar slapčiomis pakuždėjo klubo agen- 
“ Langų stiklai dreba 
nuo tų grėsmingų balsų, o karališkųjų protėvių portretai 
išsigandę virpa senųjų rūmų sienose. 


tai: „Karalių į Paryžių! Karalių į Paryžių! 


Girdėdamas šį įsakmų šauksmą, karalius nukreipia klausiamą 
žvilgsnį į Lafajetą. Ar jis turėtų paklusti arba veikiau: ar jau 
privalo paklusti? Lafajetas nudelbia akis. Nuo vakarykštės 
dienos šis tautos dievas žinosi esąs nebe dievas. Karalius dar 
viliasi galėsiąs delsti: mėgindamas pristabdyti įsisiautėjusią 

minią, numesti šitam pašėlusiam triumfo goduliui bent šiokį 
tokį kąsnį, jis nusprendžia išeiti į balkoną. Vos dorajam vyrui 
ten pasirodžius, minia prapliumpa gyvai ploti: nugalėjusi kara- 
lių, ji visados jį sveikina džiūgaudama. O kodėl ir nedžiūgauti, 
jei valdovas vienplaukis jiems pasirodo ir prielankiai linksi 
kiemo pusėn, kur dviem jo gynėjam lyg paskerstiem veršiam 
ką tik buvo nupjautos ir ant smaigų pasmeigtos galvos? Tačiau 
flegmariškajam, garbės klausimais irgi nelinkusiam karščiuotis 
vyrui jokia moralinė auka iš tikrųjų nėra sunki; jeigu tik po 
tokio nusižeminimo minia būtų ramiai sau išsivaikščiojusi 
po namus, jis veikiausiai po valandos būtų sėdęs ant žirgo ir 
ramiai sau leidęsis į medžioklę, norėdamas atsigriebti už tai, 
ko vakar teko atsisakyti dėl „įvykių“. Tačiau miniai šio vie- 
no triumfo negana, apsvaigusi nuo savosios vertės jausmo, ji 
trokšta dar karštesnio, dar liepsningesnio vyno. Ir ji, karalienė, 
toji išdidėlė, griežtoji, įžūlioji, nenuolankioji austrė, privalo 
pasirodyti! Ir ji, net kaip tik ji, išsišokėlė, privalo nulenkti 
galvą po neregimuoju jungu. Vis smarkiau įsišėlsta riksmai, 
vis nirtulingiau trypia kojos, vis kimiau skardena šūksnys: 
„Karalienę, karalienę į balkoną!“ 

Marija Antuanetė, perbalusi iš įtūžio, tvirtai sučiaupusi lū- 
pas, nė nekrusteli. Žingsnio žengti jai neleidžia ir iš skruostų 
raudonį muša anaiptol ne galbūt jau parengtų taikytis šautuvų, 
akmenų ar plūdimų baimė, bet išdidumas, paveldėtas, nesu- 
naikinamas didybės jausmas šitos galvos, šito sprando, kurie 
dar niekados ir niekam nėra lenkęsi. Visi sutrikę žvilgčioja į ją. 
Pagaliau, langams jau barškant nuo balsų siautulio, - tuoj tuoj 
ims švilpti akmenys! — Lafajetas žengia prie jos: „Madam, tai 
būtina miniai nuraminti.“ — „Tada aš ir nedvejosiu“, - atsako 
Marija Antuanetė, imdama po vaiką į abi rankas. Tiesi, pakel- 
ta galva, griežtai sučiauptomis lūpomis, ji išeina į balkoną. Bet 
pasirodo ne kaip malonės meldžianti prašytoja, o kaip į ataką 

žengiantis karys, tvirtai pasiryžęs dorai ir nė nemirkteldamas 
numirti. Marija Antuanetė pasirodo, bet nenusilenkia. Ta- 
čiau kaip tik tokia tiesi jos laikysena daro tramdomą poveikį. 
Du galios srautai susiduria šiuose dviejuose — karalienės ir 
minios — žvilgsniuose, ir ši įtampa pulsuoja tokia galinga, 
kad ištisą minutę milžiniškoje aikštėje viešpatauja visiška, 
mirtina tyla. Niekas nežino, kuo ji pasibaigs — toji pirmoji iki 
kraštutinumo įsitempusi, nuostabos ir išgąsčio kupina tyla: 
gal nirtulingu stūgavimu, gal šautuvo šūviu, gal akmenų 
kruša. Bet čia, kaip visada narsus didžiomis akimirkomis, 
greta jos atsiranda Lafajetas, jis riterišku mostu nusilenkia 
karalienei ir pabučiuoja jai ranką. 

Šis gestas akimoju išblaško visą susitvenkusią įtampą. 
Nutinka neįtikimiausias dalykas: „Tegyvuoja karalienė! 
Tegyvuoja karalienė!“ — suošia tūkstančiai balsų viršum 
aikštės. Ta pati minia, kuri ką tik gėrėjosi karaliaus silpnybe, 
nejučiomis džiūgaudama sveikina išdidumą, nepalaužiamą 
tvirtybę šios moters, parodžiusios, kad neketina nei men- 
kute prisiverstine šypsena, nei baimingu sveikinimu melsti 
jos prielankumo. 

Kambaryje visi apspinta iš balkono sugrįžusią Mariją 
Antuanetę, sveikindami ją taip, lyg ji būtų išvengusi mir- 
tinos grėsmės. Tačiau, sykį apvilta, karalienė nebesiduoda 
suklaidinama pavėluoto džiaugsmingo minios šūkavimo: 
„Tegyvuoja karalienė!“ Ašaros žvilga jos akyse, jai sakant 
madam Neker: „Žinau, kad jie privers mus, karalių ir ma- 
ne, keltis į Paryžių, o pirma mūsų neš ant smaigų pamautas 
mūsų gvardiečių galvas.“ 


Marijos Antuanetės nuojauta buvo teisinga. Nusilenkimo 
tautai jau negana. Veikiau ji po akmenį išardys ir po stiklą 
išdaužys šiuos namus, nei atsižadės savo valios. Ne veltui 

juk klubai išjudino šią milžinišką mašiną, ne veltui jie, tie 
tūkstančiai, šešias valandas žygiavo per lietų. Šit jau ir vėl 
murmesys pavojingai smarkėja, jau apsaugon atvykusi Na- 
cionalinė gvardija rodosi nuoširdžiai linkusi drauge su mi- 
nia šturmuoti pilį. Ir tada pagaliau rūmai nusileidžia. Nuo 
balkono ir pro langus imami mėtyti rašteliai, kad karalius 
esąs pasiryžęs su šeima keltis į Paryžių. Daugiau tauta nė 
nenorėjo. Dabar kareiviai stato į šoną šautuvus, karininkai 
susimaišo su minia, visi glėbesčiuojasi, džiūgauja, rėkauja, 
viršum minios plazda vėliavos, smaigai su kruvinomis gal- 
vomis skubiai siunčiami pirma visų į Paryžių. Šis grasinimas 
dabar nebereikalingas. 

Antrą popietės valandą atveriami didieji paauksuoti pinu- 
čių vartai, vedantys iš pilies. Milžiniška šešių arklių traukia- 
ma karieta kauburiuotu grindiniu visiems laikams išgabena 
karalių, karalienę ir visą jų šeimą iš Versalio. Prancūzijoje 
baigiasi ištisas pasaulio istorijos skyrius, karališkosios auto- 
kratijos tūkstantmetis. 


Per pliaupiantį lietų, blaškoma vėjo revoliucija spalio penk- 
tąją pakilo į kovą savo karaliaus parsigabenti. Jos pergalę 
spalio šeštąją sveikina spindulinga diena. Oras rudeniškai 
vaiskus, dangus — lyg žydro šilko, nė menkiausias vėjelis 
nejudina auksu nusidažiusių medžių lapų; atrodo, tarytum 
gamta iš smalsumo sulaikiusi kvapą stebėtų šimtmečius 
neregėtą spektaklį, kaip tauta pasigrobia savo karalių. Mat 
koks spektaklis yra šis Liudviko XVI ir Marijos Antuanetės 
grįžimas į savo sostinę! Pusiau gedulinga procesija, pusiau 
Užgavėnių pokštas, monarchijos laidotuvės ir tautos kar- 
navalas. O pirmiausiai - koks naujas, madingai neįprastas 
etiketas: Ne galionuoti žygūnai skubinasi, kaip įprasta, 
pirma karaliaus karietos, ne sakalininkai ant plieno spal- 

vos širmių ir ne asmeninė gvardija suvarstytais švarkeliais 
joja karaliui po kairei ir dešinei, ne diduomenė prabangiais 
apdarais supa iškilmių karietą, bet purvinas, netvarkingas 
srautas lyg sudužusio laivo liekanas nešasi savo viduryje ny- 
kųjį važį. Priekyje — Nacionalinė gvardija apdriskusiom uni- 
formom, ne darniomis gretomis, bet susikibusi už parankių, 
su pypkėmis dantyse, kvatodama ir dainuodama, kiekvienas 
gvardietis pasimovęs ant durtuvo duonos kepalą. Tarpuose 
moterys — čia raitomis ant patrankų, čia dalydamosi balnu 
su paslaugiais dragūnais, čia pėsčiomis žengdamos, už pa- 
rankių susikibusios su darbininkais ir kariais, lyg eidamos į 
šokius. Iš paskos darda vežimai su miltais iš karaliaus atsar- 
gų, saugomi dragūnų, o palei tą kavalkadą, prašiepta burna 
linksmindama žiūrovus ir mosuodama kardu pirmyn ir atgal 
šuoliuoja fanatiškoji amazonių vadė, Teruanė de Merikur. 
Vidury šio putoto triukšmo plaukia pilka lyg dulkės, skurdi 
ir niūri karieta, kurioje, ankštai susispaudę, prie pusiau nu- 
leistų užuolaidų sėdi Liudvikas XVI, silpnadvasis Liudviko 
XV įpėdinis, Marija Antuanetė, tragiškoji Marijos Teresės 
duktė, jų vaikai ir guvernantė. Tokia pat gedulinga žingine 
paskui juos seka karietos su karališkojo kraujo princais, rūmi- 
ninkais, Nacionalinio susirinkimo deputatais ir pasilikusiais 
negausiais ištikimais bičiuliais, —- senoji Prancūzijos valdžia, 
lyg upės nešama naujosios, šiandien pirmą kartą išmėginusios 
savo jėgas ir parodžiusios, kad jai nebepasipriešinsi. 

Šešias valandas trunka ši laidotuvių procesija nuo Versa- 
lio iki Paryžiaus. Pakeliui iš visų namų laukan skuba žmo- 
nės. Tačiau žiūrovai pagarbiai nekelia skrybėlių prieš taip 
apgailėtinai nugalėtus valdovus, jie tik smalsiai ir nebyliai 
stojasi šalikelėje, nes kiekvienam norisi pamatyti karalių ir 
karalienę jų pažeminimo valandą. Triumfo riksmais moterys 
rodo savo grobį: „Parsivežame juos, ir kepėją, ir jo pačią, 

ir mažąjį kepėjuką. Dabar tai jau badas baigėsi.“ Marija 
Antuanetė girdi visus tuos neapykantos ir patyčių kupi- 
nus šūksnius ir, nenorėdama nieko matyti ir būti matoma, 
giliau glaudžiasi į karietos įdubą. Jos akys apsiblaususios. 
Galbūt ji per šią ilgą, per šią begalinę šešių valandų kelionę 
prisimena nesuskaičiuojamą gausybę kitų, linksmų ir leng- 
vų išvykų tuo pačiu keliu, dviese su Polinjak kabrioletu į 
kaukių balių, į operą, į pokylius — ir grįžimus atgal rytmečio 
sambrėškose. Galbūt akimis ji tarp gvardiečių dairosi ir to 
vieno, kuris persirengęs raitomis lydi vilkstinę, - Ferseno, 
vienintelio tikro bičiulio. O gal ji ir visai nieko nemąsto, gal 
tiesiog jaučiasi tik pavargusi ir išsekusi, nes ratai pamaži, 
pamaži sukasi, nepermaldaujamai riedėdami, kaip ji gerai 
žino, pragaišties pasitikti. 


Pagaliau monarchijos katafalkas sustoja prie Paryžiaus vartų: 
čia politinių negyvėlių dar laukia iškilmingas įšventinimas. 
Plevenančių deglų šviesoje burmistras Baji pasitinka karalių 
ir karalienę, garbstydamas šią spalio šeštąją, visiems laikams 
pavertusią Liudviką savo valdinių valdiniu, kaip „gražią die- 
ną“. „Kokia graži ši diena, - sako jis pakiliai, - kai paryžiečiai 
gali savo mieste turėti Jūsų Didenybę ir karališkąją šeimą.“ 
Net nejautrusis karalius pro savo dramblio odą pajunta šį 
dagio dūrį, jis trumpai atkerta: „Tikiuosi, pone, kad mano 
buvimas čionai atneš taiką, santarvę ir paklusnumą įstaty- 
mams.“ Tačiau mirtinai pailsusiems keliauninkams vis dar 
neleidžiama atsikvėpti. Jie dar privalo vykti į rotušę, idant 
visas Paryžius galėtų išvysti savąjį grobį. Baji perduoda ka- 
raliaus žodžius: „Visados jaučiuosi kupinas pasitenkinimo 
ir pasitikėjimo tarp savo gerojo Paryžiaus miesto gyvento- 
jų“, - bet pamiršta pakartoti žodį „pasitikėjimas“. Netikėtai 
budri karalienė pastebi, kad šis žodis praleistas. Ji suvokia, 

kaip svarbu tuo žodžiu įpareigoti maištingąją minią, ir bal- 
siai primena burmistrui, kad karalius kalbėjęs ir apie savo 
pasitikėjimą. „Girdėjote, ponai, — skubiai susigriebęs, sako 
Baji, — tai net geriau, nei aš pats būčiau pasakęs.“ 

Galų pagalėje priverstinai sugrąžintieji namo dar ir genami 
prie langų. Deglai laikomi iš abiejų pusių jiems prie veidų, 
idant tauta galėtų įsitikinti, kad čia ne kokios perrengtos lė- 
lės, bet tikrai iš Versalio parsigabentieji karalius su karaliene. 
Ir tauta visa užsidegusi, visa apsvaigusi nuo savo netikėtos 
pergalės; kodėl gi tad dabar nepabuvus kilniaširdžiams? Ilgai 
neskambėję riksmai „Iegyvuoja karalius, tegyvuoja karalie- 
nė!“ nesiliauja griaudėję viršum Grevo aikštės, o Liudvikas 
XVI ir Marija Antuanetė sulaukia atpildo — jiems dabar 
leidžiama be kariuomenės apsaugos važiuoti į Tiuilri rūmus, 
ten pagaliau atsikvėpti po šios kraupios dienos ir susigaudyti, 
į kokias gelmes ši diena juodu įstūmė. 


Dulkinos, žiburiuojančios karietos sustoja prie tamsios, 
apleistos pilies. Nuo Liudviko XIV laikų, šimtą ir penkias 
dešimtis metų, rūmai negyveno Tiuilri, senojoje karalių re- 
zidencijoje; kambariai nykūs, baldai išgabenti, stinga lovų 
ir žibintų, durys neužsidaro, šaltas skersvėjis traukia pro iš- 
daužtus langus. Prisiskolinus žvakių, paskubomis mėginama 
bent iš bėdos improvizuoti nakvynę lyg meteorui iš dangaus 
nukritusiai karališkajai šeimynai. „Kaip čia viskas bjauru, 
mama“, - įžengdamas vidun sako puspenktų metų dofinas, 
augęs Versalio ir Trianono spindesyje, pripratęs prie žėrin- 
čių kandeliabrų ir mirguliuojančių veidrodžių, prie turtų ir 
prabangos. „Vaike, — atsako karalienė, —- Liudvikas XIV čia 
gyveno, ir jam čia buvo gera. Neturėtume reikšti didesnių 
pretenzijų už jį.“ Užtat nė kiek nesiskųsdamas su nepatogia 
nakvynviete susitaiko Liudvikas Abejingasis. Nusižiovavęs 

jis tingiai sako kitiems: „Kiekvienas tegu taisosi, kaip išma- 
no. Bent aš esu patenkintas.“ 

"Tačiau Marija Antuanetė nėra patenkinta. Niekados ji į 
šiuos namus, kurių nepasirinko laisva valia, nežiūrės kitaip, 
kaip tik į kalėjimą, niekados nepamirš, kokiomis žeminamo- 
mis aplinkybėmis buvo čia atgabenta. „Niekados ir niekas 
nepatikės, — rašo ji skraja ranka ištikimajam Mersi, — kas 
nutiko per paskutinę parą. Kad ir kas būtų kalbama, niekas 
nebus perdėta, net priešingai — tai anaiptol dar neprilygs 
mūsų regėtiems ir iškęstiems dalykams.“ 


Susivokimas 


1789 m. revoliucija dar anaiptol nesuvokia savo galybės, 
kartais ji dar pati gąsčiojasi savo drąsos; taip ir šįsyk: ir Na- 
cionalinis susirinkimas, ir Paryžiaus miesto deputatai, ir visi 
miestiečiai, širdyje dar nuoširdžiai ištikimi karaliui, — visi 
veikiau pakraupę dėl amazonių ordos išpuolio, atidavusio 
beginklį karalių į jų rankas. Suimti gėdos, jie daro, ką tik 
įmanydami, kad kaip nors pasisektų užtušuoti, koks netei- 
sėtas yra šis brutalus smurto aktas, sutartinai visi stengiasi 
karaliaus šeimos pagrobimą visokiais melais po visam pateikti 
kaip „savanorišką“ persikėlimą. Net graudu žiūrėti, kaip jie 
per kits kitą žarsto gražiausias rožes ant karaliaus autoriteto 
kapo, slapčiomis vildamiesi, kad pavyks taip nuslėpti, jog iš 
tikrųjų monarchija po spalio šeštosios visiems laikams mi- 
rusi ir paguldyta į karstą. Delegacija po delegacijos traukia 
reikšti karaliui savo didžiausios ištikimybės. Parlamentas 
siunčia trisdešimt savo narių, Paryžiaus magistratas pagar- 
biai atvyksta karaliaus aplankyti, burmistras lenkiasi Marijai 
Antuanetei, sakydamas: „Miestas laimingas, regėdamas Jus 
savo karalių rūmuose, ir trokšta, kad karalius ir Jūsų Dide- 
nybė suteiktumėte jam malonę, pasirinkdami jį nuolatine 
rezidencija.“ Lygiai taip pat pagarbiai atvyksta ir Aukštieji 
teismo rūmai, universitetas, finansų taryba, karūnos tary- 
ba, galiausiai, spalio 20 d., visas Nacionalinis susirinkimas, 


Marija Antuanetė 323 


po langais kiauras dienas spiečiasi didžiulės žmonių minios, 
skanduojančios: „Iegyvuoja karalius! Tegyvuoja karalienė!“ 
Visi daro viską, mėgindami pareikšti monarchui, kaip džiau- 
giasi, kad jis „savanoriškai persikraustė“. 

"Tačiau Marija Antuanetė, niekados nemokėjusi apsime - 
tinėti, ir jos klusnusis karalius su žmogiškai suprantamu, bet 
politikos požiūriu visiškai paiku užsispyrimu ginasi nuo tokio 
faktų gražinimo rožine spalva. „Galėtume būti visai paten- 
kinti, jeigu įstengtume pamiršti, kaip čia atkakome!“ — rašo 
karalienė pasiuntiniui Mersi. Tačiau iš tikrųjų ji visai nei gali, 
nei nori pamiršti. Pernelyg daug paniekinimo ji patyrusi, jos 
Versalio pilis buvo užgrobta, jos asmeninės gvardijos kariai 
nužudyti, o Nacionalinis susirinkimas, Nacionalinė gvardija 
dėl to nepajudino nė piršto. Ji buvo prievarta uždaryta Tiuilri 
rūmuose — tegu tad visas pasaulis patiria, kaip buvo išnie- 
kintos šventosios monarcho teisės! Abu be perstogės tyčia 
pabrėžia savo pralaimėjimą: karalius atsisako medžioklės, 
karalienė nesilanko teatre, juodu nesirodo gatvėse, niekur 
neišvažiuoja ir šitaip praleidžia svarbią progą pasidaryti Pary- 
žiuje vėl mėgstami liaudies. Tačiau toks užsispyrėliškas savęs 
įkalinimas sukuria pavojingą prejudiciją. Mat skelbdamiesi 
išprievartauti, rūmai įtikina tautą turint galios prievartauti; 
nuolatos demonstruodamas esąs silpnesnis, karalius iš tikrųjų 
toks darosi. Ne tauta, ne Nacionalinis susirinkimas, bet ka- 
ralius ir karalienė išrausė neregimąjį tvirtovės griovį aplink 
Tiuilri rūmus, jie patys per paiką užsispyrimą savo dar visai 
neginčijamą laisvę paverčia nelaisve. 


Bet nors rūmai Tiuilri pilį taip patetiškai laiko esant kalėji- 
mu, šis kalėjimas, šiaip ar taip, privalo būti karališkas. Jau 
artimiausiomis dienomis milžiniški vežimai atgabena iš Ver- 
salio baldus, staliai ir sienų mušėjai iki vėlyvos nakties kaukši 

plaktukais kambariuose. Netrukus naujojoje rezidencijoje 
susirenka emigruoti nenusprendę senieji rūmų tarnautojai, 
ištisas kamerdinerių, liokajų, vežėjų, virėjų pulkas pripildo 
tarnų buveines. Senosios livrėjos ir vėl švyti koridoriuose, 
viskas virsta Versalio atspindžiu, nepakitęs perkeliamas ir 
visas ceremonialas; daugių daugiausia gali pastebėti tik vie- 
ną skirtumą - prie durų vietoj atleistų asmeninės gvardijos 
karių dabar sargybą eina Lafajeto piliečių kuopos. 

Iš milžiniškos Tiuilri ir Luvro kambarių anfilados karaliaus 
šeima apsigyvena tik visai nedideliame patalpų skaičiuje, nes 
nebeketinama rengti švenčių, nebenorima puotų ir pokylių, 
nebenorima traukti dėmesio ir nesivaikoma nereikalingo 
spindesio. Karaliaus šeimai įrengiama tiktai sodų pusėn at- 
gręžtoji (1870 m., komunos laiku, sudeginta ir nebeatstaty- 
ta) Tiuilri dalis: viršutiniame aukšte - karaliaus miegamasis 
ir priėmimų kambarys, jo sesers miegamasis, abiejų vaikų 
miegamieji ir nedidelis salonėlis. Pirmame aukšte - Marijos 
Antuanetės miegamasis su priėmimų kambariu ir tualetų 
patalpa, biliardo kambarys ir valgomoji menė. Abu aukštus 
jungia ne tik pagrindiniai laiptai, bet dar ir maži, naujai 
įtaisyti laiptukai. Jie veda iš karalienės apartamentų pirma- 
me aukšte į dofino ir karaliaus kambarius; ir tik karalienė ir 
vaikų guvernantė turi šių jungiamųjų durų raktą. 

Panagrinėjus šio pasiskirstymo planą, į akis krinta vie- 
nas dalykas — neabejotinai jos pačios nurodymu atsiradusi 
Marijos Antuanetės izoliacija nuo likusios šeimos. Karalie- 
nė miega ir gyvena viena, 0 jos miegamasis, jos priėmimų 
kambarys yra tokioje vietoje, kad ji bet kada gali priimti 
niekieno nematomus lankytojus, kuriems nėra reikalo nau- 
dotis viešaisiais laiptais ir pagrindinėmis durimis. Netrukus 
siektoji šių priemonių prasmė paaiškės — lygiai kaip ir tas 
pranašumas, kad karalienė bet kada gali nueiti į viršutinį 

aukštą, o pati savo ruožtu yra apsisaugojusi nuo bet kokio 
netikėto tarnų, šnipų ir Nacionalinės gvardijos kareivių 
(galbūt ir nuo karaliaus) apsilankymo. Net nelaisvėje josios 
desinvoltura iki paskutinio atokvėpio gins paskutiniuosius 
asmeninės laisvės likučius. 

Senoji pilis su tamsiais koridoriais, dieną ir naktį apšvie- 
čiamais aprūkusių alyvos žibintų, su savo suktais sraigtiniais 
laiptais, perpildytomis tarnų buveinėmis, o pirmiausiai — su 
nuolatiniais tautos galybės liudininkais, sargybą einančiais 
Nacionalinės gvardijos kariais, pati savaime nėra maloni 
vieta gyventi; ir vis dėlto čia, lemties suspausta daiktan, 
karališkoji šeima gyvena tykiau, intymiau ir gal net pato- 
giau nei Versalyje, toje pompastiškoje akmens dėžėje. Po 
pusryčių karalienė liepia atvesti pas ją vaikus, paskui eina 
mišių ir lieka viena savo kambaryje iki bendrų pietų. Tada 
lošia su savo sutuoktiniu partiją biliardo — jam tai menkas 
gimnastinis be džiaugsmo atsižadėtos medžioklės pakaitalas. 
Paskui karalius skaito arba miega, o Marija Antuanetė vėl 
pasitraukia į savo kambarius, kur tariasi su artimais bičiu- 
liais — su Fersenu, princese de Lambal ar dar kuo kitu. Po 
vakarienės didžiajame salone susirenka visa šeima: karaliaus 
brolis, Provanso grafas su žmona, gyvenantys Liuksemburgo 
pilyje, senosios tetos ir keli negausūs ištikimieji. Vienuoliktą 
šviesos gęsta, karalius ir karalienė eina į savo miegamuosius. 
Šioje tykioje, tvarkingoje, smulkiaburžuazinėje dienotvarkė- 
je nėra jokių permainų, jokių švenčių, jokios pompastikos. 
Madmuazelė Berten, suknelių siuvėja, bemaž nekviečiama, 
juvelyrų laikai praėję, nes Liudvikas XVI dabar priverstas 
savo pinigus laikyti užspaudęs kitoms paskirtims — papirkinė- 
jimams ir slaptiems politiniams patarnavimams. Pro langus 
atsiveria parko reginys, ten matyti ruduo ir anksti ėmę kristi 
lapai: dabar laikas, anksčiau karalienei ėjęs pernelyg lėtai, 

lekia pakniopstomis. Dabar pagaliau ją apsiaučia tyla, kurios 
ji anksčiau bijojo, dabar ji pirmą kartą turi progą rimtai ir 
blaiviai susivokti. 


Ramybė yra kūrybingas gaivalas. Ji sutelkia, apvalo, surikiuoja 
vidaus galias, iš naujo sujungia daiktan tai, ką išbarstė pašė- 
lęs judėjimas. Supurtytame, o paskui ant žemės pastatyme 
butelyje sunkieji elementai atsiskiria nuo lengvųjų, - taip ir 
mišrioje prigimtyje nuo tylos ir susimąstymo ryškiau išsikris- 
talizuoja charakteris. Brutaliai sugrąžinta pati į save, Marija 
Antuanetė pradeda pati save atrasti. Tik dabar įmanu įžvelgti, 
kad šiai lengvakraujei, lengvapėdei, lengvabūdei prigimčiai 
niekas nebuvo taip pragaištinga, kaip lengvybė, su kuria ją 
lemtis viskuo apdovanojo; kaip tik tos nepelnytos gyvenimo 
dovanos nuskurdino jos vidų. Likimas pernelyg anksti ir per- 
nelyg gausiai ją paikino, aukšta kilmė ir dar aukštesnė padėtis 
teko jai be jokių pastangų; tad ji ir tarėsi neturinti stengtis, 
jai tereikėjo leisti sau gyventi kaip tinkamai, ir viskas regėjosi 
teisinga. Ministrai mąstė, tauta dirbo, bankininkai mokėjo už 
jos patogumus, o išpaikintoji moteris viską priėmė nesusimąs- 
tydama ir niekam nedėkodama. Tik dabar, užklupta nežmo- 
niškai sunkaus iššūkio ir priversta visa tai —- karūną, vaikus, 
savo pačios gyvastį — ginti, ji savyje ieško priešinimosi galių 
ir ūmai atranda ligi šiol nenaudotas intelekto ir veiklumo 
atsargas. Proveržis galiausiai įvyksta. „Tik nelaimėje sužinai, 
kas esi“, — šie gražūs, šie sukrėtimo pagimdyti ir sukrečiami 
žodžiai dabar ūmai blyksteli viename jos laiške. Jokie perser- 
gėtojai, nei motina, nei bičiuliai, ištisus dešimtmečius negalėjo 
paveikti šios užsispyrėlės sielos. Anuomet šiai mokytis nelin- 
kusiai moteriai buvo dar per anksti. Tik sielvartas yra pirmasis 
tikras Marijos Antuanetės mokytojas — vienintelis, iš kurio ši 
mokytis nelinkusi moteris šio to pasimokė. 

Su neganda šios keistos moters vidiniame gyvenime pra- 
sideda nauja epocha. Tačiau neganda iš tikrųjų charakterio 
niekados nepakeičia, neįspaudžia į jį jokių naujų elementų; 
neganda tik leidžia atsiskleisti seniai buvusiems pradams. 
Marija Antuanetė šiais paskutinių grumtynių metais ne ūmai 
tampa - taip būtų klaidinga manyti - sumani, veikli, ener- 
ginga ir vitališka; iš prigimties ji tokia visados buvo, tik dėl 
mislingo sielos tingumo, dėl vaikiško užsižaidimo jusliniais 
dalykais nesinaudojo šia esmine savo asmenybės puse; iki šiol 
jisu gyvenimu tiktai žaidė — tam jėgų nereikia, - bet niekados 
su juo nesigrūmė; tik dabar, ištikus didžiajam iššūkiui, visos 
šios energijos nusigludina ir virsta ginklais. Marija Antuane- 
tė pradeda mąstyti ir svarstyti tik tada, kai negali nemąstyti. 
Ji dirba, nes yra priversta dirbti. Ji išaukština save, nes lemtis 
ją verčia būti didžią, - mat kitaip pranašesnė galybė ją apgai- 
lėtinai sutraiškytų. Dabar Tiuilri rūmuose prasideda visiška 
jos išorinio ir vidinio gyvenimo pervarta. "Ia pati moteris, kuri 
dvi dešimtis metų negalėjo atidžiai iki galo išklausyti jokio 
pasiuntinio pranešimo, visus laiškus skaitė tik prabėgomis 
ir niekad neskaitė knygų, kuri rūpinosi vien žaisme, sportu, 
mada ir panašiais nesvarbiais niekniekiais, savo rašomąjį 
stalą paverčia į valstybės kanceliariją, savo kambarį - į di- 
plomatinį kabinetą. Ji - vietoj savo sutuoktinio, kurį dabar 
visi suirzę stumia į šalį kaip nepagydomą silpnybės atvejį, — 
veda derybas su visais ministrais ir pasiuntiniais, ji tikrina jų 
taikomas priemones, redaguoja jų laiškus. Ji mokosi šifruoti 
ir prigalvoja keisčiausių slapto susižinojimo technikų, kad 
galėtų diplomatiniais keliais pasitarti su bičiuliais užsienyje; 
čia laiškai rašomi simpatiniu rašalu, čia žinios, pasitelkiant 
skaičių sistemą, pro prižiūrėtojų akis prakišamos žurnaluo- 
se ar šokolado dėžutėse; kiekvienas žodis turi būti be galo 
kruopščiai ir gudriai parinktas, kad reikalingiems žmonėms 

būtų aiškus, o pašaliečiui - nesuprantamas. Ir visa tai da- 
ro ji viena, be padėjėjo, be sekretoriaus prie šono, šnipams 
stovint už durų ir sukinėjantis po jos pačios kambarį: vienas 
vienintelis perimtas laiškas pražudytų jos vyrą ir vaikus. 
Taip dirbti nepratusi moteris darbuojasi iki visiško fizinio 
išsekimo: „Esu jau visai nuvargusi nuo rašymo“, — suvaitoja 
ji kartą viename laiške, o kitame šitaip sako: „Nė pati ne- 
bematau, ką rašau.“ 

O štai dar viena, labai reikšminga permaina: Mari- 
ja Antuanetė pagaliau išmoksta pripažinti dorų patarėjų 
tikrovę, atsisako paikų užmačių pati viena nervingu riešo 
krustelėjimu, vadovaudamasi pirmuoju įspūdžiu, spręsti po- 
litikos dalykus. Anksčiau tylųjį, žilaplaukį pasiuntinį Mersi 
ji visados priimdavo, tramdydama žiovulį, ir akivaizdžiai 
lengviau atsikvėpdavo, įkyruoliui pedantui uždarius paskui 
save duris, o dabar ji droviai gerinasi šiam pernelyg ilgai ne- 
įvertintam, doram ir patyrusiam vyrui: „Juo nelaimingesnė 
esu, juo labiau jaučiuosi kuo nuoširdžiausiai dėkinga savo 
tikriesiems bičiuliams“, — tokia žmogiška intonacija rašo ji 
dabar senajam motinos draugui. Arba: „Jau nekantrauju, 
kada rasiu akimirką, kai vėl galėsiu laisvai su Jumis pasi- 
šnekučiuoti, pasimatyti ir patikinti Jus dėl visų tų jausmų, 
kuriuos taip pagrįstai skyriau Jums už visą savo gyvenimą.“ 
Eidama trisdešimt penktuosius metus, Marija Antuanetė 
pagaliau pamatė, kam ją buvo išsirinkusi ypatingoji lemtis: 
ne varžytis su kitomis dailiomis, koketiškomis, vidutiniškos 
dvasios moterimis dėl trumpalaikių mados triumfų, bet 
pateisinti savo gyvenimą tvariose ir už ją pačią tvaresnė- 
se, nepermaldaujamose ateities kartų akyse — ir pateisinti 
jį net dvejopai: ir kaip karalienė, ir kaip Marijos Teresės 
duktė. Jos išdidumas, iki šiol buvęs vien smulkmeniškas ir 
vaikiškas išpaikintos mergaitės išdidumas, dabar ryžtingai 

imasi užduoties didžiais laikais pasirodyti pasauliui didžiai 
ir narsiai. Ji kovoja ne dėl asmeninių dalykų, ne dėl valdžios 
ar asmeninės laimės: „Jei kalbėsime apie mūsų asmenis, tai 
jau žinau, kad visos mintys apie laimę pradingusios, kad ir 
kas dar nutiktų. Tačiau karaliaus pareiga kentėti už kitus, ir 
mes tą pareigą gerai atliekame. Norėčiau, kad tai vieną dieną 
būtų įžvelgta.“ Vėlai, užtat iki pačių sielos gelmių, Marija 
Antuanetė suvokė, kad jai lemta tapti istorine figūra, ir šis 
savąjį laiką pranokstantis iššūkis įstabiai padidina jos galias. 
Mat tuomet, kai žmogus prisiartina prie savo paties gelmių, 
kai ryžtasi raustis iki pačių savo asmenybės ištakų, jis savo 
kraujyje sujudina šešėliais virtusias protėvių galias. Kad ji iš 
Habsburgų giminės, be galo senos imperatorių šlovės vaikaitė 
ir įpėdinė, Marijos Teresės duktė, — visa tai ūmai magiškai 
iškelia šią silpną, savimi nepasitikinčią moterį aukščiau jos 
pačios. Ji jaučia pareigą būti digne de Marie Thėrėse, verta 
savo motinos, ir žodis „drąsa“ tampa jos priešmirtinės simfo- 
nijos leitmotyvu. Ji vis kartoja, kad „niekas neįstengs palaužti 
jos drąsos“; o sulaukusi iš Vienos žinios, kad jos brolis Juo- 
zapas kraupioje agonijoje vyriškai ir ryžtingai iki paskutinės 
akimirkos išsaugojęs deramą laikyseną, ji pasijunta nelyg 
pranašiškai pati šaukiama ir atsako visų tvirčiausiais apie 
jos savigarbą bylojančiais žodžiais: „Drįstu pasakyti, kad jis 
mirė vertas manęs.“ 


Tiesa, šitas lyg vėliava pasauliui rodomas išdidumas Marijai 
Antuanetei kainuoja daugiau, nei kitiems valia numanyti. 
Mat pačioje širdies gilumoje ši moteris nėra nei pasikėlusi 
į puikybę, nei stipri, ji ne herojė, bet labai moteriška mote- 
ris, gimusi atsiduoti ir mylėti, o ne kovoti. Jos rodoma narsa 
turi tiktai kitus padrąsinti; ji pati širdies gilumoje nebesitiki 
sulaukti geresnių dienų. Vos grįžus į savo kambarį, rankos, 

kuriomis ji laiko pasauliui iškėlusi išdidumo vėliavą, pavar- 
gusios svyra, bemaž visados Fersenas atranda ją apsipylusią 
ašaromis; tos meilės valandos su be galo mylimu ir pagaliau 
surastu bičiuliu nė truputėlio nepanašios į galantiškus žai- 
dimus, tasai ir pats sukrėstas vyras turi sutelkti visas jėgas, 
mėgindamas išplėšti mylimą moterį iš nuovargio ir melan- 
cholijos priepuolių, ir kaip tik tai, kaip tik Marijos Antua- 
netės nelaimingumas žadina mylinčiajam pačius giliausius 
jausmus. „Ji dažnai verkia, — rašo jis seseriai, — ir yra labai 
nelaiminga. Kaip privalau ją mylėti!“ Paskutiniai metai bu- 
vo pernelyg rūstūs šiai lengvatikei širdžiai. „Mes regėjome 
pernelyg daug siaubų ir pernelyg daug kraujo, kad kada 
nors dar galėtume būti laimingi.“ Tačiau prieš bejėgę mo- 
terį nuolat vis kyla neapykantos bangos, o iš visų užtarėjų 
jai likusi tiktai jos pačios sąžinė. „Kreipiuosi į visą pasaulį, 
reikalaudama įrodyti, kad esu kaip nors nusižengusi“, - rašo 
ji. Arba: „Ieisingo nuosprendžio tikiuosi iš ateities, ir tai man 
padeda pakelti savo kančias. Tuos, kurie mane taip vertinti 
atsisako, aš pernelyg niekinu, kad dar jais domėčiausi.“ Ir 
vis dėlto ji kartais ima ir suvaitoja: „Kaip gyventi su tokia 
širdimi tokiame pasaulyje!“ Ir galima pajusti: esti valandų, 
kai nevilties apimta moteris trokšta vien to, kad viskas kuo 
greičiau baigtųsi: „Kad taip vieną dieną tai, ką mes dabar 
darome ir kenčiame, bent mūsų vaikus galėtų padaryti lai- 
mingus. Tai vienintelis troškimas, kurį dar sau leidžiu.“ Ši 
mintis apie vaikus yra vienintelė, kurią Marija Antuanetė 
dar drįsta sieti su žodžiu „laimė“. „Jeigu dar kada apskritai 
galėčiau būti laiminga, tai tik per abu savo vaikus“, — atsi- 
dūsta ji kartą. O kitą sykį: „Kai būnu labai nusiminusi, pa- 
siimu pas save savo sūnelį.“ Ir dar kitą: „Kiaurą dieną būnu 
viena, ir vaikai man yra vienintelė paguoda. Būnu su jais 
kiek tik įmanoma daugiau.“ Du iš keturių, kuriems Marija 

Antuanetė padovanojo gyvastį, pasiglemžė mirtis, ir dabar 
jos atgalios parginta, kitados visam pasauliui lengvabūdiškai 
atvira meilė desperatiškai ir aistringai veržiasi prie dviejų li- 
kusiųjų. Itin daug džiaugsmo jai teikia dofinas, nes jis tvirtai 
nuaugęs, guvus, protingas ir meilus, tikras chou damour*, 
kaip meiliai apie jį sako Marija Antuanetė; tačiau kaip visi 
gausybę išmėginimų patyrusios moters jausmai, taip ir jos 
prieraišumas bei švelnumas pamaži pasidarę įžvalgesni. Kad 
ir dievindama berniuką, motina jo nepaikina. „Mūsų meilu- 
mas šiam vaikui privalo būti griežtas, - rašo Marija Antua- 
netė berniuko guvernantei. - Nevalia mums pamiršti, kad 
mes čia ugdome karalių.“ O perduodama vaiko auklėjimą 
iš madam Polinjak naujai ugdytojai, madam de Turzel, mo- 
tina jai vadovautis pateikia psichologinį aprašymą, kuriame 
ūmai tiesiog akinamai atsiskleidžia visi jos iki tol nepasireiškę 
gebėjimai vertinti žmones ir tikras psichologinis instinktas. 
„Mano sūnus yra be dviejų dienų ketverių metų ir keturių 
mėnesių, —- rašo Marija Antuanetė. - Nekalbu apie jo ūgį 
ir išvaizdą, tai Jūs ir pati matote. Jo sveikata visados buvo 
gera, bet dar lopšyje visiems krito į akis, kad jo nervai buvo 
nepaprastai jautrūs ir kad jį veikė net menkiausias neįprastas 
garsas. Pirmieji dantys išdygo vėlai, bet dėl to jis nesirgo ir 
nebuvo jokių nepaprastų įvykių, tiktai, dygstant paskuti- 
niam, jei neklystu, šeštajam, jį buvo suėmę traukuliai. Nuo 
to laiko traukuliai pasireiškė tik du kartus, sykį 1787-1788 
m. žiemą, o antrą — jį skiepijant; bet antrą kartą jie buvo visai 
menki. Dėl ypatingo nervų jautrumo kiekvienas garsas, prie 
kurio jis nėra pripratęs, kelia jam baimę; pavyzdžiui, jis bijosi 
šunų, nes girdėjo juos netoliese lojant. Niekados neverčiau jo 
apžiūrinėti šunų, nes manau, kad, jo protui augant, ši baimė 


* Meilutis (pranc.). 

ir pati praeis. Kaip visi sveiki ir tvirti vaikai, jis yra labai iš- 
dykęs, o ūmūs jo pykčio priepuoliai būna labai smarkūs; bet 
šiaip, kol nepradeda spyriotis, jis yra geras, švelnus ir meilus 
vaikas. Jo savigarba labai didelė, ir tai, deramai vadovaujant, 
vieną dieną jam gali išeiti į naudą. Su žmonėmis, kuriais dar 
nepasitiki, jis geba tvardytis ir net slėpti nekantravimą bei 
pyktį, nes nori pasirodyti švelnus ir malonus. Ką nors paža- 
dėjęs, jis labai patikimas, tačiau yra plepus, mėgsta kartoti, 
ką girdėjo kitus kalbant, ir dažnai, neketindamas meluoti, 
ima ir prideda nuo savęs tai, kuo jį būna įtikinusi jo paties 
vaizduotė. Tai jo didžiausia yda ir dalykas, kuris yra būtinai 
taisytinas. Šiaip jis, kaip jau kartoju, yra geras vaikas, ir, 
elgiantis su juo meiliai ir sykiu energingai, nebus sunku su 
juo tvarkytis ir visko pasiekti, nesigriebiant pernelyg dide- 
lio griežtumo. Griežtumas jį piktintų, nes, kaip tokių metų, 
jis labai tvirto charakterio. Pateiksiu čia tik vieną pavyzdį: 
nuo pat ankstyvos kūdikystės jį visados piktino žodis „at- 
siprašau“. Būdamas neteisus, jis padarys ir pasakys viską, 
ko iš jo reikalaujama, tačiau žodį „atsiprašau“ ištars tik pro 
ašaras ir per baisiausias kančias. Mano vaikai nuo pat pra- 
džių auklėti visiškai pasitikėti manimi ir pasisakyti man, jei 
būna ką nederama padarę. Taip yra todėl, kad aš, net juos 
bardama, visados rodausi ne supykusi, bet tik įsiskaudinusi ir 
priblokšta to, ką jie iškrėtė. Pripratinau juos, kad viskas, ką 
aš sykį pasakau, kad kiekvienas „taip“ ir „ne“ yra neatšaukia- 
mi; tačiau aš visados nurodau ir jų amžiui suprantamą savo 
sprendimų priežastį, kad jie negalėtų manyti, jog čia tik tokia 
mano užgaida. Sūnus dar nemoka skaityti ir mokosi labai 
prastai; jis pernelyg išsiblaškęs, todėl nesugeba susikaupti. 
Jis visai nieko nenumano apie savo aukštą padėti, ir aš labai 
norėčiau, kad taip ir toliau būtų. Mūsų vaikai suspės patirti, 
kas tokie yra. Sūnus labai ir iš visos širdies myli savo sesutę; 

kai tik jam kas nors patinka — ar kur eiti, ar kokią dovaną 
gauti, — pirmas jo rūpestis yra prašyti to paties ir sesutei. Iš 
prigimties jis smagus, o jo sveikatai reikalinga daug laiko 
leisti gryname ore...“ 

Padėjus šį motinos dokumentą greta ankstesnių šios mo- 
ters laiškų, bemaž nepatikėtum, kad juos rašė ta pati ranka; 
naujoji Marija Antuanetė taip nutolusi nuo senosios, kaip 
nelaimė nuo laimės, kaip neviltis nuo valiūkavimo. Minkš- 
tose, iki galo nesubrendusiose ir paslankiose sielose nelaimė 
ryškiausiai įspaudžia savąjį antspaudą; dabar su ryškiom apy- 
braižom randasi charakteris, kuris anksčiau buvo neramus 
ir mirguliuojantis lyg tekantis vanduo. „Kada gi tu pagaliau 
tapsi pati savimi“, - vis neviltingai aimanavo motina. Dabar, 
sulig pirmaisiais žilais plaukais smilkiniuose, Marija Antu- 
anetė pati savimi tapo. 


Apie šią visišką permainą byloja ir portretas, tas vienas ir 
paskutinis, kurį karalienė užsakė nutapyti Tiuilri rūmuose. 
Kucharskis, lenkų tapytojas, apmetė jį bendrais bruožais, 
bėgimas į Vareną sukliudė jį užbaigti; ir vis dėlto jis labiau- 
siai užbaigtas iš visų mūsų turimų. Paradiniai Vertmiulerio, 
saloniniai madam Vižė-Lebren portretai visąlaik stengiasi 
prabangiais apdarais ir dekoracijomis priminti žiūrovui, 
kad ši moteris yra Prancūzijos karalienė. Su puošnia skry- 
bėle ant galvos, papuošta įstabiomis stručio plunksnomis, 
su deimantais žėrinčia brokato suknia ji žengia prie savo 
aksominio sostakrėslio, ir net tuose paveiksluose, kurie 
ją vaizduoja mitologiniais ar kaimietės apdarais, kur nors 
esama regimo ženklo, nurodančio, kad ši dama yra aukštos 
padėties moteris — ne, kad ji net pačios aukščiausios visame 
krašte, kad ji karalienė. O šis Kucharskio portretas atsisako 
visų tų į akis krintančių drapiruočių: pilno stoto graži mo- 

teris sėdi krėsle ir svajingai žvelgia priešais save. Ji atrodo 
šiek tiek pavargusi ir išsekusi. Ji nevilki iškilmingų tualetų, 
nedėvi jokių puošmenų, brangakmeniai nežėri jai ant kaklo, 
ji nepasigražinusi — baigėsi visos komediantiškos gudrybės, 
tam dabar nebėra laiko; viliojimas užleido vietą ramybei, 
tuštybė — paprastumui. Natūraliai ir laisvai krinta išmonin- 
gai sušukuoti plaukai, kuriuose jau blizga pirmosios sidabro 
sruogelės, aptakiai slysta suknelė nuo vis dar putnių ir švy- 
tinčių pečių, tačiau laikysenoje nebėra nieko, kas bylotų apie 
tyčinį norą patikti. Burna nebešypso, akys nebevilioja; lyg ir 
kokios rudens šviesos apgaubta, dar graži, bet jau švelnesnio, 
motiniško grožio, prieblandoje tarp gesimo ir atsižadėjimo, 
kaip femme entre deux ūges*, nebe jauna, bet vis dėlto dar 
ne sena, nebetrokštanti, bet vis dėlto dar trokština, - tokia 
užsisvajojusi ši priešais save akis įsmeigusi moteris. Visuose 
kituose paveiksluose įspūdis toks, tarytum savo pačios grožį 
įsimylėjusi moteris tiesiog žengdama, šokdama, kvatodama- 
si tik akimirką atsigręžė į tapytoją ir tuojau pasileis toliau 
siausti, o čia jauti: ši moteris nutykusi ir mėgsta tykumą. Po 
tūkstančio stabų atvaizdų brangiuose rėmuose, iš marmuro 
ir dramblio kaulo, šis pusiau baigtas lakštas pagaliau mums 
parodo žmogų: vienintelis iš visų jis pirmąkart leidžia nu- 
jausti, kad ši karalienė turi ir kažką, kas panašu į sielą. 


* Vidutinio amžiaus moteris (pranc.). 


Mirabo 


Alinamose grumtynėse su revoliucija karalienė iki šiol 
stengėsi laikytis tik vieno sąjungininko - laiko. „Tiktai nuo- 
laidumas ir kantrybė gali mus išgelbėti.“ Tačiau laikas yra 
nepatikimas, oportunistiškas sąjungininkas, jis visados sto- 
jasi stipresniojo pusėn ir paniekinamai palieka bėdoje visus 
neveikliai juo besikliaujančius. Revoliucija žygiuoja tolyn, 
kas savaitę ji prisiverbuoja tūkstančius naujų rekrūtų mieste, 
tarp kaimiečių, kariuomenėje; o naujai įsisteigęs jakobinų 
klubas kasdien vis tvirčiau spaudžia laužtuvą, mėgindamas 
iškelti iš vyrių monarchiją. Galiausiai karalienė ir karalius 
supranta, kad jų vienišas užsidarymas Tiuilri yra pavojingas, 
ir pradeda žvalgytis sąjungininkų. 

Tiesa, vienas svarbus sąjungininkas — ši brangi paslaptis 
patikimai saugoma siauriausiame rate - jau keliskart užuo- 
minomis siūlėsi rūmams. Nuo rugsėjo Tiuilri pilyje žinoma, 
kad Nacionalinio susirinkimo vadovas, visiems baimę ir su- 
sižavėjimą keliantis grafas Mirabo, tasai revoliucijos liūtas, 
yra pasiryžęs priimti aukso ėdalą iš karaliaus rankų. „Pasirū- 
pinkite, — pasakė jis anuomet vienam tarpininkui, - kad pilį 
pasiektų žinia, jog aš esu labiau jų, o ne priešininkų pusėje.“ 
"Tačiau tol, kol saugiai kiūtojo Versalyje, rūmai jautėsi tvirtai 
sėdį balne, ir karalienė dar nebuvo suvokusi, koks svarbus 
yra šis vyras, kaip niekas kitas pašauktas vadovauti revoliuci- 

jai, - mat jis pats buvo maišto genijus, įsikūnijęs laisvės siekis, 
žmogumi tapusi perversmo galybė, anarchijos alsavimas. Kiti 
Nacionalinio susirinkimo nariai, dori, geranoriai mokslinin- 
kai, skvarbaus žvilgsnio teisininkai, garbingi demokratai — 
visi jie idealistiškai svajojo apie tvarką ir pertvarką; tik tam 
vienam chaosas valstybėje tampa išsigelbėjimu nuo savo pa- 
ties vidinio chaoso. Tam, kad jo vulkaniška galia, kurią pats 
Mirabo sykį didžiuodamasis nusako kaip dešimties vyrų galią, 
galėtų deramu mastu išsiskleisti, reikalinga pasaulinė audra; 
jo paties dorovinė, materialinė ir šeimyninė padėtis pašlijusi, 
todėl jam reikalinga pašlijusi valstybė, kurios griuvėsiais jis 
galėtų kopti į viršų. Visi ligšioliniai jo gaivališkos prigimties 
proveržiai —- pamfletėliai, moterų suvedžiojimai, dvikovos ir 
skandalai — buvo tik nepakankami vožtuvai jo per kraštus 
besiliejančiam temperamentui, kurio neįstengė sutramdyti 
nė visi Prancūzijos kalėjimai. Šiai patrakusiai sielai reikia 
platesnių erdvių, šiai galingai dvasiai - sunkesnių užduo- 
čių; lyg įniršęs bulius, pernelyg ilgai laikytas kūtėje, jis, iki 
pasiutimo įerzintas degančių paniekos banderilių, įsiveržia į 
revoliucijos areną ir jau pirmuoju dūriu pralaužia sutrešusius 
luomų barjerus. Pirmą kartą išgirdęs šį griausmingą balsą, 
Nacionalinis susirinkimas išsigąsta, tačiau palenkia spran- 
dą po jo valdingu jungu; būdamas sykiu ir įžvalgios dvasios, 
ir didis rašytojas, Mirabo, tasai galingasis kalvis, per kelias 
minutes plieno lakštuose iškala sudėtingiausius įstatymus, 
nutrūktagalviškiausias formuluotes. Liepsningu patosu jis 
pavergia viso susirinkimo valią, ir jeigu tik jo įtartina praeitis 
nebūtų žadinusi nepasitikėjimo, jeigu tvarkos idėja nebūtų 
nesąmoningai gynusis nuo šio chaoso pasiuntinio, Prancū- 
zijos Nacionalinis susirinkimas nuo pat pirmos dienos vietoj 
tūkstančio dviejų šimtų būtų turėjęs tik tą vieną vienintelę 
galvą, vieną ir vienintelį nežabotą viešpatį. 

"Tačiau šis laisvės šauklys pats nėra laisvas: skolos lenkia 
jam nugarą, purvinų procesų tinklas pančioja jam rankas. 
"Toks vyras kaip Mirabo gyventi ir veikti gali tiktai švaistūniš- 
kai. Jam reikia gyvenimo be rūpesčių, jam reikia prabangos, 
pilnų kišenių, žvangančio aukso, plačių stalų, sekretorių, 
moterų, pagalbininkų ir tarnų; tik ssmdamas kupinomis rieš- 
kučiomis, jis gali atsiskleisti su visa savo gausybe. Norėdamas 
būti šia jam vienintele prasme laisvas, visų kreditorių šunų 
persekiojamas vyras siūlosi visiems iš eilės: Nekerui, Orlea- 
no kunigaikščiui, karaliaus broliui, o galiausiai — ir patiems 
rūmams. Tačiau Marija Antuanetė, kuriai už perbėgėlius 
didikus nėra labiau nekenčiamų žmonių, Versalyje dar ta- 
riasi esanti pakankamai stipri atsisakyti už pinigus perkamo 
šio monstre prielankumo. „Tikiuosi, - atsako ji tarpininkui, 
grafui de La Markui, - jog niekados mūsų neištiks tokia ne- 
laimė, kad būtume priversti griebtis nemalonios paskutinės 
priemonės ir prašyti Mirabo pagalbos.“ 

Dabar jiems toks metas atėjo. Po penkių mėnesių - vyks- 
tant revoliucijai, tai tiesiog begalinis laiko tarpsnis - grafas 
de La Markas per pasiuntinį Mersi gauna žinią, kad karalienė 
yra pasiryžusi derėtis su Mirabo, kitaip tariant: jį pirkti. Lai- 
mė, dar ne vėlu; sulig pirmuoju pasiūlymu Mirabo praryja 
aukso jauką. Jis godžiai klausosi, kad Liudvikas XVI laiko 
parengęs keturis savo ranka pasirašytus skolos raštus po du 
šimtus penkiasdešimt tūkstančių livrų, taigi iš viso - milijo- 
ną, kurie būsią jam išmokėti, pasibaigus Nacionalinio susirin- 
kimo sesijai, — „su sąlyga, kad jis man gerai patarnaus“, kaip 
atsargiai priduria taupusis karalius. Ir vos tribūnas pamato, 
kad jo skolos vienu vieninteliu plunksnos brūkštelėjimu 
padengtos ir jis gali tikėtis šešių tūkstančių livrų per mėne- 
sį, — tasai metų metus teismo vykdytojų ir antstolių gainio- 
tas vyras pratrūksta „taip svaigulingai džiūgauti, kad toks 

džiaugsmo perteklius mane iš pradžių nustebino“ (grafas de 
La Markas). Su ta pačia išmėginta aistra, su kuria jis visados 
geba įtikinėti kitus, dabar Mirabo įtikinėja pats save, girdi, 
jis vienas galįs ir norįs išgelbėti išsyk ir karalių, ir revoliuci- 
ją, ir kraštą. Pinigams suskambus kišenėje, jis, riaumojantis 
revoliucijos liūtas, ūmai prisimena, kad, tiesą sakant, visa- 
dos buvo liepsningas rojalistas. Gegužės 10 d. jis pasirašo 
parsidavimo kvitą tokiais žodžiais: jis įsipareigojąs „lojaliai, 
uoliai ir drąsiai“ tarnauti karaliui... „Savo monarchistinius 
principus esu reiškęs net tada, kai rūmuose regėjau vien 
silpnumą, nieko nenusivokiau apie Marijos Teresės dukters 
sielą ir mintis ir dar negalėjau tikėtis turėsiąs tokią aukštą 
sąjungininkę. Monarchui tarnavau net tada, kai maniau ne- 
galėsiąs sulaukti nei, tiesa, teisingo, bet suklaidinto karaliaus 
teisingumo, nei jokio atlygio. Tad ką aš galėsiu nuveikti da- 
bar, kai pasitikėjimas stiprina mano drąsą, o dėkingumas už 
mano principų priėmimą pripildo mane jėgų! Visados būsiu 
toks, koks ir buvau: monarcho valdžios gynėjas ta prasme, 
kuria ji apibrėžta įstatymu, ir laisvės apaštalas tuo mastu, 
kuriuo ji karaliaus valdžios patvirtinta. Mano širdis žengs 
keliu, kurį jau protas jai yra nubrėžęs.“ 

Nepaisant tokių pakilių žodžių, abi pusės gerai žino: ši 
sutartis nėra labai garbinga, tai veikiau dienos šviesai ne- 
rodytinas reikalas. Todėl sutariama, kad Mirabo niekados 
nevalia pačiam rodytis rūmuose, kad jis savo patarimus pri- 
valąs perduoti karaliui tik raštišku pavidalu. Gatvėje Mirabo 
privalo būti revoliucionierius, o Nacionaliniame susirinkime 
darbuotis karaliaus labui — tai drumstas sandoris, iš kurio 
niekas nieko nelaimi ir kuriame nė viena pusė nepasitiki 
kita. Mirabo pradeda negaišuodamas, jis rašo laišką po 
laiško su patarimais monarchui; tačiau tikrasis adresatas yra 
karalienė. Greitai supratęs, kad karalius nieko nereiškia, jis 

viliasi, jog Marija Antuanetė jį supras. „Karalius, — rašo jis 
jau antrajame pranešime, — turi tik vieną vyrą, ir tas vyras 
yra jo žmona. Ji nėra saugi tol, kol nebus atkurtas karaliaus 
autoritetas. Spėju, kad ji nenorėtų gyventi be karūnos, bet 
esu visiškai tikras, kad ji negalės išsaugoti gyvybės, neišsau- 
godama ir sosto. Ateis akimirka, ir veikiausiai jau greit, kai 
teks parodyti, ką moteris ir vaikas gali nuveikti ant žirgo. 
Jos šeimoje tai išmėgintas dalykas, bet iki tol privalu viską 
parengti ir nemanyti, kad, padedant atsitiktinumui ar pasi- 
telkiant kokias smulkias kombinacijas, iš nepaprastos krizės 
pavyks išsigelbėti, padedamiems paprastų vyrų ir paprastomis 
priemonėmis.“ Be galo aiškiai matyti, kad Mirabo siūlo pa- 
tį save kaip tą nepaprastą, kaip nepaprastų gebėjimų vyrą. 
Žodžio trišakiu jis viliasi nuramdyti įsiūbuotas bangas taip 
pat lengvai, kaip gebėjo jas išjudinti; perdėtai įsijautęs į savo 
vaidmenį, pagautas pasitikėjimo savimi kvaitulio, jis jau regi 
save, viena vertus, Nacionalinio susirinkimo pirmininku, o, 
antra vertus, karaliaus ir karalienės ministru. Tačiau Mirabo 
apsirinka. Marija Antuanetė nė akimirkos neketina suteikti 
tikros valdžios šitam mauvais sujet. Demoniškas žmogus vidu- 
tiniškam žmogui visados esti įtartinas, ir Marija Antuanetė 
tikrai nesuvokia, koks didingai amoralus yra šis genijus — pir- 
masis ir paskutinis, jos sutiktas per visą gyvenimą. Karalienei 
tiktai nesmagu prisiminti nutrūktagalviškus jo charakterio 
vingius, toks titaniškas aistringumas ją veikiau gąsdina, o 
ne pelno jos prielankumą. Todėl visų slapčiausia Marijos 
Antuanetės mintis yra kuo skubiau atsiteisti su šituo patra- 
kusiu, smurtingu, besaikiu, nenumatomos elgsenos vyru ir 
kuo skubiau vyti jį šalin, kai tik jis pasidarys nebereikalingas. 
"Tasai vyras nusipirktas, kol kas jis tegu dar gerai pasidarbuoja 
už didelius pinigus, tegu teikia patarimus, juk jis protingas 
ir apsukrus. Tuos patarimus bus galima skaityti, bus galima 

perimti iš jų tai, kas nėra ekscentriška ir pernelyg drąsu, bet 
tai ir viskas. Tasai geras agitatorius pravers per balsavimus, 
pravers ir kaip šnipinėtojas, kaip taikos tarpininkas Nacio- 
naliniame susirinkime „gerojo reikalo“ labui, bus galima jį, 
papirktąjį, iš bėdos dar panaudoti ir kitiems papirkinėti. Te- 
gu sau liūtas riaumoja Nacionaliniame susirinkime ir sykiu 
duodasi rūmų vedžiojamas už pasaitėlio. Taip Marija Antu- 
anetė mąsto apie šį nepaprastą protą, tačiau nė kruopelės 
tikro pasitikėjimo nedovanoja ji žmogui, kurio vertingumu 
per menkai kliaujasi, kurio „moralę“ visados niekino ir ku- 
rio genialumo nuo pirmos iki paskutinės sekundės visiškai 
neįstengė pastebėti. 


Pirmojo užsidegimo medaus mėnuo netrunka praeiti. Mira- 
bo regi, kad jo laiškai, užuot įžiebę dvasios laužą, tampa vien 
penu karaliaus šiukšliadėžei. Tačiau, ar iš tuščios garbės, ar 
vien geisdamas pažadėtojo milijono, Mirabo nesiliauja štur- 
mavęs rūmų. O matydamas, kad raštiški jo siūlymai neduoda 
vaisių, griebiasi dar vienos, paskutinės priemonės. Iš politiko 
patirties, iš nesuskaičiuojamų nuotykių su moterimis Mirabo 
žino, kad stipriausioji, net tikroji jo jėga yra ne rašymas, bet 
kalbėjimas, kad elektrizuojamąją galią smarkiausiai ir tiesiogiai 
skleidžia pats jo asmuo. "Tad jis nepaliauja spyręs tarpininką, 
grafą de La Marką, kad šis jam pagaliau sudarytų progą išsi- 
kalbėti su karaliene. Valanda pokalbio, ir jos - kaip šimtų kitų 
moterų — nepasitikėjimas išsyk virs į susižavėjimą. Tik vienos 
audiencijos, tik vienintelės! Mat Mirabo pasitikėjimas savimi 
svaiginasi mintimi, kad ši audiencija nebus paskutinė. Tas, 
kuris jį kartą pažino, nebeistengia atsispirti jo įtakai. 

Marija Antuanetė ginasi ilgai, bet galiausiai nusileidžia 
ir pareiškia esanti pasiryžusi liepos trečiąją priimti Mirabo 
Sent Klu pilyje. 

Šis susitikimas, savaime suprantama, turi būti visiškai 
slaptas; per keistą likimo ironiją Mirabo pasiekia tai, apie 
ką svajojo apgautasis mulkis kardinolas Rohanas, — parko 
sceną giraitės prieglobstyje. Sen Klu parke, kaip tą vasarą 
patiria ir Hansas Akselis Fersenas, esama visokių slaptų 
vietelių. „Radau vieną tokią, — rašo karalienė pasiuntiniui 
Mersi, — kuri, tiesa, yra ne patogi, bet pakankamai tinkama 
su juo susitikti, išvengiant visų nepageidaujamų namuose 
ar parke galinčių būti akių.“ 

Laikas paskiriamas sekmadienio rytą, aštuntą valandą, kai 
rūmai dar miega, ir gvardiečiai nesitiki lankytojų. Mirabo (be 
abejo, susijaudinęs) naktį praleidžia Pasi, savo sesers namuose. 
Karieta jį ankstyvą rytą paveža iki Sen Klu, vežėjauja persi- 
rengęs sūnėnas. Palikęs karietą laukti slaptoje vietoje, Mirabo 
užsismaukia ant veido skrybėlę, kaip sąmokslininkas pasistato 
apsiausto apykaklę ir pro iš anksto jam nurodytus ir tyčia ne- 
užrakintus šoninius vartelius įžengia į karališkąjį parką. 

Netrukus jis išgirsta lengvus žingsnius per žvyrą. Karalie- 
nė pasirodo be jokių palydovų. Mirabo mėgina nusilenkti, 
tačiau tą akimirką, kai išvysta aistrų nusiaubtą, raupų išėstą, 
susitaršiusių plaukų supamą, smurtingą ir vis dėlto didingą 
šio plebėjiško aristokrato veidą, jos figūrą nejučia supurto 
šiurpulys. Mirabo pastebi šį išgąstį, jis jam seniai pažįsta- 
mas. Visos moterys, kaip jis gerai žino, — net švelnioji Sofi 
Volan, — amžinai šitaip gąsčiojosi, pirmąkart jį išvydusios. 
"Tačiau siaubą kelianti medūziškoji jo bjaurumo galia geba ir 
prikaustyti; Mirabo visados sekėsi pasiekti, kad šis pirmasis 
išgąstis pavirstų į nuostabą, į susižavėjimą ir — dar net kaip 
dažnai! — į liepsningą aistrą. 

Tai, apie ką šią valandą karalienė kalbėjosi su Mirabo, lieka 
paslaptis. Kadangi juodu buvo be liudininkų, visi pranešimai, 
kad, pavyzdžiui, visažine mėginančios skelbtis kameristės 

madam Kampan, tėra pasakos ir spėlionės. Žinoma tik tiek, 
kad ne Mirabo karalienę, bet karalienė Mirabo palenkė savo 
valiai. Jos paveldėta kilnybė, sustiprinta amžinai paveikios 
karališkumo aureolės, natūralus orumas ir ūmi nuovoka, dėl 
kurios Marija Antuanetė per pirmąjį pašnekesį visados rodė- 
si protingesnė, energingesnė ir ryžtingesnė, nei ši nepastovi 
moteris iš tikrųjų buvo, neįveikiamais kerais apžavi greitai 
užsidegančią ir didingą Mirabo prigimtį. Ten, kur pajunta 
drąsą, jis pajunta ir simpatiją. Išėjęs iš parko jis, dar visas su- 
sijaudinęs, sugriebia sūnėną už rankos ir sako su jam būdingu 
įkarščiu: „Ji tikrai nuostabi moteris, labai iškilni ir labai ne- 
laiminga. Bet aš ją išgelbėsiu.“ Per vieną vienintelę valandą 
Marija Antuanetė šį paperkamą ir svyruojantį vyrą pavertė 
savo ryžtingu sąjungininku. „Niekas manęs nesustabdys, 
aš veikiausiai mirsiu, negu sulaužysiu savo pažadą“, — rašo 
Mirabo tarpininkui de La Markui. 

Karalienė nepaliko jokių žinių apie šį susitikimą. Joks 
padėkos ar pasitikėjimo žodelis niekados neišsprūdo iš jos 
habsburgiškų lūpų. Ji niekados nepanoro dar kartą pasima- 
tyti su Mirabo, niekados neparašė jam nė eilutės. Ir per tą 
susitikimą ji ne sąjungą su juo sudarė, o tik išklausė jo at- 
sidavimo patvirtinimą. Marija Antuanetė tik leido Mirabo 
dėl jos aukotis. 


Mirabo davė pažadą ar, tikriau, du pažadus. Jis prisiekė išti- 
kimybę ir karaliui, ir nacijai: pačiame kautynių įkarštyje jis 
yra sykiu ir vienos, ir kitos pusės generalinio štabo viršinin- 
kas. Niekados joks politikas nesiėmė pavojingesnės užduo- 
ties už tokį dvilypį vaidmenį, niekados ir niekas genialiau 
(Valenšteinas, palyginti su juo, buvo tiktai nevykėlis) jo 
iki galo nesuvaidino. Jau vien fiziškai Mirabo darbai tomis 
dramatiškomis savaitėmis ir mėnesiais yra neprilygstami. Jis 

sako kalbas susirinkimuose ir klubuose, agituoja, posėdžiauja 
parlamente, priiminėja lankytojus, skaito, dirba, vidurdie - 
niais rašo pranešimus ir teikimus Susirinkimui, o vakarais — 
slaptus pranešimus karaliui. Vienu metu darbuojasi ir trys, 
ir keturi sekretoriai, vos spėdami sekti įkandin jo lakios ir 
skubios kalbos, tačiau jo neišsenkamoms galioms viso to 
vis dar negana. Jis geidžia dar daugiau darbo, dar daugiau 
pavojų, dar daugiau atsakomybės, o sykiu trokšta gyventi ir 
mėgautis gyvenimu. Kaip lyno šokėjas Mirabo mėgina išlai- 
kyti pusiausvyrą, svyruodamas čia kairėn, čia dešinėn, abi 
pagrindines savo nepaprastos prigimties galias — ir aiškiaregį 
politiko protą, ir karštakrauję, neatremiamą aistrą — jis iki 
galo panaudoja abiem reikalams ir taip žaibiškai čia kerta, čia 
traukiasi, taip mitriai švaistosi špaga, kad niekas nebežino, į 
ką jis taikosi — į karalių, į tautą, į naująją valdžią ar į senąją; 
galbūt susižavėjimo savimi akimirkomis jis nė pats to nebe- 
žino. Tačiau ilgą laiką toks prieštaravimas negali tverti. Jau 
pradeda kilti įtarimai. Maratas vadina jį papirktu, Freronas 
grasina jam žibinto stulpu. „Daugiau dorybės ir mažiau ta- 
lento“, - šūkčiojama jam Nacionaliniame susirinkime, tačiau 
Mirabo, tikro svaigulio pagautas, nieko nebijo, nieko nesibai- 
do; nors jo skolos žinomos visam Paryžiui, jis nerūpestingai 
žarsto savo naujuosius turtus. Kas jam darbo, kad žmonės 
stebisi, kuždasi ir spėlioja, iš kokių lėšų jis ūmai gali išlaikyti 
tokius prabangius namus, kelti puikiausias puotas, pirkti 
Biufono biblioteką, karstyti deimantais operos dainininkes 
ir gatvės mergšes; Mirabo lyg Dzeusas be baimės žengia per 
patį audros vidurį, mat žinosi esąs visų viesulų viešpats. 
Jeigu kas pamėgina jį pulti, jis, lyg koks antrasis Samsonas, 
rūstybės kuoka, pašaipaus žodžio žaibu ištaško filisterius. 
Po savimi jausdama pragarmę, aplink save - įtarinėjimą, už 
nugaros — mirtiną pavojų, jo milžino galybė pagaliau pasi- 

junta savo tikrojoje ir jai deramoje stichijoje; pavirtusi vienu 
vieninteliu, neįtikėtinu ir, prieš pat užgęstant, milžiniškai 
aukštyn šaunančiu liepsnos pliūpsniu, tomis lemtingomis 
dienomis dega ir deginasi jo neprilygstamoji dešimties vyrų 
galybė. Pagaliau tam neįtikėtinam vyrui duotas jo genijų ati- 
tinkantis mastas: sulaikyti tai, kas neišvengiama, suvaldyti 
lemtį; su visu savo esybės svoriu puola jis į įvykių sūkurį ir, 
vienas stodamas prieš milijonus, mėgina pasukti atgal savo 
paties įsuktą kraupiai didžiulį revoliucijos ratą. 


"Tokios tiesmukos prigimties žmonės kaip Marija Antuanetė 
neturi reikiamos politinės nuovokos suprasti, kokia įstabi 
nutrūktagalviška ši kova į abi puses, kokia grandiozinė ši 
dvilypė padėtis. Juo drąsesnės darosi Mirabo pateikiamos 
atmintinės, juo šėtoniškesni jo duodami patarimai, juo smar- 
kiau krūpčioja iš baimės jos iš esmės blaivus protas. Mirabo 
mintis tokia: jis nori išguiti velnią, pasitelkdamas į pagalbą 
Belzebubą, sunaikinti revoliuciją, naudodamasis jos pervir- 
šiu — anarchija. Kadangi padėties pataisyti neįmanoma, ją 
reikia — tai garsioji Mirabo politigue du pire* — kuo greičiau 
bloginti; panašiai elgiasi gydytojas, kuris vimdomaisiais suke- 
lia krizę, šitaip pagreitindamas sveikimą. Ne slopinti liaudies 
sąjūdį, bet jį užvaldyti, ne iš viršaus kovoti su Nacionaliniu 
susirinkimu, bet slaptais būdais kiršinti liaudį, kad ji pati 
pasiųstų Nacionalinį susirinkimą po velnių, ne viltis rimties 
ir taikos, bet, priešingai, iki aukščiausio laipsnio kurstyti ir 
kaitinti neteisybę ir nesantarvę, šitaip sužadinant smarkų 
tvarkos, senosios tvarkos poreikį, nesibaiminti nieko, net 
pilietinio karo — tokie yra amoralūs, bet politikos požiūriu 
įžvalgūs Mirabo siūlymai. Tačiau, girdint tokius drąsius žo- 


* Pati blogiausia politika (pranc.). 


Marija Antuanetė 345 


džius, lyg fanfarų griausmas bylojančius: „Keturi priešai ar- 
tinasi sparčiu žingsniu — mokesčiai, bankrotas, kariuomenė 
ir žiema; privalu apsispręsti ir ruoštis įvykiams, tvirtai imant 
juos į savo rankas. Trumpai kalbant, pilietinis karas yra ga- 
rantuotas ir galbūt būtinas“, — girdint tokius patrakėliškus 
skelbimus, karalienei dreba širdis. „Kaip gali Mirabo ar kuri 
kita mąstanti būtybė manyti, kad kada nors ateis ar juolab 
kad jau atėjusi akimirka šauktis pilietinio karo“, - atsako ji 
išsigandusi ir vadina šį planą „nuo pradžios iki pabaigos pa- 
šėlusiu“. Jos nepasitikėjimas imoralistu, pasiryžusiu griebtis 
bet kokių, kad ir pačių kraupiausių, priemonių, pamaži darosi 
nebenugalimas. Veltui Mirabo mėgina „perkūno griausmais 
išjudinti šį baisingą letargą“, jo nebeklausoma, ir pamaži jo 
pyktis dėl tokio psichologinio karališkosios šeimos atsainumo 
pradeda jungtis su panieka tai royal bėtail - skerdiko kantriai 
laukiančiai karališkųjų avių prigimčiai. Mirabo seniai žino, 
kad veltui kovoja, mėgindamas gelbėti šiuos geriems suma- 
nymams tik atsainiai pasirengusius, bet tikrų žygių griebtis 
nepajėgius rūmus. Tačiau kova yra jo gaivalas. Pats jau būda- 
mas pražuvęs, jis kovoja už žuvusį reikalą ir, jau pasiglemžtas 
juodosios bangos, dar sykį sušunka karaliui ir karalienei tokią 
desperatišką pranašystę: „Gerasis, bet silpnasis karaliau! 
Nelaimingoji karaliene! Išvyskite kraupiąją bedugnę, į ku- 
rią jus stumia svyravimas tarp aklo pasitikėjimo ir perdėto 
nepasitikėjimo! Abiem pusėms dar liko viena proga sutelkti 
pastangas, bet ji bus jau paskutinė. Jeigu tų pastangų bus 
atsisakyta arba jos liks nesėkmingos, gedulo šydas užklos šią 
karalystę. Kas jai nutiks? Kur bangos nuneš šį žaibų čaižo- 
mą ir audros svaidomą laivą? Aš nežinau. Bet jeigu pats ir 
išsigelbėčiau iš dūžtančio viešuomenės laivo, aš visados savo 
nuošalumoje išdidžiai sau sakysiu: rizikuodamas pats pražūti, 
stengiausi juos visus išgelbėti. Bet jie nenorėjo.“ 

Jie nenorėjo; jau ir Biblija draudžia kinkyti jautį su arkliu į vie- 
ną plūgą. Nerangi, konservatyvi rūmų mąstysena neįstengia 
žengti į koją su liepsningai pirmyn besiveržiančiu, apynasrį ir 
vadžias nuožmiai tampančiu didžiojo tribūno temperamentu. 
Būdama senojo pasaulio moteris, Marija Antuanetė nesu- 
pranta revoliucinės Mirabo prigimties, ji suvokia tik tiesmu- 
kus dalykus, o ne tokį šio genialaus politinio sėkmės riterio 
nutrūktagalvišką lošimą va bangue. Tačiau Mirabo iki pat 
paskutinės valandos toliau kovoja iš gryno mėgavimosi kova, 
kaitinamas pasididžiavimo, kad yra toks be saiko nutrūktagal- 
viškas. Vienas prieš visus, įtartinas tautai, įtartinas rūmams, 
įtartinas Nacionaliniam susirinkimui, jis lošia išsyk su visais 
ir prieš visus. Nuniokotu kūnu, karščiuojančiu krauju jis vis 
velkasi į areną dar kartą primesti savo valios visiems tūkstan- 
čiui dviem šimtams deputatų, bet paskui, 1791 m. kovą, po 
aštuonių mėnesių, kuriuos jis vienu metu tarnavo ir karaliui, 
ir revoliucijai, jį užklumpa mirtis. Jis dar pasako kalbą, dar ligi 
paskutinės akimirkos diktuoja savo sekretoriams, dar permiega 
paskutinę naktį su dviem operos dainininkėmis, - tik tada šio 
nepaprasto galiūno jėgos palūžta. Pulkai žmonių stovi prie jo 
namų, klausydamiesi, ar revoliucijos širdis tebeplaka, o velio- 
nio karstą lydi trys šimtai tūkstančių. Pirmą kartą savo vartus 
atveria Panteonas, kur karstas turės per amžius ilsėtis. 

Bet koks apgailėtinas yra žodis „per amžius“ tokiais vis 
pirmyn besiveržiančiais laikais! Po dvejų metų, atskleidus 
Mirabo ryšius su karaliumi, kitas dekretas išplėšia dar nė 
sudūlėti nespėjusį kūną iš kapo duobės ir išmeta jį atmatų 
duobėn. 


Mirabo mirus, tyli vien rūmai - ir jie žino kodėl. Ramiai ga- 
lima dėti į šalį paiką madam Kampan istorijėlę, girdi, gavus 

žinią, Marijos Antuanetės akyje sužvilgusi ašara. Labiau 
neįtikėtino dalyko nė nesugalvosi, nes karalienė veikiau- 
siai su palengvėjimo atodūsiu sutiko naujieną, kad tokia 
partnerystė nutrūko: vyras tasai buvo pernelyg didis, kad 
galėtų tarnauti, pernelyg narsus, kad būtų klusnus; rūmai 
bijojo gyvo, bijosi jo net mirusio. Mirabo dar gargaliuoda- 
mas grumiasi su mirtimi savo patale, o iš pilies į jo namus 
jau siunčiamas patikimas agentas, privalantis skubiai paimti 
iš jo rašomojo stalo įtartinuosius laiškus, kad paslaptyje ir 
pasiliktų ryšys, kurio gėdijosi abi pusės: Mirabo dėl to, kad 
tarnavo rūmams, o karalienė dėl to, kad priėmė jo tarnystę. 
Tačiau su Mirabo pradingsta ir paskutinis žmogus, galbūt 
dar galėjęs būti monarchijos ir tautos tarpininku. Dabar 
jiedvi - Marija Antuanetė ir revoliucija - kaktomuša sustoja 
viena prieš kitą. 


Ruošiamas pabėgimas 


Mirus Mirabo, karalystė nebeteko vienintelio sekundanto 
dvikovoje su revoliucija. Rūmai vėl lieka vieni. Egzistuoja 
dvi galimybės: arba kovoti su revoliucija, arba jai kapitu- 
liuoti. Kaip visados, rūmai iš dviejų sprendimų renkasi visų 
nelemčiausiąjį, vidurinį kelią: bėgti. 

Jau ir Mirabo svarstė mintį, kad karalius, mėgindamas 
atkurti savo autoritetą, privalo atsikratyti jam Paryžiu- 
je prievarta primestos bejėgystės, nes belaisvis nepajėgus 
kariauti. Kad galėtum gerai kovoti, privalai turėti laisvas 
rankas ir tvirtą žemę po kojomis. Tačiau Mirabo reikalavo, 
kad karalius ne slapčiomis paspruktų, nes tai kirstųsi su jo 
orumu. „Karalius nebėga nuo savo tautos“, — sakė jis. Ir dar 
primygtiniau: „Karalius privalo išvykti vidury dienos — ir 
išvykti tik tam, kad iš tikrųjų taptų karalium.“ Mirabo siūlė 
Liudvikui XVI savo karieta leistis pasivažinėti po apylinkes, 
kur jo turįs laukti ištikimas likęs kavalerijos pulkas; to pul- 
ko viduryje, sėdėdamas ant žirgo, karalius turįs leistis pas 
savo kariuomenę ir kaip laisvas žmogus pradėti derybas su 
Nacionaliniu susirinkimu. Tiesa, tokiai elgsenai reikalingas 
tikras vyras, o raginimas pademonstruoti narsą niekados 
nebuvo pasiekęs neryžtingesnio žmogaus už Liudviką XVI. 
Šis, teisybė, žaidžia šia mintimi, tariasi čia su vienais, čia su 
kitais, bet galiausiai jis vis dėlto patogumą mėgsta labiau 

už gyvastį. Tačiau dabar, Mirabo mirus, Marija Antuanetė, 
pavargusi nuo kasdienių žeminimų, energingai imasi šios 
idėjos. Ją gąsdina ne bėgimo pavojai, bet orumo praradi- 
mas, kuris karaliaus atveju susijęs su sprukimo sąvoka. Bet 
kasdien blogėjanti padėtis nebeleidžia rinktis: „Dabar liko 
tik dvi galimybės, — rašo ji pasiuntiniui Mersi, - arba, maiš- 
tininkams laimėjus, žūti nuo jų kalavijo ir dėl to tapti jau 
visai nereikšmingiems, arba likti surakintiems despotizmo 
žmonių, tvirtinančių, kad jie geidžią mums vien gero, bet iš 
tikrųjų visados dariusių ir visados darysiančių mums tik pik- 
ta. Tokia yra mūsų ateitis, ir galbūt mūsų laukianti akimirka 
yra net arčiau, nei manoma, jeigu mes patys nepasiryšime ir 
savo pačių galia bei laikysena nepradėsime vadovauti viešajai 
nuomonei. Patikėkite, kad tai, ką jums kalbu, randasi ne iš 
egzaltuotos mąstysenos, ne iš koktėjimosi mūsų padėtimi ar 
iš nekantravimo veikti, aš kuo puikiausiai suprantu pavojų ir 
įvairias mums šią akimirką atsiveriančias galimybes; tačiau 
iš visų pusių regiu mūsų tykančius tik tokius baisius dalykus, 
kad jau vis tiek verčiau pražūti, beieškant būdų išsigelbėti, 
negu visiškai nieko nedaryti ir leistis taip sunaikinamiems.“ 
O kadangi blaivusis ir atsargusis Mersi iš Briuselio vis reiškia 
savo abejones, ji parašo dar ryžtingesnį ir dar įžvalgesnį laiš- 
ką, parodantį, kaip nepermaldaujamai ši kitados lengvatikė 
moteris suvokia, iš kokių aukštybių yra nupuolusi: „Mūsų 
padėtis yra tokia kraupi, kad niekas, neturintis tiesioginės 
progos visko pamatyti, negali jos įsivaizduoti. Mums likęs 
tik vienas rinkimasis: arba daryti tai, ko reikalauja factieux, 
arba pražūti nuo kalavijo, nuolatos kybančio mums viršum 
galvų. Patikėkite, aš neperdedu pavojų. Juk žinote, kad mano 
principas visados, kol tik regėjosi įmanoma, buvo nuolaidu- 
mas ir vylimasis, jog viešoji nuomonė ilgainiui pradės keistis. 
"Tačiau šiandien viskas kitaip; mums tenka arba pražūti, arba 

žengti tuo vieninteliu keliu, kuris mums dar likęs. Anaiptol 
nesame tokie apakėliai, kad manytume, jog šis kelias nepa- 
vojingas, tačiau, jeigu jau mums lemta pražūti, tai verčiau 
tegu tai įvyksta šlovingai, kai mes būsime garbės ir religijos 
labui padarę viską, ko iš mūsų reikalauja mūsų priedermė... 
Manau, kad provincija menkiau pagedusi už sostinę, tačiau 
kaip tik Paryžius diktuoja toną visai karalystei. Klubai ir slap- 
tosios draugijos vadovauja visam kraštui; padorūs žmonės ir 
nepatenkintieji, nors jų didelė gausybė, bėga iš krašto arba 
slepiasi, nes nėra stipresni arba jiems stinga vienybės. Tik 
tada, kai karalius laisvas galės pasirodyti įtvirtintame mies- 
te, visi nustebs, kiek nepatenkintųjų, kurie dabar tik tyli ir 
vaitoja, pasirodys dienos šviesoje. Bet juo ilgiau bus delsia- 
ma, juo mažiau paramos sulauksime, nes respublikoniškoji 
dvasia kasdien vis labiau plinta visose klasėse, kariuomenei 
daromas didesnis spaudimas nei bet kada, ir, dar ilgiau už- 
delsus, nebegalėsime ja pasikliauti.“ 

"Tačiau grėsmę kelia ne tik revoliucija, bet ir dar vienas 
pavojus. Prancūzijos princai — Artua grafas, princas de 
Kondė ir kiti emigrantai, netikę didžiavyriai, užtat balsingi 
tuščiakalbiai, - žvangina palei sienas iš atsargumo makštyse 
laikomais kardais. Jie rezga intrigas visų valdovų rūmuose, 
mėgindami užmaskuoti nemalonų faktą, kad yra pabėgę, jie 
vis stengiasi vaizduoti didvyrius, kol tas nėra pavojinga; taigi 
keliauja iš rūmų į rūmus, taikydamiesi sukurstyti imperato- 
rių ir karalius prieš Prancūziją, visai nesukdami sau galvos 
ir neapsunkindami savęs mintimi, kad tokiomis tuščiomis 
demonstracijomis didina pavojų karaliaus ir karalienės gy- 
vasčiai. „Jis (d'Artua) mažai tesirūpina savo broliu ir mano 
seserimi, — rašo imperatorius Leopoldas II, - gli importa un 
frutto, tokį žodį jisai vartoja, kalbėdamas apie karalių, ir visai 
nemąsto apie tai, kokį pavojų savo planais ir mėginimais kelia 

karaliui ir mano seseriai.“ Šie didžiavyriai kiurkso Koblence ir 
"Turine, rengia dosnius pobūvius ir užstalėje skelbiasi trokšte 
trokštą jakobinų kraujo; karalienei tik vargais negalais sekasi 
užkirsti kelią jų šiurkščiausioms kvailystėms. Ir jų įkarščiui 
privalu sumažinti peno. Karalius privalo būti laisvas, kad 
galėtų slopinti ir vienus, ir antrus, ir ultrarevoliucionierius, 
ir ultrareakcionierius, ir tuos, kurie saiko nepaiso Paryžiuje, 
ir tuos, kurie trainiojasi anapus sienų. Karalius privalo būti 
laisvas, ir tam tikslui tenka rinktis net visų nemaloniausią 
aplinkinį kelią: bėgimą. 

Bėgimo organizavimas yra karalienės rankose, todėl ne- 
sunku suprasti, kad praktiniai pasirengimai, savaime supran- 
tama, patikimi tam, nuo kurio ji neslepia nieko ir kuriuo 
nedvejodama pasitiki: Fersenui. Jam, pasakiusiam: „Gyvenu 
vien tam, kad Jums tarnaučiau“, jam, „tam“ bičiuliui, ji pave- 
da nuveikti darbą, kuris gali būti nuveiktas tik beatodairiškai 
atiduodant visas jėgas, dar daugiau — tik rizikuojant ir savo 
paties gyvastimi. Sunkumai yra neapsakomi. Norint išeiti 
iš Nacionalinės gvardijos karių saugomos pilies, kur bemaž 
visi tarnai yra šnipai, norint perkirsti visą svetimą ir priešišką 
miestą, reikia griebtis ypatingų atsargumo priemonių, o dėl 
kelionės per kraštą dar reikia daug ką sutarti su vieninte- 
liu patikimu kariuomenės vadu, generolu Bujė. Generolas, 
kaip planuojama, kol bus pasiekta pusiaukelė iki Monmedi 
tvirtovės, taigi maždaug iki Šalono, turės siuntinėti prieš- 
priešiais paskirus kavalerijos dalinius, kad tuo atveju, jeigu 
keleiviai būtų atpažinti arba juos būtų imta persekioti, kara- 
liaus karietą su visa karališkąja šeima tučtuojau būtų galima 
apginti. Taigi randasi naujų sunkumų: norint pateisinti šį į 
akis krintantį dalinių judėjimą pasienio ruože, privalu su- 
galvoti dingstį, Austrijos vyriausybė privalo sutelkti anapus 
sienos kariuomenės korpusą ir šitaip duoti generolui Bujė 

akstiną pajudinti iš vietos savo dalinius. Visa tai turi būti 
slapta sutarta nesuskaitoma gausybe korespondencijos — ir 
dar be galo atsargiai, nes laiškai dažniausiai atplėšiami ir, 
kaip pats Fersenas sako, „viskas būtų žlugę, jeigu bent men- 
kiausios priemonės būtų pastebėtos“. Be to — dar vienas 
sunkumas — šiam bėgimui reikia didelių sumų, o karalius 
su karaliene patys neturi visiškai jokių lėšų. Visi mėginimai 
gauti kelis milijonus skolon iš Marijos Antuanetės brolio, 
iš kitų — Anglijos, Ispanijos, Neapolio — valdovų ar iš rūmų 
bankininko sužlugo. Ir tuo, kaip daugeliu kitų dalykų, tenka 
rūpintis Fersenui, menkam svetimšaliui didikui. 

"Tačiau Fersenui aistra suteikia jėgų. Jis darbuojasi saky- 
tumei dešimtimi galvų, dešimtimi rankų ir viena vienintele 
atsidavimo kupina širdimi. Valandų valandas jis, naktimis ar 
popietėmis slaptuoju keliu įsismelkdamas į rūmus, aptarinėja 
su karaliene visas smulkmenas. Jis susirašinėja su užsienio 
valdovais, su generolu Bujė, jis parenka patikimus didikus, 
kurie, persirengę kurjeriais, turės lydėti bėglius ir kurie ga- 
bena pirmyn ir atgal laiškus ir vėl pristato juos į pasienį. 
Fersenas savo vardu užsisako karietą, parūpina suklastotus 
pasus, jis randa pinigų — užstatęs savo paties turtą, pasisko- 
lina po tris šimtus tūkstančių livrų iš vienos rusų ir vienos 
švedų damos, galiausiai net tris tūkstančius iš savo paties 
namų prievaizdo. Fersenas dalimis suneša į Tiuilri persi- 
rengti būtinus apdarus ir savo ruožtu nepastebimai išneša 
iš rūmų karalienės deimantus. Dieną ir naktį, savaitę po 
savaitės rašydamas, derėdamasis, planuodamas ir keliauda- 
mas jis gyvena nepaliaujamoje įtampoje, be to, ir nuolatos 
rizikuoja gyvybe: juk užtenka, kad atsileistų bent viena šio 
visą Prancūziją apkėtusio tinklo akutė, kad kuris nors vienas 
iš plano dalyvių piktam panaudotų gautą pasitikėjimą, kad 
bent vienas žodelis būtų perimtas, bent vienas laiškas su- 

čiuptas, ir jo gyvastis būtų nieko neverta. Tačiau jis, narsus 
ir sykiu blaivaus bei aiškaus proto, aistros genamas ir todėl 
nepailstantis, jis, tykus antrojo plano didvyris, įvykdo savo 
priedermę vienoje didžiųjų pasaulio istorijos dramų. 


Tačiau vis dar delsiama, dvejotojas karalius vis dar vilia- 
si, kad koks nors palankus įvykis ims ir išvaduos jį nuo šio 
nemalonaus ir varginamo sprukimo. Bet veltui, karieta jau 
užsakyta, reikiami pinigai sukrapštyti, susitarimas dėl eskorto 
su generolu Bujė baigtas. Dabar trūksta vieno dalyko: tikrai 
akivaizdžios dingsties, moralinio užnugario šiam, nors ir kaip 
žiūrėsi, ne itin riteriškam bėgimui. Reikia rasti ką nors, kad 
būtų galima pasauliui regimai įrodyti, jog karalius su kara- 
liene pasitraukė ne vien iš baimės, kad teroras pats privertė 
juos šio žingsnio imtis. Mėgindamas sukurti tokį pretekstą, 
karalius praneša Nacionaliniam susirinkimui ketinąs Velykų 
savaitę praleisti Sen Klu pilyje. Ir še tau - kaip buvo pagei- 
dauta ir tikėtasi, jakobinų spauda išsyk tos žinios įsikimba, 
girdi, rūmai tik todėl norį vykti į Sent Klu, kad mišias jiems 
ten laikyti ir išrišimą suteikti galėtų neprisaikdintas kunigas, 
be to, gresiąs ir pavojus, kad karalius iš ten mėginsiąs su šeima 
pabėgti. Kiršinamieji straipsniai padaro poveikį. Balandžio 19 
d., karaliui susirengus sėsti į itin pabrėžtinai paruoštas para- 
dines karietas, ten jau stovi jo kelionės sukliudyti susibūrusi 
milžiniška žmonių minia, Marato ir klubų kariuomenės. 
Tačiau kaip tik tokio viešo akibrokšto karalienė ir troško su 
savo patarėjais. Pasauliui privalo būti akivaizdžiai parodyta, 
kad Liudvikas XVI vienintelis visoje Prancūzijoje nebeturi 
tiek laisvės, kad galėtų savo karieta nuvažiuoti už dešimties 
mylių ir pakvėpuoti grynu oru. Taigi visa karaliaus šeima 
demonstratyviai sėdasi į karietą ir laukia, kol bus pakinkyti 
arkliai. Tačiau minia, o su ja ir Nacionalinė gvardija užstoja 

kūtės duris. Galiausiai atkanka amžinasis „gelbėtojas“ Lafaje- 
tas, kuris, kaip Nacionalinės gvardijos vadas, įsako palaisvinti 
kelią karaliui. Tačiau jo niekas neklauso. Burmistras, kuriam 
Lafajetas liepia išskleisti raudoną perspėjamąją vėliavą, juo- 
kiasi jam tiesiai į akis. Lafajetas mėgina kalbėti miniai, bet 
minia jį nutildo riksmais. Anarchija atvirai reiškia savo teisę 
nepaisyti jokios teisės. 

Tuo metu, kol liūdnasis komendantas veltui meldžia savo 
dalinius, kad šie jam paklustų, karalius, karalienė ir princesė 
Elžbieta sėdi stūgaujančios minios apsuptoje karietoje. Ma- 
rija Antuanetė visai nekreipia dėmesio į pašėlusį triukšmą, 
į skambius plūdimus; priešingai, slapčiomis džiaugdamasi ji 
žiūri, kaip Lafajetas, laisvės apaštalas, tautos numylėtinis, 
tampa menkysta sukiršintos minios akivaizdoje. Karalienė 
nesikiša į šių dviejų galybių ginčą, mat abi tos galybės jai 
vienodai nekenčiamos; rami ir nesutrikdoma ji leidžia šiam 
sambrūzdžiui šėlti aplinkui, nes jis akivaizdžiai ir visam pa- 
sauliui regimai pateikia įrodymą, kad Nacionalinės gvardijos 
autoritetas pragaišęs, kad Prancūzijoje viešpatauja visiška 
anarchija, kad prastuomenė gali nebaudžiama įžeidinėti ka- 
rališkąją šeimą ir kad karalius, vadinasi, turi moralinę teisę 
pabėgti. Dvi valandas ir penkiolika minučių rūmai duoda 
valią liaudžiai, ir tik tada karalius įsako gabenti karietas at- 
gal į karietinę ir pareiškia atsisakąs kelionės į Sen Klu. Kaip 
visados, pasiekus triumfą, ką tik dar siautėjusią, rėkavusią, 
šėlusią minią suima entuziazmas, visi džiūgaudami sveikina 
karališkąją porą, o Nacionalinė gvardija, ūmai lyg persimai- 
niusi, pasižada saugoti karalienę. Tačiau Marija Antuanetė 
žino, kas tai per apsauga, todėl ji balsiai atsako: „Taip, mes 
to tikimės. Bet dabar turėsite pripažinti, kad mes nesame 
laisvi.“ Tuos žodžius ji tyčia pasako garsiai. Jie skirti neva 
Nacionalinei gvardijai, o iš tikrųjų — visai Europai. 

Jeigu dar tą pačią balandžio dvidešimtosios naktį ketinimai 
būtų buvę ir įvykdyti, priežastis ir padarinys, įžeidimas ir pa- 
sipiktinimas, kirtis ir atsakas būtų tiesiogiai ir logiškai vienas 
kitą papildę. Dvi paprastos, į akis nekrintančios karietos, 
vienoje karalius su sūnumi, antroje karalienė su dukterimi, 
na, dar iš bėdos ir madam Elžbieta, - ir niekas nebūtų kreipęs 
dėmesio į tokius kasdienius kabrioletus su juose sėdinčio- 
mis žmonių poromis: karališkoji šeima būtų pasiekusi sieną, 
nesukeldama jokių įtarimų; įrodymas čia yra tuo pat metu 
įvykęs karaliaus brolio, Provanso grafo, pabėgimas: jam taip 
nepastebėtam ir pavyko pasprukti. 

Tačiau net atsidūrusi per pirštą nuo gyvybės ir mirties 
ribos, karališkoji šeimyna nenori pažeisti šventųjų namų 
įstatymų, net susirengus į visų pavojingiausią kelionę drauge 
privalo traukti ir etiketas. Pirmoji klaida: nusprendžiama, 
kad penki asmenys važiuos viena karieta, taigi visa šeima, 
tėvas, motina, sesuo ir abu vaikai, - lygiai tokie, kokie jie iš 
šimtų vario raižinių pažįstami net paskutiniame Prancūzijos 
kaime. Bet ir to dar negana: madam de Turzel primena da- 
vusi priesaiką nė akimirkos neišleisti iš akių karaliaus vaikų, 
taigi ji - antroji klaida — turi būti šeštasis asmuo karietoje. 
Dėl tokios nereikalingos apkrovos, be abejo, lėtėja tempas 
kelionės, kurioje galbūt lemiami yra kiekvienas valandos 
ketvirtis, kiekviena minutė. Trečioji klaida: neįmanomas 
daiktas, kad karalienė pati save apsitarnautų. Vadinasi, tenka 
imti dar dvi kameristes antroje karietoje; dabar jau turime 
aštuonis asmenis. Bet kadangi vežėjo, priekyje jojančio raite- 
lio, paštininko ir liokajų postus turi užimti patikimi žmonės, 
kurie, teisybė, nežino kelio, užtat privalo būti kilmingi, jau 
sėkmingai pasiekėme ir dvylikos asmenų būrį, o jei pridėsime 
Ferseną ir jo vežėją — net keturiolikos; gana gausus pulkas, 

kai kalbame apie paslaptį. Ketvirtoji, penktoji, šeštoji ir 
septintoji klaidos: privalu vežtis tualetus, kad karalius su 
karaliene Monmedi tvirtovėje pasirodytų iškilmių drabužiais, 
o ne kažin kokiais kelionės apdarais, vadinasi, dar kokie du 
šimtai svarų dedami į naujutėlaičius lagaminus ir kraunami 
ant karietos stogo — taip vėl lėtinamas tempas, didinama ri- 
zika kam nors kristi į akis. Pamaži pamaži tai, kas turėjo būti 
slaptas sprukimas, virsta į pompastišką ekspediciją. 

O visų klaidų klaida yra ši: jeigu jau karalius su karalie- 
ne visą parą privalo keliauti, kad ir iš paties pragaro, - jie 
privalo keliauti patogiai. Vadinasi, užsakoma nauja karieta, 
stačiai kvepianti šviežiu laku ir turtais ir kiekviename arklių 
keitimo punkte turinti sužadinti ypatingą kiekvieno vežėjo, 
kiekvieno paštininko, kiekvieno pašto viršininko, kiekvieno 
arklininko smalsumą. Tačiau Fersenas - įsimylėjėliai nieka- 
dos nepasižymi gebėjimu numatyti toli į priekį — trokšta, 
kad Marijai Antuanetei viskas būtų kiek įmanoma puikiau, 
gražiau ir prabangiau. Laikantis jo detalių nurodymų pa- 
dirbdinamas (neva baronienei Korf) milžiniškas griozdas, 
nedidelis karo laivas su keturiais ratais, galintis gabenti ne 
tik šešis karališkosios šeimos asmenis ir dar guvernantę, 
vežėją ir tarną, bet ir turintis vietos visiems įmanomiems 
patogumams - sidabriniams stalo indams, garderobui, mais- 
to atsargoms ir net mažutes kėdutes, skirtas tiems mažiems 
reikaliukams, kurie randasi ir karaliams. Padaroma vietos 
ir visam vyno rūsiui sukrauti, juk gerai žinoma, kokia per- 
džiūvusi esti monarcho gerklė; o kad beprotybė būtų dar 
didesnė, visas vidus išmušamas šviesiu damastu, tad bemaž 
pradedi stebėtis, kodėl pamiršta aiškiai matomai ant karietos 
durelių nutapyti herbą su lelijomis. Taip sunkiai pakrautai 
šiai kraupaus dydžio prabangiai karietai, norint ja važiuoti 
bent pakenčiamu greičiu, reikia mažiausiai aštuonių, o šiaip 

jau — dvylikos arklių, vadinasi, lengvas, dviejų arklių tem- 
piamas pašto vežimaitis perkinkomas per penkias minutes, o 
čia arkliams pakeisti vis prireikia pusės valandos, tad iš viso 
keturiom penkiom valandom uždelsiama kelionė, kurioje 
ir penkiolika minučių gali nulemti gyvybę ar mirtį. Norint 
pamaloninti kilmingus apsauginius, turėsiančius visą parą dė- 
vėti žemakilmių tarnų apdarus, jie aprengiami šviežutėlėmis, 
naujutėlaitėmis ir dėl to dėmesį traukiančiomis livrėjomis, 
keistai kontrastuojančiomis su planuotais kukliais apdarais, 
kuriais turi būti persirengę karalius su karaliene. Be to, toks 
karališkosios šeimos kritimas į akis dar sustiprinamas tos 
aplinkybės, kad kiekviename mažų pakelės miestelių ūmai 
taikos metu atsiranda dragūnų eskadronai, neva atsiųsti 
laukti „pinigų transporto“, ir kad — tai jau paskutinė, tikrai 
istorinė kvailystė - kunigaikštis de Šuazelis tarp tų dalinių 
ryšį palaikančiu karininku pasirenka visų labiausiai tam 
darbui netinkamą žmogų, tikrą Figaro įsikūnijimą, karalie- 
nės kirpėją, dieviškąjį Leonarą, labai tinkamą šukuosenoms 
daryti, bet ne vykdyti diplomatinę misiją, kuris, likdamas 
labiau ištikimas savajam Figaro vaidmeniui, o ne karaliui, 
visiškai supainioja jau ir taip keblią padėtį. 

Visiems tiems dalykams tėra vienintelis pateisinimas: 
Prancūzijos valstybės ceremonialas neturi jokio istorinio 
pavyzdžio, kad karalius būtų bėgęs. Ceremonialas su šimtais 
smulkmenų yra numatęs, kaip važiuojama krikštyti, kaip 
karūnuotis, kaip į teatrą, o kaip - į medžioklę, kokia suknia, 
kokie batai ir kokios sagtys dėvimi per didįjį ir per mažąjį 
priėmimą, einant mišių, traukiant į medžioklę ar susirengus 
palošti. Tačiau tam, kaip karalius su karaliene persirengę 
sprunka iš savo protėvių pilies, - tam nėra jokių nuorodų; 
čia privalėta, įvertinus akimirką, drąsiai ir įžūliai rasti šiai 
progai deramą sprendimą. Būdami pasauliui visiškai svetimi, 

rūmai šį pirmąjį sąlytį su tikruoju pasauliu neišvengiamai 
turėjo pralaimėti. Tą akimirką, kai Prancūzijos karalius, 
susirengęs bėgti, apsivilko tarno livrėją, jis nebegalėjo būti 
savo likimo šeimininkas. 


Po ilgų atidėliojimų pabėgimo diena pasirenkama birželio 
devynioliktoji; pats laikas, net daugiau nei pats laikas, nes 
tinklas, ištemptas tokios daugybės rankų, bet kurią akimir- 
ką gali kur nors praplyšti. Lyg botago kirtis visas tas tylias 
pakuždas ir šnekas pertvoja Marato straipsnis, skelbiantis, 
kad rengiamas sąmokslas pagrobti karalių. „Dangstantis pre- 
tekstu, kad jo reikalas esąs visų karalių reikalas, ketinama 
jį bendromis pajėgomis išgabenti į Nyderlandus, o jūs esate 
pakankamai kvaili, kad neketinate sukliudyti jam pabėgti. 
Paryžiečiai, protą pametę paryžiečiai, aš jau pavargau jums 
vis kartoti, kad tvirtai laikytumėte už savo mūrų ir gerai 
saugotumėte karalių ir dofiną, kad uždarytumėte į šaltąją 
austrę su jos svainiu ir visus likusius šeimos narius; prarasti 
bent vieną dieną gali būti pragaištinga visai nacijai.“ Įstabi 
šio pro liguisto nepasitikėjimo akinius žvelgiančio ir keistai 
įžvalgaus vyro pranašystė: tiktai kad „prarasti tą vieną dieną“ 
tampa pragaištinga ne nacijai, bet karaliui su karaliene. Mat 
paskutinę valandą Marija Antuanetė dar kartą atideda jau 
iki paskutinės smulkmenos numatytą bėgimą. Veltui Ferse- 
nas plūkėsi iki išsekimo, kad birželio devynioliktąją viskas 
būtų parengta. Jo aistra jau ištisas savaites, ištisus mėnesius 
tarnauja vien šiam sumanymui. Savo rankomis jis po apsi- 
lankymų pas karalienę kasnakt po apsiaustu neša iš pilies 
vis kitus apdarus, nesuskaičiuojama gausybe laiškučių su 
generolu Bujė yra sutaręs, kuriuose taškuose dragūnai ir hu- 
sarai turi laukti karaliaus karietos; pats vadeliodamas kelyje 
į Venseną išmėgina užsisakytuosius pašto arklius. Visiems 

patikėtiniams pranešta, mechanizmas iki menkiausio ratuko 
patikrintas. Tačiau paskutinę akimirką karalienė liepia viską 
atšaukti. Viena jos kamerisčių, turinti meilužį revoliucionie - 
rių, yra labai įtartina. O viskas taip surikiuota, kad kaip tik 
rytoj, birželio dvidešimtąją, ši moteris turi laisvą dieną, tad 
tos dienos tenka sulaukti. Vadinasi, dar para pragaištingo 
delsimo, atšaukiamieji nurodymai generolui. Įsakymas sėsti 
iš balnų jau išjoti pasirengusiems husarams, nauja nervų 
įtampa visai nusigalavusiam Fersenui ir karalienei, bemaž 
neįstengiančiai suvaldyti nerimo. Bet pagaliau praeina ir ši 
paskutinė diena. Norėdama išsklaidyti bet kokius įtarimus, 
karalienė po pietų vežasi vaikus ir svainę į Tivoli pramogų 
parką. Grįždama įprastu ir tvirtu valdovės balsu duoda 
komendantui nurodymus kitai dienai. Nematyti jokių jos 
jaudulio ženklų, juo labiau nematyti karaliaus jaudulio, nes 
šis nervų neturintis vyras išvis nepajėgus susijaudinti. Aš- 
tuntą valandą vakaro Marija Antuanetė pasitraukia į savo 
kambarius ir paleidžia moteris. Vaikai guldomi į lovas, ir visa 
šeima, neva nekamuojama jokių rūpesčių, po vakarienės su- 
sirenka didžiajame salone. Itin atidus stebėtojas būtų galėjęs 
pamatyti tik vieną dalyką: kad karalienė kartais atsistojusi 
dairosi į laikrodį, lyg būtų pavargusi. Bet iš tikrųjų ji nieka- 
dos nebuvo labiau įsitempusi ir budresnė, niekados ji nebuvo 
tvirčiau pasiryžusi pasitikti lemtį, kaip tą naktį. 


Bėgimas į Vareną 


Tos 1791 m. birželio dvidešimtosios vakarą net pats įta- 
riausias stebėtojas nebūtų galėjęs pamatyti Tiuilri rūmuose 
nieko įtartina: kaip visados Nacionalinės gvardijos sargybi- 
niai stovi savo postuose, kaip visados kambarinės ir tarnai 
po vakarienės pasitraukė, o didžiajame salone karalius, jo 
brolis, Provanso grafas, ir kiti šeimos nariai kaip kasdien tai- 
kingai susėdę lošia triktraką ar atsainiai šnekučiuojasi. Argi 
kas nepaprasta, kad karalienė apie dešimtą valandą vidury 
pokalbio pakyla ir kuriam laikui pasišalina? Visai ne. Gal turi 
kokį smulkų reikalą, gal nori parašyti laišką, — joks patar- 
nautojas nenuseka jai įkandin, o išėjusi į koridorių ji pamato, 
kad šis visiškai tuščias. Tačiau šįsyk Marija Antuanetė dar 
valandžiukę pastovi įsitempusi, pasiklauso, sulaikiusi kvapą, 
skambių gvardiečių žingsnių, o paskui skubinasi aukštyn į 
dukters kambarį ir tyliai beldžia į duris. Mažoji princesė 
pabunda, išsigandusi ima šauktis (antrosios, pirmąją pava- 
duojančios) guvernantės, ponios Briunjė; ši ateina, nustebusi 
klausosi nesuprantamo karalienės įsakymo skubiai aprengti 
mergytę, bet priešintis neišdrįsta. Tuo metu karalienė jau 
spėja pažadinti ir dofiną; atbloškusi į šonus damastinio bal- 
dakimo užuolaidas, ji švelniai kužda vaikui: „Eikš, kelkis, mes 
išvažiuojam. Važiuosim į tvirtovę, kurioje yra daug kareivių.“ 
Užsimiegojęs mažasis princas kažką lemena, reikalauja savo 


Marija Antuanetė 361 


kardo ir uniformos, juk važiuosiąs pas kareivius. „Greičiau, 
greičiau, mes išvykstam“, — paliepia Marija Antuanetė pirma- 
jai guvernantei, madam de Turzel, kuriai paslaptis jau seniai 
žinoma ir kuri ta dingstimi, kad vykstama neva į maskaradą, 
rengia princą mergytės drabužiais. Abu vaikai be triukšmo 
nuvedami laiptais į karalienės kambarį. Ten jų laukia links- 
mas netikėtumas. Mat, karalienei atidarius sieninę spintą, iš 
jos laukan žengia gvardijos karininkas, ponas de Maldenas, 
kurį ten apdairiai buvo įkurdinęs nenuilstamasis Fersenas. 
Dabar visas ketvertas eina prie nesaugomų laukujų durų. 

Rūmuose nedega bemaž nė viena švieselė. Ilga virtine 
stovi išrikiuotos karietos, keli vežėjai ir liokajai dykinėdami 
trainiojasi aplink arba šnekučiuojasi su Nacionalinės gvar- 
dijos kariais, kurie, padėję į šalį sunkius šautuvus — koks 
gražus šis šiltas vasaros vakaras, — negalvoja nei apie savo 
priedermes, nei apie pavojus. Karalienė pati praveria duris 
ir dairosi laukan: tokiomis lemiamomis akimirkomis ji nė 
trupučio nepraranda savitvardos. O štai jau iš karietų še- 
šėlio artyn sėlina vežėju persirengęs vyras ir netardamas nė 
žodžio, ima už rankos dofiną: tai nenuilstamasis Fersenas, 
nuo ankstyvo ryto jau spėjęs nuveikti žmogui nepakelia- 
mus darbus. Jis parengė pašto karietų vežėjus, perrengė 
kurjeriais tris asmeninės gvardijos karius ir kiekvienam 
skyrė postą deramoje vietoje. Jis slapčiomis išnešė iš pilies 
naktinius reikmenis, paruošė vežimą ir dar spėjo popietę 
paguosti iki ašarų susijaudinusią karalienę. Tris, keturis, 
penkis kartus — sykį persirengęs, o šiaip įprastiniais drabu- 
žiais — jis, viską rikiuodamas, perlėkė pirmyn ir atgal per 
visą Paryžių. Dabar jis, vesdamas iš karaliaus rūmų dofiną, 
rizikuoja gyvybe, bet netrokšta jokio kito atpildo, išskyrus 
dėkingą žvilgsnį mylimosios, kuri jam ir tik jam vienam 
patiki savo vaikus. 

Keturi šešėliai nunyra atgal į tamsą, karalienė patyliukais 
uždaro duris. Stengdamasi neatkreipti dėmesio, lengvais ne- 
rūpestingais žingsniais ji grįžta į saloną, lyg būtų nuėjusi tik 
kokio laiško atsinešti, ir vėl neva abejingai įsileidžia šneku- 
čiuotis; jos vaikai tuo metu, Ferseno sėkmingai pervesti per 
didžiąją aikštę, susodinami į ssnamadišką fiakrą, kur juodu 
išsyk suminga; sykiu kita karieta pirma visų į Klė išsiun- 
čiamos abi karalienės kameristės. Vienuoliktą stoja kritinė 
valanda. Provanso grafas su žmona, šiąnakt irgi susirengę 
sprukti, kaip įprasta išvyksta iš pilies, karalienė su madam 
Elžbieta pasitraukia į savo kambarius. Kad nesužadintų įta- 
rimų, karalienė leidžiasi nurengiama kameristės ir paliepia 
kitą rytą paruošti karietą iškylai. Pusę dvyliktos - neišven- 
giamas Lafajeto apsilankymas pas karalių dabar jau turi 
būti pasibaigęs — karalienė įsako gesinti šviesas; drauge tai 
signalas tarnams, kad jie turi pasišalinti. Tačiau, vos durims 
užsivėrus įkandin kameristės, karalienė vėl pašoka, skubiai 
rengiasi — ji velkasi į akis nekrintančią pilko šilko suknią, 
dedasi juodą skrybėlę su violetiniu šydu, pro kurį neįmanoma 
atpažinti jos veido. Dabar dar tik patyliukais nulipti maža- 
isiais laiptukais iki durų, kur jos laukia patikimas žmogus, o 
tada — per tamsoje skendinčią Karuselės aikštę; viskas klos- 
tosi kuo sklandžiausiai. Tačiau, koks nemalonus nutikimas, 
kaip tik dabar skriete atskrieja žibintai, žygūnų ir deglininkų 
lydima karieta; tai išvažiuoja Lafajetas, ką tik įsitikinęs, kad 
visur kuo gražiausia tvarka. Karalienė skubiai slepiasi nuo 
šviesos atšvaitų tarpuvartėje, ir Lafajeto karieta pravažiuoja 
taip arti jos, kad ji galėtų net ratus ranka palytėti. Niekas jos 
nepastebėjo. Dabar tik dar keli žingsniai, ir ji štai prie fiakro, 
kuriame tūno tie, kuriuos ji labiau už viską pasaulyje myli: 
Fersenas ir jos vaikai. 

Sudėtingiau ištrūkti karaliui. Pirmiausiai jam dar tenka iš- 
kęsti kasvakarinį Lafajeto apsilankymą, kuris trunka taip 
ilgai, kad šįsyk net tokiam storaodžiam vyrui sunkiai sekasi 
likti ramiam. Jis vis keliasi iš krėslo ir eina prie lango, lyg 
norėdamas pasidairyti į dangų. Galiausiai, pusę dvyliktos, 
įkyrusis lankytojas atsisveikina. Liudvikas XVI eina į savo 
miegamąjį, ir čia prasideda paskutinė desperatiška dvikova su 
pernelyg rūpestingai jį saugančiu etiketu. Pagal be galo seną 
paprotį karaliaus kamerdineris privalo miegoti tame pačiame 
kambaryje, apsisukęs aplink riešą virvelę, kad monarchui 
pakaktų tik ranką krustelti, panorus tučtuojau prižadinti 
miegantijį. Tad vargšelis Liudvikas XVI, norėdamas dabar 
ištrūkti, pirmiausiai turi pasprukti nuo savo kamerdinerio. 
"Taigi jis ramiai duodasi, kaip visados, nurengiamas, gulasi į 
patalą ir, lyg taisydamasis miegoti, užsileidžia abu baldakimo 
šonus. Iš tikrųjų jis tik laukia tos minutės, kai tarnas išeis į 
gretimą kabinetą nusirengti, o dabar, per tą trumputį laiką — 
scena būtų verta Bomaršė — karalius, skubiai išlindęs iš po 
baldakimo, basomis kojomis, vienais naktiniais marškiniais 
sprunka pro kitas duris į tuščią savo sūnaus kambarį, kur 
jam paruošti paprastas kostiumas, šiurkštus perukas ir - dar 
vienas pažeminimas! — liokajaus skrybėlė. Į miegamąjį tuo 
metu labai labai atsargiai sugrįžta ištikimasis tarnas ir, bai- 
mingai sulaikęs kvapą, kad tik nepažadintų savo mylimo, už 
baldakimo užuolaidų besiilsinčio karaliaus, kaip ir kiekvieną 
dieną apsivynioja virvelę aplink riešą. Laiptais tuo tarpu, už- 
simetęs ant rankos pilką švarką, peruką ir liokajaus skrybėlę, 
žemyn sėlina vienmarškinis Liudvikas XVI, Liudviko Šven- 
tojo palikuonis ir įpėdinis, Prancūzijos ir Navaros karalius, 
o apačioje jo laukia sieninėje spintoje pasislėpęs asmeninės 
gvardijos karininkas ponas de Maldenas, turintis parodyti ke- 

lią. Neatpažistamas dėl butelio žalumo apsiausto ir liokajaus 
skrybėlės ant šviesiausiosios galvos, karalius atsainiai žengia 
per ištuštėjusį savo rūmų kiemą; neatpažinę jį praleidžia ir 
nepernelyg uoliai sargybą einantys Nacionalinės gvardijos 
kariai. Taigi sunkiausias darbas regisi sėkmingai pavykęs, ir 
vidurnaktį visa šeima susirinkusi fiakre; Fersenas, persirengęs 
vežėju, lipa ant pasostės ir imasi vežti liokajumi persirengusį 
karalių ir jo šeimyną skersai visą Paryžių. 


Skersai visą Paryžių, kokia pragaištis — skersai visą Paryžių! 
Mat kilmingasis Fersenas yra pratęs būti vežiojamas vežė- 
jų, o ne pats vadelioti, jam nepažįstamas painaus miesto 
labirintas. Be to, iš atsargumo — koks pragaištingas atsar- 
gumas! — užuot išsyk traukęs iš miesto, jis dar kartą suka į 
Rue Matignon pasitikrinti, ar didžioji karieta išvažiavusi. Tik 
antrą valandą, o ne vidurnaktį jis išveža brangųjį krovinį 
pro miesto vartus — dvi valandos, dvi nebesugrąžinamos 
valandos yra prarastos. 

Anapus muitinės užkardo turi laukti milžiniškoji karieta; 
pirmas netikėtumas: jos ten nėra. Vėl gaištamas laikas, kol 
ji, pakinkyta keturiais arkliais, su pritemdytais žibintais, ga- 
lų pagalėj atrandama. Tik dabar Fersenas privažiuoja fiakru 
prie kitos karietos, kad karališkoji šeimyna galėtų persėsti, 
nesusiteršdama batų — tai būtų siaubinga! — Prancūzijos 
kelių purvu. Jau nebe dvylikta nakties, o pusė trečios ryto, 
kai arkliai pagaliau trukteli karietą pirmyn. Dabar Fersenas 
nešykšti botago, po pusvalandžio jie pasiekia Bondi, kur jų 
jau laukia vienas gvardijos karininkas su aštuoniais naujais, 
gerai pailsėjusiais kurjerių arkliais. Cia tenka atsisveikinti. 
"Tas nėra lengva. Marijai Antuanetei nesmagu matyti, kaip 
ją palieka vienintelis patikimasis, tačiau karalius primygti- 
nai pareiškė nepageidaująs, kad Fersenas juos toliau lydėtų. 

Kodėl — tas liko nežinoma. Gal todėl, kad nenorėjo atsirasti 
pas savo ištikimuosius kaip tyčia su šiuo pernelyg intymiu 
savo žmonos bičiuliu, gal norėdamas jį patausoti — šiaip ar 
taip, Fersenas užrašo: II n'a pas voulu*. Be to, juk sutarta, 
kad Fersenas tučtuojau aplankys juos, galutinai laisvėn iš- 
trūkusius: vadinasi, čia tik trumpas atsisveikinimas. Taigi 
Fersenas — virš horizonto, žadėdama karštą vasaros dieną, 
jau kyla lengva sambrėška — dar kartą prijoja prie karietos 
ir, rūpindamasis suklaidinti kitų pašto karietų vežėjus, tyčia 
balsiai sušunka: „Likite sveika, madam de Korf!“ 


Aštuoni arkliai traukia geriau nei keturi, guvia ristele siūbuo- 
ja milžiniškoji karieta pilka vieškelio upe. Visi linksmai nu- 
siteikę, vaikai išsimiegojo, karalius giedresnis nei paprastai. 
Juokaujama, aptarinėjami prisiimtieji svetimi vardai: ponia 
de Turzel dabar yra iškilnioji dama, madam de Korf, kara- 
lienė — vaikų guvernantė pavarde madam Rošė, karalius su 
liokajaus skrybėle - jos namų prievaizdas Diuranas, madam 
Elžbieta — jos kambarinė, dofinas pavirtęs į mergaitę. Tiesą 
sakant, patogioje karietoje tarp savųjų likusi šeima jaučiasi 
laisviau nei namuose, savo pilyje, kur juos šnipinėja šimtas 
liokajų ir šeši šimtai Nacionalinės gvardijos karių; netrunka 
prisistatyti ir niekados karaliaus neapleidžiantis, visų išti- 
kimiausias bičiulis: apetitas. Traukiamos gausios atsargos, 
visi smagiai šveičia iš sidabro servizo, pro karietos langą 
laukan jau lekia vištų kaulai ir vyno buteliai, nepamirštami 
ir šaunieji asmeninės gvardijos kariai. Vaikai, sužavėti tokio 
nuotykio, žaidžia karietoje, karalienė šnekučiuojasi su visais, 
o karalius naudojasi netikėta proga susipažinti su savo paties 
karalyste: išsitraukęs žemėlapį, jis, rodydamas dorą domesį, 


* Jis nenorėjo (pranc.). 

kaimas po kaimo, viensėdis po viensėdžio seka, kiek jie pasi- 
stūmėję į priekį. Pamaži visus juos apima saugumo jausmas. 
Pirmojoje arklių keitimo vietoje, šeštą ryto, visi piliečiai dar 
guli pataluose, niekas neprašo baronienės Korf pasų; dabar 
dar kad tik sėkmingai perkirtus didelį Šalono miestą, o tada 
jau viskas laimėta, nes už keturių mylių nuo šios paskuti- 
nės kliūties, prie Pont de Som Veslio, jau laukia pirmasis jų 
pasitikti atsiųstas kavalerijos būrys, vadovaujamas jaunojo 
kunigaikščio de Šuazelio. 

Pagaliau Šalonas, ketvirta po pietų. Nėra jokios piktos 
valios, kad tokia daugybė žmonių susirinkusi prie pašto sto- 
ties. Juk, atvažiavus pašto karietai, visiems smalsu iš vežėjų 
patirti karščiausias Paryžiaus naujienas, galbūt įduoti laišką 
ar paketėlį nugabenti į kitą stotį, ir apskritai — ir šiandien, 
ir anuomet mažuose nuobodžiuose miestukuose mėgstama 
pasišnekučiuoti, mėgstama pasidairyti į svetimus žmones 
ir į gražią karietą: Dievulėliau mano, ką gi dar veiksi tokią 
karštą vasaros dieną! Žinovai skvarbia akimi apžiūrinėja 
karietą. Naujutėlaitė, pagarbiai konstatuoja jie pirmiausiai, 
ir tiesiog nepaprastai prabangi, damastu mušta, nuostabiai 
gražiai puošta kasetėmis, prabangūs lagaminai, aiškiai Čia 
didikai, greičiausiai emigrantai. Tiesą sakant, visiems būtų 
smalsu juos pamatyti, su jais pasiplepėti, bet koks keistas 
dalykas: kodėl gi jie visi šeši po tokios ilgos kelionės atkakliai 
lieka sėdėti karietoje, užuot išlipę pramankštinti nutirpusių 
kojų ar prie šnekos išlenkti taurės vėsaus vyno? Kodėl gi 
tie galionuoti liokajai tokie begėdiškai pasipūtę, lyg jie jau 
kažin kas būtų? Keista, keista! Kyla tylus murmesys, vienas 
žmogus, priėjęs prie pašto viršininko, kužda jam kažką į ausį. 
Pašto viršininkas atrodo suglumęs, labai suglumęs. Tačiau jis 
daugiau nebesikiša ir ramiai leidžia karietai važiuoti toliau, 
tačiau — niekas nežino kodėl — po pusvalandžio visas miestas 

tauškia ir plepa, kad per Šaloną pervažiavęs karalius su visa 
karališkąja šeimyna. 

Otie nieko nežino ir nieko nenumano, priešingai, jie, kad 
ir gerokai pavargę, yra nuoširdžiai smagūs, nes juk kitoje 
stotyje jų jau laukia Šuazelis su husarais; tada baigsis visas 
tas apsimetinėjimas ir slapstymasis, bus galima sviesti į šalį 
liokajaus skrybėlę ir suplėšyti padirbtus pasus, pagaliau ir vėl 
pasigirs taip seniai nutilę šūksmai Vive le Roi! Vive la Reine! 
Madam Elžbieta nekantraudama vis žvalgosi pro langą, nes 
nori pirmoji pasisveikinti su Šuazeliu, kurjeriai dangstosi 
rankomis akis nuo besileidžiančios saulės, geisdami dar iš 
tolo pamatyti husarų kardų žvilgesį. Bet nieko. Ničnieko. 
Pagaliau — raitelis, bet tik vienas, tai į priekį nujojęs ir dabar 
grįižtąs asmeninės gvardijos karininkas. 

— Kur Šuazelis? 

— Jo nėra. 

— O kiti husarai! 

— Nėra nė vieno. 

Gera nuotaika ūmai išsisklaido. Kažkas ne taip. Be to, 
pradeda temti, artinasi naktis. Nejauku dabar važiuoti į ne- 
pažįstamas vietas, į nežinią. Tačiau nėra nei kelio atgal, nei 
galimybės sustoti, bėgliui likęs tik vienas kelias: vis tolyn, 
vis tolyn. Karalienė guodžia kitus. Jeigu čia ir nėra husarų, 
tai, girdi, Sent Menu atsirasią dragūnai, o tai tik už dviejų 
valandų kelio, tada jie būsią saugūs. Tos dvi valandos trun- 
ka ilgiau ne visa diena. Tačiau — naujas netikėtumas — ir 
Sent Menu eskorto nėra. Raiteliai ilgai laukė, kiaurą dieną 
sėdinėjo smuklėse ir ten iš nuobodulio taip smarkiai girtavo 
ir triukšmavo, kad atkreipė į save visų gyventojų dėmesį. 
Galiausiai jų vadas, suklaidintas nerišliai išdėstytos rūmų 
kirpėjo žinios, nusprendė būsiant protingiau išvesti juos iš 
miesto ir įsakyti jiems laukti tolėliau pakelyje; vietoje liko 

tik jis pats. Pagaliau atrieda pompastiška aštuoniakinkė ka- 
rieta, o įkandin jos — dar ir dvikinkis kabrioletas; doriesiems 
miestiečiams tai jau antras nepaaiškinamas ir mįslingas tos 
dienos įvykis. Iš pradžių dragūnai, kurie atjoję sėdinėjo dy- 
ki nežinia nei kodėl, nei kam, o dabar dar ir abu vežimai, 
valdomi prabangiomis livrėjomis vilkinčių postiljonų; ir tik 
žiūrėkit, žiūrėkit, kaip pagarbiai dragūnų vadas sveikina tuos 
keistus svečius! Ne, ne tik pagarbiai, tiesiog nuolankiai: visą 
laiką, kol kalbėjosi su jais, laikė ranką pakėlęs prie kepurės. 
Pašto viršininkas Druė, jakobinų klubo narys ir patrakęs 
respublikonas, pažvelgia griežčiau. Matyt, čia bus aukšti 
aristokratai arba emigrantai, mąsto jis pats sau, kilminga, 
net labai kilminga veislė, tiesą sakant, mums reikėtų juos 
prigriebti. Šiaip ar taip, jis pirmiausiai patyliukais įsako savo 
postiljionams, kad tie pernelyg nesiskubintų su tais mįslin- 
gais keleiviais, ir karieta su mieguistais bėgliais mieguistai 
nudarda tolyn. 

Tačiau, praėjus vos dešimčiai minučių nuo to momento, 
kai ji išvažiavo, ūmai pasklinda gandas, - ar čia kas nors 
atnešė žinią iš Šalono, ar tautos instinktas teisingai nu- 
spėjo? — kad karietoje buvusi karališkoji šeimyna. Visi ima 
rėkauti, kyla bruzdesys, dragūnų vadas greit pajunta pavojų 
ir nusprendžia kaip eskortą siųsti savo kareivius įkandin 
karietos. Bet jau vėlu, pasipiktinusi minia ima protestuo- 
ti, o dragūnai, gerai pašildyti vynu, pradeda broliuotis su 
liaudimi ir nebeklauso vado. Keli ryžtingesnieji imasi skelb- 
ti aliarmą ir, visai miniai šurmulingai buriantis daiktan, 
vienas vienintelis vyras padaro ryžtingą sprendimą: pašto 
viršininkas Druė, geras raitelis nuo karo tarnybos laikų, 
liepia pabalnoti jam žirgą ir, lydimas vieno bendražygio, 
trumpiausiu keliu pasileidžia šuoliais į Vareną, skubėdamas 
užbėgti už akių sunkiasvorei karietai. Ten bus galima su tais 

įtartinais keleiviais dar nuodugniau pasikalbėti, ir jeigu ten 
tikrai būtų karalius — tada tegu Dievas bus gailestingas jam 
ir jo karūnai! Kaip tūkstantį kitų kartų, taip ir šįsyk vienas 
vienintelis energingas energingo žmogaus veiksmas pakeičia 
pasaulio istoriją. 

"Tuo metu milžiniškoji karaliaus karieta vis rieda ir rieda 
nuokalnėn, vingiuotu keliu į Vareną. Visa para kelionės po 
saulės svilinamu stogu, ankštai susispaudus, išvargino keliau- 
ninkus, vaikai seniai sumigo, karalius susilankstė žemėlapius, 
karalienė tyli. Dar valanda, dar ta paskutinė valanda, ir jie 
turės patikimą eskortą. Bet ir vėl netikėtumas: sutartoje ar- 
klių keitimo vietoje prieš Vareną arklių nematyti. Prasideda 
klydinėjimas patamsiuose, beldimas į langus, į kurį atsiliepia 
nedraugiški balsai. Abu karininkus, kuriems buvo pavesta 
laukti šioje vietoje, pirma visų išsiųstas kirpėjas Leonaras — 
užtat ir nereikia Figaro rinktis pasiuntiniu — savo painiomis 
kalbomis įtikino, kad karalius nebeatvyks. Juodu sugulė 
miego, ir šis miegas karaliui buvo toks pat pragaištingas 
kaip Lafajeto miegas spalio šeštąją. Vadinasi, tenka keliauti 
toliau, leistis nuvargusių arklių traukiamiems į Vareną, gal 
ten pavyks rasti arklių pamainą. Tačiau antras netikėtu- 
mas — iš po vartų arkos prie priekyje jojančių raitelių šoka 
keletas jaunuolių ir įsakmiai šūkteli: „Stok!“ Akimirksniu abi 
karietas apsupa ir leidžiasi lydėti gauja jaunų vyrukų. Druė 
su saviškiais, atkakę dešimčia minučių anksčiau, iš patalų 
ar smuklių sušaukė visą revoliucinę Vareno jaunuomenę. 
„Pasus!“ — pareikalauja kažkas. „Mes skubame, turime greit 
atvykti“, — atsiliepia iš karietos moters balsas. Tai tariamoji 
„madam Rošė“, o iš tikrųjų — karalienė, vienintelė likusi 
energinga šią pavojingą akimirką. Tačiau priešinimasis nie- 
ko neduoda, jiems tenka važiuoti iki artimiausios smuklės, 
kuri — bet kad ir pikta kartais gali būti pasaulio istorija! - va- 

dinasi „Didžiojo monarcho užeiga“; ten jau stovi burmistras, 
pagal amatą smulkus krautuvininkas, šaukiamas gardžiu 
padažu dvelkiančia Soso pavarde; jis pageidauja pamatyti 
pasus. Smulkusis prekybininkas, širdyje atsidavęs karaliui ir 
suimtas baimės įsivelti į nemalonią aferą, prabėgomis dirsteli 
į pasus ir sako: „Tvarka.“ Jei būtų jo valia, jis leistų karietai 
ramiai riedėti toliau. Tačiau jaunasis Druė, pajutęs ant kab- 
liuko užkibusią žuvį, trenkia kumščiu į stalą ir balsiai surinka: 
„Tai karalius ir jo šeima, ir jeigu jūs leisite jam išvykti į užsie- 
nį, tai būsite tėvynės išdavikas.“ Toks grasinimas nusmelkia 
dorąjį šeimynos tėvą iki pat kaulų smegenų, o tuo metu dar 
ima skambėti ir Druė bendrų tampomas pavojaus varpas; 
visuose languose sužimba šviesos, visas miestas sukeltas ant 
kojų. Aplink karietą buriasi vis gausėjanti žmonių minia; apie 
kelionę toliau, nesigriebiant smurto, nėra ko nė galvoti, nes 
nauji arkliai dar nepakinkyti. Mėgindamas gelbėtis iš keblios 
padėties, guvusis krautuvininkas ir burmistras sako, girdi, 
toliau važiuoti vis tiek esą per vėlu; tegu ponia baronienė 
Korf ir jos palydovai pernakvoją jo namuose. Iki rytojaus 
ryto, mąsto sau patyliukais tasai gudruolis, viskas turės pa- 
aiškėti ar vienaip, ar antraip, ir aš būsiu atsikratęs man ant 
galvos užgriuvusios atsakomybės. Dvejodamas — mat nėra 
geresnės išeities, be to, dragūnai vis tiek juk atkaks — kara- 
lius priima šį kvietimą. 

Po valandos ar dviejų Šuazelis arba Bujė turi būti čia. Tad 
Liudvikas XVI su savo apsimetėlišku peruku ramiai žengia į 
namus, ir pirmasis karališkas jo darbas yra paprašyti butelio 
vyno ir gabaliuko sūrio. Ar čia karalius? Ar čia karalienė? — 
sunerimę ir susijaudinę kuždasi senos moterėlės ir atskubėję 
kaimiečiai. Mat anuomet mažas prancūzų miestukas taip toli 
nuo didžiulių, akim neaprėpiamų rūmų, kad nė vienas vie- 
nintelis iš visų šių valdinių karaliaus veido nėra kitur regėjęs 

nei iškalto monetoje, tad tenka specialiai siųsti pasiuntinį 
pas kilmingą didiką, idant pagaliau būtų galima nustatyti, 
ar šis nepažįstamas keliauninkas iš tikrųjų yra tik kažkokios 
baronienės Korf liokajus, ar Liudvikas XVI, visų krikščio- 
niškiausias Prancūzijos ir Navaros karalius. 


Naktis Varene 


Tą 1791 m. birželio 21 d. Marija Antuanetė, eidama trisde - 
šimt šeštuosius savo gyvenimo ir septynioliktuosius buvimo 
Prancūzijos karaliene metus, pirmą kartą įžengia į prancūzų 
miestiečio namus. Tai vienintelis pertrūkis tarp dvejų rūmų, 
tarp dviejų kalėjimų. Kelias pirmiausiai veda per prekeivio 
krautuvėlę, gižiai prakvipusią užsistovėjusiu aliejum, vy- 
tinta dešra ir aitriais prieskoniais. Girgždančiom kopėčiom 
kopia vienas paskui kitą karalius ar, veikiau, nepažįstamasis 
ponas svetimu peruku, ir toji neva baronienės Korf guver- 
nantė į antrą aukštą; du kambariai, svetainė ir miegamasis, 
žemi, skurdūs ir purvini. Prie durų išsyk stojasi naujoviškoji 
gvardija, didžiai nepanaši į tą, kuri tviskėjo Versalyje, - du 
kaimiečiai su šakėmis rankose. Visas aštuonetas — karalie- 
nė, karalius, madam Elžbieta, abu vaikai, guvernantė ir abi 
kambarinės — stovi ir sėdi toje ankštoje patalpoje. Mirti- 
nai nuvargę vaikai nunešami į lovą ir ten išsyk suminga, 
globojami madam de Turzel. Karalienė, atsisėdusi į krėslą, 
užsileidžia ant veido šydą; tegu niekas nedrįs girtis regėjęs 
jos pyktį, jos kartėlį. Tik karalius išsyk pradeda taisytis kaip 
namuose, ramiai sėdasi prie stalo ir peiliu pjaunasi didžiulius 
sūrio gabalus. Niekas neprataria nė žodžio. 

Pagaliau gatvėje sudunda kanopos, bet sykiu pasigirsta ir 
pašėlusiu greičiu tolyn sklindantys šimtų žmonių riksmai: 

„Husarai! Husarai!“ Šuazelis, irgi suklaidintas netikusių 
žinių, pagaliau atkako, keliais kardo kirčiais jis prasiskina 
kelią ir suburia savo kareivius aplink namus. Kalbos, kurią 
kunigaikštis jiems sako, dorieji vokiečiai husarai nesupranta, 
jie nežino, kas čia dedasi, jie suprato ne ką daugiau, kaip du 
vokiškai pasakytus žodžius „karalius ir karalienė“. Bet vis 
dėlto jie paklūsta ir taip ryžtingai pasuka žirgus į minią, kad 
karieta valandžiukę išvaduojama iš minios gniaužtų. 

Kunigaikštis de Šuazelis, žvangindamas pentinais, skubiai 
lipa laiptais aukštyn ir pateikia pasiūlymą. Jis pasiryžęs pa- 
laisvinti septynis žirgus. Karalius, karalienė ir jų palyda turį 
ant jų sėsti ir, karių apsupti, skubiai leistis iš miestuko, kol 
dar nesusirinko visos apylinkės Nacionalinė gvardija. Atlikęs 
šį raportą, karininkas kariškai nusilenkia: „Jūsų Didenybe, 
laukiu įsakymo.“ 

"Tačiau įsakinėti, priiminėti skubius sprendimus niekados 
nebuvo Liudviko XVI stiprybė. Ar Šuazelis galįs įsipareigo- 
ti, pradeda jis derėtis, kad, šitaip veržiantis, nė viena kulka 
nekliudys jo žmonos, jo sesers ar kurio nors vaikų? Ar, girdi, 
nebūtų vis dėlto pravarčiau palaukti, kol bus suburti ir kiti po 
smukles pasklidę dragūnai? Šitaip besvarstant, eina minutės, 
brangios minutės. Visa šeima, senieji laikai, sėdi šiaudiniuo- 
se niūraus kambario krėsluose ir vis derasi, vis dvejoja. O 
revoliucija, jaunoji padermė, negaišta laiko. Iš kaimų, pa- 
vojaus varpų išbudinti, traukia savanoriai, susitelkusi visa 
Nacionalinė gvardija, nuo pylimų jau nuridentos patrankos, 
gatvės užtvertos barikadomis. Miestelyje pasklidę kareiviai, 
savo ruožtu kiaurą parą beprasmiškai gainioti raitomis, mie- 
lai priima pilstomą vyną ir broliaujasi su vietos gyventojais. 
Gatves vis labiau užpildo žmonės. Tarytum bendra lemiamų 
valandų nuojauta būtų pasiekusi pačias masių pasąmonės 
gelmes, visose apylinkėse kaimiečiai, kampininkai, piemenys, 

darbininkai keliasi iš miego ir žygiuoja į Vareną, senučiukės iš 
smalsumo stveria lazdikes, trokšdamos bent kartą pamatyti 
karalių, ir dabar, kai karaliui tenka duotis viešai atpažįsta- 
mam, jie visi yra pasiryžę nebeišleisti jo iš savo mūrų. Visi 
mėginimai pakinkyti naujus arklius paverčiami niekais. „Į 
Paryžių arba mes šaudysim, sušaudysim jį jo paties karieto- 
je“, - pasitinka postiljonus pašėlę ir siautulingi balsai, o pa- 
čiame to sambrūzdžio įkarštyje dar sykį sugaudžia pavojaus 
varpai. Naujas aliarmas šią dramatišką naktį: iš Paryžiaus 
pusės atkako karieta, du tų komisarų, kuriuos Nacionalinis 
susirinkimas aklai išsiuntinėjo po kraštą visomis kryptimis, 
sėkmingai aptiko pėdsaką. Beribiu džiūgavimu sutinkami 
bendrosios valdžios pasiuntiniai. Dabar Vareno nebeslėgs 
atsakomybė, dabar šio skurdaus miestuko batsiuviams, siu- 
vėjams ir mėsininkams nebereikės lemti pasaulio likimo: 
atvyko pasiuntiniai iš Nacionalinio susirinkimo, atstovai to 
vienintelio autoriteto, kurį tauta pripažįsta už savą. Su tikra 
triumfo eisena abu pasiuntiniai nulydimi į guviojo krautuvi- 
ninko Soso namus ir užvedami laiptais pas karalių. 

"Tuo metu kraupioji naktis pamaži baigėsi, jau pusė sep- 
tintos ryto. Vienas tų dviejų deputatų, Romefas, išblyškęs, 
sutrikęs ir visai nesidžiaugia, kad jam teko tokia užduotis. 
Būdamas Lafajeto adjutantu, jis dažnai ėjo sargybą Tiuilri 
pilyje prie karalienės apartamentų, ir Marija Antuanetė, 
visiems pavaldiniams rodžiusi natūralų, geravališką širdin- 
gumą, buvo jam prielanki, dažnai ji ir karalius kalbėjosi su 
juo kone bičiuliškai; širdies gilumoje šis Lafajeto adjutantas 
turi tik vieną troškimą: išgelbėti juodu. Tačiau pragaištis, 
neregimai visaip kenkianti karaliui, panorėjo, kad Rome- 
fas, siunčiamas į šią misiją, gavo dar vieną, didžiai garbės 
ištroškusį ir perdėm revoliucijai ištikimą palydovą pavarde 
Bajonas. Romefas slapčiomis, vos aptikęs pėdsaką, mėgino 

vilkinti kelionę, norėdamas taip duoti karaliui galimybę ati- 
trūkti, tačiau Bajonas, nepermaldaujamas seklys, visąlaik sėdi 
jam ant sprando, ir štai dabar Romefas rausdamas stovi šičia, 
kamuojamas baimės, kad reikės karalienei perduoti nelemtąjį 
Nacionalinio susirinkimo dekretą, įsakantį sulaikyti karališką- 
ją šeimyną. Marija Antuanetė neįstengia nuslėpti nuostabos: 
„Kaip? Čia jūs, pone? Ne, to tai nebūčiau tikėjusis!“ Suglumęs 
Romefas lemena, girdi, visas Paryžius sujudęs, valstybės inte- 
resai reikalauja, kad karalius sugrįžtų. Karalienė pradeda ne- 
kantrauti ir nusigręžia šalin, už tokių miglotų žodžių ji nujaučia 
kažin ką pikta. Galiausiai karalius pareikalauja parodyti jam 
dekretą ir perskaito, kad Nacionalinis susirinkimas panaikino 
jo teises ir kad kiekvienas kurjeris, sutikęs karališkąją šeimą, 
privalo imtis visų priemonių tolesnei jų kelionei sukliudyti. 
Tiesa, žodžių „bėgimas“, „sulaikymas“, „suėmimas“ apsukriai 
išvengta. Tačiau šiuo dekretu Nacionalinis susirinkimas pirmą 
kartą skelbia, kad karalius yra ne laisvas, bet pavaldus parla- 
mento valiai. Net Liudvikas Nerangusis suvokia šią pasaulio 
istorijai reikšmingą permainą. 

"Tačiau jis nesigina. „Prancūzijos karaliaus nebėra“, - sa- 
ko jis savo mieguistu balsu, lyg jį patį šis reikalas menkai 
teliestų, ir išsiblaškęs deda dekretą ant lovos, kurioje miega 
nuvargę vaikai. Bet čia Marija Antuanetė ūmiai pašoka. 
"Tomis akimirkomis, kai užgaunamas jos išdidumas, kai kyla 
grėsmė jos garbei, ši moteris, visose smulkmenose buvusi 
smulkmeniška, visuose išorės dalykuose pabrėžusi išorišku- 
mą, ūmai įgyja orumo. Suglamžiusi Nacionalinio susirinkimo 
dekretą, drįstantį spręsti jos ir jos šeimos likimą, ji panieki- 
namai sviedžia jį žemėn: „Nenoriu, kad šis popierius terštų 
mano vaikus.“ 

Valdininkėlius po tokio iššūkio nukrečia šiurpas. Kad ne- 
kilrų kivirčas, Šuazelis skubiai pakelia popieriaus lakšrą. Visi 

šiame kambaryje vienodai priblokšti: karalius - savo žmonos 
narsumo, abu pasiuntiniai — dėl savo keblios padėties; visi 
jie nusiteikę neryžtingai. Dabar karalius pateikia tariamai 
nuolaidžiaujantį, o iš tikrųjų - klastingą pasiūlymą. Girdi, 
tegu jam būsią leista tik dvi tris valandas čia pailsėti, tada jis 
grišiąs Paryžiun. Juk jie ir patys matą, kokie pavargę vaikai, 
po dviejų tokių kraupių dienų ir naktų esanti reikalinga ne- 
didelė atvanga. Romefas išsyk supranta, ko karalius siekia. 
Po dviejų valandų čia bus visa Bujė kavalerija, o jai įkandin 
atžygiuos ir pėstininkai, ir patrankos. Širdyje geisdamas 
išgelbėti karalių, Romefas neprieštarauja: juk tai, kas jam 
pavesta, tėra įsakymas nutraukti kelionę. Jis tai ir padarė. 
Tačiau Bajonas, antrasis komisaras, netrunka susigaudyti, 
kokiomis kortomis čia lošiama, ir nusprendžia į klastą atsa- 
kyti klasta. Tariamai pritardamas, jis atsainiai nulipa laiptais 
žemyn; jaudulio apimta minia, apspitusi jį, puola klausinėti, 
kas nuspręsta, o jis apsimestinai ramiai sako: „Ak, jie nenori 
važiuoti... Bujė nebetoli, jie jo lūkuriuoja.“ Tie keli žodžiai 
šliūkšteli alyvos į jau besiplaikstančią ugnį. To tai nebus! 
Nevalia leistis ir toliau apgaudinėjamiems! „Paryžiun! Pa- 
ryžiun!“ Langai dreba nuo riksmų, magistrato atstovai, o 
pirmiausiai - krautuvininkas Sosas melste meldžia karalių, 
girdi, šis turįs važiuoti, kitaip jie negalį užtikrinti jo saugu- 
mo. Husarai bejėgiškai įstrigę minioje arba perėję į liaudies 
pusę, triumfuojantys žmonės atvelka karietą prie durų ir 
ši iškart pakinkoma, kad nebūtų jokios dingsties gaišti. Ir 
dabar prasideda žeminamas žaidimas, mat viską sprendžia 
tiktai keliolika minučių. Bujė husarai turi būti jau visai arti, 
kiekviena išgelbėta minutė gali išgelbėti karalystę: taigi da- 
bar tenka visomis, net neoriausiomis priemonėmis vilkinti 
išvykimą į Paryžių. Marija Antuanetė priversta pirmą kartą 
gyvenime nusilenkti ir prašyti. Kreipdamasi į krautuvininko 

žmoną, ji melste meldžia pagalbos. Tačiau toji vargšė moteris 
baiminasi dėl savo vyro. Su ašaromis akyse moteriškė vaito- 
ja, girdi, jai tiesiog kraupus dalykas neparodyti svetingumo 
savo namuose Prancūzijos karaliui ir karalienei, tačiau ji 
pati turinti vaikų, o josios vyras už tai padėsiąs galvą, — ir čia 
vargšės nuojauta teisinga, mat nelaimingasis krautuvininkas 
atsisveikino su gyvastimi už tai, kad tą naktį padėjo karaliui 
sudeginti kelis slaptus popierius. Karalius su karaliene, pra- 
simanydami nesėkmingiausių dingsčių, vis mėgina vilkinti 
laiką, tačiau šis slenka ir senka, o Bujė husarai nesirodo. 
Jau viskas paruošta, bet čia Liudvikas XVI pareiškia - kaip 
žemai jis puolęs, kad yra priverstas vaidinti tokias komedi- 
jas, — norįs dar šio to užkąsti. Argi galima karaliui atsakyti 
menką užkandį? Ne, tačiau, rūpinantis negaišti laiko, valgis 
jam kuo skubiausiai patiekiamas. Liudvikas XVI paknaibo 
kelis kąsnius, Marija Antuanetė niekinamai pastumia lėkštę 
į šalį. Dabar jau nebėra kaip išsisukinėti. Bet štai dar vienas, 
paskutinis netikėtas įvykis: šeima jau tarpduryje, bet ūmai 
viena kamerisčių, madam Nevil, susmunka ant žemės, tam- 
poma apsimestinių traukulių. Marija Antuanetė tučtuojau 
valdingai pareiškia nepaliksianti savo kameristės bėdoje. 
Nevažiuosianti, kol nebūsiąs pakviestas gydytojas. Tačiau 
ir gydytojas — juk visas Varenas sukilęs ant kojų - atkanka 
anksčiau nei Bujė daliniai. Jis duoda simuliantei kelis lašus 
raminamųjų; toliau liūdnojo vaidinimo nebeįmanoma tęs- 
ti. Atsidusęs karalius pirmasis ima lipti ankštais laiptukais 
žemyn. Jam įkandin, įsikibusi į parankę kunigaikščiui de Šu- 
azeliui, kietai sučiauptomis lūpomis eina Marija Antuanetė. 
Karalienė nujaučia, kas jų visų laukia toje kelionėje atgalios. 
Tačiau, kad ir prislėgta didelių rūpesčių, ji dar mąsto ir apie 
bičiulį - Šuazeliui atvykus, pirmasis jos klausimas buvo toks: 
„Kaip manote, ar Fersenas išsigelbėjo?“ Su tikru vyru prie 

šalies ir ši pragariška kelionė būtų dar ištveriama; sunku tik 
vienai likti stipriai silpnuolių ir neryžtinguolių apsuptyje. 

Karališkoji šeimyna sėda į karietą. Jie vis dar tikisi sulauk- 
sią Bujė su husarais. Bet nieko neįvyksta. Girdėti tik griaus- 
mingas aplink juos susibūrusios minios šurmulys. Pagaliau 
didysis karavanas pajuda. Šeši tūkstančiai žmonių apsupa jį, 
visas Varenas žengia drauge su savo grobiu, ir dabar įniršis ir 
baimė išvirsta į gryną triumfą. Aplink skardenant revoliucijos 
dainoms, apgultas proletarų armijos, nelaimėlis monarchijos 
laivas nuplaukia nuo rifo, ant kurio buvo sudužęs. 

Bet praeina vos dvidešimt minučių, anapus Vareno lyg 
kolona į karštymečio dangų tebesiremia dulkių stulpas, o iš 
kito miestuko galo smarkiais šuoliais atlekia kavalerija, es- 
kadronas po eskadrono. Pagaliau jie čia, veltui lauktieji Bujė 
husarai! Būtų pakakę karaliui dar pusvalandį prasilaikyti, ir 
raiteliai būtų paėmę jį į savo būrio vidurį, o tie, kurie dabar 
džiūgauja, priblokšti būtų patraukę namo. Tačiau išgirdęs, 
kad karalius silpnadvasiškai nusileido, Bujė atitraukia savo 
dalinius. Kam dabar dar veltui lieti kraują? Bujė irgi žino, 
kad monarchijos lemtį nulėmė monarcho silpnumas, kad 
Liudvikas XVI nebėra Prancūzijos karalius, o Marija Antu- 
anetė nebėra Prancūzijos karalienė. 


Kelias atgal 


Ramia jūra laivas plaukia sparčiau nei per audrą. Kelią iš 
Paryžiaus iki Vareno karieta įveikė per dvidešimt valandų; 
kelionė atgal užtruks tris dienas. Lašą po lašo ir iki pat dugno 
karaliui su karaliene teks gerti karčiąją pažeminimo taurę. 
Mirtinai pavargę po dviejų bemiegių naktų, negalėdami 
pasikeisti drabužių - karaliaus marškiniai taip sumirkę pra- 
kaitu, kad jis gauna skolintis naujus iš vieno kareivio, — jie 
sėdi šešiese karščiu alsuojančioje karietos krosnyje. Birželio 
saulė be jokio gailesčio statmenai sminga į jau degte degan- 
tį stogą, ore tvyro ugnimi atsiduodančios dulkės, nuožmiai 
tyčiodamasis vis didesnis eskortas supa nykią sugėdintųjų 
kelionę namo. Anoji šešių valandų kelionė iš Versalio į Pa- 
ryžių buvo tikras rojus, palyginti su šia. Šiurkštūs, net visų 
šiurkščiausi žodžiai atsirita iki karietos, kiekvienam maga 
pasismaginti, pasimėgauti gėdinga namo priverstų grįžti 
valdovų padėtimi. Tad verčiau jau užsidaryti langus ir, ka- 
muojamiems troškulio, troškintis verdančiuose šio ant ratų 
užkelto katilo garuose, nei leistis liečiamiems iš lauko vidun 
smingančių pasityčiojamų žvilgsnių, žeidžiamiems plūsta- 
mų žodžių. Keliauninkų veidus jau nugulę pilki miltai, akys 
karščiuoja nuo nemigos ir dulkių, tačiau jiems neleidžiama 
nuolatos laikyti nuleistų užuolaidų, nes kiekvienoje stotyje 
koks nors menkas burmistrėlis jaučia priedermę tarti pamo- 

komą kalbą karaliui, o šis vis turi kiekvienąsyk tikinti neke- 
tinęs išvykti iš Prancūzijos. Tokiomis akimirkomis geriausiai 
deramą laikyseną išsaugo karalienė. Vienoje stotyje jiems 
pagaliau atnešus šio to pavalgyti, keliauninkai, ruošdamiesi 
maldyti alkį, užsitraukia užuolaidas, bet minia lauke ima 
triukšmauti, reikalaudama, kad užuolaidos būtų pakeltos. 
Madam Elžbieta jau benusileidžianti, bet karalienė ener- 
gingai pasipriešina. Ji ramiai leidžia žmonėms triukšmauti ir 
tik po ketvirčio valandos, kai jau niekam nebegali susidaryti 
įspūdis, kad ji paklūsta kieno nors įsakymams, pati pakelia 
užuolaidas, išmeta laukan vištų kaulus ir tvirtu balsu sako: 
„Privalu iki pat galo išsaugoti deramą laikyseną.“ 

Pagaliau — vilties prošvaistė: postovis, vakaras Šalone. 
Ten miestiečiai laukia už akmeninės triumfo arkos, o ji — 
istorijos ironija — yra ta pati, kuri prieš dvidešimt vienus 
metus buvo pastatyta Marijos Antuanetės garbei, kai ši 
stiklo karietoje, minios sveikinama džiūgavimo šūksniais, iš 
Austrijos keliavo susitikti su savo būsimuoju sutuoktiniu; 
akmens frize tebėra iškaltas įrašas: Perstet aetermna ut amor, 
„Tegu šis paminklas gyvuos per amžius, kaip mūsų meilė.“ 
"Tačiau meilė yra laikinesnis dalykas už gerą marmurą ir tašytą 
akmenį. Lyg sapnas regisi Marijai Antuanetei, kad ją po šia 
triumfo arka kitados sutiko šventiniais apdarais pasipuošusi 
diduomenė, kad gatvė buvo nusėta žiburių ir žmonių ir kad 
iš fontanų jos garbei tekėjo ne vanduo, o vynas. Dabar jos 
čia laukia tik vėsus, geriausiu atveju — užuojautos kupinas 
mandagumas, tačiau tai vis dar tikra atgaiva po balsingos, 
įžūliai artyn besiveržiančios neapykantos. Galima pamiegoti, 
pasikeisti apdarus; tačiau kitą rytą ir vėl priešiškai kaitina 
saulė, o jiems tenka toliau traukti kankinimų keliu. Juo la- 
biau artėja Paryžius, juo piktesni darosi gyventojai; karaliui 
paprašius drėgnos kempinės dulkėms ir purvams nuo veido 

nusiplauti, vienas valdininkas tyčiojasi: „Štai kas nutinka, 
susirengus keliauti.“ Karalienei po trumpo postovio užkėlus 
koją ant karietos laiptelių, lyg gyvatės gėlimas jai už nugaros 
moters balsas sušnypščia: „Palauk, mažute, greitai ir kitus 
laiptus dar išvysi.“ Vienas didikas, pasveikinęs ją, nutraukia- 
mas nuo žirgo ir daužomas pistoletais bei peiliais. Tik dabar 
karalius su karaliene suvokia, kad ne vien Paryžius pasidavęs 
revoliucijos „paklydimui“, kad naujieji pasėliai vešliai sužy- 
dę visuose jų krašto laukuose; bet galbūt juodu ir nebeturi 
jėgų visa tai pajusti; nuovargis pamaži daro juos visiškai be- 
jausmius. Jie vangiai sėdi karietoje, jau visai abejingi savo 
likimui; pagaliau, pagaliau prijoję kurjeriai praneša, kad trys 
Nacionalinio susirinkimo deputatai atvykstą priešpriešiais 
saugoti karališkosios šeimynos kelionės. Dabar jų gyvastis 
išgelbėta — bet ne kas nors daugiau. 


Karieta sustoja atvirame vieškelyje: trys deputatai — roja- 
listas Moburas, miestietis advokatas Barnavas ir jakobinas 
Petjonas - ateina jiems priešpriešiais. Karalienė pati atidaro 
karietos dureles. „Ak, ponai, - sako ji susijaudinusi, skubiai 
paduodama ranką tam trejetui, - pasirūpinkite, kad nenutik- 
tų nelaimė, kad mus lydėję žmonės nebūtų paaukoti, kad jų 
gyvybė būtų tausojama.“ Neklaidingas Marijos Antuanetės 
takto jausmas didžiomis akimirkomis iškart rado teisingą 
sprendimą: karalienei valia prašyti globos ne sau, bet tik 
tiems, kurie jai ištikimai tarnavo. 

Energinga karalienės laikysena nuo pat pradžios nugin- 
kluoja globėjišką deputatų elgseną: net jakobinas Petjonas 
savo užrašuose nenorom priverstas pripažinti, kad šie gyvai 
ištarti žodžiai padarė jam stiprų įspūdį. Jis tučtuojau paliepia 
triukšmaujančiai miniai nutilti, o tada siūlo karaliui, girdi, 
būsią geriau, jei du Nacionalinio susirinkimo deputatai 


382 Stefan Zweig 


sėsią į karaliaus karietą ir taip savo buvimu apsaugosią ka- 
rališkąją šeimyną nuo galimų pavojų. Taigi tegu madam de 
Turzel ir madam Elžbieta persėdančios į kitą karietą. Tačiau 
karalienė atsakė, kad gerai būsią ir taip, užteksią tik visiems 
susispausti ir padaryti deputatams vietos. Dabar skubiai 
vietos pasiskirstomos šitaip: Barnavas sėdi tarp karaliaus ir 
karalienės, kuri savo ruožtu pasiima dofiną į skreitą. Petjo- 
nas sėdasi tarp madam de Turzel ir madam Elžbietos, — čia 
madam de Turzel suspaudžia princesę tarp kelių. Aštuoni 
asmenys vietoj šešių — susiglaudę šlaunis prie šlaunies mo- 
narchijos ir liaudies atstovai dabar sėdi viename vežime, ir 
tikrai galima pasakyti: dar niekados karaliaus šeima ir Na- 
cionalinio susirinkimo deputatai nėra buvę taip arti vieni 
kitų kaip šiomis valandomis. 


Tai, kas toliau šioje karietoje nutinka, yra lygiai netikėta ir 
natūralu. Iš pradžių tarp abiejų polių, tarp penkių karališko 
sios šeimos narių ir dviejų Nacionalinio susirinkimo atstovų, 
tarp kalinių ir kalėjimo prižiūrėtojų, tvyro kuo priešiškiausia 
įtampa. Abi pusės tvirtai pasiryžusios griežtai saugoti savo 
autoritetą viena kitos atžvilgiu. Marija Antuanetė, kaip tik 
todėl, kad yra saugoma šitų factieux ir priklausoma nuo jų 
malonės, žvelgia jiems kažin kur pro šalį ir nepraveria bur- 
nos: tegu jie tik nemano, kad ji, karalienė, ims jiems gerintis. 
Deputatai savo ruožtu nieku gyvu nenori, kad mandagumas 
būtų pradėtas painioti su nuolankumu: šioje kelionėje priva- 
lu pamokyti karalių, kad Nacionalinio susirinkimo deputatai, 
laisvi ir nepaperkami vyrai, skiriasi nuo jo kupras lenkiančių 
pataikūnų rūmininkų tuo, jog laiko galvas aukštai iškėlę. 
Vadinasi — atstumas, atstumas, atstumas! 

Viešpataujant tokiai nuotaikai, jakobinas Petjonas net 
pereina į atvirą puolimą. Karalienę jis laiko visų išdidžiausia, 

tad nuo pat pradžių taikosi ją pamokyti ir išmušti iš pusiau- 
svyros. Jis turįs tikslių žinių, sako Petjonas, kad karaliaus 
šeima netoli pilies sėdusi į paprastą fiakrą ir kad tą fiakrą 
vadeliojęs švedas pavarde... švedas pavarde... Čia Perjonas 
stabteli, lyg neįstengdamas pavardės prisiminti, ir klausia 
karalienę, kokia gi to švedo pavardė. Tai dūris karalienei 
užnuodytu durklu, nes Petjonas karaliaus akivaizdoje teirau- 
jasi ją apie meilužį. Tačiau Marija Antuanetė smarkiu kirčiu 
atremia puolimą: „Nesu pratusi domėtis savo arklininkų 
vardais.“ Po šio pirmojo susikirtimo ankšta karietos ertmė 
prisipildo priešiškumo ir įtampos. 

Paskui slogią nuotaiką sušvelnina menkutis nutikimas. 
Mažasis princas nušoko nuo motinos skreito. Abu svetimi 
ponai be galo kursto jo smalsumą. Suėmęs mažučiais pirštu- 
kais misinginę Barnavo valstybės uniformos sagą, jis vargais 
negalais išskiemenuoja įrašą joje: Vivre libre ou mourir*. Abu 
komisarus, be abejo, didžiai pralinksmina aplinkybė, kad 
būsimasis Prancūzijos karalius kaip tik taip priverstas su- 
sipažinti su pamatinėms revoliucijos maksimomis. Pamaži 
užsimezga pokalbis. Ir dabar nutinka keistas dalykas: Bala- 
amas, išėjęs prakeikti, turi ryžtis laiminti. Abi pusės pamaži 
pradeda viena kitai rodytis kur kas mielesnės, nei jos iš tolo 
galėjo numanyti. Petjonas, smulkus miestietis ir jakobinas, 
Barnavas, jaunas provincijos advokatas, manydami, kad rū- 
mų smilkalai užtroškina bet kokį žmogiškumą, „tironus“ jų 
privačiame gyvenime vaizdavosi neprieinamus, pasipūtusius, 
pasikėlusius į puikybę, kvailus ir įžūlius. Dabar juodu - jako- 
binas ir miestietis revoliucionierius — labai nustebinti, kad 
karaliaus šeimoje bendravimo formos yra tokios natūralios. 
Net Petjonas, geidęs vaidinti Katoną, priverstas taip rašyti: 


* Geriau mirti, negu gyventi nelaisvėje (pranc.). 


384 Stefan Zueig 


„Pamačiau tam tikrą man patikusį jų paprastumą ir fami- 
liarumą; nė ženklo karališko puikavimosi, vien lengvumas 
ir namų geraširdiškumas. Karalienė madam Elžbietą vadina 
„mažąja sesute“, madam Elžbieta savo ruožtu irgi taip at- 
siliepia. Madam Elžbieta į karalių kreipiasi žodžiu „broli“. 
Karalienė šokdina ant kelių princą, jaunoji princesė žaidžia 
su broliu, o karalius, nors būdamas ne per judriausias ir sto- 
kodamas jautrumo, į visa tai žvelgia patenkintomis akimis.“ 
Abu revoliucionieriai nustebę pamato: karaliaus vaikai 
žaidžia lygiai taip pat kaip ir jų pačių vaikai namuose, jiems 
pradeda darytis net nesmagu, kad jie, tiesą sakant, apsiren- 
gę kur kas elegantiškiau nei Prancūzijos valdovas, kuris net 
dėvi purvinus apatinius marškinius. Pradinis priešinimasis 
vis labiau silpsta. Karaliui geriant, Petjonas mandagiai pa- 
siūlo jam savo paties stiklą, ir jau tiesiog antgamtiniu įvykiu 
apstulbusiam jakobinui pasirodo tas faktas, kad Prancūzijos 
ir Navaros karalius tiesiog savo rankomis atsagsto kelnytes 
mažo reikaliuko užsinorėjusiam dofinui, o šiam tą reikalą 
atliekant pats palaiko ir sidabrinį basoną. Nuožmusis revo- 
liucionierius suvokia, kad šie „tironai“, tiesą sakant, yra lygiai 
tokie pat žmonės, kaip ir mes patys. Lygiai taip pat nustebusi 
ir karalienė. Juk šie scėlėrats*, šie Nacionalinio susirinkimo 
monstres yra, tiesą sakant, visai simpatiški, mandagūs žmo- 
nės. Jie visai neištroškę kraujo, jie anaiptol nėra neišprusę, 
o pirmiausiai — visai ne kvaili; priešingai, su jais kur kas 
protingiau galima pasišnekučiuoti nei su grafu d' Artua ir jo 
bendrais. Nespėjusios drauge nuvažiuoti nė trijų valandų 
kelio, abi pusės, iš pradžių mėginusios padaryti viena kitai 
įspūdį griežtybe ir pasipūtimu, pradeda - tai įstabi, o vis dėlto 
tokia žmogiška permaina — viena kitai gerintis. Mėgindama 


* Niekšai (pranc.). 

abiem revoliucionieriams įrodyti, kad jos aplinka nėra tokia 
siaurakaktė ir piktavalė, kaip mano prastų laikraščių suklai- 
dinta liaudis, karalienė prašnenka apie politikos problemas. 
Abu deputatai savo ruožtu stengiasi išaiškinti karalienei, 
kad ji neturinti Nacionalinio susirinkimo tikslų painioti su 
laukiniais pono Marato riksmais; o prašnekus apie respub- 
liką, net Petjonas pradeda atsargiai išsisukinėti. Netrunka 
pasirodyti — tai be galo sena patirtis, —- kad rūmų oras trik- 
do net energingiausius revoliucionierius, ir tai, iki kokio 
paikybės laipsnio paveldėtos didybės artuma gali nuvesti 
tuščiagarbį žmogų, vargu ar yra įrodyta kur nors linksmiau 
nei Petjono užrašuose. Po trijų baimingų naktų, po trijų 
dienų alinamos kelionės karščiu alsuojančioje karietoje, po 
visų psichologinių jaudulių ir pažeminimų moterys ir vai- 
kai, savaime suprantama, yra kraupiai pavargę. Migdama 
madam Elžbieta nejučia atsišlieja į savo kaimyną Petjoną. 
"Tatai tuščiagarbiam kvailiui išsyk įkvepia beprotišką mintį, 
kad jis čia pasiekęs galantišką pergalę, tad savo pranešime 
jis parašo žodžius, vargšą rūmų oro apdujintą vyrioką išti- 
siems šimtmečiams pavertusius pajuokos objektu: „Madam 
Elžbieta nukreipia į mane savo meilias pasidariusias akis su 
ta atsidavimo išraiška, kurią mums dovanoja akimirka ir 
kuri žadina tokį domesį. Mudviejų akys retsykiais vis, bū- 
davo, susitinka, spinduliuodamos lyg ir kokiu sutarimu ir 
abipuse trauka; sutemo, ir mėnuo paskleidė panašią meiliai 
vaiskią šviesą. Madam Elžbieta pasiėmė princesę į skreitą, 
pasodindama ją pusiau man, pusiau sau ant kelių. Princesė 
užmigo, aš ištiesiau ranką, o madam Elžbieta ištiesė savąją 
viršum maniškės. Taigi mudviejų rankos susipynė, ir manoji 
palietė ją žemiau pažasties. Pajutau krustelėjimą ir pro dra- 
bužius prasismelkiančią šilumą. Madam Elžbietos žvilgsniai 
pasirodė man jaudulingesni, pastebėjau jos laikysenoje tam 

tikrą atsidavimą, jos akys sudrėko, melancholiją atmiešė lyg 
ir kokia saldybė. Galbūt klystu, galbūt nelaimės apraiškas ir 
galima supainioti su smagybės apraiškomis, bet manau, kad 
tuo atveju, jei mudu būtume buvę vieni, ji būtų nuslydusi 
man į glėbį ir atsidavusi prigimties potraukiams.“ 

Kur kas rimtesnis už šią juokingą erotinę „gražuolio Petjo- 
no“ fantaziją pavojingų karališkos didybės kerų poveikis buvo 
jo palydovui Barnavui. Visai jaunutis, kaip ką tik iškeptas 
advokatas atkakęs į Paryžių iš savojo provincijos miesto, 
šis idealistas revoliucionierius jaučiasi visai pakerėtas, kai 
karalienė, Prancūzijos karalienė, kukliai paprašo paaiškinti 
jai pagrindines revoliucijos idėjas, jo klubo bičiulių min- 
tis. Kokia proga, mąsto sau nejučiomis šis markizas Poza, 
įkvėpti monarchei pagarbą šventiesiems principams, galbūt 
ją net laimėti konstitucinėms idėjoms. Liepsningasis jauna- 
sis advokatas kalba ir girdi pats save kalbant, ir še tau - jis 
niekados nebūtų pamanęs — ši neva paviršutiniška moteris 
(Dievas mato, kad ji buvo apšmeižta!) klausosi įsijautusi ir 
stengdamasi suprasti, ir kokie protingi jos argumentai! Savo 
austriškuoju maloniu prielankumu, savuoju tariamai noriu 
domesiu jo dėstomiems dalykams Marija Antuanetė visiškai 
įtraukia naiviai patiklųjį vyrą į savo kerų ratą. Kaip vis dėlto 
su šia tauria moterimi neteisingai elgtasi, kokia neteisybė jai 
padaryta, ūmai nustebęs susigaudo Barnavas. Juk ji trokšta 
vien gero, ir jeigu būtų kas nors, kas jai teisingai patartų, 
viskas Prancūzijoje galėtų ir gerai baigtis. Karalienė nepa- 
lieka jam jokių abejonių, kad ieškanti tokio patarėjo ir kad 
būtų Barnavui dėkinga, jei šis jai, stokojančiai patyrimo, ir 
ateityje malonėtų viską teisingai išaiškinti. Taip, tokia ir bus 
jo užduotis - jai, tokiai netikėtai įžvalgiai moteriai, nuo šiolei 
pranešinėti apie tikruosius liaudies troškimus ir, kita vertus, 
įtikinėti Nacionalinį susirinkimą jos demokratinių nuostatų 

tyrumu. Ilgais pašnekesiais Mo arkivyskupo rūmuose, kur 
jie sustoja poilsio, Marija Antuanetė geba taip įtraukti Bar- 
navą į savo meilaus prielankumo tinklus, kad šis sakosi esąs 
pasiryžęs padaryti jai bet kokią paslaugą; taip visiškai slap- 
čia - niekas tokios pabaigos nebūtų galėjęs nė numanyti - iš 
kelionės į Vareną karalienė grįžta su neįtikėtinai reikšmingu 
politiniu laimėjimu. Kol kiti tik prakaituoja, valgo ir pailsę 
nuleidžia rankas, ji šiame riedančiame kalėjimo vežime dar 
pasiekia paskutinę pergalę kovoje už karaliaus reikalą. 


"Trečioji, paskutinė, kelionės diena tampa visų kraupiausia. 
Prancūzijos dangus irgi yra nacijos, o ne karaliaus pusėje. 
Saulė nuo ryto iki vakaro be jokios užuojautos kaitina ketur- 
ratę, storai dulkių nugultą ir perpildytą karietos krosnį, joks 
debesėlis bent prabėgomis vėsia ranka nė minutės neužkloja 
šešėliu įkaitusio stogo. Galiausiai vilkstinė sustoja prie Pa- 
ryžiaus vartų, tačiau visi tie šimtai tūkstančių, trokštančių 
išvysti atgalios į galerą pargabentą karalių, turi gauti progą 
pasismaginti: tad karaliui su karaliene neleidžiama grįžti į 
savo pilį pro Sen Deni vartus, jie priversti daryti milžinišką 
lankstą begaliniais bulvarais. Palei visą tą kelią nepasigirsta 
nė vieno šūktelėjimo jų garbei, bet negirdėti ir plūstamų 
žodžių, mat plakatai paskelbė, kad paniekos bus vertas kiek- 
vienas, kuris pasveikins karalių, ir pagrasino, kad rykščių 
gaus kiekvienas, kuris ims užgaulioti nacijos kalinį. Užtat 
begaliniu ir audringu džiūgavimu pasitinkama karieta, va- 
žiuojanti įkandin karaliaus, ten tuščiagarbiškai puikuojasi 
vyras, kuriam vienam liaudis turi būti dėkinga už šį trium- 
fą, — pašto viršininkas Druė, narsusis medžioklis, klasta ir 
nuožmumu partiesęs karališkąjį žvėrį. 

Paskutinė šios kelionės akimirka, du metrai nuo vežimo 
iki rūmų laukujų durų tampa patys pavojingiausi. Kadangi 

karaliaus šeimą saugo deputatai, o įniršis žūtbūt ieško aukos, 
jis užgriūva tris nekaltus asmeninės gvardijos vyrus, padė- 
jusius „pagrobti“ karalių. Štai jie jau nutempti žemėn nuo 
pasostės, akimirką rodosi, kad karalienei ir vėl teks išvysti ant 
smaigų siūbuojančias kruvinas galvas prie savo rūmų durų, 
bet čia pripuola Nacionalinė gvardija ir durtuvais nušluoja 
kelią iki vartų. Tik dabar atveriamos krosnies durys; mur- 
zinas, permirkęs prakaitu ir nuvargęs karalius savo sunkiu 
žingsniu pirmas išlipa iš karietos. Jam įkandin eina karalienė. 
"Tučtuojau pakyla pavojingas murmesys, nukreiptas prieš 
Autrichienne, tačiau ji sparčiu žingsniu įveikia trumpą kelią 
nuo karietos iki durų; vaikai žengia jai iš paskos; kankina- 
moji kelionė baigėsi. 

Viduje iškilmingai išsirikiavę laukia liokajai; stalas padeng- 
tas lygiai taip kaip visados, išlaikyta rangų seka; sugrįžėliai 
gali pamanyti, kad viską tik susapnavo. Tačiau iš tikrųjų 
šios penkios dienos smarkiau išjudino kertinius karalystės 
pamatus nei penkeri reformų metai, nes kaliniai dabar jau 
be vainikų. Ir vėl karalius žengtelėjo viena pakopa žemyn, 
ir vėl revoliucija pasilypėjo viena pakopa aukštyn. 

"Tačiau panašu, kad pervargęs vyras dėl to pernelyg nesi- 
kremta. Abejingas viskam, jis abejingas ir savo paties lemčiai. 
Nedrebančia ranka savo dienoraštyje jis įrašo tik tiek: „Iš 
Mo išvykom pusę septintos. Atvykom į Paryžių aštuntą, be 
postovio.“ Tai viskas, ką toks žmogus kaip Liudvikas XVI 
geba pasakyti apie didžiausią savo gyvenimo pažeminimą. 
O Petjonas irgi pasakoja: „Jis buvo toks ramus, lyg nieko 
nebūtų atsitikę. Būtum galėjęs pamanyti, kad jis grįžo iš 
medžioklės.“ 

"Tačiau Marija Antuanetė žino, kad viskas prarasta. Visa 
šios veltui sumanytos kelionės kankynė jos išdidumą turė- 
jo kone mirtinai sukrėsti. Tačiau, būdama tikra ir mylinti 

moteris, su visu vėlyvos ir neatšaukiamai paskutinės aistros 
atsidavimu, ji ir šiame pragare mąsto vien apie tą, kuris 
iš pragaro ištrūko, ji baiminasi, kad Fersenas, jos bičiulis, 
pernelyg dėl jos rūpinsis. Siaučiama kraupių pavojų, pati 
kentėdama, ji labiausiai sunerimusi dėl to, kad ir jis galbūt 
kenčia, kad ir jis sunerimęs. „Dėl mūsų būkit ramus, - sku- 
biai vedžioja ji lakšte, — mes esam gyvi.“ O kitą rytą — dar 
primygtiniau, dar meiliau (tikrai intymias vietas Ferseno 
palikuonis ištrynė, tačiau ir pačiame žodžių virpesyje justi 
meilės alsavimas): „Aš tebesu gyva... bet rūpinuosi dėl Jūsų 
ir sielojuosi, kad Jūs kankinatės, negaudamas iš mūsų jokios 
žinios! Ie dangus pagelbės, kad šis laiškas Jus pasiektų, tik 
nerašykite man, tai reikštų statyti mus į pavojų, o svarbiau- 
sia — nieku gyvu neatvykite jokia dingstimi. Čia žinoma, kad 
tai Jūs padėjote mums išsigauti iš Paryžiaus. Jei grįžtumėt, 
viskas būtų žuvę. Esame dieną naktį saugomi, bet man tas 
nesvarbu... Būkite ramus, man nieko nenutiks. Susirinki- 
mas ketina elgtis su mumis atlaidžiai. Sudie... daugiau Jums 
nebegalėsiu rašyti...“ 

Bet vis dėlto — ji negali ištverti, kaip tik dabar nesu- 
laukdama jokio žodelio iš Ferseno. Ir dar kitą dieną ji rašo 
karščiausią, švelniausią laišką, kuris reikalauja žinios, sura- 
minimo, meilės: „Galiu Jums tik pasakyti, kad myliu Jus ir 
net tam bemaž neturiu laiko. Man viskas gerai, dėl manęs 
nesirūpinkite, man tik labai norėtųsi tą patį patirti ir apie 
Jus. Rašykite man šifruotai, tegu adresą užrašo Jūsų ka- 
merdineris... Ir pasakykite man, kam turiu adresuoti Jums 
siunčiamus savo laiškus, nes be to nebegaliu gyventi. Likite 
sveikas, labiausiai mylįs ir mylimiausias visų žmonių. Iš visos 
širdies spaudžiu Jus savo glėbin.“ 

„Be to nebegaliu gyventi“ — tokia aistros aimana iš karalie- 
nės lūpų dar niekad nebuvo girdėta. Tačiau karalienė - kiek 

menkai ji dabar bėra karalienė, kokia daugybė tos buvusios 
valdžios iš jos atimta; vien moteriai liko tai, ko niekas iš jos 
negalės išplėšti: jos meilė. Ir šis jausmas teikia jai jėgų didin- 
gai ir ryžtingai ginti savo gyvastį. 


Visi apgaudinėja kits kitą 


Bėgimas į Vareną duoda pradžią naujam revoliucijos istorijos 
skirsniui; tą dieną gimė nauja — respublikonų — partija. Iki 
tol, iki 1791 m. liepos 21 d., Nacionalinis susirinkimas buvo 
sutartinai rojalistinis, mat susidėjo vien iš didikų ir miestie- 
čių, tačiau į būsimuosius rinkimus įkandin trečiojo luomo 
į priekį jau veržiasi ir ketvirtasis, proletariatas, - didžiulė, 
audringa, gaivališka masė, kurios miestiečiai išsigąsta lygiai 
taip pat, kaip karalius išsigando miestiečių. Apimta baimės 
ir pavėluoto apgailestavimo, visa plati pasiturinčiųjų klasė 
pamato, kokias demoniškas pirmykštes galybes ji paleido nuo 
grandinės, tad dabar jiems dar norėtųsi, priėmus konstituciją, 
apriboti, viena vertus, karaliaus, o, antra vertus, ir liaudies 
valdžią. Norint tam gauti Liudviko XVI pritarimą, privalu 
tausoti jo asmenį; tad nuosaikiosios partijos pasiekia, kad 
karaliui už bėgimą į Vareną nebūtų daromi jokie priekaištai; 
girdi, apsimetinėdamos teigia tos partijos, karalius ne laisva 
valia, ne savo noru palikęs Paryžių, bet buvęs „pagrobtas“. 
O paskui, kai jakobinai Marso lauke surengia mitingą kara- 
liui nuversti, miestiečių vadai, Baji ir Lafajetas, pirmą kartą 
energingai įsako išvaikyti minią, pasitelkiant kavaleriją ir 
šautuvų salves. Tačiau karalienė, iš visų pusių apsupta net 
savo pačios namuose — nuo bėgimo į Vareną jai nebevalia 
užsidaryti durų, o Nacionalinė gvardija griežtai seka kiek- 

vieną jos žingsnį — širdyje seniai nebeapsigaudinėja dėl to, 
ko iš tikrųjų verti tokie pavėluoti mėginimai gelbėti padėtį. 
Pernelyg dažnai už savo langų ji girdi ne senąjį „Iegyvuoja 
karalius!“, bet naująjį šūkį: „Iegyvuoja respublika!“ Ir ji žino, 
kad ši respublika gali atsirasti tik tada, jei pirma pražus ir ji 
pati, ir jos vyras, ir jos vaikai. 


Tikroji Varene praleistos nakties pragaištis — tatai karalienė 
irgi netrunka suprasti — buvo ne tiek jų pačių nesėkmingas 
bėgimas, kiek tuo pačiu metu vykusio jaunesniojo Liudvi- 
ko brolio, Provanso grafo, pabėgimo sėkmė. Vos atsidūręs 
Briuselyje, jis išsyk nusimeta taip ilgai ir taip sunkiai neštą 
lenkimosi vyresniajam broliui naštą, pasiskelbia regentu, 
teisėtu karalystės atstovu, iki tikrasis karalius, Liudvikas 
XVI, esąs įkalintas Paryžiuje, ir slapčiomis daro viską, kad 
ši padėtis truktų kuo ilgiau. „Be galo nederamai čia reikštas 
džiaugsmas dėl to, kad karalius įkalintas, - rašo Fersenas iš 
Briuselio, —- grafas d'Artua stačiai tryško džiaugsmu.“ Juk 
dabar juodu, ilgai nuolankiai gavę risnoti brolio palydoje, 
pagaliau sėdi tiesūs balne, dabar jie gali žvanginti kardais 
ir be jokios atodairos raginti pradėti karą; jeigu šia proga 
Liudvikas XVI, Marija Antuanetė ir, kaip galima tikėtis, 
Liudvikas XVII pražus, tai juk juo geriau, tada vienu šuoliu 
bus peršoktos išsyk dvi pakopos sosto link, tada pagaliau 
Monsieur, Provanso grafas, galės vadintis Liudviku XVIII. 
Pragaištinga tai, kad ir užsienio valdovai palaiko šį požiūrį, 
girdi, monarchizmo idėjai esą visai nesvarbu, kuris Liudvikas 
sėdėsiąs Prancūzijos soste; svarbiausias dalykas — kad revoliu- 
cinis, respublikoniškasis nuodas Europoje būtų išnaikintas, 
kad „prancūzų epidemija“ būtų įveikta, vos užsimezgusi. Su 
kraupia šaltybe Švedijos karalius Gustavas III rašo: „Kad ir 
koks didis mano domėjimasis karališkosios šeimos lemtimi, 

vis dėlto sudėtinga bendrosios Europos pusiausvyros padėtis, 
ypatingi Švedijos interesai ir suverenų reikalas dar labiau 
nusveria svarstyklių lėkštelę. Viskas priklauso nuo to, ar 
bus įmanoma atkurti karaliaus valdžią Prancūzijoje, ir mums 
gali būti visai nesvarbu, ar dabar Liudvikas XVI, Liudvikas 
XVII ar Liudvikas XVIII sėdės tame soste, — su sąlyga, kad 
pats sostas bus atstatytas, o Jojimo mokyklos (Nacionalinio 
susirinkimo) siaubūnas sutriuškintas.“ Aiškiau ir ciniškiau 
neįmanoma pasakyti. Monarchams egzistuoja tik „monar- 
chų reikalas“, tai yra jų pačių nepažeista valdžia, jiems, kaip 
sako Gustavas III, „gali būti visai nesvarbu“, kuris Liudvikas 
sėdėsiąs Prancūzijos soste. Iš tikrųjų, jiems tas yra ir lieka 
visai nesvarbu. O Marija Antuanetė ir Liudvikas XVI už šį 
jų abejingumą sumoka savo gyvastimi. 


"Taigi dabar Marijai Antuanetei tenka kovoti su šiuo dvigubu, 
vidiniu ir išoriniu, pavojumi — su respublikonizmu krašte ir 
princų karo planais anapus sienos: tai žmogaus jėgoms per 
sunki užduotis ir jau tikrai neįveikiama vienai vienintelei 
silpnai, sutrikusiai ir visų bičiulių apleistai moteriai. Cia bū- 
tų reikalingas genijus, sykiu ir Odisėjas, ir Achilas, gudrus 
ir narsus — koks naujasis Mirabo; tačiau, šiai didžiai bėdai 
užgriuvus, greta esama tik menkų pagalbininkų, tad į juos 
ir kreipiasi karalienė. Grįžtant iš Vareno, greitai žmones 
perprantanti Marija Antuanetė pamatė, kaip lengva mažąjį 
provincijos advokatą Barnavą, griežiantį pirmuoju smuiku 
Susirinkime, įtraukti į savo tinklus karalienės sakomais pa- 
taikaujamais žodžiais; dabar ji nusprendžia pasinaudoti tokia 
Barnavo silpnybe. 

"Taigi ji slaptu laišku kreipiasi tiesiai į Barnavą, girdi, po 
grįžimo iš Vareno ji „daug mąsčiusi apie inteligenciją ir pro- 
tą vyro, su kuriuo daug kalbėjusis, ir pajutusi, kad galinti 

dabar daug laimėti, leisdamasi su juo lyg ir į kokį pašnekesį 
laiškais“. Barnavas galįs kliautis ir jos gebėjimu tylėti, ir jos 
charakteriu, kuris tais atvejais, kai kalbama apie visuoti- 
nę gerovę, visados pasiryžęs paklusti būtinybei. Po tokios 
įžangos Marija Antuanetė prabyla aiškiau: „Negalima ilgai 
tverti dabartinėje būklėje. Aišku, kad kas nors turi nutikti. 
Bet kas? Aš nežinau. Kreipiuosi į jį, geisdama tatai patirti. 
Iš mūsų pokalbių jis turėjo pamatyti, kad mano ketinimai 
patys geriausi. Ir tokie jie bus visados. Tai vienintelis mums 
likęs turtas, ir jo niekados ir niekam nepavyks iš manęs at- 
imti. Tariuosi pajutusi, kad jis trokšta teisėtumo, tuos pačius 
troškimus puoselėjame ir, kad ir kas būtų sakoma priešingai, 
visados puoselėjome ir mes. Tegu jis tad sudaro mums sąlygas 
drauge realizuoti savo troškimus. Jeigu jis ras būdų išdėstyti 
man savo mintis, aš jam atvirai atsakysiu, ką galėčiau pasiek- 
ti. Esu pasirengusi bet kokiai aukai, jei tik iš tikrųjų matysiu 
visuotinę gerovę.“ Barnavas laišką parodo savo bičiuliams, 
šiuos suima sykiu ir džiaugsmas, ir baimė, bet galiausiai jie 
nusprendžia nuo šiol visi drauge imtis patarinėti karalienei - į 
Liudviką XVI apskritai nekreipiama dėmesio. Pirmiausiai jie 
pareikalauja, kad karalienė paragintų princus grįžti, o savo 
brolį imperatorių įtikintų pripažinti Prancūzijos konstituci- 
ją. Karalienė neva klusniai priima visus šiuos pasiūlymus. Ji 
siunčia broliui patarėjų padiktuotus laikšus, daro, kaip jie 
liepia; nusileisti ji atsisako „tik tais klausimais, kur privalu 
paisyti garbės ir dėkingumo priedermės“. Ir naujieji politikos 
mokytojai Marijos Antuanetės asmenyje jau tariasi įsigiję 
dėmesingą ir dėkingą mokinę. 


Tačiau kaip smarkiai apsirinka šie dori žmonės! Iš tikrųjų 
Marija Antuanetė nė akimirkos neketina atsiduoti į šių fac- 
tieux rankas, visos tos derybos turi tiktai ir vėl palengvinti 

senąjį temporiser, vilkinimą, iki jos brolis sušauks išsiilgtąjį 
„ginkluotąjį kongresą“. Lyg Penelopė karalienė naktimis ardo 
nėrinį, kurį dieną buvo numezgusi su naujaisiais bičiuliais. 
Neva klusniai siųsdama iš anksto jai sudiktuotus laiškus 
broliui, imperatoriui Leopoldui, drauge ji duoda pasiunti- 
niui Mersi tokią žinią: „Dvidešimt devintąją parašiau Jums 
laišką, iš kurio Jūs be vargo turėjote pastebėti, kad jis ne- 
atitinka mano stiliaus. Bet aš maniau privalanti patenkinti 
pageidavimą čionykštės partijos, kuri man pati ir perdavė 
ano laiško apmatus. Antrą tokį laišką vakar parašiau im- 
peratoriui ir jausčiausi pažeminta, jeigu neturėčiau vilties, 
kad mano brolis supras, jog dabartinėje savo padėtyje esu 
priversta daryti ir rašyti viską, ko iš manęs reikalaujama.“ 
Marija Antuanetė pabrėžia „esant svarbu, kad imperatorius 
būtų tikras, jog nė vienas to laiško žodis nei yra jos, nei ati- 
tinka jos požiūrį į dalykus“. Taip kiekvienas laiškas tampa 
Urijo laišku. Nors Marija Antuanetė „teisingumo dėlei turi 
pripažinti, kad jos patarėjai, nors visados laikosi savo pažiūrų, 
yra tikrai nuoširdūs ir kupini doros valios atkurti tvarką, o 
sykiu ir karaliaus valdžią bei jo autoritetą“, ji vis dėlto atsi- 
sako nuoširdžiai būti savo pagalbininkų sekėja, mat, „nors aš 
ir tikiu jų gerais ketinimais, jų idėjos vis dėlto yra perdėtos 
ir mums niekados negalės būti priimtinos“. 

Šitaip susidvejindama, Marija Antuanetė pradeda žaisti 
nesmagų dvigubą žaidimą, kuriuo ji nepelno itin didelės 
garbės, mat ji čia pirmą kartą nuo to meto, kai pradėjo už- 
siiminėti politika, ar, veikiau, dėl to, kad užsiiminėja politi- 
ka, yra priversta meluoti, — ir daro tai kuo įžūliausiai. Savo 
pagalbininkus apsimestinai nuoširdžiai tikindama, kad jos 
žingsnių nelydi jokios slaptos mintys, ji sykiu rašo Fersenui: 
„Nesibaiminkite, aš nesiduosiu įviliojama į Enragės tinklus. 
Su kai kuriais jų matausi ar palaikau ryšius, bet tik tam, kad 

galėčiau jais naudotis; tačiau man jie visi pernelyg koktūs, 
kad kada nors galėčiau turėti su jais bendrų reikalų.“ Galų 
pagalėje Marijai Antuanetei yra visiškai aišku, kaip negar- 
binga šitaip apgaudinėti geros valios žmones, padėsiančius 
už ją galvas ant ešafoto, ji aiškiai jaučia moralinę kaltę, 
tačiau ryžtingai verčia visą atsakomybę epochai, susiklos- 
čiusiai padėčiai, privertusiai ją griebtis tokio apgailėtino 
vaidmens. „Kartais, — rašo ji, nevilties suimta, ištikimajam 
Fersenui, — nebesuprantu nė pati savęs ir esu verčiama 
mąstyti, ar čia iš tikrųjų aš kalbu. Bet ko gi Jūs norite? Visa 
tai yra būtina ir, patikėkite, mes būtume dar kur kas giliau 
smukę, nei esame, jegu nebūčiau išsyk griebusis šitų prie- 
monių. Taip mes bent laimėsime laiko, o tai yra viskas, ko 
mums reikia. Kokia būtų laimė, jei vieną dieną galėčiau vėl 
būti pati savimi ir įrodyti visiems tiems driskiams (gueux), 
kad nesidaviau jų vedžiojama už nosies.“ Tik to trokšta, 
tik apie tai svajoja jos netramdomas išdidumas - vėlei būti 
laisvai, nebebūti verčiamai politikuoti, leistis į diplomatines 
vingrybes, meluoti. O kadangi ji, vainikuota karalienė, šią 
neribotą laisvę laiko Dievo duota savo teise, ji tariasi esanti 
teisi, be jokios atodairos apgaudinėdama visus, kurie šį jos 
rangą taikosi apriboti. 

"Tačiau apgaudinėja ne vien karalienė; šioje krizėje prieš 
lemtinguosius įvykius visi didžiojo žaidimo dalyviai apgaudi- 
nėja kits kitą — retai kada gali plastiškiau įžvelgti bet kokios 
slapčia vykdomos politikos nemoralumą, nei skaitydamas 
begalinį ano meto vyriausybių, valdovų, pasiuntinių ir mi- 
nistrų susirašinėjimą. Visi pogrindyje veikia prieš visus, o 
kiekvienas rūpinasi tik savo privačiais interesais. Liudvikas 
XVI apgaudinėja Nacionalinį susirinkimą, šis savo ruožtu irgi 
tik laukia, kada respublikos idėja pakankamai prasismelks ir 
bus galima karalių nuversti. Konstitucininkai apgaudinėja 

Mariją Antuanetę, girdamiesi savo valdžia, kurios jie jau se- 
niai nebeturi, ir patys yra kuo niekingiausiai jos mulkinami, 
nes karalienė jiems už nugarų veda derybas su savo broliu 
Leopoldu. Pastarasis vėl guodžia seserį tuščiais pažadais, mat 
širdyje yra pasiryžęs dėl jos neaukoti nė vieno kareivio, nė 
vieno talerio, ir pats tuo metu derasi su Rusija ir Prūsija dėl 
antrojo Lenkijos padalijimo. Prūsijos karalius iš Berlyno ta- 
riasi su imperatorium Leopoldu dėl „ginkluotojo kongreso“ 
prieš Prancūziją, tačiau tuo pačiu metu jo paties pasiuntinys 
Paryžiuje finansuoja jakobinus ir valgo prie vieno stalo su 
Petjonu. Emigravę princai savo ruožtu kursto karą, bet ne 
tam, kad išlaikytų soste savo brolį Liudviką, o tam, kad patys 
į jį kuo greičiau gautų atsisėsti, o visų tų popierinių turny- 
rų viduryje rankomis smarkiai mostaguoja karalystės idėjos 
Don Kichotas, Švedijos karalius Gustavas, kuriam visa tai 
iš esmės visiškai nerūpi ir kuris vien nori vaidinti Gustavą 
Adolfą, Europos gelbėtoją. Braunšveigo kunigaikštis, turintis 
vadovauti prieš Prancūziją telkiamos koalicijos kariuomenei, 
tuo pat metu veda derybas su jakobinais, siūlančiais jam 
Prancūzijos sostą. Dantonas ir Diumurjė irgi žaidžia dvigubą 
žaidimą. Valdovų vienybė tokia pat menka kaip ir revoliu- 
cionierių, brolis apgaudinėja seserį, karalius — savo tautą, 
Nacionalinis susirinkimas — karalių, vienas monarchas — 
kitą, visi meluoja vienas kitam, rūpindamiesi vien laimėti 
truputį laiko savo paties interesams. Kiekvienam norisi šį 
tą pelnyti iš šios sumaišties, ir kiekvienas savo grasinimais 
didina visuotinį nesaugumą. Niekas nenori nusideginti pirš- 
tų, visi žaidžia su ugnimi, bet visi —- imperatoriai, karaliai, 
princai, revoliucionieriai — tokiomis nuolatinėmis derybomis 
ir nuolatiniais kits kito klaidinimais sukuria nepasitikėjimo 
atmosferą (panašią į tą, kuri šiandien apnuodijusi pasaulį), 
ir galiausiai, iš tikrųjų patys to nenorėdami, įtraukia dvide- 

šimt penkis milijonus žmonių į dvidešimt penkerius metus 
trukusio karo kataraktą. 

"Tuo tarpu laikas, nekreipdamas dėmesio į tas menkas suk- 
tybes, audringai veržiasi į priekį, revoliucijos tempas nepaiso 
senosios diplomatijos „temporizacijos“. Vienas sprendimas 
privalo būti priimtas. Nacionalinis susirinkimas pagaliau 
parengė konstitucijos projektą ir pateikė jį karaliui tvirtinti. 
Dabar reikia duoti atsakymą. Marija Antuanetė žino, kad 
ši monstrueuse konstitucija, kaip ji rašo Rusijos imperatorei 
Kotrynai, „reiškia moralinę mirtį, tūkstantį kartų baisesnę 
už kūniškąją, išvaduojančią nuo visų piktybių“, ji taip pat 
žino, kad šios konstitucijos priėmimas Koblence ir Europos 
rūmuose bus smerkiamas kaip savęs išsižadėjimas, galbūt net 
kaip asmeninės laisvės žingsnis, tačiau karaliaus valdžia jau 
taip žemai smukusi, kad net ji, visų išdidžiausioji, priversta 
siūlyti karaliui nusileisti. 

„Savo kelione mes pakankamai aiškiai įrodėme, - rašo 
ji, - kad nesibaidome pavojų, kai tenka rūpintis visuotine ge- 
rove. Tačiau, turint galvoje dabartinę padėtį, karalius ilgiau 
nebegali priešintis konstitucijos priėmimui. Patikėkite, kad 
viskas taip ir yra, jeigu jau taip sakau. Jūs pakankamai gerai 
pažįstate mano charakterį, tad žinote, kad jis mane veikiau 
skatintų griebtis taurių ir drąsių žygių. Bet nėra prasmės, 
viską aiškiai suvokiant, beprasmiškai leistis į pavojų.“ Tačiau 
tuo metu, kai plunksna jau padėta šalia lakšto kapituliacijai 
pasirašyti, Marija Antuanetė praneša savo patikėtiniams, kad 
karalius širdies gilumoje anaiptol neketinąs — visi apgaudinė- 
ja kits kitą ir patys yra apgaudinėjami - laikytis tautai duoto 
žodžio. „Kalbant apie priėmimą, laikau neimanomu dalyku, 
kad kiekviena mąstanti būtybė nesuprastų, jog viskas, ką mes 
darome, įvyksta vien todėl, kad nesame laisvi. Svarbu tik 
dabar nesukelti jokių įtarimų mus supantiems monstres. Šiaip 

ar taip, išgelbėti mus gali tik užsienio galybės, kariuomenė 
prarasta, pinigai nebeegzistuoja, nebėra jokių vadžių, jokių 
dambų ginkluotai prastuomenei sulaikyti. Niekas nebeklauso 
net apie tvarką pamokslaujančių revoliucijos vadų; tokioje 
apgailėtinoje padėtyje mes atsidūrę. Pridėkite dar tai, kad 
neturime nė vieno bičiulio, kad visas pasaulis mus išduoda, 
vieni iš baimės, kiti iš silpnumo ar garbėtroškos, ir kad aš 
esu net taip žemai smukusi, jog bijausi sulaukti dienos, kai 
mums ir vėl bus suteikta lyg ir kokia laisvė. Dabar bent, bū- 
dami visiškos bejėgystės padėtyje, mes neturime už ką patys 
sau priekaištauti.“ Įstabiai nuoširdžiai ji toliau taip rašo: 
„Visą mano sielą rasite šiame laiške. Galbūt klystu, bet tai 
yra vienintelė priemonė išsilaikyti. Kiek galėjau, klausiausi ir 
vienos, ir kitos pusės žmonių, iš jų nuomonių susidarydama 
savąją; nežinau, ar jos bus laikomasi. Juk pažįstate asmenį, 
su kuriuo aš turiu reikalų; tą akimirką, kai tariesi jį įtikinęs, 
vienas žodis ar kito žmogaus nuomonė gali pakeisti jo apsi- 
sprendimą, jam pačiam to visai nė nepastebint, ir jau vien 
todėl tūkstančiai dalykų yra neįgyvendinami; šiaip ar taip, 
kad ir kas nutiktų, likite mano bičiulis ir šalininkas. Man jūsų 
bičiulystė labai reikalinga, ir patikėkite, kad ir kokia nelaimė 
mane užgriūtų: gali būti, kad aš derinsiuosi prie aplinkybių, 
bet niekados nepritarsiu mano orumą žeminančioms prie- 
monėms. Tik nelaimėje iš tikrųjų pajunti, kas esi. Mano 
kraujas teka sūnaus gyslomis, ir viliuosi, kad jis vieną dieną 
pasirodys vertas būti Marijos Teresės vaikaitis.“ 

"Tai stiprūs ir jaudinami žodžiai, tačiau jie nenuslepia vi- 
dinės gėdos, kurią, žaisdama priverstinį apgavysčių žaidimą, 
jaučia ši nuoširdi geidžianti būti moteris. Širdies gelmėse ji 
žino, kad tokiais negarbingais veiksmais elgiasi nekarališkai, 
tarytum savo valia būtų atsisakiusi sosto. Tačiau rinkimo- 
si galimybių nebėra. „Atsisakyti būtų buvę tauru, — rašo ji 

mylimajam Fersenui, — tačiau tai būtų buvę neįmanoma 
dabartinėmis aplinkybėmis. Būčiau pageidavausi, kad sutiki- 
mas būtų buvęs kur kas glaustesnis, bet, deja, juk visąlaik esi 
apsupta piktavalių personų; tačiau užtikrinu Jus, prasimušęs 
variantas dar buvo geriausias iš blogųjų. Princų ir emigrantų 
paikybė irgi lėmė mūsų elgseną. Tad buvo būtina sutikimo 
dokumente išvengti bet kokios eilutės, kurią būtų įmanoma 
aiškinti taip, tarytum mes pritartume, puoselėdami ne pačius 
geriausius ketinimus.“ 


Šiuo negarbingu ir todėl nepolitišku tariamu konstitucijos 
priėmimu karališkoji šeima laimėjo laiko atokvėpiui: tai ir 
buvo visas ir — kaip greit paaiškės — žiaurus šio dvigubo loši- 
mo pelnas. Atsikvėpdami visi apsimeta, tarytum kiekvienas 
tikėtų kito melagystėmis. Vieną sekundę audringi debesys 
sudryksta ir išsisklaido. Dar kartą tautos prielankumo saulė 
apgaulingai sušvinta viršum Burbonų galvų. Karaliui rugsėjo 
tryliktąją pranešus, kad jis kitą dieną Susirinkimo viduryje 
prisieks dėl konstitucijos, išsyk atitraukiami gvardiečiai, 
ligi šiol saugoję karališkąją pilį, o Tiuilri sodai atveriami 
žmonėms. Įkalinimas baigiasi, baigiasi ir — kaip dauguma 
pernelyg skubotai tikisi — revoliucija. Pirmąkart po nebeat- 
menamų savaičių ir mėnesių, bet jau ir paskutinįkart Marija 
Antuanetė išgirsta dešimčių tūkstančių balsų skanduojamą 
jau seniai pragaišusį sveikinimą: „Tegyvuoja karalius! Tegy- 
vuoja karalienė!“ 

Bet jau seniai visi, bičiuliai ir priešai, šiapus ir anapus sienų 
susimokę ilgai nebepalikti jų gyvų. 


Bičiulis pasirodo paskutinį kartą 


Tikrai tragiškos Marijos Antuanetės kelyje į pragaištį visados 
buvo ne didžiųjų audrų, bet tarpais vis nušvintančių apgau- 
lingai gražių dienų valandos. Jeigu revoliucija būtų užgriu- 
vusi kaip kalnų griūtis, vienu kirčiu sutraiškiusi monarchiją, 
Marijos Antuanetės žlugimas būtų įvykęs lyg lavina, be jokių 
pamąstyti, viltis ir priešintis leidžiančių atokvėpio akimirkų, 
jis būtų karalienei ne toks kraupiai alinantis nervus kaip 
lėta agonija. Tačiau tarp audrų ūmai vis stoja visiška ramybė: 
penkis, dešimtį kartų per revoliuciją karališkoji šeima galėjo 
manyti, kad dabar jau rimtis galutinai atkurta, kova laimėta. 
"Tačiau revoliucija yra toks pat gamtos gaivalas kaip ir jūra, 
toks potvynis ne išsyk užlieja kraštą - po kiekvieno nuožmaus 
antpuolio banga atslūgsta tarytum išsikvėpusi, bet iš tikrųjų 
ji tik atsitraukia, ruošdamasi naujam, dar labiau niokojamam 
plūstelėjimui. O grėsmės ištiktieji niekad nežino, ar paskutinė 
banga jau buvo visų galingiausioji, lemiamoji. 

Priėmus konstituciją, krizė regisi įveikta. Revoliucija tapo 
įstatymu, neramumai sustingo, įgydami apibrėžtas formas. 
Ateina kelios apgaulingai geros savijautos dienos ir savaitės, 
kelios savaitės klaidinamos euforijos; džiūgavimas pripildo 
gatves, įkarštis — Susirinkimą, teatruose griaudi aplodis- 
mentų audros. Tačiau Marija Antuanetė seniai nebeteku- 
si naivaus, netrikdomo savo jaunystės patiklumo. „Kaip 

gaila, — atsidusdama sako ji savo vaikų auklei, sugrįžusi iš 
šventiškai apšviesto miesto į pilį, - kad tokia grožybė mūsų 
širdyse gali sužadinti vien sielvarto ir nerimo jausmus.“ Ne, 
pernelyg daug kartų nuvilta, ji nebenori duotis apviliama. 
„Šią akimirką viskas ramu, - rašo ji Fersenui, savo širdies bi- 
čiuliui, — tačiau ši ramybė kybo tik ant vienos gijos, o liaudis 
yra lygiai tokia pati, kokia visados buvo: bet kurią akimirką 
pasirengusi visokioms baisybėms. Esame tikinami, kad liaudis 
mūsų pusėje. Aš tuo nė kiek netikiu, bent jau turėdama gal- 
voje savo asmenį. Žinau, ko visa tai verta. Dauguma atvejų 
už tai sumokėta, ir liaudis mus myli tik tiek, kiek mes darome, 
ko ji reikalauja. Neįmanomas daiktas, kad taip ir toliau viskas 
tęstųsi. Paryžiuje dar mažiau saugumo nei anksčiau, nes visi 
priprato matyti mus pažemintus.“ Iš tikrųjų, naujai išrink- 
tas Nacionalinis susirinkimas atneša nusivylimą, karalienės 
nuomone, jis yra „tūkstantį kartų prastesnis už ankstesnijį“, 
ir jau vienas pirmųjų jo nutarimų atima iš karaliaus kreipinį 
„Didenybe“. Po kelių savaičių jam ima vadovauti žirondistai, 
visai atvirai reiškiantys simpatiją respublikai, ir šventoji su- 
sitaikymo vaivorykštė skubiai pradingsta už besitvenkiančių 
naujų debesų. Vėl prasideda kova. 


Už spartų savo padėties prastėjimą karalius ir karalienė kaltę 
turi versti ne revoliucijai, bet pirmiausiai savo pačių giminai- 
čiams. Provanso grafas ir Artua grafas įkūrė Koblence savo 
pagrindinę būstinę, iš ten jie stoja į atvirą karą su Tiuilri pi- 
limi. Jiems itin paranku, kad karalius, prispirtas baisiausios 
bėdos, priėmė konstituciją; liepdami apmokamiems žurnalis- 
tams tyčiotis iš Marijos Antuanetės ir Liudviko XVI kaip iš 
bailių, juodu patys, kiūtodami saugioje vietoje, pateikia save 
kaip tikruosius ir vienintelius deramus monarchijos idėjos 
gynėjus; tai, kad jų brolis už šį žaidimą rizikuoja sumokėti 

galva, jiedviem nė motais. Veltui Liudvikas XVI prašo ir 
meldžia brolius, net įsako jiedviem sugrįžti ir taip pašalinti 
pagrįstą tautos nepasitikėjimą. Paveldo tykotojai piktai ty- 
čiodamiesi tvirtina, girdi, tai nesanti tikroji įkalinto karaliaus 
valios išraiška; jie lieka Koblence, toli nuo kautynių lauko, 
ir netrikdomi vaidina didžiavyrius. Marija Antuanetė net 
dreba iš įniršio dėl emigrantų bailumo, dėl tos „niekingos 
padermės, kuri visados skelbėsi esanti mums prielanki, tačiau 
visados mums darė vien pikta“. Ji atvirai kaltina savo vyro 
giminaičius, kad tik „jų elgsena įstūmė mus į tą padėtį, ku- 
rioje dabar esame“. „Tačiau, — rašo ji piktai, — ko gi jie nori? 
Kad nereikėtų paisyti mūsų pageidavimų, jie ėmėsi kalbėti 
tokiu tonu ir maniera, neva mes esą nelaisvi (tai, beje, tie- 
sa) ir dėl to negalį pasakyti, ką manome, tad jie turį visados 
elgtis priešingai.“ Veltui Marija Antuanetė meldžia impera- 
torių, kad šis pristabdytų princus ir kitus užsienyje esančius 
prancūzus, tačiau Provanso grafas aplenkia jos pasiuntinius, 
karalienės įsakymus pateikia kaip „priverstinius“ ir visur su- 
laukia karo šalininkų pritarimo. Švedijos karalius Gustavas 
grąžina Liudvikui XVI neatplėštą laišką, kuriuo šis praneša 
apie konstitucijos priėmimą, su dar didesne panieka Rusijos 
imperatorė Kotryna tyčiojasi iš Marijos Antuanetės, girdi, 
esą tikrai liūdna, kai, be rožinio, nebeturima jokios kitos vil- 
ties. Tikras brolis Vienoje delsia ištisas savaites, iki atsiunčia 
aptakų atsakymą; iš esmės, Europos galybės lūkuriuoja, kol 
atsiras joms palanki proga išpešti kokią nors naudą iš Pran- 
cūzijoje viešpataujančios anarchijos. Niekas nežada tikros 
pagalbos, niekas neteikia aiškių siūlymų, ir niekas nuoširdžiai 
neklausia, ko pageidautų ir norėtų negandos ištiktieji Tiuilri 
rūmuose; visi vis karštligiškiau žaidžia —- nelaimingų kalinių 
sąskaita — savo dvigubus žaidimus. 

Bet ko gi pati Marija Antuanetė norėtų ir pageidautų, kas, 
jos nuomone, turėtų vykti? Prancūzijos revoliucija, kaip kone 
kiekvienas politinis sąjūdis, įtarinėdama, kad priešininkas 
puoselėja gilius ir paslaptingus planus, mano, jog Marija 
Antuanetė, kad tasai Tiuilri rūmuose įsikūręs comitė autri- 
chien*, rengia didžiulį kryžiaus žygį prieš prancūzų tautą, ir 
kai kurie istorikai tą nuomonę atkartojo. Iš tikrųjų Marija 
Antuanetė, diplomatė iš nevilties, aiškios idėjos, tikro pla- 
no niekados neturėjo. Su žavesį žadinančiu pasiaukojimu, 
su jos atveju netikėtu uolumu ji rašo laišką po laiško į visas 
puses, kuria ir redaguoja memorandumus ir siūlymus, veda 
derybas ir tariasi, bet juo daugiau rašo, juo mažiau, tiesą 
sakant, darosi suprantama, kokią politinę idėją ji iš tikrųjų 
puoselėja. Prieš akis jai kyla neapibrėžtas ginkluotas Euro- 
pos galybių kongresas, pusinė priemonė, nepernelyg smarki, 
nepernelyg švelni, turinti, viena vertus, grasinimais įbau- 
ginti revoliucionierius, bet, kita vertus, neerzinti prancūzų 
nacionalinių jausmų; tačiau klausimai „kaip“ ir „kada“ jai 
pačiai neaiškūs, ji veikia, ji mąsto ne logiškai, jos smarkūs 
judesiai ir riksmai veikiau panašūs į blaškymąsi skęstančio- 
jo, kuris taip vis giliau nyra po vandeniu. Sykį ji pareiškia, 
kad vienintelis jai įmanomas kelias yra mėginimas susigrą- 
žinti liaudies pasitikėjimą, bet tuo pačiu atsikvėpimu, tame 
pačiame laiške ji rašo: „Susitaikymo galimybės nebėra.“ Ji 
nenori karo, labai teisingai ir aiškiai numatydama padari- 
nius: „Viena vertus, mūsų pareiga būtų prieš juos kovoti, tai 
būtų neišvengiama, bet, kita vertus, čia mes vis tiek būtume 
įtarinėjami, kad viską deriname su užsienio kariuomene.“ O 
dar po kelių dienų ji ir vėl rašo, kad „tik ginkluota jėga gali 


* Austrijos komitetas (pranc.). 

viską atkurti“ ir kad „be išorės pagalbos mes nieko negalim 
padaryti!“ Viena vertus, ji kursto brolį, girdi, imperatorius 
pagaliau privaląs pajusti jam padarytą įžeidimą. „Iegu nebus 
rūpinamasi mūsų saugumu, šis kraštas pats provokuoja karą.“ 
Bet paskui ir vėl puola broliui į glėbį. „Puolimas iš užsienio 
pakištų mus po peiliu.“ Galiausiai niekas nebeistengia su- 
paisyti jos ketinimų. Diplomatinės kanceliarijos, kurios nė 
nemano švaistyti pinigų vien „ginkluotajam kongresui“, 
kurios, siųsdamos pasienin brangiai atsieinančias armijas, 
jau pageidauja pilnakraujo karo su aneksijom ir reparacijom, 
tik pečiais gūžčioja, girdėdamos keistus raginimus vien pour 
le roi de France palikti kareivius stovinčius su šautuvais prie 
kojų. „Ką reikia manyti, - rašo Rusijos imperatorė Kotryna, — 
apie žmones, kurie nuolatos veda vienos kitoms priešingas 
dvejopas derybas“, ir net Fersenas, visų ištikimiausias, tas, 
kuris tariasi žinąs net slapčiausias Marijos Antuanetės mintis, 
galiausiai nebesuvokia, ko karalienė iš tikrųjų norėtų —- ar 
karo, ar taikos, ar ji širdyje susitaikė su konstitucija, ar tik 
vedžioja konstitucininkus už nosies, ar ji apgaudinėja revo- 
liuciją, ar valdovus; o iš tikrųjų nusikamavusi moteris nori 
tik vieno dalyko: gyventi, gyventi, gyventi ir ilgiau nebebūti 
žeminama. Širdyje ji labiau nei visi nujaučia, kenčia dėl to- 
kio jos tiesiai prigimčiai nepakeliamo dvigubo žaidimo; šis 
koktėjimasis jai primestu vaidmeniu vis išsiveržia giliai žmo- 
gišku riksmu: „Aš nė pati nebežinau, kaip laikytis ir kokiu 
tonu kalbėti. Visas pasaulis kaltina mane, kad apsimetinėju, 
kad sukčiauju, ir niekas — ir juk pagrįstai —- negali patikėti, 
kad mano brolis taip menkai tesidomi kraupia savo sesers 
padėtimi, kad jis, nė žodelio jai netardamas, nuolatos stato 
seserį į pavojų. Taip, jis stato mane į pavojų tūkstanteriopai 
labiau nei iš tikrųjų imdamasis veikti. Neapykanta, nepasiti- 
kėjimas ir įžūlumas yra trys galybės, šią akimirką valdančios 

kraštą. Žmonės yra įžūlūs iš neapsakomos baimės ir dar dėl 
to, kad jie tuo pat metu mano, jog iš užsienio nieko nebus 
daroma... nėra blogesnio dalyko, kaip likti tokioje padėtyje, 
kokioje mes esame, nes iš laiko ir iš Prancūzijos vidaus mes 
nebegalime tikėtis jokios pagalbos.“ 


Tik vienas vienintelis žmogus galiausiai supranta, kad 
šis blaškymasis į visas puses, šis svaidymasis vienas kitam 
prieštaraujančiais įsakymais tėra sutrikimo ir nevilties žen- 
klas ir kad ši moteris viena nebegali rasti išsigelbėjimo. Jis 
žino, kad toji moteris nieko neturi greta savęs, nes į Liud- 
viką XVI dėl neryžtingumo negalima dėti vilčių. Ir svainė, 
madam Elžbieta, nėra tokia dangiška, ištikima, Dievui 
atsidavusi bendramintė, kokią ją liaupsinamai vaizduoja 
rojalistų legenda: „Mano sesuo tokia nediskretiška, taip 
apsupta intrigantų, o pirmiausiai — taip valdoma iš užsie- 
nio savo brolių, kad apskritai neimanoma su ja kalbėtis, 
nes kitaip tektų kiaurą dieną vaidytis.“ Ir dar griežčiau, dar 
patrakėliškiau, iš pačių nuoširdumo gelmių: „Mūsų šeimos 
gyvenimas yra pragaras, net turėdama geriausių ketinimų 
pasaulyje, negaliu nieko kita pasakyti.“ Vis aiškiau Fersenas 
per atstumą jaučia, kad dabar Marijai Antuanetei galėtų 
padėti tik vienas žmogus ir kad tas vienas žmogus, kuriuo 
ji pasitiki, yra ne jos sutuoktinis, ne brolis ir ne kuris nors 
giminaitis, bet tik jis pats. Prieš kelias savaites Marija An- 
tuanetė slaptu keliu per grafą Esterhazį pasiuntė neišardo- 
mos meilės žinią: „Rašydamas jam, pasakykite, kad jokios 
mylios ir jokie kraštai negali išskirti širdžių ir kad aš šią tiesą 
kasdien vis labiau jaučiu“; ir dar antrą kartą: „Nežinau, kur 
jis yra. Man baisi kančia negauti žinių ir net nežinoti, kur 
yra tie, kuriuos myliu.“ Šiuos paskutinius deginančius meilės 
žodžius palydėjo dovana — mažutis aukso žiedas, kurio išori- 

nėje pusėje buvo išgraviruotos trys lelijos su įrašu: „Bailys, 
kas ją apleis.“ Šį žiedą Marija Antuanetė, kaip pati rašo Es- 
terhaziui, specialiai užsakė padirbdinti pagal jos piršto apimtį, 
paskui, prieš išsiųsdama, dvi dienas nešiojo jį ant rankos, 
sakytumei norėdama, kad dar gyvo kraujo šiluma įsismelktų 
įšaltą auksą. Fersenas nešioja šį mylimosios žiedą ant piršto, 
ir tasai žiedas su įrašu „Bailys, kas ją apleis“ tampa kasdieniu 
raginimu jo sąžinei viskuo rizikuoti dėl šios moters; nevilties 
intonacija taip nenuslopinamai byloja iš jos laiškų, kad jis, 
matydamas, kokia patrakėliška sumaištis pradeda užvaldyti 
mylimą ir visų žmonių apleistą moterį, pasijunta skatinamas 
atlikti iš tikrųjų herojišką žygį: kadangi juodu negali iki galo 
susikalbėti rašytiniu žodžiu, jis nusprendžia aplankyti Ma- 
riją Antuanetę Paryžiuje — tame pačiame Paryžiuje, kur jo 
gyvybė yra nieko verta, kur jam atvykti reiškia bemaž tikrą 
mirtį. Gavusi žinią apie tokius Ferseno planus, Marija An- 
tuanetė išsigąsta. Ne, ji nenorinti tokios pernelyg didelės 
ir tikrąja prasme herojiškos savo bičiulio aukos. Būdama 
tikrai mylinti moteris, ji bičiulio gyvybę brangina labiau už 
savąją, labiau ir už tą neapsakomą suraminimą ir palaimą, 
kurią jai galėtų suteikti Ferseno artuma. Todėl ji gruodžio 
1 d. skubiai atsako: „Visiškai neįmanomas dalykas, kad Jūs 
šią akimirką čionai atvyktumėte. Tai reikštų rizikuoti mūsų 
laime. Jeigu taip sakau, vadinasi, galite patikėti, nes be ga- 
lo trokštu su Jumis pasimatyti.“ Tačiau Fersenas neatlyžta. 
Jis žino, kad būtina plėšte išplėšti ją iš dabartinės būsenos. 
Su Švedijos karalium jis sukūrė naują bėgimo planą, jo pa- 
žadinta ir budriai suklususi širdis žino, kaip labai Marija 
Antuanetė, kad ir priešindamasi, yra jo išsiilgusi ir kokia 
našta turėtų nukristi nuo sielos šiai visiškai vienišai likusiai 
moteriai, jeigu ji po visų atsargių ir slapukaujamų laiškų vėl 
gautų laisvai ir netrikdomai išsikalbėti. Vasario pradžioje 

Fersenas pasiryžta ilgiau nebelaukti ir važiuoti į Prancūziją 
pas Mariją Antuanetę. 

Šis ryžtas yra, tiesą sakant, savižudiškas. Šimteriopa tiki- 
mybė, kad jis niekados nebegrįš iš šios kelionės, nes už jokią 
kitą galvą Prancūzijoje šiuo metu nėra siūloma didesnė kai- 
na. Nėra vardo, kuris būtų tiek kartų ir su tokia tūžmastimi 
minėtas. Fersenas Paryžiuje yra viešai paskelbtas už įstatymo 
ribų, jo paieškos raštai yra kiekvienose rankose, užtenka 
vieno vienintelio, kuris Ferseną atpažintų, ir jo kūnas, su- 
plėšytas į gabalus, tysotų ant grindinio. Tačiau Fersenas - ir 
tai dar tūkstanteriopai padidina jo heroizmą — rengiasi ne 
šiaip į Paryžių, ketina ne šiaip ten pradingti slaptame už- 
kampyje, bet taikosi tiesiai į neprieinamą Minotauro urvą, į 
Tiuilri rūmus, kuriuos dieną naktį saugo tūkstantis du šimtai 
Nacionalinės gvardijos karių, į pilį, kur iš milžiniško tarnų 
pulko jį asmeniškai pažįsta kiekvienas arklininkas, kiek- 
viena kameristė, kiekvienas vežėjas. Tačiau šįkart arba jau 
niekados šiam didikui duota proga patvirtinti savąją meilės 
priesaiką. „Gyvenu vien tam, kad Jums tarnaučiau.“ Vasario 
11 d. Fersenas įrodo savo žodžio tikrumą ir leidžiasi į vieną 
narsiausių žygių per visą revoliucijos istoriją. Su peruku, su 
svetimu pasu, kuriame įžūliai suklastoja privalomą Švedi- 
jos karaliaus parašą, jis keliauja neva su diplomatine misija 
į Lisaboną, lydimas vien savo adjutanto, kurio tarnu pats 
skelbiasi. Per stebuklą popieriai ir asmenys iš tikrųjų nuodug- 
niau netikrinami, vasario 13 d. pusę šeštos jis nekliudomas 
pasiekia Paryžių. Nors ir turėdamas ten bičiulę ar, tikriau, 
meilužę, kuri, rizikuodama gyvybe, yra pasiryžusi jį paslėpti, 
Fersenas tiesiai iš pašto karietos traukia į Tiuilri. Žiemos 
mėnesiais anksti temsta, bičiuliška tamsa pridengia nutrūk- 
tagalvį. Slaptosios durys, kurių raktą jis tebeturi, yra - įstabi 
sėkmė — ir šįsyk nesaugomos. Rūpestingai saugotas raktas 

atlieka savo darbą, Fersenas žengia į vidų: po aštuonių mė- 
nesių žiauriausio išsiskyrimo ir po neapsakomų įvykių — nuo 
to laiko visas pasaulis iš pagrindų pasikeitęs — mylimasis vėl 
atsiranda pas mylimąją, Fersenas vėl ir jau paskutinį kartą 
atsiduria pas Mariją Antuanetę. 


Apie šį įsimintiną apsilankymą esama dviejų Ferseno ranka 
rašytų pranešimų, kurie smarkokai vienas nuo kito skiria- 
si, — oficialiojo ir intymaus; ir kaip tik jų skirtingumas be 
galo daug byloja apie tikrąją Ferseną ir Mariją Antuanetę 
jungusio ryšio atmainą. Mat oficialiajame rašte Fersenas pra- 
neša savo monarchui, kad vasario 13 d. šeštą valandą vakaro 
atvykęs į Paryžių ir dar tą pat vakarą pasimatęs ir kalbėjęsis 
su Jų Didenybėmis — čia pabrėžtinai minima daugiskaita, 
taigi karalius Liudvikas ir Marija Antuanetė, - o antrą kartą 
su jais susitikęs kitą vakarą. Tačiau šis pranešimas, skirtas 
Švedijos karaliui, kuris, kaip Fersenas žinojo, buvo labai 
plepus ir kuriam Fersenas nenorėjo patikėti moteriškosios 
Marijos Antuanetės garbės, nesutampa su iškalbingu inty- 
miu dienoraščio įrašu. Ten pirmiausiai taip rašoma: „Nuėjau 
pas ją; ėjau savo įprastiniu keliu. Rūpestis dėl Nacionalinės 
gvardijos karių, jos būstas nuostabus.“ Taigi čia pabrėžtinai 
sakoma „pas ją“, o ne „pas juos“. Paskui dienoraštyje eina 
dar du žodžiai, kuriuos minėtoji šventeiviška ranka padarė 
nebeįskaitomus, užtepusi juos rašalu. Tačiau, laimė, pavyko 
juos vėl atidengti, ir tie du itin turiningi žodžiai yra tokie: 
restė la, išvertus — „ten likau“. 

Sulig tais dviem žodžiais anos tristaniškosios nakties si- 
tuacija darosi aiški: taigi Fersenas tą vakarą buvo priimtas 
ne abiejų didenybių, kaip tikino Švedijos karalių, bet vienos 
Marijos Antuanetės, be to, jis — tai irgi nekelia jokių abe- 
jonių — tą naktį praleido karalienės apartamentuose. Naktį 

išeiti, sugrįžti ir vėl pasišalinti iš Tiuilri būtų reiškę bepras- 
miškiausiai ir keleriopai didinti pavojų, nes koridoriuose 
dieną ir naktį patruliavo Nacionalinės gvardijos kariai. O 
Marijos Antuanetės patalpos pirmame aukšte, kaip žinome, 
susidėjo tik iš miegamojo ir mažutėlaičio tualeto kambarėlio; 
vadinasi, nėra jokio kito paaiškinimo, kaip tik tas, kuris toks 
nemalonus dorybės gynėjams: kad Fersenas tą naktį ir kitą 
dieną iki vidurnakčio praleido pasislėpęs karalienės mie- 
gamajame, vienintelėje visos pilies patalpoje, kuri nebuvo 
saugoma Nacionalinės gvardijos ir prieinama tarnų akims. 

Apie tas vienudu praleistas valandas Fersenas, tikrai ge- 
bėjęs tylėti, tyli net savo intymiajame dienoraštyje; tad ir 
visiems kitiems privaloma ši tauriausioji priedermė. Niekam 
negalima uždrausti manyti, kad ir ši naktis buvo skirta vien 
romantiškai riterinei tarnystei ir politiniams pokalbiams. 
"Tačiau tas, kuris geba jausti širdimi ir yra blaivios nuovokos, 
tas, kuris tiki kraujo galybe kaip amžinu įstatymu, - tas yra 
tikras: net jeigu Fersenas jau seniai nebūtų buvęs Marijos 
Antuanetės meilužiu, jis būtų juo tapęs tą lemtingą naktį, tą 
kraštutinėmis žmogiškomis drąsos pastangomis išsikovotą, 
tą nebeatšaukiamai paskutinę naktį. 


Pirmoji naktis priklauso vien įsimylėjėliams, tik antrasis va- 
karas skirtas politikai. Šeštą valandą, taigi praslinkus lygiai 
dvidešimt keturioms valandoms nuo Ferseno atvykimo, 
diskretiškasis sutuoktinis įžengia į karalienės kambarį akis į 
akį pasikalbėti su herojiškuoju pasiuntiniu. Ferseno pateik- 
tą bėgimo planą Liudvikas XVI atmeta, pirma, dėl to, kad 
laiko jį praktiškai neįimanomu, be to, ir dėl garbės jausmo, 
mat yra viešai pažadėjęs Nacionaliniam susirinkimui pasi- 
likti Paryžiuje ir nenori laužyti duoto žodžio. (Čia Fersenas 
savo dienoraštyje pagarbiai įrašo: „Mat jis yra garbingas 

žmogus.“) Paskui karalius, visiškai pasitikėdamas Fersenu, 
kaip vyras vyrui išdėsto patikimajam bičiuliui savąją padėtį. 
„Esame vieni, — sako jis, — ir galime kalbėti. Žinau, kad esu 
kaltinamas silpnumu ir neryžtingumu, tačiau dar niekas ir 
niekados nėra buvęs tokioje padėtyje kaip manoji. Žinau, 
kad praleidau tinkamą akimirką (bėgti) liepos keturiolik- 
tąją, O nuo to meto daugiau tokios akimirkos neberadau. 
Visas pasaulis paliko mane bėdoje.“ Nei karalienė, nei ka- 
ralius nebeturi vilties patys išsigelbėti. Tegu tad užsienio 
galybės mėgina viską, kas tik įmanoma, nesirūpindamos jų 
asmenimis. Tik tegu jos nesistebinčios, jei jis čia pritarsiąs 
kai kuriems dalykams; girdi, dabartinėje padėtyje jie galbūt 
privalėsią daryti tai, kas jiems nebūsią prie širdies. Patys jie 
galį laimėti tik laiko, išgelbėjimas turįs ateiti iš užsienio. 

Fersenas liko rūmuose iki vidurnakčio. Viskas apkalbėta, 
ką derėjo apkalbėti. Paskui ateina sunkiausia šių trisdešim- 
ties valandų akimirka, jiems tenka atsisveikinti. Abu nenori 
to pripažinti, abu neklystamai nujaučia: daugiau niekados! 
Daugiau niekados šiame gyvenime! Mėgindamas paguos- 
ti sukrėstą moterį, Fersenas žada sugrįžti, jei tik tas būsią 
kaip nors įmanoma, ir laimingas jaučia, kaip labai ją savo 
apsilankymu suramino. Tamsiu, laimė, tuščiu koridorium 
karalienė palydi Ferseną iki durų. Dar jiems nespėjus ištar- 
ti paskutinių žodžių, paskutinį kartą apsikabinti, pasigirsta 
artėjantys svetimi žingsniai: mirtinas pavojus! Fersenas, 
susisupęs į apsiaustą, užsimaukšlinęs peruką, neria laukan, 
Marija Antuanetė skuba į savo kambarį; mylimieji pasku- 
tinįkart pasimatė. 


Bėgimas į karą 


Senas kaip pasaulis receptas: valstybės ir vyriausybės, nebe- 
sugebančios susidoroti su krize, mėgina įtampą nukreipti į 
išorę; paklusdami tam amžinam dėsniui, revoliucijos vadai, 
stengdamiesi išsisukti nuo bemaž neišvengiamo pilietinio 
karo, jau kelintą mėnesį reikalauja karo su Austrija. Pri- 
imdamas konstituciją, Liudvikas XVI savo karališką ran- 
gą, teisybė, sumenkino, bet užtat sutvirtino. Revoliucija 
dabar — tokie nieko neįtariantys vyrai kaip Lafajetas tuo ir 
tikėjo — visiems laikams turi būti baigta. Tačiau žirondistų 
partija, turinti daugumą naujai išrinktame Nacionaliniame 
susirinkime, širdyje yra respublikoniška. Ji geidžia pašalinti 
karaliaus valdžią, o tam nėra geresnės priemonės už karą, nes 
jis neišvengiamai nuves karaliaus šeimą į konfliktą su nacija. 
Juk užsienio kariuomenių avangardas — tai abu triukšmin- 
gieji karaliaus broliai, o priešo generaliniai štabai pavaldūs 
karalienės broliui. 

Marija Antuanetė supranta, kad atviras karas gali jų rei- 
kalui ne padėti, o tik pakenkti. Kad ir kaip karas baigtųsi, ši 
pabaiga bus jiems nepalanki. Jei revoliucijos armijos nugalės 
emigrantus ir imperatorių su karaliais, visai tikras dalykas, 
kad Prancūzija nebekęs „tirono“. Kita vertus, jei naciona- 
linę kariuomenę sumuš karaliaus ir karalienės giminaičiai, 
nėra abejonės, kad įsiaudrinusi ar kitų įaudrinta Paryžiaus 

prastuomenė už tai padarys atsakingus Tiuilri kalinius. Jei 
nugalės Prancūzija, jie neteks sosto; jei nugalės užsienio galy- 
bės, jie praras gyvastį. Dėl šios priežasties Marija Antuanetė 
nesuskaičiuojama daugybe laiškų meldė brolį Leopoldą ir 
emigrantus laikytis tykiai, ir šis atsargus, į dvejones linkęs, 
blaiviai viską skaičiuojantis ir širdyje karui priešiškas val- 
dovas iš tikrųjų vis purtė nuo savęs kardais žvanginančius 
princus ir emigrantus, vengdamas bet ko, kas galėtų būti 
suprasta kaip iššūkis. 


Tačiau Marijos Antuanetės laimės žvaigždė jau seniai prige- 
susi. Visi likimo prirengti netikėtumai atsigręžia prieš ją. Kaip 
tik dabar, kovo 1 d., ūmi liga pasiglemžia jos brolio Leopoldo, 
taikos palaikytojo, gyvastį, o po dviejų savaičių sąmokslininko 
paleista pistoleto kulka nužudo geriausią rojalistinės minties 
gynėją, jos turėtą tarp Europos monarchų, - Švedijos karalių 
Gustavą. Taip karas pasidaro neišvengiamas. Mat Gustavo 
įpėdinis nė nebemano remti monarchistų reikalo, o Leopol- 
do II įpėdinis rūpinasi ne savo kraujo giminaičiais, bet mąsto 
vien apie savo paties interesus. Iš šio dvidešimt ketverių me- 
tų, naivaus, šalto, visiškai bejausmio imperatoriaus Pranciš- 
kaus, kurio sieloje neberusena nė kibirkštėlė Marijos Teresės 
dvasios, Marija Antuanetė nesulaukia nei supratimo, nei 
noro suprasti. Lediniu šalčiu sutinka jis Marijos Antuanetės 
pasiuntinius, abejingai priima jos laiškus; jam visai nerūpi, 
kad kraujo giminaitė pateks į kraupiausią psichologinį susi- 
dvejinimą, kad priemonės, kurių jis griebiasi, kelia pavojų jos 
gyvasčiai. Pranciškus mato tik gerą progą išplėsti savo valdžią 
ir šaltai bei užgauliai atmeta visus Nacionalinio susirinkimo 
pageidavimus ir reikalavimus. 

Dabar žirondistai gali džiaugtis savo pranašumu. Balandžio 
20 d. Liudvikas XVI po ilgo priešinimosi priverčiamas - kaip 

teigiama — su ašaromis akyse paskelbti karą „Vengrijos kara- 
liui“. Kariuomenės pajuda ir lemtis leidžiasi savo vaga. 


Kurioje pusėje šiame kare širdimi yra Marija Antuanetė! Ar 
su senąja, ar su naująja tėvyne! Su prancūzų ar su užsienio 
valstybių kariais? Nuo šio lemiamo klausimo rojalistų auto- 
riai, besąlygiški jos gynėjai ir garbintojai, baimingai išsisuki- 
nėjo, jie net prikaišiojo suklastotų pastraipų į memuarus ir 
laiškus, mėgindami nuslėpti aiškų ir vienareikšmį faktą, kad 
šiame kare Marija Antuanetė visa siela troško sąjungininkų 
valdovų kariuomenės triumfo ir prancūzų pulkų pralaimė- 
jimo. Ši jos laikysena yra nenuneigiama; kas ją nutyli, tas 
griebiasi klastočių. Kas ją neigia - meluoja. Mat dar daugiau: 
Marija Antuanetė, kuri pirmiausiai jaučiasi karalienė, o tik 
paskui — Prancūzijos karalienė, ne tik stoja prieš tuos, kurie 
jos karališkąją valdžią apribojo, ir už tuos, kurie šią valdžią 
dinastine prasme stiprina, bet net ir griebiasi visų leistinų 
ir neleistinų priemonių prancūzų pralaimėjimui paspartinti, 
užsienio pergalei paremti. „Gal Dievas panorės, kad vieną 
sykį būtų atkeršyta už visus iššūkius, kurių mes sulaukė- 
me iš šio krašto, — rašo ji Fersenui ir, nors seniai pamiršusi 
gimtąją kalbą ir priversta duoti vokiškus laiškus išversti, ji 
sako: — Niekados taip kaip dabar nesididžiavau, kad esu 
gimusi vokietė.“ Keturias dienas prieš karo paskelbimą ji 
perduoda - ar, tikriau, išduoda — austrų pasiuntiniui vis- 
ką, kas jai žinoma apie revoliucijos armijų karo planus. Jos 
nuostata yra visiškai aiški: Marijai Antuanetei Austrijos ir 
Prūsijos vėliavos yra savos, o tėvynės trispalvė — priešo vėlia- 
va. Be abejo, - tas žodis išsyk atsiranda lūpose, — tai atviras 
tėvynės išdavimas, ir bet kurios šalies teismas šiandien tokią 
elgseną įvardytų kaip nusikalstamą. Tačiau nevalia pamirš- 
ti, kad nacionalumo ir nacijos sąvokos aštuonioliktajame 

šimtmetyje dar nebuvo atrastos; tik Prancūzijos revoliucija 
imasi jas formuluoti Europoje. Aštuonioliktasis šimtmetis, 
nuo kurio pažiūrų Marija Antuanetė yra tiesiog neatskiria- 
ma, dar pripažįsta vien dinastinį požiūrį: kraštas priklauso 
karaliui; karalius visados teisus; tas, kuris kovoja už karalių 
ir karaliaus valdžią, besąlygiškai kariauja už teisingą reikalą. 
"Tas, kuris stoja prieš karaliaus valdžią, net gindamas savo 
kraštą, yra maištininkas ir sukilėlis. Dėl to, kad patriotinė 
idėja dar visiškai nesusiformavusi, šiame kare netikėtai 
randasi ir nepatriotinės emocinės nuostatos kitoje pusėje: 
geriausieji vokiečiai — Klopštokas, Šileris, Fichtė, Helderli- 
nas - laisvės idėjos vardan trokšta, kad pralaimėtų vokiečių 
daliniai, kurie dar suvokiami ne kaip tautiniai pulkai, o kaip 
despotiškosios pusės kariuomenė. Jie džiaugiasi, kad Prūsijos 
ginkluotosios pajėgos traukiasi, o Prancūzijoje savo ruožtu 
karalius su karaliene džiaugiasi jiems naudą žadančiu savųjų 
dalinių pralaimėjimu. Ir vienoje, ir kitoje pusėje kariaujama 
ne dėl krašto interesų, o dėl dvasinės idėjos — dėl suvere- 
niteto arba laisvės. Ir nėra geresnio ženklo, bylojančio apie 
keistą prieblandą, tvyrančią senojo ir naujojo šimtmečio 
sandūroje, kaip tas faktas, kad jungtinių vokiečių armijų 
vadas, Braunšveigo kunigaikštis, mėnesiu anksčiau rimtai 
svarstė, ar jam nebūtų verčiau imtis vadovauti prieš vokie- 
čius kariausiantiems prancūzų daliniams. Aiškiai matyti: 
1791 m. aštuonioliktojo šimtmečio sielose tėvynės ir nacijos 
sąvokos dar nėra išaiškėjusios. Tik šis karas, sukūręs tautines 
kariuomenes, tautinę savimonę, o sykiu — ir kraupiausias 
brolžudiškas ištisų nacijų kautynes, pagimdys ir būsimajam 
šimtmečiui paliks nacionalinio patriotizmo idėją. 


Paryžius neturi įrodymų nei apie tai, kad Marija Atuanetė 
trokšta užsienio valstybių pergalės, nei apie krašto išdavimo 

faktą. Tačiau tauta, nors, kaip masė, niekados nemąsto lo- 
giškai ir planingai, vis dėlto turi gaivališkesnę, gyvuliškesnę 
uoslę nei paskiras žmogus; ji nesamprotauja, ji elgiasi ins- 
tinktyviai, ir šis instinktas bemaž visados esti neklaidingas. 
Nuo pat pradžių prancūzų tauta atmosferoje jaučia tvyrantį 
Tiuilri rūmų priešiškumą; negaudama išorinių ženklų, ji 
užuodžia Marijos Antuanetės faktišką jos armijų ir jos reikalo 
išdavystę; ir per šimtą žingsnių nuo karaliaus rūmų Vernjo, 
vienas žirondistų, atvirai išrėkia kaltinimus Nacionalinio 
susirinkimo salėje: „Iš šios tribūnos, iš kurios Jums kalbu, 
galiu įžiūrėti rūmus, kur išsigimėliai patarėjai taikosi suve- 
džioti ir klaidina karalių, davusį mums konstituciją, kur jie 
kala grandines, kuriomis trokšta mus surakinti, ir rezga pin- 
kles, turinčias mus atiduoti Austrijos sosto valdžiai. Regiu 
langus rūmų, kur rengiama kontrrevoliucija ir apmąstomos 
visos priemonės, kuriomis būtų galima mus nublokšti atgal 
į vergijos narvą.“ O norėdamas, kad Marija Antuanetė visai 
aiškiai būtų atpažinta kaip šio tariamo sąmokslo kurstytoja, 
jis dar grasinamai priduria: „Iegu visi tų rūmų gyventojai 
žino, kad mūsų konstitucija neliečiamybę suteikia išimtinai 
tik karaliui. Tegu jie žino, kad įstatymas be jokių išimčių iš- 
tiks visus prasikaltusius ir kad jokia galva, kurios kaltė bus 
įrodyta, neišvengs kalavijo.“ Revoliucija pradeda suvokti, 
kad išorės priešą ji įstengs sumušti tik tada, jei atsikratys ir 
vidaus priešo. Kad didžiąją partiją pasaulyje laimėti pavyks 
tik tuo atveju, jei namuose karaliui bus paskelbtas šachas ir 
matas. Dabar visi tikrieji revoliucionieriai energingai kursto 
kontliktą; priekyje ir vėl žygiuoja laikraščiai, reikalaujantys 
nuversti karalių; stengiantis atgaivinti senąją neapykantą ir 
paskatinti ją imtis naujų žygių, gatvėse dalijami nauji nelem- 
tai pagarsėjusio rašinio La vie scandaleuse de Marie-Antoinette 
leidimai. Nacionaliniame susirinkime tyčia teikiami įstatymų 

projektai, kurių atveju, kaip tikimasi, karalius bus priverstas 
pasinaudoti savo konstitucine veto teise, - pirmiausiai tas, 
kuriam Liudvikas XVI, būdamas tikintis katalikas, niekados 
negalėtų pritarti: kad kunigai, kurie atsisako prisiekti konsti- 
tucijai, privalo būti prievarta išvyti iš krašto; taip stengiamasi 
išprovokuoti atvirą vaidą. Karalius ir iš tikrųjų pirmą kartą 
susiima ir pareiškia savąjį veto. Būdamas stiprus, jis nė sy- 
kio nepasinaudojo jokia savo teise; dabar, likus žingsneliui 
iki pražūties, tasai nelaimingas vyras pačiu nelemčiausiu 
akimirksniu mėgina pirmą kartą rodyti drąsą. Tačiau tauta 
nebėra linkusi kęsti šios vaško lėlės prieštaravimų. Šis veto 
bus paskutinis prieš tautą ir tautai tartas karaliaus žodis. 


Norėdami kaip reikiant pamokyti karalių, o pirmiausiai - ją, 
nepalenkiamąją, pasipūtėlę austrę, jakobinai, revoliuci- 
jos smogiamasis būrys, pasirenka simbolinę dieną, birželio 
dvidešimtąją. Tą dieną prieš trejus metus Versalio pokylių 
salėje pirmą kartą susirinko tautos atstovai duoti iškilmin- 
gos priesaikos, kad nepasiduos durtuvų galybei ir savomis 
jėgomis duos Prancūzijai formą ir įstatymą. Tą dieną prieš 
metus karalius, persirengęs liokajumi, išsprūdino pro mažuo- 
sius savo rūmų vartelius, mėgindamas pabėgti nuo tautos 
diktato. Tą tad atmintiną dieną jam turi būti visiems lai- 
kams priminta, kad jis yra niekas, o tauta — viskas. 1792 m. 
Tiuilri šturmui ruošiamasi taip pat metodiškai kaip ir 1789 
m. Versalio puolimui. Tačiau andai dar teko pogrindyje ir 
neteisėtai tamsos priedangoje telkti amazonių kariuomenę; 
o šiandien vidury dienos, skambant pavojaus varpams, va- 
dovaujami aludario Santero, žygiuoja penkiolika tūkstančių 
vyrų, miesto magistratas traukia drauge su plevėsuojančiom 
vėliavom, Nacionalinis susirinkimas atveria jiems vartus, o 
burmistras Petjonas, kuriam derėtų rūpintis tvarka, apsime- 

ta aklas ir kurčias, šitaip skatindamas skambią šio karaliaus 
pažeminimo sėkmę. 

Revoliucinės kolonos žygis prasideda kaip paprasta šven- 
tinė eisena prie Nacionalinio susirinkimo. Darniomis gre- 
tomis penkiolika tūkstančių vyrų Ca ira taktu su didžiuliais 
plakatais „Šalin veto!“ ir „Laisvė arba mirtis!“ žygiuoja pro 
Jojimo mokyklą, kurioje posėdžiauja Nacionalinis susirin- 
kimas; pusę ketvirtos didysis spektaklis, regisi, pasibaigęs, 
būriai pradeda skirstytis. Tačiau tikrasis mitingas tik dabar 
ir prasideda. Mat, užuot taikiai pasitraukusi, visa milžiniš- 
ka liaudies masė be jokios komandos, bet vis dėlto regimai 
vadovaujama, plūsteli prie rūmų durų. Ten, tiesa, atkišę 
blizgančius durtuvus, stovi Nacionalinės gvardijos kariai ir 
žandarai, tačiau rūmai per savo įprastinį neryžtingumą nėra 
davę įsakymo tokiam kad ir nesunkiai numatomam atvejui, 
tad kareiviai nesipriešina, ir minios vienu srautu plūsteli 
pro ankštą durų piltuvą vidun. Tų masių spaudimas toks 
smarkus, kad jos, sakytumei, savaime prasiveržia laiptais į 
antrą aukštą. O dabar jų jau niekas nebegali sustabdyti, pa- 
čios durys arba jų spynos išlaužiamos, ir pirmiau, nei įmanu 
griebtis kokių nors apsaugos priemonių, pirmieji įsibrovėliai 
jau sustoja priešais karalių, kurį būrelis Nacionalinės gvar- 
dijos karių tik vos vos įstengia apsaugoti nuo paties blo- 
giausio. Dabar Liudvikui XVI tenka savo paties namuose 
priimti maištingos liaudies paradą, ir tik jo nepajudinamas 
flegmatiškas abejingumas užkerta kelią susirėmimui. Jis 
kantriai ir mandagiai atsakinėja į visus iššūkius, klusniai 
dedasi raudoną kepurę, kurią vienas sankiulotų nusivožia 
sau nuo galvos. Pusketvirtos valandos per svilinamą karštį 
jis neatsisakinėdamas, nesipriešindamas kenčia šių priešiš- 
kų svečių smaginimąsi reginiu ir patyčias. 

"Tuo pačiu metu kitas insurgentų būrys įsibrovė į karalie- 

nės apartamentus; atrodo, kad tuoj tuoj pasikartos Versalyje 
patirta siaubingoji spalio penktosios scena. Tačiau, kadangi 
karalienei gresia didesnis pavojus nei karaliui, karininkai 
skubiai sušaukė karius, įspraudė Mariją Antuanetę į kampą 
ir atitvėrė ją didžiuliu stalu, šitaip saugodami ją bent nuo fi- 
zinio smurto; be to, priešais tą stalą sargybon stoja trys gretos 
Nacionalinės gvardijos karių. Tad vidun įsiveržusios siautė- 
jančios moterys ir vyrai negali pasiekti Marijos Antuanetės, 
bet vis dėlto yra pakankamai arti, kad galėtų įžūliai lyg kokį 
parodos eksponatą apžiūrinėti „monstrą“, pakankamai arti, 
kad Marija Antuanetė būtų priversta išklausyti kiekvieną 
paskirą plūdimą ir grasinimą. Santeras, kuris šiuo antpuoliu 
trokšta karalienę tiktai smarkiai pažeminti ir kaip reikiant 
įbauginti, tačiau tikrų smurto veiksmų stengiasi išvengti, 
paliepia grenadieriams pasitraukti į šalį, kad liaudis gautų, 
ko norinti, ir galėtų gerai apžiūrėti savąją auką, nugalėtąją 
karalienę, o sykiu ir mėgina nuraminti Mariją Antuanetę: 
„Madam, Jūs esate klaidinama, liaudis neturi prieš jus jokių 
piktų kėslų. Jei tik panorėtumėte, visi jus mylėtų kaip štai 
šis kūdikis (čia jis parodo į dofiną, kuris išsigandęs ir dre- 
bėdamas spaudžiasi prie motinos). Beje, nebijokite, niekas 
nieko Jums nedarys.“ Tačiau visados, kai tik kuris nors šitų 
factieux siūlo karalienei savo pagalbą, ji išsyk išdidžiai pasi- 
tempia. „Nesu nei suklaidinta, nei apgauta, - griežtai atsako 
karalienė, - ir visai nebijau. Tarp padorių žmonių niekados 
nėra ko bijoti.“ Šalta ir išdidi karalienė tveria priešiškus 
žvilgsnius ir įžūliausias kalbas. Tik tada, kai mėginama ją 
priversti uždėti raudoną kepurę jos kūdikiui, ji nusigręžusi 
sako karininkams: „Io jau per daug, žmogaus kantrybė to 
nepakels.“ Tačiau ji ištveria, nė sekundės neišsiduodama, 
kad bijo ar jaučiasi netvirtai. Tik tada, kai įsibrovėliai jau 
nebekelia jai tikros grėsmės, pasirodo burmistras Petjonas ir 

paprašo minią skirstytis namo, „kad neduotume progos su- 
abejoti tautos ketinimų garbingumu“. Tačiau užtrunka dar 
iki vėlaus vakaro, kol pilis patuštinama, ir tik dabar karalie- 
nė, pažemintoji moteris, iki galo pajunta, kokia kankinama 
yra jos bejėgystė. Dabar ji žino, kad viskas prarasta. „Aš dar 
gyva, tačiau per stebuklą, — rašo ji skubiai savo ištikimajam 
Hansui Akseliui Fersenui. - Ši diena buvo kraupi.“ 


Paskutiniai riksmai 


Nuo to momento, kai veidu pajuto neapykantos alsavimą, kai 
savo pačios kambaryje, Tiuilri rūmuose, išvydo revoliucijos 
smaigus ir patyrė Nacionalinio susirinkimo bejėgystę ir piktą 
burmistro valią, Marija Antuanetė žino, kad ji ir jos šeimos 
nariai beviltiškai žuvę, - nebent dar skubiai ateitų pagalba iš 
užsienio. Tik audringa prūsų ir austrų pergalė galėtų juos dar 
išgelbėti. Tiesa, dabar, paskutinę, pačią paskutinę valandą, 
seni ir staiga naujai įsigyti bičiuliai mėgina organizuoti pabė- 
gimą. Generolas Lafajetas siūlosi pats stoti kavalerijos būrio 
priekyje, liepos keturioliktąją išgabenti karalių ir jo šeimą iš 
iškilmių Marso lauke ir su nuogais kardais išlydėti iš Paryžiaus. 
"Tačiau Marija Antuanetė, kuriai Lafajetas vis dar tebėra visos 
nelemties kaltininkas, verčiau linkusi pražūti nei patikėti savo 
vaikus, savo vyrą ir pačią save šitam lengvatikiui. 
Vadovaudamasi tauresnėmis paskatomis, Marija Antu- 
anetė atmeta ir kitą — Heseno-Darmštato landgrafienės — 
siūlymą, išgabenti iš pilies ją, kaip didžiausiame pavojuje 
atsidūrusią; mat šis pabėgimo planas sumanytas jai vienai. 
„Ne, princese, — atsako Marija Antuanetė, — nors ir gebė- 
dama įvertinti, koks brangus yra Jūsų siūlymas, aš jo negaliu 
priimti. Gyvenimą esu paskyrusi atlikti pareigą savo myli- 
miems asmenims, su kuriais dalijuosi nelaime ir kurie, kad 
ir kas apie juos būtų kalbama, nusipelno visokios paramos 

dėl drąsos, su kuria neša savąją lemtį... Gal vieną dieną vis- 
kas, ką mes darome ir kenčiame, bent mūsų vaikus padarys 
laimingesnius, tai vienintelis troškimas, kurį aš sau leidžiu. 
Likite sveika, princese! Iš manęs atimta viskas, ir man liko 
vien širdis, kuri man visados liks, kad galėčiau juos mylėti, 
niekados tuo neabejokite, tai būtų vienintelė nelaimė, kurios 
neįstengčiau ištverti.“ 

Tai vienas pirmųjų laiškų, kuriuos Marija Antuanetė 
rašo nebe dėl pačių laiškų, o skirdama juos ateinančioms 
kartoms. Širdies gelmėse ji jau žino: jeigu negandos nebe- 
įmanoma sustabdyti, ji pasiryžusi atlikti bent tą paskutinę 
priedermę — žūti oriai ir pakelta galva. Galbūt pasąmonėje 
ji jau trokšta greitos ir kuo didvyriškesnės mirties, galinčios 
nutraukti šį lėtą grimzdimą į dumblą, šį leidimąsi kas valandą 
vis žemyn ir žemyn. Liepos keturioliktąją, Bastilijos šturmo 
dieną, privalėdama - jau paskutinį kartą - dalyvauti didžio- 
joje ceremonijoje Marso lauke, ji atsisako vilktis po suknele 
šarvų marškinius, kuriuos vilki jos atsargusis sutuoktinis; 
naktimis miega viena, nors kartą jos kambaryje ir atsiranda 
įtartina žmogysta. Marija Antuanetė nebeišeina iš namų, 
mat seniai nebegali įžengti į savo pačios sodelį, negirdėda- 
ma, kaip liaudis dainuoja: Madame Veto avait promis de faire 
ėgorger tout Paris*. Naktų miego nebėra; kiekvieną sykį, 
varpui suskambus bokšte, visi pilies gyventojai krūpčioja, ar 
tik nebus čia pavojaus varpas, šaukiantis į seniai suplanuotą 
galutinį Tiuilri pilies šturmą. Iš pasiuntinių ir šnipų kasdien, 
net kone kas valandą gaudami žinių apie slaptuosius klubus 
ir priemiesčių sekcijas, rūmai žino, kad skaičiuoti liko tiktai 
dienas, gal tris, gal aštuonias, dešimt, gal keturiolika, iki ja- 
kobinai ryšis smurtu viską užbaigti, ir tie šnipai neišduoda 


* Ponia Veto pažadėjo išskersti visą Paryžių (pranc.). 

jokios paslapties. Mat vis spigesniu balsu Marato ir Ebero 
laikraščiai jau reikalauja atstatydinimo. Juos išgelbėti - Ma- 
rija Antuanetė tai žino — dar gali nebent stebuklas ar triuš- 
kinamai spartus prūsų ir austrų armijų proveržis. 


Anų paskutinių laukimo ir nekantraus lūkuriavimo dienų 
siaubas, šiurpas, baimė atsispindi karalienės laiškuose ištiki- 
miausiam savo bičiuliui. Tiesą sakant, tai jau ir nebe laiškai, 
o riksmai, pašėlę, konvulsingi baimės šauksmai, nerišlūs ir 
spigūs, lyg persekiojamo ar smaugiamo žmogaus. Dabar žinios 
iš Tiuilri apskritai gali būti slapta perduodamos, tik laikantis 
kraštutinio atsargumo ir pasitelkiant neįprasčiausias priemo- 
nes, nes tarnais nebegalima pasitikėti, šnipai stovi po langais 
ir už durų. Paslėpti šokolado paketėliuose, susukti po skrybėlės 
atvartu, rašyti simpatiniu rašalu (dažniausiai nebe pačios Ma- 
rijos Antuanetės ranka) ir šifruoti, tie laiškai sumanyti taip, 
kad tuo atveju, jeigu būtų perimti, atrodytų visiškai nekalti. 
Jie tariamai kalba vien apie visokius bendruosius dalykus, 
apie prasimanytus sandėrius ir aferas; tai, ką karalienė iš tik- 
rųjų nori pasakyti, dažniausiai dėstoma trečiuoju asmeniu 
ir dar šifruotai. Skubiau, vis skubiau vienas po kito sklinda 
šie didžiausios negandos ištiktos moters riksmai; prieš birže- 
lio dvidešimtąją karalienė dar rašo: „Jūsų bičiuliai atkūrimą 
laiko neįmanomu ar bent labai tolimu dalyku. Todėl, jei tik 
įmanoma, suraminkite juos, jiems to reikia, jų padėtis kas- 
dien darosi vis kraupesnė.“ Birželio 23 d. šis raginimas jau 
primygtinesnis. „Jūsų bičiuliui iškilusi didžiausia grėsmė, jo 
lipa siaubingai smarkėja, gydytojai nebežino jokių vaistų... 
Jei norite jį dar kartą pamatyti, skubėkite, praneškite tėvams 
apie jo beviltišką būklę.“ Karštligės termometras kyla vis 
smarkiau (birželio 26 d.): „Norint jį išgelbėti, reikalinga greita 
krizė, mus ima neviltis, kad ji dar nesirodo. Praneškite apie 

jo padėtį visiems, kurie tik su juo susiję, kad jie griebtųsi savo 
priemonių. Laikas spaudžia...“ Kartais, pačiam tokių pagal- 
bos riksmų įkarštyje, sutrikusi karalienė, jautri kaip kiekviena 
tikrai mylinti moteris, pati išsigąsta, kad kelia šitokį nerimą 
žmogui, kuris jai už viską brangesnis; net ištikta didžiausios 
baimės ir negandos, Marija Antuanetė galvoja pirmiausiai 
ne apie savo pačios lemtį, bet apie sielos sukrėtimą, kurį jos 
baimės šauksmai turi kelti mylimajam: „Mūsų padėtis kraupi, 
bet nepulkite per daug nerimauti, esu apimta drąsos ir jaučiu 
savyje kažkokį balsą, sakantį man, kad greit būsime laimingi ir 
išgelbėti! Ši mintis viena man padeda laikytis... Likite sveikas! 
Kada mes vėl pasimatysime ramiais laikais!“ (Liepos 3 d.) Ir 
dar kartą: „Nepulkite per daug nerimauti dėl manęs. Patikė- 
kite, kad drąsa visados viską įveikia... Likite sveikas ir, jei tik 
įmanoma, mėginkite paspartinti pažadėtąją pagalbą mums 
gelbėti... Tausokite save dėl mūsų ir nepasiduokite dėl mūsų 
pernelyg dideliam nerimui.“ Bet paskui vienas laiškas lekia 
paskui kitą. „Rytoj atvyksta aštuoni šimtai vyrų iš Marselio, 
ir kalbama, kad po aštuonių dienų jie turės pakankamai jė- 
gų savo planui įgyvendinti.“ (Liepos 21 d.) Ir po trijų dienų: 
„Pasakykite ponui Mersi, kad karaliaus ir karalienės gyvybei 
iškilęs visų didžiausias pavojus, kad net viena prarasta diena 
gali atnešti nenumatomą negandą... Žudikų gauja kasdien 
nepaliaujamai auga.“ O paskutinis laiškas, rašytas rugpjūčio 1 
d., sykiu ir pats paskutinis, kurį Fersenas gauna iš karalienės, 
su kraštutinės nevilties įkvėpta aiškiaregyste šitaip vaizduoja 
visą pavojų: „Karaliaus, kaip ir karalienės, gyvybei iš tikrųjų 
seniai gresia pavojus. Ta aplinkybė, kad atvyko maždaug šeši 
šimtai marseliečių ir būrys kitų iš visų jakobinų klubų, didi- 
na mūsų, deja, net labai pagrįstą nerimą. Tiesa, imamasi visų 
priemonių karališkosios šeimos saugumui užtikrinti, tačiau 
žudikai visą laiką slankioja aplink pilį, liaudis yra kurstoma, 

vienoje Nacionalinio susirinkimo dalyje viešpatauja piktava- 
liškos nuotaikos, kitoje — silpnumas ir baimė... Dabar reikia 
mąstyti, kap išvengti durklo ir išardyti kėslus sąmokslininkų, 
besibūriuojančių aplink sostą ir besitaikančių jį nugriauti. 
Factieux jau seniai nebesivargina ir nebeslepia ketinimų pa- 
šalinti karališkąją šeimą. Dviejuose paskutiniuose naktiniuose 
susirinkimuose vieningos nuomonės dar nebuvo rasta tik dėl 
priemonių, kuriomis tai reikėtų padaryti. Iš mano ankstesnio 
laiško žinote, kaip svarbu laimėti nors dvidešimt keturias 
valandas; šiandien galiu tai tik pakartoti ir pridurti, kad tuo 
atveju, jei dabar mums neateis pagalba, karalių ir karalienę 
gali išgelbėti tiktai Apvaizda.“ 


Mylintis vyras gauna šiuos mylimosios laiškus Briuselyje; gali- 
ma įsivaizduoti, kokia neviltis jįsuėmusi. Nuo ankstyvo ryto iki 
vėlumos jis kovoja su karalių, karvedžių, pasiuntinių vangumu 
ir neryžtingumu, rašo laišką po laiško, daro vizitą po vizito, 
su visa užkaitusios nekantros galybe ragina skubiai žygiuoti į 
priekį, imtis karo veiksmų. Tačiau armijų vadas, Braunšveigo 
kunigaikštis, yra karys tos senos karo mokyklos, kuri tarėsi 
privalanti dienos tikslumu apskaičiuoti puolimą kelis mėne- 
sius į priekį. Lėtai, kruopščiai, sistemingai, laikydamasis seniai 
atgyvenusių, iš Frydricho Didžiojo išmoktų karybos taisyklių, 
Braunšveigo kunigaikštis telkia savo dalinius ir, apimtas kaip 
pasaulis senos generolų puikybės, nei politikų, nei juo labiau 
pašaliečių nesiduoda priverčiamas nė per colį pasitraukti nuo 
savo surašyto mobilizacijos plano. Jis pareiškia iki rugpjūčio 
vidurio negalėsiąs peržengti sienų, užtat tada žada planingai — 
karinis pasivaikščiojimas yra amžina pamėgtoji visų generolų 
svajonė — vienu atsikvėpimu prasiskverbti iki Paryžiaus. 
"Tačiau Fersenas, kuriam sielą drasko baimės riksmai iš 
Tiuilri rūmų, žino: tiek laiko jau nebėra. Norint išgelbėti 

karalienę, reikia ko nors griebtis. Ir mylintis vyras aistros 
sujauktu protu padaro kaip tik tai, kam lemta pražudyti 
jo mylimąją. Mat kaip tik ta priemonė, kuria jis mėgina 
sustabdyti prastuomenės ketinimus pulti Tiuilri, puolimą 
ir paskubina. Marija Antuanetė jau seniai reikalavo, kad 
sąjungininkai paskelbtų manifestą. 

Jos — labai teisinga — mintis buvo ta, kad šiuo manifestu 
reikėtų pamėginti akivaizdžiai atskirti respublikonų, jako- 
binų reikalą nuo prancūzų nacijos reikalo ir taip padrąsinti 
gerų nuostatų (tai yra — jos prasme gerų nuostatų) turinčius 
žmones ir įbauginti gueux, „skarmalius“. Pirmiausiai karalienė 
pageidavo, kad šiuo manifestu nebūtų kišamasi į Prancūzijos 
vidaus reikalus ir būtų „vengiama pernelyg daug kalbėti apie 
karalių ir leisti pernelyg smarkiai pajusti, kad mėginama jį 
paremti“. Marija Antuanetė svajojo apie draugystės pareiš- 
kimą prancūzų tautai ir sykiu grasinimą teroristams. Tačiau 
nelaimingasis Fersenas siaubo suspausta siela, žinodamas, 
kad iki tikros karinės sąjungininkų pagalbos dar praeis visa 
amžinybė, pareikalauja, kad manifestas būtų surašytas pačiu 
griežčiausiu tonu; jis pats parašo projektą, paprašo jį toliau 
perduoti vieną bičiulį, ir — štai tikra pragaištis! - kaip tik šis 
variantas ir priimamas! Nelemtai pagarsėjęs sąjungininkų 
kariuomenių manifestas prancūzų daliniams suformuluotas 
tokiu įsakmiu pavidalu, tarytum Braunšveigo kunigaikščio 
pulkai jau pergalingai stovėtų prie Paryžiaus vartų; jame 
sudėstyta viskas, ko karalienė, geriau išmanydama padėtį, 
kaip tik norėjo išvengti. Manifeste be perstojo kalbama apie 
šventą visų krikščioniškiausiojo karaliaus asmenį, Naciona- 
linis susirinkimas kaltinamas neteisėtu valdžios vadelių pa- 
sisavinimu, prancūzų kareiviai raginami nedelsiant paklusti 
karaliui, jų teisėtajam monarchui, o Paryžiaus miestui tuo 
atveju, jei Tiuilri pilis būtų užimta smurtu, grasinama „pa- 

vyzdiniu ir per visus amžius atmintinu kerštu“ — karinėmis 
egzekucijomis ir visišku sugriovimu: Tamerlano vertas mintis 
čia dar prieš pirmąjį šūvį dėsto silpnadvasis generolas. 

Šio popierinio grasinimo padariniai yra tiesiog kraupūs. 
Net tie, kurie iki šiol buvo karaliui lojalūs, vos patyrę, koks 
brangus jų karalius Prancūzijos priešams, supratę, kad sve- 
timosios kariuomenės pergalė sunaikintų visus revoliucijos 
laimėjimus, kad Bastilija tada būtų buvusi veltui šturmuota, 
priesaika pokylių namuose tuščiai duota, o tai, ką Marso 
lauke prisiekė nesuskaičiuojama gausybė prancūzų, būtų ga- 
lutinai atšaukta, akimoju tampa respublikonais. Šiuo paiku 
grasinimu Ferseno, mylimojo, ranka sviedė bombą į rusenantį 
laužą. Ir nuo to beprasmiškai sviesto iššūkio dvidešimties 
milijonų rūstybė pratrūko tikru sprogimu. 


Paskutinėmis liepos dienomis nelemtojo Braunšveigo mani- 
festo tekstas sužinomas Paryžiuje. Sąjungininkų grasinimą 
sulyginti Paryžių su žemėmis, jei liaudis užpuls Tiuilri rūmus, 
žmonės sutinka stačiai kaip raginimą pulti. Iškart imama 
rengtis puolimui, o jeigu išsyk dar šturmo nepradedama, 
tai tik todėl, kad norima palaukti, kol atkaks pagrindinis 
smogiamasis dalinys — šeši šimtai rinktinių respublikonų 
iš Marselio. Rugpjūčio šeštąją jie atžygiuoja — Pietų saulės 
nurudinti, patrakę ir ryžtingi vyrukai, į savo žingsnių taktą 
dainuojantys naują dainą, kurios ritmas per kelias savaites 
sukels ant kojų visą kraštą, - „Marselietę“, palaimingą valan- 
dą visiškai jokiomis malonėmis neapdovanotam karininkui 
kažkokio viesulo galvon įpūstą revoliucijos himną. Dabar 
jau viskas parengta, dabar jau galima kirsti smūgį sutrešu- 
siai monarchijai. Puolimas gali prasidėti: Allons, enfants de 


la patrie... 


Rugpjūčio dešimtoji 


Naktis iš rugpjūčio devintosios į dešimtąją pranašauja karštą 
dieną. Tūkstančiais žvaigždžių nusagstytame danguje nė de- 
besėlio, nejusti nė menkiausio vėjo dvelksmo; tykut tykutėlės 
drykso gatvės, stogai žvilga baltoje vasariškos mėnesienos švie- 
soje. Tačiau ši tyluma nieko nebegali apgauti. O kad gatvės 
taip neįprastai ištuštėjusios — tai tik patvirtinimas, jog bręsta 
kažkas nepaprasta ir neregėta. Revoliucija nemiega. Sekcijose, 
klubuose, savo namuose posėdžiauja vadai. Įtartinai tyliai iš 
apygardos į apygardą laksto įsakymus nešiojantys pasiuntiniai, 
sukilimo generalinio štabo karvedžiai - Dantonas, Robespje- 
ras ir žirondistai, — patys likdami nematomi, telkia puolimui 
nelegalią kariuomenę, Paryžiaus liaudį. 

"Tačiau ir pilyje niekas nemiega. Jau ne pirma diena ten 
laukiama puolimo. Ir ten žinoma: marseliečiai atkako ne 
šiaip sau, o paskutinės žinios byloja, kad kitą rytą reikia 
laukti jų atžygiuojant. Šią alsinamai tvankią vasaros naktį 
langai atviri, karalienė su madam Elžbieta vis pro juos klau- 
sosi, kas vyksta lauke. Bet kol kas nieko negirdėti. Ramybe 
ir tyla alsuoja uždaras Tiuilri parkas, retkarčiais pasigirsta 
tik sargybinių žingsniai kiemuose, kartais žvangteli kardas ar 
sutrepsi žirgas, nes pilyje stovyklos sąlygomis įsikūrę per du 
tūkstančius karių, galerijos grūste prisigrūdusios karininkų 
ir ginkluotų didikų. 

Pagaliau, be penkiolikos pirmą, — visi puola prie langų — 
suskamba varpas, skelbiantis aliarmą tolimame priemiestyje. 
O štai jau ir antras, ir trečias, ir ketvirtas. Kažkur tolybėse 
sudunda būgnai. Dabar jau nebėra abejonių, sukilimas telkia 
pajėgas. Dar kelios valandos — ir viskas bus nulemta. Kara- 
lienė susijaudinusi vis puldinėja prie lango pasiklausyti, ar 
grėsmingieji ženklai darosi garsesni. Šią naktį miego nėra. 
Pagaliau, ketvirtą ryto, jokio debesėlio netemdomame dan- 
guje pateka kruvina saulė. Diena bus karšta. 

Pilyje viskas parengta. Paskutinę valandą atžygiavo patiki- 
miausias karūnos pulkas — šveicarai, tvirti, nepajudinami vyrai, 
išugdyti paisyti geležinės disciplinos, iki paskutiniosios ištikimi 
savo pareigai. Be to, nuo šeštos vakaro Tiuilri saugo dar šešio- 
lika rinktinių Nacionalinės gvardijos ir kavalerijos batalionų, 
pakeliamieji tiltai nuleisti, sargybos postai sutrigubinti, tuzi- 
nas patrankų grėsmingai nebyliomis žiotimis užtvėrę vartus. 
Dar buvo pasiųsta žinia ir dviem tūkstančiams didikų, vartai 
iki vidurnakčio laikyti atviri, nors, tiesa, veltui; prisistatė tik 
negausus kokių šimto penkiasdešimties vyrų pulkelis - dau- 
giausiai senyvi, pražilę didikai. Disciplinos žiūri Mandatas, 
narsus, energingas karininkas, pasiryžęs nesitraukti, kad ir 
kuo jam būtų grasinama. Tačiau tai žino ir revoliucionieriai, 
tad ketvirtą ryto jis staiga atšaukiamas, girdi, turįs prisistatyti 
į rotušę. Karalius, kad ir kaip tas neprotinga, įsako jam eiti, 
ir Mandatas, nors žinodamas, kas jam gresia ir kas jo laukia, 
paklūsta šaukiamas. Nauja revoliucinė komuna, savavališkai 
užėmusi rotušę, pasitikusi jį, ilgai neaušina burnos; po dviejų 
valandų klastingai nužudyto Mandato lavonas sutrupintu 
kiaušu jau plūduriuoja Senoje. Apsaugos daliniai lieka be 
vado, be ryžtingos širdies, energingos rankos. 

Mat karalius nėra joks vadas. Sutrikęs vyras violetiniu 
švarku, iš miegų susimaigiusiu peruku, apgailėtinai tuščio- 

mis akimis neryžtingai klydinėja iš kambario į kambarį ir vis 
laukia. Dar vakar buvo sutarta ginti Tiuilri iki paskutinio 
kraujo lašo, su įžūlia energija pilis buvo paversta į tvirtovę, 
į kariuomenės stovyklą. Bet jau dabar, priešui nė nepasiro- 
džius, vėl pradeda trūkti ryžto, ir tą neryžtingumą skleidžia 
Liudvikas XVI. Kiekvieną kartą, kai tenka apsispręsti, šis 
dėl savo asmens, tiesą sakant, nebailus, tačiau bet kokios 
atsakomybės gniuždomas vyras jaučiasi lyg ligonis. O kaip 
gali tikėtis drąsos iš karių, matančių, kad jų vadas dreba? 
Šveicarų pulkas, karininkų laikomas pasitempęs, stovi tvir- 
tai, tačiau tarp Nacionalinės gvardijos vyrų, nuolat girdin- 
čių klausimą, ar bus, ar nebus kaunamasi, pradeda rastis 
įtartinų ženklų. 


Karalienė bemaž neįstengia nuslėpti piktinimosi, kad jos su- 
tuoktinis toks silpnadvasis. Marija Antuanetė dabar trokšta 
lemiamo susidūrimo. Jos pervargę nervai ilgiau nebepakelia 
šios amžinos įtampos, jos išdidumas nebepakenčia nuolatinės 
grėsmės jausmo ir neoraus galvos slapstymo. Per tuos dvejus 
metus ji pakankamai patyrė, kad nuolaidumas ir traukima- 
sis ne mažina revoliucijos reikalavimus, o tik stiprina jos 
pasitikėjimą savimi. Bet dabar karaliaus valdžia stovi jau 
ant paskutinio, ant paties apatinio laiptelio, už kurio žioji 
tik pragarmė; dar žingsnis — ir viskas bus prarasta, taip pat 
ir garbė. Iš išdidumo net drebanti moteris užvis mieliausiai 
dabar pati eitų žemyn pas drąsos netekusius Nacionalinės 
gvardijos vyrus, savo pačios ryžtingumu mėgindama įkvėpti 
jiems ryžto ir paraginti juos atlikti savo pareigą. Galbūt jai šią 
valandą nejučia prieš akis iškilo prisiminimas apie motiną, 
kuri, prispirta didžiausios bėdos, su sosto įpėdiniu rankose 
žengė pas irgi svyruojančius vengrų didikus, šiuo vienu gestu 
uždegdama juos ir patraukdama savo pusėn. Tačiau Marija 

Antuanetė taip pat žino, kad tokią valandą moteris negali 
pavaduoti savo vyro, karalienė - karaliaus. Taigi ji įkalbinėja 
Liudviką XVI prieš kautynes surengti dar paskutinį paradą, 
tarti gynėjams žodį ir taip įveikti jų dvejones. 

Mintis buvo teisinga: Marijos Antuanetės instinktas visa- 
dos esti neklaidingas. Keli tokie ugningi, vidinio įsitikinimo 
kupini žodžiai, kokių pavojingiausiomis akimirkomis gebėjo 
rasti Napoleonas, karaliaus priesaika žūti drauge su savo 
kariais, energingas įsakmus gestas — ir šie dar svyruojantys 
batalionai būtų susilydę į plieno sieną. Tačiau čia štai trum- 
paregis ir nerangus, apkūnus ir nekariškas vyras, pasibrukęs 
po pažastimi skrybėlę, nusvirduliuoja laiptais žemyn ir pra- 
lemena kelis nerišlius, negrabius žodžius: „Kalbama, kad jie 
artinasi... Mano reikalas — visų gerų piliečių reikalas... mes 
narsiai kausimės, ar ne?..“ Netvirta intonacija, suglumusio 
žmogaus laikysena neryžtingumo anaiptol nesumažina, jį tik 
padidina. Nacionalinės gvardijos kariai su panieka regi, kaip 
šis silpnadvasis netvirtu žingsniu artinasi prie jų gretų; vietoj 
lauktų riksmų „Iegyvuoja karalius!“ iš pradžių tveria tyla, 
paskui pasigirsta dviprasmiški šūksniai: „Iegyvuoja nacija!“ 
O paskui, išdrįsęs prieiti prie pat pinučių tvoros, kur kariai 
jau pradėję broliautis su liaudimi, karalius išgirsta ir atvirus 
maišto šūkius: „Šalin veto! Šalin nutukusią kiaulę!“ Dabar 
jau paties Liudviko XVI šalininkai ir ministrai, apimti siaubo, 
apsupa karalių ir vedasi jį atgal į rūmus. „Dėl Dievo meilės, iš 
karaliaus tyčiojamasi, — iš antro aukšto šūkteli karo laivyno 
ministras, o Marija Antuanetė, paraudusiomis, nuo ašarų 
ir nemigos karščiuojančiomis akimis iš viršaus įdėmiai ste- 
bėjusi tą apgailėtiną reginį, pasipiktinusi nusigręžia. „Viskas 
baigta, — sako ji sukrėsta savo kameristei. — Karalius nepa- 
rodė energijos, ir šis paradas veikiau pakenkė, nei padėjo.“ 
Kautynėms dar nė neprasidėjus, jos jau pasibaigusios. 

Tą galutinių ir lemiamų kautynių tarp monarchijos ir respub- 
likos rytą minioje prie Tiuilri pilies stovi ir jaunas leitenantas, 
be paskyrimo likęs karininkas iš Korsikos, Napoleonas Bo- 
napartas, kuris būtų kvailiu išvadinęs kiekvieną, pamėginusį 
jam sakyti, kad vieną dieną jis, kaip Liudviko XVI įpėdinis, 
gyvensiąs šioje pilyje. Napoleonas šiuo metu neturi tarny- 
bos, tad savo neklystamu kario žvilgsniu tyrinėja puolimo 
ir gynėjų galimybes. Keli patrankų šūviai, smarkus išpuolis, 
ir tie niekšeliai (kaip jis vėliau Šventosios Elenos saloje 
niekinamai vadina priemiesčių būrius) plieno šluotos būtų 
buvę šluote nušluoti. Jeigu karalius būtų turėjęs po ranka šį 
smulkutį artilerijos leitenantą, jis būtų apsigynęs nuo viso 
Paryžiaus. Tačiau šioje pilyje nėra nė vieno, kuris turėtų šio 
smulkučio leitenanto plieninę širdį ir skubiai viską pastve- 
riantį žvilgsnį. „Nepulti, gerai laikytis, tvirtai gintis“ — tai ir 
visas kariams duotas įsakymas; pusinė priemonė, todėl sykiu 
ir visiškas pralaimėjimas. Tuo tarpu jau septinta valanda ryto, 
prisiartino pirmasis maištininkų ariergardas — netvarkingas, 
prastai ginkluotas būrys, grėsmingas ne karybos išmany- 
mu, O vien savo nepalaužiamu ryžtu. Pavieniai žmonės jau 
pradeda būriuotis prie pakeliamojo tilto. Sprendimo ilgiau 
nebegalima atidėlioti. Redereras, generalinis prokuratorius, 
jaučiasi esąs atsakingas. Dar prieš valandą jis patarė kara- 
liui eiti į Nacionalinį susirinkimą ir atsiduoti jo apsaugai. 
Bet tada Marija Antuanetė pasipiktino: „Pone, mes turime 
pakankamai jėgų, ir pagaliau atėjo laikas išsiaiškinti, kas ką 
nugalės —- karalius ar maištininkai, konstitucija ar revoliu- 
cionieriai.“ Tačiau pats karalius niekaip neranda energingo 
žodžio. Sunkiai šnopuodamas, sutrikusiomis akimis sėdi jis 
savo krėsle ir vis laukia ir laukia, nė pats nežinodamas ko; 
jis tenori vilkinti laiką, kad tik nereikėtų apsispręsti. Tada 


Marija Antuanetė 433 


Redereras su savo visur kelią jam atveriančia juosta ateina 
dar kartą, jį atlydi keli miesto tarybos nariai. „Valdove, - sako 
jis energingai Liudvikui XVI, - Jūsų Didenybė nebegali gaišti 
nė penkių minučių, vienintelė jums saugi vieta yra Nacio- 
nalinis susirinkimas.“ — „Bet Karuselės aikštėje aš matau dar 
nedaug žmonių“, - baimingai atsako Liudvikas XVI, amžinai 
trokštantis vien laimėti laiko. — „Valdove, milžiniška minia 
su dvylika patrankų artinasi iš priemiesčių.“ 

Vienas miesto valdininkų, nėrinių pardavėjas, pas kurį 
karalienė dažnai apsipirkdavo, palaiko Rederero persergė- 
jimus. Tačiau Marija Antuanetė (visados išsyk supykstanti, 
kai žmogus, kurio ji negerbia, mėgina ją gelbėti) perlieja jį 
šaltu dušu: „Patylėkite, pone, leiskite kalbėti generaliniam 
prokuratoriui!“ Dabar ji pati kreipiasi į Redererą: „Bet, po- 
ne, mes juk turime ginkluotą apsaugą.“ — „Madam, visas 
Paryžius traukia čionai, priešintis neįmanoma.“ 

Marija Antuanetė bemaž neįstengia nuslėpti jaudulio, 
kraujas plūsteli jai į skruostus, ji priversta tvardytis, kad, 
nors būdama tokia silpna, neužsipultų šių vyrų, kurių nė 
vienas nemąsto vyriškai. Tačiau atsakomybė yra kraupi; 
Prancūzijos karaliaus akivaizdoje jokia moteris negali duoti 
įsakymo kautis. Taigi ji laukia, kaip apsispręs amžinasis ne- 
ryžtinguolis. O šis galiausiai pakelia galvą, kelias sekundes 
pažiūri į Redererą, o tada atsidusęs ir džiaugdamasis, kad 
įstengė pasiryžti, sako: „Eime!“ 

Ir pro didikų gretas, žvelgiančias į jį be jokios pagarbos, pro 
šveicarų karius, kuriems užmirštama tarstelti bent žodį, ar 
jiems privalu kautis, ar ne, per vis tirštėjančią liaudies minią, 
atvirai pašiepiančią ir net grūmojančią karaliui, karalienei 
ir negausiems ištikimiesiems, Liudvikas XVI be kovos, net 
nepamėginęs priešintis traukia iš pilies, kurią pastatė jo pro- 
tėviai ir kurion jam daugiau niekados nebus lemta įžengti. 

Jie perkerta parką: priekyje karalius su Redereru, jiems įkan- 
din — karalienė, įsikibusi į parankę karo laivyno ministrui, 
greta savęs vesdamasi sūnų. Neoriai skubindamiesi jie eina 
prie dengtos Jojimo mokyklos, kur kitados rūmai smagiai 
ir be rūpesčių grožėjosi kavalkadomis ir kur dabar Nacio- 
nalinis susirinkimas, apimtas išdidumo, gauna patirti, kaip 
jo karalius, drebėdamas dėl savo gyvybės, be kovos prašosi 
jo apsaugomas! Kelio maždaug du šimtai žingsnių. Tačiau 
šiais dviem šimtais žingsnių Marija Antuanetė ir Liudvikas 
XVI nebeatšaukiamai nusileidžia nuo savo valdžios pakopų. 
Karalystei ateina galas. 


Nacionalinis susirinkimas, apimtas jausmų sumaišties, žiū- 
ri, kaip buvęs jo valdovas, su kuriuo jį tebesieja priesaika 
ir garbės priedermė, prašosi pas jį priebėgos. Taip netikėtai 
užkluptas ir pagautas kilniaširdiškumo, Susirinkimo prezi- 
dentas Vernjo pareiškia: „Valdove, jūs galite kliautis Na- 
cionalinio susirinkimo ryžtingumu. Jo nariai prisiekė mirti, 
gindami tautos ir įstatymais nustatytojo autoriteto teises.“ 
Tai didelis pažadas, nes karalius pagal konstituciją tebėra 
vienas iš dviejų įstatymais nustatytųjų autoritetų, ir Na- 
cionalinis susirinkimas, aplink siaučiant chaosui, apsimeta, 
tarytum tebetvertų įstatymų saistoma tvarka. Susirinkimas 
pedantiškai paiso to konstitucijos paragrafo, kuris, Nacio- 
naliniam susirinkimui posėdžiaujant, draudžia karaliui būti 
salėje. Bet kadangi ketinama posėdžiauti toliau, karaliui 
kaip priebėga paskiriama gretima ložė, kurioje šiaip sėdi 
stenografininkai. Ši ložė — žema patalpa, tokia žema, kad 
joje neimanoma stovėti išsitiesus, jos priekyje stovi keli 
krėslai, gilumoje — pintinis suolas; plieninės grotos iki šiol 
ją skyrė nuo tikrosios susirinkimų salės. Dabar šios grotos, 
patiems deputatams prisidedant, dildėmis ir kūjais skubiai 

pašalinamos, nes vis dar neatmetama galimybė, kad gatvės 
prastuomenė pamėgins smurtu ištempti karališkąją šeimą 
laukan; tokiu kraštutiniu atveju numatoma, kad deputatai 
baigs visus posėdžius ir pasiims karaliaus šeimą į savo vidurį. 
Šiame narve, kuriame tvankią rugpjūčio dieną yra alpinamai 
karšta, dabar Marija Antuanetė ir Liudvikas XVI, varstomi 
smalsių, piktų ir užuojautos kupinų Susirinkimo žvilgsnių, 
priversti su vaikais praleisti aštuoniolika valandų. Tačiau už 
bet kokį pabrėžtiną ir balsiai reiškiamą piktą valią šį pažemi- 
nimą dar žiauresnį daro visiškas abejingumas, su kuriuo per 
tas aštuoniolika valandų Nacionalinis susirinkimas nekreipia 
dėmesio į karališkąją šeimą. Jų paisoma taip pat menkai kaip 
kokių durininkų ar tribūnų žiūrovų; nė vienas deputatas pa- 
kilęs neprieina jų pasveikinti, niekas nė nemano kokiais nors 
patogumais padaryti jų buvimą šiame garde pakenčiamesnį. 
Jiems valia tik klausytis, kaip kiti apie juos kalba, lyg jų čia 
nė nebūtų: vaiduokliška scena, tarytum pro langą žvelgtum 
į savo paties laidotuves. 


Umai Susirinkimą supurto kažkoks sujudimas. Keli depu- 
tatai pašokę suklūsta, durys atplėšiamos, ir štai jau girdėti 
nuo netoliese esančių Tiuilri rūmų atsklidę šautuvų šūviai, 
o dabar jau ir langai sudreba nuo duslaus trenksmo: patran- 
kų griausmas. Maištininkai, skverbdamiesi į pilį, susidūrė su 
šveicarų gvardiečiais. Apgailėtinai galvotrūkčiais sprukda- 
mas, karalius visai pamiršo duoti jiems nurodymus, o gal, 
kaip visados, pristigo jėgų aiškiai apsispręsti — „taip“ ar „ne“. 
Ištikimai vykdydami ankstesnį, neatšauktą įsakymą gintis, 
šveicarų gvardiečiai gynė tuščią karaliaus valdžios kevalą, 
Tiuilri rūmus, ir savo karininkų įsakymu paleido kelias salves. 
Šit jie jau patuštino kiemą, užgrobė atsivilktąsias patrankas ir 
taip įrodė, kad ryžtingas valdovas, apsuptas ištikimųjų, būtų 

įstengęs garbingai gintis. Bet dabar karalius, tasai begalvis 
valdovas - galvos jis ir tikrai netrukus nebeteks, - prisimena 
savo priedermę nereikalauti iš kitų narsos ir kraujo ten, kur 
jis pats pasirodė toks menkadvasis; Liudvikas XVI siunčia 
šveicarams įsakymą nutraukti pilies gynybą. Bet ir vėl - tasai 
amžinai lemtingas jo viešpatavimo žodis: per vėlai! Jo ne- 
ryžtingumas ar užmaršumas jau kainavo gyvybę tūkstančiui 
žmonių. Įtūžio apimta minia nekliudoma įsiveržia į beginklę 
pilį. Ir vėl sušvinta kruvinasis revoliucijos žibintas: nužudy- 
tų rojalistų galvos nešiojamos pasmeigtos ant smaigų, tik 
vienuoliktą valandą skerdynės baigiasi. Daugiau tą dieną 
nenusirita jokia galva, krinta tik karūna. 

Susispaudusi troškioje ložėje, karališkoji šeimyna, negau- 
dama teisės pratarti nė žodžio, priversta matyti viską, kas 
dedasi Susirinkime. Iš pradžių ji regi ištikimuosius šveicarus, 
kurie, pajuodę nuo parako, paplūdę kraujais, įsiveržia į salę, 
persekiojami nugalėtojų maištininkų, trokštančių juos jėga 
išplėšti iš Susirinkimo globos. Paskui ant prezidento stalo 
dedami iš rūmų pagrobti daiktai: stalo sidabras, papuošalai, 
laiškai, kasetės ir asignacijos. Sučiauptomis lūpomis Marija 
Antuanetė priversta klausytis, kaip giriami sukilimo vadai. 
Beginklė, bežadė ji priversta klausytis, kaip dabar paskirų 
sekcijų deputatai žengia prie barjerų ir karščiausiais žodžiais 
reikalauja atstatydinti karalių, kaip pranešimuose klastojami 
akivaizdžiausi faktai, pavyzdžiui, kad neva pilies įsakymu 
imta skambinti pavojaus varpais, kad ne nacija laikiusi apgul- 
tyje pilį, bet pilis naciją. Ir ji dar kartą gali patirti tą patį am- 
žiną ir vis besikartojantį reginį, kaip politikus visados suima 
baimė, vos pajutus, kad vėjas keičiasi. Tas pats Vernjo, dar 
prieš dvi valandas Susirinkimo vardu žadėjęs verčiau mirti 
nei leisti pažeisti įstatymais nustatytojo autoriteto teises, 
dabar skubiai kapituliuoja, teikia siūlymą tučtuojau sustab- 

dyti vykdomosios valdžios turėtojo įgaliojimus ir reikalauja 
perkelti karaliaus šeimą į Liuksemburgo rūmus, patikint ją 
„piliečių ir įstatymo apsaugai“, kitaip sakant - ją įkalinant. 
Kad rojalistiškai nusiteikusiems deputatams pereinamasis 
laikas būtų šiek tiek švelnesnis, dėl regimybės reikalauja- 
ma paskirti auklėtoją sosto įpėdiniui, bet iš tikrųjų niekas 
nebegalvoja nei apie sostą, nei apie karalių. Vienintelė jam 
dar ligi šiol likusi veto teisė atimama, tuos pačius įstatymus, 
kuriuos jis buvo atmetęs, Nacionalinis susirinkimas dabar 
savo vardu paskelbia galiojančiais, niekas nė žvilgsniu ne- 
beklausia, ar tam pritaria tasai bejėgis, alsiai krėsle sėdintis, 
prakaitu apsipylęs vyras reporterių ložėje, kuris galbūt širdies 
gilumoje džiaugiasi, kad jo nuomonė niekam nerūpi. Nuo 
šiol Liudvikui XVI nebereikės nieko spręsti. Nuo šiol kiti 
spręs jo likimą. 


Aštuonias valandas, dvylika valandų, keturiolika valandų 
trunka posėdis. O penki ložėje lyg garde uždaryti žmonės 
šią šiurpulingą naktį nesudėjo akių ir nugyveno visą amži- 
nybę nuo šios dienos ryto. Vaikai, ničnieko nesuprantantys, 
pavargę užsnūdo, karaliui su karaliene prakaitas garuoja 
ant kaktų, Marijai Antuanetei vis tenka drėkinti vandeniu 
nosinaitę, kartą ar du ji išgeria gailestingos rankos paduotą 
stiklinę vandens su ledu. Perštinčiomis akimis, pavargusi ir 
sykiu kraupiai budri, ji žvelgia į šią perkaitintą katilinę, kur 
žodžių mašina jau valandų valandas sukasi, lemdama jos 
likimą. Ji nepaliečia nė kąsnelio, ir tai tikra priešingybė jos 
sutuoktiniui. Nekreipdamas dėmesio į žiūrovus, Liudvikas 
XVI keliskart pasiprašo valgyti ir savo sunkiais, lėtais žan- 
dikauliais vis kramto ir kramto šioje ložėje lygiai taip pat 
ramiai kaip prie sidabro indais apkrauto stalo Versalyje. Net 
kraštutinis pavojus negali nuslopinti šio nekarališko kūno 

alkio ir mieguistumo; sunkūs vokai pamaži nusileidžia, ir 
pačiame įkarštyje kovos, kuri jam kainuos karūną, Liudvi- 
kas XVI valandžiukę nusnūsta. Marija Antuanetė pasislinko 
nuo jo šono toliau, į patamsį. Tokiomis valandomis ji visados 
gėdijasi kraupiai neorios silpnybės šio vyro, labiau susirū- 
pinusio skilviu nei garbe ir net siaubingiausio pažeminimo 
akimirkomis galinčio ramiai sau kimšti valgį ir snūduriuoti. 
Slėpdama pasipiktinimą, ji suka degančias akis į šalį, nusi- 
gręžia ir nuo Susirinkimo, užvis labiausiai geisdama dar ir 
ausis užsidengti kumščiais. Ji viena išgyvena visą šios dienos 
pažeminimą, gniaužiama gerkle jau jusdama kartų lyg tulžis 
visų dar nutiksiančių dalykų skonį; tačiau nė akimirkos ji 
nepraranda orios laikysenos, būdama visados didinga to- 
mis valandomis, kai jaučiasi gavusi iššūkį; nė vienos ašaros 
neišvys tie kiršintojai, neišgirs nė vieno atodūsio - ji tik vis 
giliau traukiasi į ložės patamsį. 

Pagaliau, po aštuoniolikos kankynės valandų šiame karš- 
čiu alsuojančiame narve, karaliui ir karalienei leidžiama 
vykti į buvusį Fejanų vienuolyną, kur jiems paskubomis 
pataisomas guolis vienoje tuščių, apleistų celių. Nepažįsta- 
mos moterys paskolina Prancūzijos karalienei marškinius ir 
šiek tiek apatinių drabužių, iš vienos savo pačios tarnaičių 
ji priversta skolintis kelis auksinus, mat šurmulyje pametė 
pinigus ar pamiršo jų pasiimti. Dabar, pagaliau jiems likus 
vieniems, Marija Antuanetė suvalgo kelis kąsnelius. Anapus 
grotuotų langų vis dar nėra tylos, vis dar - mat miestą krečia 
karštligė — be perstogės traukia visokios gaujos, o nuo Tiuilri 
rūmų pusės girdėti duslus ratų bildesys. Tai vežimai, kuriais 
išgabenami tūkstančio žuvusiųjų kūnai: atgrasus nakties 
darbas. Karalystės lavonas bus pašalintas vidury dienos. 

Kitą ir dar kitą rytą karališkoji šeima, įkalinta tame pa- 
čiame kraupiame garde, vėl turi klausytis Nacionalinio 

susirinkimo posėdžių; kas valandą jie gali justi, kaip šioje ug- 
nies krosnyje tirpsta jų valdžia. Vakar dar buvo kalbama apie 
karalių, šiandien Dantonas jau prabyla apie „tautos engėjus“, 
o Klo - apie „karaliais vadinamus individus“. Vakar kaip rū- 
mų „buveinė“ dar buvo siūlomi Liuksemburgo rūmai, drauge 
reikalaujant paskirti dofinui auklėtoją, šiandien formulė jau 
griežtesnė: skirti karaliui sauve-garde de la nation* — tai skamba 
šiek tiek gražiau nei „įkalinti“; be to, komuna, naujoji revoliu- 
cinė miesto valdžia, nesutinka, kad būsimąja rezidencija būtų 
parinkti Liuksemburgo ar Teisingumo ministerijos rūmai ir 
aiškiai pasako priežastį — todėl, kad iš tų dviejų pastatų būtų 
pernelyg lengva pasprukti. Girdi, dėtenus** saugumą - įkali- 
nimo sąvoka formuluojama vis tiesmukiau — komuna galinti 
užtikrinti tiktai „Iamplyje“. Nacionalinis susirinkimas, slapčia 
džiaugdamasis, kad gali nusimesti nuo savęs būtinybę spręsti, 
paveda komunai rūpintis karaliumi. Ši pasižada nugabenti 
karališkąją šeimą į Tamplį „su visa nelaimei derama pagarba“; 
taip viskas jau sutvarkyta, o žodžių mašina vis sukasi, vis su- 
kasi kiaurą dieną ligi antros nakties, tačiau nė vienas jų nėra 
palankus pažemintiesiems, kurie susigūžę sėdi ložės patamsyje 
nelyg lemties šešėlyje. 

Pagaliau, rugpjūčio tryliktąją, Tamplis parengiamas. Per 
tas tris dienas nueitas kraupaus ilgio kelias. Nuo absoliuti- 
nės karaliaus valdžios iki Nacionalinio susirinkimo užtruko 
ištisus šimtmečius, nuo Nacionalinio susirinkimo iki kon- 
stitucijos — dvejus metus, nuo konstitucijos iki Tiuilri štur- 
mo - kelis mėnesius, nuo Tiuilri šturmo iki įkalinimo — tik 
tris dienas. Dabar jau teliko vos kelios savaitės iki ešafoto, 
o paskui — tik tas vienas slystelėjimas žemyn, į kapą. 


* Ginti nuo tautos (pranc.). 
** Saugomųjų (pranc.). 

Rugpjūčio tryliktosios vakarą, šeštą valandą, karališkoji 
šeima, vadovaujant Petjonui, išgabenama į Tamplį — šeš- 
tą vakaro, kol dar nesutemę, o ne, pavyzdžiui, naktį, mat 
norima, kad pergalę švenčianti liaudis galėtų matyti, kaip 
į šaltąją gabenami jos buvęs valdovas, o svarbiausia - ji, pa- 
sipūtėlė karalienė. Dvi valandas, tyčia iš lėto, karieta rieda 
per pusę miesto; specialiai daromas lankstas per Vandomo 
aikštę, kad Liudvikas XVI galėtų apžiūrėti Nacionalinio 
susirinkimo įsakymu sudaužytą ir nuo postamento nuverstą 
savo prosenelio Liudviko XIV skulptūrą ir daugiau širdyje 
nebedvejotų, kad baigėsi ne tik jo paties, bet ir visos jo gi- 
minės viešpatystė. 

"Tačiau tą pat vakarą, kai ligšiolinis Prancūzijos valdovas iš 
protėvių pilies išsikraustė į kalėjimą, savo buveinę pakeičia ir 
naujoji Paryžiaus valdovė. Tą pačią naktį giljotina iš Kons- 
jeržeri kiemo perkeliama ir grėsmingai pastatoma Karuselės 
aikštėje. Tegu Prancūzija žinos: nuo rugpjūčio tryliktosios 
Prancūziją valdo nebe Liudvikas XVI, bet teroras. 


Tamplis 


Jau sutemus karališkoji šeimyna pasiekia buvusią tamplierių 
ordino pilį, vadinamą Tampliu. Pagrindinio pastato langai — 
juk švenčiama liaudies šventė — nušviesti nesuskaitomos 
gausybės lampionų. Marijai Antuanetei šie nedideli rūmai 
žinomi. Palaimingai lengvais Rokoko metais čia gyveno kara- 
liaus brolis Artua grafas, jos šokių ir pramogų kompanionas. 
Su žaržolų žvangesiu, susisupusi į brangius kailius, prieš ketu- 
riolika metų Marija Antuanetė kartą žiemą buvo čia atvažia- 
vusi savo gausiai tapytomis rogėmis skubiai pavakarieniauti 
su svainiu. Šiandien ne tokie malonūs namų šeimininkai, 
komunos nariai, kviečia ją čia nuolat apsigyventi, o vietoj 
liokajų prie durų kaip atidūs sargybiniai stovi Nacionalinės 
gvardijos kariai ir žandarai. Didžioji menė, kurioje kaliniams 
patiekiama vakarienė, mums žinoma iš garsaus paveikslo 
„Arbata pas princą de Konti“. Berniukas ir mergytė, šiame 
paveiksle koncertu linksminantys aukštakilmę draugiją, yra 
ne kas kiti, o jaunasis aštuonmetis Volfgangas Amadėjus Mo- 
cartas ir jo sesuo; muzika ir linksmybės aidėjo šiose erdvėse, 
laimingi, malonumus vertinantys didikai buvo paskutiniai 
šių namų gyventojai. 

Tačiau ne šiuos elegantiškus nedidelius rūmus, kurių auk- 
suotu medžiu muštose sienose galbūt tebeskamba tylutėlis 
sidabrinės Mocarto lengvybės aidas, komuna skiria gyventi 

Marijai Antuanetei ir Liudvikui XVI, bet greta stovinčius du 
be galo senus, apskritus ir smailiastogius tvirtovės bokštus. 
Viduramžiais tamplierių iš sunkių akmens luitų pastatyti kaip 
neįveikiama gynybinė pilis, jie, pilki ir tamsūs, panašiai kaip 
Bastilija iš pirmo žvilgsnio kelia vaiduoklišką šiurpą. Sunkio- 
mis, geležimi kaustytomis durimis, žemais langais, niūriais, 
mūro sienų apjuostais kiemais jie verčia prisiminti pradin- 
gusias praeities laikų balades, savivalę, inkviziciją, raganų 
rūsius ir kankinimų kameras. Paryžiečiai nenoromis kelia 
drovius žvilgsnius į tas smurtingųjų laikų liekanas, kurios, 
nenaudojamos ir todėl dvigubai paslaptingesnės, užsilikusios 
stovi vidury gyvo smulkių miestiečių kvartalo; nuožmiai 
iškalbingas simbolis buvo šiuos senus, nenaudojamus mū- 
rus paskirti kaip kalėjimą senai ir taip pat nebereikalingai 
tapusiai karaliaus valdžiai. 

Artimiausios savaitės skiriamos šio erdvaus kalėjimo 
apsaugai sustiprinti. Kad niekas nekliudytų iš jokios pu- 
sės stebėti, virtinė mažų namų aplink rūmus nugriaunami, 
kieme augantys seni medžiai iškertami, be to, abu skuste 
nuskusti, dyki kiemai aplinkui bokštus dar akmenų siena 
atskiriami nuo kitų pastatų, tad, norėdamas prieiti prie pa- 
čios citadelės, pirma dar turi įveikti tris tvirtovės pylimus. 
Prie visų durų statomos sargybinių būdelės, o prie kiekvienų 
vidinių durų į kiekvieno aukšto koridorių apdairiai įtaisomi 
užkardai, verčiantys kiekvieną įeinantį ar išeinantį įrodinėti 
savo tapatybę bent septyniems ar aštuoniems sargybiniams. 
Prižiūrėtojais miesto taryba, atsakinga už kalinius, kasdien, 
traukiant burtus, skiria vis kitus keturis komisarus, kurių 
pareiga dieną ir naktį pakaitomis tikrinti visas patalpas, o 
vakare savo žinion pasiimti visų durų raktus. Be jų ir miesto 
tarybos narių, niekam daugiau nevalia įžengti į visą Tamplio 
tvirtovės teritoriją be specialaus magistrato leidimo: joks 

Fersenas, joks paslaugus bičiulis negali prisiartinti prie ka- 
rališkosios šeimos, laiškų ir susižinojimo galimybė yra — ar 
bent regisi - galutinai dingusi. 

Dar skaudžiau karaliaus šeimą užklumpa kita atsargumo 
priemonė. Rugpjūčio devynioliktosios naktį prisistato du 
magistrato valdininkai su įsakymu išvesti iš tvirtovės visus 
asmenis, nepriklausančius karališkajai šeimai. Itin skaudus 
karalienei yra atsisveikinimas su madam de Lambal, kuri, 
jau pasiekusi saugią vietą, laisva valia grįžo iš Londono, 
trokšdama kaip tik pavojaus valandą įrodyti savo bičiulys- 
tę. Abi moterys numano niekados daugiau nebepasimaty- 
siančios; matyt, per tą atsisveikinimą be jokių liudininkų, 
Marija Antuanetė kaip paskutinį meilės ženklą padovanojo 
bičiulei tą į žiedą įdėtą šviesių plaukų sruogelę su tragišku 
įrašu „Nelemtis juos išbalino“, kuris vėliau buvo atrastas 
prie į gabalus sudraskyto nužudytos princesės kūno. Vaikų 
auklėtoja, madam de Turzel, drauge su dukra iš šio bendro 
kalėjimo irgi turi keltis į kitą - į Forsą; privalo keltis ir kara- 
liaus palydovai, asmeniniams patarnavimams jam palieka- 
mas tik vienas kamerdineris. Taip sunaikinama paskutinė 
rūmų svitos regimybė, paskutinis rūmų atšvaitas, o karaliaus 
šeima — Liudvikas XVI, Marija Antuanetė, abu jų vaikai ir 
princesė Elžbieta — pasilieka vieni. 


Kokio nors įvykio baimė dažniausiai esti sunkiau pakelia- 
ma už patį įvykį. Kad ir kokį pažeminimą įkalinimas reiškia 
karaliui ir karalienei, jų asmenims jis iš pradžių teikia tam 
tikrą saugumą. Juos supančios storos sienos, užbarikaduoti 
kiemai, sargybiniai su nuolatos užtaisytais šautuvais — jie 
užkerta kelią bet kokiam mėginimui bėgti, tačiau sykiu ir 
saugo nuo bet kokio užpuolimo. Čia karaliaus šeimai — ne 
taip kaip Tiuilri rūmuose — nebereikia kas dieną ir kas va- 

landą vis klausytis, ar nepasigirs pavojaus varpai ir aliarmą 
skelbiantys būgnai, ar neteks šiandien arba rytoj sulaukti 
antpuolio; šiame vienišame bokšte ir šiandien, ir rytoj lieka 
ta pati dienos tvarka, ta pati saugoma, vėjų neužpučiama 
uždaruma ir tas pat atsitolinimas nuo visų pasaulio jaudu- 
lių. Miesto valdžia iš pradžių daro viską, rūpindamasi grynai 
kūniška įkalintos karaliaus šeimos gerove: nors per kautynes 
nepaisanti jokios atodairos, revoliucija, paklusdama savo gi- 
liausiai valiai, nėra nežmoniška. Po kiekvieno rūstaus kirčio 
ji vis kokią akimirką stabteli, nenujausdama, kad kaip tik 
šios pauzės, šie tariami atokvėpiai nugalėtuosius verčia tik 
dar skaudžiau pajusti savo pralaimėjimą. Perkėlusi kalinius 
į Tamplį, miesto valdžia pirmosiomis dienomios stengiasi, 
kad kalėjimas jiems būtų kuo malonesnis. Didysis bokštas 
išmušamas naujais apmušalais, apstatomas baldais — visas 
keturių kambarių aukštas karaliui, keturi kambariai kara- 
lienei, madam Elžbietai ir vaikams. Jiems valia kada tin- 
kamiems išeiti iš niūraus, priplėkusio bokšto ir vaikštinėti 
sode, o pirmiausiai komuna rūpinasi tuo, kas gerai karaliaus 
savijautai, deja, visų svarbiausia — geru ir gausiu valgiu. 
Mažiausiai trylika tarnautojų darbuojasi, kad jo stalui nie- 
ko nestigtų. Kasdien pietums patiekiamos mažiausiai trys 
sriubos, keturi užkandžiai, du kepsniai, keturi lengvi valgiai, 
kompotai, vaisiai, malvazijos vynas, bordo, šampanas, tad 
per pustrečio mėnesio virtuvės išlaidos siekia ne mažiau 
kaip trisdešimt penkis tūkstančius livrų. Kol su Liudviku 
XVI nesielgiama kaip su nusikaltėliu, dosniai rūpinamasi ir 
patalyne, drabužiais, būsto įranga. Pareiškęs pageidavimą, 
karalius laikui leisti gauna visą 257 knygų biblioteką - dau- 
giausiai lotyniškuosius klasikus; šią pirmąją, šią trumputę 
epochą karališkosios šeimos įkalinimas anaiptol nėra baus- 
mės pobūdžio, tad karalius su karaliene, jei nekalbėtume apie 

prislėgtą psichologinę būseną, galėtų gyventi tykų, jaukų ir 
kone ramų gyvenimą. Rytais Marija Antuanetė kviečiasi 
vaikus ir moko juos arba su jais žaidžia, per pietus visa šeima 
drauge valgo, po pietų sužaidžiama triktrako ar šachmatų 
partija. Paskui karalius vedasi dofiną pasivaikščioti po sodą 
ir skraidina su juo aitvarus, o karalienė, pernelyg išdidi viešai 
vaikštinėti, sargybiniams stebint, dažniausiai savo kambaryje 
atsideda rankų darbams. Vakarais ji pati guldo vaikus į pa- 
talą, paskui dar truputį pasišnekučiuojama arba palošiama 
kortomis, kartais ji, kaip ankstesnėmis dienomis, mėgina 
groti klavesinu arba dainuoti, tačiau, atkirstai nuo didžiojo 
pasaulio, nuo savo draugužių, jai stinga anos jau visiems 
laikams prarastos širdies lengvybės. Karalienė mažai kalba ir 
užvis labiausiai mėgsta būti su vaikais arba viena. Ji stokoja 
tos didžio pamaldumo paguodos, kuri Liudvikui XVI ir jo 
seseriai, daug besimeldžiantiems ir griežtai besilaikantiems 
pasninko dienų, padeda viską iškęsti su atsainia ramybe. 
Marijos Antuanetės valia gyventi nesiduoda taip lengvai 
palaužiama kaip tų dviejų temperamentu neapdovanotų 
žmonių; net už šių uždarų mūrų ji visa tebėra atsigręžusi į 
pasaulį; nugalėti įpratusi jos siela vis dar nenori atsižadėti, 
nenori išsižadėti vilties — dabar ši užtvenktoji galybė kaupia- 
si viduje. Tik ji pati nepasiduoda nelaisvėn nelaisvėje; kiti 
tos nelaisvės bemaž nė nejaučia, ir jeigu ne sargybiniai, ne 
amžina rytojaus baimė, smulkiajam buržua Liudvikui XVI 
ir vienuolei seselei Elžbietai būtų išsipildžiusi ta gyvenimo 
forma, kurios juodu nesąmoningai metų metus ilgėjosi: 
mąstyti neverčiantis ir atsakomybės nereikalaujantis pasyvu- 
mas. Tačiau sargai visąlaik šalia. Tamplyje uždarytiesiems be 
perstogės primenama, kad dabar kita galybė valdo jų lemtį. 
Valgomajame komuna pakabino didžiulio formato Žmogaus 
teisių deklaracijos tekstą su karaliui skaudžia spausdinimo 

data: „Pirmaisiais respublikos metais.“ Ant žalvarinių savo 
krosnies plokščių jis priverstas skaityti įrašą „Laisvė, lygybė“, 
per pietus kaip neprašytas svečias visados prisistato kuris 
nors komisaras arba įgulos komendantas. Kiekvienas duonos 
gabalėlis svetimos rankos atriekiamas, tikrinant, ar jame nėra 
kokios slaptos žinios, į Tamplio keturkampį nevalia patekti 
jokiam laikraščiui; lygiai taip pat kiekvieną, kuris įžengia į 
bokštą ar išeina iš jo, sargybiniai kruopščiausiai iščiupinėja, 
ar nebus jis pasiėmęs kokių popierių, be to, kambarių durys 
užrakinamos iš lauko. Karaliui ar karalienei neleidžiama 
nė žingsnio žengti, lyg šešėlio nelydimiems sargybinio su 
užtaisytu šautuvu rankose, su niekuo jiems nevalia be liu- 
dininkų pasišnekėti, be cenzūros nieko nevalia skaityti. Tik 
savo atskiruose miegamuosiuose jie gauna patirti palaimą 
ir malonę pabūti vieni su savimi. 

"Tačiau ar ši nuolatinė priežiūra iš tikrųjų buvo tyčia suma- 
nyta tokia kankinama? Ar karališkojo kalėjimo inspektoriai 
tikrai buvo tokie sadistiški kankinimų kameros budeliai, ko- 
kius juos vaizduoja rojalistinė kankinystės istorija? Ar Marija 
Antuanetė su savaisiais tikrai buvo žeminama nereikalingais 
persekiojimais, ar tikrai šį darbą atlikti buvo siunčiami itin 
atšiaurūs sankiulotai? Komunos pranešimai tai neigia, bet 
jie irgi šališki. Norint teisingai išspręsti šį lemiamą klausi- 
mą, ar revoliucija nugalėtąjį karalių tikrai tyčia užgauliojo 
ir prievartavo, privalu būti be galo atsargiems. Mat revo- 
liucijos sąvoka jau ir pati yra platus žodis: jos nuolatinių 
perėjimų skalė siekia nuo aukščiausios idealybės iki tikros 
brutalybės, nuo didybės iki žiaurumo, nuo dvasios iki jos 
priešingybės - smurto; tas žodis mirguliuoja ir mainosi, mat 
spalvą jam visados suteikia žmonės ir aplinkybės. Prancūzijos 
revoliucijoje — kaip ir kiekvienoje kitoje — aiškiai išsiskiria du 
revoliucionierių tipai: revoliucionieriai iš idealybės ir revoliu- 

cionieriai iš neapykantos; pirmiesiems viskas klojosi geriau 
nei masėms, tad jie geidžia mases pakylėti iki savęs, suteikti 
joms geresnį išsilavinimą, kultūrą, didesnę laisvę, geresnį 
gyvenimą. Antrieji, patys ilgą laiką prastai gyvenę, trokšta 
atsikeršyti tiems, kuriems geriau klojosi, jie geidžia išsisiau- 
tėti, rodydami savo naująją valdžią tiems, kurie pirma buvo 
valdžioje. Tokia nuostata tveria visais laikais, mat ji pagrįsta 
žmogaus prigimties dvilypumu. Prancūzijos revoliucijoje iš 
pradžių dominavo idealybė: Nacionalinis susirinkimas, susi- 
dėjęs iš didikų ir miestiečių, iš autoritetingų krašto žmonių, 
norėjo padėti liaudžiai, išlaisvinti mases, tačiau išlaisvintos 
masės, nuo grandinės nutrūkęs smurtas netrunka atsigręžti 
prieš išlaisvintojus: antrojoje fazėje dominuoti ima radika- 
lieji gaivalai, neapykantos revoliucionieriai, o šiems valdžia 
pernelyg naujas daiktas, kad jie atsispirtų saldybei iki soties 
ja pasimėgauti. Prie vairo stoja tos menkos dvasios, kupras 
pagaliau ištiesusios žmogystos, kurios iš paskutiniųjų stengia- 
si nutraukti revoliuciją žemyn iki savo pačių psichologinės 
vidutinybės, pritaikyti revoliucijai savo pačių matą. 

Iš tokių neapykantos revoliucionierių karališkąją šeimą 
prižiūrėti pavedama kaip tik Eberui, tipiškiausiam ir atgra- 
siausiam šio tipo atstovui. Tauriausieji, dvasia gausiausiai 
apdovanotieji revoliucijos vyrai - Robespjeras, Kamilis De- 
mulenas, Sen Žiustas — iškart pažino, kad šis nešvariausias 
popieriaus gadintojas, šis klaikiausias rėksnys yra pūlinys, 
teršiantis revoliucijos garbę, ir Robespjeras jį — tiesa, pa- 
vėluotai — išdegino įkaitinta geležimi. Įtartinos praeities, 
viešai apkaltintas teatro kasos pasisavinimu, bedarbis ir 
neturintis jokių skrupulų, Eberas puola revoliucijon kaip 
užgainiotas žvėris upėn, ir srovė jį pagavusi neša, nes jis, 
kaip sako Sen Žiustas, „taikydamasis prie laikų reikalavimų 
ir atsižvelgdamas į pavojų, mitriai kaip roplys maino spalvą; 

juo labiau respublika susiteršia krauju, juo raudonesnė darosi 
plunksna jo vieno prirašomame ar, veikiau, priteršiamame 
Pėre Duchesne, žemiausios prabos revoliucijos bulvariniame 
laikraštpalaikyje. Vulgariausia intonacija — „tarytum Sena 
būtų Paryžiaus kanalizacijos griovys“, kaip sako Kamilis 
Demulenas, — Eberas jame pataikauja kokčiausiems že- 
miausių, pačių žemiausių klasių instinktams, šitaip galutinai 
pragaišindamas bet kokį gerą revoliucijos vardą užsienyje, 
tačiau pats tokiu populiarumu prastuomenėje pelnydamas 
ir nemenkų pajamų, ir vietą miesto taryboje, ir vis didesnę 
valdžią: į jo rankas, pragaištingai susiklosčius aplinkybėms, 
buvo atiduotas Marijos Antuanetės likimas. 

"Toks žmogus, paskirtas būti karališkosios šeimynos vieš- 
pačiu ir sargybiniu, be abejo, su visu menkos sieliūkštės 
pasitenkinimu mėgaujasi galimybe žeminamai ir iš aukšto 
elgtis su Austrijos erchercogaite, su Prancūzijos karaliene. 
Per asmeninius susitikimus tyčia šaltai mandagus ir visados 
besistengiantis pasirodyti esąs tikrasis ir paskirtasis naujojo 
teisingumo atstovas, Eberas šlykščiausiais plūdimais Pėre 
Duchesne lieja savo įtūžį dėl to, kad karalienė atsisako su juo 
kalbėtis; tai Pėre Duchesne balsas nuolatos reikalavo patiesti 
paslikus „girtuoklį su jo mergše“ ir atlikti jiems rasoir natio- 
nal*, kalbėdamas taip apie tuos pačius žmones, kuriuos ponas 
miesto prokuratorius Eberas kuo mandagiausiai kas savaitę 
lankė. Ebero žiaunos, be abejo, buvo kur kas ryžtingesnės už 
širdį, bet nereikalingas nugalėtojų žeminimas buvo jau vien 
tai, kad jų kalėjimo vyriausiuoju prievaizdu buvo paskirta 
kaip tik ši be galo apgailėtina ir nenuoširdi žmogysta. Mat 
Ebero baimė, be abejo, daro poveikį sargybiniams ir valdi- 
ninkams. Baimindamiesi, kad bus palaikyti nepatikimais, 


* Nacionalinį skutimą (pranc.). 

jie priversti elgtis atžariau, nei patys to norėtų; tačiau, kita 
vertus, neapykantos kupini Ebero riksmai netikėtai tampa 
ir pagalba kaliniams, mat dori ir nieko nenuvokiantys ama- 
tininkai ir smulkūs miestelėnai, Ebero paskirti eiti sargybą, 
jo Pėre Duchesne nuolatos skaitė vien apie „kruviną tironą“ 
ir apie kekšiautoją švaistūnę austrę. Betgi ką jie pamato da- 
bar, stoję sargybon? Ogi jokių piktų kėslų neturintį storulį 
smulkų miestelėną, kuris, vesdamasis už rankos sūnelį, eina 
pasivaikščioti į sodą ir su juo drauge matuoja, kiek kvadra- 
tinių colių ir pėdų užima kiemas; mato jį, mėgstantį gausiai 
pavalgyti ir pamiegoti, mato jį sėdintį prie savo knygų. Netru- 
kus jie supranta, kad šis vangus, doras namų tėvas negali nė 
musės nuskriausti; tikrai sunku nekęsti tokio tirono, ir jeigu 
Eberas nebūtų taip griežtai tikrinęs, sargybiniai, ko gera, su 
tuo maloniu ponu būtų pradėję šnekučiuotis kaip su kokiu 
savo bendru iš liaudies, būtų ėmę su juo pokštauti ar lošti 
kortomis. Be abejo, didesnio atstumo išsireikalauja karalie- 
nė. Marija Antuanetė nė sykio prie stalo netaria nė žodelio 
kuriam nors prižiūrėtojui, o komisijai atėjus pasiteirauti, ar 
ji neturinti kokių nors pageidavimų ar skundų, ji visados 
atsako nieko netrokštanti ir nepageidaujanti. Ji verčiau 
linkusi viską iškęsti, kad tik nereikėtų prašyti savo kalėjimo 
prižiūrėtojų paslaugos. Tačiau kaip tik tokia dydybė nelai- 
mės valandą jaudina šiuos paprastus žmones, o akivaizdžiai 
kenčianti moteris kaip visados žadina ypatingą užuojautą. 
Pamaži sargybinius, kurie juk, tiesą sakant, yra įkalinti drauge 
su savo kaliniais, apima tam tikras prielankumas karalienei ir 
karališkajai šeimynai, ir tik taip galima paaiškinti, kad buvo 
įmanomi įvairūs mėginimai pasprukti; taigi jeigu sargybos 
kariai, kaip vaizduojama rojalistų memuaruose, iš pažiūros 
elgėsi šiurkščiai ir pabrėžtinai respublikoniškai, jeigu jie 
retsykiais leido sau nešvankiai nusikeikti ar garsiau nei bū- 


450 Stefan Zueig 


tina dainuoti ar švilpiniuoti — iš tikrųjų taip buvo tik todėl, 
kad jie stengėsi nuo savo pačių prižiūrėtojų nuslėpti širdyje 
puoselėjamą užuojautą. Paprasti žmonės geriau už Konvento 
ideologus suprato, kad nelaimės užkluptam nuverstajam pri- 
dera pagarba, ir iš tariamai tokių šiurkščių Tamplio kareivių 
karalienė patyrė kur kas mažiau neapykantos ir šlykštynių 
nei kitais laikais Versalio salonuose. 

"Tačiau laikas nestovi vietoje, ir nors mūrų apjuostame 
keturkampyje tas nėra suvokiama, anapus sienų jis plasnoja 
milžiniškais savo sparnais. Nuo pasienių ateina prastos žinios, 
prūsai ir austrai pagaliau pajudėjo ir pirmu smūgiu išsklaidė 
revoliucijos dalinius. Vandėjoje sukilo kaimiečiai, prasideda 
pilietinis karas, Anglijos vyriausybė atšaukė savo pasiuntinį, 
Lafajetas, pasipiktinęs savo paties prišauktos revoliucijos radi- 
kalizmu, pasitraukia iš kariuomenės; maisto produktų pradeda 
stigti, liaudis darosi nerami. Kaip ir po kiekvieno pralaimėji- 
mo, sutrikdydamas visą miestą, iš tūkstančio lūpų išsprūsta 
visų pavojingiausias žodis — išdavystė. Tą valandą Dantonas, 
tvirčiausias ir mažiausiai skrupulų turintis revoliucijos vyras, 
iškelia kruviną teroro vėliavą ir, padaręs kraupų sprendimą, 
įsako per tris rugsėjo dienas ir naktis paskersti kalėjimuose 
visus bent kiek įtartinus kalinius. Tarp tų dviejų tūkstančių 
atsiduria ir karalienės bičiulė, princesė de Lambal. 

Apie tuos šiurpius įvykius karališkoji šeimyna Tamplyje 
nieko nežino, juk ji gyvena atkirsta nuo gyvų balsų, nuo 
spausdinto žodžio. Karalius ir karalienė ūmai tik išgirsta 
skambant pavojaus varpus, o Marijai Antuanetei šie žal- 
variniai negandos paukščiai gerai pažįstami. Ji žino: kiek- 
vieną kartą, kai jie savo gaudesiu ima sklandyti virš miesto, 
pratrūksta audra, atplasnoja kokia nors nelemtis. Gal tai 
Braunšveigo kunigaikštis galų pagalėje jau stovi prie miesto 
vartų? Gal pratrūko revoliucija prieš revoliuciją? 

"Tačiau apačioje, prie užsklęstų Tamplio vartų, be galo su- 
sijaudinę tariasi sargybiniai ir miesto valdininkai; jie žino šį 
tą daugiau. Pirma visų atskubėję pasiuntiniai pranešė, kad 
milžiniška minia traukia iš priemiesčių, nešdama ant smaigo 
pamautą nublyškusią paskerstosios princesės de Lambal galvą 
išdrikusiais plaukais ir vilkdama su savimi jos nuogą, sumaito- 
tą, subjaurotą kūną; nėra abejonės, kad ši žmogiško pavidalo 
nebetekusi žudikų gauja, apsvaigusi nuo kraujo ir vyno, dabar 
trokšta patirti paskutinį kanibališką triumfą — parodyti Marijai 
Antuanetei išblyškusią jos negyvos draugužės galvą ir nuogą 
išniekintą kūną, su kuriuo karalienė, kaip visuotinai tikima, 
taip ilgai paleistuvavusi. Sargyba siunčia komunai žinią, des- 
peratiškai melsdama karinės pagalbos, nes pati, girdi, nega- 
linti atlaikyti tokios įsisiautėjusios minios, tačiau klastingasis 
Petjonas lieka nematomas — kaip ir visados, pavojui iškilus; 
pastiprinimas neateina, o pulkai su savo kraupiuoju grobiu 
jau šėlsta prie pagrindinių vartų. Rūpindamasis, kad minia dar 
labiau neįsisiautėtų ir mėgindamas išvengti įsilaužimo, kuris, 
be abejo, baigtųsi karališkosios šeimos išžudymu, komendantas 
stengiasi pristabdyti gaują; jis kol kas įleidžia bakchanališko 
siautulio apimtą eiseną į išorinį Tamplio keturkampio kiemą, 
ir minia lyg koks purvinas srautas plūsteli pro vartus. 

Du kanibalai už kojų velka nuogą kūną, trečias laiko 
rankoje aukštai iškėlęs kruvinus vidurius, ketvirtas kelia 
ant smaigo pamautą žalsvai blyškią kruviną galvą. Su šiais 
trofėjais jie trokšta užkopti aukštyn, į bokštą, ir, kaip patys 
tvirtina, priversti karalienę pabučiuoti kekšės galvą. Jėga 
siautėjančiai miniai neįmanoma pasipriešinti; todėl vienas 
komunos komisarų mėgina griebtis klastos. Paženklintas tar- 
nybine deputato juosta, jis pareikalauja tylos ir išrėžia kalbą. 
Stengdamasis suvilioti minią, jis pirmiausiai pagiria ją už tokį 
didingą darbą, o paskui siūlo galvą verčiau nešti per visą 

Paryžių, kad visa liaudis galėtų pasigrožėti šiuo „trofėjumi“ 
kaip „amžinu pergalės monumentu“. Laimė, toks pataikavi- 
mas padaro poveikį, su laukinių klyksmais girtuoklių būrys 
pasitraukia, toliau tempdamas gatvėmis išniekintą nuogą 
kūną iki pat Palė Rojalio. 

"Tuo tarpu bokšto kaliniai pradėję nekantrauti. Jie girdi 
apačioje sumišus įsisiautėjusios minios riksmus, bet nesu- 
pranta, ko toji minia nori, ko reikalauja. Tačiau ši niūri mūša 
jiems jau pažįstama iš Versalio ir Tiuilri šturmo dienų, be to, 
jie pastebi, kaip perblyškę ir susijaudinę sargybiniai skuba 
į savo postus atremti galimo pavojaus. Karalius sunerimęs 
pradeda klausinėti vieną Nacionalinės gvardijos karį. „Ką 
gi, pone, — atšauna šis nuožmiai, — jeigu jau būtinai norite 
tai sužinoti: norima jums parodyti madam de Lambal galvą. 
Galiu tik patarti jums pasirodyti prie lango - jeigu nenorite, 
kad minia prasiveržtų aukštyn.“ 

Sulig tais žodžiais pasigirsta kimus riktelėjimas: Marija 
Antuanetė susmunka apalpusi. „Tai buvo vienintelė aki- 
mirka, - sako jos duktė viename vėlesnių pranešimų, - kai 
jai pristigo energijos.“ 


Po trijų savaičių, rugsėjo dvidešimt pirmąją, gatvės ir vėl 
gaudžia. Kaliniai ir vėl sunerimę klausosi, kas dedasi už lan- 
gų. Tačiau šįsyk tai jau ne liaudies rūstybės murmesys, bet 
šniokšte šniokščiantis džiūgavimas; jie girdi, kaip apačioje 
laikraščių pardavėjai tyčia garsiais balsais rėkauja, kad Kon- 
ventas nusprendė panaikinti karaliaus valdžią. Kitą dieną 
deputatai atvyksta pranešti karaliumi nebesančiam karaliui, 
kad jis yra nuverstas. Liudvikas Paskutinysis — nuo šiol jis bus 
taip vadinamas, iki jam bus duotas niekinamas Luji Kapeto 
vardas, — šią žinią išklauso taip pat atsainiai kaip ir Šekspyro 
karalius Ričardas II. 

Ką turi karalius padaryt? Paklusti? Jis paklūsta. Ar turės ne- 
tekti sosto? Jis nesipriešins. Ar karaliaus vardas bus prarastas? 
Tegu, dėl Dievo meilės! 


Iš šešėlio nebegali atimti šviesos, iš seniai valdžios nebetu- 
rinčio - valdžios. Seniai nuo visų pažeminimų atbukęs vyras 
neranda nė žodelio paprieštarauti, neranda jo ir Marija An- 
tuanetė; galbūt juodu abu net jaučia, kad nuo pečių jied- 
viem nukrito našta. Mat nuo šiol jų nebeslegia atsakomybė 
už savo pačių ir valstybės likimą, jie nieko negali padaryti 
blogai, negali praleisti jokios progos, jiems niekuo daugiau 
nebereikia rūpintis, išskyrus tą trupinėlį gyvybės, kuris jiems 
galbūt bus paliktas. Dabar geriausia džiaugtis menkais žmo- 
giškais dalykais, padėti dukteriai siuvinėti ar groti klavesinu, 
taisyti stambia, negrabia, vaikiška rašysena atliktas sūnaus 
mokyklines užduotis (tiesa, dabar jiems tenka skubiai plėšyti 
popieriaus lapą, kuriame vaikas - iš kurgi šešiametis berniu- 
kas perpras, kas dedasi? - tebevedžioja per vargus išmoktąjį 
parašą: Louis Charles Dauphin). Sprendžiamos mislės iš naujo 
Mercure de France sąsiuvinio, einama žemyn į sodą ir grįžta- 
ma laiptais viršun, žiūrima, kaip — pernelyg lėtai - juda ant 
židinio stovinčio senutėlio laikrodžio rodyklės, žvalgomasi į 
dūmus, besirangančius viršum tolimų stogų, dairomasi, kaip 
rudens debesys parneša žiemą. O pirmiausiai mėginama už- 
miršti, kuo kitados būta, ir stengiamasi negalvoti apie tai, 
kas bus, kas neišvengiamai bus. 


Dabar, regisi, revoliucija jau pasiekusi savo tikslą. Karalius 
nuverstas, jis nesipriešindamas atsisakė sosto ir tykiai sau 
gyvena su žmona ir vaikučiais savajame bokšte. Tačiau 
kiekviena revoliucija yra tolyn riedantis rutulys. Tas, ku- 
ris jai vadovauja ir nori likti jos vadovu, privalo lyg cirko 

akrobatas be atokvėpio drauge su ja bėgti, nes kitaip tuoj 
praras pusiausvyrą; vyksmo tėkmėje stabčioti nevalia. Tai 
žino visos partijos, todėl jos baiminasi atsilikti nuo kitų. De- 
šinė bijosi nuosaikiųjų, nuosaikieji — kairiųjų, kairė — savo 
kraštutinio sparno, žirondistų, žirondistai — maratistų, vadai 
bijo liaudies, generolai — kareivių, Konventas — komunos, 
komuna - sekcijų, ir kaip tik ši užkrečiama visų grupių viena 
kitos baimė gena jų vidinę galią į tokias karštligiškas lenk- 
tynes; tik visuotinė baimė pasirodyti nuosaikiems privertė 
Prancūzijos revoliuciją nužengti taip toli anapus savo tikrojo 
tikslo ir sykiu suteikė jai tą kriokliu plūstantį, patį save vis 
pralenkiantį pagreitį. Šios revoliucijos lemtis yra versti į ša- 
lį pačiai sau užsibrėžtus rimties taškus, nuolat pranokti vos 
pasiektus savo pačios tikslus. Iš pradžių revoliucija tarėsi 
įvykdžiusi savąją užduotį, karalių neutralizuodama, paskui — 
atstatydindama. Tačiau, nors nuverstas ir netekęs karūnos, 
šis nelaimingas, nepavojingas vyras vis dar tebėra simbolis, 
tad kaipgi revoliucija, verčianti iš kapų net prieš šimtmečius 
mirusių karalių palaikus ir dar kartą degindama tai, kas jau 
virtę dulke ir pelenu, galėtų pakęsti tegu ir vien gyvo kara- 
liaus šešėlį? Todėl vadai, rūpindamiesi apsisaugoti nuo bet 
kokio atkryčio, tariasi privalą politinę Liudviko XVI mirtį 
realizuoti ir fiziškai. Radikaliam respublikonui respublikos 
statinys bus tvarus tik tada, jei į skiedinį bus įmaišyta kara- 
liaus kraujo; netrukus ir kiti, ne tokie radikalūs, baiminda- 
miesi atsilikti lenktynėse dėl liaudies prielankumo, pritaria 
tokiam reikalavimui, tad gruodžio mėnesį nusprendžiama 
surengti Luji Kapeto procesą. 

Tamplyje apie šį sprendimą sužinoma, staiga prisistačius 
komisijai, kuri pareikalauja atiduoti visus „aštrius daiktus“, 
taigi — peilius, žirkles ir šakutes; taip dėtenu, vien izoliuotas 
ir saugomas asmuo, paženklinamas kaip kaltinamasis. Be to, 

Liudvikas XVI atskiriamas nuo šeimos. Nors gyvenančiam 
tame pačiame bokšte, vos vienu aukštu žemiau saviškių, — 
dėl to ši priemonė darosi dar žiauresnė, — nuo tos dienos 
jam daugiau nevalia matytis nei su žmona, nei su vaikais. 
Per visas tas lemtingas savaites žmona nė kartelio negauna 
pasikalbėti su vyru, jai nevalia patirti, kaip klostosi procesas, 
kuo jis pasibaigs. Jai neleidžiama skaityti jokio laikraščio, 
draudžiama klausinėti savo vyro gynėjus; kraupioje neži- 
nomybėje ir jaudulyje nelaimingajai tenka vienai leisti tas 
įtampos kupinas valandas. Vienu aukštu žemiau, tik sienos 
atskirta, ji girdi sunkius sutuoktinio žingsnius, negalėdama 
su juo nei pasimatyti, nei pasikalbėti; tokia visiškai bepras- 
miška priemonė tampa jai neapsakoma kankyne. Tad sausio 
dvidešimtąją, pas Mariją Antuanetę atėjus municipaliteto 
valdininkui ir šiek tiek prislėgtu balsu pranešus, kad šian- 
dien jai išimties tvarka leidžiama su šeima nusileisti į apatinį 
aukštą pas sutuoktinį, ji išsyk supranta visą tokios malonės 
kraupybę: Liudvikas XVI pasmerktas myriop, ji su vaikais 
savo sutuoktinį ir tėvą pamatys jau paskutinį kartą. Atsi- 
žvelgdami į tokios akimirkos tragizmą - tas, kuris rytoj guls 
ant ešafoto, jau nebėra pavojingas, — keturi municipaliteto 
valdininkai per šį paskutinį šeimos susiėjimą sutuoktinę, 
sutuoktinį, seserį ir vaikus pirmą kartą palieka kambaryje 
vienus; atsisveikinimą jie stebi tik pro stiklo duris. 

Šią patetišką valandą, sykiu reiškusią ir pasimatymą su 
pasmerktuoju karaliumi, ir jau amžiną atsisveikinimą, nieko 
su jais nebuvo; visi spausdintiniai pranešimai tėra romantiški 
pramanai - kaip ir visi tie sentimentalios kompozicijos vario 
raižiniai, salsvu ano meto stiliumi ir jo verksmingu grau- 
dulingumu menkinantys tokios valandos tragizmą. Kad šis 
atsisveikinimas su savo vaikų tėvu buvo viena skaudžiausių 
Marijos Antuanetės gyvenimo akimirkų, — kas gi ims tuo 

abejoti, ir kam visos tos pastangos dar labiau pūsti šią ir taip 
sukrečiamą sceną? Jau vien būtinybė pasimatyti su mirtin 
žengiančiu žmogum, su pasmerktuoju myriop, net jeigu jis 
būtų svetimų svetimiausias, žmogiškų jausmų turinčiam 
žmogui yra visą sielą draskanti kančia; o su šiuo vyru Marija 
Antuanetė, nors, teisybė, niekados jo aistringai nemylėjo, 
nors savo širdį jau seniai atidavė kitam, vis dėlto kasdien 
gyveno dvi dešimtis metų, pagimdė jam keturis vaikus; nie- 
kados per tuos audringus metus ji nepatyrė jo kitokio, kaip 
tik geraširdžio ir jai atsidavusio. Artimiau susiję nei kada 
nors šviesesniais metais, šiuodu iš pradžių tik dėl valstybi- 
nių interesų visam gyvenimui sujungti žmonės dėl begalinės 
daugybės drauge iškęstų nelaimių tomis niūriomis bokšto 
valandomis žmogiškuoju požiūriu iš tikrųjų suartėjo. Be to, 
karalienė žino, kad netrukus turės įkandin jo žengti per šį 
paskutinį slenkstį. Jis išeina tik truputėlį anksčiau už ją. 

Tą kraštutinę, tą paskutinę valandą tai, kas karaliui visą 
gyvenimą buvo tikra pragaištis, — visiškas nervų neturėji- 
mas, — išmėginimų nukamuotam vyrui išeina į naudą; šiaip 
jau toks nepakenčiamas negebėjimas patirti nors kokį su- 
krėtimą, šią lemtingą valandą suteikia Liudvikui XVI tam 
tikrą moralinę didybę. Jis neparodo nei baimės, nei jaudulio, 
keturi komisarai gretimame kambaryje nė karto neišgirsta 
garsiai ir su pasikūkčiojimu pakeliamo balso; per šį atsisvei- 
kinimą tasai apgailėtinai silpnas vyras, tasai neorus karalius 
parodo daugiau tvirtybės ir orumo nei kada nors per visą 
savo gyvenimą. Ramiai, kaip kiekvieną vakarą, pasmerkta- 
sis keliasi dešimtą valandą, taip duodamas šeimai ženklą jį 
palikti. Taip aiškiai reiškiamai valiai Marija Antuanetė ne- 
drįsta priešintis, juo labiau kad Liudvikas XVI, gailestingai 
mėgindamas ją apgauti, pažada rytoj ryte septintą valandą 
dar kartą pas ją užkopti. 

Paskui stoja tyla. Karalienė lieka viena savo viršutiniuo- 
se apartamentuose, ateina naktis, ilga ir bemiegė. Pagaliau 
brėkšta rytas, o su juo nubunda ir kraupūs pasirengimų 
garsai. Marija Antuanetė girdi privažiuojant vežimą sun- 
kiais ratais, girdi žingsnius laiptais aukštyn ir žemyn, vis 
žingsnius ir žingsnius: ar čia dar tik nuodėmklausys, ar čia 
miesto deputatai, ar jau ir budelis? Iš tolumos ataidi aikštėn 
žygiuojančių pulkų būgnai, vis labiau švinta, prasideda die- 
na, vis labiau artinasi valanda, atimsianti iš jos vaikų tėvą, 
o iš jos pačios — pagarbos vertą, atodairos kupiną geraširdį 
daugelio metų bendražygį. Įkalinta savo kambaryje su ne- 
permaldaujamais sargybiniais už durų, išmėginimų prislėgta 
moteris neturi teisės nulipti keliais laipteliais žemyn, neturi 
teisės nei girdėti, nei matyti, kas dedasi, ir uždaryta, ko ge- 
ra, visus įvykius išgyvena tūkstanteriopai kraupiau, nei jie 
klostosi tikrovėje. Paskui ūmai apatiniame aukšte stoja šiurpi 
tyla. Karalius paliko namus, sunkus vežimas darda nuosp- 
rendžio vykdymo vieton. O dar po valandos giljotina Marijai 
Antuanetei, Austrijos erchercogaitei, paskui - Prancūzijos 
dofinei, o galiausiai — ir karalienei, duoda naują — našlės 
Kapet - vardą. 


Marija Antuanetė viena 


Po nuožmaus kirvio kirčio stoja lyg ir kokia suglumimo ku- 
pina tyla. Nukirsdindamas Liudviką XVI, Konventas norėjo 
tiktai nubrėžti kruvinai raudoną skiriamąją liniją tarp kara- 
lystės ir respublikos. Nė vienas deputatas, kurių dauguma 
tiktai su slaptu apgailestavimu pastūmėjo šį silpną, geraširdį 
vyrą po giljotinos kirviu, iš pradžių net nemano apkaltinti ir 
Marijos Antuanetės. Komuna be jokių pasitarimų nuspren- 
džia skirti našlei jos pareikalautus gedulo apdarus, sargyba 
pastebimai sumenkėja, ir jeigu Habsburgų duktė su vaikais 
dar apskritai pasilaikoma, tai tik todėl, kad puoselėjama 
minčių, jog ji - vertingas užstatas, turintis padaryti Austriją 
nuolaidesnę. 

Tačiau tokie apskaičiavimai neteisingi; Prancūzijos 
Konventas net labai smarkiai pervertina giminiškuosius 
Habsburgų jausmus. Imperatorius Pranciškus, visiškai at- 
bukęs ir negebantis nieko jausti, godus ir be jokios vidinės 
didybės, nė neketina kraujo giminaitės išpirkti, jis nė ne- 
mano traukti bent vieno brangakmenio iš imperatoriaus 
skrynutės, kurioje, be Florentiečio, guli dar ir gausybė kitų 
brangenybių ir deimantų; be to, Austrijos karo partija judi- 
na visus svertus, mėgindama užkirsti kelią deryboms. Tie- 
sa, Viena iš pradžių iškilmingai pareiškė šį karą pradedanti 
vien dėl idėjos ir anaiptol ne dėl užkariavimų bei aneksijų, 

tačiau — Prancūzijos revoliucija netrukus irgi lygiai taip pat 
išsižadės savo žodžio — kiekvieno karo esmė yra ta, kad jis 
neišvengiamai virsta aneksiniu. Visais laikais generolai ne- 
mėgsta, kai mėginama jiems trukdyti kariauti; jų nuomone, 
tautos tokią progą pernelyg retai jiems suteikia, taigi juo 
ilgiau — juo geriau. Nieko negelbsti tai, kad senasis Mersi, 
vis spiriamas Ferseno, primena Vienos rūmams, jog Marija 
Antuanetė, atėmus iš jos Prancūzijos karalienės titulą, vėl 
tapusi Austrijos erchercogaite ir imperatoriaus šeimos na- 
re, taigi imperatoriaus moralinė priedermė reikalauti, kad 
ji būtų sugrąžinta. Tačiau kokia nereikšminga yra įkalinta 
moteris per pasaulinį karą, gyvas žmogus — ciniškame poli- 
tikos žaidime! Visi monarchai tvirtina esą didžiai sukrėsti; 
nė vienas jų nepajudina nė piršto. Marija Antuanetė galėtų 
pakartoti žodžius, Liudviko XVI pasakytus Fersenui: „Visas 
pasaulis mane apleido.“ 


Visas pasaulis ją apleidęs. Marija Antuanetė jaučia tai net 
savo vienišame, skląsčiais užsklęstame kambaryje. Tačiau 
šios moters valia gyventi dar nepalaužta, ir iš šios valios ran- 
dasi ryžtas pačiai gelbėtis. Karūną iš jos buvo įmanu atimti, 
tačiau vieną dalyką ši moteris, nors jau pailsusi ir susenu- 
sio veido, vis dėlto įstengė išsaugoti: keistą galią ir magiją 
traukti savo pusėn jos aplinkoje esančius žmones. Visos 
atsargumo priemonės, kurių griebėsi Eberas ir kiti miesto 
valdžios nariai, pasirodo neveiksmingos, palyginti su šia pa- 
slaptinga magnetine galia, kurią visiems šiems iš smulkiųjų 
miestelėnų kilusiems sargybiniams ir valdininkams vis dar 
spinduliuoja tikros karalienės artuma ir aureolė. Jau po kelių 
savaičių visi ar bemaž visi tų ją saugoti privalančių prisie- 
kusių sankiulotų iš sargybinių virtę į slaptus pagalbininkus, 
ir, nepaisant griežtų komunos nurodymų, neregimoji siena, 

skirianti Mariją Antuanetę nuo pasaulio, vis tiek pralau- 
žiama. Padedant savo pusėn patrauktiems sargybiniams, iš 
namų ir į namus be paliovos slapčiomis keliauja naujienos 
ir žinios, kurių dalis rašoma citrinų sultimis ar nematomu 
rašalu mažuose lapeliuose, paskui toliau gabenamuose kaip 
vandens butelio kamštis ar nuleidžiamuose ir ištraukiamuose 
per židinio ventiliacijos šachtą. Sugalvojama rankų ir ges- 
tų kalba, kurią pasitelkiant, nepaisant budriųjų komisarų, 
karalienei perduodamos žinios apie kasdienius politikos ir 
karo įvykius; be to, sutariama, kad tyčia nusamdytas laikraš- 
čių pardavėjas prie Tamplio itin garsiai skelbtų svarbiausias 
naujienas. Pamaži šis slaptasis padėjėjų būrys tarp sargybinių 
vis gausėja. Ir dabar, kai Liudviko XVI, savo neryžtingumu 
žlugdžiusio bet kokį tikrą darbą, jau nebėra prie šalies, Ma- 
rija Antuanetė, visų apleista, pati ryžtingai išdrįsta griebtis 
mėginimo išsivaduoti. 


Pavojus yra takoskyra. Tai, kas vidutiniškomis ir drungno- 
mis gyvenimo aplinkybėmis miglotai susimaišę — žmonių 
narsa ir bailumas, — atsiskiria per šį išmėginimą. Senosios 
visuomenės nedrąsuoliai, savanaudžiai didikai — visi jie, 
vos karalių pergabenus į Paryžių, pabėgo emigracijon. Pa- 
siliko tik tikrai ištikimi, ir kiekvienas tų, kurie nepabėgo, 
gali būti laikomas besąlygiškai patikimu, nes būti Paryžiuje 
kiekvienam buvusiam karaliaus tarnui yra mirtinas pavojus. 
Tiems narsuoliams pirmiausiai priklauso buvęs generolas 
Žaržė, kurio žmona buvo Marijos Antuanetės rūmų dama. 
Norėdamas prireikus bet kada būti karalienei prie šono, jis 
specialiai grįžo iš saugaus Koblenco ir perdavė žinią esąs 
pasiryžęs bet kokiai aukai. 1793 m. vasario antrąją, pra- 
ėjus dviem savaitėm nuo karaliaus nukirsdinimo, pas Žaržė 
atkakęs visiškai jam nepažįstamas vyras pateikia netikėtą 

pasiūlymą išvaduoti Mariją Antuanetę iš Tamplio. Žaržė su 
nepasitikėjimu nužvelgia nepažįstamąjį, kuris atrodo kaip 
tikrų tikriausias sankiulotas. Bet čia atvykėlis paduoda jam 
mažulytį, neabejotinai karalienės ranka rašytą lapelį: „Ga- 
lite pasitikėti žmogumi, kalbančiu su Jumis mano vardu ir 
perdavusiu Jums šį laiškutį. Jo jausmai man yra žinomi, per 
penkis mėnesius jie nepakito.“ Tai Tulanas, vienas nuolatinių 
"Tamplio sargybinių, keistas psichologinis atvejis. Rugpjūčio 
dešimtąją, triuškinant karaliaus valdžią, jis buvo vienas pir- 
mųjų savanorių per Tiuilri šturmą; pagiriamasis medalis už šį 
žygdarbį išdidžiai puikuojasi jam ant krūtinės. Dėl tokių vie- 
šai įrodytų respublikoniškų nuostatų miesto taryba Tulanui, 
kaip itin patikimam ir nesugundomam vyrui, patikėjo saugoti 
karalienę. Tačiau Saulius virsta į Paulių; sugraudintas jo 
saugomą moterį užgriuvusių nelaimių, Tulanas tampa pačiu 
ištikimiausiu bičiuliu tos, prieš kurią su ginklu traukė į štur- 
mą, ir parodo tiek pasiaukojamo atsidavimo karalienei, kad 
Marija Antuanetė slaptuose laiškuose jį visados vadina fidėle, 
„ištikimojo“, slapyvardžiu. Iš visų išlaisvinamojo sąmokslo 
dalyvių keistasis Tulanas yra vienintelis, galva rizikavęs ne 
iš pinigų godulio, bet skatinamas žmogiškos aistros, galbūt 
ir nutrūktagalviškų nuotykių troškimo; juk narsuoliams 
visados patinka pavojai, ir visiškai logiška įvykių eiga buvo 
ta, kad kiti, ieškoję vien savo naudos, vos reikalui iškilus į 
viešumą, gebėjo mitriai išsigelbėti, ir tik vienas Tulanas už 
pašėlusią drąsą sumokėjo savo gyvastimi. 

Žaržė pasitiki nepažįstamuoju, bet pasitiki ne iki galo. 
Juk laiškas, šiaip ar taip, gali būti suklastotas, bet koks su- 
sirašinėjimas yra pavojingas. Todėl Žaržė pareikalauja, kad 
Tulanas sudarytų jam galimybę prasismelkti į Tamplį ir pa- 
čiam viską aptarti su karaliene. Iš pradžių regisi neįmanoma 
pašalietį, ir dar didiką, įvesti į iš visų pusių saugomą bokštą. 

"Tačiau karalienė per tą laiką, žadėdama pinigų, jau suspėjo 
įsigyti naujų pagalbininkų tarp sargybinių, ir po kelių dienų 
Tulanas perduoda Žaržė dar vieną raštelį: „Dabar, kad jau 
pasiryžote atvykti čionai, geriau būtų, kad tai įvyktų greitai, 
tik, dėl Dievo meilės, pasistenkite likti neatpažintas, ypač 
moteriškės, kuri čia uždaryta drauge su mumis.“ Toji mote- 
riškė yra pavarde Tison, ir karalienė neklysta, instinktyviai 
nujausdama, kad ji yra šnipė; dėl jos klastingo budrumo 
viskam ir bus lemta sužlugti. Bet kol kas viskas sekasi; Žaržė 
slapta įvedamas į Tamplį — ir dar taip, kad ši istorija pana- 
ši į tikrą detektyvinę komediją. Mat kas vakarą į kalėjimo 
keturkampį ateina žibintininkas; miesto deputatų įsakymu 
visa apylinkė privalo būti gerai apšviesta, nes tamsa galėtų 
būti palanki aplinkybė mėginant pabėgti. Tad šį žibintininką 
"Tulanas įkalbėjo, girdi, vienas jo draugas norėtų pramogos 
dėlei bent kartą apžiūrėti Tamplį, tegu žibintininkas vienam 
vakarui paskolinąs jam savo apdarus ir įrankius. Žibintinin- 
kas nusijuokęs džiugiai patraukė su gautais pinigais vyno ger- 
ti. Taip persirengęs, Žaržė sėkmingai patenka pas karalienę 
ir sutaria su ja įžūlų pabėgimo planą: Marija Antuanetė ir 
madam Elžbieta turėsiančios persirengti vyrais ir su miesto 
deputatų uniformomis, aprūpintos vogtais dokumentais, 
išeiti iš bokšto, tarytum jos būtų ką tik inspekciją atlikę 
magistrato atstovai. Sudėtingiau išgabenti vaikus. Tačiau 
palankus atsitiktinumas — minėtasis žibintininkas, ateidamas 
degti žibintų, dažnai atsiveda savo jau paaugusius vaikus. 
"Taigi jo vaidmuo būsiąs patikėtas ryžtingam didikui, kuris, 
uždegęs žibintus, prasives pro apsaugą skurdžiais apdarais 
aprengtus abu vaikus, lyg tie būtų žibintininko. Netoliese 
lauksiančios trys lengvos karietos, viena karalienei, jos sūnui 
ir Žaržė, antra - jos dukteriai ir antrajam sąmokslininkui, 
Lepitrui, trečia —- madam Elžbietai ir Tulanui. Turėdami 

penkių valandų pranašumą, iki sąmokslas paaiškėsiąs, jie 
galį viltis tokiomis lengvomis karietomis paspruksią nuo 
visų persekiotojų. Karalienės toks nutrūktagalviškas planas 
nebaugina. Ji sutinka, ir Žaržė pareiškia esąs pasiryžęs susi- 
siekti su antruoju sąmokslininku, Lepitru. 

"Tasai Lepitras, antrasis sąmokslininkas, buvęs mokytojas, 
plepus, mažutis ir raišas, — karalienė pati rašo: „Pamatysite 
antrąjį žmogų, jo išvaizda nėra patraukli, tačiau jis būtinai 
reikalingas ir turime jį prisikalbinti“, — šiame sąmoksle vai- 
dina keistą vaidmenį. Prisidėti jį skatina ne žmoniškumas ir 
juo labiau ne nuotykių pomėgis, bet didelė suma, kurią jam 
pažada Žaržė, - deja, neturėdamas pinigų rankose, mat, kad 
ir keista, su tikruoju kontrrevoliucijos finansininku Pary- 
žiuje, baronu de Bacu, ševaljė Žaržė ryšio neturi, jųdviejų 
sąmokslai rengiami bemaž vienu metu lygiagrečiai, tačiau 
niekur nesusiliečia, juodu nieko apie kits kitą nežino. Taip 
prarandamas laikas, brangus laikas, mat pirmiausiai dar 
tenka su planu supažindinti buvusį karalienės bankininką. 
Galiausiai, po ilgos gaišaties, pinigai parūpinti ir paruošti. 
Bet tada Lepitras, kuris, būdamas miesto tarybos narys, jau 
spėjo parūpinti suklastotus pasus, ūmai netenka drąsos. 
Pasklido gandas, kad Paryžiaus užkardai nuleisti ir visi ve- 
žimai kuo rūpestingiausiai tikrinami; atsargųjį vyrą suima 
baimė. O gal jis iš kokių nors ženklų ir bus pastebėjęs, kad 
jų tyko šnipė Tison; šiaip ar taip, jis atsisako padėti, ir dėl to 
pasidaro neimanoma vienu metu išgabenti iš Tamplio visus 
keturis asmenis. Išgelbėti būtų galima tik vieną karalienę. 
Žaržė su Tulanu mėgina ją įkalbėti. Tačiau Marija Antua- 
netė tikrai iškilniai atmeta siūlymą leistis išlaisvinama pati 
viena. Verčiau atsisakyti negu palikti savo vaikus! Gali 
justi jaudulį, su kuriuo ji dėsto Žaržė šį savo nepalenkia- 
mą apsisprendimą. „Puoselėjome gražią svajonę - ir tiek. 

Tačiau man didi dovana buvo šia proga dar kartą patirti 
įrodymą, koks Jūs man atsidavęs. Pasitikiu Jumis be jokių 
išlygų. Bet kuria proga galėsite įsitikinti, kad man nestinga 
nei charakterio, nei drąsos, tačiau sūnaus interesai yra vie- 
nintelis dalykas, kuriuo privalau vadovautis, todėl, kad ir 
kokia laimė man būtų iš čia ištrūkti, negaliu sutikti skirtis 
su juo. Jūsų ištikimybę tvirtai įrodo vakar pasakyti žodžiai, 
ir patikėkite, jaučiu, kad Jūsų argumentai byloja mano 
pačios labui, ir kad kitos tokios progos niekados nebepa- 
sitaikys. Tačiau niekas man būtų nebemiela, jei turėčiau 
čia palikti savo vaikus.“ 

Žaržė atliko savo riteriškąją priedermę; dabar jis kara- 
lienei niekaip nebegali padėti. Tačiau ištikimasis vyras vis 
dėlto įstengia padaryti jai dar vieną paslaugą: per jį randasi 
patikima proga perduoti bičiuliams ir giminaičiams užsienyje 
paskutinį meilės ir gyvybės ženklą. Prieš pat nukirsdinimą 
Liudvikas XVI norėjo per kamerdinerį perduoti šeimai 
kaip atminimą antspaudo žiedą ir kuokštelį savo plaukų, 
tačiau miesto deputatai, įtarinėdami, kad tokia myriop pa- 
smerktojo dovana dar vis tiek gali būti koks nors mįslingas 
sąmokslininkų ženklas, konfiskavo šias relikvijas ir įsakė jas 
užantspauduoti. Kaip visados pašėlusiai narsus Tulanas da- 
bar dėl karalienės perlaužia šį antspaudą ir atneša atminimo 
dovanas Marijai Antuanetei. Tačiau karalienė jaučia, kad 
joms nebeilgai bus saugu jos rankose, ir, pagaliau turėdama 
patikimą pasiuntinį, persiunčia žiedą ir plaukus saugion vie- 
ton - karaliaus broliams. Sykiu ji rašo Provanso grafui: „Tu- 
rėdama ištikimą žmogų, kuriuo galime kliautis, naudojuosi 
proga ir siunčiu Jums, savo broliui ir bičiuliui, šį palikimą, 
kuris Jūsų rankose, ko gera, galės būti geriausiai saugomas. 
Įteikėjas Jums pasakys, kokiu įstabiu būdu mes pajėgėme 
gauti šį brangų atminimą. Pasilaikau sau teisę pasakyti Jums 

vardą to, kuris mums dabar toks naudingas. Iki šiol neturėta 
galimybė perduoti Jums žinią apie mus ir neapsakoma mūsų 
laimė tik dar smarkiau verčia justi, kaip žiauriai esame nuo 
Jūsų atskirti. Tegu šis išsiskyrimas kuo greičiau baigiasi! O iki 
susitiksime — spaudžiu Jus glėbyje ir myliu Jus, ir žinote, kad 
sakau tai iš visos širdies.“ Panašų laišką ji siunčia ir Artua 
grafui. Tačiau Žaržė vis delsia išvykti iš Paryžiaus, narsusis 
vyras vis dar viliasi galėsiąs kaip nors pasitarnauti Marijai 
Antuanetei, būdamas netoliese. Galiausiai šis jo buvimas 
darosi beprasmiškai pavojingas. Prieš pat išvykdamas, jis 
per Tulaną gauna dar vieną, paskutinį, karalienės laiškutį: 
„Likite sveikas; kadangi dabar pasiryžote išvykti, manau, 
bus geriau, jei išvyksite tučtuojau. Viešpatie, kaip apraudu 
Jūsų vargšę žmoną! Ir kokia būsiu laiminga, jei netrukus vėl 
galėsime būti drauge. Niekados negalėsiu Jums pakankamai 
atsidėkoti už viską, ką dėl mūsų padarėte. Sudie! Koks žiau- 
rus šis žodis!“ 


Marija Antuanetė nujaučia, ji žino, kad tai jau paskutinis 
kartas, kai ji gali pasiųsti patikimą žinią į tolybes, kad jai 
čia duota jau vienintelė, pati paskutinė proga. Negi ji dau- 
giau niekam neketina tarti žodelio, pasiųsti meilės ženklo, 
išskyrus tuos du, išskyrus Provanso ir Artua grafus, kuriems 
ji mažai už ką teturi dėkoti ir kuriuos vien kraujas nuskyrė 
būti brolio palikimo sergėtojais? Negi ji iš tikrųjų nesiunčia 
sveikinimo tam, kuris jai, be vaikų, buvo pats brangiausias 
šioje žemėje, - jam, Fersenui, apie kurį ji kartą sakė „nega- 
linti gyventi“, negaudama žinios iš jo, kuriam dar iš apgultų 
Tiuilri rūmų pragaro rato nusiuntė žiedą, kad jis ją amžinai 
prisimintų? O dabar, pasitaikius šiai paskutinei, pačiai pas- 
kutinei progai — negi jos širdis neturėtų dar sykį atsigręžti 
jo pusėn? Bet ne: Gogela memuaruose, dokumentuotai ir 

tiksliai, su laiškų faksimilėmis aprašiusiuose minimąjį Žaržė 
atsisveikinimą, nė žodžiu neužsimenama apie Ferseną, apie 
jokį jam pasiųstą ženklą; mūsų jausmas, šioje vietoje tikėjęsis 
vidinės sielos būtinybės padiktuotos žinios, lieka apviltas. 
Bet vis dėlto — galų pagalėje jausmas visados pasirodo 
buvęs teisingas. Iš tikrųjų Marija Antuanetė — argi galėjo 
būti kitaip! — ir paskutinėje vienatvėje mylimojo nepamir- 
šo, o tie pareigos padiktuoti laiškai broliams galbūt buvo tik 
dingstis nuslėpti tikrąją pasiuntinio misiją, kurią Žaržė kuo 
ištikimiausiai atliko. Tiktai 1823 m., kai pasirodė minėtieji 
memuarai, jau buvo prasidėjęs nuo ateities kartų intymųjį 
ryšį turėjęs nuslėpti Ferseno nutylėjimo sąmokslas. Ir čia 
mums pati svarbiausia laiško vieta (kaip paprastai Marijos 
Antuanetės atveju) bizantiškųjų leidėjų buvo nugvelbta. Ji 
išeina viešumon tik po šimtmečio, parodydama, kad aist- 
ringasis karalienės jausmas niekados nebuvo stipresnis nei 
tomis akimirkomis prieš pat pražūtį. Geisdama nuolatos 
justi kraujo ryšį su guodžiamais prisiminimais apie mylimąjį, 
Marija Antuanetė buvo pasidirbdinusi žiedą, kuriame vietoj 
karališkųjų lelijų ženklo (tokį žiedą ji pasiuntė Fersenui) 
buvo įspaustas Ferseno herbas: Fersenas ant piršto nešiojo 
karalienės devizą, o Marija Antuanetė tomis išsiskyrimo 
dienomis — švedų didiko herbą; kiekvienas žvilgsnis į savo 
ranką turėjo Prancūzijos karalienei priminti tolimą mylimąjį. 
Ir dabar, pagaliau pasitaikius galimybei pasiųsti jam dar vie- 
ną - ji nujaučia, kad jau paskutinį, - meilės ženklą, Marija 
Antuanetė nori parodyti Fersenui, kad drauge su šiuo žiedu 
yra išsaugojusi ir jam skirtuosius jausmus. Įspaudusi herbą 
ir savo parašą į karštą vašką, ji siunčia Fersenui šį atspau- 
dą per Žaržė; jokių žodžių daugiau nė nereikia, šiuo ženklu 
viskas pasakyta: „Atspaudą, kurį čia pridedu, — rašo Marija 
Antuanetė Žaržė, - malonėkite perduoti Jums žinomam 

asmeniui, praeitą žiemą atvykusiam pas mane iš Briuselio. 
Pasakykite tam žmogui, kad šis devizas niekados nebuvo 
teisingesnis nei dabar.“ 

Ką gi skelbia tas įrašas antspaudo žiede, kurį Marija An- 
tuanetė specialiai nusikaldino ir kurio žodžiai „niekados 
nebuvo teisingesni nei dabar“. Tame žiede, kuriame Pran- 
cūzijos karalienė liepė išraižyti smulkaus švedų bajoro herbą 
ir kurį ji, rūpestingai išsaugojusi kaip vienintelį iš kitados 
turėtų milijonų vertės puošmenų, dar ir kalėjime tebedėvi 
ant piršto? 

Devizą sudaro penki itališki žodžiai, ir tie žodžiai, per du 
colius nuo mirties teisingesni, nei bet kada, yra tokie: Tutto 
a te mi guida, „Visa veda mane pas tave.“ Visa mirties aist- 
ra, visas „daugiau niekados“ įkarštis dar kartą, prieš kūnui 
į dulkes sugūrant, galingai prasiveržia tokiu nebyliu myriop 
nusmerktos moters sveikinimu, o tolimas mylimasis žino, 
kad ši širdis iki pat paskutinės valandos plaka jam meile. 
Šiuo atsisveikinimo ženklu šaukiamasi amžinybės idėjos, iš 
naujo primenamas jausmų tvarumas netvarybėje. Giljotinos 
šešėlyje ištariamas paskutinis šios didžios ir neprilygstamos 
meilės tragedijos žodis: dabar uždanga gali leistis. 


Paskutinioji vienatvė 


Palengvėjimas: paskutiniai žodžiai pasakyti, jausmai dar kartą 
gavo laisvai išsilieti. Dabar bus lengviau ramiai ir susikaupus 
sulaukti to, kas neišvengiamai ateis. Marija Antuanetė at- 
sisveikino su pasauliu. Ji nebepuoselėja jokių vilčių, nebesi- 
griebia jokių mėginimų. Vienos rūmais, sąjungininkų pajėgų 
pergale nėra ko kliautis, o pačiame mieste, Žaržė ją palikus, ji 
nebežino, kas galėtų ją gelbėti, nes Tulanas komunos įsaky- 
mu irgi pašalintas. Šnipės Tison pastangomis miesto valdžia 
ėmė atidžiau prižiūrėti sargybinius; mėginimas ją išlaisvinti 
jau ir anksčiau buvo pavojingas dalykas, o dabar jis būtų 
beprasmiškas ir savižudiškas. 

"Tačiau esama tokios prigimties žmonių, kuriuos kaip tik 
pavojai mįslingai traukia, kurie linkę statyti ant kortos visą 
gyvenimą, kurie tik tada pajunta visą savo jėgų pilnatvę, 
kai ryžtasi imtis neįmanomų žygių, ir kuriems nutrūktagal- 
viška avantiūra yra vienintelė derama egzistencijos forma. 
Vidutiniškais laikais tokiems žmonėms nėra kuo kvėpuoti; 
gyvenimas jiems tada darosi pernelyg nuobodus, pernelyg 
ankštas, bet kuris žygis —- pernelyg baimingas, pašėlusiai jų 
narsai reikalingos pašėlusios užduotys, patrakėliški ir bepro- 
tiški tikslai, ir giliausioji jų aistra yra griebtis beprasmiškų, 
neįmanomų dalykų. Toks vyras anuo metu gyvena Paryžiuje, 
jis pavarde baronas de Bacas. Kol karaliaus valdžia spindėjo 

visa šlove, šis turtingas didikas pasipūtėliškai laikėsi nuo- 
šalyje; kam lenkti sprandą dėl kokios nors tarnybos, šiltos 
vietelės? Avantiūristą jo širdyje pažadina tiktai pavojus. Tik 
tada, kai visi pasmerktą karalių laiko jau pražuvusiu, šis iš- 
tikimybės karaliui Don Kichotas beprotiškai ir didvyriškai 
puola į kovą jo gelbėti. Savaime aišku, kad šis patrakėlis per 
visą revoliuciją lieka pavojingiausioje vietoje: dangstyda- 
masis tuzinais svetimų vardų, jis slapstosi Paryžiuje ir kaip 
paskiras anoniminis asmuo kovoja su revoliucija. Visą savo 
turtą jis aukoja begalinei daugybei žygių, kurių pats patra- 
kėliškiausias ligi šiol buvo tas, kad jis, Liudviką XVI vežant 
į nukirsdinimo vietą, ūmai šoka į priekį aštuoniasdešimt 
tūkstančių ginkluotų vyrų būryje ir, mosuodamas kardu, 
pasileidžia garsiai šaukti: „Pas mane, kas pasiryžęs gelbėti 
karalių!“ Bet niekas prie jo nesideda. Visoje Prancūzijoje 
niekas neturi tokios pašėlusios drąsos vidury dienos stoti 
prieš visą miestą, prieš visą armiją ir mėginti išplėšti jiems 
iš rankų vieną paskirą žmogų. Tad baronas de Bacas, sar- 
gybai nespėjus nė atsitokėti iš netikėtumo, vėl pradingsta 
minioje. Tačiau ši nesėkmė neatėmė jam drąsos, jis telkia 
jėgas, taikydamasis pranokti šį savo paties darbą, ir, karalių 
nukirsdinus, išsyk pradeda realizuoti fantastiškai narsų planą 
išgelbėti karalienę. 

Nuovokiu žvilgsniu baronas de Bacas įžvelgė silpnąją revo- 
liucijos vietą, jos slapčiausią, neregimą nuodingą daigą, kurį 
Robespjeras mėgina išdeginti įkaitinta geležimi: bepraside- 
dančią korupciją. Drauge su politine valdžia revoliucionieriai 
gavo ir valstybines tarnybas, o visos valstybinės tarnybos 
aplipusios pinigais, tuo pavojingu koroziniu elementu, ku- 
ris graužia sielas kaip rūdys plieną. Proletariškos būtybės, 
menki žmogeliai, niekados neturėję reikalų su didesnėmis 
lėšomis, amatininkai, raštininkai ir iki tol bedarbiai agitato- 

riai ūmai nekontroliuojami ima valdyti milžiniškas sumas, 
dalija kariuomenės tiekimų užsakymus, vykdo rekvizicijas, 
pardavinėja emigrantų dvarus, ir ne tiek daug jų pasižymi 
katoniškąja griežtybe atsispirti šiai neapsakomai pagundai. 
Įsitikinimus ir verslą susieja tamsūs saitai, prisirinkę nuo- 
pelnų respublikai, kai kurie aršiausi revoliucionieriai dabar 
aršiai trokšta iš jos ir pasipelnyti. Į šį korupcijos karpių tven- 
kinį baronas de Bacas dabar ryžtingai ir meta savo meškerės 
kabliuką, kuždėdamas tą magišką žodį, kuris dar ir šiandien 
ne menkiau nei anuomet aptemdo protą, - žodį „milijonas“. 
Milijonas visiems, kurie padės ištraukti karalienę iš Tamplio! 
Su tokia suma įmanu išsprogdinti net storiausias kalėjimo 
sienas, mat baronas de Bacas, ne taip kaip Žaržė, ieško ne 
menko rango pagalbininkų, ne žibintininkų ar paskirų karei- 
vių, bet drąsiai ir ryžtingai išsyk griebia viską: jis papirkinėja 
ne žemesniuosius valdininkus, bet pagrindinius priežiūros 
sistemos organus, visų pirma — svarbiausiąjį miesto tarybos 
vyrą, buvusį limonado prekeivį Mišoni, kuriam pavesta visų 
kalėjimų, taigi ir Tamplio, inspekcija. Antrasis Baco koziris 
yra karinis visos sekcijos vadas Kortė. Šitaip tasai visų tarny- 
bų ir policijos dieną naktį aplinkraščiais ieškomas rojalistas, 
savo rankose turėdamas ir civilinę žinybą, ir karinę Tamplio 
apsaugą, Konventui ir Saugumo komitetui griausmingai 
rėkaujant apie „niekšą Bacą“, gerai užsimaskavęs gali imtis 
savo užduoties. 

"Tačiau gebėjimas šaltai, lyg be nervų viską apskaičiuoti 
ir papirkinėti šio meistriško sąmokslininko barono de Baco 
asmenyje reiškiasi drauge su liepsninga asmenine narsa. Po 
visą kraštą medžiojamas šimtų šnipų ir agentų, — Saugumo 
komitetas jau žino, kad jis vieną po kito rezga respublikos 
pražudymo planus, - jis, norėdamas pats ištyrinėti teritori- 
ją, Forgė pavarde pasiprašo paprastu kareiviu įtraukiamas į 

"Tamplio sargybos kuopos gretas. Su šautuvu rankose, pur- 
vinais ir nuskarusiais Nacionalinės gvardijos kario apdarais 
šis milijonus žarstantis ir išpaikintas aristokratas drauge 
su visais eina šiurkščią kario tarnybą prie karalienės durų. 
Nėra žinoma, ar jam pavyko prasismelkti iki pat Marijos 
Antuanetės, jo planui tas ir nebuvo būtinai reikalinga, mat 
Mišoni, turintis gauti nemenką milijono dalį, be abejo, pats 
informavo karalienę. Sykiu, nusipirkus karo komendanto 
Kortė pritarimą, į sargybos kuopų sudėtį slapčiomis įterpiama 
vis daugiau barono pagalbininkų. "Taip galiausiai susiklosto 
viena stulbinamiausių ir neįtikimiausių pasaulio istorijos 
situacijų: tam tikrą konkrečią dieną revoliucinio Paryžiaus 
centre visas Tamplio keturkampis, į kurį be miesto valdžios 
leidimo negali įžengti joks pašalinis žmogus, o jame - Mari- 
ja Antuanetė, įkalintoji Prancūzijos karalienė, yra saugomi 
vienų respublikos priešų, persirengusių rojalistų bataliono, 
kuriam vadovauja Konvento ir Saugumo komiteto šimtais 
dekretų ir aplinkraščių persekiojamas baronas de Bacas: 
patrakėliškesnio, įžūlesnio susikeitimo vietomis niekados 
joks rašytojas nėra sugalvojęs. 

Pagaliau Bacui atrodo, kad pribrendo lemiamų veiksmų 
valanda. Atėjo naktis, kuri, jei tik žygis pasiseks, galėtų tapti 
viena nepamirštamiausių ir lemčiai naują kryptį davusių per 
visą pasaulio istoriją, nes tą naktį naujasis Prancūzijos ka- 
ralius, Liudvikas XVII, visiems laikams turi būti išplėštas iš 
revoliucijos valdžios sferos. Tą naktį baronas de Bacas lošia 
su lemtimi, o ant kortos pastatyta respublikos sėkmė arba 
pragaištis. Ateina vakaras, sutemsta, viskas iki smulkme - 
nų paruošta. Į kiemą atžygiuoja papirktasis Kortė su savo 
padaliniu, o drauge su juo — ir sąmokslo vadas, baronas de 
Bacas. Kortė išdėsto vyrus taip, kad kaip tik svarbiausios 
durys ir vartai atsiduria barono de Baco sutelktų rojalistų 


472 Stefan Zueig 


rankose. Tuo pačiu metu antras papirktasis, Mišoni, pradėjo 
eiti tarnybą kambariuose ir jau aprūpino Mariją Antuanetę, 
madam Elžbietą ir Marijos Antuanetės dukterį uniforminiais 
apsiaustais. Vidurnaktį šios trys moterys, užsimaukšlinusios 
kareivių kepures, su šautuvais ant pečių, drauge su keliais 
kitais Kortė vadovaujamais apsimetėliais Nacionalinės gvar- 
dijos kariais kaip įprastas patrulis turės išžygiuoti iš Tamplio, 
savo būryje išsivesdamos ir mažąjį dofiną. Viskas rodosi 
garantuota, planas apgalvotas iki menkiausių smulkmenų. 
Kadangi Kortė, kaip gvardijos komendantas, bet kada turi 
teisę duoti įsakymą atverti vartus savo patruliams, bemaž 
nėra abejonės, kad jo paties vedamas būrys be kliūčių atsidurs 
gatvėje. Visais kitais dalykais pasirūpino sąmokslų meistras 
Bacas, svetima pavarde turintis kaimo namus netoli Pary- 
žiaus, į kuriuos dar nė karto policija nebuvo įsibrovusi; čia 
karališkoji šeima iš pradžių bus kelias savaites slapstoma, o 
paskui, pasitaikius pirmai garantuotai progai, išgabenta per 
sieną. Be to, keli tvirti, ryžtingi jauni rojalistai, kurių kiek- 
vienas laiko kišenėse po du pistoletus, stovi postuose gatvėje; 
tuo atveju, jei kiltų aliarmas, jie sulaikys persekiotojus. Kad 
ir koks beprotiškai įžūlus šis planas atrodo, jis iki paskutinės 
smulkmenos apgalvotas ir jau beveik įvykdytas. 


Artinasi vienuolikta. Marija Antuanetė su saviškiais stovi 
pasirengę bet kurią akimirką leistis įkandin išvaduotojų. 
Apačioje jie girdi skambiais žingsniais marširuojantį pa- 
trulį, tačiau šie sargybiniai jų nebaugina, nes jie žino, kad 
po šiomis sankiulotų uniformomis plaka bičiuliškos širdys. 
Mišoni telaukia barono de Baco ženklo. Bet staiga — kas 
nutiko? — baimingai krūpteli jie — pasigirsta smarkus beldi- 
mas į kalėjimo vartus. Stengiantis nesukelti jokio įtarimo, 
atvykėlis iškart įsileidžiamas. Tai batsiuvys Simonas, doras, 

nepaperkamas revoliucionierius, miesto tarybos narys, kuris 
susijaudinęs puola vidun įsitikinti, kad karalienė dar nėra 
pagrobta. Prieš kelias valandas vienas žandaras perdavė jam 
raštelį, kad Mišoni planuojąs šią naktį įvykdyti išdavystę, ir 
Simonas išsyk pranešė šią svarbią žinią miesto deputatams. 
Šie nelabai patiki tokia romantiška istorija, mat jiems kas- 
dien ant stalų gula šimtai skundikų laiškų. Be to, kaipgi tai 
ir būtų įmanoma: argi Tamplio nesaugo 280 vyrų, ar Tamplio 
nekontroliuoja visų patikimiausi komisarai? Bet vis dėlto — 
didelis čia vargas? - jie paveda Simonui šią naktį perimti iš 
Mišoni vidinių Tamplio patalpų kontrolę. Kortė, vos pamatęs 
jį ateinant, supranta, kad viskas žlugo. Laimė, Simonas visiš- 
kai nenumano, kad jis čia irgi prisidėjęs. „Iu čia, vadinasi, aš 
galiu būti ramus“, — draugiškai sako jam Simonas ir leidžiasi 
kopti aukštyn į bokštą, pas Mišoni. 

Baronas de Bacas, matydamas, kaip per šį vieną įtarų vyrą 
žlunga visas jo planas, sekundę svarsto, ar nereikėtų sku- 
biai pulti Simonui įkandin ir, kol dar laikas, pistoleto šūviu 
sutrupinti jam kiaušą. Tačiau tai būtų nelabai prasminga. 
Juk šūvis prišauktų visus likusius sargybinius, be to, ir šiaip, 
matyt, tarp jų bus atsiradęs išdavikas. Karalienės nebeįma- 
noma išgelbėti; bet koks smurto aktas tik be reikalo sukeltų 
pavojų jos gyvybei. Dabar svarbu sveikus išgabenti iš Tam- 
plio bent tuos, kurie persirengę prasismelkė vidun. Kortė, 
kuriam irgi padai pradėję smarkiai svilti, iš sąmokslininkų 
suformuoja patrulį. Būrys, kuriame yra ir baronas de Bacas, 
ramiai išžygiuoja iš Tamplio kiemo į gatvę: sąmokslininkai 
išgelbėti, karalienė paaukota. 


Tuo laiku Simonas piktai užsipuola Mišoni; girdi, šis turįs 
tučtuojau pasiaiškinti miesto tarybai. Mišoni, spėjęs skubiai 
paslėpti persirengėlėms skirtus drabužius, nesiduoda išmuša- 

mas iš vėžių. Jis nesipriešindamas eina su pavojinguoju vyru 
į pavojingąjį tribunolą. Bet keistas dalykas — Simonas ten 
sutinkamas gana šaltai. Jis, tiesa, giriamas už patriotizmą, už 
gerą valią ir budrumą, tačiau dorajam vyrui duodama aiškiai 
suprasti, kad jam viskas tik pasivaideno. Atrodo, kad miesto 
taryba nelaiko sąmokslo rimtu dalyku. 

Iš tikrųjų — ir tai leidžia mums giliau žvilgtelti į gyvatiškus 
politikos vingius —- miesto deputatai šį mėginimą pabėgti lai- 
kė labai rimtu dalyku, tik saugojosi, kad apie tai nepasklistų 
jokia žinia. Tai įrodo vienas labai keistas dokumentas, kuriuo 
Gerovės komitetas įsakmiai liepia viešajam Marijos Antua- 
netės proceso kaltintojui nutylėti visas Simono sužlugdyto 
didžiojo plano, kuriame dalyvavo baronas de Bacas ir jo 
pagalbininkai, detales. Girdi, kaltintojas privaląs kalbėti tik 
apie mėginimo pabėgti faktą, neužsimindamas apie detales: 
miesto taryba baiminosi, kad pasaulis sužinos, kaip giliai 
korupcijos nuodas jau įsismelkęs į geriausius jos žmones; 
taip tad vienas dramatiškiausių ir neįtikimiausių pasaulio 
istorijos epizodų metų metus liko nuslėpras. 


"Tačiau, nors miesto taryba, priblokšta fakto, kad jos tariamai 
patikimiausi valdininkai yra paperkami, ir nedrįsta kelti viešo 
proceso pabėgimo bendrininkams, ji vis dėlto nusprendžia 
griebtis griežtesnių priemonių ir įžūliajai moteriai, kuri, 
užuot pasidavusi, su nesutramdomos savo širdies užsispy- 
rimu tebekovoja už savo laisvę, padaryti tokius mėginimus 
nebeįmanomus. Iš pradžių iš tarnybos pašalinami įtariamieji 
komisarai, pirmiausiai — Tulanas ir Lepitras, o Marija An- 
tuanetė pradedama saugoti kaip nusikaltėlė. Vienuoliktą 
valandą nakties Eberas, beatodairiškiausias iš visų deputatų, 
atkanka pas Mariją Antuanetę ir madam Elžbietą, kurios, 
nieko nenumanydamos, seniai jau sugulusios, ir kuo nuo- 

dugniausiai pasinaudoja komunos įsakymu, leidžiančiu jam 
„kada panorėjus“ atlikti apartamentų ir asmenų kratą. Iki 
ketvirtos ryto naršoma po visas patalpas, visus drabužius, 
visus stalčius ir visus baldus. 

"Tačiau kratos derlius lieka piktinamai menkas - raudonos 
odos piniginė su keliais nereikšmingais adresais, pieštuko 
dėklas be pieštuko, luistelis antspaudų lako, du miniatiūri- 
niai portretai ir kiti atminimo ženklai, sena Liudviko XVI 
skrybėlė. Tikrinimai kartojami, bet vis be jokių rezultatų. 
Marija Antuanetė, per visą revoliucijos laiką, rūpindamasi 
be reikalo neišduoti savo bičiulių ir pagalbininkų, rūpestin- 
gai išsyk degino kiekvieną rašytinį dokumentą, tad ir šįkart 
neduoda tyrėjams nė menkiausios dingsties ją apkaltinti. 
Širsdama dėl to, kad negali sučiupti budriosios kovotojos 
padarius jokio įrodomo nusižengimo, o sykiu, antra vertus, 
įsitikinusi, kad ji neatsisako savo neaiškių užmačių, miesto 
taryba nusprendžia kirsti moteriai per jos jautriausią vietą: 
per jos motiniškuosius jausmus. Šįkart kirtis pataiko tiesiai 
į širdį. Liepos pirmąją, praėjus kelioms dienoms po atskleis- 
tojo sąmokslo, Gerovės komitetas miesto tarybos pavedimu 
paskelbia sprendimą, kad jaunasis dofinas Luji Kapetas pri- 
valo būti atskirtas nuo motinos ir be jokios galimybės su ja 
susisiekti įkurdintas pačioje saugiausioje Tamplio patalpoje, 
arba, aiškiau ir žiauriau tariant, — atplėštas nuo motinos. 
Auklėtoją parinkti pavedama miesto tarybai, o ši, matyt 
atsidėkodama už parodytą budrumą, kaip patikimiausią 
ir visus išmėginimus ištvėrusį, nei pinigais, nei jautrumu 
ar jausmingumu iš pusiausvyros neišmušamą sankiulotą, 
nusprendžia juo skirti batsiuvį Simoną. Simonas buvo pa- 
prastas, prastuoliškas ir šiurkštus žmogus iš liaudies, tikrų 
tikriausias proletaras, anaiptol ne toks patrakęs girtuoklis ir 
nuožmus sadistas, kokį jį paišė rojalistai; bet vis dėlto - kiek 

piktos valios parenkant auklėtoją! Mat šis žmogus, ko gera, 
per visą gyvenimą nėra skaitęs knygos ir, kaip rodo vieninte- 
lis žinomas jo laiškas, nemoka net pačių pagrindinių rašybos 
taisyklių; jis — doras sankiulotas, ir to 1793 m. jau regisi 
pakankama tokioms pareigoms užimti. Per šešis paskutinius 
mėnesius revoliucijos intelektualinė linija staigia kreive nu- 
linko žemyn, mat anuomet Nacionaliniame susirinkime dar 
buvo svarstoma, kad Prancūzijos sosto įpėdinio auklėtoju 
galėtų būti Kondorsė, taurus didis rašytojas, veikalo Progrės 
de Vesprit humain autorius. Kraupus šis skirtumas, kai lygini 
su batsiuviu Simonu. Tačiau iš trijų žodžių „laisvė, lygybė, 
brolybė“ laisvės sąvoka nuo Priežiūros komiteto įsteigimo, 
o brolybės sąvoka — nuo giljotinos atsiradimo nuvertėjo 
bemaž taip pat smarkiai kaip ir asignacijos; tik lygybės ar, 
veikiau, prievartinės lygiavos idėja valdo paskutinę, radikalią 
ir smurtingą revoliucijos fazę. Šitaip tyčia reiškiamas siekis, 
kad jaunasis dofinas būtų ugdomas ne kaip išsilavinęs, net ir 
ne kaip kultūringas žmogus, kad jis intelektualiniu požiūriu 
pasiliktų pačioje žemutinėje, neišprususioje liaudies klasėje. 
Jis turi visiškai užmiršti, ko mokęsis ir iš kokios giminės kilęs, 
šitaip ir kitiems padėdamas pamiršti jį patį. 

Šešiems miesto pasiuntiniams pusę dešimtos vakaro pa- 
sibeldus į Iamplio vartus, apie šį Konvento sprendimą iš- 
plėšti vaiką iš jos motiniškos globos Marija Antuanetė nieko 
nenumano. Žiauriai ir staigiai užklupti yra Ebero bausmių 
sistemos dalis. Šios jo inspekcijos visados vyksta vėlyvą naktį 
kaip ūmūs antpuoliai, iš anksto nieko nepranešant. Vaikas 
seniai paguldytas, karalienė ir madam Elžbieta dar nemiega. 
Miesto valdininkai įžengia vidun, karalienė įtariai pakyla; 
nė vienas tokių naktinių vizitų dar neatnešė nieko daugiau, 
vien pažeminimus ar prastas naujienas. Šįkart miesto val- 
dininkai ir patys atrodo truputį suglumę. Dauguma jų yra 

šeimų tėvai, tad jiems sunki pareiga pranešti motinai, kad 
Gerovės komiteto įsakymu ji privalanti tučtuojau, be jokios 
regimos priežasties ir negalėdama dorai su vaiku atsisveikin- 
ti, visiems laikams atiduoti vienintelį sūnų į svetimą globą. 

Apie scenas, kurios tą naktį vyko tarp nevilties apimtos 
motinos ir magistrato valdininkų, neturime kitų pranešimų, 
išskyrus didžiai nepatikimą vienintelės liudininkės, Marijos 
Antuanetės dukters, pasakojimą. Ar teisybė, kaip vaizduoja 
ši vėliau Angulemo kunigaikštiene tapusi duktė, kad Marija 
Antuanetė tuos valdininkus, kurie juk tiktai privalėjo atlikti 
savo tarnybinę užduotį, su ašaromis akyse melste meldė pa- 
likti jai vaiką? Kad ji rėkusi, girdi, tegu jie verčiau ją pačią 
nužudą, bet neatplėšią nuo jos sūnaus? Kad valdininkai (tas 
skamba neįtikimai, nes tokio įsakymo jie neturėjo) grasino, 
jog, Marijai Antuanetei dar ilgiau priešinantis, nužudysią 
ir sūnų, ir mažąją princesę, o galiausiai po kelias valandas 
trukusių smurtinių grumtynių prievarta išsitempę su savi- 
mi rėkiantį, kūkčiojantį berniuką? Oficialiajame pranešime 
apie tai nieko nekalbama; savo ruožtu viską gražinti linkę 
valdininkai taip jį aprašo: „Atskyrimas įvyko su visais tais 
jausmų protrūkiais, kurių tokią akimirką ir reikėjo tikėtis. 
Liaudies atstovai parodė didžiausią atodairą, kiek tik ji bu- 
vo suderinama su jų pareigos griežtybe.“ Taigi čia turime 
du priešingus dviejų priešingų šalių pranešimus, o ten, kur 
pranešimas šališkas, retai kada byloja teisybė. Tačiau dėl vie- 
no dalyko negalima abejoti: šis prievartinis ir nereikalingas 
atskyrimas nuo sūnaus buvo, ko gera, sunkiausia akimirka 
Marijos Antuanetės gyvenime. Prie šio šviesiaplaukio, išdy- 
kusio, sparčiai brendusio vaiko motina buvo itin prisirišusi; 
tik jis vienas savo plepiu guvumu, savo smalsiu klausinėjimu 
įstengė padaryti valandas vienišajame bokšte dar ištveriamas. 
Nėra abejonės, kad motinos širdžiai jis buvo artimesnis už 


478 Stefan Zweig 


dukterį, kuri, būdama niūraus, irzlaus, atžaraus charakterio, 
tingaus proto ir visais atžvilgiais nereikšminga, amžinai gy- 
vai Marijos Antuanetės meilei teikė mažiau progų išsilieti 
nei tasai dailus, švelnus ir keistai budrios galvos, dabar taip 
beprasmiškai, piktavališkai ir brutaliai visiems laikams nuo 
jos atplėštas berniukas. Mat dofinui, tiesa, ir toliau buvo 
leista gyventi Tamplyje, vos už kelių metrų nuo Marijos 
Antuanetės bokšto, tačiau nepateisinamas miesto tarybos 
formalizmas neleidžia motinai nė žodeliu persimesti su sa- 
vo vaiku; net išgirdusiai, kad sūnus serga, jai draudžiama jį 
aplankyti; nuo bet kokio susitikimo ji saugoma lyg serganti 
maru. Net ir — tai dar vienas beprasmis žiaurumas — su keis- 
tuoju berniuko auklėtoju, su batsiuviu Simonu, jai nevalia 
pasikalbėti, nieko neleidžiama nė sužinoti apie vaiką; nebyli 
ir bejėgė motina priversta žinoti, kad jos vaikas šalia, kad jis 
kvėpuoja tuo pačiu oru, tačiau ji negali sūnaus pasveikinti, 
negali turėti su juo jokio kitokio sąlyčio, išskyrus vidinį jaus- 
mą, kurio jokiais dekretais uždrausti neįmanoma. 

Pagaliau — kokia menka, skurdi paguoda! — Marija An- 
tuanetė atranda, kad pro vieną mažutį bokšto laiptų langelį 
iš ketvirto aukšto ji gali matyti tą kiemo dalį, kurioje kartais 
žaidžia dofinas. Ir dabar tad ši kitados viso krašto karaliene 
buvusi, tiek išmėginimų patyrusi moteris valandų valandas, 
nesuskaičiuojamą daugybę kartų - ir visai veltui stovi ir lau- 
kia, ar kartais nepavyks vogčiomis (sargybiniai yra atlaidūs) 
savo kalėjimo kieme prabėgomis išvysti numylėto šviesaus 
šešėlio apybraižų. Vaikas, nenutuokdamas, kad pro grotuotą 
liuką, ašarų dažnai temdomomis akimis, motina stebi kiek- 
vieną jo judesį, žaidžia sau guviai ir nerūpestingai (ir ką gi jau 
devynmetis vaikas žino apie savo lemtį?). Berniukas greit, 
net pernelyg greit apsiprato su nauja aplinka, linksmai sau 
stumdamas dienas, jis pamiršo, kieno, kokio kraujo ir kokio 

vardo jis vaikas. Drąsiai ir garsiai, nieko nenutuokdamas apie 
tų dainų prasmę, jis, Simono ir jo bendražygių pamokytas, 
dainuoja Charmagnole ir Ca ira; dėvi raudoną sankiulotų ke- 
puraitę (ir jam tas patinka), juokauja su kareiviais, saugančiais 
jo motiną, - vidiniu požiūriu jį nuo motinos dabar jau skiria 
ne tik mūro sienos, bet ir visas pasaulis. Ir vis tiek motinos 
širdis vis smagiai ir giedrai suvirpa, matant vaiką, kurį ji dabar 
tegu ir ne rankomis, o vien žvilgsniais gali apglėbti, linksmai ir 
nerūpestingai žaidžiantį, nes juk kas gi laukia vargšelio? Argi 
Eberas, į kurio apgailėtinas rankas Konventas ją be gailesčio 
atidavė, savajame Pėre Duchesne jau nespėjęs parašyti grės- 
mingųjų žodžių: „Vargše nacija, tasai vaikpalaikis anksčiau ar 
vėliau taps tau pragaištimi; juo patrauklesnis jis dabar, juo jis 
pavojingesnis. Šitą gyvačiūkštį su seserimi reikėtų išlaipinti 
dykoje saloje; jo reikia bet kokia kaina atsikratyti. Beje, ką 
reiškia vaikas, kai kalbame apie respublikos gerovę?“ 

Ką reiškia vaikas? Eberui - nedaug, motina tatai žino. Todėl 
šiurpas ją krečia kiekvieną dieną, kurią ji nepamato savo nu- 
mylėtinio kieme. Todėl ji ir dreba iš bejėgiško įniršio kiekvieną 
sykį, kai tik pas ją įžengia tas jos širdies priešas, kurio patarimu 
nuo jos buvo atplėštas vaikas ir kuris tad padarė niekingiau- 
sią moralės pasaulio nusikaltimą: be reikalo žiauriai elgėsi su 
nugalėta moterimi. Tai, kad revoliucija atidavė karalienę kaip 
tik į Ebero, šio jos Ierzito rankas, yra niūrus ir verčiau skubiai 
perverstinas revoliucijos istorijos puslapis. Mat ir visų tyriausia 
idėja, suteikdama menkiems žmogeliams galią jos vardu daryti 
nežmoniškus darbus, pati tampa žema ir menka. 

Ilgos dabar tampa valandos ir tamsesni regisi grotuoti 
bokšto kambariai, kai jų nebeskaidrina vaiko kvatojimas. Iš 
išorės nebeateina joks garsas, jokia žinia, paskutiniai gelbė- 
tojai pradingę, tolybėse atsidūrę bičiuliai visai nepasiekiami. 
"Trys vienišos moterys dienų dienas sėdi drauge: Marija An- 

tuanetė, jos dukrelė ir madam Elžbieta; jos seniai nebeturi ko 
viena kitai papasakoti, jos nebemoka viltis, galbūt nebemoka 
nė bijoti. Nors jau ir pavasaris, ir vasara, jos retai kada beišeina 
į mažąjį sodelį, jų sąnariai apsunkę nuo didžiulio nuovargio. 
Šiomis kraštutinių išmėginimų dienomis kažkas užgęsta ir ka- 
ralienės veide. Žvelgdamas į tą paskutinį Marijos Antuanetės 
portretą, kurį kažkoks nežinomas dailininkas nutapė šią vasa- 
rą, beveik negalėtum jame įžvelgti andainykštės piemenaičių 
žaidimų karalienės, Rokoko deivės; bemaž neįžiūrėtum jame 
ir tokios išdidžiai pasitempusios, kovojančios, majestotiškos 
moters, kokia Marija Antuanetė dar buvo Tiuilri rūmuose. 
Moteris šiame nemiklios rankos tapytame portrete nubalu- 
sius plaukus prisidengusi našlės šydu, nors yra vos trisdešimt 
aštuonerių metų — mat pernelyg daug jinai iškentėjusi, — at- 
rodo tikrai sena. Kitados tokių valiūkiškų akių žibesys ir gy- 
vybingumas išblėsęs, atsainiai nuleidusi rankas ji sėdi, apimta 
didžio nuovargio, pasirengusi noriai ir nė kiek nesipriešindama 
paklusti kiekvienam raginimui — net jei tai būtų raginimas 
viską pabaigti. Buvęs jos veido žavesys užleidęs vietą atsai- 
niam liūdesiui, nerimas - didžiam abejingumui. Žvelgdamas 
iš tolo, šį paskutinį Marijos Antuanetės portretą palaikytum 
kokios priorės ar abatės atvaizdu — atvaizdu moters, nebetu- 
rinčios žemiškų minčių, nieko nebetrokštančios iš pasaulio, 
gyvenančios jau nebe šiam, o kitam gyvenimui. Šiame portrete 
nebejusti nei grožio, nei narsos, nei galios — matyti vien didis, 
tylomis viską kenčiantis abejingumas. Karalienė atsistatydino, 
moteris atsižadėjo; tik pailsusi, tik blanki matrona kelia į tave 
vaiskų žydrą žvilgsnį, kurio jau niekas nebegali nei nustebinti, 
nei išgąsdinti. 


Marija Antuanetė nenusigąsta ir tada, kai po kelių dienų 
antrą valandą ryto į duris ir vėl pasigirsta nuožmus beldimas. 

Ką gi — atėmęs iš jos vyrą, vaiką, mylimąjį, karūną, garbę 
ir laisvę — pasaulis jai dar galėtų padaryti? Ji ramiai kelia- 
si, rengiasi ir įsileidžia komisarus. Jie perskaito Konvento 
dekretą, reikalaujantį, kad našlė Kapet, kuriai yra pateikti 
kaltinimai, būtų pristatyta į Konsjeržeri. Marija Antuane- 
tė ramiai šį dekretą išklauso ir nieko neatsako. Ji žino, kad 
revoliucijos tribunolo kaltinimas prilygsta mirties nuosp- 
rendžiui, o Konsjeržeri —- mirusiųjų namams. Tačiau ji nieko 
neprašo, nesiginčija, nemeldžia, kad dekreto vykdymas būtų 
atidėtas. Nė žodžiu ji neatsako šiems žmonėms, lyg žudikai 
užklupusiems ją su tokia žinia vidury nakties. Marija An- 
tuanetė abejingai leidžiasi, kad jos drabužiai būtų iškrėsti ir 
iš jos būtų atimta viskas, ką ji prie savęs turi. Jai leidžiama 
pasilaikyti tik nosinaitę ir mažutį buteliuką širdį stiprinan- 
čių lašų. Tada ji — kiek sykių tatai jau darė? — dar kartą turi 
atsisveikinti, šįkart — su svaine ir dukterimi. Ji žino, kad šis 
atsisveiknimas jau paskutinis. Tačiau pasaulis jau pripratinęs 
ją nuolatos atsisveikinėti. 

Neatsigręždama, tiesiai ir tvirtai Marija Antuanetė žengia 
prie savo buveinės durų ir labai skubiai lipa laiptais žemyn. 
Ji atsisako bet kokios pagalbos, nebuvo reikalo palikti jai 
buteliuką su stipriomis esencijomis tam atvejui, jeigu jai 
pristigtų jėgų; ji jau pati iš vidaus pasidariusi stipri. Sun- 
kiausi dalykai seniai iškentėti: niekas negali būti baisiau už 
šių paskutinių mėnesių gyvenimą. Dabar ateina lengvesnis 
darbas: numirti. Ji kone pulte puola pasitikti mirties. Iaip 
labai skubinasi iš šio kraupių prisiminimų bokšto, kad - gal- 
būt akis jai dar temdo ir ašaros —- pamiršta pasilenkti ties 
žemomis laukujėmis durimis ir kakta smarkiai atsitrenkia į 
kietą staktą. Palydovai susirūpinę puola artyn, klausinėdami, 
ar ji neužsigavusi. „Ne, - atsako Marija Antuanetė, - dabar 
manęs jau niekas negali užgauti.“ 


Konsjeržeri 


Tą naktį pažadinama ir dar viena moteris - madam Rišar, 
Konsjeržeri raktininko žmona. Vėlų vakarą jai ūmai duo- 
tas nurodymas paruošti kamerą Marijai Antuanetei; po 
visų hercogų, kunigaikščių, grafų, vyskupų, miestelėnų, po 
aukų iš visų luomų dabar ir karalienei atėjo metas žengti į 
mirusiųjų namus. Madam Rišar persigąsta. Mat moteriai 
iš liaudies žodis „karalienė“ lyg didžiulio varpo dūžis dar ir 
dabar pripildo širdį pagarbos. Karalienė, tikra karalienė jos 
pastogėje! Madam Rišar suskumba ieškoti savo patalynėje 
ploniausių ir balčiausių drobių; generolas Kustenas, Mainco 
užkariautojas, virš kurio jau irgi pakibęs giljotinos kirvis, turi 
užleisti grotuotą kamerą, kur prieš nesuskaitomą daugybę 
metų buvo poilsio kambarys; niūri patalpa tekinomis ruošia- 
ma karalienei. Sulankstoma geležinė lova, du čiužiniai, du 
šiaudiniai krėslai, pagalvė, lengva antklodė, tada dar - ąs0- 
tis vandens nusiprausti ir senas kilimas ant drėgnos sienos; 
daugiau madam Rišar karalienei nedrįsta duoti. O tada visi 
šių be galo senų, mūrinių ir pusiau žemėn sulindusių namų 
prižiūrėtojai pradeda laukti. 

Trečią valandą ryto atidarda kelios karietos. Iš pradžių 
į tamsų koridorių įžengia deglais nešini žandarai, paskui — 
slidusis vyras gebėjo sėkmingai išsigelbėti iš Baco aferos ir 
išsaugoti generalinio kalėjimų inspektoriaus postą - limo- 

nado pardavėjas Mišoni, o jam įkandin, plazdančioje švieso- 
je - karalienė, lydima savo mažo šuniuko, vienintelio gyvo 
padaro, kuriam leista lydėti ją į šį kalėjimą. Dėl vėlyvo meto 
ir dar dėl to, kad tikra komedija būtų apsimetinėti, tarytum 
Konsjeržeri niekas nežinotų, kas per viena yra Marija An- 
tuanetė, Prancūzijos karalienė, ji išvaduojama iš įprastinių 
kanceliarinių kalinio priėmimo formalumų; jai leidžiama 
išsyk eiti ilsėtis į savo kamerą. Raktininko žmonos tarnai- 
tė, jauna, neturtinga kaimo mergina Rozali Lamorljer, kuri 
nemoka rašyti, bet kuriai mes vis dėlto turime būti dėkingi 
už tikroviškiausius ir jaudulingiausius pasakojimus apie pas- 
kutines septyniasdešimt septynias karalienės dienas, sukrėsta 
nuslenka įkandin išblyškusios, juodai apsidariusios moters 
ir pasisiūlo padėsianti jai nusirengti. „Dėkui tau, vaike, — 
atsako karalienė, — nuo to laiko, kai nieko nebeturiu, pati 
moku save apsitarnauti.“ Pirmiausiai ji dar pasikabina ant 
vinies sienoje laikrodį, kad šitaip galėtų matuoti laiką - tokį 
trumpą, o vis tiek begalinį jai skirtą laiką. Paskui nusirengusi 
gulasi į patalą. Vidun įžengia žandaras su užtaisytu šautuvu, 
tada galiausiai durys užsidaro. Paskutinis didžios tragedijos 
veiksmas prasidėjo. 


Konsjeržeri, kaip žinoma ir Paryžiuje, ir pasaulyje, yra rink- 
tinis pačių pavojingiausių politinių kalinių kalėjimas; vardo 
įtraukimą į priimtųjų sąrašą ramiai galima laikyti mirties 
liudijimu. Iš Sen Lazaro, Karmo, Abė, iš visų kitų įkalinimo 
vietų žmonės kada nors dar sugrįžta pasaulin, iš Konsjer- 
žeri — niekados, o jeigu jau grįžta, tai tik nepaprastai retais 
atvejais. Taigi Marija Antuanetė ir viešuomenė turi (ir 
privalo) manyti, kad perkėlimas į mirusiųjų namus yra jau 
pirmasis smuiko čirptelėjimas, pradedantis mirusiųjų šokį. 
Iš tikrųjų Konventas dar visai neketina taip skubiai reng- 

ti proceso karalienei, tokiam brangiam įkaitui. Šis įžūlus 
perkėlimas į Konsjeržeri turi būti tik botago kirtis atsainiai 
vilkinamoms mainų deryboms su Austrija, grasinamasis ges- 
tas „Pasiskubinkit“, politinio spaudimo priemonė; de facto 
Konvente garsiai ištrimituotas kaltinimas tykiai padedamas 
į šalį. Praslinkus trims savaitėms nuo šio patetiško perkėlimo 
į „mirties prieškambarį“, kuris, savaime suprantama, visuose 
užsienio žurnaluose (kaip tik to ir norėjo Gerovės komitetas) 
buvo sutiktas siaubo riksmu, revoliucijos tribunolo viešasis 
kaltintojasi Fukjė-Tenvilis negavęs dar nė vieno dokumento, 
o po didžiojo trimitų balso jokiuose viešuosiuose debatuose 
nei Konvente, nei komunoje Marijos Antuanetės vardas 
nebeminimas. Žinia, Eberas, pasiučiausias revoliucijos šuva, 
savajame Pėre Duchesne retsykiais ima loti, girdi, „kekšei“ 
(grue) pagaliau reikią „primatuoti Samsono kaklaryšį, laikas 
budeliui „pažaisti kėglius su vilkės galva“. Tačiau Gerovės 
komitetas, gebantis daugiau numatyti, ramiai leidžia jam 
klausinėti, kodėl gi „tiek terliojamasi nuteisti austrų tigrę, 
kam ieškoma įrodymų mirties nuosprendžiui priimti, juk, 
norint pasielgti su ja teisingai, už visą jos sąžinę slegiantį 
kraują reikėtų padaryti iš jos faršą“ — visos šios pašėlusios 
kalbos, visi šie klyksmai nė per colį nepaveikia slaptųjų 
vien į karo žemėlapį žiūrinčio Gerovės komiteto planų. Kas 
žino, kaip dar gali praversti ši Habsburgų duktė, gal net ir 
labai greitai, —- mat liepos dienos tapo pragaištingos pran- 
cūzų kariuomenei. Bet kurią akimirką sąjungininkų daliniai 
gali patraukti Paryžiaus link, kam tad švaistyti tokį vertingą 
kraują! Taigi Eberui ramiai leidžiama rėkauti ir siautėti, nes 
taip stiprinama regimybė, tarytum būtų planuojama greitai 
Mariją Antuanetę nukirsdinti; o iš tikrųjų Konventas jos 
likimą laiko miglose. Ji nei paleidžiama, nei pasmerkiama. 
Tiesiog kalavijas regimai laikomas jai virš galvos, retsykiais 

leidžiant jo žvilgantiems ašmenims šiek tiek smuktelti že- 
myn ir viliantis, kad Habsburgų giminė išsigąs ir pagaliau, 
pagaliau leisis į derybas, pasidarys sukalbamesnė. 


Pragaištingas dalykas yra tas, kad žinia apie Marijos An- 
tuanetės perkėlimą į Konsjeržeri jos kraujo giminaičių nė 
truputėlio neišgąsdina: Habsburgų politikos aktyvu Kauni- 
cas Mariją Antuanetę laikė tik tol, kol ji buvo Prancūzijos 
valdovė; nuversta karalienė, privati nelaiminga moteris, 
ministrams, generolams, imperatoriams yra visiškai nereikš- 
minga, diplomatijoje sentimentams nėra vietos. Tik vienam 
vieninteliam, neturinčiam visiškai jokios galios, — tik Ferse- 
nui ši žinia ugnimi nusvilina širdį. Nevilties apimtas, jis rašo 
seseriai: „Brangioji mano Sofi, vienintele mano drauguže, 
"Tu tikriausiai šią akimirką jau žinai apie tą kraupią negandą, 
kad karalienė perkelta į Konsjeržeri kalėjimą, ir apie niek- 
šiško Konvento dekretą, atiduodantį ją į revoliucijos tribu- 
nolo rankas. Nuo tos akimirkos man nebėra gyvenimo, nes 
juk ne gyvenimas egzistuoti taip, kaip aš egzistuoju, ir kęsti 
visus tuos skausmus, kuriuos aš kenčiu. Jei galėčiau nors 
ką padaryti, mėgindamas ją išlaisvinti, manau, kad mažiau 
kankinčiausi. Tačiau man kraupu, kad nieko nedarau, tik 
vaikštinėju visur prašinėdamas. Tik Tu gali pajusti, ką aš 
kenčiu, man viskas pražuvę, mano sielvartas bus amžinas, 
ir tik mirtis atneš užsimiršimą. Nieko negaliu imtis, apie 
nieką daugiau neįstengiu galvoti — tik apie šios tiek išmė- 
ginimų patyrusios, nelaimingosios, garbingosios valdovės 
nelaimę. Neturiu jėgų net perteikti to, ką jaučiu. Gyvastį 
atiduočiau, kad tik ją išgelbėčiau, bet ir to negaliu; didžiau- 
sia laimė man būtų numirti už ją, kad tik ją išgelbėčiau.“ O 
keliomis dienomis vėliau: „Pamėginęs įsivaizduoti, kokiame 
kraupiame kalėjime ji uždaryta, priekauštauju sau net už orą, 

kuriuo kvėpuoju. Ši mintis drasko man širdį, nuodija man 
gyvenimą, aš be paliovos blaškausi tarp skausmo ir įtūžio.“ 
Bet ką gi šis menkas, nereikšmingas ponas Fersenas reiškia 
visagaliam generaliniam štabui, ką gi jis reiškia išmintin- 
gajai ir iškilniajai didžiajai politikai? Ką gi jis daugiau gali 
daryti, kaip tik nenaudingais prašymais lieti savo įtūžį, savo 
kartėlį, savo neviltį, lakstyti po priimamųjų prieškambarius 
ir vieną po kito saikdinti kariškius, valstybės vyrus, princus 
ir emigrantus, kad nevalia taip gėdingai šaltai žiūrėti, kaip 
žeminama ir žudoma Prancūzijos karalienė, Habsburgų gi- 
minės princesė. Tačiau visur jį pasitinka vien išsisukinėjimai 
ir mandagus abejingumas, net ištikimąjį Marijos Antuanetės 
patarėją, grafą Mersi, Fersenas atranda „ledinį“ (de glace). 
Mersi pagarbiai, bet kuo ryžtingiausiai atmeta bet kokią 
Ferseno intervenciją ir, nors ir kaip tas pragaištinga, kaip 
tik šia dingstimi leidžia pasireikšti savo rūstybei: mat Mersi 
niekados neatleido Fersenui už tai, kad šis buvo karalienei 
artimesnis, nei leido padorumas, ir jau kieno kieno, o ka- 
ralienės meilužio nurodymų jis nėra linkęs klausyti — nors 
šis meilužis ir yra vienintelis, kuris myli Mariją Antuanetę 
ir jos gyvastį. 


Tačiau Fersenas nepasiduoda. Šis ledinis visų žmonių šaltis, 
toks kraupiai skirtingas nuo jo paties įkarščio, tiesiog varo 
jį iš proto. Mersi atsisakius padėti, jis kreipiasi į kitą ištiki- 
mą karališkosios šeimos bičiulį, grafą de La Marką, kitados 
vedusį derybas su Mirabo. Čia Fersenas aptinka daugiau 
žmogiško supratimo. Grafas de La Markas vyksta pas Mersi 
ir primena senajam vyrui pažadą, prieš ketvirtį šimtmečio 
duotą Marijai Teresei, — pažadą iki paskutinės akimirkos 
saugoti jos dukterį. Prie Mersi rašomojo stalo juodu surašo 
energingą laišką Koburgo princui, Austrijos kariuomenės 

vyriausiajam vadui: „Kol karalienei negrėsė tiesioginis pa- 
vojus, buvo galima tylėti, baiminantis pažadinti ją supančių 
laukinių įniršį. Šiandien, kai ji atiduota į kruvino tribunolo 
rankas, bet kuri priemonė jai gelbėti Jums atrodys kaip pa- 
reiga.“ Pakurstytas de La Marko, Mersi reikalauja nedelsiant 
skubiai žygiuoti į Paryžių ir taip jį įbauginti; šiai būtiniausiai 
karinei operacijai privalu teikti pirmenybę prieš bet kurią 
kitą. „Leiskite man, — perserginėja Mersi, — užsiminti apie 
apgailestavimą, kurį vieną dieną turėtume jausti dėl to, kad 
tokią akimirką nesiėmėme jokių žygių. Ateities kartos negalės 
patikėti, kad toks didis nusikaltimas galėjo būti įvykdytas už 
kelių valandų nuo pergalingųjų armijų, toms armijoms taip 
ir nepamėginus užkirsti jam kelio.“ 

Deja, šis raginimas laiku gelbėti Mariją Antuanetę skirtas 
silpnavaliam, o, svarbiausia, kraupiai kvailam žmogui, nykiai 
kareivos makaulei. Kariuomenės vyriausiojo vado princo Ko- 
burgo atsakymas toks ir išeina. Tarytum 1793 m. tebebūtų 
gyvenama raganų medžioklės ir inkvizicijos laikais, šis savo 
nullitė* pagarsėjęs princas siūlo, kad „tuo atveju, jeigu prieš 
Jos Didenybės asmenį būtų imtasi bent menkiausio smurto, 
keturi neseniai suimti Konvento nariai turį būti tučtuojau 
gyvi pririšti ant rato“. Mersi ir de La Marką, taurius, išsi- 
lavinusius didikus, tokia kvailybė smarkiai išgąsdina, jiedu 
pamato, kad su tokiu skystapročiu nėra prasmės derėtis; to- 
dėl de La Markas karštai įkalbinėja Mersi nedelsiant rašyti 
laišką Vienos rūmams: „Tučtuojau išsiųskite kitą kurjerį, pa- 
sirūpinkite, kad ten būtų suvokta, koks didis pavojus gresia, 
pareikškite visų didžiausią susirūpinimą, kuris, deja, juk yra 
pagrįstas. Labai reikia, kad Vienoje pagaliau būtų suprasta, 
kokia gėda, net drįstu sakyti, kokia pragaištis būtų impera- 


* Niekingumu (pranc.). 

toriaus valdžiai, jeigu istorija vieną dieną galėtų pasakyti: už 
keturiasdešimties mylių nuo galingos ir pergalingos Austrijos 
iškilnioji Marijos Teresės duktė baigė gyvenimą ant ešafoto, 
taip ir nepamėginus jos išgelbėti. Tai būtų neišdildoma dėmė 
mūsų imperatoriaus karūnos skyde.“ Paskui, stengdamasis 
dar labiau pakurstyti sunkokai išjudinamą senyvąjį poną, 
de La Markas priduria ir asmeninį persergėjimą grafui Mer- 
si: „Leiskite man pasakyti, kad amžinai neteisinga žmonių 
nuomonė neįstengtų tinkamai įvertinti visų bičiulių taip 
gerbiamų Jūsų tikrųjų jausmų, jeigu dabartinėmis apgailė- 
tinomis aplinkybėmis Jūs nuo pat pradžių ir vis naujomis 
pastangomis nemėgintumėte išbudinti mūsų rūmų, apimtų 
pragaištingos nejautros.“ 

"Tokio perspėjimo pabaidytas, senasis Mersi pagaliau ryž- 
tingai sujunda ir rašo Vienai: „Klausiu save, ar suderinama 
su mūsų imperatoriaus orumu ir jo interesais, kad jis lieka 
vien stebėtojas lemties, keliančios grėsmę jo šviesiausiajai 
tetai, ir nemėgina išvaduoti ar net išplėšti jos iš tos lemties 
nagų... Argi tokiomis aplinkybėmis imperatorius neprivalo 
atlikti ypatingų pareigų? Nevalia pamiršti, kad mūsų val- 
džios laikysena vieną dieną bus vertinama būsimųjų kartų; 
ir argi neprivalu baimintis jų nuosprendžio griežtybės, jeigu 
Jo Didenybė imperatorius nei imsis mėginimų, nei nieko 
neaukos, rūpindamasis ją gelbėti?“ 

Šis pasiuntiniui gana drąsus laiškas šaltai padedamas į 
kažkurį rūmų kanceliarijos dokumentų aplanką, ten jis ir 
paliekamas dūlėti be atsako. Imperatorius Pranciškus nė 
nemano bent piršto judinti; jis ramiai sau vaikštinėja po 
Šenbruną, Koburgo princas ramiai kiūto savojoje žiemos būs- 
tinėje, versdamas kareivius tol marširuoti pratybų aikštėje, 
kol jų pabėga daugiau, nei jis būtų praradęs kruviniausiose 
kautynėse. Visi monarchai lieka ramūs, abejingi ir nekan- 

kinami rūpesčių. Mat ką gi senų senai Habsburgų dinastijai 
reiškia dar kruopelė daugiau ar mažiau garbės! Niekas nė 
piršto nepajudina Marijai Antuanetei gelbėti, ir Mersi, pa- 
gautas ūmai prasiveržusio pykčio, karčiai sako: „Jie nebūtų 
jos gelbėję net tada, jei savo akimis būtų matę ją kopiančią 
į giljotiną.“ 

Negalima kliautis nei Koburgu, nei Austrija, nei princais, 
nei emigrantais ir giminaičiais; taigi Mersi su Fersenu savo 
atsakomybe mėgina griebtis paskutinės priemonės — papir- 
kinėjimo. Tarpininkaujant šokių mokytojui Noverui, kažko- 
kiam nežinomam finansininkui į Paryžių siunčiami pinigai; 
niekas nežino, kieno rankose jie nusėda. Iš pradžių mėginama 
prisigretinti prie Dantono, kuris — Robespjero uoslė buvo 
teisinga — visuotinai laikomas prieinamu; kad ir kaip keista, 
gijos veda ir pas Eberą, ir nors — kaip paprastai esti papir- 
kinėjimo atvejais — įrodymų mes neturime, vis dėlto regisi 
įstabu, kad šis pagrindinis rėksnys, jau keli mėnesiai drabs- 
tęsis putomis kaip epileptikas ir šūkalojęs, kad grue pagaliau 
turinti „smigti galva į duobę“, ūmai pareikalauja sugrąžinti 
ją atgalios į Tamplį. Kiek tokios šviesos vengiančios derybos 
buvo ar būtų buvusios sėkmingos - kas gi pasakys? Šiaip ar 
taip, aukso kulkomis pradėta šaudyti pavėluotai. Mat tuo 
metu, kai šie apsukrūs draugai mėgina Mariją Antuanetę 
gelbėti, vienas ne itin apsukrus bičiulis suspėja įstumti ją į 
pragarmę: kaip ir per visą Marijos Antuanetės gyvenimą, 
bičiuliai jai tampa pragaištingesni už priešus. 


Paskutinis mėginimas 


Konsjeržeri, šiame „mirties prieškambaryje“, galioja griežtes- 
nės taisyklės nei bet kuriame kitame revoliucijos kalėjime. 
Gūdžios senovės statinys su neįveikiamais mūrais ir storomis, 
geležimi kaustytomis durimis, su grotomis užkaltais langais, 
su barjerais visuose koridoriuose, saugomas ištisų sargybos 
kuopų, — jo akmenyse tikrai būtų tikę iškalti Dantės žodžius: 
„Palikit viltį, kas įžengiat šičia...“ Per šimtmečius išmėginta, 
o paskui, prasidėjus masiniams teroro įkalinimams, dar ir 
septyneriopai sustiprinta apsaugos sistema daro neįmanomą 
bet kokį ryšį su išorės pasauliu. Neperduosi jokio laiško, joks 
lankytojas pas tave nepateks, mat prižiūrėtojai čia telkiami 
ne iš tokių diletantų sargybinių kaip Tamplyje, bet iš visas 
gudrybes perpratusių kalėjimo specialistų; be to, dėl visa 
pikta tarp kaltinamųjų įterpiami vadinamieji moutons, prote - 
sionalai šnipai, kurie dar iš anksto praneštų valdžiai apie bet 
kokį mėginimą iš šių sienų ištrūkti. Ten, kur sistema turėjo 
metus ir dešimtmečius laiko pati save išmėginti, paskiram 
žmogui visados regisi beviltiška jai priešintis. 

"Tačiau, ginantis nuo kolektyvistinio smurto, esama slėpi- 
ningos paguodos: paskiras žmogus, jei tik jis nepalenkiamas 
ir ryžtingas, galiausiai bemaž visados pasirodo stipresnis už 
bet kurią sistemą. Žmogiškumas, kol jo valia nėra palaužta, 
visados niekais pavers popierinius įsakymus; taip buvo ir 

Marijos Antuanetės atveju. Dėl minėtos įstabios magijos, 
kurią iš dalies skleidžia jos vardas, o iš dalies — iškilni asme 
ninė jos laikysenos galybė, Marija Antuanetė jau po kelių 
dienų ir Konsjeržeri kalėjime visus ją saugoti privalančius 
žmones paverčia bičiuliais, pagalbininkais, tarnais. Namų 
prievaizdo žmonos tarnybinė priedermė būtų vien šluoti 
kamerą ir rūpintis prastuolišku maistu. Tačiau ji, pagauta 
jaudulingo rūpesčio, gamina karalienei rinktinius valgius; 
siūlosi tvarkyti jai šukuoseną; specialiai liepia iš kitos miesto 
dalies kasdien atgabenti butelį to geriamojo vandens, kurį 
Marija Antuanetė itin pamėgusi. Namų prievaizdo žmonos 
tarnaitė savo ruožtu naudojasi kiekviena akimirka paskubo- 
mis šmurkštelti pas kalinę ir vis pasiteirauti, ar galinti jai kuo 
patarnauti. O griežtieji žandarai su susuktais ūsais, plačiais, 
žvangančiais kardais ir visados užtaisytais šautuvais, o tie, 
kurie, tiesą sakant, privalėtų visa tai drausti, - ką gi jie daro? 
Jie — tai matyti iš vieno apklausos protokolo — kasdien savo 
noru ir už savo pinigus perka turguje šviežias gėles ir neša 
jas karalienei į jos nykią kamerą. Kaip tik žemesniuosiuose 
sluoksniuose, gyvenančiuose artimesnėje negandų kaimy- 
nystėje nei miestiečiai, tveria jaudinama užuojautos galybė 
laimingomis jos dienomis tokiai nekęstai valdovei. Netoli 
Konsjeržeri esančio turgaus pardavėjos, iš madam Rišar pa- 
tyrusios, kad višta ar daržovės skirtos karalienei, kruopščiai 
išrenka pačius geriausius produktus, ir Fukjė-Tenvilis yra pri- 
verstas per procesą su pasipiktinimu ir nuostaba konstatuoti, 
kad Konsjeržeri kalėjime karalienė turėjusi kur kas daugiau 
lengvatų nei Tamplyje. Kaip tik ten, kur mirtis nuožmiausiai 
viešpatauja, žmogaus širdyje, nesąmoningai jai priešinantis, 
pagausėja žmoniškumo. 

Turint galvoje ankstesnius mėginimus bėgti, iš pradžių 
atrodo įstabu, kad net ir tokios svarbios valstybės kalinės 

kaip Marija Antuanetė apsauga buvo aplaidi. Tačiau šis tas 
pradeda aiškėti, prisiminus, kad šio kalėjimo vyriausiasis ins- 
pektorius yra ne kas kitas, o limonado pirklys Mišoni, pagalbos 
ranką kyštelėjęs dar per Tamplio sąmokslą. Barono de Baco 
milijonas viliojamai šviečia ir pro storus Konsjeržeri akmenų 
luitus, Mišoni tebežaidžia savo nutrūktagalviškus dvejopus 
žaidimus. Kasdien jis, kaip reikalauja pareiga, griežtai žengia 
į karalienės kamerą, purto geležines grotas, tikrina duris ir 
su pedanto kruopštumu pranešinėja apie šiuos apsilankymus 
komunai, kuri džiaugiasi neatsidžiaugia prižiūrėtoju ir sargu 
paskyrusi tokį patikimą respublikoną. Bet iš tikrųjų Mišoni ir 
dabar, sulaukęs, kada žandarai išeis iš kameros, kone bičiu- 
liškai šnekučiuojasi su karaliene, atneša jai išsiilgtų žinių apie 
vaikus, retsykiais — gal dėl pinigų godulio, gal iš geros širdies — 
atlikdamas inspekciją Konsjeržeri kalėjime, atsiveda ir kokį 
smalsuolį — sykį kažkokį anglą ar kažkokią anglę, galbūt tąją 
splino kamuojamą misis Atkins, sykį — priesaikos nedavusį 
kunigą, kuris, kaip teigiama, išklausęs paskutinę karalienės 
išpažintį, sykį — tą dailininką, kuriam turime būti dėkingi už 
portretą, kabantį Musėe Camevalet salėje. O galiausiai — tai 
tikra pragaištis — ir tą narsų paikuolį, kuris per savo perdėtą 
uolumą akimoju vėjais paleidžia visas laisves ir lengvatas. 


"Tasai išgarsėjęs affaire de Uoeillet, tasai gvazdikų sąmokslas, 
Aleksandro Diuma vėliau paverstas didžiu romanu, yra 
miglota istorija; iki galo jį atskleisti veikiausiai niekados 
nebepasiseks, nes žinios, kurias aptinkame teismo doku- 
mentuose, yra nepakankamos; o tai, ką apie jį pasakoja 
pats herojus, panašu į gyrimąsi. Jei tikėtume miesto taryba 
ir kalėjimų vyriausiuoju inspektoriumi Mišoni, visas šis nu- 
tikimas būtų vien nereikšmingas epizodas. Sykį jis per vaka- 
rienę su bičiuliais papasakojęs apie karalienę, kurią kasdien 

lankyti kalėjime esanti jo pareiga. Ir tada tasai nepažįstamas 
ponas, kurio vardo Mišoni nežinąs, ėmęs labai smalsauti ir 
klausinėti, ar negalįs kokį kartą eiti drauge. Būdamas gerai 
nusiteikęs, Mišoni nepradėjęs nieko daugiau aiškintis ir sykį, 
eidamas inspektuoti, pasiėmęs tą poną su savimi - be abejo, 
įsakydamas jam nė žodelio nepratarti karalienei. 

Tačiau ar Mišoni, barono de Baco patikėtinis, iš tikrųjų 
yra toks naivus, koks dedasi? Ar jis tikrai nepasivargino 
pasiklausinėti, kas per vienas tas nepažįstamas ponas, kurį 
jis turėjo slapta nuvesti į karalienės kamerą? Paklausinėjęs 
Mišoni būtų patyręs, kad šis vyras yra geras Marijos Antua- 
netės pažįstamas, ševaljė de Ružvilis, vienas tų didikų, kurie 
birželio dvidešimtąją, rizikuodami gyvybe, gynė karalienę. 
Bet panašu, kad Mišoni, andai prilaikęs kopėčias baronui de 
Bacui, turėjo rimtų ir pirmiausiai skambiai svarių priežasčių 
per daug neklausinėti šio nepažįstamo pono apie jo ketini- 
mus; veikiausiai sąmokslas buvo kur kas toliau pasistūmėjęs, 
nei šiandien mums leidžia įžvelgti išblukę pėdsakai. 

Šiaip ar taip, rugpjūčio dvidešimt aštuntąją kalėjimo ka- 
meros duryse sužvanga raktų ryšulys. Karalienė su žandaru 
atsistoja. Kalėjimo durims atsidarant, ji visados pirmą aki- 
mirksnį išsigąsta, nes bemaž kiekvienas netikėtas valdžios 
atstovų apsilankymas jau daugelį mėnesių ir savaičių atneša 
jai vien prastas žinias. Bet ne, čia tiktai Mišoni, slaptasis 
bičiulis, šįkart lydimas kažkokio nepažįstamo pono, į kurį 
kalinė nė dėmesio nekreipia. Marija Antuanetė lengviau 
atsikvepia; ji ima šnekučiuotis su Mišoni, klausinėja jį apie 
savo vaikus; pirmasis ir primygtiniausias motinos klausimas 
visados yra apie juos. Mišoni maloniai atsakinėja, karalienė 
kone pralinksmėja; šios kelios minutės, kai pramušamas pil- 
kas tylos gaubtas, kai ji nors kam nors gali ištarti savo vaikų 
vardus, jai visados yra šiokia tokia laimė. 

Bet ūmai Marija Antuanetė mirtinai nublykšta. Tiktai 
sekundę. Paskui kraujas plūsteli jai į skruostus. Karalienė 
pradeda drebėti, vos vos teįstengia išsilaikyti ant kojų. Ne- 
tikėtumas pernelyg didelis — ji atpažino Ružvilį, vyrą, kuris 
šimtus kartų buvo jai rūmuose prie šalies ir iš kurio, kaip 
ji žino, galima tikėtis bet kokio nutrūktagalviško žingsnio. 
Ką gi — laikas lekia pernelyg greitai, kad įstengtum viską 
apgalvoti, - ką gi reiškia, kad šis tikras ir patikimas bičiulis 
ūmai pasirodė jos kameroje? Ar bus mėginama ją išvaduoti? 
Ar norima jai ką pasakyti? Ką nors pranešti? Marija Antua- 
netė nedrįsta užkalbinti Ružvilio, baimindamasi žandaro ir 
valytojos, ji nedrįsta nė pernelyg atvirai pažvelgti į svečią, 
bet vis dėlto pastebi, kad šis visą laiką rodo jai kažkokius 
ženklus, kurių ji neįstengia suprasti. Džiaugsmas ir sykiu 
kankinamas jaudulys žinoti, kad štai po kelių mėnesių greta 
tavęs yra pasiuntinys, bet sykiu nesuprasti jo atneštos žinios; 
sutrikusią moterį ima vis didesnis nerimas, ji vis labiau bai- 
minasi išsiduoti. 

Galbūt Mišoni pastebi šią sumaištį; šiaip ar taip, jis prisi- 
mena turįs apžiūrėti dar ir kitas kalėjimo patalpas, tad sku- 
biai drauge su prašalaičiu išeina iš kameros, bet pabrėžtinai 
sakosi dar kartą ketinąs grįžti. 

Likusi viena, Marija Antuanetė - net keliai jai dreba — 
sėdasi ir mėgina susikaupti. Nusprendžia, abiem ponam su- 
grįžus, atidžiau ir ne taip nervingai, kaip pirmąsyk netikėtai 
užklupta, stebėti kiekvieną ženklą ir gestą. Ir tikrai - tuodu 
dar kartą sugrįžta, vėl sužvanga raktai, vėl į kamerą ižengia 
Mišoni su Ružviliu. Dabar Marija Antuanetė vėl visiškai 
susitvardžiusi. Kalbėdamasi su Mišoni, ji skvarbiau, budriau, 
labiau susikaupusi stebi Ružvilį ir ūmai iš skubaus mosto pa- 
stebi, kad šis kažką numetė į kampą už krosnies. Širdis ima 
jai tvaksėti, ji nebegali sulaukti, kada gaus perskaityti žinią; 

vos Mišoni su Ružviliu išėjus iš kameros, ji, neprarasdama 
budrumo, prasimanyta dingstimi išsiunčia žandarą jiems 
įkandin. Naudodamasi ta viena minute, kol yra nestebima, 
ji stveria paslėptąjį daiktą. Kaip? Tik gvazdikas, ir daugiau 
nieko? Bet ne, gvazdike kyšo sulankstytas laiškutis. Išlanks- 
čiusi jį, Marija Antuanetė perskaito: „Maloningoji ponia, 
niekados Jūsų nepamiršiu, visados ieškosiu visų įmanomų 
priemonių, kuriomis galėčiau įrodyti savo ryžtą aukotis. Jei- 
gu Jums reikia kokių trijų ar keturių šimtų luidorų savajai 
aplinkai, atnešiu juos kitą penktadienį.“ 

Galima įsivaizduoti, ką jautė ši nelaiminga moteris, išgy- 
vendama tokį vilties stebuklą. Dar sykį lyg nuo angelo ka- 
lavijo persiskiria tamsūs skliautai. Į mirties namų kraupybę 
ir neprieinamybę, pro septynerias ar aštuonerias užsklęstas 
duris, įveikdamas visus draudimus, stačiai tyčiodamasis iš 
visų komunos priemonių, įsismelkė vienas jos šalininkų, 
Liudviko ordino riteris, savas ir patikimas rojalistas; dabar 
jau išgelbėjimas turbūt nebetoli. Be abejo, šias gijas bus 
sumezgusios mylimosios Ferseno rankos, be abejo, ir vėl ga- 
lingi ir nežinomi pagalbininkai čia bus prisidėję, mėgindami 
išgelbėti jos gyvastį, likus vos vienam žingsniui iki prarajos. 
Akimirksniu ši jau visai rezignacijos apimta baltaplaukė 
moteris vėl pasijunta kupina drąsos ir valios gyventi. 

Ji pasijunta apimta drąsos - ir, nelaimė, net pernelyg įsi- 
drąsina. Ji kupina pasitikėjimo — net pernelyg didelio pasiti- 
kėjimo. Trys ar keturi šimtai dukatų, kaip ji išsyk supranta, 
turi būti panaudoti jos kameroje sargybą einančiam žandarui 
papirkti; tik tokia yra jos pačios užduotis, visu kuo kitu pa- 
sirūpins bičiuliai. Apimta ūmiai įsiliepsnojusio optimizmo, 
Marija Antuanetė išsyk imasi veikti. Sudraskiusi išdavikiš- 
ką laiškutį į smulkias skiauteles, ji imasi ruošti atsakymą. 
Plunksna, pieštukas, rašalas iš jos atimti, ji teturi lakštelį 

popieriaus. Tačiau ji ima tą popierių ir išsiuvinėja — bėda 
gera mokytoja — atsakymo raideles savo siuvamąja adata 
mažajame lakštelyje, kuris, tiesa, vėliau kitais dygsniais pada- 
rytas nebejįskaitomas, iki šiai dienai išlikęs kaip relikvija. Tą 
raštelį, pažadėdama gausų atlygį, Marija Antuanetė įduoda 
žandarui Žilberui, kad šis jį perduotų vėl ateisiančiam anam 
prašalaičiui. 

Dabar aferą užkloja tamsus šešėlis. Atrodo, kad žandaras 
Žilberas svyravo. Trys šimtai luidorų, keturi šimtai luidorų 
tokiam skurdeivai šviečia viliojamai; tačiau ir giljotinos kirvis 
nejaukiai žybsi ir žvilga. Žandaras užjaučia vargšę moterį, bet 
ir baiminasi dėl savo tarnybos. Kas daryti? Įvykdyti pavedimą 
reikštų išduoti respubliką, o pasidaryti skundiku — piktnau- 
džiauti šios vargšės nelaimingos moters pasitikėjimu. Taigi 
dorasis žandaras iš pradžių renkasi vidurinį kelią, jis patiki 
savo paslaptį kalėjimo prievaizdo žmonai, visagalei madam 
Rišar. Ir še tau - madam Rišar lygiai taip pat sutrinka. Ji irgi 
nedrįsta nei tylėti, nei atvirai prašnekti, o juo labiau - leistis 
į tokią nutrūktagalvišką aferą; veikiausiai ir jos ausys jau bus 
girdėjusios slaptąjį milijonų skambesį. 

Galiausiai madam Rišar padaro tą patį, ką ir žandaras: ji 
nei praneša valdžiai, nei viską nutyli. Lygiai kaip ir žandaras, 
ji stumia atsakomybę toliau nuo savęs ir apie slaptojo laiš- 
kučio istoriją prasitaria tiktai savo tiesioginiam viršininkui 
Mišoni, o šis, išgirdęs šią žinią, visas nubąla. Ar Mišoni jau 
anksčiau pastebėjo, kad, pasiimdamas Ružvilį, atvedė pas 
karalienę sąmokslininką, ar patyrė tai tik šią akimirką? Ar 
jis apie sąmokslą žinojo, ar Ružvilis jį pergudravo? Šiaip ar 
taip, Mišoni nemalonu, kad paslaptį sužino išsyk du žmonės. 
Dėdamasis be galo griežtas, jis atima iš gerosios ponios Rišar 
įtartinąjį popierėlį, įsikiša jį kišenėn ir įsako ničnieko apie tai 
nekalbėti. Taip Mišoni viliasi atitaisęs karalienės neapdai- 

rumą ir sėkmingai užbaigęs atgrasiąją aferą. Savaime aišku, 
kad jis apie įvykį niekam daugiau nepraneša; kaip ir pirma- 
jame — barono de Baco - sąmoksle, jis patyliukais traukiasi 
iš aferos, vos tik ji pasidaro pavojinga. 

Dabar jau viskas būtų sutvarkyta. Tačiau nelemtis ta, kad 
šis reikalas žandarui neduoda ramybės. Sauja aukso monetų 
jį gal ir nutildytų, tačiau Marija Antuanetė pinigų neturi, 
tad jam vis labiau darosi baisu, kad netektų pakloti galvos. 
Penkias dienas (tai ir yra įtartinas ir neperprantamas šios 
istorijos aspektas) narsiai tylėjęs ir neprasitaręs nei ginklo 
draugams, nei valdžiai, jis galiausiai rugsėjo trečiąją viską 
praneša savo viršininkams; po dviejų valandų į Konsjeržeri 
jau atskuba ir visus istorijos dalyvius apklausia susijaudinę 
miesto tarybos komisarai. 

Karalienė iš pradžių viską neigia. Girdi, nieko ji neatpa- 
žinusi, o paklausta, ar prieš kelias dienas ką nors rašiusi, ji 
šaltai atsako neturinti jokių rašymo priemonių. Mišoni iš 
pradžių irgi apsimeta kvaileliu ir viliasi, kad, ko gera, jau 
irgi papirkta madam Rišar nieko neprasitars. Tačiau ma- 
dam Rišar tvirtina atidavusi jam lapelį, dabar Mišoni tenka 
jį pateikti (tačiau, būdamas apdairus, tekstą jis jau pirmiau 
naujais dygsniais padarė neįskaitomą). Kitą dieną, per antrąją 
apklausą, karalienė liaujasi priešinusis. Ji pareiškia, jog tiesa 
tai, kad ji pažįstanti tą vyrą iš Tiuilri laikų, kad gavusi iš jo 
gvazdike paslėptą laiškutį ir atsakiusi į jį; Marija Antuanetė 
nebeneigia savo kaltės, nebeneigia dalyvavusi aferoje. 

"Tačiau su visišku pasiaukojimu ji gina vyrą, ketinusį dėl 
jos aukotis, nepamini Ružvilio pavardės ir tvirtina negalin- 
ti prisiminti, kuo vardu buvęs tasai gvardijos karininkas; ji 
kilniadvasiškai pridengia Mišoni ir taip išgelbsti jam gyvas- 
tį. Tačiau po dvidešimt keturių valandų miesto taryba ir 
Saugumo komitetas jau žino Ružvilio vardą, ir policininkai 

veltui leidžiasi po visą Paryžių medžioti vyro, norėjusio iš- 
gelbėti karalienę, bet iš tikrųjų tik galutinai užtraukusio jai 
pragaištį. 


Mat šis negrabiai pradėtas sąmokslas neapsakomai kraupiai 
paspartina karalienės lemtį. Tausojamas elgesys, kurio jai 
patylomis nebuvo šykštima, akimoju baigiasi. Iš jos atimami 
visi jos turimi daiktai — paskutiniai žiedai, net aukso laikro- 
dėlis, kurį ji dar iš Austrijos atsivežė kaip paskutinį motinos 
atminimą, ir mažutis medalionas su meiliai saugomais vaikų 
plaukais. Be abejo, konfiskuojamos adatos, kuriomis ji taip 
išradingai parašė laiškutį Ružviliui, uždraudžiama vakare 
deginti šviesą. Nuolaidusis Mišoni atleidžiamas iš tarnybos, 
atleidžiama ir madam Rišar, ją pakeičia nauja prižiūrėtoja, 
madam Bo. Sykiu magistratas rugsėjo 11 d. dekretu palie- 
pia skirti šiai vis ištrūkti mėginančiai kalinei dar saugesnę 
kalėjimo kamerą nei ligšiolinė; o kadangi visame Konsjer- 
žeri pastate nepavyksta rasti tokios, kuri įsibauginusiam 
magistratui atrodytų patikima, patuštinama vaistininko 
patalpa, įtaisius dvejas geležines duris. Langas, žvelgiantis į 
moterų kiemą, iki pusės grotų užmūrijamas; du sargybiniai 
palangėse, dieną ir naktį gretimame kambaryje pamainomis 
budintys žandarai, savo galva atsako už kalinę. Žemiškomis 
akimis vertinant, dabar jau joks prašalaitis negali patekti į 
šią patalpą, į ją gali įžengti tik tas, kuriam tai pridera pagal 
tarnybos priedermes — tiktai budelis. 

Dabar Marija Antuanetė stovi ant paskutinės, ant pa- 
čios apatinės savo vienatvės pakopos. Naujieji kalėjimo 
prižiūrėtojai, kad ir jai prielankūs, nebedrįsta nė žodeliu 
persimesti su šia pavojinga moterimi, nebedrįsta to daryti 
nė žandarai. Nebėra laikrodėlio, savo laibu tiksėjimu skai- 
džiusio begalinį laiką, siuvinys iš jos atimtas, nieko daugiau 

jai nepalikta, išskyrus šunytį. Dabar, po dvidešimt penkerių 
metų, tik šioje visiškos apleisties pakopoje, Marija Antuane- 
tė prisimena paguodą, tiek kartų jai siūlytą motinos: pirmą 
kartą gyvenime ji reikalauja knygų ir blausiomis, uždegimo 
kamuojamomis akimis skaito jas vieną po kitos; kad ir kiek 
jų būtų atnešama, jai vis negana. Ji nenori romanų, nenori 
dramos veikalų, nenori nieko, kas giedra, kas sentimentalu, 
nieko, kur būtų kalbama apie meilę, — tai galėtų pernelyg 
skaudžiai priminti buvusius laikus; ji trokšta vien pačių 
pašėliausių nuotykių, kapitono Kuko kelionių, istorijų apie 
laivų sudužimus ir drąsias keliones, - knygų, kurios žmogų 
pagauna ir nuveda į tolybes, jaudina ir neleidžia atsitraukti, 
knygų, prie kurių pamirštamas laikas ir pasaulis. Pramanyti, 
išsvajoti personažai yra vieninteliai jos vienatvės palydovai. 
Niekas nebeateina jos aplankyti, dienų dienas ji negirdi nie- 
ko daugiau, išskyrus gretimai esančios Sen Šapelės varpus 
ir raktų braškesį spynoje, o paskui — vėl tyla, amžina tyla 
žemoje patalpoje, ankštoje, drėgnoje ir tamsioje kaip kars- 
tas. Progų pajudėti ir gryno oro stoka silpnina jos kūną, ją 
sekina smarkūs kraujoplūdžiai. Pagaliau pašaukta į teismą, 
ji yra sena moteris baltais plaukais, iš šios ilgos nakties žen- 
gianti į jai neįprastą padangių šviesą. 


Didžioji niekšybė 


Dabar jau pasiekta pati žemutinė pakopa, kelias artėja prie 
pabaigos. Išsipildė didžiausia įtampa priešpriešos, kurią tik 
likimas įstengė sumanyti. Toji, kuri gimė imperatorių pilyje 
ir savo karališkuose rūmuose turėjo šimtus kambarių, gyvena 
ankštame, grotuotame, pusrūsyje esančiame, drėgname ir 
patamsy skendinčiame urkšte. Toji, kuri mėgo prabangą ir jos 
gyvenimą supančias tūkstanteriopas dailias ir meniškas turtų 
brangenybes, dabar nebeturi net spintos, veidrodžio, krėslo 
su atlošu; ji turi tik tai, be ko niekaip neišsiversi - stalą, kėdę, 
geležinę lovą. Toji, kurią dėl tuštybės supo nesuskaičiuojamų 
patarnautojų pulkas, — vyriausioji intendantė, garbės palydos 
dama, dame d'atours, dvi kameristės dieną, dvi kameristės 
naktį, skaitytojas, gydytojas, chirurgai, sekretorius, seneša- 
lai, liokajai, kamerdineriai, kirpėjai, virėjai ir pažai, — dabar 
pati šukuojasi nubalusius plaukus. Toji, kuriai kasmet buvo 
reikalingi trys šimtai naujų suknelių, dabar pusaklėm akim 
pati loposi nubrizgusius kalėjimo apdaro padurkus. Toji, 
kuri buvo stipri, dabar pailsusi, toji, kuri kitados buvo to- 
kia graži ir geidžiama, dabar — išblyškusi matrona. Toji, kuri 
nuo vidurdienio ligi vėlyvos nakties mėgo pramogas, dabar 
susimąsčiusi sėdi viena ir kiaurą bemiegę naktį laukia, kada 
rytas subrėkš anapus grotuoto lango. Juo labiau vasara artėja į 
pabaigą, juo labiau niūri celė niūksta ir virsta į karstą, nes vis 

anksčiau temsta, o Marijai Antuanetei nuo minėtojo taisyk- 
lių sugriežtinimo nebevalia degtis šviesos; tik iš koridoriaus 
pro stiklo langutį palubyje į visišką tamsą užjaučiamai krinta 
silpnutis, varganas aliejaus liepsnelės atšvaitėlis. Gali justi, 
kad ateina ruduo, šaltis kyla nuo plikų akmeninių grindų, 
pro mūrus nuo netolimos Senos smelkiasi miglų drėgmė, visi 
mediniai paviršiai prisilietus atrodo šlapi ir apmūsiję; tvyro 
dūlėsių ir puvėsių, vis smarkėjantis mirties kvapas. Apatiniai 
marškiniai trūnija, suknelės skysta, iki pačių kaulų veriančio 
reumatinio skausmo pavidalu smelkiasi drėgnas šaltis. Vis 
didesnis nuovargis ima vidinio šalčio kaustomą kalinę, kuri 
kitados - jai regisi, kad prieš kokį tūkstantį metų — buvo šio 
krašto karalienė ir gyvybingiausia Prancūzijos moteris, vis 
šaltesnė darosi tyla, vis didesnė tuštuma ją palengva gaubia. 
Ši moteris nebeišsigąs, pašaukta mirti, nes šioje kameroje ji 
gyva patyrė, ką reiškia gulėti karste. 

Į šį gyvenamą kapą pačiame Paryžiaus centre neprasi- 
smelkia nė menkiausias garsas tos nepaprastos audros, kuri 
tais metais siaubia pasaulį. Niekados Prancūzijos revoliuci- 
jai nebuvo iškilusi didesnė grėsmė nei tą akimirką. Dvi jos 
stipriausios tvirtovės — Maincas ir Valansjenas — paimtos, 
anglai užėmė svarbiausią karo uostą, Lionas, antrasis pagal 
dydį Prancūzijos miestas, apimtas sukilimo, kolonijos pra- 
rastos, Konvente viešpatauja nesantarvė, Paryžiuje —- badas 
ir prislėgtos nuotaikos; respublika atsidūrusi per du colius 
nuo pražūties. Tik vienas dalykas dabar ją tegali išgelbėti: 
desperatiška narsa, savižudiškas iššūkis; baimę respublika 
gali įveikti, tik pati sėdama baimę. „Įrašykime terorą į die- 
notvarkę“ — šie kraupūs žodžiai lediniu dvelksmu nuaidi 
Konvento salėje, o darbai be jokios atodairos patvirtina šį 
grasinimą. Žirondistai paskelbiami už įstatymo ribų, Orle- 
ano kunigaikštis ir nesuskaitoma daugybė kitų atiduodami 

revoliucijos tribunolui. Kirvis jau įsisiūbavęs, bet čia Bijo- 
Varenas atsistojęs pareikalauja: „Konventas ką tik parodė 
krašto pragaištį rengiantiems išdavikams didingą griežty- 
bės pavyzdį. Tačiau jam privalu priimti dar vieną svarbų 
sprendimą. Viena moteris, žmonijos ir savo padermės gėda, 
pagaliau turi ant ešafoto atsiteisti už savo nusikaltimą. Jau 
visur sklinda kalbos, kad ji vėlei perkelta į Tamplį, kad jos 
teismas, girdi, įvykęs slapta ir kad revoliucijos tribunolas ją 
išteisinęs, tarytum moteris, kurios sąžinę slegia tūkstančių 
kraujas, Prancūzijos teismo, prancūzų teisėjų kada nors ga- 
lėtų būti išteisinta. Reikalauju, kad revoliucijos tribunolas 
dar šią savaitę išnagrinėtų jos bylą.“ 

Nors šis siūlymas reikalauja Mariją Antuanetę ne tik 
teisti, bet jau tiesiog ir pasmerkti myriop, jis be priešinimosi 
priimamas. Tačiau keistas dalykas: Fukjė-Tenvilis, viešasis 
kaltintojas, kuris šiaip jau šaltai ir sparčiai darbuojasi kaip 
štampavimo mašina, šįsyk įtartinai delsia. Nei šią, nei ki- 
tą, nei dar kitą savaitę jis nepateikia kaltinimų karalienei; 
nežinia, ar kažkas slapta prilaiko jo ranką, ar šis vyras odos 
širdimi, šiaip jau lyg fokusininkas mitriai gebantis keisti 
popierių į kraują ir kraują į popierių, iš tikrųjų dar neturi 
rankose pakankamai svarių įrodomųjų dokumentų? Šiaip 
ar taip, jis dvejoja, vis atidėlioja apkaltą. Rašo Saugumo 
komitetui, kad šis atsiųstų jam medžiagą; o Saugumo komi- 
tetas, kad ir kaip keista, savo ruožtu demonstruoja tą pačią į 
akis krintančią lėtybę. Galiausiai komitetas sudeda krūvon 
kelis nereikšmingus raštus — gvazdiko aferos apklausos pro- 
tokolus, liudytojų sąrašą, karaliaus proceso dokumentus. 
"Tačiau Fukjė-Ienvilis vis dar nieko nesiima. Kažko jam dar 
trūksta — arba slapto įsakymo galutinai pradėti procesą, arba 
kokio itin įtikinamo dokumento, akivaizdžių faktų, galinčių 
įkvėpti jo kaltinamajam raštui tikro respublikoniško pasi- 

piktinimo, suteikti jam tikro spindesio ir įkarščio, — kokio 
nors arba moters, arba karalienės itin didelį erzelį ar jaudulį 
keliančio nusižengimo. Ir vėl taip patetiškai reikalautoji ap- 
kalta, regis, pradeda gertis į smėlį. Bet čia ūmai paskutinę 
valandą Eberas, tas nuožmiausias, ryžtingiausias karalienės 
priešas, įspaudžia Fukjė-Tenviliui į rankas visų kraupiausią 
ir niekšiškiausią visos Prancūzijos revoliucijos dokumentą. 
Ir šis smarkus postūmis viską nulemia: procesas trūktelėjęs 
pajuda iš vietos. 


Kas gi nutiko? Rugsėjo 30 d. Eberas netikėtai gauna batsiuvio 
Simono, dofino auklėtojo, laišką iš Tamplio. Pirmoji dalis 
rašyta svetima ranka ir padoria paskaitoma rašyba skamba 
šitaip: „Sveikas! Skubiai atvyk, drauge, turiu Tau apsakyti 
dalykų ir džiaugčiausi Tavęs sulaukęs; pasistenk dar šian- 
dien ateiti, Tavęs laukia nuoširdus ir guvus respublikonas.“ 
O kita laiško dalis rašyta paties Simono ranka ir kraupia 
groteskiška ortografija byloja apie šio „auklėtojo“ išsilavini- 
mo lygį: Je te coitte bien le bon jour moi e mon est pousse Jean 
Brasse tas cher est pousse et mas petiste bon amis la petist e fils 
cent ou blier ta cher soeur gue jan Brasse. Jan tan prie de nes 
pas manguer a mas demande pout te voir ce las presse mois. Si- 
mon, ton amis pour la vis.* Eberas, pareigingas ir energingas 
vyras, nedelsdamas skubinasi pas Simoną. Tai, ką ten išgirsta, 
net šitam šilto ir šalto patyrusiam tipui pasirodo taip baisin- 
ga, kad jis, nenorėdamas pats vienas toliau kištis, sušaukia 
burmistro vadovaujamą visos miesto tarybos komisiją, ši 
ryžtingai leidžiasi į Tamplį ir ten trimis raštiškais (ir iki šiai 


* Norėčiau su sūnumi Žanu Brasu kada nors aplankyti tave, mano mažąjį drau- 
gą tavo vaikaitį ir tavo mieląją seserį, kurią karštai bučiuoju. Prašau, nearmesk 
mano prašymo tave pamatyti, nekantrauju. Tavo draugas visam gyvenimui — 
Simonas (sen. pranc. k.) 

dienai išlikusiais) apklausos protokolais užfiksuoja lemiamą 
kaltinamąją medžiagą prieš karalienę. 

Dabar prisiartiname prie to ilgą laiką neįtikėtinu laikyto, 
psichologiškai nesuvokiamo Marijos Antuanetės istorijos 
epizodo, kuris bent šiek tiek suprantamas darosi tiktai dėl 
kraupaus anų laikų dirglumo, dėl metų metus vykdyto sis- 
temingo viešosios nuomonės nuodijimo. Mažasis dofinas, 
labai ankstyvos brandos, valiūkiškas berniukas, keliomis 
savaitėmis anksčiau, tuo metu, kai dar buvo motinos globo- 
je, žaisdamas lazda, susižeidė vieną kiaušinėlį, o pakviestas 
chirurgas padarė vaikui lyg ir kokį išvaržos tvarstį. Taip visas 
nutikimas, įvykęs Marijai Antuanetei dar būnant Tamplyje, 
rodėsi baigtas ir pamirštas. Tačiau šit vieną dieną Simonas 
ar jo žmona pastebi, kad šis ankstyvos brandos ir išpaikintas 
vaikas įjunkęs į tam tikrus netinkamus ir ydingus berniu- 
kiškus pomėgius, į visiems gerai žinomus plaisirs solitaires. 
Užkluptas vaikas negali išsiginti. Simono spiriamas pasakyti, 
kas jį tokių netikusių darbų išmokė, nelaimėlis berniukas 
pasako ar duodasi įkalbamas, kad tokiais nedorais dalykais 
užsiimti jį paskatinusios motina ir teta. Simonas, kuriam visi, 
net patys šėtoniškiausi, šios „tigrės“ darbai regisi įtikimi, ne- 
siliauja klausinėjęs ir galiausiai, nuoširdžiai pasipiktinęs tokiu 
motinos ištvirkimu, pasiekia, kad berniukas imtų tvirtinti, 
girdi, abi moterys Tamplyje dažnai guldydavusios jį pas save 
į patalą, o motina užsiėmusi su juo kraujomaiša. 

Į tokius šiurpius dar nė devynerių metų neturinčio vaiko 
tvirtinimus protingas žmogus, normalūs laikai, be abejo, 
būtų žvelgę su didžiausiu nepasitikėjimu. Tačiau dėl ne- 
suskaitomų šmeižikiškų revoliucijos brošiūrų įsitikinimas 
Marijos Antuanetės erotiniu nepasotinamumu taip giliai 
įsismelkęs į kraują, kad net toks beprotiškas kaltinimas, jog 
tikra motina lytiškai išnaudojo savo pusdevintų metų sūnų, 

Eberui ir Simonui nekelia jokių abejonių. Priešingai, šiems 
fanatiškiems ir apakusiems sankiulotams reikalas regisi visiš- 
kai logiškas ir aiškus. Girdi, Marija Antuanetė, toji Babilono 
paleistuvė, prakeiktoji tribadė, nuo savojo Trianono laikų 
įpratusi kasdien sunaudoti po kelis vyrus ir kelias moteris. 
Kas tad gali būti natūraliau, samprotauja jie, jei ne tai, kad 
tokia kalė, uždaryta Tamplyje, kur neranda partnerių savo 
pragariškam ištvirkavimui, užpuola savo pačios bejėgį ir 
nekaltą vaiką. Neapykantai visiškai aptemdžius protą, Ebe- 
ras ir jo nelemtieji draugai nė akimirkos nesuabejoja, kad 
melagingi vaiko kaltinimai savo paties motinai yra teisybė. 
Dabar tiktai privalu juodu ant balto surašyti protokolą apie 
gėdingus karalienės darbus, idant visa Prancūzija patirtų 
apie kraštutinę nedorybę niekšingosios austrės, kuriai už 
kraujo troškimą ir paleistuvavimą giljotina tada jau tebūtų 
lengvutė bausmė. Taigi surengiamos trys apklausos - dar nė 
devynerių metų nesulaukusio berniuko, penkiolikametės 
mergaitės ir madam Elžbietos; tai scena, tokia šiurpulinga ir 
begėdiška, kad galėtum palaikyti ją neteisybe, jei šie gėdingi 
dokumentai, nors pageltę, tačiau vis dėlto aiškiai įskaitomi 
ir su pačių nepilnamečių vaikų rankomis išvinguriuotais 
parašais, dar ir šiandien nebūtų saugomi Paryžiaus nacio- 
naliniame archyve. 


Į pirmąją apklausą spalio 6 d. atvyksta burmistras Pašas, 
teisės patarėjas Šometas, Eberas ir kiti miesto deputatai, 
per antrąją — spalio 7 d. - apklausą tarp parašų skaitome 
ir vardą garsaus tapytojo, o sykiu ir vieno labiausiai sąžinės 
neturėjusių revoliucijos vyrų — Davido. Pirmiausiai kaip 
pagrindinis liudytojas kviečiamas pusdevintų metų vaikas; 
iš pradžių jis klausinėjamas apie kitus įvykius Tamplyje, ir 
plepusis bernelis, neįstengdamas suvokti, kokių padarinių jo 

liudijimas turi, išduoda slaptuosius motinos pagalbininkus, 
visų pirma —- Tulaną. Paskui prasideda kalba apie keblųjį rei- 
kalą, ir čia protokolas byloja: „Simono ir jo žmonos ne kartą 
užtiktas lovoje užsiimąs nederamais ir jo sveikatai žalingais 
įpročiais, jis jiems pasakęs, kad tų pavojingų darbų jį išmo- 
kiusios motina ir teta, ir kad jos dažnai linksmindavusiosi, 
žiūrėdamos, kaip jis tuos darbus daro jų akivaizdoje. Taip 
dažnai nutikdavę, kai jos pasiguldydavusios jį miegoti į savo 
tarpą. Žodžiais, kuriais jis tai pasakojo, vaikas davė mums 
suprasti, kad kartą motina paskatino jį suartėti, ir tas suar- 
tėjimas baigėsi kopuliacija, nuo to ir atsiradęs patinimas ant 
vieno jo kiaušinėlio, dėl kurio jis tebenešiojąs tvarstį. Motina 
jam uždraudusi apie tai kalbėti, o vėliau aktas dar daug kartų 
buvęs kartojamas. Be to, jis dar kaltina Mišoni ir kelis kitus 
žmones, kad jie itin artimai kalbėjęsi su motina.“ 

Juodu ant balto, su septyniais ar aštuoniais parašais sura- 
šyta popieriuje ši kraupybė; dokumento tikrumo, fakto, kad 
apakėlis vaikas iš tikrųjų davė šiuos šiurpulingus parodymus, 
negalima neigti; geriausiu atveju būtų galima nebent prikišti, 
kad kaip tik ta vieta, kurioje kalbama apie kraujomaišą su 
pusdevintų metų berniuku, įrašyta ne pačiame tekste, bet vė- 
liau įterpta paraštėje, — matyt, inkvizitoriai ir patys suabejojo, 
ar dera šį niekšišką šmeižtą patvirtinti dokumentu. Tačiau 
vieno dalyko niekaip neišdildysi: parašas Louis Charles Capet 
išvedžiotas po liudijimu milžiniškomis, vaikiškai negrabiomis 
raidėmis. Savas vaikas iš tikrųjų pareiškė visų niekšiškiausią 
kaltinimą motinai šių svetimų žmonių akivaizdoje. 

"Tačiau čia dar beprotybė nesibaigia — tardytojai pasiryžę 
nuodugniai atlikti savo užduotį. Po dar nė devynerių metų 
neturinčio berniuko šaukiama penkiolikametė mergaitė, jo 
sesuo. Šometas ją klausia, „ar, jiedviem žaidžiant su broliu, 
jis jos nelytėjo ten, kur nebūtų turėjęs lytėti, ir ar jo moti- 

na su teta nesiguldydavo jo miegoti į savo tarpą“. Mergaitė 
atsako: „Ne.“ Dabar (kokia tai kraupi scena) abu vaikai , 
devynmetis ir penkiolikametė, suvedami akistaton ir inkvi- 
zitorių akivaizdoje turi ginčytis dėl motinos garbės. Mažasis 
dofinas laikosi savo tvirtinimų, penkiolikametė, įbauginta 
griežtųjų vyrų ir sutrikdyta tokių nederamų klausimų, visą 
laiką išsisukinėdama teigia nieko nežinanti, visų tų dalykų 
niekados nemačiusi. Dabar pašaukiama trečioji liudytoja, 
madam Elžbieta, karaliaus sesuo: su šia dvidešimt devynerių 
metų energinga mergina klausinėtojams nėra taip lengva 
kaip su nieko nesuprantančiais ar įbaugintais vaikais. Mat, 
vos padėjus jai prieš akis dofino apklausos protokolą, įžeistos 
merginos skruostus išpila raudonis, ji niekinamai sviedžia po- 
pierių šalin ir pareiškia, jog tokia niekšybė esanti jai pernelyg 
žemas dalykas, kad ji apskritai į ją atsakinėtų. Dabar - ir vėl 
tikra pragaro scena — akistaton su ja atvedamas berniukas. 
Šis drąsiai ir įžūliai teigia, girdi, ji ir jo motina paskatinusios 
jį imtis tokių nepadorių darbų. Madam Elžbieta nebeįstengia 
tvardytis: Ah, le monstre — sušunka ji karčiai, apimta teisėto, 
bejėgiško įniršio, kad šis įžūlus melagis vaikigalis kaltina ją 
tokiomis begėdystėmis. Tačiau komisarai jau išgirdę viską, ką 
norėjo išgirsti. Kruopštutėliai surašomas ir šis protokolas, ir 
Eberas triumfuodamas ir vildamasis, kad dabar jau karalienė 
būsianti demaskuota ir pastatyta prie gėdos stulpo ir savojo 
meto, ir ateities kartų akyse, neša visus tris dokumentus teismo 
tardytojui. Patriotiškai išpūsta krūtine jis siūlosi kaip liudy- 
tojas, galintis patvirtinti Marijos Antuanetės kraujomaišišką 
ištvirkimą, su šiuo kaltinimu stoti prie tribunolo barjero. 


Sis vaiko liudijimas prieš savo paties motiną - galbūt todėl, 
kad jis, ko gera, unikalus visuose istorijos analuose, - nuo se- 
no yra viena didžiųjų Marijos Antuanetės biografijos mįslių; 

mėgindami aplenkti šį keblų rifą, aistringieji karalienės gynė- 
jai visaip vinguriuoja apylankomis, leisdamiesi į neįtikimus 
aiškinimus ir iškraipymus. Girdi, Simonas su Eberu, kuriuos 
jie nuolatos vaizduoja kaip velnio įsikūnijimus, sumanę šį są- 
mokslą ir, trokšdami išgauti iš vargšo, nieko nenutuokiančio 
berniuko tokius niekšiškus kaltinimus, griebęsi prieš jį bai- 
siausio smurto ir prievartos. Neva jie — tai pirmoji rojalistinė 
versija — iš dalies saldainiuku, iš dalies lazda privertę vaiką 
paklusti arba — antroji, irgi nepsichologiška versija - pirma 
apsvaiginę jį degtine. Berniukas liudijimus esą davė apgirtęs 
ir todėl jie negali būti laikomi teisingais. Šiems abiem neįro- 
dytiems teiginiams pirmiausiai prieštarauja aiškus, anaiptol 
ne šališkas vieno tos scenos stebėtojo, sekretoriaus Danžu 
aprašymas; tai jo ranka surašytas protokolas: „Jaunasis prin- 
cas, kurio kojos nesiekė žemės, sėdėjo krėsle su atlošu ir ma- 
taravo savo trumpomis kojytėmis. Paklaustas apie minimus 
dalykus, jis atsakė, kad tai teisybė...“ Visoje dofino elgsenoje 
įžiūrėtinas veikiau žaismingas, iššūkį metantis įžūlumas. Ly- 
giai taip pat iš kitų dviejų protokolų nedviprasmiškai matyti, 
kad berniukas kalbėjo anaiptol ne išorinės prievartos spi- 
riamas, bet, priešingai, su vaikišku užsispyrimu, — gali justi 
net tam tikrą piktumą ir kerštingumą, - laisva valia kartojo 
kraupiuosius kaltinimus tetai. 

Kaipgi tai paaiškinti? Tas nėra pernelyg sunku mūsų kartai, 
kuri, apie vaikų melavimą seksualiniais klausimais turėda- 
ma kur kas nuodugnesnių mokslo ir teismo psichologijos 
žinių, yra pratusi į tokius mažamečių psichikos nukrypimus 
žvelgti supratingiau. Pirmiausiai dera atsisakyti sentimenta- 
lios sampratos, neva dofinas, atiduotas batsiuviui Simonui, 
išgyveno tai kaip kraupų pažeminimą ir nepaprastai ilgėjosi 
motinos; vaikai įstabiai greitai pripranta prie neįprastos 
aplinkos, todėl, kad ir kaip iš pirmo žvilgsnio baisingai tas 

atrodytų, galimas daiktas, kad pusdevintų metų berniukas 
pas šiurkštų, bet linksmo būdo Simoną jautėsi smagiau, 
nei su tom dviem be perstogės gedinčiom, užsiverkusiom 
moterim, visą dieną jį mokiusiom, vertusiom skaityti ir 
mėginusiom jam, kaip būsimajam Roi de France, dar vaikui 
įdiegti orią laikyseną. Pas batsiuvį Simoną mažasis dofinas 
yra visiškai laisvas, ten jis, Dievas regi, mokslais ne per la- 
biausiai kamuojamas; net labai įtikėtina, kad jam smagiau 
buvo su kareiviais dainuoti „Karmanjolę“, o ne kalbėti rožinį 
su maldingąja ir nuobodžiąja madam Elžbieta. Mat kiekvie- 
nam vaikui instinktyviai būdingas polinkis leistis žemyn, 
gintis nuo jam primetamos kultūros ir dorovės, tarp mažiau 
susivaržiusių, neišsilavinusių žmonių jam esti maloniau nei 
ten, kur viešpatauja išsilavinimo brėžiamos taisyklės; ten, 
kur esama daugiau laisvės, mažiau varžymosi, kur mažiau 
reikalaujama valdytis, smarkiau gali skleistis tikroji anar- 
chistinė jo prigimtis. Troškimas kopti aukštyn socialiniais 
laipteliais randasi tik tada, kai nubunda intelektas, - o iki 
dešimtųjų, dažnai net iki penkioliktųjų gyvenimo metų visi 
gerų šeimų vaikai pavydi savo proletariškiems moksladrau- 
giams, kuriems leidžiama visa tai, ką draudžia jų rūpestingi 
auklėtojai. Panašu, kad dofinas, taip staigiai įvykus jausmų 
permainai, — ir kaip tik šios visai natūralios aplinkybės sen- 
timentalieji biografai nieku gyvu nenorėjo pripažinti, - labai 
greitai atsiskyrė nuo melancholiškos motiniškosios sferos ir 
įsigyveno į mažiau varžtų saistomą, tiesa, žemesnę, bet jam 
smagesnę batsiuvio aplinką; jo paties sesuo pripažįsta, kad 
berniukas visu balsu traukė revoliucines dainas; kitas nie- 
kaip neįtartinas liudytojas perteikia tokius šiurkščius dofino 
žodžius apie motiną ir tetą, kad jų niekaip neišdrįstum nė 
pakartoti. O apie ypatingą vaiko polinkį fantazuoti esama ir 
dar labiau nenuneigiamo liudijimo; ne kas kitas, o jo paties 

motina dar apie puspenktų metų berniuką nurodymuose 
guvernantei šitaip juk rašė: „Jis yra plepus, mėgsta kartoti, 
ką girdėjo kitus kalbant, ir dažnai, neketindamas meluoti, 
ima ir prideda nuo savęs tai, kuo jį būna įtikinusi jo paties 
vaizduotė. Tai jo didžiausia yda ir dalykas, kuris yra būtinai 
taisytinas.“ 

Šiuo charakterio aprašymu Marija Antuanetė pateikia 
lemiamą nuorodą, padedančią įminti mįslę. O šią nuorodą 
dar papildo ir madam Elžbietos žodžiai. Kaip žinome, vaikai, 
užklupti bedarą, kas draudžiama, bemaž visados mėgina kaltę 
suversti kam nors kitam. Instinktyviai griebdamiesi apsaugos 
priemonių (mat nujausdami, kad vaikams atsakomybės krau- 
ti nemėgstama), jie tokiais atvejais bemaž visados pareiškia 
buvę kieno nors „sugundyti“. Mūsų atveju madam Elžbietos 
apklausos protokolas visiškai aiškiai atskleidžia situaciją. Mat 
ji duoda parodymus, - o šis faktas, nors ir kaip tas būtų paika, 
dažniausiai buvo nuslepiamas, — kad sūnėnas tikrai seniai 
buvo įjunkęs į šią berniukų ydą ir kad ji gerai prisimenanti, 
jog ir pati, ir motina jį dėl to daug kartų smarkiai barusi. Čia 
nušvinta teisingas pėdsakas. Taigi vaikas jau anksčiau buvo 
užkluptas motinos ir tetos ir veikiausiai daugiau ar mažiau 
griežtai nubaustas. Simono klausinėjamas, kas jam tą neti- 
kusį įprotį įdiegė, berniukas, prisiminimams visai natūraliai 
susiliejus, išsyk mąsto ir apie patį darbą, ir apie pirmąjį kartą, 
kai buvo užkluptas, jis tiesiog priverstas pirmiausiai prisi- 
minti tuos, kurie jį už tai baudė. Nesąmoningai keršydamas 
už bausmę ir nenumanydamas, kokie gali būti tolesni tokio 
tvirtinimo padariniai, kaip kurstytojus jis pamini baudėjus 
arba nė kiek nedvejodamas, taigi sudarydamas visiškos tiesos 
regimybę, teigiamai atsako į įtaigiai pateiktą tokio pobūdžio 
klausimą. O tolesnė raida jau visai aiški. Kartą įsivėlęs į me- 
lus, vaikas nebegali trauktis; o jeigu jis dar, kaip mūsiškiu 

atveju, jaučia, kad jo žodžiais noriai, net džiugiai tikima, jis 
jaučiasi visiškai saugus meluodamas ir toliau linksmai pa- 
tvirtina viską, ko jį klausinėja komisarai. Vadovaudamasis 
savisaugos instinktu, jis įsikibęs laikosi šios versijos nuo to 
momento, kai pastebi, kad šitaip išvengs bausmės. Todėl net 
labiau įgudusiems psichologams už visus šiuos batsiuvius, 
buvusius artistus, dažytojus ir raštininkus būtų buvę sunku 
neapsirikti, girdint taip aiškiai ir nedviprasmiškai pateikia- 
mus parodymus. O šiuo ypatinguoju atveju tardytojai dar 
buvo veikiami ir masinės sugestijos; jiems, kasdieniams Pėre 
Duchesne skaitytojams, kraupūs vaiko kaltinimai visiškai 
atitiko infernališką charakterį motinos, kurią pornografinės 
brošiūros visoje Prancūzijoje buvo melagingai apskelbusios 
visų nedorybių įsikūnijimu. Šių įtaigos paveiktų žmonių joks, 
net visų absurdiškiausias Marijos Antuanetės nusikaltimas 
negali nustebinti. Todėl jie ilgai nesistebi, nuodugniai nemąs- 
to, jie lygiai taip pat nerūpestingai, kaip ir pusdevintų metų 
berniukas, deda savo parašus po viena didžiausių niekšybių, 
kada nors sumanytų prieš kokią nors motiną. 


Laimė, neįveikiamos Konsjeržeri užtvaros apsaugojo Mariją 
Antuanetę nuo to, kad ji iškart patirtų apie šiuos siaubingus 
sūnaus parodymus. Tiktai priešpaskutinę savo gyvenimo 
dieną iš kaltinamojo rašto ji sužino apie šį kraštutinį paže- 
minimą. Ištisus dešimtmečius ji, nepraverdama lūpų, ken- 
tė visus išpuolius prieš savo garbę, pačius niekšiškiausius 
šmeižtus. Tačiau ši žinia, kad ji taip šiurpiai apšmeižta savo 
pačios sūnaus, ši neįsivaizduojama kančia, matyt, sukrėtė ją 
iki pačių sielos gelmių. Toji kankinama mintis lydi ją iki pat 
mirties slenksčio; iki giljotinos telikus vos trims valandoms, 
šiaip jau puikiai gebanti tvardytis moteris rašo drauge su ja 
apkaltintai madam Elžbietai: „Žinau, kiek kančių Tau turėjo 

pridaryti tas vaikas, atleisk jam, mieloji sese, atmink, koks 
jis dar jaunutis ir kaip lengva paskatinti vaiką sakyti tai, ko 
iš jo norima išgirsti, — ir net tai, ko jis pats nesupranta. Vi- 
liuosi, kad ateis diena, kai jis juo labiau gebės suvokti, ko 
verti Tavo jam reiškiami meilė ir prielankumas.“ 

Eberui nepavyko įgyvendinti savo kėslų: šiais ištrimituo- 
tais kaltinimais nuplėšti karalienei garbę pasaulio akyse; 
priešingai, procesui vykstant, kirvis, kuriuo jis užsimojo, 
ištrūkęs iš rankos, krinta jam pačiam ant sprando. Tačiau 
vienas dalykas jam pasisekė: kruvinai sužeisti jai sielą, ap- 
nuodyti net pačias paskutines jau mirti nusmerktos moters 
gyvenimo valandas. 


Procesas prasideda 


Dabar jau keptuvėje pakankamai sviesto, dabar viešasis 
kaltintojas gali čirškinti kepsnį. Spalio 13 d. Marija Antu- 
anetė iškviečiama pirmosios apklausos į didžiąją posėdžių 
salę. Priešais ją sėdi Fukjė-Tenvilis, jo padėjėjas Ermanas ir 
keli raštininkai, jai prie šalies nėra nieko. Nei gynėjo, nei 
pagalbininko, tiktai ją saugantis žandaras. 

"Tačiau per daugybę vienatvės savaičių Marija Antuanetė 
sutelkė savo jėgas. Pavojus išmokė ją rikiuoti mintis, gerai 
kalbėti ir dar geriau tylėti; kiekvienas jos atsakymas pasiro- 
do esąs netikėtai taiklus, bet sykiu — atsargus ir protingas. 
Nė akimirkos ji nepraranda ramybės; net paikiausi ar klas- 
tingiausi klausimai neišmuša jos iš vėžių. Dabar, paskutinę, 
pačią paskutinę minutę, Marija Antuanetė suvokė atsa- 
komybę, kurią jai uždėjęs jos vardas, ji dabar žino, kad čia, 
šiame pustamsiame apklausų kambaryje, privalo tapti tokia 
karaliene, kokia nepakankamai buvo prabangiose Versalio 
menėse. Čia ji atsakinėja ne revoliucijon nuo bado paspruku- 
siam advokatui, kuris tariasi vaidinąs kaltintoją, ir ne tiems 
teisėjais persirengusiems vachmistrams ir raštininkams, o 
vieninteliam tikram ir teisingam teisėjui — istorijai. „Kada 
gi Tu pagaliau tapsi tokia, kokia esi?“ — prieš dvi dešimtis 
metų, nevilties imama, rašė jai Marija Teresė. Dabar, per 
sprindį nuo mirties, Marija Antuanetė savo pačios jėgomis 

pradeda išsikovoti tą didybę, kuri jai iki šiol vien išoriškai 
buvo suteikta. Į formalų klausimą, kuo esanti vardu, ji atsa- 
ko garsiai ir aiškiai: „Austrijos ir Lotaringijos erchercogaitė 
Marija Antuanetė, trisdešimt aštuonerių metų, Prancūzijos 
karaliaus našlė.“ Baimingai rūpindamasis su visomis išori- 
nėmis smulkmenomis išsaugoti tvarkingos juridinės proce- 
dūros formą, Fukjė-Tenvilis, nenuklysdamas nuo apklausos 
formalumų, toliau, lyg pats to nežinodamas, klausia, kur ji 
gyvenusi suėmimo akimirką. Nerodydama jokios ironijos, 
Marija Antuanetė pamokomai atsako kaltintojui niekados 
nebuvusi suimta, ji tik buvusi paimta iš Nacionalinio susi- 
rinkimo ir perkelta į Tamplį. Tada prasideda tikrieji klausi- 
mai ir kaltinimai — su visu popieriniu tos epochos patosu; 
prieš revoliuciją ji palaikiusi politinius ryšius su „Čekijos ir 
Vengrijos karaliumi“, „su nedorėlių ministrų pritarimu savo 
pramogoms ir intrigoms šiurpulingai švaisčiusi“ Prancūzijos 
finansus, tą „liaudies prakaito vaisių“, o imperatoriui „per- 
davusi milijonus, kad tie pinigai būtų panaudoti prieš ją 
maitinančią tautą“. 

Girdi, nuo revoliucijos pradžios ji rezgusi sąmokslus prieš 
Prancūziją, vedusi derybas su užsienio agentais, paskatinusi 
savo vyrą, karalių, paskelbti veto. Visus tuos kaltinimus Ma- 
rija Antuanetė dalykiškai ir energingai atremia. Tiktai ties 
vienu itin negrabiai suformuluotu Ermano teiginiu dialogas 
pasidaro gyvesnis. 

— "Tai Jūs išmokėte Kapetą to begalinio apsimetinėjimo 
meno, kurio padedamas jis taip ilgai klaidino geruosius pran- 
cūzų piliečius, gerąją liaudį, kuri nė numanyti nenumanė, 
kokį laipsnį gali pasiekti niekšybė ir klastingumas.“ 

Į šią tuščią tiradą Marija Antuanetė ramiai atsako: 

— Taip, liaudis buvo suklaidinta, bet ne mano vyro ir ne 
manęs. 

— O kas gi tada liaudį suklaidino? 

— Tie, kurie buvo tuo suinteresuoti. Mes patys nė trupu- 
tėlio nebuvome suinteresuoti liaudį klaidinti. 

Gavęs tokį dviprasmišką atsakymą, Ermanas iškart su- 
krunta. Jis viliasi dabar išspausiąs iš karalienės žodį, kurį 
būtų galima aiškinti kaip priešišką respublikai. 

— Tai kas gi yra tie, kurie, Jūsų nuomone, buvo suintere- 
suoti klaidinti liaudį? 

Tačiau Marija Antuanetė sumaniai išsisuka. To ji nežinan- 
ti. Ji pati buvusi suinteresuota liaudį šviesti, o ne klaidinti. 
Ermanas pajunta šio atsakymo ironiją ir priekaištauja: 

— Jūs aiškiai neatsakėte į klausimą. 

"Tačiau karalienė nesiduoda išviliojama iš savųjų gynybos 
pozicijų: 

— Be užuolankų Jums atsakyčiau, jei žinočiau tų asmenų 
vardus. 

Po šio pirmojo apsisvaidymo žodžiais apklausa vėl darosi 
dalykiškesnė. Marija Antuanetė klausinėjama apie bėgimo į 
Vareną aplinkybes; ji atsakinėja apdairiai, nuslėpdama visus 
tuos savo slaptus bičiulius, kuriuos kaltintojas norėtų įpai- 
nioti į procesą. Tik išgirdusi naują naivų Ermano kaltinimą, 
karalienė vėl tvirtai kerta atgalios. 

— Jūs niekados, nė akimirkos nesiliovėte griebusis mėginimų, 
turėjusių sunaikinti Prancūziją. Jūs troškote bet kokia kaina 
valdyti ir per patriotų lavonus iš naujo užkopti į sostą. 

Į tokią patetišką tiradą karalienė atkerta išdidžiai ir griež- 
tai (ak, kodėl gi ją klausinėti buvo paskirtas toks kvailys!), 
girdi, jai ir jos vyrui visai nereikėję kopti į sostą, nes jie jame 
jau sėdėję ir negalėję geisti nieko kita, kaip tik Prancūzijos 
gerovės. 

Dabar Ermanas darosi agresyvesnis; juo labiau jaučia, kad 
Marija Antuanetė nesiduoda išviliojama iš savo atsargios ir 

saugios laikysenos, taigi ir nepateikia jokios „medžiagos“, 
tinkamos viešam procesui, juo nuožmesnius kaltinimus jis 
pradeda žerti: ji nugirdžiusi Flandrijos pulkus, susirašinėjusi 
su užsienio valdovų rūmais, esanti kalta dėl karo ir dariusi 
įtaką, kad būtų pasirašyta Pilnico sutartis. Tačiau Marija 
Antuanetė, laikydamasi faktų, patikslina, kad kariauti nu- 
sprendęs ne jos vyras, bet Nacionalinis susirinkimas, per 
banketą ji tik dukart perėjusi per salę. 

Tačiau pavojinguosius klausimus Ermanas pasiliko pa- 
baigai — tuos, į kuriuos atsakinėdama karalienė turėjo arba 
išsižadėti savo jausmų, arba įsivelti į kokius nors pasisaky- 
mus prieš respubliką. Ji reikalaujama išberti valstybės teisės 
katekizmą. 

— Kaip esate suinteresuota respublikos ginklo lemtimi? 

— Užvis labiau trokštu Prancūzijos gerovės. 

— Ar manote, kad karaliai reikalingi liaudies gerovei? 

— Paskiras asmuo tokių dalykų negali spręsti. 

— Be abejo, gailitės, kad Jūsų sūnus neteko sosto, į kurį 
būtų galėjęs sėstis, jeigu liaudis, pagaliau išmokyta suprasti 
savo teises, to sosto nebūtų sutriuškinusi į šipulius? 

— Niekados, galvodama apie sūnų, nesigailėsiu to, kas bus 
į naudą jo kraštui. 

Tardytojui, kaip matome, nesiseka. Marija Antuanetė 
nebūtų nė galėjusi suformuluoti savo atsakymo išradingiau 
ir jėzuitiškiau nei pasakydama, kad, galvodama apie sūnų, 
„nesigaili nieko, kas bus į naudą jo kraštui“, nes tuo vienu 
nuosavybės santykį perteikiančiu žodeliu „jo“ karalienė, atvi- 
rai neneigdama respublikos kompetencijos, šios respublikos 
tardytojui tiesiai į akis pasako, kad Prancūziją tebelaiko tei- 
sėtu savo sūnaus kraštu ir nuosavybe; net pavojaus akimirką 
ji neišsižadėjo savo didžiausios šventenybės - sūnaus teisės 
į karūną. Po šio paskutinio apsisvaidymo žodžiais apklausa 

greitai artėja į pabaigą. Pateikiamas klausimas, ar ji pati no- 
rinti įvardyti savo gynėją per pagrindinį bylos nagrinėjimą. 
Marija Antuanetė pareiškia nepažįstanti jokio advokato ir 
sutinka, kad jai būtų duoti vienas ar du valdžios paskirti 
gynėjai. Iš esmės, kaip ji žino, visai nesvarbu, ar gynėjai bus 
bičiuliai, ar prašalaičiai, mat šiandien Prancūzijoje nebėra 
tokio drąsaus vyro, kuris imtųsi rimtai ginti buvusią kara- 
lienę. Tas, kuris viešai tartų bent vieną jai palankų žodelį, 
išsyk persikeltų iš gynėjo krėslo į kaltinamųjų suolą. Da- 
bar — išorinė teisinio tyrimo regimybė išsaugoma — patyręs 
formalistas Fukjė-Tenvilis gali imtis darbo ir kurti kaltinamąjį 
dekretą. Jo plunksna žvitriai ir mikliai laksto popieriaus lakš- 
tu: tas, kurio kasdienis darbas fabrikuoti šūsnis kaltinimų, 
netrunka išmiklinti ranką. Vis dėlto provincijos juristas šiuo 
ypatingu atveju tariasi privaląs parodyti ir tam tikrą poetinį 
polėkį; jeigu jau kaltini karalienę, tai tas turi būti daroma 
iškilmingesniu, patetiškesniu tonu nei tuo atveju, kai už 
sprando nustveri kokią siuvėją, surikusią Vive le Roi!. Tad 
jo rašinys prasideda didžiai pompastiškai: „Patikrinus visus 
viešojo kaltintojo pateiktus įrodymus, konstatuojama, kad, 
panašiai kaip Mesalina, Brunhildė, Fredegundė ir Kotryna 
de Mediči, kurios kitados vadintos Prancūzijos karalienėmis 
ir kurių amžinos paniekos verti vardai nesiduoda išdildomi 
iš istorijos, Marija Antuanetė, Liudviko Kapeto našlė, nuo 
pat savo atvykimo į Prancūziją buvo tikra prancūzų rykštė ir 
kraujasiurbė.“ Po šio menkučio apsilenkimo su istorijos fak- 
tais — mat Fredegundės ir Brunhildės laikais Prancūzijos ka- 
ralystės nebūta — išdėstomi mums jau žinomi kaltinimai, kad 
Marija Antuanetė palaikiusi ryšius su „Čekijos ir Vengrijos 
karaliumi“ vadinamu vyru, persiuntusi milijonus imperato- 
riui, dalyvavusi gvardijos korpuso „orgijoje“, įžiebusi pilietinį 
karą, buvusi patriotų išskerdimo priežastis, perdavusi į už- 

sienį karo planus. Šiek tiek užmaskuotu pavidalu perimami 
ir Ebero kaltinimai, „kad ji, taip nusižengdama prigimčiai ir 
linkusi į visus nusikaltimus, tyčiodamasi iš savo, kaip moti- 
nos, padėties ir įstatymo prigimties, nesidrovėjusi su Liudviku 
Karoliu Kapetu, savo sūnumi, leistis į tokias nepadorybes, 
kad pasibjaurėjimo drebulys žmogų ima, vien mėginant jas 
įsivaizduoti ar įvardyti“. O naujas ir netikėtas tėra kaltinimas, 
kad ji taip niekšiškai apsimetinėjusi, jog liepusi spausdinti ir 
platinti veikalus, kuriuose ji pati vaizduojama nepalankioje 
šviesoje, mat šitaip mėginusi įtikinti užsienio galybes, kad 
prancūzai ją visaip kankiną. Taigi, laikantis Fukjė-Tenvilio 
požiūrio, Marija Antuanetė pati turėjo rengti tribadiškuosius 
madam de La Mot ir nesuskaičiuojamų kitų autorių pam- 
fletus. Remiantis visais šiais kaltinimais, keičiamas Marijos 
Antuanetės statusas: dabar ji jau nebe šiaip saugoma, bet 
kaltinamoji. 

Šis dokumentas, ne kažin koks teisės meno šedevras, dar 
nespėjus nė rašalui išdžiūti, spalio 13 d. perduodamas gynėjui 
Šovė-Lagarui, ir šis nedelsdamas keliauja su juo į kalėjimą 
pas Mariją Antuanetę. Kaltinamoji ir jos advokatas drauge 
skaito kaltinamąjį raštą. Tačiau tik advokatą nustebina ir su- 
krečia toks tulžingas tonas. Marija Antuanetė, po apklausos 
nieko geresnio nesitikėjusi, lieka visai rami. Tačiau sąžinin- 
gasis juristas vis puola į desperaciją. Girdi, ne, neįmanoma 
per vieną vienintelę naktį peržiūrėti tokį kalną kaltinimų ir 
dokumentų, jis įstengsiąs tik tada veiksmingai ginti karalie- 
nę, jeigu tikrai gausiąs susipažinti su šiuo popierių chaosu. 
Taigi jis primygtinai ragina karalienę prašyti tris dienas atidėti 
bylos nagrinėjimą, kad jis, remdamasis išnagrinėta medžiaga 
ir patikrintais įrodymais, galėtų nuodugniai pasiruošti gina- 
majai kalbai. 

— Į ką aš turėčiau kreiptis? — klausia Marija Antuanetė. 

— Į Konventą. 

— Ne, ne... to niekados nebus! 

— Tačiau, — neatlyžta Šovė-Lagaras, — neturėtumėte, va- 
dovaudamasi čia visiškai nereikalingu išdidumo jausmu, 
atsisakyti to, kas jums palanku. Jūsų priedermė saugoti savo 
gyvastį ne vien dėl savęs pačios, bet ir dėl Jūsų vaikų. 

Išgirdusi šį motyvą, karalienė nusileidžia. Ji rašo susirin- 
kimo pirmininkui: „Pilieti prezidente, piliečiai Tronsonas ir 
Šovė, kuriuos tribunolas paskyrė mano gynėjais, atkreipia 
mano dėmesį į tai, kad tos pareigos jiems pavestos tiktai 
šiandien. Rytoj turiu būti teisiama, ir jiems neįmanoma per 
tokį trumpą laiką išnagrinėti ar bent perskaityti proceso do- 
kumentus. Pareiga vaikams verčia mane naudotis visomis 
priemonėmis, kad jų motina būtų visiškai išteisinta. Mano 
gynėjas prašo tris dienas atidėti bylos nagrinėjimą. Tikiuosi, 
kad Konventas patenkins šį prašymą.“ 

Ir vėl, skaitant šį raštą, mus stebina įvykęs Marijos Antu- 
anetės dvasios pokytis. Toji, kuri visą gyvenimą buvo prasta 
raštų kūrėja ir prasta diplomatė, dabar pradeda rašyti kaip 
karalienė ir atsakingai mąstyti. Mat net didžiausio mirtino 
pavojaus akimirką ji nepagerbia prašymu Konvento, į kurį 
dabar privalo kreiptis kaip į teisiniu požiūriu už save aukštes- 
nę instanciją. Ji prašo ne savo vardu — ne, tada jau verčiau 
pražūti! Ji tiktai perduoda trečiojo asmens prašymą: „Mano 
gynėjas prašo tris dienas atidėti bylos nagrinėjimą“, skaitome, 
o paskui: „Tikiuosi, kad Konventas patenkins šį prašymą.“ 
Niekur neparašyta: „Prašau.“ 

Konventas nieko neatsako. Karalienės mirtis yra seniai 
nuspręstas dalykas, kam dar vilkinti teismo formalumus? 
Bet koks delsimas būtų žiaurybė. Kitą rytą, aštuntą valandą, 
procesas prasideda, ir visi iš anksto žino, kaip jis pasibaigs. 


Bylos nagrinėjimas 


Septynios dešimtys Konsjeržeri praleistų dienų pavertė Ma- 
riją Antuanetę į seną ir ligotą moterį. Jai dabar peršti parau- 
dusios ir nuo uždegimų ašarojančios akys, visiškai atpratusios 
nuo dienos šviesos, lūpos pastebimai blyškios dėl sunkių, 
nesiliaujančių kraujoplūdžių, patirtų paskutinėmis savaitė- 
mis. Net labai dažnai jai dabar tenka grumtis su silpnumo 
priepuoliais, gydytojas vis turi skirti jai širdį stiprinančių 
vaistų. Tačiau ji žino, kad šiandien prasideda istorinė diena, 
šiandien jai nevalia būti silpnai, niekas teismo salėje tegu 
nesišaipys, kad karalienė ir imeratorės duktė tokia nugeibusi. 
Tenka versti pailsusį kūną, seniai jau išblėsusius jausmus dar 
kartą sukaupti visą stangrumą, o tada jie galės ilgai, galės 
net per amžius ilsėtis. Šioje žemėje Marijai Antuanetei dar 
reikia nudirbti tik du darbus: pakelta galva gintis ir pakelta 
galva numirti. 

Tačiau, kupina vidinio ryžto, Marija Antuanetė geidžia 
ir išoriškai oriai stoti prieš teismą. Tegu liaudis pajus, kad 
moteris, šiandien žengianti prie teismo barjero, yra iš Habs- 
burgų giminės, kad ji, nepaisant visų atstatydinimo dekretų, 
yra karalienė. Kruopščiau nei visados šukuojasi sklastymu 
perskirtus nužilusius plaukus. Dedasi klostėrą, šviežiai stan- 
dintą baltos drobės gaubtuvėlį, nuo kurio į abi puses žemyn 
krinta gedulo šydas; prieš revoliucijos tribunolą Marija An- 

tuanetė ryžtasi stoti kaip Liudviko XVI, paskutinio Prancū- 
zijos karaliaus, našlė. Aštuntą ryto didžiojoje salėje renkasi 
teisėjai ir prisiekusieji, Ermanas, Robespjero kraštietis, eina 
pirmininko pareigas, Fukjė-Tenvilis — viešojo kaltintojo. Pri- 
siekusieji surinkti iš visų klasių — buvęs markizas, chirurgas, 
limonado pardavėjas, muzikantas, knygų spaudėjas, perukų 
meistras, buvęs kunigas ir stalius; greta viešojo kaltintojo, 
atvykę stebėti bylos nagrinėjimo eigos, sėdasi keli Saugumo 
komiteto nariai. Pati salė kimšte prisikimšusi žmonių. Tik 
kartą per šimtmetį pasitaiko proga išvysti karalienę kalti- 
namųjų suole. 

Marija Antuanetė atsainiai įžengia į salę ir ramiai sėdasi; 
ne taip kaip jos vyrui, jai nėra skirtas ypatingas minkštak- 
rėslis, jos laukia pliko medžio kėdė; teisėjai irgi nebe tokie 
kaip per iškilmingą viešąją Liudviko XVI apkaltą, tai ne 
išrinktieji Nacionalinio susirinkimo deputatai, bet kasdien 
posėdžiaujanti kolegija, kaip amatą vykdanti savo niauriąją 
pareigą. Tačiau žiūrovai veltui mėgina jos išsekusiame, bet 
ne sutrikusiame veide įžiūrėti bent kokį regimą jaudulio ar 
baimės ženklą. Sėdėdama tiesiai, ryžtingai, Marija Antuanetė 
laukia, kada prasidės bylos nagrinėjimas. Kaupdama jėgas, ji 
ramiai žvelgia į teisėjus, ramiai žvelgia į salę. 

Pirmasis pakyla Fukjė-Tenvilis. Jis imasi skaityti kaltina- 
mąjį raštą. Karalienė bemaž nesiklauso. Dabar jai jau žinomi 
visi tie argumentai; vakar ji visus juos peržiūrėjo su savo 
advokatu. Nė kartelio, net skaitant rūsčiausius kaltinimus, 
nepakelia ji galvos, jos pirštai abejingai žaidžia ant krėslo 
ranktūrio — „lyg grojant pianinu“. 

Paskui vienas po kito eina keturiasdešimt vienas liudytojas, 
kurie, kaip reikalauja duotoji priesaika, privalo „be pykčio ir 
baimės kalbėti tiesą ir visą tiesą“. Kadangi procesas rengtas 
paskubomis — juk vargšelis Fukjė-Tenvilis tomis dienomis iš 

tikrųjų turi daug darbo, eilėje jau belaukią žirondistai, ma- 
dam Rolan ir šimtai kitų, — skirtingiausi kaltinimai sumišai 
žeriami be jokio chronologinio ar loginio sąryšio. Liudytojai 
kalba čia apie spalio šeštosios įvykius Versalyje, čia - apie rug- 
pjūčio dešimtąją Paryžiuje, apie nusikaltimus prieš revoliuciją 
ar revoliucijos metu. Daugumas tų liudijimų yra bereikšmiai, 
kai kurie — stačiai juokingi, pavyzdžiui, tas, kurį dėsto tar- 
naitė Milo, tvirtinanti girdėjusi, kaip 1788 m. kunigaikštis 
de Koinji kažkam sakęs, kad karalienė liepusi persiųsti savo 
broliui du milijonus, arba ir tas, dar paikesnis, kad Marija 
Antuanetė nešiojusis su savimi du pistoletus, ketindama 
nužudyti Orleano kunigaikštį. Du liudytojai, tiesa, prisiekia 
matę karalienės pasirašytus pinigų siuntimo raštus; tačiau 
šių lemtingų dokumentų originalų niekas negali pateikti; 
lygiai taip pat nėra nė laiško, kurį Marija Antuanetė neva 
siuntusi šveicarų gvardijos vadui: „Ar galima tikrai kliautis 
Jūsų šveicarais, ar jie prireikus drąsiai laikysis?“ Neįmanoma 
padėti ant stalo nė vieno Marijos Antuanetės ranka rašyto 
lakšto, jokių įkalčių nėra nė antspauduotame pakete, kuria- 
me sudėti Tamplyje iš jos konfiskuoti daiktai. Plaukų sruogos 
yra jos vyro ir vaikų, miniatiūriniai portretai — princesės 
de Lambal ir jaunystės dienų bičiulės, Heseno-Darmštato 
landgrafienės, vardai jos užrašų knygelėje — skalbėjos ir gy- 
dytojo; nėra ničnieko, ką būtų galima panaudoti apkaltai. 
"Tad kaltintojas vis mėgina grįžti prie bendrųjų kaltinimų, 
tačiau karalienė, šįkart pasiruošusi, atsakinėja, ko gera, dar 
tvirčiau ir ryžtingiau nei per išankstinę apklausą. Užsimezga 
tokio pobūdžio debatai: 

— Iš kur ėmėte pinigus, už kuriuos liepėte perstatyti ir 
įrengti mažąjį Irianoną, kur rengėte šventes, per kurias vi- 
sados buvote deivė? 

— Šioms išlaidoms buvo skirtos specialios lėšos. 

— Tos lėšos turėjo būti didelės, nes mažasis Trianonas tik- 
riausiai kainavo milžiniškas sumas. 

— Gali būti, kad mažasis Trianonas kainavo milžiniškas 
lėšas, galbūt net daugiau, nei pati norėjau. Pamaži buvau 
įtraukiama į vis didesnes išlaidas. Beje, labiau už visus no- 
rėčiau, kad viskas būtų išsiaiškinta. 

- Ar tai mažajame Trianone Jūs pirmą kartą susitikote su 
ponia de La Mot? 

— Aš jos niekados nesu mačiusi. 

— Argi ji nebuvo Jūsų auka pagarsėjusioje vėrinio aferoje? 

— Ji negalėjo būti mano auka, nes aš jos nepažinojau. 

— Vadinasi, Jūs ir toliau neigiate ją pažinojusi)? 

— Mano sistema nėra neigti. Pasakiau tiesą ir toliau ją 


sakysiu. 


Jeigu apskritai dar būtų buvę vilties, Marija Antuanetė 
būtų galėjusi ją puoselėti, nes daugumas liudytojų pasirodė 
visai nieko verti. Nė vienas tų, kurių ji bijojo, neįstengė 
pateikti rimtų įkalčių. Jos gynyba darosi vis smarkesnė. 
Viešajam kaltintojui pareiškus, kad ji, naudodamasi savo 
įtaka, vertė karalių daryti viską, ko tik ji reikalavo, Marija 
Antuanetė atsakė: „Esama skirtumo, ar kam nors patari, 
ar liepi jam ką daryti.“ Paskui, bylą nagrinėjant toliau, 
teismo pirmininkas atkreipė Marijos Antuanetės dėmesį 
į tai, kad jos žodžiai prieštarauja sūnaus parodymams, o ji 
niekinamai atsakė: „Nesunku pasiekti, kad aštuonmetis 
vaikas pasakytų viską, ko tik iš jo panorėsi.“ Išgirdusi tik- 
rai grėsmingus klausimus, ji nuolatos dangstėsi, atsargiai 
pareikšdama: „Nežinau, neprisimenu.“ Tad Ermanui ne- 
pavyksta nė kartelio triumfuoti ir parodyti, kad ji aiškiai 
kalba netiesą ar pati sau prieštarauja, nė sykio per visas 
tas ilgas valandas įtemptai klausantys žiūrovai nesiduoda 

sukurstomi piktai šūkčioti, tulžingai reaguoti ar patriotiš- 
kai ploti katučių. Tuščiai, lėtai, su daugybe smėlio seklumų 
teka bylos nagrinėjimas. Ateina metas lemiamiems, tikrai 
triuškinamiems parodymams, galintiems suteikti polėkį ap- 
kaltai. Šią sensaciją tariasi pagaliau galėsiąs pateikti Eberas, 
sviesdamas kraupųjį kraujomaišos kaltinimą. 

Jis žengia į priekį. Ryžtingai, skambiu, įsitikinimo kupinu 
balsu jis kartoja šiurpųjį kaltinimą. Tačiau netrukus pajunta, 
jog šis kaltinimas toks neįtikėtinas, kad juo niekas nepatiki, 
kad niekas visoje salėje nirtulingais riksmais nereiškia pasi- 
bjaurėjimo šia nedora motina, šia nužmogėjusia moterimi; 
visi sėdi tylūs, išblyškę ir suglumę. Tad vargšelis nusprendžia 
turįs dar pridurti ir itin rafinuotą psichologinę ir politinę in- 
terpretaciją. „Galima manyti, - pareiškia tasai kvailys, - kad 
šį nusikalstamą smaginimąsi lėmė ne malonumų vaikymasis, 
bet politiniai kėslai fiziškai pakirsti šio vaiko nervus. Mat 
našlė Kapet vylėsi, kad jos sūnus vieną dieną sės į sostą, ir 
ji tada, naudodamasi tokiomis klastomis, galės užsitikrinti 
sau teisę valdyti jo elgseną.“ 

Bet keistas dalykas — ir išgirdusi tokią pasaulio istorijoje 
negirdėtą naivybę publika tiesiog pribloškiamai tyli. Mari- 
ja Antuanetė nieko neatsako ir niekinamai nesiteikia net 
pažvelgti į Eberą. Ji net nevypteli, sėdi abejinga, tiesi ir ne- 
sutrikdoma, tarytum šis nuožmus išsišokėlis būtų kalbėjęs 
kiniškai. Ir teismo pirmininkas Ermanas apsimeta neišgirdęs 
viso šio kaltinimo. Jis tyčia pamiršta paklausti, ką galinti 
atsakyti apšmeižtoji motina — mat jau spėjo pajusti, kokį ne- 
malonų įspūdį kaltinimas kraujomaiša padarė klausytojams, 
ypač moterims, todėl skubiai bruka šį atgrasų kaltinimą po 
stalu. Bet čia vienam prisiekusiųjų šauna į galvą nelemtai 
išsišokti ir priminti teismo pirmininkui: „Pilieti pirmininke, 
noriu atkreipti Jūsų dėmesį į tai, kad kaltinamoji nieko ne- 

pasakė apie tuos įvykius, kurie, kaip tvirtina pilietis Eberas, 
klostęsi tarp jos ir sūnaus.“ 

Dabar pirmininkas ilgiau nebegali išsisukinėti. Nors vidi- 
nis jausmas ir liepia jam to nedaryti, jis priverstas pateikti 
klausimą kaltinamajai. Marija Antuanetė išdidžiai kresteli 
ir pakelia galvą - „čia kaltinamoji, regisi, smarkiai sujudusi“, 
praneša net šiaip jau toks sausas Moniteur, — ir atsako gar- 
siai, su neapsakoma panieka: „Neatsakiau nieko todėl, kad 
pati prigimtis priešinasi ką nors atsakyti į tokius kaltinimus, 
metamus motinai. Kreipiuosi į visas čia esančias moteris.“ 

Ir tikrai — požeminis šniokštimas, smarkus sujudimas 
nuvilnija per salę. Moterys iš liaudies, darbininkės, žuvų 
pardavėjos, mezgėjos, sulaiko kvapą, pajunta slėpiningą ben- 
drystę: drauge su šia viena moterimi įžeista visa jų padermė. 
Pirmininkas tyli, smalsusis prisiekusysis nudelbia žemėn akis; 
skausmingo pykčio gaida apšmeižtosios moters balse visus 
juos užkliudė. Eberas, netardamas nė žodžio, pasitraukia nuo 
barjero, ne itin didžiuodamasis nuveiktu darbu. Visi - gal net 
ir jis pats - jaučia, kad toks kaltinimas padėjo karalienei kaip 
tik pačią sunkiausią valandą pasiekti didį moralinį triumfą. 
Tai, kas ją turėjo pažeminti, ją iš tikrųjų išaukštino. 

Robespjeras, tą patį vakarą patyręs apie šį nutikimą, 
neįstengia nuslėpti piktinimosi Eberu. Jis, vienintelė tikra 
politinė galva tarp visų tų garsiai triukšmaujančių liaudies 
agitatorių, išsyk suvokia, kokia pašėlusi kvailybė buvo tempti 
viešumon šiuos pamišėliškus, baimės ar kaltės jausmo padik- 
tuotus nė devynerių metų neturinčio berniuko kaltinimus 
savo motinai. „Tasai kvaiša Eberas, - įniršęs sako Robesp- 
jeras savo bičiuliams, — būtinai dar turėjo sudaryti jai progą 
triumfuoti.“ Robespjerui jau seniai įgrisęs šis patrakėlis, 
vulgaria demagogija, anarchistiniu skeryčiojimusi kenkiantis 
šventam revoliucijos reikalui; tą dieną Robespjeras širdyje 

nusprendžia išdildyti šią purvo dėmę. Akmuo, kurį Eberas 
sviedė į Mariją Antuanetę, sugrįžęs mirtinai parbloškia jį 
patį. Nepraeis nė keli mėnesiai, o jis jau tuo pačiu vežimu 
bus vežamas tuo pačiu keliu, bet atrodys ne toks drąsus kaip 
jinai, o veikiau toks persigandęs, kad jo draugas Ronsenas 
gaus jį sudrausti. „Kai reikėjo veikti, tu apgailėtinai pliurpei. 
Dabar bent išmok numirti.“ 


Marija Antuanetė pajuto savąjį triumfą. Tačiau ji išgirdo ir 
nustebimo šūksnį iš žiūrovų salės: „Matai, kokia ji išdidi!“ To- 
dėl ji klausia gynėją: „Ar aš pernelyg oriai atsakiau?“ Tačiau 
šis ją nuramina: „Madam, likite, kokia esate, ir būsite puiki.“ 
Marijai Antuanetei tenka kovoti dar ir antrą dieną, proce- 
sas vis tęsiasi ir tęsiasi, ir klausytojai, ir žiūrovai pavargsta; 
nors išsekusi nuo kraujoplūdžių, nors per pertraukas ji nie- 
ko daugiau nevalgo, kaip vien lėkštę sriubos, jos laikysena 
ir dvasia išlieka energinga ir tiesi. „Tik pamėginkite, — rašo 
savo atsiminimuose jos gynėjas, — įsivaizduoti visą tą sielos 
galybę, kuri karalienei buvo reikalinga, kai teko kęsti tokio 
ilgo ir kraupaus posėdžio vargus: scenoje prieš visą tautą, 
kovoje su kraujo ištroškusiais priešininkais gintis nuo visų 
jai spendžiamų spąstų ir sykiu išsaugoti deramą laikyseną ir 
teisingą saiką, niekaip savęs pačios nesumenkinant.“ Pirmą- 
ją dieną ji kovojo penkiolika valandų, daugiau nei dvylika 
praėjo jau ir antrąją, kai pagaliau pirmininkas pareiškia, kad 
apklausa baigta, ir klausia kaltinamąją, ar ši dar teisindamasi 
turinti ką pridurti. Marija Antuanetė oriai atsako: „Vakar 
dar nebuvau mačiusi liudytojų, nežinojau, ką jie kalbės, liu- 
dydami prieš mane. Ką gi, nė vienas jų nepateikė nė vieno 
prieš mane bylojančio pozityvaus fakto. Neturiu daugiau ko 
bepridurti, išskyrus tai, kad buvau tik Liudviko XVI žmona, 
tad ir turėjau priimti visus jo sprendimus.“ 

Dabar Fukjė-Ienvilis atsistojęs glaustai apibendrina kalti- 
nimo argumentus. Abu priskirtieji gynėjai atsako jam gana 
blankiai; veikiausiai juodu prisimena, kad Liudviko XVI 
gynėjas, pernelyg energingai stojęs karaliaus pusėn, buvo 
pareikalautas gultis ant ešafoto; tad jie verčiau šaukiasi 
tautos gailestingumo, o ne įrodinėja karalienės nekaltumą. 
Pirmiau, nei teismo pirmininkas dabar savo ruožtu pateiks 
prisiekusiesiems klausimą, ar kaltinamoji kalta, Marija An- 
tuanetė išvedama iš salės, tribunolas ir prisiekusieji lieka 
vieni. Dabar, po visų frazių, pirmininkas Ermanas prabyla 
aiškiai ir dalykiškai: palikęs nuošalyje visus šimtus neapib- 
rėžtų paskirų kaltinimų, visus klausimus apibendrina glausta 
formule. Girdi, Mariją Antuanetę kaltinanti prancūzų tauta, 
nes visi politikos įvykiai, nutikę per paskutinius penkerius 
metus, byloją jos nenaudai. Todėl jis pateikiąs prisiekusie- 
siems keturis klausimus: 

Pirma: ar įrodyta, kad rezgamos machinacijos ir palai- 
komas ryšys su užsienio galybėmis ir respublikos priešais, 
mėginant perduoti jiems piniginę paramą, sudaryti jiems 
galimybę skverbtis į Prancūzijos teritoriją ir paremti jų gin- 
klo pergalę? 

Antra: ar buvo įrodyta, kad Marija Antuanetė, Austrijos 
erchercogaitė, našlė Kapet, tokiose machinacijose dalyvavo 
ir tokius ryšius palaikė? 

"Trečia: ar įrodyta, kad būta sąmokslo ir piktavališko su- 
sitarimo įžiebti pilietinį karą krašto viduje? 

Ketvirta: ar buvo įrodyta, kad Marija Antuanetė, Austri- 
jos erchercogaitė, našlė Kapet, šiame sąmoksle dalyvavo? 

Prisiekusieji tylomis keliasi ir eina į gretimą kambarį. Jau 
po vidurnakčio. Žvakės neramiai plevena nuo žmonių pri- 
šilusioje salėje, o širdys, apimtos įtampos ir nerimo, krūpsi 
drauge su jomis. 


528 Stefan Zweig 


* 


Įterptinis klausimas: kaipgi, teisės požiūriu, turėtų nuspręsti 
prisiekusieji? Baigiamajame pareiškime teismo pirmininkas 
braukte nubraukė visas politines padailas ir visus kaltinimus 
apibendrino, tiesą sakant, kaip vieną vienintelį. Prisiekusieji 
nėra klausiami, ar jie laiko Mariją Antuanetę iškrypėliškos 
prigimties santuokos laužytoja, kraujomaiša susitepusia ir 
švaistūne moterimi, jie tiktai klausiami, ar buvusi karalienė 
nusikalto tuo, kad palaikė ryšius su užsieniu, kad geidė prie- 
šo kariuomenių pergalės ir vidaus sukilimo ir kad tą pergalę 
bei sukilimą skatino. 

Ar Marija Antuanetė teisiniu požiūriu šį nuskaltimą pa- 
darė ir ar tai įrodyta? Dviašmenis tai klausimas, ir į jį įmanu 
tik dvejopai atsakyti. Be abejo, Marija Antuanetė — tai ir 
yra stiprioji proceso pusė — žvelgiant respublikos akimis, 
tikrai nusikaltusi. Mes žinome, kad ji nenuneigiamai palai- 
kė nuolatinį ryšį su priešišku užsieniu. Ji, kaip ir tvirtinama 
kaltinime, iš tikrųjų išdavė valstybę, perduodama Austrijos 
pasiuntiniui karinius Prancūzijos puolimo planus, ji besą- 
lygiškai naudojosi ir būtų naudojusis visomis teisėtomis ir 
neteisėtomis priemonėmis, galinčiomis sugrąžinti sostą ir 
laisvę jos sutuoktiniui. 

Taigi kaltinimas yra pagrįstas. Tačiau — ir tai silpnoji 
proceso pusė - jis niekaip neįrodytas. Šiandien jau žino- 
mi ir paskelbti dokumentai, nedviprasmiškai įrodantys, 
kad Marija Antuanetė išdavė respubliką; tie dokumentai 
yra Vienos valstybės archyve, Ferseno palikime. Tačiau šis 
procesas vyko 1793 m. spalio 16 d. Paryžiuje, o anuomet 
nė vienas vienintelis šių dokumentų viešajam kaltintojui 
nebuvo prieinamas. Nė vienas vienintelis tikras šio tikrai 
įvykdyto valstybės išdavimo liudijimas prisiekusiesiems per 
visą procesą negalėjo būti pateiktas. 

Taigi garbinga, įtakoms nepasiduodanti prisiekusiųjų kole- 
gija būtų atsidūrusi kebliai neaiškioje padėtyje. Klausydami 
savo instinkto, tie dvylika respublikonų būtinai turėjo pa- 
smerkti Mariją Antuanetę, nes nė vienam iš jų negali kilti 
jokių abejonių: ši moteris yra mirtina respublikos priešė, ji 
darė viską, ką tik įstengė, mėgindama sugrąžinti neapkar- 
pytą karaliaus valdžią savo sūnui. Tačiau, laikantis įstatymo 
raidės, teisė yra karalienės pusėje: trūksta faktinių įrodymų. 
Kaip respublikonai, jie gali laikyti karalienę kalta, bet kaip 
priesaiką davę prisiekusieji jie turi paisyti įstatymo, pripažįs- 
tančio tik įrodytą kaltę. Tačiau, laimė, šie menki biurgeriai 
yra apsaugoti nuo tokio sąžinės konflikto. Mat jie žino, kad 
Konventas visai nereikalauja teisingo nuosprendžio. Kon- 
ventas pasiuntė juos ne priimti sprendimo, jis įsakmiai liepė 
jiems pasmerkti valstybei pavojingą moterį. Prisiekusieji 
privalo arba pateikti Marijos Antuanetės galvą, arba kišti 
po kirviu savąją. Tad šis dvylikos vyrų būrys iš tikrųjų tariasi 
tik dėl akių, ir jeigu regisi, kad jie svarsto ilgiau nei minutę, 
tai tik todėl, kad jie stengiasi apsimesti, jog tariasi — ten, 
kur vienareikšmiškas sprendimas jau seniai įsakmiai jiems 
nurodytas. 


Ketvirtą ryto prisiekusieji tylomis grįžta į salę. Mirtina tyla 
laukia jų nuosprendžio. Jie vienbalsiai paskelbia Mariją An- 
tuanetę kalta dėl jai priskiriamų nusikaltimų. Pirmininkas 
Ermanas perspėja žiūrovus - jų dabar, seniai po vidurnakčio, 
jau nebedaug likę, daugumą nuovargis nuginė į namus — 
nereikšti jokių pritarimo ženklų. Paskui įvedama Marija 
Antuanetė. Tik ji viena, jau antrą dieną nuo aštuntos ryto 
be perstogės kovojanti, dar neturi teisės būti pavargusi. Jai 
perskaitomas prisiekusiųjų sprendimas. Fukjė-Tenvilis rei- 
kalauja mirties bausmės; jai vienbalsiai pritariama. Tada 

teismo pirmininkas klausia nuteistąją, ar ji dar turinti kokių 
nusiskundimų. 

Marija Antuanetė ramiai, nė nekrusteldama išklausė pri- 
siekusiųjų sprendimą ir nuosprendį. Ji nerodo jokių nei bai- 
mės, nei pykčio, nei silpnumo ženklų. Į pirmininko klausimą 
ji neatsako nė žodžiu, tik papurto galvą. Neatsigręždama, į 
nieką nė nepažvelgdama, ji žengia per visuotinę tylą iš salės 
ir lipa laiptais žemyn; ji pavargusi nuo gyvenimo, nuo tų 
žmonių ir širdies gilumoje patenkinta, kad visos šios smulkios 
kankynės dabar pagaliau baigėsi. Dabar tereikia likti tvirtai 
iki paskutinės valandos. 

Akimirksnį jai tamsiame koridoriuje atsisako tarnauti 
pervargusios ir nusilpusios akys, koja nebesuranda laiptelio, 
ji sudvejoja, susvirduliuoja. Skubiai, jai dar nespėjus pargriū- 
ti, žandarų karininkas, leitenantas de Biusnas, vienintelis, 
išdrįsęs jai per bylos nagrinėjimą paduoti stiklinę vandens, 
atkiša ranką pasiremti. Už tai ir dar dėl to, kad, lydėdamas 
myriop nusmerktąją, skrybėlę nešėsi rankoje, kitas žandaras jį 
tučtuojau įskundžia, ir jam tenka gintis: „Padariau taip vien 
todėl, kad ji nepargriūtų, ir bet kuris sveiko proto žmogus 
neįžvelgs čia jokios kitos priežasties, nes jeigu ji būtų ant 
laiptų pargriuvusi, išsyk būtų kilę riksmai apie sąmokslą ir 
išdavystę.“ Abu karalienės gynėjai, posėdžiui pasibaigus, irgi 
suimami; tikrinama, ar karalienė jiems slapčiomis neįdavė 
kokios rašytinės žinios; teisėjai, niekingos juristų sieliūkš- 
tės, net likus žingsniui iki kapo, bijosi nesunaikinamos šios 
moters energijos. 

"Tačiau toji, dėl kurios kyla visos tos baimės ir rūpesčiai, 
vargšė nukraujavusi ir pavargusi moteris, apie visas tas ap- 
gailėtinas kebeknes nieko nebesužino; ramiai ir atsainiai ji 
grįžo į kalėjimą. Dabar jai gyventi liko jau tiktai valandos. 

Mažutėje kameroje ant stalo dega dvi žvakės. Myriop nu- 
smerktajai suteikta paskutinė malonė, kad nakties prieš 
amžinąją naktį jai nereikėtų leisti tamsoje. Iki šiolei net 
perdėtai atsargus kalėjimo prižiūrėtojas nedrįsta atmesti ir 
kito jos prašymo: Marija Antuanetė pareikalauja popieriaus 
ir rašalo laiškui rašyti; iš savo paskutinės ir tamsios vienatvės 
jai norisi dar kartą kreiptis žodžiu į tuos, kurie dėl jos rūpinasi. 
Sargybinis atneša rašalo, plunksną ir sulankstytą lakšrtą, ir 
Marija Antuanetė, pirmajai aušrai jau rausvinant grotuotą 
langą, sukaupia paskutines jėgas ir imasi paskutinio laiško. 
Gėtė kartą apie paskutinius išsisakymus prieš pat mirtį 
parašė nuostabius žodžius: „Gyvenimo pabaigoje susikau- 
pusiai dvasiai ateina iki tol neįsivaizduojamų minčių; jos 
nelyginant palaimingi ir spindulingi demonai, nusileidę ant 
praeities viršukalnių.“ Tokia slėpininga atsisveikinimo šviesa 
nušvietusi ir šį paskutinį myriop nusmerktosios laišką; nie- 
kados Marija Antuanetė neįstengė sutelkti savo sielos iki 
tokio ryžtingo aiškumo, koks pasiektas šiame atsisveikinimo 
laiške, adresuotame madam Elžbietai, jos sutuoktinio sese- 
riai, o dabar - ir jos vaikų globėjai. Rašmenys šiame lakšte, 
rašytame ant apgailėtinai mažo kalėjimo staliuko, yra kone 
vyriški, tvirtesni, griežtesni už visus tuos, kurie skrajojo nuo 
Trianone stovėjusio paauksuoto rašomojo stalo, kalba čia 
švariau formuluojama, jausmai liejami be išlygų: atrodo, ta- 
rytum mirties išjudinta vidinė audra išblaškė visus neramius 
debesynus, šiai tragiškai moteriai pragaištingai ilgai neleidu- 
sius pažvelgti į savo pačios gelmę. Marija Antuanetė rašo: 
„Tau, mieloji sese, rašau paskutinį kartą. Ką tik buvau 
pasmerkta — ne gėdingai mirčiai, kuri skirta tik nusikaltė- 
liams, bet tam, kad galėčiau susigrąžinti Tavo brolį. Tokia 
pat nekalta kaip ir jis, viliuosi prilygti jam tokiam, koks jis 

buvo savo paskutinėmis akimirkomis. Esu rami, kaip ramus 
esti žmogus, kai sąžinė jam nereiškia jokių priekaištų. Labai 
sielojuosi, kad turiu palikti savo vargšus vaikelius. Juk žinai, 
kad gyvenau vien dėl jų ir dėl Tavęs, mano geroji, meilioji 
sese. Tave, kuri iš bičiulystės paaukojai viską, kad liktumei 
su mumis — kokioje padėtyje dabar Tave palieku! Iš kalbų, 
sakytų per procesą, patyriau, kad mano duktė nuo Tavęs 
atskirta. Ak, vargšė mažytė! Nedrįstu jai rašyti, ji mano 
laiško negautų — juk net nežinau, ar šis štai Tave pasieks. 
Priimk jiems abiem mano laiminimą. Viliuosi, kad jie kada 
nors vėliau paūgėję su Tavimi susijungs ir galės patirti visą 
"Tavo meilų rūpestį. Tegu juodu abu prisimena tai, ko juos 
be paliovos mokiau: kad principai ir kruopštus savo pareigos 
laikymasis yra svarbiausias gyvenimo pamatas, kad bičiulystė 
ir pasitikėjimas, kuriuos juodu vienas kitam rodys, padarys 
juodu laimingus. Tegu mano duktė, būdama vyresnė, jaus, 
kad visados privalo remti savo brolį patarimais, kuriuos jai 
ikvėps didesnė patirtis ir bičiuliški jausmai. Tegu, kita ver- 
tus, mano sūnus reikš jai visą rūpestį ir paslaugumą, kurie 
randasi iš bičiulystės. Tegu jie galiausiai abudu jaučia, kad 
visose gyvenimo padėtyse tik santarvėje juodu galės būti 
tikrai laimingi. Tegu laiko mus savo pavyzdžiu! Kiek paguo- 
dos bičiulystė suteikė mums mūsų kančiose! O laimę patiri 
dvigubą, galėdamas ja dalytis su bičiuliu. Ir kurgi kitur rasi 
meilesnį, nuoširdesnį bičiulį, jei ne savoje šeimoje? Tegu 
mano sūnus niekados nepamiršta paskutinių tėvo žodžių, 
kuriuos jam čia tyčia kartoju: tegu jis niekados netrokšta 
keršyti už mūsų mirtį! 

"Turiu su Tavimi pasikalbėti apie reikalą, dėl kurio man 
širdis labai skauda. Žinau, kiek kančių Tau turėjo pridary- 
ti tas vaikas, atleisk jam, mieloji sese, atmink, koks jis dar 
jaunutis ir kaip lengva paskatinti vaiką sakyti tai, ko iš jo 

norima išgirsti, — ir net tai, ko jis pats nesupranta. Viliuosi, 
kad ateis diena, kai jis juo labiau gebės suvokti, ko verti Tavo 
jam reiškiami meilė ir prielankumas. 

Privalau patikėti Tau dar savo paskutines mintis. Būčiau 
norėjusi jas surašyti nuo proceso pradžios, tačiau, nekalbant 
apie tai, kad man nebuvo leidžiama rašyti, jis praėjo taip 
greitai, jog iš tikrųjų tam neturėjau laiko. 

Mirštu būdama apaštalinio Romos katalikų tikėjimo, savo 
tėvų religijos, kuria buvau auklėta ir kurią visados išpažinau. 
Kadangi negaliu tikėtis jokios dvasinės paguodos, kadangi 
nežinau, ar čia dar esama tos religijos kunigų, ir kadangi 
vieta, kurioje esu, jiems, pas mane atėjus, keltų pernelyg di- 
delį pavojų, meldžiu Dievą iš visos širdies atleisti visas mano 
nuodėmes, kurias esu padariusi nuo pat gyvenimo pradžios. 
Viliuosi, kad Jis maloningai išklausys paskutines mano mal- 
das — lygiai kaip ir visas tas, kurias jau seniai Jam siunčiu, 
idant mano siela pelnytų Jo pasigailėjimą ir malonę. 

Prašau visus, kuriuos tik pažįstu, o ypač Tave, mieloji sese, 
atleisti už visą skausmą, kurį jiems ir tau kada nors netyčia 
galėjau padaryti. Atleidžiu visiems savo priešams visa pik- 
ta, kurį per juos patyriau. Šiuo laišku sakau sudie tetoms ir 
visiems mano broliams ir seserims. Turėjau bičiulių. Mintis, 
kad nuo jų amžiams esu atskirta, ir jų sielvarto suvokimas 
yra viena didžiausių kančių, kurią mirdama imuosi su savimi. 
Tegu jie bent žino, kad galvojau apie juos iki pat paskutinės 
akimirkos. 

Lik sveika, geroji, meilioji sese! Tegu šis laikšas Tave pa- 
sieks! Nepamiršk manęs! Iš visos širdies glaudžiu prie savęs 
"Tave ir vargšus mylimuosius vaikus! Dieve, kaip vis dėlto 
plyšta širdis, juos visiems laikams paliekant! Lik sveika, lik 
sveika! Dabar jau atsidėsiu vien savo dvasinėm priedermėm. 
Kadangi nesu laisva viską pati spręsti, man veikiausiai bus 

atvestas kunigas. Tačiau šiuo laišku pareiškiu, kad nesaky- 
siu jam nė žodžio ir elgsiuosi su juo kaip su visiškai svetimu 
žmogumi.“ 

Paskui laiškas ūmai nutrūksta — be baigiamųjų žodžių, be 
parašo. Veikiausiai nuovargis priveikė rašančiąją. Ant stalo 
plevendamos tebedega dvi žvakės, jų liepsnelės, ko gera, 


pergyvens šį dar gyvą žmogų. 


Šis laiškas nebepasiekė bemaž nė vieno tų, kuriems buvo 
skirtas. Prieš pat įžengiant budeliui, Marija Antuanetė per- 
duoda jį kalėjimo viršininkui Bo, prašydama įteikti jį svainei; 
tačiau Bo užteko žmoniškumo tik duoti jai rašomojo popie- 
riaus ir plunksną, bet pristigo drąsos be leidimo įvykdyti šią 
paskutinę valią (juo daugiau galvų regi krintant, juo labiau 
baiminiesi dėl savosios!). Taigi kalėjimo viršininkas, kaip ir 
reikalauja tvarka, perduoda laišką tardytojui Fukjė-Tenviliui, 
šis jį parafuoja, bet taip pat neperduoda toliau. O paskui, 
kai po dvejų metų ir pats Fukjė-Tenvilis gauna lipti į vežimą, 
kurį jis tokiai daugybei kitų siuntė į Konsjeržeri, raštas pra- 
dingsta; niekas visame pasaulyje nenumano ir nežino, kad jo 
esama, — išskyrus vieną didžiai nereikšmingą vyrą, pavarde 
Kurtua. Tasai nei rango, nei masto neturintis deputatas, 
suėmus Robespjerą, gavo Konvento pavedimą sutvarkyti 
ir išleisti jo paliktuosius raštus; šia proga buvusiam kurpiui 
ateina nušvitimas, kokią galią savo rankose turi žmogus, pa- 
sisavinęs slaptus valstybės dokumentus. Mat visi susikompro- 
mitavę deputatai dabar kuo nuolankiausiai šunuodegiauja, 
sekiodami paskui menkąjį Kurtua, su kuriuo anksčiau bemaž 
nė nesisveikindavo; deputatai žada Kurtua kažin ką, kad tik 
šis grąžintų jiems Robespjerui rašytus jų laiškus. Taigi, kaip 
suvokia įgudęs prekybininkas, pravartu kuo daugiau svetimų 
laiškų pasidėti į savo stalčių; tad jis, naudodamsis visuotiniu 

chaosu, pasigrobia visus revoliucijos tribunolo dokumentus 
ir pradeda jais prekiauti; tiktai Marijos Antuanetės laišką, 
kuris jam šia proga patenka į rankas, klastuolis pasilaiko: 
ką žinai tokiais laikais, kaip dar gali praversti toks brangus 
slaptas dokumentas, jeigu vėjas ir vėl pasisuktų. Dvidešimt 
metų Kurtua laiko paslėpęs savo grobį, ir še tau — vėjas pasi- 
suka. Ir vėlei Burbonas, Liudvikas XVIII, tampa Prancūzijos 
karaliumi, ir buvusiems rėgicides, tiems, kurie balsavo, kad jo 
brolis Liudvikas XVI būtų nukirsdintas, dabar ima smarkiai 
niežtėti kaklą. Mėgindamas pelnyti malonę, Kurtua (geras vis 
dėlto dalykas vogti dokumentus) veidmainišku laišku siūlosi 
padovanosiąs Liudvikui XVIII šį savo „išgelbėtą“ Marijos 
Antuanetės raštą. Nešvarus triukas jo neišgelbsti. Kurtua 
drauge su kitais ištremiamas. Tačiau laiškas atgautas. Praėjus 
dvidešimt vieniems metams nuo tos dienos, kai karalienė jį 
išsiuntė, tasai nuostabus atsisveikinimo dokumentas išvysta 
dienos šviesą. Bet per vėlai. Bemaž visi, kuriems Marija An- 
tuanetė norėjo pasiųsti sveikinimą iš savo mirties valandos, 
išėję įkandin jos. Madam Elžbieta — po giljotinos peiliu, jos 
sūnus — arba tikrai mirė Tamplyje, arba tuo metu (iki šiai 
dienai visa tiesa nėra žinoma) neatpažintas, nežinodamas sa- 
vo paties likimo, svetimu vardu klaidžioja kažkur po pasaulį. 
Meilus sveikinimas nepasiekia nė Ferseno. Tame laiške jis 
nė žodeliu neminimas, bet vis dėlto - kam gi daugiau buvo 
skirtos tos jaudulingos eilutės: „Turėjau bičiulių. Mintis, kad 
nuo jų amžiams esu atskirta, ir jų sielvarto suvokimas yra 
viena didžiausių kančių, kurią mirdama imuosi su savimi.“ 
Pareiga neleido Marijai Antuanetei viso pasaulio akivaiz- 
doje paminėti to, kuris jai buvo visų brangiausias. Tačiau ji 
vylėsi, kad šios eilutės kada nors atsidurs jam po akių ir kad 
mylimasis ir iš tų santūrių žodžių įžvelgs, jog ji iki paskuti- 
nio atodūsio mąstė apie jį su nekintamu širdies atsidavimu. 

O Ferseno dienoraštis, - štai kur magiškas jausmų poveikis 
per atstumą! — tarytum mylimasis būtų pajutęs tą troškimą 
paskutinę valandą būti netoli jo, gavęs žinią apie Marijos 
Antuanetės mirtį, lyg magiškai pašauktas, šitaip atsiliepia: 
„Kraupiausias skausmas mano skausmuose, kad ji turėjo būti 
viena tomis paskutinėmis akimirkomis, be paguodos, kad 
greta yra kas nors, su kuo ji gali pasikalbėti.“ Kaip Marija 
Antuanetė mąsto apie jį savo kraštutinėje vienatvėje, taip ir 
jis mąsto apie ją tą pačią akimirką. Mylių ir mūrų atskirtos, 
neregimos ir nepasiekiamos viena kitai, dvi sielos tą pačią 
sekundę alsuoja tuo pačiu troškimu: nesuvokiamoje erdvėje, 
įveikdamos laiką, sferų virpesyje jo ir jos mintys susiliečia 
kaip lūpos bučinyje. 


Marija Antuanetė padėjo plunksną. Sunkiausias dalykas 
atliktas, su visais ir viskuo atsisveikinta. Dabar dar tik ke- 
lias akimirkas pailsėti išsitiesus ir sukaupti jėgas. Nebedaug 
jai teliko nuveikti šiame gyvenime. Tik tas vienas darbas: 
numirti — ir numirti gerai. 


Paskutinioji kelionė 


Penktą valandą ryto, kol Marija Antuanetė teberašo savąjį 
laišką, visose keturiasdešimt aštuoniose Paryžiaus sekcijose jau 
dunda būgnai. Septintą visos ginkluotosios pajėgos sukeltos ant 
kojų, šaudyti parengtos patrankos užtvėrusios tiltus ir didžiąsias 
gatves, sargybos postai vaikštinėja po visą miestą su durtuvais 
ant šautuvų, kavalerija išrikiuota abipus kelio — nesuskaičiuo- 
jama gausybė kareivių sutelkta prieš vieną vienintelę moterį, 
kuri pati nieko daugiau nebetrokšta, tik pabaigos. Smurtas 
dažnai labiau bijosi savo aukos, nei auka — smurto. 

Septintą ryto kalėjimo prižiūrėtojo virtuvės tarnaitė tykiai 
įsliūkina į kamerą. Ant stalo tebedega abi vaško žvakės, kam- 
pe, kaip budrus šešėlis, sėdi žandarų karininkas. Iš pradžių 
Rozali nepastebi karalienės, tik paskui išsigandusi pamato: 
Marija Antuanetė su visais apdarais, su juoda našlės suknia, 
guli lovoje. Ji nemiega. Ji tik pavargusi, išsekusi nuo nesi- 
liaujančių kraujoplūdžių. 

Mažoji graudžioji kaimo mergina, suimta dvejopos užuo- 
jautos, stovi drebėdama priešais myriop nusmerktąją savo 
karalienę. „Madam, - žengia ji susijaudinusi artyn, - vakar 
vakare Jūs ničnieko nevalgėte, bemaž nė kąsnelio ir visą 
vakarykštę dieną. Ko pageidausite šįryt?“ 

„Man nieko nebereikia, vaike, man viskas jau baigta“, — 
nesikeldama atsako karalienė. Bet kadangi mergina dar kartą 

primygtinai siūlo jai sriubos, kurią ji specialiai karalienei 
paruošusi, išsekusi moteris sako: „Ką gi, Rozali, atneškite 
man to sultinio.“ Ji suvalgo kelis šaukštus, paskui mergaitė 
imasi padėti jai persirengti. Marijai Antuanetei buvo aiškiai 
pasakyta, kad ji verčiau neitų į ešafotą juodais gedulo apda- 
rais, kuriais vilkėjo teisėjų akivaizdoje, girdi, į akis krintantys 
našlės drabužiai galį pernelyg sudirginti minią. Marija An- 
tuanetė — ką gi dabar reiškia drabužis! — nesipriešindama 
nusprendžia vilktis lengvą rytinę suknelę. 

"Tačiau ir šiam paskutiniam triūsui jai dar patausotas pas- 
kutinis pažeminimas. Visas tas dienas karalienė kraujavo, 
visi jos marškiniai susiteršę. Iš natūralaus troškimo švariu 
kūnu leistis į šį paskutinį žygį Marija Antuanetė dabar nori 
persivilkti švarius marškinius ir prašo sargybą einantį žanda- 
rų karininką truputėlį pasišalinti. Tačiau vyras, gavęs griežtą 
nurodymą nė sekundės nepaleisti jos iš akių, pareiškia neturįs 
teisės palikti posto. Tad karalienė tupiasi siaurame plyšyje 
tarp lovos ir sienos, o mažoji virtuvės tarnaitė, jai persiren- 
ginėjant, užjaučiamai ją užstoja, pridengdama jos nuogybę. 
Bet kurgi dėti kruvinus marškinius? Moteris gėdijasi, sveti- 
mam vyrui regint, palikti suterštus drobinius nediskretiškoms 
akims tų, kurie jau po kelių valandų ateis dalyti jos palikimo. 
"Todėl, skubiai susukusi marškinius į gniužulėlį, Marija An- 
tuanetė įkiša juos į nedidelę nišą už krosnies sienos. 

Paskui karalienė pradeda itin kruopščiai rengtis. Daugiau 
nei metus ji nebuvo žengusi gatvėn, nebuvo regėjusi laisvo 
ir erdvaus dangaus viršum galvos; kaip tik šiam žygiui priva- 
lu padoriai ir švariai apsirengti; tatai jai kužda ne moteriška 
tuštybė, bet istorinės valandos orumo jausmas. Kruopščiai 
susibraukusi baltos rytmetinės suknelės klostes, ji apsigaubia 
kaklą lengvo muslino skepetaite, išsirenka geriausius batelius, 
nubalusius plaukus prisidengia gaubtuvu su sparneliais. 

Aštuntą ryto pasigirsta beldimas į duris. Ne, čia dar ne 
budelis. Tai tik jo pranašas, kunigas, bet vienas tų, kurie 
davę priesaiką respublikai. Karalienė mandagiai atsisako 
atlikti jam išpažintį, girdi, už Dievo tarnus ji pripažįstanti 
tik priesaikos nedavusius kunigus, o į jo klausimą, ar lydėti 
ją į paskutinę kelionę, abejingai atitaria: „Kaip sau norite.“ 
Šis tariamas abejingumas yra nelyginant kokia apsauginė 
mūro siena, už kurios Marija Antuanetė kaupia vidinį ryžtą 
paskutinei kelionei. Dešimtą valandą budeliui Samsonui, 
jaunam milžiniško ūgio vyrui, įžengus į kamerą nukirpti jai 
plaukų, ji ramiai ir nė kiek nesipriešindama leidžiasi suri- 
šama rankomis už nugaros. Gyvybės, kaip ji žino, išgelbėti 
neįmanoma, galima išgelbėti tiktai garbę! Tik išlaikyti tvir- 
tybę ir visiems, kurie ją geidžia išvysti, parodyti, kaip miršta 
Marijos Teresės duktė. 


Apie vienuoliktą Konsjeržeri vartai atkeliami. Lauke stovi 
egzekucijos vežimas, lyg ir kokios vežėčios, į kurias pakinkytas 
stambus juodas arklys. Liudvikas XVI dar buvo iškilmingai 
ir pagarbiai vežamas myriop savo uždara rūmų karieta, stiklo 
sienos saugomas nuo šiurkščiausio smalsumo, skaudžiausios 
neapykantos. Per tą laiką, liepsningai skubėdama į priekį, re- 
voliucija pažengė kur kas toliau: ji reikalauja lygybės ir kelio- 
nėje į giljotiną; karalienei nėra reikalo mirti patogiau nei bet 
kuriam kitam piliečiui, vežėčios pakankamai geros ir našlei 
Kapet. Vietoj pasostės — tiktai į šonus įremta lenta be jokios 
pagalvės ar apkloto; ir madam Rolan, Dantonas, Robespjeras, 
Fukjė-Tenvilis, Eberas — visi, dabar siunčiantys mirti Mariją 
Antuanetę, į paskutinę kelionę leisis ant tokios pat kietos len- 
tos; tik trumpą atkarpą nuteistoji aplenkusi savo teisėjus. 
Pirmiausiai iš tamsaus Konsjeržeri koridoriaus laukan 
žengia karininkai, jiems įkandin — visa sargybos kuopa su 

paruoštais šautuvais, tada — ramiu ir tvirtu žingsniu — Marija 
Antuanetė. Budelis Samsonas laiko ją už ilgos virvės, kuria 
jai surišo už nugaros rankas, — tarytum grėstų pavojus, kad 
jo auka, apsupta šimtų sargybinių ir kareivių, dar galėtų 
pasprukti. Aplinkinius nejučiomis nustebina šis netikėtas 
ir nereikalingas pažeminimas. Negirdėti jokių įprastų pa- 
tyčių ir riksmų. Visiškoje tyloje karalienei leidžiama žengti 
iki vežimo. Ten Samsonas paduoda jai ranką, padėdamas 
įlipti. Greta jos sėdasi kunigas Žiraras pasaulietiniais ap- 
darais, tačiau budelis, laikantis rankoje virvę, lieka stovėti 
sustingusiu veidu: kaip Charonas mirusiųjų vėles, jis nesu- 
trikdoma širdimi kasdien gabena savo krovinį į aną gyvenimo 
krantą. Tačiau šįkart ir jis, ir jo parankiniai per visą kelionę 
skrybėles laiko po pažastimi, tarytum mėgindami atsiprašyti 
šią ešafotan gabenamą visai beginklę moterį už tai, kad jų 
tarnyba tokia niūri. 

Apgailėtinasis vežimas iš lėto darda grindiniu. Tyčia ne- 
siskubinama, visiems turi būti duota galimybė atidžiai pasi- 
grožėti šiuo unikaliu reginiu. Karalienė ant kietos sėdynės 
iki pat gyvuonies jaučia kiekvieną negrabiai suręsto vežimo 
krestelėjimą per prastą grindinį, tačiau, nejudriu nublyšku- 
siu veidu, paraudusiomis, sustingusiomis akimis žvelgdama 
tiesiai priešais save, neparodo nė jokio baimės ar skausmo 
ženklo ankštai susispietusiems smalsuoliams. Visas savo 
sielos galias ji sutelkė tam, kad iki galo liktų stipri, ir veltui 
jos nuožmiausi priešai žvalgosi, mėgindami užklupti ją pasi- 
davimo ar sutrikimo akimirką. Niekas Marijos Antuanetės 
nesutrikdo — nei tai, kad prie Šv. Roko bažnyčios susibū- 
rusios moteriškės pasitinka ją įprastais patyčių riksmais, 
nei tai, kad aktorius Gramonas, mėgindamas praskaidrinti 
niūrią sceną, Nacionalinės gvardijos kareivio uniforma joja 
pirma vežimo ir, mosuodamas kardu, šūkauja: „Štai ji, štai 

toji niekšė Antuanetė! Dabar jai bus galas, bičiuliai!“ Ka- 
ralienės veidas lieka nepalenkiamai uždaras, ji, regis, nieko 
negirdi, nieko nemato. Už nugaros surištos rankos jai tik 
laiko pečius aukščiau pakeltus, ji žvelgia tiesiai prieš save, ir 
visi šie margi ir nirtulingi gatvės paveikslai nebeisismelkia jai 
į akis, iš vidaus užlietas mirties. Lūpos nė nevirpteli, kūnas 
nė kartelio nesudreba; visiškai suvaldžiusi savo jėgas, ji sėdi 
ant pasostės, išdidi ir kupina paniekos, ir net pats Eberas kitą 
dieną savajame Pėre Duchesne priverstas pripažinti: „Beje, 
toji mergšė liko narsi ir įžūli iki pat pabaigos.“ 


Ties Rue Saint-Honorė kampu, toje vietoje, kur šiandien yra 
Cafė de la Rėgence, pasiruošęs pieštuką laukia žmogus, lai- 
kydamas rankose popieriaus lakštą. Tai Luji Davidas, viena 
bailiausių sieliūkščių, vienas didžiausių savo meto dailininkų. 
Per revoliuciją už visus garsesnis rėksnys, jis tol tarnauja galin- 
giesiems, kol jie galingi, o pavojaus valandą juos palieka. Jis 
nutapo Maratą mirties patale, termidoro aštuntąją patetiškai 
prisiekia Robespjerui „gersiąs su juo taurę iki dugno“, bet jau 
devintąją pragaištingajame posėdyje, šis herojiškas troškulys 
jam praėjęs, liūdnasis herojus linkęs verčiau slėptis namuose 
ir per tokį bailumą išsisuka nuo giljotinos. Revoliucijos metais 
buvęs nuožmus tironų priešas, jis bus pirmasis, persimetęs pas 
naująjį diktatorių, ir už tai, kad nutapė Napoleono karūnavi- 
mą, išmainys į „baroną“ buvusią neapykantą aristokratams. 
Amžino perbėgėlio prie valdžios tipas, pataikaujantis sėkmin- 
giesiems, negailestingas nugalėtiesiems, jis tapo karūnuojamus 
nugalėtojus ir pralaimėjusiuosius jų kelyje į ešafotą. 

Nuotų pačių egzekucijos vežėčių, kuriomis dabar vežama 
Marija Antuanetė, vėliau jį įžiūrės ir Dantonas, kuris, žinoda- 
mas, koks Davidas apgailėtinas, lyg rimbu dar skubiai sušers 
jam, pasiųsdamas plūstamą žodį: „Liokajaus sieliūkštė!“ 

"Tačiau, nors būdamas tarno sielos ir bailios, apgailėtinos šir- 
dies, tasai vyras turi nuostabią akį, neklystančią ranką. Vienu 
brūkštelėjimu jis nenykstamai įamžina lakšte ešafotan vežamos 
karalienės veidą, kraupiai didingą eskizą, su nepaprasta galybe 
išplėštą iš karščiu alsuojančio gyvenimo: susenusi moteris, jau 
nebegraži, tiktai išdidi. Lūpos pasipūtėliškai sučiauptos, lyg 
kažką rėkiančios vidun, akys abejingos ir svetimos, rankos 
surištos už nugaros — ji sėdi savo vežime tokia įžūli ir tiesi, lyg 
čia būtų sostas. Neapsakoma panieka byloja iš kiekvienos su- 
akmenėjusio veido linijos, nepajudinamas ryžtas — iš aukštai 
pakeltos krūtinės; kentėjimas, virstantis į užsispyrimą, kančia, 
viduje tapusi galybe, suteikia šiai nukamuotai figūrai naują ir 
šiurpulingą didybę. Net neapykanta šiame lakšte negali nu- 
neigti didingumo, su kuriuo Marija Antuanetė savo įstabia 
laikysena įveikia egzekucijos vežimo gėdą. 


Milžiniška Revoliucijos aikštė, šiandieninė Place de la Con- 
corde, visa juoda nuo žmonių. Dešimtys tūkstančių nuo 
ankstyvo ryto šiandien sukilę ant kojų, kad tik nepražiop- 
sotų unikalaus reginio, kaip miršta karalienė, kuri, pasak 
šiurkštaus Ebero žodžio, tuoj bus „nuskusta nacionaliniu 
skustuvu“. Smalsuolių minia laukia jau kelinta valanda. Kad 
nebūtų taip nuobodu, pakalbinama kokia daili kaimynė, juo- 
kaujama, plepama, nusiperkamas iš pardavėjo koks žurnalas 
ar karikatūros, paskaitinėjamos naujausios brošiūros: Les 
Adieux de la Reine d ses mignons et mignonnes arba Grandes 
fureurs de la ci-devant Reine*. Spėliojama ir kuždamasi, kieno 
galva rytoj ir poryt čia nukris į krepšį, o retsykiais iš gatvės 
prekybininkų atsinešama limonado, bandelių ar riešutų: 
didžioji scena verta šiek tiek pakentėti. 


* Karalienės atsisveikinimas su numylėtiniais (pranc.). 

Viršum šitos smalsiai banguojančios juodos kirbinės su- 
stingę stūkso du siluetai, vieninteliai negyvi daiktai žmonių 
prisikimšusioje aikštėje: liekna linija giljotinos, medinio tilto, 
vedančio iš šiapus į anapus; jai ant kaktos blausioje spalio 
saulėje blyksi žvilgantis kelrodis, šviežiai išgaląstas kirvis. 
Lengvas ir laisvas jos siluetas pilko dangaus fone, pamirštas 
kraupaus dievo žaislas, o paukščiai, nenutuokiantys apie 
niūrią šio žiauraus instrumento paskirtį, nerūpestingai žais- 
dami skrajoja virš jos. 

Greta, išdidžiai iškilusi viršum mirties vartų, ant posta- 
mento, anksčiau laikiusio Liudviko XV paminklą, griežta, 
bet rimta stūkso milžiniška Laisvės statula. Tykiai sėdi toji 
nepasiekiama deivė su frygiška kepuraite vainikuota galva, 
mąsliai laikydama rankoje kalaviją; ji sėdi čia, Laisvės deivė, 
visa akmeninė, paskendusi savo svajose. Baltos jos akys žvel- 
gia viršum amžinai neramios minios jai po kojomis — daug 
toliau už gretimai stovinčią žudynių mašiną, kažkur į akimis 
neaprėpiamas platybes. Ji nemato žmonių aplinkui, nemato 
gyvenimo ir mirties, — toji nesuvokiama ir amžinai numylėta 
deivė svajingomis akmens akimis. Ji negirdi ją garbinančių 
žmonių riksmų, nejaučia vainikų, dedamų jai ant akmens 
kelių, nejaučia kraujo, kuriuo laistoma žemė jai po kojomis. 
Amžina idėja, svetima žmonių pasaulyje, sėdi ji čia nebyli ir 
žvelgia į tolumas, į savo neregimą tikslą. Ji neklausinėja ir 
nežino, kas dedasi jos vardu. 

Umai minia sujunda, suputoja ir akimirksniu nuščiūva. 
Toje tyloje dabar pasigirsta iš Rue Saint-Honorė atsklindantys 
riksmai, pasimato priekyje jojanti kavalerija, o dabar štai iš 
už kampo išsuka ir tragiškasis vežimas su surišta moterimi, 
kitados buvusia Prancūzijos valdove; jai už nugaros, vie- 
noje rankoje išdidžiai laikydamas virvę, kitoje nuolankiai 
spausdamas skrybėlę, stovi budelis Samsonas. Milžiniškoje 

aikštėje stoja visiška tyla. Nebešūkauja pardavėjai, nuščiūva 
net menkiausias žodelis, darosi taip tylu, kad girdėti sunkūs 
arklio žingsniai ir ratų girgždesys. Dešimtys tūkstančių, ką 
tik dar guviai plepėjusių ir kvatojusių, ūmai, tramdydami 
šiurpulio jausmą, suglumę žiūri į nublyškusią surištą moterį, 
nėįvieną iš jų nenukreipiančią savo akių. Moteris žino: da- 
bar dar tik šis paskutinis išmėginimas! Tik penkios minutės 
mirti, o tada — nemirtingumas. 

Vežimas sustoja prie ešafoto. Ramiai ir niekieno ne- 
padedama, „dar labiau akmeniniu veidu, nei išeidama iš 
kalėjimo“, karalienė, atsisakydama bet kokios pagalbos, 
kopia lentiniais ešafoto laiptais aukštyn; avėdama juodais, 
aukštakulniais atlaso bateliais, ji užkopia šiomis paskutinė- 
mis pakopomis tokiu pat lengvu ir skraju žingsniu, kokiu 
kitados kopė marmuriniais Versalio laiptais. Dabar dar tik 
leisti akims nuklysti viršum šios atgrasios spūsties į priešais 
atsivėrusį dangų! Ar ji pro rudens miglas įžvelgia Tiuilri 
rūmus, kuriuose gyveno ir kentė neapsakomas kančias? Ar 
ji dar šią paskutinę, jau pačią paskutinę minutę prisimena, 
kaip lygiai tos pačios minios tame pat parke susižavėjusios 
sveikino ją kaip sosto įpėdinę? Niekas to nežino. Niekam 
nežinomos paskutinės mirštančios moters mintys. O štai vis- 
kas ir baigiasi. Budeliai stveria ją už nugaros, skubiai verčia 
ant lentos, žybteli žemyn smingantis kirvis, pasigirsta duslus 
smūgis, ir Samsonas, pastvėręs nukraujavusią galvą, iškelia 
ją virš aikštės visiems pamatyti. Kvapą gniaužiantis dešim- 
čių tūkstančių siaubas ūmai prasiveržia patrakusiu riksmu. 
„Tegyvuoja respublika!“ — pasigirsta griausmas, lyg staiga kas 
būtų atleidęs baisingus gniaužtus nuo gerklių. Paskui minia 
kone paskubomis skirstosi. Parbleau, jau ir tikrai ketvirtis 
po dvyliktos, pats laikas pietų; dabar — greičiau namo. Ko 
čia dar stoviniuoti! Juk rytoj ir visas artimiausias savaites ir 


Marija Antuanetė 545 


mėnesius toje pat aikštėje gali kone kasdien dar ir dar kartą 
pamatyti tą patį spektaklį. 

Vidurdienis. Minia išsiskirstė. Budelis, kruviną galvą padė- 
jęs tarp kojų, karučiu išveža lavoną. Keli žandarai tebesaugo 
ešafotą. Bet niekam nė motais palengva į žemę besigeriantis 
kraujas. Aikštė vėl ištuštėja. 

Tik Laisvės deivė, įkalinta savo baltam akmeny, nejudėda- 
ma liko savo vietoje ir toliau tebežvelgia į neregimąjį tikslą. 
Ji nieko nematė, nieko negirdėjo. Griežtomis akimis žvelgia 
ji viršum patrakusių ir paikų žmonių darbų į amžinus tolius. 
Ji nežino ir nenori žinoti, kas dedasi jos vardu. 


Velionės apraudojimas 


Tais mėnesiais Paryžiuje vyksta pernelyg daug dalykų, kad 
ilgai būtų galima mąstyti apie vieną paskirą mirtį. Juo grei- 
čiau bėga laikas, juo labiau trumpėja žmonių atmintis. Pra- 
slenka kelios dienos, kelios savaitės, ir Paryžiuje jau visiškai 
pamiršta, kad buvo nukirsdinta ir palaidota tokia karalienė 
Marija Antuanetė. Kitą dieną po egzekucijos Eberas sava- 
jame Pėre Duchesne dar stūgauja: „Mačiau moteriškojo Veto 
galvą krintančią į maišą ir, po perkūnais (foutre), norėčiau 
įstengti perteikti sankiulotų linksmybę, kai architigrė va- 
žiavo per Paryžių trisdešimt šešių baslių vežime... Pagaliau 
jos prakeiktoji galva buvo atskirta nuo kekšės sprando, ir 
oras — po perkūnais! — net dreba nuo riksmų: „Iegyvuoja res- 
publika!“ Tačiau Ebero mažai kas besiklauso, teroro metais 
kiekvienas baiminasi dėl savo galvos. Karstas kol kas lieka 
nepalaidotas stovėti kapinėse, dėl vieno paskiro žmogaus 
kapo niekas nekasa, tas būtų per brangu. Laukiama, kol 
darbštuolė giljotina patieks daugiau produkcijos, ir tik tada, 
kai susidaro visa kapa, Marijos Antuanetės karstas užpila- 
mas negesintomis kalkėmis ir sykiu su naujai atgabentaisiais 
įmetamas į masinį kapą. Tuo viskas ir baigiama. Kalėjime dar 
kelias dienas, uostinėdamas po visas kameras, šokinėdamas 
ant visų čiužinių ir ieškodamas savo šeimininkės, sunerimęs 
laksto karalienės šunytis, paskui ir jis nusiramina, o kalėji- 

mo prižiūrėtojas pasigailėjęs pasiima jį pas save. Toliau — į 
miesto tarybą atėjęs duobkasys pateikia sąskaitą: „Šeši livrai 
už našlės Kapet karstą, penkiolika livrų ir trisdešimt penki 
su už kapą ir duobkasius.“ Paskui teismo patarnautojas, su- 
glemžęs kelis varganus karalienės drabužius, surašo aktą ir 
išsiunčia juos į prieglaudą; vargšės senos moterėlės sudėvi 
juos, neklausinėdamos, kam jie anksčiau priklausė. Šitaip 
ano meto žmonėms baigiasi visa, kas buvo vadinama Ma- 
rija Antuanete: po kelerių metų vienas vokietis, atvykęs į 
Paryžių, ima teirautis karalienės kapo, ir visame mieste ne- 
beatsiranda žmogaus, galinčio pasakyti, kur palaidota buvusi 
Prancūzijos karalienė. 

Anapus sienų Marijos Antuanetės egzekucija — juk jos 
buvo laukiama - irgi nesukelia pernelyg didelio šurmulio. 
Koburgo kunigaikštis, pernelyg bailus, kad būtų mėginęs ją 
laiku gelbėti, įsakymu kariuomenei skelbia patetišką kerštą. 
Provanso grafas, kuris dėl šios egzekucijos ir vėl žengė didelį 
žingsnį būsimojo Liudviko XVIII link, - dabar jau tereikia 
paslėpti ar pašalinti Tamplyje likusį mažąjį berniuką, - neva 
susigraudinęs, maldingai užsakinėja mišias už velionę. Vienos 
rūmuose imperatorius Pranciškus, buvęs pernelyg atsainus, 
kad bent laišką parašytų karalienei gelbėti, nurodo laikytis 
griežčiausio rūmų gedulo. Damos vilki juodais apdarais, Jo 
Imperatoriškoji Didenybė kelias savaites nesirodo teatre, 
laikraščiai, kaip paliepta, su baisiausiu piktinimusi rašo 
apie nedoruosius Paryžiaus jakobinus. Malonėjama priimti 
deimantus, kuriuos Marija Antuanetė buvo patikėjusi pa- 
siuntiniui Mersi, vėliau teikiamasi priimti ir dukterį mainais į 
sučiuptus komisarus; bet paskui, atėjus metui grąžinti sumas 
už mėginimus gelbėti ir išpirkti karalienės skolos raštus, Vie- 
nos rūmų klausa visai atbunka. Ir apskritai nemėgstama, kai 
karalienės egzekucija primenama, kažkas slegia net impera- 

torišką sąžinę, kad taip apgailėtinai viso pasaulio akivaizdoje 
kraujo giminaitė buvo palikta likimo valiai. Dar ir po kelerių 
metų Napoleonas rašo: „Austrijos rūmuose galiojo būtinai 
paisomas principas visiškai tylėti apie Prancūzijos karalienę. 
Ištarus vardą Marija Antuanetė, jie nuleidžia akis ir suka 
pašnekesį kita kryptimi, lyg mėgindami išvengti neparan- 
kios, nemalonios temos. Tos taisyklės laikosi visa šeima, jos 
nurodyta paisyti ir atstovams užsieniuose.“ 


Vienam vieninteliam žmogui žinia pataiko į pačią širdį: Fer- 
senui, ištikimiausiam iš ištikimųjų. Jo baimė kasdien laukė 
šiurpiosios naujienos: „Jau seniai mėginu tam pasirengti ir 
manau, kad todėl žinią sutiksiu be didelio sukrėtimo.“ Bet 
paskui, laikraščiams pasiekus Briuselį, jis jaučiasi parblokš- 
tas žemėn. „Ios, kuri man reiškė visą gyvenimą, — rašo jis 
seseriai, — kurios aš niekados, ne, nė akimirkos nesilioviau 
mylėjęs, kuriai būčiau viską, o viską paaukojęs, apie kurią 
dabar juo labiau galiu pasakyti, kad iš tikrųjų jaučiu, kas ji 
man buvo, ir už kurią būčiau atidavęs tūkstantį gyvybių, — 
jos nebėra. O Dieve, kodėl mane taip baudi, kuo užsitrau- 
kiau Tavo rūstybę? Jos nebėra, mano sielvartas pasiekė 
aukščiausią tašką, aš nebesuprantu, kodėl dar pats gyvenu. 
Nežinau, kaip dar ištveriu savo skausmą, nes jis yra beribis 
ir niekados negalės užgesti. Ji visados bus mano atmintyje, 
kad nuolatos galėčiau ją apraudoti. Mano brangioji bičiu- 
lė - ak, kodėl nežuvau jai prie šalies ir dėl jos aną birželio 
dvidešimtąją; būčiau buvęs laimingesnis nei dabar, vilkdamas 
savo gyvenimą amžinose kančiose, persekiojamas priekaiš- 
tų pačiam sau, jie baigsis tiktai su mano gyvenimu, nes jos 
dievinamas paveikslas niekados neišblės mano atmintyje.“ 
Dabar jis tegali būti gyvas vien savo gedulu, vien mintimis 
apie ją: „Vienintelio dalyko, leidžiančio man justi pilnatvę, 

vienintelio, viską savyje man daiktan sujungiančio, — to 
dalyko nebėra, ir tik dabar suvokiu, kaip buvau nuo jos 
priklausomas. Jos paveikslas nesiliauja stovėjęs man prieš 
akis, jis persekioja mane ir visur mane persekios, vien apie 
ją įstengiu kalbėti, iš atminties prisišaukdamas gražiausias 
savo gyvenimo akimirkas. Paliepiau supirkti Paryžiuje visus 
jos atminimo ženklus, kurių tik dar įmanu surasti; visi jos 
daiktai man šventi, tai relikvijos, kurios amžinai bus mano 
ištikimo žavėjimosi dalykas.“ Niekas negali jam atstoti šios 
netekties. Dar ir po kelių mėnesių jis rašo dienoraštyje: „O, 
kasdien jaučiu, kiek netekau ir kokia ji buvo visais atžvil- 
giais tobula. Niekados nebuvo ir nebus tokios moters kaip 
ji.“ Metų metai nemažino jo sukrėtimo, viskas jam yra tik 
nauja dingstis prisiminti atplėštąją. 1796 m. atvykus į Vieną 
ir ten imperatoriaus rūmuose pirmą kartą išvydus Marijos 
Antuanetės dukterį, įspūdis yra toks stiprus, kad jam ašaros 
sužiba akyse: „Keliai man drebėjo, leidžiantis laiptais. Jaučiau 
sykiu be galo didį skausmą ir be galo didžią saldybę ir buvau 
giliai sujaudintas.“ 

Kiekvieną kartą, pamačius dukterį ir prisiminus motiną, 
jam drėksta akys, šis jos kraujo kraujas jį traukte traukia. 
"Tačiau nė kartelio jai neleidžiama bent žodį pratarti Fersenui. 
Gal tai tas slaptasis rūmų nurodymas pamiršti paaukotąją, o 
gal griežtybė nuodėmklausio, galbūt žinančio apie „neleis- 
tiną“ mergaitės motinos ryšį? Austrijos rūmams nemielas 
Ferseno atvykimas, jie patenkinti, jam vėl iškeliavus; tačiau 
žodžio „dėkui“ šis visų ištikimiausiasis iš Habsburgų giminės 
niekados neišgirdo. 

Po Marijos Antuanetės mirties Fersenas pasidaro atšiau- 
rus, rūstus vyras. Pasaulis jam regisi neteisingas ir šaltas, 
gyvenimas — beprasmiškas, jo politinės, diplomatinės am- 
bicijos — baigtos. Karo metais jis klajoja po Europą kaip 

pasiuntinys; čia jis Vienoje, čia Karlsrūhėje, čia Raštate, čia 
Italijoje, čia Švedijoje; jis mezga ryšius su kitomis moterimis, 
tačiau visa tai širdyje jam nerūpi ir jo nesujaudina; dienoraš- 
tyje vis randasi įrodymų, kaip labai šis mylintysis gyvas vien 
numylėtuoju šešėliu. Spalio šešioliktąją, jos mirties dieną, dar 
ir po daugelio metų skaitome: „Ši diena man yra pagarbos 
diena. Niekados neįstengiau pamiršti, ko netekau, ir mano 
sielvartas tvers tol, kol aš pats būsiu gyvas.“ Tačiau kaip lem- 
tingą savo gyvenimo dieną Fersenas nuolatos mini dar ir kitą 
datą — birželio dvidešimtąją. Niekados jis neįstengė pats sau 
atleisti, kad tą bėgimo į Vareną dieną pakluso Liudviko XVI 
įsakymui ir paliko Mariją Antuanetę vieną pavojaus akivaiz- 
doje; šią dieną Fersenas vis labiau jaučia kaip asmeninę, dar 
neišpirktą kaltę. Geriau ir didvyriškiau būtų buvę, sielojasi 
jis vis iš naujo, anuomet būti minios sudraskytam į gabalus 
nei šitaip toliau gyventi ir ją pergyventi, kai širdyje nebėra 
džiaugsmo, kai sielą slegia priekaištai pačiam sau. „Kodėl 
anuomet, birželio dvidešimtąją, nenumiriau už ją?“ — vis 
aptinkame šį kaltinamą mistišką priekaištą jo dienoraštyje. 


"Tačiau likimas mėgsta atsitiktinumų analogijas ir slėpiningą 
skaičių žaismę; po daugelio metų jis patenkina romantiš- 
kąjį Ferseno troškimą. Kaip tik tą dieną, kaip tik birželio 
dvidešimtąją, Fersenas sulaukia šios išsiilgtosios mirties — ir 
sulaukia būtent tokios, kokios pats geidė. Pamaži, nesivai- 
kydamas postų, vien dėl savo vardo Fersenas tapo galingu 
žmogumi savo tėvynėje: diduomenės maršalka ir įrakingiau- 
siu karaliaus patarėju, galingu vyru; tačiau rūsčiu, griežtu 
vyru, tikru ponu praėjusiojo šimtmečio prasme. Nuo anos 
dienos Varene jis nekenčia liaudies, nes ši pagrobė iš jo ka- 
ralienę, — nekenčia jos kaip piktavališkos prastuomenės, 
kaip niekingos šunaujos, — o liaudis savo ruožtu iš širdies 


Marija Antuanetė 551 


nekenčia šio didiko. Priešai slapčiomis skleidžia paskalas, 
girdi, šis įžūlus feodalas, norėdamas atkeršyti Prancūzijai, 
trokštąs pats tapti Švedijos karaliumi ir įvelti naciją į karą. 
1810 m. birželį ūmai pasimirus Švedijos sosto įpėdiniui, vi- 
same Stokholme nežinia kaip pasklinda gandas, pašėlusios, 
pavojingos apkalbos, kad diduomenės maršalka Fersenas 
nuodais pašalinęs jį sau iš kelio, mat pats kėsinąsis į karūną. 
Nuo tos akimirkos Ferseno gyvybei gresia tokia pat liaudies 
rūstybė kaip ir Marijai Antuanetei per revoliuciją. Todėl lai- 
dotuvių dieną geravaliai bičiuliai, nugirdę apie visokiausius 
planus, perspėja užsispyrėlį nedalyvauti gedulo iškilmėse ir 
verčiau likti namuose. Tačiau juk tai kaip tik birželio dvide - 
šimtoji, mistiškai lemtingoji Ferseno diena; slėpininga valia 
stumia jį, kad jo išsvajotoji lemtis išsipildytų. Ir tą birželio 
dvidešimtąją Stokholme nutinka lygiai tas pat, kas būtų 
nutikę prieš aštuoniolika metų Paryžiuje, jeigu minia būtų 
aptikusi Ferseną karietoje kaip Marijos Antuanetės paly- 
dovą: vos karietai išvažiavus iš pilies, įniršusi prastuomenė 
pralaužia kariuomenės kordoną, kumščiais išplėšia žilagalvį 
vyrą laukan ir akmenimis bei lazdomis parbloškia jį beginklį 
ant žemės. Išsvajotasis birželio dvidešimtosios paveikslas iš- 
sipildo; sutryptas to paties patrakusio, nesuvaldomo gaivalo, 
kuris nunešė Mariją Antuanetę į ešafotą, prie Stokholmo 
rotušės kraujais srūdamas guli subjaurotas „gražuolio Ferse- 
no“, paskutiniojo paskutinės karalienės paladino, lavonas. 
Gyvenime juodu negalėjo susijungti, tad jis bent simboliškai 
miršta už ją jiems abiem lemtingąją dieną. 


Drauge su Fersenu į anapusybę iškeliavo paskutinis žmogus, 
meiliai saugojęs Marijos Antuanetės atminimą. O juk joks 
žmogus ir joks šešėlis nėra iš tikrųjų gyvas ilgiau, nei kokia 
nors būtybė šioje žemėje jį dar iš tikrųjų myli. Ferseno rauda 

yra paskutinis ištikimybės žodis, paskui stoja visiška tyluma. 
Kiti ištikimieji netrukus miršta Marijai Antuanetei įkandin, 
"Trianonas griūva, jo dailūs sodai laukėja, paveikslai, baldai, 
kurių harmoningame sambūvyje ji regėjo savo pačios žavumo 
atspindį, parduodami iš varžytinių ir išvalkiojami; šitaip galu- 
tinai pragaišta paskutiniai regimi jos gyvenimo šiame pasau- 
lyje pėdsakai. Ir vėlei laikas laša į laiką, kraujas — ant kraujo, 
revoliucija užgęsta ir virsta konsulatu, atsiranda Bonapartas, 
netrukus jis jau vadinamas Napoleonu, imperatoriumi Napo- 
leonu, ir pasiima naują erchercogaitę iš Habsburgų giminės, 
surengdamas naujas pragaištingas vestuves. Tačiau ir ji, Ma- 
rija Luizė, nors saistoma to paties kraujo ryšiais, per savo bu- 
ką širdies tingulį — nesuvokiamas yra tasai jausmas — nė sykio 
nepasiteirauja, kur savo karčiuoju miegu miega toji moteris, 
kuri prieš ją gyveno ir kankinosi tose pačiose Tiuilri rūmų 
menėse: niekados jokia kita figūra, tokia artima, kad net 
justi dar jos alsavimas, niekados jokia karalienė nebuvo taip 
žiauriai pamiršta savo pačių artimiausių giminaičių ir įpėdi- 
nių. Galiausiai ateina pervarta, nešvarios sąžinės diktuojama 
atmintis. Provanso grafas per trijų milijonų lavonus pagaliau 
vis dėlto užkopia į Prancūzijos sostą kaip Liudvikas XVIII; 
pagaliau, pagaliau tas, kuris amžinai stovėjo šešėlyje, pasiekė 
savąjį tikslą. Kadangi visi tie, kurie taip ilgai buvo užtvėrę 
kelią jo garbėtroškai, — Liudvikas XVI, Marija Antuanetė 
ir jų nelaimingasis vaikas Liudvikas XVII, - yra pašalinti ir 
kadangi mirusieji negali prisikėlę pateikti skundo, kodėl tad 
po visam nepastačius jiems prabangaus mauzoliejaus? Dabar 
pagaliau duodamas nurodymas surasti Marijos Antuanetės 
kapavietę (savas brolis niekados nesiteiravo apie brolio ka- 
pą). Tačiau po dvidešimt dvejus metus trukusio apgailėtino 
abejingumo tas nebėra lengva, nes minėtame vienuolyno 
sode prie Madlen, kurį teroras patręšė tūkstančiais lavonų, 

darbų skuba duobkasiams nepaliko laiko sužymėti paskirų 
kapų; jie tik vežė ir skubiai pakasinėjo greta kits kito visus, 
kuriuos jiems kasdien bruko nepasotinamasis kirvis. Nulla 
crux, nulla corona, nei kryžius, nei karūna neženklina pra- 
gaišusios vietos; žinoma tik tiek, kad Konventas įsakė kara- 
lių kūnus užpilti negesintomis kalkėmis. Tad vis kasama ir 
kasama. Galiausiai kastuvas barkštelėjęs atsitrenkia į kietą 
sluoksnį. Ir iš pusiau sutrešusio kojinės raištelio atpažįstama, 
kad ši sauja blankių dulkių, su drebuliu keliama iš drėgnos 
žemės, yra paskutinis pėdsakas to pradingusio silueto, kuris 
savo laikams buvo gracijos ir skonio deivė, o paskui — išmė- 
gintoji ir išrinktoji visų kančių pilnatvės karalienė. 


Baigiamosios pastabos 


Istorinės knygos pabaigoje įprasta suminėti naudotus šalti- 
nius; tačiau šiuo ypatinguoju Marijos Antuanetės atveju man 
regisi net svarbiau konstatuoti, kurie šaltiniai ir dėl kokių 
priežasčių nebuvo naudojami. Mat net jau šiaip patys patiki- 
miausi dokumentai, taigi pačios Marijos Antuanetės ranka 
rašyti laiškai, čia pasirodo esą nepatikimi. Marija Antuanetė, 
kaip daug kartų kalbėta šioje knygoje, dėl savo nekantraus 
charakterio buvo atsaini laiškų rašytoja; laisva valia, jei tik 
nebuvo iš tikrųjų priversta, ji bemaž niekados nesisėdo prie 
to nuostabiai gležno rašomojo stalelio, kurį dar ir šiandien 
galime pamatyti Trianone. Todėl anaiptol nebuvo nuostabu, 
kad praėjus ir dešimčiai, ir dvidešimčiai metų nuo jos mir- 
ties jos ranka rašytų laiškų kaip ir nebuvo žinoma, - išskyrus 
tuos nesuskaičiuojamus sąskaitų raštelius su būtinu prierašu: 
Payez, Marie Antoinette. Abu tikrai išsamūs susirašinėjimo 
rinkiniai su motina ir Vienos rūmais ir intymioji korespon- 
dencija su grafu Fersenu anuomet - ir dar visą pusę šimtme- 
čio — gulėjo uždaryta archyvuose, negausių paskelbtų laiškų 
grafienei de Polinjak originalai irgi buvo neprieinami. Todėl 
juo didesnis buvo netikėtumas, kai penktajame, šeštajame, 
septintajame dešimtmetyje bemaž kiekviename Paryžiaus 
autografų aukcione ėmė rastis ranka rašytų laiškų, kurie, kad 
ir kaip keista, visi buvo karalienės pasirašyti, nors iš tikrųjų 

karalienė pasirašinėjo tik labai retais atvejais. Paskui viena 
po kitos pasirodė dosnios publikacijos: pirmiausiai grafo 
Hunolšteino, paskui (dar ir šiandien didžiausios apimties) 
Marijos Antuanetės laiškų rinkinys, parengtas barono Fe- 
jė de Konšo, o trečioji — Klinkovstremo, kurioje — tiesa, 
atlikus skaistuoliškai žalojamą atranką — buvo paskelbti 
Marijos Antuanetės laiškai Fersenui. Tiesa, griežtųjų isto- 
rikų džiaugsmas dėl tokio medžiagos pagausėjimo nebuvo 
visai netrikdomas; praslinkus vos keliems mėnesiams nuo 
pasirodymo kyla abejonių dėl viso pluošto Hunolšteino ir 
Fejė de Konšo paskelbtų laiškų, užsimezga ilga polemika, 
ir netrukus doros nuostatos žmonėms nebelieka jokių abe- 
jonių, kad kažkoks labai apsukrus, net genialus klastotojas 
kuo įžūliausiai yra sumaišęs tikrus ir suklastotus tekstus, 
drauge kaip šaltinius paleisdamas į prekybą net suklasto- 
tus autografus. 

"To įstabaus, vieno iš pačių apsukriausių žinomų klastotojų 
vardo mokslininkai dėl keistos atodairos nepaminėjo. Tiesa, 
Flamermonas ir Rošteri, geriausieji tyrinėtojai, tarp eilučių 
aiškiai leido suprasti, ką įtarinėja. Šiandien nebėra jokios 
priežasties nutylėti to vardo, šitaip nuslepiant nuo klasto- 
čių istorijos psichologijos požiūriu nepaprastai įdomų atvejį. 
Perdėtai uolus Marijos Antuanetės laiškų lobyno gausintojas 
buvo ne kas kitas, o jos laiškų leidėjas. Baronas Fejė de Kon- 
šas, aukšto rango diplomatas, nepaprasto išsilavinimo žmogus, 
puikus, smagus rašytojas ir šaunus prancūzų kultūros istorijos 
žinovas, dešimt ar dvidešimt metų ieškojo Marijos Antuanetės 
laiškų visuose archyvuose ir privačiuose rinkiniuose, o tada 
su tikrai girtinu uolumu ir didžiu išmanymu parengė minėtą 
veikalą — tai darbas, dar ir šiandien vertas tikros pagarbos. 

Tačiau šis gerbtinas ir darbštus vyras turėjo aistrą, o aistros 
visados esti pavojingos; autografus jis rinko su tikra pasija, 

buvo laikomas šios srities mokslo popiežium, ir mes jam turi- 
me būti dėkingi už puikų straipsnį apie šį rinkimą jo knygoje 
Causeries d'un curieux. Barono kolekcija arba, kaip jis pats 
didžiuodamasis sako, cabinet, buvo didžiausia Prancūzijoje, 
tačiau koks kolekcininkas yra patenkintas savo rinkiniu? 
Veikiausiai todėl, kad savų lėšų nepakako aplankams išplėsti 
tiek, kiek jam norėjosi, baronas savo rankomis pagamino 
visą šūsnį dar ir šiandien prekyboje vis pasirodančių auto- 
grafų — Lafonteno, Bualo ir Rasino, —- kuriuos pardavinėjo 
per Paryžiaus ir Anglijos prekybininkus. Tačiau jo tikrieji 
šedevrai, be abejo, lieka suklastotieji Marijos Antuanetės 
laiškai. Čia jam kaip niekam kitam iš gyvųjų buvo žinoma 
medžiaga, rašysena ir visos papildomos aplinkybės. Tad jam 
ir nebuvo pernelyg sunku po septynių tikrai tikrų laiškų ku- 
nigaikštienei de Polinjak, kurių originalus jis pirmasis apžiū- 
rėjo, prikurti dar antra tiek suklastotų arba prirašyti trumpų 
karalienės laiškučių tiems giminaičiams, su kuriais, kaip ba- 
ronas žinojo, Marija Antuanetė palaikė artimesnius ryšius. 
Itin gerai išmanydamas ir karalienės grafinės rašysenos, ir 
jos stiliaus ypatumus, jis buvo ir kaip niekas kitas pajėgus ir, 
deja, pasiryžęs imtis klastočių, kurių meistriškumas iš tikrų- 
jų yra gluminamas, — toks tikslus čia yra rašysenos pobūdis, 
su tokiu įsijautimu mėgdžiojamas stilius, su tokia istorijos 
nuovoka prasimanoma kiekviena smulkmena. Todėl, kaip 
turime garbingai prisipažinti, kalbant apie paskirus laiškus, 
šiandien, net ir labai norint, apskritai neįmanoma atskirti, 
ar jie tikri, ar netikri, ar juos sumanė ir parašė karalienė Ma- 
rija Antuanetė, ar prasimanė ir suklastojo baronas Fejė de 
Konšas. Pavyzdžiui, aš ir pats nesiimčiau tvirtai pasakyti, ar 
tasai laiškas baronui Flachslandenui, kuris saugomas Prū- 
sijos valstybinėje bibliotekoje, yra originalas, ar falsifikatas. 
Kad jis tikras, bylotų pats tekstas, o kad klastotė —- ramoka 

ir apvalaina rašysena, bet pirmiausiai ta aplinkybė, kad 
ankstesnysis savininkas jį įsigijo iš Fejė de Konšo. Dėl visų 
tokių priežasčių šioje knygoje dėl didesnio istorinio tikrumo 
negailestingai ignoruoti visi dokumentai, kurių pirminis už- 
rašymas neminimas niekur kitur, kurių kilmės nuoroda tėra 
įtartinasis barono Fejė de Konšo cabinet; verčiau mažiau, bet 
tikrų, nei daugiau ir abejotinų - toks buvo pamatinis psicho- 
loginis principas, naudojantis laiškais šioje knygoje. 
Patikimumo požiūriu ne ką geresnė už laiškų yra ir žodinių 
liudijimų apie Mariją Antuanetę padėtis. Kalbėdami apie 
kitas epochas, mes sielojamės, kad memuarų ir liudytojų 
pranešimų esama taip mažai, o Prancūzijos revoliucijos lai- 
kų atveju veikiau vaitojame, kad jų per daug. Cikloniškais 
dešimtmečiais, kai viena generacija be atokvėpio iš vienos 
politinės bangos sviedžiama į kitą, retai kada lieka laiko 
susivokti ir viską apžvelgti; per dvidešimt penkerius me- 
tus anuomet viena vienintelė karta patiria netikėčiausias 
permainas, kone be jokios pertraukos ji išgyvena paskutinį 
karalystės suklestėjimą ir jos agoniją, pirmąsias palaimingas 
revoliucijos ir kraupiąsias teroro dienas, Direktoriją, Napo- 
leono iškilimą, jo konsulatą, diktatūrą, imperiją, pasaulinę 
imperiją, tūkstančius pergalių ir lemiamą pralaimėjimą, vėlei 
karalių ir vėlei - šimtą dienų — Napoleoną. Galiausiai, po 
Vaterlo, ateina didysis atokvėpis, po ketvirčio šimtmečio 
su niekuo nepalyginama pasaulinė audra išsikvepia. Dabar 
žmonės nubunda iš savo baimės ir trinasi akis. Iš pradžių jie 
stebisi, kad dar apskritai liko gyvi, paskui dėl to, kiek visko 
per tą laiką patyrė — ir mums patiems ne kitaip bus, kai po- 
tvynis, nuo 1914 m. be paliovos mus blaškantis, kada nors 
vėl atslūgs, — ir dabar, pasiekus saugų krantą, jiems norisi 
ramiai ir nuosekliai apžvelgti tai, ką jie sumišai ir jaudulio 
apimti patys regėjo ir patyrė. Anuomet visi, šitaip mėgindami 


558 Stefan Zueig 


rekonstruoti netvarkingus savo pačių išgyvenimus, geidžia 
skaityti istoriją liudytojų prisiminimų pavidalu; tad po 1815 
m. randasi tokia pat karštligiška memuarų konjunktūra kaip 
ir po pasaulinio karo mūsų krašte — knygų apie karą kon- 
junktūra. Tatai netrukus užuodžia profesionalai rašeivos ir 
leidėjai, imdamiesi skubiai, kol dar domesys neatslūgo, — mes 
tatai irgi patyrėme, — tenkinti ūmai pratrūkusį smalsumo 
poreikį ir masiškai fabrikuoti vis prisiminimus, prisiminimus, 
prisiminimus apie didžiuosius laikus. Iš kiekvieno, kuris kada 
nors dabar jau istorijos veikėjais tapusiems asmenims bent 
kartą brūkštelėjo per rankovę, publika reikalauja papasakoti 
savo išgyvenimus. Bet kadangi tie vargšai menki žmoneliai, 
dažniausiai tik aklomis ir klupinėdami žengę per didžiuo- 
sius įvykius, prisimena nedaug smulkmenų, be to, dar ir 
to, ką prisimena, nemoka patraukliai atvaizduoti, išradingi 
žurnalistai jų vardu šias kelias razinas įminko į storą tešlos 
gabalą, pacukruoja jį saldybe ir tol kočioja po sentimentalias 
išmones, kol galiausiai iš visko randasi knyga. 

Kiekvienas, kuris anuomet Tiuilri rūmuose arba kalėji- 
muose ar revoliucijos tribunole išgyveno bent valandžiukę 
pasaulio istorijos, dabar stojasi į gretą kaip autorius: siuvė- 
ja, kameristė, pirmoji, antroji, trečioji kambarinė, kirpėjas, 
Marijos Antuanetės kalėjimo prižiūrėtojas, pirmoji ir antroji 
vaikų guvernantė, visi Marijos Antuanetės bičiuliai. Last but 
not least net budelis, ponas Samsonas, privalo parašyti sa- 
vo memuarus ar už pinigus paskolinti savo vardą kažkokiai 
kažkieno kito sukurptai knygai. 

Savaime suprantama, kad šie iš piršto laužti pasakojimai 
vienas kitam prieštarauja sulig kiekviena smulkmena, o kaip 
tik apie lemtingiausius 1789 m. spalio 5 ir 6 d. įvykius, apie 
karalienės laikyseną per Tiuilri šturmą arba apie jos pasku- 
tines valandas mes turime septynetą, aštuonetą, dešimtį, 

penkiolika, dvidešimt vienas nuo kito besiskiriančių vadi- 
namųjų liudytojų versijų. Sutaria jie visi tik savo politinė- 
mis nuostatomis — besąlygiška, jaudinama ir nepajudinama 
ištikimybe karaliui, ir tas suprantama, prisiminus, kad visos 
šios knygos išspausdintos su Burbonų privilegija. Tie patys 
tarnai ir kalėjimo prižiūrėtojai, kurie revoliucijos metais bu- 
vo ryžtingiausi revoliucionieriai, Liudvikui XVIII valdant 
niekaip nesiliauja tikinę, kaip labai jie slapčiomis garbinę 
ir mylėję gerąją, tauriąją, tyrąją ir dorybingąją karalienę; jei 
bent menka saujelė tų po visam ištikimybę prisiekinėjančių 
žmonių 1792 m. iš tikrųjų būtų buvę tokie ištikimi ir atsi- 
davę, Marijai Antuanetei niekados nebūtų reikėję įžengti į 
Konsjeržeri ir kopti į ešafotą. Taigi devynios dešimtosios ano 
meto memuarų gimusios iš tiesmuko sensacijų kūrimo arba 
bizantiško palaižūniškumo; ir tam, kuris ieško istorinės tiesos, 
verčiau bus nesekti ankstesnių biografijų pavyzdžiu ir visus 
tuos priekin stumiamus kirpėjus, kameristes, žandarus, pažus 
dėl pernelyg paslaugios atminties nuo pat pradžių nuginti 
nuo barjero kaip neįtikimus liudytojus; taip šioje knygoje 
daryta iš principo. 

"Taip paaiškėja, kodėl šioje mano pateiktoje Marijos Antu- 
anetės biografijoje pasirodo neatsižvelgta į visą pluoštą doku- 
mentų, laiškų ar pašnekesių, kuriais be dvejonių naudotasi 
visose ankstesnėse knygose. Skaitytojas pasiges kai kurių 
smagių istorijų, žavėjusių ar linksminusių jį anose biografijo- 
se, pradedant pačia pirmąja apie tai, kaip mažasis Mocartas 
Šenbrune piršosi Marijai Antuanetei, ir toliau iki pat pas- 
kutiniosios, pasak kurios, karalienė per egzekuciją netyčia 
užmynusi budeliui ant kojos ir mandagiai pasakiusi Pardon 
Monsieur (ji pernelyg šmaikščiai prasimanyta, kad būtų tik- 
ra). Skaitytojas, be to, pasiges daugybės laiškų, pirmiausiai, tų 
jausmingųjų, kurie adresuoti cher cceur, princesei de Lambal, 

ir priežastis čia didžiai paprasta — jie išgalvoti barono Fejė 
de Konšo, o ne rašyti Marijos Antuanetės; pasiges ir visos 
virtinės iš lūpų į lūpas perduodamų jausmingų ir šmaikščių 
frazių, — taip yra tik todėl, kad man jos regisi kaip tik per- 
nelyg jausmingos ir pernelyg šmaikščios, kad derėtų kur kas 
vidutiniškesniam Marijos Antuanetės charakteriui. 

Šiuos jausmingumo, bet ne istorinės tiesos požiūriu at- 
siradusius nuostolius atsveria naujos ir esminės medžiagos 
pelnas. Pirmiausiai nuodugni peržiūra Vienos valstybės ar- 
chyve parodė, kad neva pilnai paskelbtame Marijos Teresės 
ir Marijos Antuanetės susirašinėjime labai svarbios, net 
svarbiausios vietos buvo nuslėptos dėl jų intymumo. Čia jos 
be jokios atodairos aptariamos, nes šeimyniniai Liudviko 
XVI ir Marijos Antuanetės santykiai, nežinant ilgai nutylė- 
tos fiziologinės paslapties, psichologiškai yra nesuprantami. 
Be to, labai reikšmingas buvo tas galutinis apvalymas, kurį 
puiki tyrinėtoja Alma Sederhjelm atliko Ferseno palikuonių 
archyve ir kuriuo gausybė moralinių užtušavimų buvo kuo 
sėkmingiausiai atidengti; pia fraus, maldinga legenda apie 
trubadūrišką Ferseno meilę nepasiekiamajai Marijai Antu- 
anetei, gavus šiuos dėl sužalojimų tik dar įtikimesnius doku- 
mentus, toliau nebegali išsilaikyti; ir šiaip pasidarė įmanoma 
nušviesti kai kurias tamsoje slypėjusias ar slėptas smulkme 
nas. Mums, besilaikantiems laisvesnio požiūrio į žmogiškąsias 
ir dorovines teises, kurios dera moteriai, net jeigu ji atsitik- 
tinai yra karalienė, kelias iki nuoširdumo šiandien pasidarė 
trumpesnis, mes mažiau baiminamės psichologinės tiesos, 
mat nebemanome - kaip manė ankstesnė padermė, - kad, 
norint pelnyti skaitytojo prielankumą istorinei asmenybei, 
privalu jos charakterį d tout prix idealizuoti, sentimenta- 
lizuoti ar heroizuoti, taigi vienus svarbius esybės bruožus 
pridengti, kitus užtat išpučiant iki tragiškų. Aukščiausiasis 

visos kūrybinės psichologijos įstatymas yra ne sudievinti, bet 
sužmoginti; jai derama užduotis yra ne teisinti, griebiantis 
dirbtinių argumentų, bet aiškinti. Tos užduoties čia mėginta 
imtis, gilinantis į vidutinišką charakterį, kurio laikui atspa- 
rus poveikis radosi vien dėl neprilygstamos lemties, o vidinė 
didybė — vien dėl nepaprastos nelaimės ir kuris, kaip aš bent 
viliuosi, ir be perdėjimų kaip tik dėl savo žemiško ribotumo 
gali pelnyti dabarties prielankumą ir supratimą. 

lapkričio 2d.:: = Marijos Antuanetės gimimas. 

birželio 7 d.: Liudviko XV piršlybų raštas. 

balandžio 19 d.: Santuoka per procurationem Vienoje. 

siūlomas Marijai Antuanetei. 

Versalyje. Rohanas atšaukiamas iš 

pamtletą Marijai Teresei. 

balandis/gegužė: Juozapo II lankymasis Versalyje. 

suartėjimas. 

gruodžio 19 d.:: Madam Rojal, vėliau tapusios 

Antuanetę. 


rugpjūčio 1 d.: Pirmasis pasirodymas Trianono teatre. 


1781 
1783 
1784 


1785 


1786 


1788 


1789 


lapkričio 29 d.: 
spalio 22 d.: 
rugsėjo 3 d.: 


balandžio 27 d.: 
rugpjūčio 11 d.: 


sausio 29 d.: 


kovo 27 d.: 


rugpjūčio 15 d.: 
rugpjūčio 19 d.: 


gegužės 31 d.: 
liepos 9 d.: 


rugpjūčio 8 d.: 


gegužės 5 d.: 
birželio 3 d.: 
birželio 17 d.: 


birželio 20 d.: 
birželio 25 d.: 
liepos 11 d.: 
liepos 13 d.: 
liepos 14 d.: 
liepos 16 d.: 
rugpjūčio 
pabaiga: 

Marijos Teresės mirtis. 

Pirmojo dofino gimimas. 

Versalio taika - Anglija pripažįsta 
Jungtines Amerikos Valstijas. 
„Figaro“ premjera Thėūtre-Frangais. 
"Tariamas pasimatymas su Rohanu 
Veneros giraitėje. 

Rohanas nuperka vėrinį. 

Antrojo dofino gimimas. 

Rohanas suimamas Versalyje. 
„Sevilijos kirpėjo“ pastatymas Trianone, 
sykiu ir paskutinis ten vaidintas 
spektaklis. 

Paskelbiamas nuosprendis vėrinio 
aferos byloje. 

Princesės Sofijos Beatričės gimimas. 
Intymių ryšių su Fersenu pradžia. 
Paskelbiama, kad 1789 m. gegužės 1 d. 
šaukiami Generaliniai luomai. 
Nekeras vėl skiriamas ministru. 
Generalinių luomų atidarymas. 
Pirmojo dofino mirtis. 

"Trečiasis luomas pasiskelbia 
Nacionaliniu susirinkimu. 

Priesaika pokylių namuose. 

Spaudos laisvė. 

Nekeras ištremiamas. 

Nacionalinės gvardijos įsteigimas. 
Bastilijos užėmimas. 

Emigracijos pradžia (Artua, Polinjak). 


Fersenas Versalyje. 

spalio 1 d.: Gardes du corps banketas. 
spalio 5 d.: Paryžiaus liaudies žygis į Versalį. 
spalio 6 d.: Karališkosios šeimos kelionė į Paryžių. 


Jakobinų klubo įkūrimas Paryžiuje. 
1790 vasario 20d.: = Juozapo II mirtis. 
birželio 4 d.: Paskutinis vasarojimas Sen Klu pilyje. 
liepos 3 d.: Susitikimas su Mirabo. 
1791 balandžio 2d.:  Mirabo mirtis. 
birželio 20 —25 d.: Bėgimas į Vareną. Barnavas su 
draugais Tiuilri rūmuose. 
rugsėjo 14d.::= Karalius duoda priesaiką konstitucijai. 
spalio 1 d.: Assemblėe lėgislative. 
1792 vasario 13-14 d.: Fersenas paskutinį kartą lankosi 
Tiuilri rūmuose. 


vasario 20d.: = Marija Antuanetė paskutinį kartą 
lankosi teatre. 

kovo 1 d.: Leopoldo II mirtis. 

kovo 24 d.: Rolano ministrų kabinetas. 

kovo 29 d.: Švedijos karaliaus Gustavo mirtis. 

balandžio 20 d.: Prancūzija paskelbia karą Austrijai. 

birželio 13 d: Rolano ministrų kabinetas 
atleidžiamas. 

birželio 19 d.::= Karaliaus veto. 

birželio 20 d.: = Pirmasis Tiuilri šturmas. 


rugpjūčio 10 d.: Tiuilri užėmimas. Dantonas 
paskiriamas teisingumo ministru. 

rugpjūčio 13 d.: Karaliaus valdžios suspendavimas. 
Karališkosios šeimos perkėlimas į Tamplį. 

rugpjūčio 22 d.: Pirmasis sukilimas Vandėjoje. 

rugsėjo 2 d.: Verdeno žlugimas. 

rugsėjo 2 - 5d.: Rugsėjo žudynės. 


rugsėjo 3 d.: Princesės de Lambal nužudymas. 


1793 


1795 


1814 


rugsėjo 20 d.: 
rugsėjo 21 d.: 


lapkričio 6 d.: 
gruodžio 11 d.: 


sausio 4 d.: 
sausio 21 d.: 
kovo 10 d.: 
kovo 31 d.: 


balandžio 4 d.: 


gegužės 29 d.: 
liepos 3 d.: 


rugpjūčio I d.: 


spalio 3 d.: 
spalio 9 d.: 
spalio 12 d.: 
spalio 14 d.: 
spalio 16 d.: 
birželio 8 d.: 

Valmi kanonada. 
Konventas (Convention nationale). 
Karaliaus valdžios panaikinimas, 
respublikos paskelbimas. 
Kautynės prie Žemapo. 


Proceso prieš Liudviką XVI pradžia. 


Antrasis Lenkijos padalijimas. 
Liudviko XVI nukirsdinimas. 
Revoliucijos tribunolo įvedimas. 
Prancūzai pasitraukia iš Belgijos. 
Diumurjė pereina į priešo pusę. 
Sukilimas Lione. 

Dofinas atskiriamas nuo Marijos 
Antuanetės. 

Perkėlimas į Konsjeržeri. 
Žirondistų apkaltinimas. 

Liono žlugimas. 


Pirmoji Marijos Antuanetės apklausa. 
Bylos prieš Mariją Antuanetę pradžia. 


Karalienės nukirsdinimas. 
Tariamoji dofino (Liudviko XVII) 
mirtis. 

Prancūzijos karaliumi tampa 
Liudvikas XVIII (buvęs Provanso 
grafas). 

Stefanas Zweigas (1881-1942) - žymus austrų rašytojas, daugelio ro- 
manų, novelių, dramų, operų libretų autorius. Didelę S. Zweigo kūrybos 
dalį sudaro beletrizuotos žinomų kultūros, politikos, visuomenės veikėjų 
biografijos. 1932 m. išleista karalienės Marijos Antuanetės biografija 
pasižymi būdingiausiais rašytojo sukurtų biografijų bruožais: drama- 
tizmu, tragiškumu ir savita melancholija. Tragišką karalienės kelią, iš 
sosto nuvedusį ant ešafoto, rašytojas vaizduoja dramatiškai, jausmin- 
gai, negailėdamas ryškių spalvų nei pačios karalienės, nei jos dvaro, nei 
XVIII a. Prancūzijos atvaizdui. 

Stefanas Žweigas (1881-1942) - žymus austrų 

rašytojas, daugelio romanų, novelių, dramų, 
r operų libretų autorius. Gimė Vienoje, po Pir- 

mojo pasaulinio karo tapo aršiu antimilitaristu 

ir persikėlė į neutraliąją Šveicariją, kur ne tik 

toliau kūrė, bet dirbo ir žurnalistu. Fašistinėje 

Vokietijoje dėl antinacionalistinių pažiūrų jo 
knygos buvo uždraustos; įsisiautėjus Antrajam pasauliniam karui, 
S. Žweigas, gavęs Anglijos pilietybę, pasitraukė į Braziliją. 1942 m. 
rašytojas, nusivylęs žlungančia vieningos Europos idėja, nusižudė 
drauge su savo žmona. 

Didelę S. Zweigo kūrybos dalį sudaro beletrizuotos žymių kultūros, 
politikos, visuomenės veikėjų biografijos. 1932 m. išleista karalienės 
Marijos Antuanetės biografija pasižymi būdingiausiais rašytojo sukurtų 
biografijų bruožais: dramatizmu, tragiškumu ir savita melancholija. 

Tragiško likimo karalienė vaizduojama iš pradžių kaip jaunutė, 
nepatyrusi, linksma mergaitė, paskui - kaip moteris, gyvenanti nelai- 
mingą santuokinį gyvenimą, šėlstanti ir besilinksminanti monarchė, 
bandanti vidinę tuštumą užpildyti pramogomis ir turtais. Galiausiai 
beatodairiškas, švaistūniškas ir neatsargus gyvenimas, sukėlęs tautos 
nepasitenkinimą, atveda ją ant ešafoto. Šį kelią S. Zweigas vaizduoja 
dramatiškai, jausmingai, negailėdamas ryškių spalvų nei pačios kara- 
lienės, nei jos dvaro, nei XVIII a. Prancūzijos atvaizdui. 

Tragiškas likimas tragiškoje epochoje - likimas, kuris galėjo būti 
visai kitoks, — teigia rašytojas. Marija Antuanetė nebuvo skirta sos- 
tui; tai buvo... tiesiog vidutinio charakterio moteris, 


„lemtis retsykiais susiranda nereikšmingą herojų, idant 
gautų parodyti, kad ji ir iš trapios medžiagos geba sukurti 
didžiausią įtampą, ir iš silpnos ir neryžtingos sielos — 
didžią tragediją. Tokia tragedija - ir dar, kalbant apie šį 
nesavanorišką heroizmą, viena pačių gražiausių — yra vardu 
Marija Antuanetė. 

